
Punica centenos durabit poena per annos: 

Res Romana viro parebit caesariato: 

Calvus caesarie dominus dominabitur urbi: 
Omnibus ille viris mulier mas ille puellis: 

Rex eguitabit eguo bifidis eguus unguibus ibit: 
Filius imbelli fictus mactaverit ictu. 

Imperium hinc alter ficto patre caesariato 
Caesarie crinitus habet, gui marmore Romae 
Mutabit lateres. Non visis vinciet Urbem 
Compedibus. Fictae secreto coniugis astu 
Occidet ut fictus bona filius occupet heres. 
Tertius hinc sumet Jicto patre caesariato 
Calyus caesarie regnum cui sanguine limus 
Commixtus. Victrix penes illum et victa vicissim 
Roma erit. Ille instar gladii pulvinar habebit, 
Filius et fictus regni potietur inigui. 

Ouartus habet solium ficto patre caesariato 
Calvus caesarie iuvenis, cui Roma ministrae est. 
Feta veneficiis Urbs impia serviet uni. 

Ouo puer ibat eguo vectus calcatus eodem 

Se iuvenem ferro cecidisse fatetur eguino 


Caesariatus ad hoc guintus numerdbitur hirtus 

Caesarie, toti genti contemptus avitae. 
Imbecillus iners, aestivas addere Romae 
Aptus aguas populo frumenta hiemalia praebet. 
Ille tamen fictae secreto coniugis astu 
Occidet ut fictus bona filius occupet heres. 
Sextus habet regnum ficto patre caesariato. 
Flamma pavor citharoedus eunt tria monstra per urbem. 
Sanguine dextra rubet materno. Septimus heres 
Nemo erit, at sexti busto cruor ibit ab imo. 
R. G. 
(GALMPTONAS, BRIXHAMAS 
1941 


...Tai istorija, kuri buvo neteisingai suprasta įvairiopa prasme; 
ją neteisingai suprato tiek amžininkai, tiek paskesniais laikais 
gyvenę žmonės. Taigi tikra tiesa, kad visi didžiausios svarbos rei- 
kalai skendi abejonėse ir miglose: vieni tikrais faktais laiko ne- 
patikimiausias nuogirdas, kiti faktus verčia netiesa, o vėlesnės 
kartos perdeda ir viena, ir kita. 


TACITAS 


Pirmas skyrius 


As Tiberijus Klaudijus Druzas Neronas Germanikas toks ir 
anoks ir taip toliau (nevarginsiu jūsų savo titulais), kuris kadaise — 
ir ne taip seniai — savo draugams, giminaičiams ir pažįstamiems 
tebuvo „idiotas Klaudijus“ ar „tasai Klaudijus“, ar „mikčius Klau- 
dijus“, ar „Klau-Klau-Klaudijus“ arba geriausiu atveju „vargšas 
dėdė Klaudijus“, pradedu šią keistą savo gyvenimo istoriją; pra- 
dedu nuo pat ankstyvos vaikystės ir tęsiu metai po metų iki tos 
lemtingos akimirkos prieš kokius aštuonetą metų, kai būdamas 
penkiasdešimt vienerių staiga pasijutau pagautas to, ką vadinu 
„auksiniu keblumu“, iš kurio tąsyk taip ir neišsisukau. 

Tai anaiptol ne pirmoji mano knyga: literatūra ir ypač istori- 
jos rašymas — jaunystėje mokiausi istorijos čia, Romoje, pas ge- 
riausius to meto mokytojus — iki to lemtingojo pasikeitimo bu- 
vo vienatinis mano užsiėmimas ir pomėgis daugiau nei trisde- 
šimt penkerius metus. Todėl skaitytojų neturėtų stebinti mano 
išlavintas stilius: šią knygą rašo pats Klaudijus, o ne koks sekre- 
torius ar vienas iš tų oficialiųjų metraštininkų, kuriems visuo- 
menės veikėjai paprastai pasakoja savo prisiminimus, tikėda- 
miesi, kad grakštus rašymo stilius pridengs turinio skurdumą, o 
meilikavimas sušvelnins ydas. Visais dievais prisiekiu, kad šia- 
me darbe pats esu savo sekretorius bei oficialusis metraštinin- 
kas, rašau savo ranka,- o kokios malonės galėčiau tikėtis iš sa- 
vęs sau pačiam meilikaudamas? Galiu pridurti, kad tai nėra pir- 
moji mano gyvenime istorija, kurią esu parašęs. Parašiau ir kitą, 
aštuonių ritinių, duoklę miesto archvvams. Tai buvo nykus dar- 


bas, kurį menkai vertinau ir rašiau tik visuomenės prašomas. 

Atvirai pasakius, prieš dvejus metus rašydamas tą istoriją buvau 
labai užsiėmęs kitais reikalais. Didžiąją pirmų keturių ritinių 
dalį padiktavau savo sekretoriui graikui ir liepiau rašant nieko 
nekeisti (išskyrus tai, kas būtina dėl sakinių sklandumo ir kad 
neliktų prieštaravimų ar pasikartojimų). Tačiau prisipažįstu, kad 
beveik visą antrą istorijos dalį ir bent jau kai kuriuos pirmos 
dalies skyrius tas vyrukas Polibijus (kurį, kai jis dar buvo vergas 
berniukas, pats pavadinau žymiojo istoriko vardu), pasinaudo- 
damas mano duota medžiaga, parašė pats. Savo stilių jis taip 
tiksliai pritaikė prie manojo, kad baigus darbą niekas tikrai ne- 
būtų galėjęs atspėti, kas parašyta mano, o kas jo. 

Kartoju, tai buvo nyki knyga. Aš negalėjau kritikuoti imperato- 
riaus Augusto, kuris yra mano senelis iš motinos pusės, ar jo tre- 
čiosios bei paskutinės žmonos Livijos Augustos, kuri yra mano 
senelė, kadangi abu jie buvo oficialiai sudievinti ir aš, kaip žynys, 
buvau susijęs su jų kultais. Ir nors galėjau ganėtinai aštriai pakri- 
tikuoti du nevykusius imperatoriškuosius Augusto įpėdinius, iš 
padorumo susilaikiau. Būtų buvę neteisinga teisinti Liviją ir patį 
Augustą (tiek, kiek jis pritarė šiai nepaprastai ir — leiskite pasakyti 
iš karto — pasibjaurėtinai moteriai) ir kartu sakyti teisybę apie 
kitus du, kurių atminimo negynė dievobaiminga pagarba. 

Aš ir leidau jai likti nuobodžiai knygai, kurioje teužregistruoti 
tokie neginčijami faktai, kaip kad, pavyzdžiui, tas ir tas vedė tą ir 
tą, tokio ir tokio, turinčio tiek ir tiek nuopelnų, dukrą, bet politi- 
nės vedybų priežastys ar užkulisinės šeimų derybos neminimos. 
Arba rašiau, kad toks ir toks staiga mirė užvalgęs afrikietiškų figų, 
bet nieko nesakiau apie nuodus ir kam ta mirtis buvo naudinga, 
nebent tuo atveju, jei tokius faktus patvirtino kriminalinio teismo 
nuosprendis. Aš nemelavau, bet ir nesakiau tiesos ta prasme, ku- 
ria ketinu ją atskleisti čia. Dabar, pažvelgęs į tą knygą Apolono 
bibliotekoje ant Palatino kalvos, idant atgaivinčiau savo atminty 
kai kurias datas, skyriuose apie viešus reikalus aš susidomėjęs ap- 
tikau fragmentų, kuriuos galėčiau prisiekti parašęs pats ar padik- 
tavęs — toks neklystamai mano stilius, — o vis dėlto negalėjau pri- 


siminti, kad būčiau juos kada rašęs ar diktavęs. Jei juos parašė 

Polibijus, tai yra nuostabiai sumanaus imitavimo pavyzdys (beje, 
jis galėjo būti skaitęs kitas mano istorijas), bet jei tą viską parašiau 
pats, tada mano atmintis dar prastesnė, nei teigia mano priešai. 
Beskaitydamas, ką čia esu parašęs, matau, jog užuot išsklaidęs įta- 
rimus, ko gera, tik sukeliu įtarimą — pirma, dėl to, ar esu vienin- 
telis tolesnio teksto autorius, antra, dėl savo, kaip istoriko, doru- 
mo, ir galiausiai dėl gebėjimo prisiminti faktus. Bet tebūnie kaip 
yra; aš rašau kaip jaučiu, ir istorijai skleidžiantis skaitytojas dary- 
sis labiau linkęs patikėti, kad nieko neslepiu — mat sakau tiek sau 
nepalankių dalykų. 

Tai konfidenciali istorija. Bet kas gi, galima paklausti, mano 
patikėtiniai? Atsakau: knyga skirta būsimosioms kartoms. Nekal- 
bu apie savo vaikaičius ar savo vaikaičių vaikaičius: turiu omenyje 
labai tolimus palikuonis. Ir vis dėlto tikiuosi, kad jūs, mano būsi- 
mi skaitytojai po šimto ar daugiau kartą, jausitės taip, tarsi kalbė- 
čiau su jumis tiesiogiai, kaip amžininkas: man dažnai atrodo, kad 
šitaip su manim kalba seniai mirę Herodotas ir Tukididas. Kodėl 
galvoju apie tokius tolimus palikuonis? Paaiškinsiu. 

Beveik prieš aštuoniolika metų nuvykau į Kumus Kampani- 
joje ir aplankiau sibilę jos oloje ant stataus Gauro kalno skar- 
džio. Kumuose visada gyvena kokia nors sibilė, mat vienai mi- 
rus į jos vietą stoja jos buvusi padėjėja novicė; bet ne visos jos 
vienodai garsios. Kai kurios per visus ilgus savo tarnystės metus 
taip ir nesulaukė pranašystės iš Apolono. Kitos pranašauja, bet, 
regis, iš tiesų labiau įkvėptos Bakcho nei Apolono — sprendžiant 
iš jų girtų sapalionių. Prieš Deifobę, kurios patarimo dažnai 
klausdavo Augustas, ir Amaltėją, kuri yra žymiausia tebegyve- 
nanti sibilė, beveik tris šimtus metų viena paskui kitą sekė nie- 
kam tikusios sibilės. Ola yra už dailios graikų šventyklėlės, pa- 
šventintos Apolonui ir Artemidei: Kumai — buvusi graikų ajolų 
kolonija. Virš portiko yra senovinis paauksuotas frizas, priski- 
riamas Dedalui, nors tai akivaizdi nesąmonė, nes jam ne dau- 
giau kaip penki šimtai metų, gal ir tiek nėra, o Dedalas gyveno 
bent prieš vienuolika šimtmečių; frize pavaizduota sakmė apie 
Tesėją ir Minotaurą, kurį Tesėjas nužudė Krėtos Labirinte. Prieš 


12 ROBERT GRAVĖS 


gaudamas leidimą aplankyti sibilę, turėjau ten paaukoti Apolo- 
nui jautuką, o Artemidei — avį. Buvo šaltas gruodis. Ola atrodė 
baugiai: išskobta iš tvirtos, vienalytės uolos, kelias link jos sta- 
tus, vingiuotas, tamsus kaip derva ir pilnas šikšnosparnių. Aš 
ėjau persirengęs, bet sibilė mane atpažino. Turbūt mano mik- 
čiojimas išdavė. Vaikas būdamas siaubingai mikčiojau ir nors, 
padedamas iškalbos meno specialistų, pamažu išmokau valdyti 
savo kalbėjimą viešomis progomis, vis dėlto privačioje aplinko- 
je ir tais atvejais, kai nesu iš anksto pasiruošęs, tebesu, nors ir 
mažiau, linkęs kartkartėmis nervingai užsikirsti; taip man atsi- 
tiko Kumuose. 

Skaudžiai visom keturiom užsiropštęs laiptais, įėjau į olos vidų 
ir pamačiau sibilę. Ji panėšėjo veikiau į beždžionę nei į moterį. 
Sėdėjo ant kėdės nuo lubų karančiame narve, jos apdarai buvo 
raudoni, nemirksinčios akys švietė raudonai vieninteliame rau- 
donos šviesos spindulyje, kuris sklido kažkur iš viršaus. Šiepėsi 
bedantė burna. Aplink mane tvyrojo mirties kvapas. Vis dėlto su- 
gebėjau išstenėti iš anksto sugalvotą pasveikinimą. Ji neatsakė. Tik 
po kurio laiko supratau, kad tai mumifikuota Deifobė, ankstes- 
nioji sibilė, kuri neseniai mirė sulaukusi šimto dešimties metų; 
jos akių vokai buvo paremti stikliniais rutuliukais, pasidabruotais 
iš kitos pusės, kad žibėtų. Tikroji sibilė visuomet gyvendavo su 
savo pirmtake. Ką gi, turbūt kelias minutes stovėjau prieš Deifo- 
bę virpėdamas ir kaltai raukydamas veidą — o atrodė tarsi visą 
gyvenimą. Galop pasirodė gyvoji sibilė, dar jauna moteris, vardu 
Amaltėja. Raudonas šviesos spindulys užgeso, ir Deifobė pradin- 
go — kažkas, turbūt novicė, uždengė mažutėlį raudono stiklo lan- 
gelį, — įsiplieskė naujas spindulys, baltas, ir apšvietė Amaltėją, sė- 
dinčią šešėliuose skendinčiame dramblio kaulo soste. Ji buvo gra- 
žaus beprotės veido aukšta kakta, sėdėjo nejudėdama kaip Deifobė. 
Bet jos akys buvo užmerktos. Man suvirpėjo keliai, ėmiau mik- 
čioti ir negalėjau liautis. 

— O sib... sib... sib... sib... sib... — pradėjau. 

Ji atmerkė akis, suraukė antakius ir pamėgdžiojo mane: 


— O Klau... Klau... Klau... 

Aš susigėdau ir pagaliau prisiminiau, ko atėjau prašyti. Su di- 
džiausiomis pastangomis ištariau: 

— O sibile, atėjau paklausti tavęs apie Romos likimą ir savo. 

Pamažu jos veidas pasikeitė, ją užvaldė pranašavimo galia, ji 
priešinosi ir duso, po visas galerijas sklido šnarėjimas, trankėsi 
durys, man per veidą pliaukšėjo sparnai, šviesa pradingo, ir sibi- 
lės balsu dievas prabilo graikiškomis eilėmis: 


Tai toji, kurią pūnai keikia, 
Kurią beribiai turtai smaugia, 


Sopuliuose sveikatos laukia. 


Jos burnoje muselės veisis 
Aplinkui vyzdžius lervos speisis: 
Argi jos kas gedėti teiksis? 


Paskui ji suėmė rankomis sau galvą ir vėl pradėjo: 


Dešimtmetis ir dienos penkiasdešimt trys 
Praeis, ir Klau-Klau-Klau išvys, 
Ko ilgisi visi, tiktai ne jis. 


Niekingų pataikūnų apsupty 
Jis mikčios, kliuvinės ir nematys, 


Kaip visui viską seilėm nutaškys. 


Bet kai visai paliks bežadis, 
O kalendorius amžių dvidešimtą rodys, 


Sugriaus raiškus Klau-Klaudijaus žodis. 


Tada dievas prajuko jos burna, tokiu mielu, o vis dėlto baisiu 
garsu — ha! ha! ha! Aš nusilenkiau, skubiai apsisukau ir kliuvinė- 
damas išėjau, visu ūgiu išsidrėbiau ant pirmųjų lūžusių laiptų pa- 
kopų, susibraižiau kaktą ir kelius ir su skausmais išėjau lauk, bai- 
singajam juokui sklindant iš paskos. 

Dabar, kalbėdamas kaip patyręs pranašautojas, profesionalus 
istorikas ir žynys, turėjęs progų patyrinėti Augusto sutvarkytas si- 
bilių knygas, galiu patikimai interpretuoti tuos posmus. Dėl pū- 
nų prakeiksmo, tai sibilė paprasčiausiai turėjo omenyje Kartagi- 
nos sunaikinimą mūsų, romėnų, rankomis. Ilgai buvome šio pra- 
keiksmo dieviškoje galioje. Mes prisiekėme draugystę ir globą 
Kartaginai savo pagrindinių dievų, įskaitant ir Apoloną, vardais, o 
tada, pavydėdami jai miklaus atsigavimo po Antrojo pūnų karo 
nelaimių, įviliojome į Trečiąjį pūnų karą ir visiškai ją sunaikino- 
me, išžudę gyventojus ir druska apsėję laukus. Turtai yra pagrin- 
dinis šio prakeiksmo instrumentas — pamišimas dėl pinigų, kuris 
dusino Romą nuo pat tada, kai ji sunaikino savo pagrindinę var- 
žovę prekyboje ir tapo visų Viduržemio turtų valdytoja. Su turtais 
atėjo tingumas, gobšumas, žiaurumas, nesąžiningumas, bailumas, 
išlepimas ir visos kitos neromėniškos ydos. Ko geidė visi, išskyrus 
mane — o tai išsipildė lygiai po dešimties metų ir penkiasdešimt 
trijų dienų, — perskaitysite savu laiku. Eilutės apie raiškiai kal- 
bantį Klaudijų glumino mane metų metus, bet galop manausi su- 
pratęs. Tomis eilutėmis, manau, liepiama rašyti šį veikalą. Kai jis 
bus parašytas, įtrinsiu konservuojančiu skysčiu, užantspauduosiu 
švino dėžutėje ir užkasiu giliai po žeme, kad palikuonys išsikastų 
ir perskaitytų. Jei neklystu, ji bus surasta po kokių devyniolikos 
šimtmečių. Ir kai išlikę kitų dabarties autorių veikalai tarsi klupi- 
nės ir mikčios, kadangi jie parašyti vien šiai dienai, be to, parašyti 
saugantis, mano pasakojimas tada prabils aiškiai ir drąsiai. Geriau 
pagalvojus, gal net neuždarysiu dėžutėje: tiesiog paliksiu kur nors 
pašaly. Kaip istorikas, iš patyrimo žinau, kad daugiau dokumentų 
išlieka per atsitiktinumą nei kruopščiai saugomi. Apolonas taip 
nulėmė, Apolonui ir patikėsiu rūpintis šiuo rankraščiu. Kaip ma- 
tote, pasirinkau graikų kalbą, kadangi, manau, ji visuomet išliks 
pagrindinė literatūrinė pasaulio kalba, ir jei, kaip sakė sibilė, Ro- 
ma sutrūnys, ar drauge nesutrūnys ir jos kalba? Be to, graikų yra 
ir paties Apolono kalba. 

Būsiu atsargus su datomis (kurias, kaip matote, nurodau pa- 


raštėse) ir tikriniais vardais. Sudarinėdamas Etrurijos ir Kartagi- 

nos istorijas, aš šitiek laiko bejėgiškai niršau narpliodamas, ku- 
riais metais atsitiko vienas ar kitas įvykis ir ar toks ir toks žmogus 
iš tiesų buvo toks ir toks, o gal jis buvo šio sūnus ar vaikaitis, ar 
provaikaitis, ar visai negiminė. Mano darbo tęsėjams nereiks dėl 
to vargti. Pavyzdžiui, visi šios istorijos personažai, kurių vardas 
Druzas — mano tėvas, aš pats, mano sūnus, mano pirmos eilės 
pusbrolis, mano sūnėnas, — minint bus aiškiai atskirti. Ir, pavyz- 
džiui, kalbėdamas apie savo mokytoją Marką Porcijų Katoną, aiš- 
kiai pasakysiu, kad jis nėra nei cenzorius Markas Porcijus Kato- 
nas, Trečiojo pūnų karo kurstytojas, nei bendravardis jo sūnus, 
gerai žinomas teisininkas, nei bendravardis jo vaikaitis, konsulas, 
nei bendravardis jo provaikaitis, Julijaus Cezario priešas, nei jo 
proprovaikaitis, vėlgi tuo pačiu vardu, kuris krito Filipų mūšyje, o 
tik visiškai niekuo neišsiskiriantis proproprovaikaitis vis tuo pa- 
čiu vardu, kuris niekada neturėjo ir nenusipelnė jokio viešo titu- 
lo. Augustas paskyrė jį mano auklėtoju, paskui ir kitų jaunų kil- 
mingų romėnų bei svetimtaučių karalių sūnų mokytoju, — mat 
nors vardas ir įgalino jį išlaikyti aukščiausią padėtį, bet dėl savo 
rūsčios, kvailos, smulkmeniškos prigimties jis netiko niekam dau- 
giau nei būti paprasčiausiu mokytoju. 

Norint nurodyti, kada visa tai vyksta, manau, geriausia pasaky- 
ti, kad gimiau praėjus 744 metams, kai Romulas įkūrė Romą, ir 
767 metams po pirmosios olimpiados, ir kad tuomet imperato- 
rius Augustas, kurio vardas neturėtų išnykti ir per devyniolika is- 
torijos šimtmečių, valdė jau dvidešimt metų. 

Prieš baigdamas šį įžanginį skyrių, turiu dar kai ką pridurti apie 
sibilę ir jos pranašystes. Jau minėjau, kad Kumuose vienai sibilei 
mirus į jos vietą stoja kita, bet vienos jų garsesnės už kitas. Viena 
sibilė buvo itin garsi — tai Demofilė. Jos patarimo prieš nuženg- 
damas į pragarą klausė Enėjas. Buvo garsi ir vėlesnė sibilė — He- 
rofilė, kuri atėjusi pas karalių Tarkvinijų pasiūlė jam pranašysčių 
rinkinį už aukštesnę kainą, nei jis sutiko mokėti; pasakojama, kad 
jam atsisakius ji sudegino rinkinio dalį ir pasiūlė likusią už tą pa- 
čią kainą, o jis ir vėl atsisakė. Tada ji sudegino dar vieną dalį ir 


pasiūlė kas liko, vis dar už tą pačią kainą, — jis iš smalsumo tąkart 


10 m. pr. Kr. 

užmokėjo. Herofilės pranašystės buvo dvejopos: perspėjančios ar- 
ba viltingos ateities pranašystės ir nurodymai, kokias atpirkimo 
aukas dera aukoti esant tokiems ir tokiems ženklams. Laikui bė- 
gant, prie jų dar buvo pridėta visokių nepaprastų ir patikrintų 
pranašysčių, duotų privatiems asmenims. Tad kai tik pasirodo, 
jog Romai kelia grėsmę kokie nors ženklai ar nelaimės, senatas 
įsako žyniams, kurių rankose tos knygos yra, pažiūrėti į jas, i 

vaistas visuomet randamas. Dusyk tos knygos buvo iš dalies sude- 
gusios, bet žuvusios pranašystės atkurtos remiantis bendrais žy- 
nių atsiminimais. Tie prisiminimai daugeliu atvejų buvo itin ne- 
tobuli: kaip tik todėl Augustas nusprendė nustatyti autoritetingą 
pranašysčių kanoną, atmetant akivaizdžiai neįkvėptas interpolia- 
cijas ir prierašus. Jis įsakė surinkti ir sunaikino visus neautorizuo- 
tus privačius sibilių pranašysčių rinkinius, taip pat ir kitas viešųjų 
pranašysčių knygas, kurias tik galėjo aptikti, iš viso daugiau nei du 
tūkstančius. Peržiūrėtas sibilių knygas jis sudėjo į rakinamą spintą 
po Apolono statulos pamatu šventykloje, kurią šiam dievui buvo 
pastatęs netoli savo rūmų ant Palatino kalvos. Kuriam laikui pra- 
ėjus po Augusto mirties į mano rankas pateko unikali knyga iš 
privačios Augusto istorijos bibliotekos. Ji vadinosi „Sibilių įdo- 
mybės — į tikrąjį kanoną įterptos pranašystės, kurias Apolono žy- 
niai atmetė kaip suklastotas“. Eilės buvo perrašytos paties Augus- 
to gražia rašysena ir su būdingomis klaidomis, kurių, iš pradžių 
padarytų dėl neišmanymo, jis vėliau didžiuodamasis laikėsi. Dau- 
guma tų eilių aiškiai niekad nebuvo sibilės išsakytos nei ekstazėje, 
nei ne ekstazėje, bet buvo sukurtos neatsakingų ašmenų, kurie 
norėjo išgarsinti save ar savo namus ir prakeikti varžovų namus, 
pačių išsigalvotas priešiškas pranašystes pridengdami dievo vardu. 
Pastebėjau, kad Klaudijų giminė klastojo ypač daug. Vis dėlto ra- 
dau vieną ar du fragmentus, kurių kalba rodė juos esant archajiš- 
kus, kurių įkvėptumas atrodė dieviškas ir kurių aiški ir nerimą 
kelianti prasmė akivaizdžiai lėmė, kad Augustas — Apolono žy- 
niams jo žodis buvo įsakymas — nusprendė neįtraukti jų į kanoną. 
Šios knygelės nebeturiu. Tačiau prisimenu beveik kiekvieną žodį 


pačios įsimintiniausios iš šių, regis, autentiškų pranašysčių. Ta pra- 

našystė buvo užrašyta ir originalo kalba, graikiškai, ir (kaip dau- 
guma ankstyvųjų kanono fragmentų) šiurkščiomis lotyniškomis 


eilėmis. Pranašystė buvo tokia: 


Šimtmetį visą užtruks kruviniausias karas su pūnais. 
Romą tada pavergs neregėtas plaukuotas valdovas — 
Plikas garbanius, kuriam jo garbanų liko tik vardas. 
Vyrams Jis moteris bus, tačiau Vyras — jaunoms mergaitėms. 
Tas karalius turės kovos žirgą skeltom kanopom, 

Bet ne kare jis pražus — sūnaus ne sūnaus bus nudurtas. 
Valdžią po jo pasiglemš tada kitas sūnus netikras, 
Ilgaplaukis garbanius. Iš molio sumūrytą Romą 

Jis padarys marmurinę ir visą Miestą supančios 

Fančiais slaptais. Kad netikras sūnus jo paveldėtų turtą, 
Jo netikroji žmona pražudys jį klasta netikėta. 

Taigi jau trečias ims valdžią netikro tėvo garbaniaus — 
Plikis gauruotas, jame vien tik purvas ir kraujas sumišę. 
Roma gyvuos ir klestės, bet ne kartą dar bus parklupdyta, 
Kol jam gyvybę atims jo sūnus ne sūnus, kalavijo 

Vietoj pagalvę pačiupęs ir šitaip tapęs valdovu. 

Štai ketvirtasis, iš plikio gauruoto paveržęs jo sostą, — 
Plikas jaun uolis nuslinkusiom garbanom šeimininkauja, 
Romą užtvindęs nuodais ir pavergęs šlykščia bedievybe. 
Grūdinta geležimi nužudys jį ištikimiausias 

Iš jo žirgų, vaikystėj išgelbėjęs jį iš pavojaus. 

Penkto eilė tuoj ateis, ir jis visas bus toks garbanotas, 
Kaip ir sako jo vardas, kurio giminė prakilnioji 

Jam pavydės pagiežingai, nes bus jis paliegęs ir silpnas. 
Jis savo Miestą mylės, tieks jam vasarą vandenį, žiemą 
Fasirūpins grūdų, bet žmonos netikros patykotas 

Žus, savo sūnui ne sūnui palikęs ir valdžią, ir turtą. 
Taigi jau šeštas paveldės valstybę iš tėvo ne tėvo. 

Baimė, ugnis, kitaredas,— pabaisos trys žengia per Miestą. 
Dainiaus ranka dešinė raudonuoja nuo motinos kraujo. 


Sekmo garbaniaus nebus, šešto kraujas tik sunksis iš kapo. 

Augustui, žinoma, turėjo būti aišku, kad pirmas iš garbanių, 
tai yra Cezarių (nes Cezaris reiškia garbanotą galvą), yra jo ant- 
ros eilės senelis Julijus, kuris jį įsūnijo. Julijus buvo plikas ir gar- 
sėjo savo paleistuvystėmis su abiem lytimis; jo kovos žirgas, kaip 
pažymėta viešuose dokumentuose, buvo išsigimėlis su nagomis 
kanopų vietoje. Daugybėje įnirtingų mūšių Julijus išliko gyvas 
vien tam, kad senato rūmuose jį nužudytų Brutas. Sklido kalbos, 
kad Brutas, nors ir turi kitą tėvą, iš tiesų yra Julijaus sūnus: „Ir 
tu, vaike!“ — pasakė Julijus, kai Brutas puolė jį su durklu. Apie 
pūnų prakeikimą jau rašiau. Augustas turėjo atpažinti save kaip 
antrąjį Cezarį. Iš tiesų jis pats, gyvenimo pabaigoje žvelgdamas į 
puikiai atstatytas šventyklas bei visuomeninius pastatus ir galvo- 
damas apie viso savo gyvenimo darbą — imperijos stiprinimą ir 
šlovinimą, pasigyrė radęs Romą molinę, o paliekąs marmurinę. 
Tačiau kas dėl jo mirties, tai jis turbūt galvojo, kad pranašystė 
arba nesuprantama, arba neįtikima; ir vis dėlto, kažkokio skru- 
pulo sulaikytas, jis jos nesunaikino. Kas bus trečiasis, ketvirtasis 
ir penktasis garbanius, aiškiai parodys ši istorija; ir tikras kvailys 
būčiau, jei, tikėdamas nenukrypstamu pranašystės tikslumu iki 
pat dabar, neatpažinčiau šeštojo. Romos vardu džiaugiuosi, kad 


paskui jį neseks septintasis. 

Antras skyrius 


as tėvo, kuris mirė, kai dar buvau kūdikis, neprisimenu. Ta- 
čiau jaunystėje niekuomet nepraleidau progos gauti kuo smul- 
kesnių žinių apie jo gyvenimą ir būdą iš įvairiausių jį pažinojusių 
žmonių — senatorių, kareivių ar vergų. Jo biografiją pradėjau ra- 
šyti kaip istorijos pratybas, ir nors senelė Livija netrukus man tai 
uždraudė, nesilioviau rinkęs medžiagos, tikėdamas vieną dieną 
pabaigsiąs pradėtą darbą. Beje, andai jį pabaigiau, bet net ir dabar 
nėra prasmės paleisti jį į apyvartą. Jis toks respublikoniškas savo 
dvasia, kad vos tik Agripinila — dabartinė mano žmona — išgirstų 
apie numatomą išleidimą, visi nuorašai būtų bemat konfiskuoti ir 
dėl mano neprotingo žingsnio nukentėtų vargšai mano perraši- 
nėtojai. Jiems dar pasisektų, jei pavyktų pabėgti nesulaužytomis 
rankomis ir nenukapotais nykščiais bei smiliais (nukapoti nykš- 
čius ir smilius — Agripinilai būdinga nepasitenkinimo išraiška). 
Kaip ta moteris manęs nekenčia! 

Savo tėvo pavyzdžiu gyvenime vadovausi labiau nei kokio kito 
žmogaus, išskyrus nebent tik savo brolį, Germaniką. O Germani- 
kas, visų nuomone, buvo tikras tėvo paveikslas savo bruožais, kū- 
nu (išskyrus laibas kojas), drąsa, protu ir kilnumu; tad mintyse 
nesunkiai juos sujungiu į vieną asmenį. Jei tik galėčiau pradėti šį 
pasakojimą tiesiog nuo savo kūdikystės, nesiekdamas giliau į pra- 
eitį nei mano tėvų laikai, tikrai taip ir padaryčiau, nes genealogi- 
jos ir šeimos istorijos nuobodžios. Tačiau negaliu neparašyti apie 
savo senelę Liviją (kuri vienintelė iš keturių mano senelių man 
gimus dar buvo gyva), nes, deja, ji yra pagrindinė pirmosios ma- 


no pasakojimo dalies veikėja, ir jei nepateikčiau aiškaus jos anks- 

tesnio gyvenimo atpasakojimo, vėlesni jos poelgiai būtų nesupran- 
tami. Minėjau, kad ji buvo ištekėjusi už imperatoriaus Augusto: 
tai buvo jos antrosios vedybos, išsiskyrus su mano seneliu. Po 
mano tėvo mirties ji tapo tarsi mūsų giminės galva, išstumdama 
mano motiną Antoniją, mano dėdę Tiberijų (tikrąjį giminės vy- 
resnįjį) ir patį Augustą, kurio galingai globai mus, vaikus, tėvas 
patikėjo savo testamentu. Livija buvo iš Klaudijų giminės, vienos 
seniausių Romoje, mano senelis irgi kilęs iš tos pačios giminės. 
Yra tokia populiari baladė, kurią kartais vis išgirsti dainuojant se- 
nukus, jos priedainyje sakoma, kad Klaudijų šeimos medis mezga 
dvejopus vaisius: saldžius obuolius ir laukinius obuolius, bet lau- 
kinių daugiau. Laukiniams obuoliams baladė priskiria Apijų Klau- 
dijų Išdidųjį, kuris visoje Romoje sukėlė sumaištį pabandęs pa- 
vergti ir suvedžioti laisvąją merginą, vardu Virginija, ir Klaudijų 
Druzą, kuris respublikos laikais mėgino pasidaryti visos Italijos 
karaliumi, ir Klaudijų Gražųjį, kuris, kai šventieji viščiukai neno- 
rėjo lesti, sumetė juos į jūrą šaukdamas „Tada tegu geria!“ ir ši- 
taip pralaimėjo svarbų jūros mūšį. O prie saldžiųjų obuolių bala- 
dė priskiria Apijų Akląjį, kuris įtikino Romą nesudaryti pavojin- 
gos sąjungos su karaliumi Pyru, ir Klaudijų Stuobrį, kuris išvarė 
kartaginiečius iš Sicilijos, ir Klaudijų Neroną (sabinų tarme tai 
reiškia — Stiprųjį), kuris sumušė Hasdrubalą, kai šis išžygiavo iš 
Ispanijos, idant suvienytų jėgas su savo broliu, didžiuoju Haniba- 
lu. Šie trys, be to, kad buvo drąsūs ir išmintingi, dar buvo ir dory- 
bingi. O dainius sako, kad ir tarp Klaudijų moterų yra saldžių ir 
laukinių obuolių, bet vėlgi — laukinių daugiau. 

Mano senelis buvo vienas geriausių Klaudijų. Tikėdamas, kad 
tik Julijus Cezaris turi pakankamai galios užtikrinti Romai taiką ir 
saugumą tais sunkiais laikais, jis prisidėjo prie Cezario partijos ir 
drąsiai kovėsi už Julijų Egipto kare. Pradėjęs įtarti, kad Julijus 
siekia asmeninės tironijos, senelis nebenorėjo remti jo užmojų 
Romoje, bet negalėjo ryžtis atviram konfliktui. Todėl jis paprašė 
pontifiko posto, gavo jį ir kaip pontifikas buvo pasiųstas į Galiją 
kurti karių veteranų kolonijų. Grįžęs po Julijaus nužudymo, jis 
susilaukė jaunojo Augusto, Julijaus įsūnio, tuomet vadinto Ok- 

tavianu, ir jo bendražygio, didžiojo Marko Antonijaus, priešišku- 
mo už tai, kad drąsiai pasiūlė viešai apdovanoti tirono žudikus. Jis 
turėjo bėgti iš Romos. Per tolesnius neramumus jis šliedavosi tai 
prie vienos, tai prie kitos partijos priklausomai nuo to, kas jam 
atrodė teisinga. Vienu metu jis buvo drauge su jaunuoju Pompė- 
jumi, paskui su Marko Antonijaus broliu kovojo prieš Augustą 
Etrurijos Peruzijoje. Tačiau galiausiai įsitikinęs, kad Augustas, nors 
dėl ištikimybės ir privalėjo atkeršyti už savo įtėvio Julijaus nužu- 
dymą — šią pareigą jis atliko be gailesčio, — vis dėlto nenori būti 
tironas ir siekia senųjų laisvių atstatymo, perėjo į jo pusę ir įsikū- 
rė Romoje su senele Livija ir mano dėde Tiberijumi, kuriam tuo- 
met tebuvo dveji metukai. Jis nebedalyvavo pilietiniuose karuo- 
se, pasitenkinęs pontifiko pareigomis. 

Mano senelė Livija buvo viena blogiausių Klaudijų. Ji buvo tar- 
si tos Klaudijos, Klaudijaus Gražiojo sesers, kuri buvo apkaltinta 
valstybės išdavimu, persikūnijimas. Toji Klaudija sykį, kai jos ve- 
žimas įstrigo gatvės minioje, sušuko: 

— O kad mano brolis būtų gyvas! Jis žinojo, kaip išvaikyti mi- 
nias. Botagu! 

Kai vienas iš liaudies gynėjų (lotyniškai tribūnų) priėjęs piktai 
įsakė jai nutilti, primindamas, kad jos brolis per savo bedievystę 
pražudė romėnų laivyną, ši atkirto: 

— Tai puikus akstinas norėti, kad jis būtų gyvas. Jis galėtų pra- 
žudyti dar vieną ir dar vieną ir taip su dievo pagalba truputį pra- 
retinti šitą prakeiktą minią. — Ir dar pridūrė: — Matau, kad esi 
liaudies tribūnas ir tavo asmuo neliečiamas, bet nepamiršk, kad 
mes, Klaudijai, esame gerai apkūlę ne vieną tribūną, nusispjaut 
man į tavo neliečiamybę. 

Lygiai taip pat mano senelė Livija kalbėjo apie Romos žmones: 

— Padugnės ir vergai! Respublika visuomet buvo kvailystė. Iš 
tiesų Romai vėl reikia karaliaus. 

Bent jau taip ji sakydavo mano seneliui, įtikinėdama jį, kad 
laikui bėgant Markas Antonijus, Augustas (arba, sakyčiau, Okta- 


vianas) bei Lepidas (turtingas, bet neenergingas didžiūnas), kurie 


4] m. pr. Kr. 

pasidaliję tuo metu valdė Romos žemes, susiries, ir jis, jei tik 
gerai loštų savo kauleliais, galėtų pasinaudoti savo garbingu pon- 
tifiko vardu bei visuotinai pripažintu sąžiningumu kaip priemone 
pačiam tapti karaliumi. Mano senelis griežtai atsakė, kad jei ji dar 
kartą ims taip kalbėti, jis su ja išsiskirs; mat seno kirpimo romė- 
niškose santuokose vyras galėjo išsiskirti su žmona be jokio viešo 
paaiškinimo, grąžindamas jos atsineštą kraitį, — bet pasilikdamas 
vaikus. Mano senelė nutylėjo ir apsimetė paklususi, bet nuo tos 
akimirkos tarp jų nebeliko meilės. Paslapčia nuo senelio ji ne- 
delsdama ėmė kurstyti Augusto aistras. 

Tai nebuvo sunku, nes Augustas buvo jaunas ir ištroškęs įspū- 
džių, o ji atidžiai ištyrė jo skonį; be to, pasak viešosios nuomonės, 
ji buvo viena iš trijų gražiausių to meto moterų. Ji pasirinko Au- 
gustą kaip geresnį įrankį savo užmojams įgyvendinti nei Antoni- 
jus (Lepidas nesiskaitė). Kad siekdamas savo tikslų Augustas prieš 
nieką nesustos, parodė proskripcijos prieš dvejus metus, kai iš 
viso buvo nužudyta du tūkstančiai raitelių ir trys šimtai senatorių 
iš priešininkų frakcijos, didžioji dalis — Augustui specialiai reika- 
laujant. Įsitikinusi, kad Augustas jau pakliuvo į pinkles, ji paragi- 
no atsikratyti Skribonijos — vyresnės už jį moters, kurią buvo ve- 
dęs politiniais sumetimais, — sakydama turinti žinių apie Skribo- 
nijos paleistuvystę su artimu mano senelio draugu. Augustas buvo 
pasiruošęs tuo patikėti nereikalaudamas išsamaus tyrimo. Jis išsi- 
skyrė su Skribonija, nors ji ir buvo visai nekalta, tą pačią dieną, 
kai ji pagimdė jam dukrytę Juliją. Dukrytę iš gimdymo kambario 
jis pasiėmė Skribonijai nė nespėjus pažvelgti į tą padarėlį ir atida- 
vė maitinti vieno iš savo atleistinių žmonai. Tada mano senelė — 
kuri tebuvo septyniolikos, devyneriais metais jaunesnė už Augus- 
tą — nuėjusi pas senelį tarė: 

— Dabar išsiskirk su manim. Jau penki mėnesiai kaip laukiuosi, 
ir ne tu kūdikio tėvas. Prisiekiau, kad nenešiosiu vaiko nuo bailio, 
ir ketinu savo žodį tesėti. 

Kad ir ką pajuto mano senelis išgirdęs tokį prisipažinimą, jis 
tepasakė: 

— Pakviesk paleistuvį, aptarkime viską privačiai. 

Iš tiesų vaikas buvo jo, bet jis to nežinojo, ir kai senelė pasakė, 
kad jis vra kito, senelis patikėjo. 

Senelis nustebo, kad tai jo tariamas draugas Augustas, bet nu- 
tarė, jog Livija jį gundė ir jis negalėjo atsispirti jos grožiui; o gal- 
būt Augustas vis dar nepamiršo nuoskaudos dėl tos nelemtos pra- 
kalbos senate, kai mano senelis pasiūlė apdovanoti Julijaus Ceza- 
rio žudikus. Kad ir kaip ten buvo, jis nepriekaištavo Augustui. 
Senelis pasakė tik tiek: 

— Jei myli šią moterį ir garbingai ją vesi, pasiimk ją; tik laikyki- 
mės padorumo. 

Augustas prisiekė, kad nedelsdamas ją ves ir nepaliks tol, kol ji 
bus jam ištikima; jis susaistė save baisiausiomis priesaikomis. Tad 
mano senelis išsiskyrė su Livija. Kažkas man sakė, kad šią jos aist- 
rą senelis laikė dievo bausme sau pačiam už tai, kad sykį Sicilijoje 
Livijos sukurstytas jis apginklavo vergus prieš Romos piliečius; be 
to, ji buvo iš Klaudijų, iš jo paties giminės, tad dėl šių dviejų prie- 
žasčių jis nenorėjo pasmerkti jos viešai negarbei. Tikrai ne Au- 
gusto bijodamas po poros savaičių jis pats dalyvavo jų vestuvėse, 
atiduodamas ją kaip tėvas dukrą ir prisijungdamas prie vestuvinio 
himno. Pagalvojus, kaip labai jis ją mylėjo ir kad dėl savo kilnia- 
dvasiškumo rizikavo būti pavadintas bailiu bei sąvadautoju, mane 
užplūsta susižavėjimas jo laikysena. 

Tačiau Livija nebuvo dėkinga — ji pyko ir jautėsi sugėdinta, kad 
jis, rodos, taip ramiai į visą reikalą pažiūrėjo ir atidavė ją taip 
nuolankiai, tarytum ji būtų bevertis daiktas. O kai po trijų mėne- 
sių gimė kūdikis, mano tėvas, ji baisiai įtūžo ant Augusto sesers 
Oktavijos, Marko Antonijaus žmonos, — šiedu yra mano seneliai 
iš kitos pusės, — dėl graikiškos epigramos, kurioje buvo sakoma, 
kad laimingi tėvai, kuriems po trijų mėnesių gimsta kūdikiai; toks 
trumpas nėštumas iki šiol tebuvo duotas katėms ir kalėms. Neži- 
nau, ar Oktavija tikrai buvo tų eilučių autorė, bet jei buvo, tai 
Livija privertė ją brangiai už tai užmokėti. Nelabai panašu, kad 
Oktavija būtų parašiusi tą epigramą, nes ji pati ištekėjo už Marko 
Antonijaus būdama nėščia nuo savo neseniai mirusio vyro; kaip 


sako patarlė, luošas iš luošo nesišaipo. Oktavijos santuoka buvo 

politinė, specialiu dekretu įteisinta senato: ją lėmė ne aistra iš 
vienos pusės ir ne asmeninės ambicijos iš kitos. Jei kas klaustų, 
kaip atsitiko, kad pontifikų kolegija sutiko pripažinti Augusto ir 
Livijos santuokos teisėtumą, atsakymas būtų paprastas — mano 
senelis ir Augustas abu buvo pontifikai, o didysis pontifikas buvo 
Lepidas, aklai paklusęs Augustui. 

Vos tik mano tėvas buvo atjunkytas, Augustas grąžino jį į sene- 
lio namus, kur jis užaugo drauge su mano dėde Tiberijumi, ket- 
veriais metais už jį vyresniu. Kai tik vaikai sulaukė mokytino am- 
žiaus, užuot patikėjęs juos kokiam nors mokytojui — kaip kad bu- 
vo įprasta, — senelis ėmėsi pats vadovauti jų lavinimui. Jis niekada 
nesiliovė diegęs jiems neapykantos tironijai ir atsidavimo senie- 
siems teisingumo, laisvės ir dorybės idealams. Mano senelė Livija 
ilgai nešiojosi nuoskaudą, kad berniukai ne jos rankose, — nors iš 
tiesų jie kasdien lankydavosi Augusto rūmuose, kurie buvo visai 
netoli jų namų ant Palatino kalvos, — ir kai sužinojo, ko jie yra 
mokomi, buvo didžiai nepatenkinta. Mano senelis mirė staiga, 
pietaudamas su draugais; būta įtarimų, kad jis nunuodytas, bet 
reikalas greitai užglaistytas, kadangi tarp svečių buvo ir Augustas 
su Livija. Testamentu berniukai buvo palikti Augusto globai. Ma- 
no dėdė Tiberijus, vos devynerių metų, sakė prakalbą per mano 
senelio laidotuves. 

Augustas labai mylėjo savo seserį Oktaviją ir labai dėl jos siel- 
vartavo, kai netrukus po jos vestuvių sužinojo, kad Antonijus, iš- 
keliavęs į Rytus kariauti su partais, pakeliui sustojo atnaujinti savo 
draugystės su Egipto karaliene Kleopatra; dar labiau jis nuliūdo 
dėl niekinamo laiško, kurį Oktavija gavo nuo Antonijaus, kai ki- 
tais metais išsiruošė padėti rinkti pinigus ir vyrus jo žygiui. Laiš- 
ke, kuris ją pasiekė pusiaukelėje, Antonijus šaltai liepė grįžti na- 
mo ir rūpintis ūkio reikalais, bet pinigus ir žmones priėmė. Livija 
paslapčia dėl to džiūgavo, nes jau seniai uoliai stengėsi kurstyti 
nesusipratimus ir pavydą tarp Antonijaus ir Augusto, o Oktavija 
kaip tik uoliai stengėsi juos užglaistyti. Oktavijai grįžus į Romą, 
Livija paprašė Augusto pakviesti Oktaviją palikti Antonijaus na- 
mus ir apsigyventi pas juos. Oktavija atsisakė, iš dalies todėl, kad 

nepasitikėjo Livija, iš dalies kad nenorėjo tapti beprasiveržiančio 
karo priežastimi. Galop, Kleopatros sukurstytas, Antonijus pa- 
siuntė Oktavijai skyrybų raštą ir paskelbė karą Augustui. Tai buvo 
paskutinis iš pilietinių karų, mirtina dvikova paskutinių vyrų, ku- 
rie dar laikėsi ant kojų — jei leisite pavartoti tokią metaforą — po 
visų su visais išsikapojimo kalavijais pasaulio amfiteatre. Lepidas 
tebebuvo gyvas, bet tik nominaliai laisvas, o šiaip kalinys, ir visai 
nepavojingas — jis buvo priverstas pulti Augustui po kojų ir mal- 
dauti pasigailėti. Jaunąjį Pompėjų, paskutinį svarbų asmenį, kurio 
laivynas ilgai vyravo Viduržemio jūroje, nugalėjo Augustas, o į ne- 
laisvę paėmė ir nužudė Antonijus. Augusto ir Antonijaus dvikova 
buvo trumpa. Antonijus buvo visiškai sutriuškintas Akcijaus jūros 
mūšyje Graikijoje. Jis pabėgo į Aleksandriją ir ten nusižudė — kaip 
ir Kleopatra. Augustas prisiskyrė sau Antonijaus pergales Rytuose 
ir, kaip Livijai ir reikėjo, tapo vienatiniu romėniškų žemių valdo- 
vu. Oktavija liko ištikima Antonijaus vaikų interesams — ne tik jo 
sūnaus iš ankstesnės santuokos, bet netgi trijų jo ir Kleopatros 
vaikų, dukters ir dviejų berniukų: ji augino juos drauge su dviem 
savo dukromis, kurių viena, Antonija jaunesnioji, buvo mano mo- 
tina. Toks dvasios kilnumas kėlė visuotinį susižavėjimą Romoje. 

Augustas valdė pasaulį, o Livija valdė Augustą. Čia turėčiau 
paaiškinti tą nepaprastą jos galią. Visuomet nuostabą kėlė tai, 
kad jų santuokoje nebuvo vaikų, nors mano senelė nebuvo ne- 
vaisinga ir Augustas, be dukters Julijos, dėl kurios tėvo negali 
būti abejonių, turėjo dar bent keturis vaikus. Be to, jis buvo 
aistringai atsidavęs mano senelei. Tiesa nelengva patikėti. Tiesa 
yra ta, kad jų santuoka niekada nebuvo pilnutinė. Augustas, nors 
pajėgus su kitomis moterimis, su mano senele pasijuto bejėgis 
kaip vaikas. Vienintelis logiškas paaiškinimas — kad iš esmės Au- 
gustas buvo pamaldus žmogus, nors po jo antros eilės senelio 
Julijaus Cezario mirties jam ir buvo prikaišiojamas žiaurumas, 
netgi bedievystė. Jis žinojo, kad jų santuoka bedieviška: atrodo, 
šis žinojimas ir varžė jo kūną. 

Mano senelė, kuriai Augusto reikėjo kaip savų ambicijų įran- 


kio, o ne kaip meilužio, dėl jo negalios labiau džiaugėsi nei gailė- 

josi, nes suvokė galinti ja pasinaudoti kaip ginklu pajungdama sau 
jo valią. Ji priekaištaudavo Augustui, kad šis paveržęs ją iš mano 
senelio, kurį ji priesaikavo mylėjusi, įtikinėdamas ją savo beribe 
aistra ir paslapčia grasindamas seneliui, kad jei neatiduos jos, tai 
bus paskelbtas tautos priešu (šitai buvo visiška netiesa). O dabar, 
sakydavo ji, tik pažiūrėkit, kaip ji apgauta! Aistringas meilužis pa- 
sirodė esąs visai ne vyras; bet kuris vargšas angliadegys ar vergas 
labiau vyras nei jis! Net ir Julija nesanti tikra jo dukra, ir jis tai 
žinąs. Iš jo tik tiek tėra naudos — paglamonėti ir paglamžyti, bu- 
čiuoti ir žiūrėti dainuojančio eunucho akimis. Veltui Augustas ti- 
kino su kitomis moterimis esąs Herkulis. Ji arba nesileisdavo įti- 
kinama, arba kaltindavo jį kitoms moterims iššvaisčius tai, ko jai 
nekliūna. Tačiau kad dėl nevaisingumo nekiltų skandalo, ji sykį 
apsimetė besilaukianti nuo Augusto, o paskui persileidusi. Gėda 
ir nepatenkinta aistra pririšo Augustą prie Livijos stipriau, nei būtų 
buvę tada, jei abipusiai troškimai būtų kasnakt pasotinami ar jei ji 
būtų pagimdžiusi jam tuziną šaunių vaikučių. Ji labai rūpinosi jo 
sveikata ir patogumais, o kadangi iš prigimties nebuvo geidulinga 
ir geidė tik valdžios, liko jam ištikima; už tai jis buvo jai toks dė- 
kingas, kad leido vadovauti ir valdyti tiek viešus, tiek privačius 
reikalus. Senus rūmininkus girdėjau tvirtinant, kad vedęs mano 
senelę Augustas niekada nė nežvilgtelėjo į kitą moterį. Ir vis dėlto 
Romoje sklido visokie gandai apie jo ryšius su garbingųjų piliečių 
žmonomis bei dukromis; ir po jo mirties, aiškindama, kaip atsiti- 
ko, kad jis išliko taip visiškai jai atsidavęs, Livija sakydavo: taip 
buvę ne tik todėl, kad ji išsaugojusi jam ištikimybę, bet ir todėl, 
kad niekuomet nesikišusi į laikinus jo meilės ryšius. Mano many- 
mu, ji pati sukėlė visus tuos skandalus, kad turėtų už ką jam prie- 
kaištauti. 

Jei kas užklaustų, kodėl esu toks tikras dėl šių dalykų, tuoj pat 
atsakyčiau. Pirmąją dalį, apie skyrybas, išgirdau iš pačios Livijos 
lūpų tais metais, kai ji mirė. Likusią dalį, apie Augusto impoten- 
ciją, sužinojau iš moters, vardu Briseidė, mano senelės kambari- 
nės, kuri anksčiau buvo jos patarnautoja, ir kadangi tuomet tetu- 


rėjo septynerius metus, jai buvo leista klausytis pokalbių, kurių, 

kaip manyta, ji nesuprasianti. Esu tikras, kad mano pasakojimas 
teisingas, ir taip manysiu tol, kol jį pakeis kitas, lygiai taip pat 
gerai atitinkantis faktus. Man atrodo, kad sibilės eilės apie „netikrą 
žmoną“ tai patvirtina. Ne, negaliu šitaip pabaigti. Rašydamas šią 
atkarpą, kad apginčiau Augusto gerą vardą, kai ką nuslėpiau, bet 
dabar vis dėlto išklosiu. Nes, anot patarlės, „tiesa padeda istorijai 
plėtotis“. Buvo taip. Mano senelė Livija sumaniai stiprino savo 
valdžią: vos tik pastebėjusi, kad Augustas iš geismo neranda vie- 
tos, ji paslapčia pakišdavo gražių jaunų moterų, su kuriomis jis 
galėtų pergulėti. Kad ji tuo pasirūpindavo nė žodelio neprasitar- 
dama nei prieš tai, nei po to ir apsaugodama jį nuo pavydo, kurį, 
jo įsitikinimu, pati kaip žmona būtų turėjusi jausti; kad viskas 
buvo daroma labai padoriai ir tyliai, jaunosios moterys (kurias 
Livija pati išrinkdavo sirų vergų turguje — Augustui labiausiai pa- 
tiko sirės) naktį būdavo atvedamos davus ženklą beldimu į duris 
ir grandinės žvangėjimu, o ryte vėl išvedamos panašiai pabeldus 
ir sužvanginus grandinę; ir kad būdamos su juo jos tylėdavo, tarsi 
būtų sapnuose ateinančios sukubės, — kad ji pati viską taip iš- 
maniai sutvarkė ir liko jam ištikima nepaisant jo nepajėgumo, 
jis turbūt laikė tobulu nuoširdžiausios meilės įrodymu. Jūs gali- 
te paprieštarauti, kad Augustas ir be Livijos sąvadavimo galėjo 
savo apetitui patenkinti turėti gražiausias pasaulio moteris, lais- 
vas ar nelaisvas, ištekėjusias ar netekėjusias. Tai tiesa, bet tiesa 
ir tai, kad po vestuvių su Livija jis neberagavo mėsos, kaip kartą 
pats prasitarė, nors gal ir kita prasme — todėl, kad ji nebuvo 
tinkama valgyti. 

Tad Livija neturėjo priežasties pavydėti moterims. Nebent tik 
savo svainei, mano senelei Oktavijai, kurios grožis kėlė tiek pat 
susižavėjimo, kaip ir jos dorybės. Livija piktdžiugiškai mėgavosi 
savo užuojauta jai dėl Antonijaus neištikimybės. Ji netgi drįso pa- 
sakyti, kad dėl to didžia dalimi kalta pati Oktavija, kuri rengėsi 
taip kukliai ir elgėsi taip nepriekaištingai. Markas Antonijus, ji 
sakė, buvo stiprių aistrų vyras, ir norint jį išlaikyti, romėnų mat- 
ronos tyrumą reikėjo atmiešti Rytų ištvirkėlės menais bei ekstra- 
vagancija. Oktavijai derėjo pasimokyti iš Kleopatros, nes ta egip- 

tietė, nors prastesnės išvaizdos ir vyresnė už Oktaviją kokiais aš- 
tuoneriais devyneriais metais, gerai žinojo, kaip patenkinti Mar- 
ko Antonijaus jusles. | 

— Tokie vyrai kaip Antonijus, tikri vyrai, verčiau renkasi tai, kas 
keista, o ne tai, kas sveika, — pasakė Livija ir užbaigė sentencija, — 
sukirmijęs žalias sūris jiems gardesnis už šviežiai suspaustą varškę. 

— Kirmėles pasilaikyk sau, — atsikirto Oktavija. 

Pati Livija rengėsi itin prabangiai ir kvėpinosi brangiausias azi- 
jietiškais kvepalais, bet namuose nepakentė nė mažiausios pra- 
bangos: ji gyrėsi, kad jos namų ūkis tvarkomas senuoju romėniš- 
ku stiliumi. Jos taisyklės buvo tokios: paprastas, bet gausus mais- 
tas, reguliarios šeimos pamaldos, jokių karštų vonių po valgio, 
nuolatinis darbas visiems ir jokio švaistymo. „Visiems“ reiškė ne 
tik vergams ir atleistiniams, bet visiems šeimos nariams. Iš nelai- 
mingojo vaiko Julijos buvo tikimasi padaryti darbštumo pavyzdį. 
Jos gyvenimas buvo varganas. Kiekvieną dieną ji turėjo sukaršti ir 
suverpti tam tikrą kiekį vilnos, ir suausti, ir dar pasiuvinėti, iš 
savo kietos lovos būdavo keliama auštant, o žiemą — nė neišaušus, 
kad viską suspėtų. O kadangi jos pamotė manė, kad mergaitėms 
būtinas humanitarinis išsilavinimas, be kitų užduočių, ji turėjo 
išmokti atmintinai visą Homero „Iliadą“ ir „Odisėją“. 

Livijai paliepus, Julija taip pat turėjo rašyti detalų dienoraštį: 
kokius darbus ji dirbo, kokias knygas skaitė, su kuo apie ką kalbė- 
josi ir taip toliau; tai jai buvo didžiulė našta. Nors visi gėrėjosi jos 
grožiu, jai nebuvo leidžiama draugauti su vyrais. Vienas jaunuolis, 
iš senos šeimos ir nepriekaištingo dorumo, konsulo sūnus, kaž- 
kokiu mandagiu pretekstu vieną dieną Bajose išdrįso prisistatyti 
Julijai, vaikštinėjančiai jūros pakrante tik su savo palydove (jai 
buvo leidžiama pusvalandį pasivaikščioti). Livija, pavydėjusi Juli- 
jai puikios išvaizdos ir Augusto meilės, nusiuntė jaunuoliui labai 
griežtą laišką, pranešdama jam, kad nesitikėtų užimti gerą visuo- 
meninį postą valdant tėvui mergaitės, kurios gerą vardą norėjęs 
suteršti savo nepakenčiamu familiarumu. Julija buvo nubausta už- 
draudžiant pasivaikščiojimus už vilos ribų. Maždaug apie tą laiką 


Julija visai nupliko. Nežinau, ar prie to ranką prikišo Livija: tai 

nėra neįtikima, nors tiesa ir tai, kad Cezarių šeimoje būta polin- 
kio į nuplikimą. Kad ir kaip ten būtų, Augustas surado egiptietį 
perukų meistrą, kuris padarė Julijai vieną puikiausių visų laikų 
perukų, taigi per tą nelaimingą atsitikimą jos žavesys nė kiek ne- 
sumenko, o kaip tik priešingai — padidėjo; jos natūralūs plaukai 
nebuvo pernelyg gražūs. Pasakojama, kad tas perukas nebuvo, kaip 
kad paprastai, padarytas iš plaukų tinklelio, bet buvo visas ger- 
manų vado dukters skalpas, surauktas, kad atitiktų Julijos galvos 
dydį, ir palaikomas gyvas bei lankstus kartkartėmis įtrinant spe- 
cialiu tepalu. Tačiau turiu pasakyti, kad tuo netikiu. 

Visi žinojo, kad Livija laiko Augustą griežtai ir kad jis, jei ne 
bijo jos, tai bent jau labai saugosi neįžeisti. Vieną dieną kaip cen- 
zorius jis sakė prakalbą pasiturintiems piliečiams apie tai, kad jie 
leidžia savo žmonoms apsikarstyti papuošalais. 

— Puoštis be saiko, — kalbėjo jis, — moteriai nedera. Vyro pa- 
reiga — sulaikyti žmoną nuo prabangos. 

Pagautas savo paties iškalbingumo, jis, nelaimei, pridūrė: 

— Kartais ir man pačiam pasitaiko proga dėl to papriekaištauti 
savo Žmonai. 

Kilo patenkintų klausytojų šūksmai. 

— O Augustai, — sakė jie, — pasakyk, kokiais žodžiais tu prie- 
kaištauji Livijai. Tai bus mums pavyzdys. 

Augustas susigėdo ir sunerimo. 

— Jūs neteisingai mane supratote, — tarė jis. — Aš nesakiau, kad 
būčiau turėjęs progų peikti Liviją. Kaip jūs puikiai žinote, ji yra 
matronos kuklumo įsikūnijimas. Tačiau tikrai nė nesuabejojęs su- 
peikčiau ją, jei ji pamirštų savo orumą, rengdamasi kaip kai kurių 
jūsų žmonos — tarsi aleksandriškė šokėja, per likimo išdaigą tapu- 
si našlaujančia Armėnijos karaliene. 

Tą patį vakarą Livija pamėgino sumenkinti Augustą, prie va- 
karienės stalo pasirodžiusi tokiais fantastiškai puošniais drabu- 
žiais, kokius tik galėjo rasti. Apdaro pagrindas buvo viena iš Kle- 
opatros iškilmių suknelių. Bet Augustas gerai išsisuko iš situaci- 
jos, pagirdamas ją už sąmojingą ir vykusią tos ydos, kurią jis 
smerkė, parodiją. 

Nuo to laiko, kai patarinėjo mano seneliui ant galvos užsirišti 
diademą ir pasiskelbti karaliumi, Livija pasidarė išmintingesnė. 
Karaliaus titulas Romoje vis dar buvo nekenčiamas dėl nepopu- 
liarios Tarkvinijų dinastijos, kuriai, pasak legendos, galą padaręs 
pirmasis Brutas (vadinu jį taip, kad atskirtume nuo antrojo Bru- 
to, nužudžiusio Julijų), išvarydamas karališkąją šeimą iš miesto ir 
tapdamas vienu iš dviejų Romos respublikos konsulų. Livija su- 
vokė, kad kol Augusto valdžia prilygsta karaliaus valdžiai, galima 
apsieiti ir be karaliaus titulo. Klausydamas jos patarimų, jis pa- 
lengva suėmė į savo rankas visas svarbiausias respublikos pareigy- 
bes. Jis buvo Romos konsulas, o kai šį postą perdavė patikimam 
draugui, pats pasidarė vyriausiasis karo vadas — šis laipsnis, nors 
nominaliai lygus konsulystei, iš tiesų buvo aukštesnis už bet ko- 
kias kitas pareigas. Jis taip pat turėjo absoliučią valdžią provinci- 
jose ir galią skirti provincijų vyriausiuosius valdytojus. Jo žinioje 
buvo ir visa kariuomenė, jis turėjo teisę rinkti šauktinius ir skelbti 
karą ar taiką. Romoje jis buvo išrinktas liaudies tribūnu iki gyvos 
galvos, o tai garantavo, kad į jo valdžią nebus kišamasi, teikė galią 
vetuoti kitų pareigūnų sprendimus, o drauge — asmens neliečia- 
mybę. Titulu „imperatorius“, kuris kadaise tereiškė karo lauko 
vadą, bet ne taip seniai buvo pritaikytas aukščiausiajam vienval- 
džiui, jis dalijosi su kitais sėkmės lydimais vadais. Jis taip pat buvo 
cenzorius. Cenzorystė įtvirtino jo valdžią dviem pagrindiniams 
visuomenės sluoksniams — senatoriams ir raiteliams; dėl morali- 
nių trūkumų iš bet kurio šių dviejų sluoksnių atstovo jis galėjo 
atimti pareigas ir privilegijas — o tai buvo baisi negarbė. Jis valdė 
ir valstybės iždą; turėjo periodiškai atsiskaityti, bet niekas nieka- 
da nedrįso pareikalauti patikrinimo, nors ir buvo žinoma, kad 
tarp valstybės iždo ir rūmų iždo nuolat vyksta kažkoks judėjimas. 

Taigi jis vadovavo kariuomenei, leido įstatymus — mat jo įtaka 
senate buvo tokia, kad senatoriai balsuodavo už viską, ką tik jis 
pasiūlydavo, — jo valdžioje buvo šalies ištekliai, viešosios tvarkos 
apsauga ir, be to, jis turėjo asmens neliečiamybę. Jis turėjo netgi 
teisę be jokių įprastinių teismo procedūrų bet kurį Romos pilie- 


tį, nuo žemdirbio iki senatoriaus, pasmerkti myriop arba ištrem- 

ti iki gyvos galvos. Paskutinė jo prisiimta pareigybė buvo didysis 
pontifikas. Tai leido jam kontroliuoti visą religinę sistemą. Sena- 
tas mielai būtų nubalsavęs už kokį tik jis nori titulą, išskyrus ka- 
raliaus: skirti karaliaus jie nebūtų drįsę bijodami liaudies. Jis troško 
vadintis Romulu, bet Livija atkalbėjo. Ji argumentavo tuo, kad 
Romulas buvo karalius, todėl vardas pavojingas, ir be to, tai buvo 
vienas iš romėnų dievų globėjų, tad jo vardo prisiėmimas gali 
pasirodyti šventvagiškas. Bet iš tiesų ji manė, kad tai nepakanka- 
mai didingas titulas. Romulas tebuvo bandininkas, ir ne pirmos 
dievų eilės. Taigi, Livijos patartas, jis davė senatui suprasti, kad 
jam patiktų Augusto titulas. Ir senatas nubalsavo už tai. Augustus 
turi pusiau dievišką prasmę, ir palyginti su juo įprastinis kara- 
liaus titulas — vieni niekai. 

O kiek karalių mokėjo Augustui duoklę! Kiek jų per Romos 
triumfus žengė surakinti grandinėmis! Net tolimosios Indijos di- 
dysis karalius, išgirdęs apie Augusto šlovę, argi nesiuntė pasiunti- 
nių į Romą, prašydamas jo draugiškos globos, ar nedovanojo tai- 
kos dovanų — įstabaus šilko ir prieskonių, rubinų, smaragdų ir 
sardonikso; ir tigrų, pirmą kartą pasirodžiusių Europoje, ir indų 
Hermį, garsųjį berankį berniuką, kuris savo kojomis galėjo išda- 
rinėti nepaprastus dalykus? Ar Augustas nepadarė galo tai Egipto 
karalių sekai, kuri valdė bent penki tūkstančiai metų iki Romos 
įkūrimo? Ir kokių tik baisių ženklų nebūta tais lemtingais istori- 
jos lūžio laikais! Ar Aleksandrijos pagrindinėje gatvėje nepasirodė 
milžiniškas žaltys, visus apstulbinęs savo garsiu šnypštimu? Ar ne- 
pasirodė mirusių faraonų šmėklos? Ar nesusiraukė jų statulos? 
Ar šventasis Memfio bulius Apis nesubaubė graudžiai ir nepra- 
trūko raudoti? Šitaip sau mąstė mano senelė. 

Dauguma moterų linkusios kukliai apriboti savo troškimus, tik 
viena kita užsibrėžia drąsų tikslą. Livija buvo unikali tuo, kad savo 
užmojų neribojo ir vis dėlto išliko visiškai blaivi ir šaltakraujiška 
tokiomis aplinkybėmis, kuriomis kita moteris būtų pametusi protą. 
Net ir aš, turėjęs tiek puikių progų ją stebėti, tik pamažu pradė- 
jau atspėti jos ketinimus. Bet ir tai, kai viskas galiausiai išaiškėjo, 


iš nuostabos mane ištiko smūgis. Bet gal verčiau iš eilės, istorijos 

nuoseklumu, papasakosiu apie įvairius jos poelgius, nesigilinda- 
mas į slaptus motyvus. 

Jos patartas, Augustas įkalbėjo senatą pripažinti dvi naujas die- 
vybes, tai yra deivę Romą, kuri reprezentuotų moteriškąją Ro- 
mos imperijos dvasią, ir karžygį pusdievį Julijų — Julijaus Cezario 
apoteozę. (Rytuose dieviška garbė buvo Julijui teikiama dar prie 
gyvos galvos; kad jis jos neatsisakė, buvo viena iš pasikėsinimo 
priežasčių.) Augustas žinojo, koks reikšmingas vaidmuo religijos, 
vienijančios sostinę su provincija. Tai daug stipresnis ryšys nei 
grindžiamas vien baime ar dėkingumu. Kartais atsitikdavo taip, 
kad ilgai gyvenę Egipte ar Mažojoje Azijoje net ir tikri romėnai 
imdavo garbinti vietinius dievus ir pamiršdavo savuosius, ir taip 
tapdavo svetimšaliais. Kita vertus, Roma pasisavino tiek religijų iš 
užkariautų miestų, pastatė svetimoms dievybėms, tokioms kaip 
Izidė ar Kibelė, iškilių šventyklų mieste — ir ne tik svečių patogu- 
mui, — kad atrodė visai normalu dabar mainais tuose miestuose 
apgyvendinti savo pačios dievus. Romą ir Julijų turėjo garbinti tie 
provincijos gyventojai, kurie buvo Romos piliečiai ir norėjo iš- 
saugoti savo tautos paveldą. 

Kitas Livijos žingsnis buvo pasirūpinti, kad provincialai, netu- 
rėję laimės tapti tikrais piliečiais, vyktų į Romą ir prašytų, kad ir 
jiems būtų skirta romėniška dievybė, kurią galėtų teisėtai garbinti 
nesukeldami triukšmo. Livijos patartas, Augustas senatui pusiau 
juokais pasakė, kad šiems vargšeliams nors ir negalima leisti gar- 
binti vyresniųjų dievų, Romos ir Julijaus, reikėtų kokio nors die- 
vo, kad ir kuklaus. Mecenatas, vienas iš Augusto patarėjų, su ku- 
riuo Augustas buvo kalbėjęs apie galimybę prisiimti Romulo var- 
dą, į tai atsakė: „Duokime jiems dievą, kuris gerai juos prižiūrėtų. 
Duokime jiems patį Augustą“. Augustas, rodos, kiek sutriko, bet 
sutiko, kad Mecenato pasiūlymas protingas. Rytuose buvo įprasta 
kaip dievus garbinti savo valdovus, iš to papročio Romai galėjo 
būti naudos; o kadangi Rytų miestams garbinti visą senatą — kiek- 
vienoje šventykloje pastačius po šešis šimtus statulų — atrodė ne- 
labai praktiška, vienintelė išeitis, žinoma, buvo sudievinti vyriau- 


siąjį senato vykdomosios valdžios pareigūną, tai yra patį Augustą. 

Tad senatas, pamalonintas, kad jo asmenyje kiekvienam nariui teks 
bent jau po šešišimtąją dalį dieviškumo, mielai nubalsavo už Me- 
cenato pasiūlymą, ir Mažojoje Azijoje netrukus ėmė kilti Augusto 
šventyklos. Kultas plito, pradžioje tik pasienio srityse, kurios bu- 
vo tiesioginėje Augusto valdžioje, bet ne artimosiose provincijo- 
se, nominaliai valdomose senato, ir ne pačiame Mieste. 
Augustas pritarė Livijos taikomiems Julijos lavinimo metodams, 
tiko jam ir namų ūkio bei lėšų tvarkymas. Jis pats turėjo paprastą 
skonį. Jo gomurys buvo toks nejautrus, kad neatskirdavo pirmo 
spaudimo alyvų aliejaus nuo paskutinės rūšies išspaudų, kai alyvų 
masė per spaustuvą perleista trečiąkart. Jis vilkėjo namuose aus- 
tais drabužiais. Teisingai buvo sakoma: kad ir kokia furija yra Livi- 
ja, be jos nenuilstamos veiklos Augustas niekuomet nebūtų galė- 
jęs įvykdyti milžiniškos užsibrėžtos užduoties — sugrąžinti Romai 
taiką ir saugumą po ilgų metų pilietinių karų negandų — karų, 
kuriuose ir jam pačiam, žinoma, teko nemenkas naikintojo vaid- 
muo. Augustas dirbdavo keturiolika valandų per parą, bet Livija — 
kaip buvo sakoma — visas dvidešimt keturias. Ji ne tik puikiai tvarkė 
namų ūkį, kaip aš jau pasakojau, bet ir visuomeniniuose reikaluo- 
se dalyvavo lygiai su Augustu. Išsami teisinių, socialinių, admi- 
nistracinių, religinių ir karinių jų įvykdytų reformų ataskaita, ne- 
kalbant jau apie kitokią visuomeninę veiklą — šventyklų atstaty- 
mą, kolonijų kūrimą, — galėtų būti surašyta į daugybę ritinių. Ir 
vis dėlto buvo nemaža vyresnės kartos romėnų, kurie negalėjo 
pamiršti, kad šis, regis, įspūdingas valstybės atkūrimas buvo įma- 
nomas tik per prievartą, sutriuškinant ginklu, nužudant slapta ar 
įvykdant viešą egzekuciją kiekvienam asmeniui, kuris nepakluso 
šios energingos poros valdžiai. Jei despotiška jų vienvaldystė ne- 
būtų buvusi pridengta senovinės laisvės šūkiais, jie tikrai nebūtų 
ilgai jos išlaikę. Bet ir šiaip nauji brutai į Augusto gyvybę kėsinosi 


ne mažiau kaip keturis kartus. 


Trečias skyrius 


Vaidas Livia susijęs su lotynišku žodžiu, reiškiančiu piktybišku- 
mą. Mano senelė buvo tobula aktorė, ir išorinis jos elgesio tyru- 
mas, sąmojo aštrumas ir manierų maloningumas apgavo beveik 
visus. Tačiau niekas per daug jos nemėgo: piktybiškumas reika- 
lauja pagarbos, ne pamėgimo. Net šiaip jau pasitikį savim ir ne- 
drovūs žmonės jos akivaizdoje skaudžiai pajusdavo savo intelek- 
tualinius ir moralinius trūkumus. Turiu atsiprašyti, kad vis tebe- 
rašau apie Liviją, bet tai neišvengiama — kaip ir visos garbingos 
romėniškos istorijos, manoji parašyta „nuo kiaušinio iki obuo- 
lio“*: man labiau prie širdies nuodugnus romėniškas metodas, 
kuris nieko nepraleidžia, nei Homero ar apskritai graikų, kurie 
mėgsta įšokti į istorijos vidurį ir paskui švaistytis pirmyn atgal 
kaip širdis geidžia. Ne kartą ketinau perrašyti Trojos istoriją loty- 
niška proza — vargšų piliečių, kurie nemoka graikiškai, labui: pra- 
dėdamas nuo kiaušinio, iš kurio buvo išperėta Helena, ir tęsda- 
mas nuosekliai skyrius po skyriaus iki obuolių, suvalgytų per di- 
džiąją puotą švenčiant Odisėjo sugrįžimą ir pergalę prieš žmonos 
jaunikius. Ką Homeras pasako neaiškiai ar nutyli, aš papildyčiau 
remdamasis vėlesniais poetais ar ankstesnio — Dareto — pasakoji- 
mu. Nors ir pilnas poetinių nuklydimų, jis man atrodo patiki- 
mesnis nei Homero, kadangi autorius pats dalyvavo kare, pirma 
trojėnų, paskui graikų pusėje. 

Sykį senos kedro skrynios (man regis, ji buvo atvežta kažkur iš 
šiaurinės Sirijos) viduje mačiau keistą paveikslą. Graikiškas įrašas 
* Ab ovo usgue ad mala — nuo kiaušinio iki vaisių, romėnų pietūs paprastai pra- 


sidėdavo kiaušiniais, o baigdavosi vaisiais. — Red. 


DVIDĖŠIMTO AMŽIAUS AUKSO FONDAS 36 


bylojo: „Nuodai yra karalienė“, o Nuodų veidas, nors nutapytas 
daugiau nei šimtas metų iki Livijos gimimo, buvo neklystamai 
Livijos veidas. Tad čia turiu parašyti apie Marcelą, Oktavijos sūnų 
iš ankstesnės santuokos. Augustas, labai mėgęs Marcelą, jį įsūnijo 
ir skyrė administracines pareigas, pranokstančias jo metus; be to, 
apvesdino jį su Julija. Romoje visi manė, kad jis ketina padaryti 
Marcelą savo įpėdiniu. Livija nesipriešino įsūnijimui ir net, regis, 
džiaugėsi juo, kadangi taip jai buvo lengviau laimėti Marcelo prie- 
raišumą ir pasitikėjimą. Livijos atsidavimas Marcelui atrodė ne- 
abejotinas. Tai jos patartas Augustas taip sparčiai pakėlė jį parei- 
gose, ir Marcelas, tai žinodamas, jautėsi jai dėkingas. 

Kai kurių įžvalgių stebėtojų nuomone, Livija buvo palanki Mar- 
celui todėl, kad norėjo sukurstyti Agripos pavydą. Agripa Romoje 
buvo antras pagal svarbą asmuo po Augusto: žemakilmis, bet se- 
niausias Augusto draugas ir sėkmės lydimas kariuomenės bei lai- 
vyno vadas. Iki tol Livija visaip stengėsi palaikyti Agripos draugys- 
tę su Augustu. Jis buvo ambicingas, bet tik iki tam tikros ribos; 
jam niekuomet nebūtų šovę į galvą varžytis dėl aukščiausios val- 
džios su Augustu, kuriuo jis nepaprastai žavėjosi; Agripa netroško 
didesnės šlovės kaip būti pareigūnu, kuriuo Augustas pasitiki la- 
biausiai. Be to, jis gėdijosi savo žemos kilmės, tad Livija, vaidinusi 
didžią patricijų ponią, visuomet laikė jį savo rankose. Tačiau Livi- 
jai ir Augustui jis buvo svarbus net tik dėl tarnybos, ištikimybės ir 
populiarumo tiek prastuomenėje, tiek senate. Štai kas buvo svar- 
bu: pagal pačios Livijos kadaise sukurtą planą, jis neva turėjęs tautos 
vardu prižiūrėti Augusto politinę elgseną. Per garsiąją „diskusiją“ 
senate po Antonijaus nuvertimo, kurioje dalyvavo Augustas ir du 
jo draugai, Agripa ir Mecenatas, Agripos vaidmuo buvo patarti 
Augustui neprisiimti aukščiausios valdžios — vien tam, kad jo prieš- 
taravimus nusvertų Mecenato argumentai ir senato entuziazmas. 
Tada Agripa pareiškė, kad ištikimai tarnaus Augustui tol, kol šio 
valdžia bus sveika valdžia, o ne despotiška tironija. Nuo to laiko į 
jį buvo žiūrima ir juo pasitikima kaip tvirtove, ginančia nuo gali- 
mo tironijos įsibrovimo: į ką pro pirštus žiūrėjo Agripa, to nepai- 


sė ir visa tauta. Tų pačių įžvalgių stebėtojų nuomone, Livija žaidė 

labai pavojingą žaidimą, kurstydama Agripos pavydą Marcelui,; įvy- 
kiai kėlė didžiulį susidomėjimą. Galbūt jos prisirišimas prie Mar- 
celo buvo apsimestinis ir ji iš tikrųjų siekė įsiutinti Agripą taip, 
kad šis pašalintų Marcelą iš kelio. Sklido gandas, kad ištikimas 
Agripos šeimos narys pasisiūlęs užkabinti Marcelą ir jį nudėti, 
tačiau Agripa, nors ir pavydėdamas ne menkiau, nei Livija norėjo, 
buvo per daug garbingas, kad priimtų tokį nedorą pasiūlymą. 

Visi manė, kad Augustas padarė Marcelą pagrindiniu savo įpė- 
diniu ir kad Marcelas paveldės ne tik milžiniškus turtus, bet dar 
priedo — kaip kitaip tai pasakyti? — vienvaldystę. Todėl Agripa 
paskelbė, jog nors ir buvo atsidavęs Augustui ir niekuomet nesi- 
gailėjo nusprendęs remti jo valdžią, bet kaip pilietis patriotas ne- 
leisiąs, kad vienvaldystė taptų paveldima. Tačiau Marcelas jau bu- 
vo lygiai populiarus kaip Agripa, ir daug kilmingų bei aukštas pa- 
reigas užimančių jaunų vyrų, kuriems „vienvaldystė ar respublika?“ 
jau atrodė vien akademinė problema, stengėsi įsiteikti Marcelui, 
tikėdamiesi svarbių pareigybių vėliau, kai jis užims Augusto vietą. 
Livijai patiko šis visuotinis pasirengimas pritarti vienvaldystės tęs- 
tinumui, tačiau privačioje aplinkoje ji pareiškė, kad jei Augustas 
neduokdie mirtų ar nebegalėtų valdyti, valstybės reikalai, kol bū- 
tų priimtas koks nors senato nutarimas, turėtų būti patikėti la- 
biau patyrusioms rankoms nei Marcelo. Bet Marcelas buvo toks 
Augusto numylėtinis, kad nors paprastai privatūs Livijos pasisa- 
kymai dažniausiai tapdavo viešais įsakais, niekas neatkreipė di- 
desnio dėmesio į šią nuomonę; vis daugiau ir daugiau žmonių 
siekė Marcelo prielankumo. 

Įžvalgieji stebėtojai smalsavo, kaip Livija elgsis šioje naujoje si- 
tuacijoje; bet sėkmė buvo jos pusėje. Augustas peršalo, ir liga pa- 
sisuko netikėta linkme, jis karščiavo ir vėmė. Jam sergant Livija 
ruošė maistą savo rankomis, bet Augusto skrandis buvo toks jaut- 
rus, kad jis negalėjo nieko valgyti. Jis vis silpo ir silpo, kol galiau- 
siai pasijuto esąs prie mirties. Jo dažnai buvo prašoma įvardyti 
savo įpėdinį, bet jis to nedarė bijodamas politinių pasekmių, o 
kartu ir todėl, kad mintis apie savo paties mirtį kėlė jam šleikštu- 
lį. Dabar įpėdinio skyrimą jis suvokė kaip savo pareigą ir klausė 

Livijos patarimo. Jis pasakė, kad liga visiškai atėmė jam sprendi- 
mo galią ir kokį tik įpėdinį Livija bepasiūlysianti — aišku, pama- 
tuotai, — tą jis ir pasirinksiąs. Tad Livija nusprendė už Augustą, ir 
jis sutiko. Tada ji sušaukė pas Augustą jo porininką konsulą, Miesto 
pareigūnus ir senatorių bei raitelių atstovus. Augustas buvo per 
silpnas ką nors kalbėti, bet perdavė konsului jūros bei sausumos 
pajėgų sąrašą ir ataskaitą apie valstybės mokesčius, o paskui pa- 
kvietė Agripą ir padavė jam savo žiedą su antspaudu; tai reiškė, 
kad Agripa bus jo įpėdinis, nors ir glaudžiai bendradarbiaujantis 
su konsulais. Tai sukėlė nuostabą. Visi tikėjosi, kad bus pasirink- 
tas Marcelas. 

Ir nuo šios akimirkos Augustas paslaptingu būdu ėmė sveikti. 
Karščiavimas liovėsi ir skrandis priėmė maistą. Už jo pasveikimą 
nuopelnai buvo skirti ne Livijai, kuri pati jį tebeslaugė, bet to- 
kiam gydytojui Musai, kuris turėjo nekaltą aistrą šaltoms maudy- 
nėms ir atšaldytoms mikstūroms. Augustas buvo toks dėkingas 
Musai už jo tariamus nuopelnus, kad davė aukso, kiek pats dakta- 
ras svėrė, o senatas dar padvigubino. Be to, Musa, nors atleistinis, 
buvo pakeltas į raitelius — tai suteikė jam teisę mūvėti aukso žiedą 
ir kelti savo kandidatūrą į valstybines pareigas; buvo išleistas ir 
dar įspūdingesnis senato įsakas, kuriuo nuo mokesčių atleisti visi 
gydytojai. 

Marcelas buvo visiškai priblokštas, kad netapo Augusto įpėdi- 
niu. Jis buvo labai jaunas, ėjo dvidešimtus metus. Ankstesnės Au- 
gusto malonės sudarė jam perdėtą įspūdį tiek apie savo talentus, 
tiek ir apie politinę svarbą. Jis mėgino save paguosti akivaizdžiai 
įžūliai elgdamasis su Agripa per oficialią puotą. Agripa šiaip taip 
valdėsi; bet kad jis nepasidavė provokacijai, paskatino Marcelo 
šalininkus patikėti, jog Agripa bijo Marcelo. Jie netgi sakė vienas 
kitam, kad jei Augustas nepakeis savo sprendimo per metus ki- 
tus, Marcelas jėga užgrobs imperatoriaus valdžią. Jo šalininkai pa- 
sidarė tokie įžūlūs ir išpuikę — pats Marcelas menkai tesistengė 
juos sutramdyti, — kad dažnai tarp jų ir Agripos žmonių kildavo 
konfliktų. Agripa labai pyko dėl šio pienburnio, kaip kad jis, žmo- 
gus, nešęs didžiausią valstybės pareigų naštą ir laimėjęs daugybę 

kovų, vadino Marcelą, akiplėšiškumo. Tačiau jo pyktis buvo su- 
mišęs su nerimu. Šie susidūrimai sudarė įspūdį, kad Marcelas ir 
jis nepadoriai rungiasi dėl to, kas mūvės Augusto žiedą su ant- 
spaudu po šio mirties. 

Agripa buvo pasirengęs kone viską paaukoti, kad tik neatrody- 
tų, jog jis vaidina tokį vaidmenį. Marcelas buvo įžeistasis, tad Ag- 
ripa norėjo visą kaltę suversti jam. Jis nusprendė pasitraukti iš 
Romos. Nuėjo pas Augustą ir pasiprašė paskiriamas Sirijos valdy- 
toju. Augustui paklausus, kokia šio netikėto prašymo priežastis, 
Agripa atsakė manąs, jog taip galėtų pasiekti vertingą susitarimą 
su Partijos karaliumi. Jis įkalbėtų karalių iškeisti legionų erelius ir 
romėnų belaisvius, paimtus prieš trisdešimt metų, mainais į ka- 
raliaus sūnų, kurį Augustas laikė belaisviu Romoje. Jis neužsimi- 
nė apie savo kivirčą su Marcelu. Augustas, pats labai sukrėstas to 
kivirčo, plėšomas senos draugystės su Agripa ir lipšnios tėviškos 
meilės Marcelui jausmų, neleido sau atsižvelgti į Agripos kilnia- 
dvasiškumą, nes tai būtų jo paties silpnumo pripažinimas, ir to- 
dėl taip pat apie tai nutylėjo. Jis noriai sutiko su Agripos prašy- 
mu, sakydamas, kaip svarbu atgauti legionų erelius ir belaisvius — 
jei kas nors iš jų dar gyvas po tiekos metų, — ir paklausė, kada 
Agripa pasirengęs išvykti. Neteisingai supratęs Augusto elgseną, 
Agripa pasijuto įskaudintas. Jis pamanė, kad Augustas nori jo at- 
sikratyti, patikėjęs jo varžytinėmis su Marcelu dėl įpėdinystės. Tad 
padėkojo už prašymo patenkinimą, šaltai patikino dėl savo ištiki- 
mybės ir draugystės ir pasakė pasiruošęs išvykti rytoj pat. 

Agripa nevyko į Siriją. Jis tenusigavo iki Lesbo salos ir pa- 
siuntė valdyti provincijos savo pavaduotoją. Jis žinojo, kad gy- 
venimas Lesbo saloje bus suprastas kaip tam tikra bausmė dėl 
Marcelo. Jis nevyko į provinciją todėl, kad jei būtų taip padaręs, 
būtų davęs Marcelo šalininkams progą sakyti, kad išvykęs į Ry- 
tus rinkti kariuomenės žygiui į Romą. Tačiau jis guodė save tuo, 
kad Augustui netrukus prireiks jo paslaugų, ir buvo visiškai tik- 
ras, kad Marcelas ketina pasiglemžti vienvaldystę. Lesbo sala ne 
taip toli nuo Romos. Jis nepamiršo savo misijos: per tarpinin- 


kus pradėjo derybas su Partijos karaliumi, bet nesitikėjo greitų 

rezultatų. Siekiant gero sandėrio su Rytų valdovu, prireikia ne- 
mažai laiko ir kantrybės. 

Marcelas buvo išrinktas į Miesto magistratą, tai buvo pirmo- 
sios jo oficialios pareigos, ta proga jis surengė įspūdingas viešąsias 
žaidynes. Jis ne tik uždengė nuo saulės ir lietaus pačius teatrus ir 
išpuošė juos puikiais gobelenais, bet ir pastatė milžinišką spalvin- 
gą palapinę virš viso forumo. Efektas buvo pritrenkiantis, ypač iš 
vidaus, šviečiant saulei. Šiai palapinei jis sunaudojo neregėtą kie- 
kį raudono, geltono ir žalio audeklo. Žaidynėms pasibaigus, jis 
buvo sukarpytas ir išdalytas piliečiams — drabužiams bei patalynei 
siūdintis. Iš Afrikos buvo pargabenta gausybė laukinių žvėrių am- 
fiteatro kovoms, tarp jų daug liūtų, buvo surengta penkiasdešim- 
ties germanų belaisvių ir tokio pat skaičiaus juodaodžių karių iš 
Mauretanijos kova. Augustas dosniai dėjosi prie išlaidų, kaip ir 
Oktavija, Marcelo motina. Oktavija, pasirodžiusi iškilmių eiseno- 
je, buvo sutikta tokiais griausmingais plojimais, kad Livija iš pyk- 
čio ir pavydo vos galėjo sulaikyti ašaras. Po dviejų dienų Marcelas 
apsirgo. Ligos požymiai buvo lygiai tokie pat kaip Augusto, tad, 
savaime suprantama, buvo iškviestas Musa. Jis labai praturtėjo ir 
išgarsėjo, imdavo net tūkstantį auksinių už vieną apsilankymą, ir 
tai dar dėjosi darąs malonę. Jei liga dar nebūdavo pernelyg įsibė- 
gėjusi, vien jo vardo pakakdavo, kad ligonis kaipmat pasveiktų. 
Gydomoji galia būdavo priskiriama šaltoms maudynėms ir miks- 
tūroms, kurių receptų Musa niekam neišdavė. Augustas taip pasi- 
tikėjo Musos gabumais, kad nelabai rimtai žiūrėjo į Marcelo ligą, 
ir žaidynės tęsėsi. Tačiau kažkaip, nepaisant nenuilstamo Livijos 
dėmesio ir pačių šalčiausių vonių bei antpilų, kokius tik galėjo 
paskirti Musa, Marcelas mirė. Oktavijos ir Augusto sielvartas bu- 
vo beribis, dėl jo mirties gedėta kaip dėl tautos nelaimės. Tačiau 
buvo nemaža protingų žmonių, kurie neapgailestavo dėl to, kad 
Marcelo nebeliko. Augustui mirus ir Marcelui pamėginus užimti 
jo vietą, tikrai būtų kilęs pilietinis karas tarp jo ir Agripos; dabar 
Agripa liko vienintelis įpėdinis. Bet taip atrodė tik neatsižvelgiant 
į Liviją, kuri buvo tvirtai pasiryžusi — Klaudijau Klaudijau, juk 


sakei, kad neminėsi Livijos motyvų, o tik aprašysi jos poelgius — 

kuri buvo pasiryžusi, Augustui mirus, toliau valdyti imperiją per 
mano dėdę Tiberijų, padedant mano tėvui. Ji norėjo juos abu 
padaryti Augusto įpėdiniais. 

Marcelui mirus, Tiberijus galėjo vesti Juliją ir Livijos planai 
būtų pildęsi sėkmingai, jei ne pavojingi politiniai neramumai Ro- 
moje ir minia, reikalaujanti respublikos atkūrimo. Liviją, pamė- 
ginusią kreiptis į žmones nuo rūmų laiptų, minia apsvaidė supu- 
vusiais kiaušiniais ir purvu. Tuo metu Augustas, lydimas Mecena- 
to, buvo išvykęs lankyti rytinių provincijų, žinios apie neramumus 
jį pasiekė Atėnuose. Livija trumpai ir skubėdama parašė, kad si- 
tuacija Mieste labai bloga ir kad bet kokia kaina reikalinga Agri- 
pos pagalba. Augustas tuoj pat atšaukė Agripą iš Lesbo salos ir 
maldavo, dėl jųdviejų draugystės, grįžti su juo į Romą ir sugrąžinti 
visuomenės pasitikėjimą. Tačiau Agripa per ilgai puoselėjo savo 
nuoskaudą, kad dabar jaustųsi dėkingas už kvietimą. Jis išlaikė 
savo orumą. Per trejus metus Augustas teparašė jam tris laiškus, 
ir tuos grynai oficialius; o po Marcelo mirties tai jau tikrai turėjo 
jį atšaukti. Kodėl jis dabar turėtų padėti Augustui? Tiesą sakant, 
tai Livija buvo kalta dėl šio susvetimėjimo; ji neteisingai įvertino 
politinę situaciją ir per greitai nurašė Agripą. Ji netgi užsiminė 
Augustui, kad Agripa, nors ir būdamas Lesbo saloje, apie paslap- 
tingą ir mirtiną Marcelo ligą žino daugiau nei dauguma žmonių, 
kažkas, kalbėjo ji, jai sakęs, kad sužinojęs apie Marcelo mirtį Ag- 
ripa nė kiek nenustebo ir buvo gana ramus. Agripa atsakė Augus- 
tui, kad jis taip ilgai buvo išvykęs iš Romos, jog yra nutolęs nuo 
Miesto politikos ir nesijaučiąs galintis imtis tokios užduoties. Bai- 
mindamasis, kad taip nusiteikęs Agripa, jei grįžtų į Romą, grei- 
čiau jau pasisakytų už liaudies teises nei remtų imperatoriaus val- 
džią, Augustas išlydėjo jį su mandagiu apgailestavimu ir skubiai 
pašaukė Mecenatą pasitarti. Mecenatas pageidavo leidimo laisvai 
kalbėtis su Agripa Augusto vardu ir apsiėmė išsiaiškinti, kokiomis 
sąlygomis Agripa sutiktų imtis ko prašomas. Augustas meldė Me- 
cenatą daryti tai kaip galima greičiau, „taip greit, kaip išverda 
šparagas“ (mėgstamas Augusto posakis). Mecenatas pasivedėjo Ag- 


ripą į šalį ir tarė: 

— Na, senas drauge, ko gi tu nori? Suprantu, tu manai, jog su 
tavim buvo blogai elgiamasi, bet ir Augustas turi teisę manyti esąs 
lygiai tavo įskaudintas. Ar nematai, kaip negražiai pasielgei nebū- 
damas su juo atviras? Tai buvo įžeidimas tiek jo teisingumui, tiek 
ir jo draugystei su tavimi. Jei būtum paaiškinęs, kad Marcelo sėb- 
rai pastatė tave į labai nepatogią padėtį ir kad Marcelas pats tave 
įžeidė — prisiekiu, Augustas nieko apie tai nežino iki pat dabar, — 
jis būtų viską padaręs, kad reikalą išspręstų. Atvirai pasakius, ma- 
nau, kad tu elgeisi kaip nuskriaustas vaikas, o Augustas buvo kaip 
tėvas, kuris nesileidžia paveikiamas tokio elgesio. Sakai, kad jo 
laiškai buvo šalti. O tavo paties ar jau tokie meilūs? Ir kaip tu su 
juo atsisveikinai? Noriu tarpininkauti tarp judviejų, nes jei ši ne- 
santarvė tęsis, pražudys mus visus. Jūs vienas kitą labai brangina- 
te, taip ir turėtų būti tarp dviejų didžiausių mūsų epochos romė- 
nų. Augustas man sakė, kad jei tik tu parodysi savo ankstesnį atvi- 
rumą, jis pasirengęs atnaujinti draugystę, kaip buvo anksčiau, o 
gal net ir labiau suartėti. 

— Jis taip sakė? 

— Kaip tik tokiais žodžiais. Ar galiu jam pasakyti, kad tu labai 
sielvartauji jį įžeidęs, ir paaiškinti, jog tai buvo nesusipratimas — 
kad išvykai iš Romos manydamas, jog Augustas žino, kad Marce- 
las įžeidė tave per pokylį? Ir kad dabar nekantrauji savo ruožtu 
atsilyginti už buvusius nesusipratimus draugystėje ir tikiesi iš Au- 
gusto to paties? 

Agripa tarė: 

— Mecenatai, tu puikus vyras ir tikras draugas. Pasakyk Augus- 
tui, kad aš jo paslaugoms, kaip visada. 

Mecenatas pasakė: 

— Perduosiu jam tai su didžiausiu malonumu. Be to, kaip savo 
asmeninę nuomonę, pridėsiu, kad dabar nebūtų saugu siųsti tave 
į Miestą atstatinėti tvarkos be kokio nors išskirtinio pasitikėjimo 
ženklo. 

Tada Mecenatas nuėjo pas Augustą. 

— Agripą suminkštinau. Jis padarys viską, ko tu nori. Tačiau jis 


nori žinoti, kad tu tikrai jį myli, visai kaip vaikas, kuris pavydi tėvo 

meilės kitam vaikui. Manau, kad vienintelis dalykas, kuris tikrai jį 
patenkintų, būtų leidimas vesti Juliją. 

Augustas turėjo greitai susivokti. Jis prisiminė, kad Agripa ne- 
sugyveno su savo žmona, kuri buvo Marcelo sesuo, nuo pat kivir- 
čo su Marcelu ir kad jis tarytum įsimylėjęs Juliją. Augustas apgai- 
lestavo, kad šalia nėra Livijos, kuri jam patartų, bet išvengti greito 
sprendimo nebuvo kaip: jei įžeistų Agripą dabar, niekuomet ne- 
beatgautų jo paramos. Livija parašė „bet kokia kaina“, tad jis ga- 
lėjo daryti bet ką. Jis vėl pašaukė Agripą, ir Mecenatas surežisavo 
orią susitaikymo sceną. Augustas pasakė, kad jei Agripa sutiktų 
vesti jo dukterį, tai būtų įrodymas, jog draugystė, kurią jis vertina 
labiau už bet kurią kitą, laikosi ant tvirto pagrindo. Agripa verkė 
džiaugsmo ašaromis ir prašė atleisti už nusižengimus. Jis stengsis 
būti vertas Augusto meilės ir dosnumo. 

Agripa grįžo į Romą su Augustu, tuoj pat išsiskyrė su žmona ir 
vedė Juliją. Jų vedybos buvo tokios populiarios, o vestuvių iškil- 
mės tokios prašmatnios, kad politiniai neramumai kaipmat priti- 
lo. Agripa padidino Augusto nuopelnus liaudies akyse, suderėjęs 
legionų erelių sugrąžinimą. Vėliavos buvo oficialiai perduotos Ti- 
berijui kaip asmeniniam Augusto atstovui. Ereliai buvo šventos 
relikvijos, šventesnės romėnų širdžiai nei marmurinės dievų sta- 
tulos. Grįžo ir keli belaisviai, bet po trisdešimt dvejų metų vargu 
ar kas džiaugėsi jų grįžimu; dauguma verčiau liko Partijoje, kur 
buvo įsikūrę ir vedę vietos moteris. 

Mano senelė Livija toli gražu nesidžiaugė susitarimu su Agri- 
pa— vienintelis teigiamas dalykas buvo negarbė Oktavijai dėl duk- 
ters skyrybų, tačiau ji nuslėpė savo jausmus. O po devynerių me- 
tų Agripos paslaugos jau nebebuvo reikalingos. Tada jis staiga mi- 
rė savo užmiesčio viloje. Tuo metu Augustas buvo Graikijoje, tad 
kūnas nebuvo tiriamas. Agripa paliko daug vaikų — trys berniukai 
ir dvi mergaitės buvo teisėti Augusto įpėdiniai; Livijai būtų buvę 
sunku paneigti jų teises savo vaikų naudai. 

Tačiau Tiberijus vedė Juliją, kuri palengvino reikalus Livijai, 
nes įsimylėjo Tiberijų ir maldavo Augustą dėl jos panaudoti savo 
įtaką. Augustas sutiko tik todėl, kad Julija grasino savižudybe, jei 

jis atsisakytų jai padėti. Pats Tiberijus visiškai nenorėjo vesti Juli- 
jos, bet nedrįso atsisakyti. Jis buvo priverstas išsiskirti su savo žmo- 
na Vipsanija, Agripos dukra iš ankstesnės santuokos, kurią aist- 
ringai mylėjo. Sykį vėliau, atsitiktinai sutikęs Vipsaniją gatvėje, jis 
nulydėjo ją tokiu beviltiškai ilgesingu žvilgsniu, jog Augustas tai 
išgirdęs davė nurodymus, kad — padorumo dėlei — tai nepasikar- 
totų. Abejų namų sargybiniai turėjo specialiai pasirūpinti, kad jie 
nesusitiktų. Neilgai trukus Vipsanija ištekėjo už ambicingo jauno 
aukštakilmio jaunuolio Galo. Ir kol nepamiršau, turiu paminėti 
savo tėvo santuoką su mano motina Antonija, jaunesniąja Marko 
Antonijaus ir Oktavijos dukra. Jų vestuvės įvyko tais metais, kai 
Augustas sunkiai sirgo ir mirė Marcelas. 

Mano dėdė Tiberijus buvo vienas iš blogųjų Klaudijų. Jis buvo 
niūrus, užsidaręs ir žiaurus, bet trys žmonės gebėjo sušvelninti 
šiuos jo prigimties bruožus. Pirma, mano tėvas, vienas iš geriau- 
sių Klaudijų, žvalus, atviras ir kilnus; toliau Augustas, labai sąži- 
ningas, linksmas ir malonus žmogus, kuris nors ir nemėgo Tibe- 
rijaus, bet elgėsi su juo kilniaširdiškai dėl jo motinos; ir pagaliau 
Vipsanija. Mano tėvo įtaka baigėsi ar sumažėjo, kai jie abu sulau- 
kė karo tarnybos amžiaus ir buvo pasiųsti į skirtingus imperijos 
pakraščius. Vėliau Tiberijus buvo atskirtas nuo Vipsanijos, o pas- 
kui atšalo santykiai su Augustu, nes šis jautėsi įžeistas blogai sle- 
piamos mano dėdės neapykantos Julijai. Be šių trijų žmonių įta- 
kos jis pamažu visai nusirito prie blogųjų. 

Čia turbūt derėtų aprašyti Tiberijaus išvaizdą. Jis buvo aukštas, 
tamsiaplaukis, šviesiaodis, tvirto sudėjimo vyras, įspūdingų pečių 
ir tokiomis stipriomis rankomis, kad galėjo pirštais gliaudyti grai- 
kinius riešutus ir storažievį žalią obuolį perdurti nykščiu ir smi- 
liumi. Jei nebūtų buvęs toks lėtas, jis būtų galėjęs tapti kumštynių 
laimėtoju: kartą per draugišką susirėmimą jis užmušė bičiulį — 
plikomis rankomis, be įprastų šarvuotų pirštinių — trenkė į smil- 
kinį ir įlaužė kaukolę. Jis eidavo kiek atkišęs kaklą į priekį, o akis 
įbedęs į žemę. Jo veidas būtų buvęs gražus, jei ne daugybė bjaurių 
spuogų, išsprogusios akys, o antakiai amžinai suraukti. Jo statulos 


nepaprastai gražios todėl, kad jose nėra šių trūkumų. Kalbėjo jis 

nedaug ir taip lėtai, kad šnekėdamasis su juo visuomet norėdavai 
pabaigti už jį sakinį ir tuo pačiu atsikvėpimu atsakyti. Tačiau kai 
norėjo, jis galėjo būti įspūdingas oratorius. Tiberijus anksti nu- 
pliko, išskyrus pakaušį, kur augino ilgus plaukus pagal senovinį 
diduomenės paprotį. Jis niekuomet nesirgdavo. 

Tiberijus, nors ir nepopuliarus Romos visuomenėje, buvo la- 
bai geras karvedys. Jis atgaivino senovinę griežtą drausmę, bet 
kadangi žygyje negailėdavo savęs, retai miegodavo palapinėje, val- 
gydavo ir gerdavo ne geriau už kitus ir mūšyje visuomet laikyda- 
vosi priešakyje, kareiviai verčiau tarnavo jam nei kokiam gerašir- 
džiam lengvabūdžiui, kurio vadovavimu negalėjo taip pasikliauti. 
Tiberijus savo vyrams niekuomet nesišypsodavo ir jų negirdavo, 
ir dažnai per daug juos nuvargindavo. 

— Tegu nekenčia manęs, — sakydavo jis, — jei tik man paklūsta. 

Su dalinių vadais ir karininkais elgėsi taip pat griežtai, kaip ir su 
kitais vyrais, tad negalėjo būti nusiskundimų dėl jo šališkumo. 
Tarnyba su Tiberijumi nebuvo nenaudinga: jis paprastai gerai su- 
gebėdavo užimti ir nusiaubti priešo stovyklas ir miestus. Jis sėk- 
mingai kariavo Armėnijoje, Partijoje, Germanijoje, Ispanijoje, Dal- 
macijoje, Alpėse ir Galijoje. 

Mano tėvas, kaip sakiau, buvo vienas iš geriausių Klaudijų. Jis 
buvo toks pat stiprus, kaip ir brolis, tik kur kas geresnės išvaizdos, 
greitesnės kalbos bei judesių ir toli gražu ne prastesnis karvedys. 
Visus kareivius jis laikė Romos piliečiais, todėl iš esmės sau lygiais, 
neprilygstančiais tik laipsniu ir išsilavinimu. Jis labai nemėgo jų 
bausti ir įsakė, kad kiek įmanoma už nusižengimus drausmei kal- 
tininką baustų draugai, kurie, jo įsitikinimu, privalą rūpintis geru 
savo dalinio ar kuopos vardu. O jei už kokį nors nusižengimą draugai 
negalėtų bausti patys — mat jis neleido užmušti kaltininko ar suža- 
loti jo taip, kad šis negalėtų eiti kasdienių kario pareigų, — tada 
reikalą turįs perimti to dalinio vadas; bet jis norėjo, kad kiek įma- 
noma jo kareiviai patys būtų sau teisėjai. Kuopos vadas galėjo nu- 
plakti, dalinio vadui leidus, bet tik tokiais atvejais, kai nusižengi- 
mas, pavyzdžiui, bailumas mūšyje arba vagystė iš bičiulio, išduo- 


davo charakterio menkystę, kuriai plakimas pritiko; tačiau jis įsakė, 

kad sykį nuplaktas vyras niekuomet nebetarnautų kaip karys, jį 
priskirdavo prie gurguolės ar raštinės. Bet kuris kareivis, manantis 
esąs draugų ar vado neteisingai nubaustas, galėjo kreiptis į jį patį; 
tačiau jam neatrodė, jog tokius sprendimus reikėtų peržiūrėti. Ši 
sistema veikė puikiai, nes mano tėvas buvo geras karys, tad įkvėp- 
davo savo kareiviams tokios narsos, kokios kiti vadai nebūtų galėję 
tikėtis. Tačiau nesunku suprasti, kaip pavojinga daliniams, su ku- 
riais šitaip elgiamasi, vėliau patekti paprastų vadų žinion. Nepri- 
klausomybės dovana, sykį duota, nelengvai atimama. Kai pajėgos, 
anksčiau priklausiusios mano tėvui, kliūdavo mano dėdei, visuo- 
met kildavo problemų. Ir priešingai: tie, kurie anksčiau tarnavo su 
mano dėde, su panieka ir įtarimu žiūrėjo į mano tėvo drausmės 
sistemą. Jie dangstydavo vienas kito prasižengimus ir didžiuoda- 
vosi, kad pavyksta gudriai išsisukti; o kadangi mano dėdės kariuo- 
menėje kareivis galėjo būti nuplaktas vien už tai, kad pirmas krei- 
pėsi į karininką, arba už tai, kad kalbėjo pernelyg atvirai, ar už bet 
kokį savarankišką poelgį, tai jam atrodė greičiau garbė nei nešlovė 
parodyti botago kirčius ant nugaros. 

Didžiausių pergalių mano tėvas pasiekė Alpėse, Galijoje, Ger- 
manų jūros šalyse, bet ypač Germanijoje, kur, manau, jo vardas 
niekada nebus pamirštas. Jis visuomet būdavo pačiame mūšio 
įkarštyje. Jo didžiausias troškimas buvo padaryti žygdarbį, tik du- 
kart pasitaikiusį Romos istorijoje — kaip karvedžiui savo paties 
rankomis užmušti priešo karvedį ir jį nuginkluoti. Daug sykių jis 
buvo labai netoli tikslo, bet grobis visuomet pasprukdavo. Auka 
arba šuoliais pabėgdavo iš mūšio lauko, arba pasiduodavo be ko- 
vos, arba koks įkyrus kareivis pirmas suduodavo smūgį. Vetera- 
nai, pasakodami man apie tėvą, dažnai susižavėję kikendavo: 

— Ak, pone, mums širdis džiaugdavosi matant, kaip tavo tėvas 
ant juodo žirgo žaisdavo slėpynių su germanų vadais. Jis turėdavo 
nukirsti devynis ar dešimt sargybos vyrų, stiprių vyrų, kol prisiar- 
tindavo prie vėliavos, bet tada paukštelis jau būdavo pasprukęs. 

Su mano tėvu tarnavę kariai labiausiai didžiavosi tuo, kad jis 
buvo pirmas Romos karvedys, nužygiavęs palei Reiną nuo Reci- 


jos iki pat Germanų jūros. 


Ketvirtas skyrius 


Nisio tėvas niekad nepamiršo mano senelio mokymo apie laisvę. 
Būdamas dar visai mažas berniukas, jis susidūrė su Marcelu, pen- 
keriais metais už jį vyresniu, kuriam Augustas buvo suteikęs „ka- 
riūnų vado“ vardą. Ir pasakė Marcelui, kad tas vardas jam suteik- 
tas tik ypatinga proga (mokomosioms „graikų ir trojėnų“ kauty- 
nėms, surengtoms Marso lauke, kuriose kovėsi dvi raitų kariūnų, 
raitelių ir senatorių sūnų, grupės) ir kad neturi jokios juridinės 
galios, kurią Marcelas sau nuo tada priskyrė; ir kad jis pats, laisva- 
sis romėnas, nepasiduos tokiai tironijai. Jis priminė Marcelui, kad 
priešininkams pratybų mūšyje vadovavo Tiberijus ir kad Tiberi- 
jus laimėjo. Jis iššaukė Marcelą į dvikovą. Augustą ši istorija labai 
pralinksmino, ir ilgą laiką mano tėvą jis juokais vadino „laisvuoju 
romėnu“. 

Atvykęs į Romą, mano tėvas suirzdavo matydamas visur tvy- 
rančią ir vis stiprėjančią pataikavimo Augustui dvasią ir norėdavo 
kuo greičiau grįžti prie ginklų. Kai Augustas ir Tiberijus buvo Ga- 
lijoje, mano tėvas ėjo vieno pagrindinių Miesto magistratų parei- 
gas: jis pasibjaurėjo postų medžiokle ir piktnaudžiavimu visuo- 
menine padėtimi. Vienam draugui, iš kurio šitai išgirdau po dau- 
gelio metų, jis pasakė, kad senosios romėnų laisvės dvasios daugiau 
vienoje jo kareivių kuopoje nei visam senate. Prieš pat mirtį iš 
stovyklos vidury Germanijos jis parašė apie tai piktą laišką Tibe- 
rijui. Jis sakė maldaująs dangaus, kad Augustas pasektų prakilniu 
diktatoriaus Sulos pavyzdžiu: šis, būdamas vienintelis Romos šei- 
mininkas po pirmųjų pilietinių karų (visus savo priešus privertęs 


paklusti arba su jais susitaikęs), ilgai nelaukęs ir sutvarkęs keletą 

valstybės reikalų taip, kaip jam norėjosi, atsisakė savo posto ir vėl 
tapo privačiu asmeniu. Jei Augustas nepadarys to pakankamai grei- 
tai — o jis visuomet dėjosi, kad toks yra galutinis jo tikslas, — bus 
per vėlu. Senoji diduomenė, deja, gerokai praretėjo: proskripci- 
jos ir pilietiniai karai pasiėmė geriausius ir drąsiausius, o likusieji, 
pasklidę tarp naujųjų didžiūnų — didžiūnų! — vis labiau ir labiau 
linko vergauti Augusto ir Livijos šeimai. Netrukus Roma bus pa- 
miršusi, ką reiškia laisvė, ir galop pasiduos barbariškai tirono sa- 
vivalei, kaip Rytuose. Nejaugi tokiai nelaimei priartinti Augusto 
vadovaujamas jis pakėlė tiek varginančių žygių? Net meilė ir as- 
meninis susižavėjimas Augustu, kuris jam buvo antras tėvas, ne- 
sutrukdė išlieti tokius jausmus. Jis klausė Tiberijaus nuomonės: 
ar jie abu negalėtų įtikinti ar net priversti Augusto atsistatydinti? 
„Jei jis sutiks, mano meilė ir susižavėjimas išaugs tūkstantį kartų; 
tačiau, deja, man atrodo, kad slaptas ir neteisėtas mūsų motinos 
Livijos didžiavimasis aukščiausia valdžia, kurią turi Augustas, mums 
bus didžiausia kliūtis.“ 

Taip jau nelemtai susiklostė, kad laiškas Tiberijui buvo įteiktas 
Augusto ir Livijos akivaizdoje. 

— Laiškas nuo tavo kilnaus brolio! — šūktelėjo pasiuntinys, įduo- 
damas laišką. 

Tiberijus, neįtardamas, kad laiške esama ko nors, ko Augustas 
ir Livija neturėtų žinoti, paprašė leidimo jį tuoj pat atskleisti ir 
perskaityti. Augustas pasakė: 

— Žinoma, Tiberijau, bet tik su sąlyga, kad perskaitysi ir mums. 

Jis išvarė tarnus iš kambario. 

— Nagi, negaiškime, kokios paskutinės jo pergalės? Nekantrauju 
išgirsti. Jo laiškai visuomet puikiai parašyti ir įdomūs, žymiai įdo- 
mesni už tavo, mielas bičiuli, jei atleisi man už palyginimą. 

Tiberijus perskaitė pirmus žodžius ir labai išraudo. Jis bandė 
peršokti pavojingąją laiško dalį, bet suprato, kad beveik visas laiš- 
kas pilnas pavojingų minčių, išskyrus pačią pabaigą, kur mano 
tėvas skundėsi svaiguliu dėl žaizdos galvoje ir pasakojo apie savo 
sudėtingą žygį link Albio. Jis rašė, kad pastaruoju metu būta keis- 


tų ženklų. Naktis po nakties kritusios kuo neįprasčiausiai žvaigž- 

dės; iš miško girdėjęsis raudančios moters balsas; o auštant per 
stovyklą raiti praskrieję du dieviški jaunuoliai ant baltų žirgų, vil- 
kintys graikiškais, o ne germaniškais drabužiais. Galiausiai prie jo 
palapinės durų pasirodžiusi germanė moteris, didesnė nei papras- 
tas mirtingasis, ir sakiusi jam nežygiuoti į priekį, nes likimas ne- 
palankus. Tad Tiberijus skaitė žodį iš vienos vietos, žodį iš kitos, 
užsikirtinėjo, sakė, kad rašysena neįskaitoma, pradėjo iš naujo, 
vėl užsikirto ir galop pasakė, kad negali perskaityti. 

— Kas yra? — paklausė Augustas. — Ar jau negali nieko daugiau 
išpešti? 

Tiberijus susiėmė. 

— Atvirai pasakius, pone, galėčiau, bet laiškas nevertas skaityti. 
Akivaizdu, kad mano brolis rašydamas jautėsi blogai. 

Augustas sunerimo. 

— Tikiuosi, jis neserga rimtai? 

Tačiau mano senelė Livija — taip, tarytum motinos rūpestis 
šįsyk būtų nugalėjęs geras manieras (nors, žinoma, ji iš karto at- 
spėjo, kad laiške esama kažko, ko Tiberijus nedrįsta skaityti, arba 
apie Augustą, arba apie ją pačią) — pagriebė iš Tiberijaus laišką. Ji 
perskaitė, bjauriai susiraukė ir padavė Augustui sakydama: 

— Tai tavo rūpestis. Ne mano reikalas bausti sūnų, netgi nena- 
tūralu, — tai tavo, kaip jo globėjo ir valstybės galvos, pareiga. 

Augustas sunerimo, spėliodamas, kas gi ten tokio galėtų būti. 
Jis perskaitė laišką, bet atrodė, kad nepritaria jam tik todėl, kad 
papiktino mano senelę, o ne dėl to, kad nukreiptas prieš jį. Iš 
tiesų, išskyrus bjaurų žodį „priversti“, jis paslapčia pritarė laiško 
mintims, nors Livijos įžeidimas krito ir ant jo, kadangi jis leidosi 
jos įkalbamas priešingai savo tikrajam sprendimui. Senatas iš tik- 
rųjų begėdiškai keliaklupsčiavo prieš jį patį, jo šeimą ir rūminin- 
kus. Šitai Augustui labai nepatiko, kaip ir mano tėvui, ir tiesa, kad 
prieš Antonijaus pralaimėjimą bei mirtį jis viešai pažadėjo atsista- 
tydinti, kai tik nebeliks jokio valstybės priešo; o paskui savo kal- 
bose kelis kartus minėjo tą laimingą dieną, kai jo užduotis bus 
atlikta. Jis jau buvo pavargęs nuo nuolatinių valstybės reikalų ir 


nuolatinių pareigų; jis norėjo poilsio ir anonimiškumo. Bet mano 

senelė jau nebeleido jam pasitraukti: ji visuomet sakydavo, kad 
užduotis dar neįvykdyta, kad jei jis dabar atsistatydintų, tuoj pat 
kiltų pilietiniai neramumai. Ji pripažino, kad jis sunkiai dirba, bet 
ji pati dirbo dar daugiau ir be jokio tiesioginio visuomenės pripa- 
žinimo. Ir tegu jis nebūna kvailys: jei nebeturėtų posto ir liktų 
paprastas pilietis, tuoj susilauktų apkaltos ir būtų ištremtas ar dar 
blogiau; o kur dar slaptos nuoskaudos tų, kurių giminaičiai jo 
nužudyti arba pasmerkti nešlovei? Kaip privatus asmuo, jis nebe- 
turėtų apsaugos ir kariuomenės. Tegu eina pareigas dar dešimt 
metų, gal jiems baigiantis reikalai bus pasitaisę. Taigi jis visuomet 
nusileisdavo ir tebevaldė. Vienvaldžio privilegijas senatoriai bal- 
savimu patvirtindavo dalimis — penkeriems arba dešimčiai metų. 
Paprastai dešimčiai. 

Augustui baigus skaityti nelemtą laišką, mano senelė į jį griež- 
tai pažiūrėjo. 

— Na? — paklausė. 

— Sutinku su Tiberijumi, — pasakė jis nedrąsiai. — Jaunuolis 
tikrai negaluoja. Nuo pervargimo jam galvoje susimaišė. Atkreipk 
dėmesį į paskutinę pastraipą, kur jis mini galvos sužeidimą ir savo 
regėjimus — tai tik įrodo, kad jis serga. Jam reikia poilsio. Žygio 
rūpesčiai iškreipė prigimtinį jo sielos kilnumą. Kai žmogui galvo- 
je negerai, jam ne vieta tuose germanų miškuose, ar ne tiesa, Ti- 
berijau? Vilkų staugimas ypač gadina nervus: tos raudančios mo- 
terys, kurias jis mini, žinoma, ne kas kita kaip vilkai. Ar nereikėtų 
jo atšaukti? Germanams jis jau taip davė, kad jie to niekada nepa- 
mirš. Man būtų smagu matyti jį sugrįžusį į Romą. Taip, reikia, 
kad jis grįžtų. Juk tu, mieloji Livija, džiaugtumeisi, jei tavo ber- 
niukas grįžtų, ar ne? 

Senelė tiesiai neatsakė. Vis dar susiraukusi, ji paklausė: 

— O tu, Tiberijau, ką manai? 

Mano dėdė buvo apdairesnis nei Augustas. Jis geriau pažino 
mano senelės prigimtį. Jis atsakė: 

— Brolis tikrai serga, bet net ir liga nepateisina tokio sūnui ne- 
tinkamo elgesio ir tokių nesąmonių. Sutinku, kad jį reikėtų at- 
šaukti ir priminti, kad begėdiška šitaip niekingai galvoti apie savo 

kuklią, atsidavusią ir nenuvargstančią motiną ir dar išdėsčius to- 
kias mintis raštu siųsti su pasiuntiniu per nedraugišką kraštą. Be 
to, Sulos pavyzdys yra vaikiškas. Vos tik Sula pasitraukė nuo val- 
džios, vėl prasidėjo pilietiniai karai, ir naujoji jo konstitucija buvo 
panaikinta. 

Tiberijus neblogai išsisuko, bet nemaža dalis jo rūstybės mano 
tėvo atžvilgiu buvo nuoširdi — jis pyko už tai, kad per jį atsidūrė 
tokioje nepatogioje padėtyje. 

Liviją smaugė pyktis, kad Augustas taip lengvai pakentė jos 
įžeidinėjimą, be to, dar sūnaus akivaizdoje. Taip pat smarkiai ji 
siuto ir ant mano tėvo. Ji žinojo, kad grįžęs jis greičiausiai imsis 
vykdyti savo planą priversti Augustą atsistatydinti. Be to, ji su- 
prato, kad tol, kol mano tėvas, kuris buvo didžiai populiarus 
Romoje ir remiamas visų Vakarų pajėgų, lauks liaudies teisių 
grąžinimo, ji negalės valdyti per Tiberijų, net jei ir pavyktų už- 
tikrinti jam įpėdinystę. O aukščiausioji valdžia jai buvo svarbes- 
nė už gyvybę ir garbę: tiek daug dėl jos paaukota. Vis dėlto ji 
sugebėjo nuslėpti savo jausmus. Ji apsimetė pritarianti Augusto 
nuomonei, kad mano tėvas tiesiog serga, ir pasakė Tiberijui ma- 
nanti, kad jo pasmerkimas per griežtas. Ji netgi padėkojo Au- 
gustui, kad šis kilniadvasiškai sumenkino jos sūnaus kaltę, ir sa- 
kė pasiųsianti mano tėvui savo pačios patikimą gydytoją, kuris 
garsėjo silpnaprotystės gydymu, ir žiupsnelį čėrų iš Tesalijos An- 
tikyros. 

Gydytojas su pasiuntiniu, gabenančiu Augusto laišką, iškeliavo 
kitą dieną. Laiške buvo draugiški sveikinimai su pergalėmis ir užuo- 
jauta dėl galvos sužeidimo; tėvui buvo leidžiama grįžti į Romą, 
bet tokiu tonu, kuris reiškė, jog parvykti būtina — nori to ar ne. 

Po keleto dienų mano tėvas atsakė, dėkodamas Augustui už 
kilniadvasiškumą. Jis rašė, kad grįš, kai tik leis sveikata, mat Au- 
gusto laiškas pasiekė jį praėjus dienai po nedidelės nelaimės: šuo- 
liuojant žirgas suklupo ir užvirto ant jo, persirito per koją ir su- 
traiškė ją į aštrų akmenį. Jis dėkojo savo motinai už rūpestį, už 
čėrus ir už gydytoją, kurio paslaugomis jis nedelsdamas pasinau- 


dojo. Deja, net garsaus gydytojo menas nesutrukdė žaizdai rimtai 

blogėti. Pabaigoje jis rašė, kad mieliau pasiliktų savo vietoje, bet 
Augusto noras jam įsakymas; ir pakartojo, kad vos pasveikęs su- 
grįš į Miestą. Šiuo metu jo stovykla prie Zalos. 

Tai išgirdęs Tiberijus, tuo metu su Augustu ir Livija buvęs 
Ticine, iš karto paprašė leidimo vykti pas brolį. Augustas leido, 
Tiberijus šoko ant žirgo ir nušuoliavo su nedidele palyda į šiau- 
rę, prie artimiausios perėjos per Alpes. Prieš akis jam buvo pen- 
kių šimtų mylių kelionė, bet jis galėjo dažnai keisti žirgus pašto 
stotyse, ir kai iš nuovargio nebegalėdavo išsilaikyti balne, nelė- 
tindamas savo kelionės, galėjo nusnausti vežime. Oras jam buvo 
palankus. Jis persikėlė per Alpes ir tada vyko pagrindiniu Reino 
keliu, nesustodamas net suvalgyti šilto maisto, kol atvyko į vie- 
tovę, germanų vadinamą Manheimu. Čia persikėlė per upę ir 
leidosi į šiaurės rytus prastais keliais per nesvetingą kraštą. Kai 
trečios dienos vakarą pasiekė savo kelionės tikslą, buvo likęs 
vienas, jo ankstesnė palyda seniai jau buvo atsilikusi, o naujoji iš 
Manheimo irgi nespėjo su juo. Sakoma, kad antrą parą nuo vi- 
durdienio iki vidurdienio jis nukeliavo bemaž du šimtus mylių. 
Jis dar spėjo pasveikinti mano tėvą, bet nebespėjo išgelbėti jam 
gyvybės, nes gangrena jau buvo pasiekusi šlaunį. Mano tėvui, 
kad ir mirties patale, užteko proto įsakyti stovyklai pagerbti dė- 
dę Tiberijų kaip kariuomenės vadą. Broliai apsikabino, ir tėvas 
sušnabždėjo: 

— Ji skaitė mano laišką? 

— Dar prieš mane, — sudejavo mano dėdė Tiberijus. 

Nieko daugiau nebuvo pasakyta, išskyrus tėvo atsidusimą: 

— Roma turi nuožmią motiną; Liucijus ir Gajus — pavojingą 
pamotę. 

Tokie buvo paskutiniai jo žodžiai, ir dėdė Tiberijus užmerkė 
jam akis. 

Šį pasakojimą girdėjau iš Ksenofonto, graiko iš Koso salos, ku- 
ris tuo metu buvo dar labai jaunas. Jis buvo mano tėvo karo chi- 
rurgas ir labai piktinosi, kai senelės gydytojas perėmė gydymą į 
savo rankas. Dar turėčiau paaiškinti, kad Gajus ir Liucijus buvo 


Julijos ir Agripos vaikai, Augusto vaikaičiai. Jis juos įsūnijo, kai jie 

tebebuvo kūdikiai. Buvo ir trečias berniukas, Postumas, tokį var- 
dą gavęs todėl, kad gimė po Agripos mirties, Augustas jo neįsivai- 
kino — leido tęsti Agripos vardą. 

Stovyklavietė, kurioje mirė mano tėvas, buvo pavadinta Pra- 
keiktąja, o jo kūnas karių eisenos buvo nešamas iki kariuome- 
nės žiemos stovyklos Pareinės Mogonciake; mano dėdė Tiberi- 
jus visą kelią ėjo pėsčias kaip pagrindinis gedėtojas. Kariuome- 
nė norėjo, kad kūnas būtų palaidotas ten, bet dėdė parvežė jį į 
Romą, kur jis buvo sudegintas ant milžiniško laužo Marso lau- 
ke. Augustas pats sakė laidotuvių prakalbą, kurioje buvo tokie 
žodžiai: „Meldžiuosi dievams, kad mano sūnūs Gajus ir Liucijus 
taptų kilnūs ir narsūs vyrai kaip šis Druzas ir laiduotų man tokią 
pat garbingą mirtį kaip jo“. 

Livija nežinojo, kiek ji gali pasitikėti Tiberijumi. Kai jis grįžo su 
mano tėvo palaikais, jo užuojauta jai atrodė nenuoširdi ir privers- 
tinė, o kai Augustas palinkėjo sau tokios garbingos mirties kaip 
mano tėvo, ji pastebėjo, kad Tiberijus šyptelėjo. Tiberijus, kuris, 
kaip atrodo, jau senai įtarė mano senelį mirus ne sava mirtimi, 
dabar apsisprendė niekuomet nesipriešinti mano senelės valiai. 
Taip dažnai pietaudamas prie jos stalo, jis jautėsi esąs visiškai jos 
valioje. Jis labai stengėsi laimėti jos prielankumą. Livija suprato, 
kas dedasi jo galvoje, ir nebuvo nepatenkinta. Tiberijus vieninte- 
lis įtarė, kad ji nuodytoja, bet savo įtarimus jis, žinoma, pasilaikys 
sau. Jos vedybų su Augustu skandalas buvo pamirštas, ir Mieste ji 
garsėjo kaip griežčiausio ir labiausiai atstumiančio dorumo pa- 
vyzdys. Senatas nubalsavo, kad įvairiose viešose vietose būtų pa- 
statytos keturios jos statulos: tai buvo priemonė jai paguosti dėl 
sūnaus netekties. Be to, ji buvo priskirta prie „trijų vaikų moti- 
nų“. Pagal Augusto įstatymą trijų ir daugiau vaikų motinos turėjo 
ypatingų privilegijų, ypač kaip paveldėtojos: senmergės ir nevai- 
singos moterys apskritai negalėjo nieko paveldėti pagal testamentą, 
o tai, ko jos netekdavo, atitekdavo vaisingoms jų seserims. 

Klaudijau, senas įkyruoli, štai tu artėji prie ketvirto savo auto- 
biografijos ritinio pabaigos, o dar net savo gimimo vietos nepri- 


ėjai! Parašyk apie tai tuojau pat, nes antraip niekuomet nė neįpu- 

sėsi savo istorijos. Rašyk: „Gimiau Lugdune, Galijoje, rugpjūčio 
pirmą, metai prieš savo tėvo mirtį“. Taigi. Iki manęs mano tėvai 
susilaukė šešių vaikų, bet kadangi mano motina visuomet lydėjo 
tėvą žygiuose, vaikas turėjo būti labai stiprus, kad išgyventų. Gyvi 
liko tik mano brolis Germanikas, už mane vyresnis penkeriais 
metais, ir sesuo Livila, vyresnė metais; abu jie buvo paveldėję puikų 
mano tėvo sudėjimą ir sveikatą. Aš to nepaveldėjau. Prieš sukan- 
kant dvejiems metams, aš vos nemiriau tris kartus, ir jei dėl tėvo 
mirties šeima nebūtų grįžusi į Romą, greičiausiai ši istorija nebū- 


tų buvusi parašyta. 


Penktas skyrius 


asis mes gyvenome dideliame name, kuris priklausė mano 
seneliui ir kurį savo testamentu jis paliko senelei. Namas buvo 
ant Palatino kalvos, netoli Augusto rūmų ir Augusto pastatydintos 
Apolono šventyklos, kurioje buvo biblioteka. Palatino kalvos pa- 
pėdėje buvo forumas. Stačiausios uolos pakriaušėje stovėjo die- 
viškųjų dvynių Kastoro ir Polukso šventykla. (Tai buvo sena šven- 
tykla, suręsta iš rąstų ir velėnos. Po šešiolikos metų Tiberijus savo 
lėšomis ją perstatė — iškilo nuostabus marmuro statinys, viduje 
ištapytas, paauksuotas ir apstatytas kaip prašmatnus kilmingos tur- 
tuolės kambarys. Turiu pasakyti, kad tai Livija privertė Tiberijų 
perstatyti šventyklą, kad įsiteiktų Augustui. Tiberijus buvo nereli- 
gingas ir labai šykštus.) Ant kalvos gyventi buvo sveikiau nei upės 
slėnyje; dauguma namų čia priklausė senatoriams. Aš buvau labai 
ligotas vaikas — kaip sakė gydytojai, „ligų mūšio laukas“ — ir išgy- 
venau gal tik todėl, kad ligos negalėjo sutarti, kuriai turi tekti gar- 
bė nusinešti mane į kapus. Visų pirma aš gimiau anksčiau laiko, 
septynių mėnesių, paskui man netiko žindyvės pienas ir mano 
oda buvo baisiausiai išberta, tada sirgau maliarija, paskui tymais, 
nuo kurių likau viena ausimi priekurtis, vėliau rože, kolitu, o ga- 
liausiai vaikų paralyžiumi, dėl kurio sutrumpėjo mano kairė koja 
ir buvau pasmerktas amžinai šlubuoti. Dėl vienos ar kitos iš šių 
ligų mano klubai buvo tokie silpni, kad nepajėgiau bėgti ar eiti 
ilgesnių nuotolių: dažnai turėdavau keliauti neštuvuose. Be to dar, 
pavalgius mane dažnai ištinka bjaurus skausmas po krūtine. Du 
ar tris kartus skaudėjo taip baisiai, kad jei nebūtų įsikišę draugai, 
būčiau į tą vietą smeigęs peilį mėsai pjaustyti (kurio griebiausi 

kaip beprotis). Girdėjau sakant, kad šis skausmas, vadinamas „šir- 
dies kančia“, smarkesnis už bet kurį kitą, išskyrus skausiningą 
šlapinimąsi. Ką gi, manau, turiu jaustis dėkingas, kad niekada ne- 
skaudėjo šlapinantis. 

Turbūt manysite, kad mano motina Antonija — graži ir kilmin- 
ga moteris, kuo griežčiausiai ir dorovingiausiai išauklėta savo mo- 
tinos Oktavijos, vienintelė mano tėvo aistra — ypač švelniai rūpi- 
nosi manimi, savo jaunėliu, ir netgi kad iš gailesčio dėl mano ne- 
lemties ji mane labiausiai mylėjo. Tačiau taip nebuvo. Ji tik atliko 
savo pareigą, ne daugiau. Ji manęs nemylėjo. Ne, ji manimi šlykš- 
tėjosi, ne tik dėl mano liguistumo, bet ir todėl, kad šis jos nėštu- 
mas buvo itin sunkus, paskui dar skausmingas gimdymas, po ku- 
rio ji vos liko gyva ir dar keletą metų jautėsi daugiau ar mažiau 
invalidė. Aš gimiau per anksti dėl šoko, kuris ją ištiko per puotą 
Augusto garbei, kai šis aplankė mano tėvą Lugdune, atvykęs įšven- 
tinti Romos ir Augusto altoriaus: mano tėvas buvo trijų Galijos 
provincijų valdytojas, o Lugdunas — jo būstinė. Išprotėjęs sicilie- 
tis vergas, buvęs padavėju per puotą, staiga išsitraukė durklą ir 
sumosavo juo ore ties mano tėvo sprandu. Tik mano motina tai 
matė. Ji pagavo vergo žvilgsnį ir nesutrikusi nusišypsojo jam ne- 
pritariamai purtydama galvą — tai buvo ženklas, kad padėtų dur- 
klą. Kol jis abejojo, kiti du padavėjai, pastebėję jos žvilgsnį, laiku 
suspėjo pripulti prie jo ir atimti ginklą. Tada ji nualpo, ir tuoj pat 
prasidėjo sąrėmiai. Galbūt dėl to aš visuomet liguistai bijojau būti 
nužudytas; sakoma, kad prenatalinis šokas gali būti paveldimas. 
Bet, žinoma, nėra reikalo minėti prenatalinių įtakų. Kiek impe- 
ratoriaus šeimos narių mirė sava mirtimi? 

Kadangi aš buvau prieraišus vaikas, man buvo labai skaudu, 
kad motina taip su manimi elgiasi. Mano sesuo Livila, graži mer- 
gaitė, bet žiauri, tuščiagarbė ir ambicinga — žodžiu, tipinga Klau- 
dija, blogųjų rūšies, — man sakė, kad mama pavadinusi mane 
lemtingu ženklu ir sakiusi, kad man gimus reikėję pasitarti su 
sibilių knygomis. Ir kad gamta mane pradėjusi, bet taip ir ne- 
baigusi, iš pasibjaurėjimo numetusi į šalį kaip beviltišką užuo- 


mazgą. Ir kad senovės žmonės buvę išmintingesni bei kilnesni 

už mus: dėl giminės ateities visus silpnus kūdikius jie palikdavę 
ant pliko šlaito. Gali būti, kad Livila pagražino gal ne tokius 
nuožmius pasisakymus — septynių mėnesių gimę kūdikiai išties 
baisūs sutvėrimai, — bet žinau, kad sykį, išgirdusi kažkurį sena- 
torių siūlant kažką kvaila, mano motina pratrūko: 

— Tą žmogų reikia pašalinti! Jis kvailas kaip asilas — ką aš čia 
sakau? Lyginant su juo, asilai yra protingos būtybės — jis toks 
kvailas kaip... kaip... Dangau, jis toks kvailas kaip mano sūnus 
Klaudijus! 

Jos numylėtinis buvo Germanikas, bet jis buvo visų numylėti- 
nis. Aš dėl jo džiaugiausi ir toli gražu nepavydėjau jam tos meilės 
ir susižavėjimo, kurį jis laimėdavo, kur benueitų. Germanikas ma- 
nęs gailėjo ir darė viską, ką galėjo, kad mano gyvenimas būtų lai- 
mingesnis, jis užtarė mane prieš vyresniuosius kaip geraširdį vai- 
ką, kuris moka atsilyginti už didžiadvasišką ir dėmesingą elgesį su 
juo. Jis sakydavo, kad griežtumas mane tik baugina ir daro iš ma- 
nęs didesnį ligonį, nei esu. Ir jis buvo teisus. Nervingas mano 
rankų trūkčiojimas, galvos krūpčiojimas, mano mikčiojimas, ma- 
no prastas virškinimas, nuolatinis seilių varvėjimas iš burnos — 
visa tai daugiausia dėl teroro, kurį turėjau patirti vardan draus- 
mės. Germanikui mane užsistojant, mama nuolaidžiai kvatodavo 
sakydama: 

— Kilnioji širdie, susirask geresnį objektą savo begaliniam ge- 
rumui! 

Bet senelė Livija sakydavo taip: 

— Nebūk kvailys, Germanikai. Jei jis bus drausmingas, mes su 
juo elgsimės taip maloniai, kaip jis to nusipelno. Tu pradedi ne 
nuo to galo. 

Mano senelė retai su manim kalbėdavo, o jei ką pasakydavo, 
tai nusisukusi ir su panieka, kaip antai: 

— Eik iš šio kambario, vaike, — aš noriu čia pabūti. 

Jei pasitaikydavo proga mane išbarti, ji niekuomet nebardavo 
žodžiu, o atsiųsdavo trumpą, šaltą raštelį. Pavvzdžiui: „Ponią Livi- 
ją pasiekė žinia, kad berniukas Klaudijus gaišta laiką slampinėda- 


mas po Apolono biblioteką. Kol nepasisėmė naudos iš elemento- 

rių, kuriuos duoda jam mokytojai, absurdiška imtis rimtų veikalų 
iš bibliotekos lentynų. Be to, jo blaškymasis ir nervingumas truk- 
do tikriems skaitytojams. Reikia liautis“. 

Augustas, nors niekuomet nesielgė sąmoningai Žiauriai, ne- 
mėgo būti su manimi tame pačiame kambaryje, kaip ir senelė. 
Jis nepaprastai mėgo mažus berniukus (pats iki pat galo liko 
peraugęs berniukas), bet tik tokius, kuriuos vadino „dailūs ma- 
žieji bičiuliai“ — kaip kad Germanikas ir vaikaičiai Gajus bei 
Liucijus, kurie visi turėjo itin puikią išvaizdą. Dar buvo karalių 
sąjungininkų ar vadų sūnūs, laikomi Romoje siekiant užtikrinti 
gerą jų tėvų — galų, germanų, partų, šiaurės afrikiečių, sirų — 
elgesį. Tie vaikai kartu su jo vaikaičiais ir svarbesnių senatorių 
sūnumis buvo auklėjami berniukų kolegijoje; Augustas dažnai 
užeidavo į jos kiemus sumesti partiją rutuliukais ar kauleliais 
arba pažaisti liestynių. Didžiausi jo numylėtiniai buvo maži tam- 
siaodžiai berniukai, maurai, partai ir sirai — ir tie, kurie gebėjo 
patenkinti čiauškėti su juo, tarytum jis būtų jų draugas. Tik vie- 
ną sykį jis pamėgino įveikti savo pasibjaurėjimą ir leido man 
žaisti rutuliukais su savo numylėtiniais, bet ta pastanga mane 
įtraukti buvo tokia dirbtinė, kad aš susinervinau labiau nei pa- 
prastai — ir mikčiojau ir kračiausi kaip pamišęs. Daugiau jis nie- 
kada nebemėgino to daryti. Jis neapkentė nykštukų, luošių ir 
išsigimėlių, sakė, kad jie neša nelaimę ir juos reikėtų slėpti nuo 
žmonių akių. Vis dėlto aš nepradėjau nekęsti Augusto, kaip ne- 
kenčiau savo senelės, nes jo antipatija man buvo ne iš piktumo 
ir jis darė ką galėjo, kad ją įveiktų: išties, aš turbūt buvau ne- 
lemta keistenybė, negarbė tokiam stipriam ir didingam tėvui ir 
tokiai puikiai bei didingai motinai. Augustas ir pats buvo malo- 
nios išvaizdos, nors kiek per žemas, garbanotais plaukais, kurie 
ilgai nežilo, linksmo veido ir tiesios, grakščios laikysenos. 

Atsimenu, sykį nugirdau eleginę epigramą apie save, kurią jis 
graikiškai padeklamavo senam filosofui stoikui Atėnodorui iš Ki- 
likijos Tarso; šio žmogaus tiesaus ir rimto patarimo jam dažnai 
prireikdavo. Man buvo apie septynerius, jie užtiko mane prie kar- 


pių tvenkinio motinos namuose. Epigramos tiksliai neprisimenu, 

bet prasmė buvo tokia: „Antonija sėnamadiška: ji neperka bež- 
džionėlės už didelius pinigus iš Rytų pirklio... Kodėl? Ogi ji pati 
jas veisia“. Atėnodoras susimąstė akimirką ir atsakė griežtai, išlai- 
kydamas tą patį metrą: „Antonija ne tik neperka beždžionėlės iš 
Rytų pirklio, bet nelepina ir nešeria cukrinukais net savo kilmin- 
go vyro vargšo vaiko“. Augustas sumišo. Turiu pasakyti, kad nei 
Augustas, nei Atėnodoras, kuriam aš visąlaik būdavau vaizduoja- 
mas kaip pusprotis, neįtarė, jog aš suprantu jų žodžius. Atėnodo- 
ras prisitraukė mane ir žaismingai paklausė lotyniškai: 

— O ką apie tai mano jaunasis Tiberijus Klaudijus? 

Didelis Atėnodoro kūnas užstojo mane nuo Augusto, ir aš kaž- 
kaip pamiršau mikčiojimą. Aš atšoviau graikiškai: 

— Motina Antonija manęs nelepina, bet ji leido man išmokti 
graikiškai iš to, kurį išmokė patsai Apolonas. 

Aš tenorėjau pasakyti, kad supratau, ką jie tarpusavyje kalbėjo. 
O graikiškai mane išmokė moteris, kuri kadaise buvo Apolono 
žynė vienoje iš graikų salų, bet ją pagavo piratai ir pardavė į vieš- 
namį Iyre. Jai pavyko pabėgti, bet, kaip buvusi prostitutė, ji ne- 
begalėjo vėl būti žynė. Mano motina Antonija, įvertinusi jos do- 
vaną, pasiėmė ją į mūsų namus kaip auklę. Ta moteris sakydavo 
man mokiusis tiesiai iš Apolono, tad aš tik atkartojau, — bet ka- 
dangi Apolonas buvo mokslo ir poezijos dievas, mano replika pa- 
sirodė sąmojingesnė, nei maniau. Augustas nustėro, o Atėnodo- 
ras tarė: 

— Puikiai pasakyta, mažasis Klaudijau: beždžionėlės juk nė žo- 
džio nesupranta graikiškai, ar ne? 

Aš atsakiau: 

— Ne, irjos turi ilgas uodegas ir vagia obuolius nuo stalo. 

Tačiau kai Augustas, atitraukęs mane nuo Atėnodoro, puolė 
nekantriai klausinėti, aš susigėdau ir ėmiau mikčioti kaip visada. 
Užtat Atėnodoras nuo tada tapo mano draugu. 

Viena istorija apie Atėnodorą ir Augustą daro garbę jiems abiem. 
Atėnodoras sykį pasakė Augustui, kad šis nesiimąs reikiamo at- 
sargumo priimdamas lankytojus — vieną dieną kas nors įsmeigsiąs 


jam durklą į vidurius. Augustas liepė netaukšti niekų. Kitą dieną 

Augustui buvo pranešta, kad atvyko jo sesuo Oktavija ir nori pasi- 
matyti su juo tėvo mirties metinių proga. Jis liepė nedelsiant ją 
įleisti. Tuo metu ji nepagydomai sirgo — tai buvo tais metais, kai ji 
mirė, — ir visur keliaudavo dengtuose neštuvuose. Įnešant neštu- 
vus užuolaidos prasiskleidė, ir iš už jų iššokęs Atėnodoras įrėmė 
kalaviją Augustui į širdį. Užuot supykęs, Augustas padėkojo Atė- 
nodorui ir prisipažino klydęs, kad taip nerimtai pažiūrėjęs į per- 
spėjimą. 

Turiu nepamiršti papasakoti vieną nepaprastą savo vaikystės nu- 
tikimą. Vieną vasarą, kai man buvo aštuoneri, brolis Germanikas, 
sesuo Livila ir aš svečiavomės pas tetą Juliją gražioje pajūrio viloje 
prie Ancijaus. Apie šeštą vakaro mes išėjome pasimėgauti vėsiu 
vėjeliu į vynuogyną. Julijos nebuvo, bet kartu su mumis buvo Ti- 
berijaus sūnus, Tiberijus Druzas, kurį mes visada vėliau vadinda- 
vome Kastoru, ir Postumas su Agripina, Julijos vaikai. Staiga virš 
galvos išgirdome šaižų klyksmą. Pažiūrėję į viršų, pamatėme pe- 
šantis ore keletą erelių. Krito plunksnos. Mes jas gaudėme. Ger- 
manikas ir Kastoras pagavo po plunksną ir įsikišo į plaukus. Kas- 
torui teko nedidelė plunksnelė iš sparno, o Germanikui — puiki 
plunksna iš uodegos. Abi jos buvo kruvinos. Kraujo lašai tiško ant 
veido į viršų žvelgiančiam Postumui ir ant Livilos bei Agripinos 
drabužių. Ir tada pasirodė kažkoks tamsus krentantis daiktas. Ne- 
žinau kodėl, bet ištiesiau savo apsiausto klostę ir pagavau. Tai bu- 
vo mažas vilkiukas, sužeistas ir pastėręs iš siaubo. Ereliai kaipmat 
pasileido žemyn atsiimti savo grobio, bet aš jį paslėpiau, mes ėmėm 
rėkti bei mėtyti į juos pagaliais, kol jie pakilo ir klykdami nuskri- 
do. Aš sutrikau. Man nereikėjo vilkiuko. Livila atėmė jį iš manęs, 
bet mano motina, labai surimtėjusi, įsakė jį grąžinti. 

— Jis teko Klaudijui, — pasakė ji, — tad tegu turi. 

Ji paklausė seno didžiūno, augurų kolegijos nario, kuris buvo 
su mumis: 

— Sakyk, ką reiškia šis ženklas? 

Senis atsakė: 

— Kaip čia pasakius... Tai arba labai reikšminga, arba ne. 


— Nebijok. Sakyk, kaip tau atrodo. 

— Pirma atleisk vaikus, — pasakė jis. 

Nežinau, ar jis davė jai tokį paaiškinimą, kokį — kai perskaitysi- 
te mano istoriją — būsite priversti priimti kaip vienintelį galimą. 
Žinau tik tiek, kad kol mes, kiti vaikai, laikėmės nuošaliau — mie- 
lasis Germanikas rado kitą uodegos plunksną, styrančią gudobe- 
lės krūme, ir davė man, o aš išdidžiai kišausi ją į plaukus, — Livila 
iš smalsumo prislinko prie rožiatvorės ir kažką nugirdo. Ir pra- 
trūko garsiai juoktis: 

— Vargas Romai, turinčiai tokį gynėją! Tikiuosi, dievas neleis 
man to sulaukti! 

Auguras pasisuko į ją ir bakstelėjo pirštu: 

— Nedora mergele, neabejoju, kad dievas patenkins tavo norus 
taip, kaip tau nepatiks! 

— Būsi užrakinta kambaryje ir negausi valgyti, vaike, — pasakė 
mano motina. 

Kai dabar prisimenu, suvokiu, kad tai irgi buvo nelaimę le- 
miantys žodžiai. Livila buvo suvaržyta visą likusį atostogų laiką. Ji 
atsikeršijo man įvairiausiomis klastomis. Tačiau pasakyti mums, 
ką išgirdo iš auguro, ji negalėjo, nes buvo susaistyta priesaikos 
Vestai ir mūsų namų dievams: niekada neminėti to pranašingo 
ženklo nei tiesiogiai, nei netiesiogiai, kol nors vienas iš mūsų bus 
gyvas. Mes visi turėjome duoti tokią priesaiką. Kadangi dabar jau 
daug metų esu vienintelis likęs gyvas — mano motina ir auguras, 
nors daug vyresni, pergyveno visus kitus, — jau nebeprivalau tylė- 
ti. Kurį laiką po šio nutikimo dažnai pagaudavau savo motiną žvel- 
giant į mane su nuostaba, beveik pagarbiai, bet elgėsi ji su manim 
ne geriau nei anksčiau. 

Aš nelankiau berniukų mokyklos, nes dėl silpnų kojų negalė- 
jau dalyvauti gimnastikos pratybose, o jos sudarė pagrindinę ug- 
dymo dalį. Dėl ligų atsilikau moksle, o mano kurtumas bei mik- 
čiojimas irgi buvo kliūtys. Taigi retai tedalyvaudavau savo amžiaus 
ir luomo berniukų draugijoje, su manim žaisti būdavo kviečiami 
šeimynos vergų sūnūs; du iš jų, Kalonas ir Palantas, abu graikai, 
vėliau tapo mano sekretoriais, jiems patikėdavau svarbiausius rei- 


kalus. Kalonas buvo ir kitų dviejų mano sekretorių, Narciso ir 

Polibijaus, tėvas. Be to, dažnai laiką leisdavau moterų pusėje, klau- 
sydamasis jų šnekų, kai jos susėdusios verpdavo, karšdavo vilną ar 
ausdavo. Daug jų, kaip kad mano auklė, buvo išsilavinusios, ir, 
prisipažįstu, su jomis man būdavo maloniau nei kone visose vy- 
riškose draugijose, kuriose nuo to laiko esu buvęs: tos moterys 
buvo plačių pažiūrų, įžvalgios, kuklios ir malonios. 

Jau minėjau savo mokytoją Marką Porcijų Katoną, kuris, bent 
jau savo paties akyse, buvo gyvas įsikūnijimas romėniškų dorybių, 
būdingų visiems iš eilės jo protėviams. Jis nuolat gyrėsi savo pro- 
tėviais, kaip giriasi kvailiai, žinantys, kad patys neturi kuo pasigir- 
ti. Ypač jis didžiavosi Katonu Cenzoriumi, kurio iš visų Romos 
istorijos veikėjų nekenčiu turbūt labiausiai, nes įkyriai ginamas 
„senovines dorybes“ liaudies akyse jis sutapatino su neišsiauklė- 
jimu, smulkmeniškumu ir šiurkštumu. Aš buvau verčiamas jo pa- 
gyrūniškus veikalus skaityti kaip vadovėlius. Viename iš jų jis pa- 
sakoja apie savo žygį į Ispaniją, per kurį sunaikino daugiau miestų 
nei toje šalyje išbuvo dienų, ir aš, užuot susižavėjęs jo karvedžio 
gabumais ar patriotizmu, pasibjaurėjau jo nehumaniškumu. Po- 
etas Vergilijus yra sakęs, kad romėno misija — valdyti: „Pasigailėti 
nugalėtų, o išdidiems jėga primesti savo valią“. Katonas, žinoma, 
primetė savo valią išdidiesiems, bet ne tiek jėga, kiek gudriai ma- 
nipuliuodamas Ispanijos genčių tarpusavio varžytinėmis: nuož- 
mesniems priešams pašalinti jis netgi samdė žudikus. Kas dėl nu- 
galėtųjų pasigailėjimo, tai daugybę neginkluotų žmonių jis išžu- 
dydavo net tada, kai užimdavo miestą be mūšio. Be to, Katonas 
Cenzorius su pasididžiavimu pažymi, kad šimtai ispanų nusižudė 
su visomis šeimomis, nenorėdami patirti romėnų keršto. Tad ar 
nuostabu, kad vos įstengusios bent kiek apsiginkluoti tos gentys 
vėl sukildavo ir nuo tada visą laiką buvo mums kaip dieglys šone. 
Katonas tenorėjo grobio ir triumfo; kad triumfas būtų užskaity- 
tas, reikėjo tiek ir tiek lavonų — man rodos, tais laikais penkių 
tūkstančių, — tad jis norėjo užsitikrinti, kad niekas nesuabejotų 
dėl lavonų skaičiaus, kaip kad jis pats pavydžiai prieštaraudavo 
savo varžovams, ištroškusiems triumfo, o iš tikrųjų nesurinku- 


siems pakankamo mirties derliaus. 

Triumfai, beje, buvo Romos prakeikimas. Kiek daug nereika- 
lingų karų kilo tik todėl, kad vadai troško šlovės su vainiku ant 
galvos prajoti Romos gatvėmis, lydimi grandinėmis surakintų prie- 
šo belaisvių ir apkaišytų vežimų su karo grobiu! Augustas tai su- 
prato: Agripos patartas, jis išleido įsaką, kad nuo šiol karvedžiams, 
išskyrus imperatoriaus šeimos narius, viešas triumfas nebebus ren- 
giamas. Šis dokumentas, išleistas mano gimimo metais, buvo su- 
prastas taip, kad Augustas pavydi karvedžiams, nes tuo metu jis 
pats jau nebedalyvavo žygiuose, o jo šeimos nariai dar buvo per 
jauni laimėti triumfą; bet jis tenorėjo, kad imperijos sienos nebe- 
būtų plečiamos, ir manė, kad jei vadai nebesitikės triumfo, tai 
nebekurstys paribio genčių kariauti. Vis dėlto tiems, kurie anks- 
čiau būtų nusipelnę triumfo, buvo teikiami triumfo žymenys — 
išsiuvinėtas apdaras, statula, vainikas ir taip toliau; bet kuriam 
geram kariui tai turėjo būti pakankama paskata. Be to, triumfai 
labai kenkė karinei drausmei. Per juos kareiviai nusigerdavo ir 
pasidarydavo nebesuvaldomi, paprastai dieną baigdavo lauždamiesi 
į vyno krautuves, padeginėdami aliejaus spaudyklas, įžeidinėdami 
moteris ir apskritai elgdamiesi taip, tarytum būtų užėmę Romą, 
o ne kokią apgailėtiną lūšnų gyvenvietę Germanijoje ar smėlio 
urvų kaimelį Mauretanijoje. Per mano sūnėno, apie kurį netru- 
kus papasakosiu, triumfą vienaip ar kitaip neteko gyvybės keturi 
šimtai kareivių ir beveik keturi tūkstančiai piliečių — mieste iki 
pamatų sudegė penki dideli daugiaaukščiai prostitučių kvartale, 
buvo apiplėšta trys šimtai vyno krautuvių, neminint visokių kito- 
kių nuostolių. 

Bet aš kalbėjau apie Katoną Cenzorių. Jo vadovėlis apie žem- 
dirbystę ir namų ūkį buvo man knyga, iš kurios turėjau mokytis 
rašyti be klaidų, ir kiekvieną kartą, kai užkliūdavau už kokio 
žodžio, gaudavau du smūgius: vieną per kairę ausį už kvailumą, 
kitą per dešinę už tai, kad įžeidžiau kilnųjį Katoną. Prisimenu 
tos knygos fragmentą, kuris puikiai apibūdina tą menkadvasį 
žmogų: „Namų ūkio valdytojas turėtų parduoti senus jaučius ir 
visus nusilpusius raguočius, taip pat neištvermingas avis, jų vil- 


ną, net jų kailį; jis turėtų parduoti senus vežimus ir senus žem- 

dirbystės įrankius, parduoti savo senus bei netvirtus vergus ir 
visa ką, kas nusinešioję ir nenaudinga“. Aš pats, kai gyvenau 
kaip žemvaldys savo nedidukame dvarelyje Kapujoje, nusidir- 
busiems gyvuliams iš pradžių duodavau lengvesnio darbo, vė- 
liau leisdavau tiesiog rupšnoti žolę tol, kol senatvė jiems pasi- 
darys per didelė našta, o tada pribaigdavau smūgiu į galvą. Nie- 
kuomet nesmukau tiek, kad parduočiau juos už skatikus kokiam 
žemdirbiui, kuris žiauriai verstų juos dirbti iki paskutinio ato- 
dūsio. Su savo vergais visuomet elgdavausi pagarbiai — ligoje ir 
sveikatoje, jaunystėje ir senatvėje, ir už tai tikėjausi didžiausio 
atsidavimo. Nusivilti tekdavo retai, bet jei kas piktnaudžiavo ma- 
no kilniaširdiškumu, nepasigailėdavau. Neabejoju, kad senojo 
Katono vergai dažnai apsirgdavo, tikėdamiesi, kad bus parduoti 
žmoniškesniam ponui, be to, manau, kad apskritai jis iš vergų 
sulaukdavo mažiau nuoširdaus darbo ir paslaugumo, nei aš. Kvai- 
la su vergais elgtis kaip su gyvuliais. Jie protingesni už gyvulius. 
Be to, tyčiniu neapdairumu ir kvailumu jie gali per savaitę pono 
turtui padaryti daugiau žalos, nei patys kainavo. Katonas gyrėsi 
niekuomet nemokėjęs daugiau nei kelis sidabrinius už vergą: 
bet koks piktos išvaizdos žvairaakis, neblogais raumenimis ir dan- 
timis, jam tiko. Nežinau, kaip jis sugebėdavo rasti, kas pirktų 
tokius gražuolius po to, kai jis juos nuvarydavo. Kiek galiu spręsti 
pagal būdą jo palikuonio, kuris tariamai labai panašus į jį savo 
išvaizda — smėlio spalvos plaukais, žaliomis akimis, kimiu balsu, 
dramblotas — ir charakteriu, jis, ko gera, priversdavo savo varg- 
šus kaimynus pirkti jo išmestiną gerą kaip naują. 

Mano brangus draugas Postumas, beveik dvejais metais už ma- 
ne vyresnis, — tikriausias draugas, kokį kada turėjau, išskyrus Ger- 
maniką, — sakė man Katono amžininko knygoje skaitęs, jog jis 
buvo ne tik šykštuolis, bet ir sukčius: jis buvo kaltas dėl kažkokių 
labai nešvarių dalykėlių prekyboje laivais, bet išvengė viešo skan- 
dalo, vieną savo buvusį vergą padarydamas nominaliu prekeiviu. 
Kaip cenzorius, atsakingas už viešąją dorovę, jis darė keistų daly- 
kų: neva dėl viešojo padorumo, bet iš tiesų savo asmeninei pagie- 


žai patenkinti. Pats pasakojosi vieną Žmogų išvaręs iš senatorių 

todėl, kad „jam trūkę romėniško orumo“ — dienos aky savo duk- 
ros akivaizdoje jis pabučiavęs savo žmoną! Kai kitas senatorius, 
išvarytojo draugas, suabejojo sprendimo teisėtumu ir paklausė, 
ar Katonas niekuomet neapsikabina su žmona, išskyrus santuoki- 
nį aktą, Katonas karštai atsakė: 

— Niekada! 

— Tikrai niekada? 

— Na, atvirai pasakius, prieš porą metų mano žmona prišlijo 
prie manęs išsigandusi griaustinio, bet, laimei, aplinkui nieko ne- 
buvo, ir galiu tave patikinti, kad ji dar ilgai taip nedarys. 

— Ak, — atsakė senatorius, apsimesdamas neteisingai supratęs, 
ką Katonas turėjo omenyje — kad jis žmonai atskaitė baisų pa- 
mokslą už orumo stygių, — užjaučiu. Kai kurios moterys nelabai 
meilios su prastos išvaizdos vyrais, kad ir kokie garbingi bei dori 
jie būtų. Bet nesisielok, gal Jupiteris pasigailės ir greitai pasiųs 
kitą griaustinį. 

Katonas neatleido šiam senatoriui, kuris buvo jo tolimas gimi- 
naitis. Po metų, atlikdamas savo, kaip cenzoriaus, pareigą, jis klau- 
sinėjo kiekvieno senatoriaus, ar šis yra vedęs. Būta tokio įstatymo 
(vėliau jis buvo atšauktas), kad visi senatoriai turi būti garbingai 
vedę. Kai atėjo eilė klausti to giminaičio, Katonas paklausė jo įpras- 
tine formule, raginančia senatorių atsakyti „su pasitikėjimu ir gar- 
bingai“. 

— Jei turi žmoną, atsakyk su pasitikėjimu ir garbingai! — kimiai 
ištarė Katonas. 

Žmogus pasijuto kiek kvailai, nes po juokelių apie Katono žmo- 
nos meilumą jo paties žmona pasidarė tokia nebemeili, kad jis 
buvo priverstas skirtis. Tad, norėdamas parodyti gerą valią ir pa- 
doriai nukreipti juoką į save patį, jis atsakė: 

— Taip, turiu žmoną, bet ji nebėra mano žinioje, ir už jos gar- 
bingumą galvos neguldyčiau. 

Katonas dėl to išmetė jį iš senatorių už nepagarbą. 

O kas užtraukė Romai pūnų prakeiksmą? Tas pats senis Kato- 
nas, kuris, kad ir ko klausiamas senate, savo kalbą pabaigdavo 
taip: 

— Tokia mano nuomonė; be to dar, manau, kad Kartagina turė- 
tų būti sunaikinta: ji kelia grėsmę Romai. 

Nuolat pabrėždamas Kartaginos grėsmę, jis sukurstė tokį vi- 
suotinį nervingumą, kad, kaip sakiau, galop romėnai nusižengė 
iškilmingiems įsipareigojimams ir nušlavė Kartaginą nuo žemės 
paviršiaus. 

Parašiau apie senį Katoną daugiau nei ketinau, bet ne tai svar- 
bu: mano mintyse jis susijęs su Romos žlugimu, už kurį atsakin- 
gas tiek pat kiek tie, kurių „nevyriška prabanga“, kaip jis sakė, 
„nualino valstybę“ — ir su mano nelaimingos vaikystės, praleistos 
su tuo mulų varovu, jo proproprovaikaičiu, prisiminimais. Dabar 
aš jau senas, ir mano mokytojas jau penkiasdešimt metų kaip mi- 
ręs, bet vos tik pagalvojus apie jį širdis man vis dar užsiplieskia 
pykčiu ir neapykanta. 

Germanikas mane užstodavo prieš vyresniuosius švelniais įkal- 
binėjimais, o Postumas puldavo kaip liūtas. Atrodė, kad jis nė 
trupučio nieko nebijo. Jis drįsdavo tiesiai viską pasakyti net mano 
senelei Livijai. Postumas buvo Augusto numylėtinis, tad kurį laiką 
Livija apsimetė, kad ją smagina tai, ką ji vadino berniukišku im- 
pulsyvumu. Iš pradžių Postumas ja pasitikėjo, kadangi pats ne- 
mokėjo apgaudinėti. Vieną dieną, kai man buvo dvylika, o jam 
keturiolika, jis ėjo pro tą kambarį, kur Katonas mokė mane. Iš- 
girdęs smūgius ir mano maldavimus pasigailėti, jis piktai įsiveržė. 

— Tuoj pat liaukis jį mušęs! — suriko. 

Katonas pažvelgė į jį su nuostaba ir panieka ir skėlė man taip, 
kad nuvirtau nuo suolo. Postumas pasakė: 

— Kas negali primušti asilo, muša balną. (Tai romiečių patarlė.) 

— Įžūlėli, ką nori tuo pasakyti? — suriaumojo Katonas. 

— Noriu pasakyti, — atsakė Postumas, — kad keršiji Klaudijui už 
tai, ką laikai visų sąmokslu prieš tave. Juk manaisi esąs per geras 
būti jo mokytoju, ar ne? 

Postumas buvo gudrus, jis teisingai atspėjo, kad įsiutins Kato- 
ną taip, kad šis užsimirš. Ir Katonas užkibo ant meškerės — palei- 
do virtinę senamadiškų keiksmų, kad jo protėvių, kurių atmini- 


mą šis mikčius velniūkštis įžeidinėja, laikais vargas būdavo vaikui, 

negerbiančiam vyresniųjų; nes tais laikais drausmė buvo griežta. 
Tuo tarpu šiais išsigimimo laikais Romos valdžios vyrai bet ku- 
riam paikam storžieviui (tai Postumui) ir bet kuriam silpnapročiui 
išklaipytakūniui mažam menkystai (tai man) leidžia... 

Postumas jį nutraukė su perspėjančia šypsena: 

— Tai aš pataikiau. Išsigimęs Augustas įžeidžia didįjį Cenzorių 
įdarbindamas tave savo išsigimusioje šeimoje. Tikiuosi, pasakei 
poniai Livijai, ką apie tai manai? 

Katonas vos liežuvio nenusikando iš apmaudo ir siaubo. Jei 
Livija išgirstų, ką jis ką tik sakė, tai jam ateitų galas; iki tol jis 
visuomet reiškė kuo didžiausią dėkingumą už tą garbę, kad jam 
patikėtas jos vaikaičių lavinimas, nekalbant jau apie neatlygintiną 
šeimos valdų, atimtų po Filipų mūšio, kuriame jo tėvas žuvo ko- 
vodamas prieš Augustą, sugrąžinimą. Katonas buvo pakankamai 
apdairus ar ganėtinai bailus, kad gerai suprastų užuominą; nuo to 
laiko mano kasdienės kančios žymiai sumažėjo. Po trijų ar ketu- 
rių mėnesių, dideliam mano džiaugsmui, jis liovėsi buvęs mano 
mokytoju, nes buvo paskirtas vyriausiuoju mokytoju berniukų mo- 
kykloje. Ten jam į rankas pakliuvo Postumas. 

Postumas buvo nepaprastai stiprus. Dar nesulaukęs keturioli- 
kos, jis galėjo perlenkti per kelį mano nykščio storumo šaltos 
geležies strypą, kartą mačiau, kaip jis vaikšto po žaidimų aikštelę 
nešdamas po berniuką ant pečių, vieną ant kupros ir po vieną 
stačiomis ant rankų. Jis nelinko prie mokslų, bet turėjo kur kas 
didesnį protą nei Katono, ir paskutinius dvejus metus mokykloje 
berniukai buvo išsirinkę jį vadu. Visuose mokyklos žaidimuose jis 
buvo „karalius“ — keista, kaip ilgai žodis „karalius“ gyvavo ber- 
niukų aplinkoje — ir griežtai prižiūrėjo savo draugus. Katonas tu- 
rėjo labai maloniai elgtis su Postumu, jei norėjo, kad berniukai 
jam paklustų, nes jie visi sekė Postumu. | 

Livija dabar pareikalavo iš Katono kas pusę metų rašyti ata- 
skaitas apie mokinius; ji pridūrė, kad jei berniukai pasirodys galį 
būti įdomūs Augustui, ji ataskaitas parodysianti jam. Iš to Kato- 
nas suprato, kad ataskaitos turi būti nešališkos, nebent jis gautų 


užuominą iš Livijos kurį nors berniuką pagirti ar išpeikti. Vedy- 

bos dažniausiai būdavo rengiamos berniukams dar tebesant mo- 
kykloje, ir ataskaita galėjo būti naudinga Livijai kaip argumentas 
už arba prieš planuojamą sąjungą. Kilmingųjų vedyboms Romoje 
turėjo pritarti Augustas, didysis pontifikas; daugiausia jas sumany- 
davo Livija. Vieną dieną, Livijai lankantis mokyklos kiemuose, Po- 
stumas sėdėdamas „soste“ dalijo nurodymus kaip karalius. Kato- 
nas pastebėjo, kad tai pamačiusi Livija susiraukė. Kitoje ataskai- 
toje jis įsidrąsino parašyti: „Su didžiausiu nenoru, bet dorybės ir 
teisingumo labui esu priverstas pranešti, kad berniukui Agripai 
Postumui būdingas laukinis, valdingas ir sunkiai suvaldomas bū- 
das“. Po šito Livija elgėsi su juo taip maloniai, kad kita ataskaita 
išėjo dar griežtesnė. Livija neparodė ataskaitų Augustui, bet pasi- 
laikė ateičiai; pats Postumas apie jas nieko nežinojo. 
Karaliaujant Postumui, praėjo dveji laimingiausi mano jaunys- 
tės, galiu net sakyti — mano gyvenimo, metai. Jis įsakė berniu- 
kams leisti man žaisti kiemuose, nors ir nelankiau mokyklos, ir 
sakė, kad bet kokį nemalonų elgesį su manimi ar įžeidimą man 
laikys įžeidimu sau. Tad aš dalyvavau visuose žaidimuose, jei tik 
leido man sveikata, ir tik kai apsilankydavo Augustas ar Livija, 
pasislėpdavau. Vietoj Katono mano mokytojas dabar buvo gerasis 
senasis Atėnodoras. Per šešis mėnesius iš jo išmokau daugiau nei 
iš Katono per šešerius metus. Atėnodoras manęs niekada nemuš- 
davo ir buvo nepaprastai kantrus. Jis drąsindavo mane sakyda- 
mas, kad mano šlubumas turėtų būti akstinas mano protui. Vul- 
kanas, gabių amatininkų dievas, irgi buvęs šlubas. O kas dėl mano 
mikčiojimo, puikiausias visų laikų oratorius Demostenas iš pri- 
gimties turėjo šią kliautį, bet kantrybe ir susikaupimu išmoko ją 
įveikti. Demostenas taikė tą patį metodą, kurio mane dabar mo- 
kino Atėnodoras. Jis liepė man deklamuoti su pilna burna akme- 
nukų: stengdamasis įveikti akmenukų kliudymą, aš pamiršau mik- 
čiojimą, ir kai akmenukai vienas po kito buvo ištraukti, kol neliko 
nė vieno, savo nuostabai, pamačiau, kad galiu kalbėti kaip visi. 
Tačiau tik deklamuodamas. Šiaip kalbėdamas vis dar labai mik- 
čiojau. Kad moku taip puikiai deklamuoti, buvo maloni mudvie- 


jų paslaptis. Atėnodoras sakydavo: 

— Vieną dieną, Beždžionėli, mes nustebinsime Augustą, bet dar 
truputėlį palauk. 

Beždžionėliu jis mane vadino iš meilės, o ne iš paniekos, ir aš 
didžiavausi tuo vardu. Kai man nesisekdavo, jis gėdindavo mane 
sakydamas: 

— Tiberijau Klaudijau Druzai Neronai Germanikai, prisimink, 
kas esi ir ką darai. 

Draugaudamas su Postumu, Atėnodoru ir Germaniku, pama- 
žu įgijau pasitikėjimo savimi. 

Pačią pirmą savo mokytojavimo dieną Atėnodoras pasakė, kad 
mokys mane ne faktų, kurių pats galiu bet kur pasirankioti, bet 
tinkamo jų pateikimo. Taip ir darė. Vieną dieną, pavyzdžiui, jis 
manęs maloniai paklausė, ko aš toks susijaudinęs: aš, regis, ne- 
pajėgiau susikaupti ties užduotimi. Pasakiau jam, jog ką tik ma- 
čiau didžiulį junginį šauktinių, Augusto akivaizdoje žygiuojan- 
čių Marso lauku prieš išsiunčiant juos į Germaniją, kur neseniai 
vėl prasidėjo karas. 

— Ką gi, — vis dar tokiu pat maloniu balsu pasakė Atėnodoras, — 
jei tau šitai taip rūpi, kad negali įvertinti Hesiodo gražumo, He- 
siodas gali palaukti iki rytojaus. Šiaip ar taip, jis laukė septynis 
šimtus ar daugiau metų, tai nebambės ant mūsų dėl vienos die- 
nos. O dabar kodėl tau neatsisėdus, neišsitraukus savo lentelių ir 
neparašius man laiško, trumpai išdėstant viską, ką matei Marso 
lauke; įsivaizduok, kad aš penkerius metus nebuvau Romoje ir tu 
siunti man laišką per jūrą, tarkim, į mano namus Tarse. Bus dar- 
bo tavo nenustygstančioms rankoms, o kartu — geros pratybos. 

Tad aš džiugiai marginau vaško lenteles, o paskui mes skaitė- 
me laišką, tikrindami rašybos ir kompozicijos klaidas. Teko pri- 
pažinti, kad pasakiau ir per daug, ir per mažai ir faktus sudėlio- 
jau netinkama tvarka. Pastraipa apie jaunų kareivėlių motinų ir 
mylimųjų raudas ir apie tai, kaip minia plūdo link prietilčio pas- 
kutinįsyk atsisveikinti su nutolstančia rikiuote, turėjo būti gale, 
o ne pradžioje. Ir nereikėjo sakyti, kad raitija joja raita, nes tai ir 
taip akivaizdu. Be to, du kartus paminėjau, kad suklupo Augusto 
žirgas: jei žirgas suklupo tik vieną kartą, tai ir papasakoti užtenka 

vieną kartą. Ir tai, ką Postumas grįžtant papasakojo man apie 
žydų religinius papročius, buvo įdomu, bet ne vietoje, nes šauk- 
tiniai buvo italikai, ne žydai. Be to, Atėnodoras Tarse turbūt tu- 
rėjo daugiau progų pažinti žydų papročius nei Postumas Romo- 
je. Kita vertus, nepaminėjau keleto dalykų, kuriuos jam būtų buvę 
įdomu išgirsti — kiek šauktinių žygiavo, ar gerai jie įvaldę kary- 
bos įgūdžius, į kurio miesto įgulą jie siunčiami, ar atrodė paten- 
kinti ar liūdni dėl to, kad išvyksta, ką savo kalboje jiems pasakė 
Augustas. 

Po trijų dienų Atėnodoras liepė aprašyti jūreivio ir prekeivio 
drabužiais peštynes, kurias aną dieną matėme vaikščiodami po 
sendaikčių turgų; ir man pasisekė kur kas geriau. Iš pradžių jis 
šitaip sudrausmino mano rašymą, vėliau mano deklamavimą ir 
galop pašnekesius su juo. Jis buvo be galo kantrus, ir pamažu 
mano protas pasidarė nebe toks padrikas, nes jis niekuomet ne- 
praleisdavo nepakomentavęs nė vieno neatsargaus, nesusijusio su 
tema ar netikslaus posakio. 

Jis mėgino sudominti mane spekuliatyviąja filosofija, bet pa- 
matęs, kad nesu į ją linkęs, nevertė manęs mokytis daugiau, nei 
reikalauja klasikinis išsilavinimas. Kaip tik jis pirmas palenkė ma- 
ne į istoriją. Jis turėjo Livijaus Romos istorijos pirmųjų dvide- 
šimties knygų nuorašus ir davė man jas skaityti kaip aiškaus ir 
gero rašymo pavyzdį. Livijaus pasakojimai mane užbūrė, ir At- 
ėnodoras pažadėjo, kad kai tik įveiksiu savo mikčiojimą, jis supa- 
žindins mane su pačiu Livijumi, kuris buvo jo draugas. Jis tesėjo 
žodį. Po šešių mėnesių jis nusivedė mane į Apolono biblioteką ir 
supažindino su barzdotu pakumpusiu vyriškiu, maždaug šešias- 
dešimties metų, gelsvokos odos, linksmų akių ir taisyklingos kal- 
bėsenos, kuris širdingai pasveikino mane kaip sūnų tėvo, kuriuo 
taip žavėjosi. Tuo metu Livijus dar nebuvo nė įpusėjęs savo istori- 
jos, kurios šimtą penkiasdešimt knygų — nuo ankstyviausių legen- 
dinių laikų iki mano tėvo mirties prieš dvylika metų — pabaigs 
vėliau. Dabar jis kaip tik buvo pradėjęs leisti savo veikalą, po pen- 
kis ritinius per metus, ir jau pasiekęs Julijaus Cezario gimimo 
laikus. Livijus pasveikino mane, kad turiu tokį mokytoją kaip 

Atėnodoras. Šis pasakė, kad už vargą aš gerai atsilyginau; ir tada aš 
pasakiau Livijui, kiek daug malonumo man teikia skaitymas jo 
knygų, kurias man Atėnodoras rekomenduoja kaip pavyzdį. Tad 
visi buvo patenkinti, ypač Livijus. 

— Ką! Ir tu, jaunuoli, būsi istorikas? — paklausė jis. 

— Norėčiau būti vertas to garbingo vardo, — atsakiau, nors iš 
tiesų niekada to dalyko nebuvau rimtai svarstęs. 

Tada jis patarė man aprašyti savo tėvo gyvenimą ir pasisiūlė 
padėti, nurodyti patikimiausius istorijos šaltinius. Aš jaučiausi la- 
bai pamalonintas ir pasiryžau rytoj pat pradėti knygą. Tačiau Li- 
vijus pasakė, kad rašymas yra paskutinis istoriko darbas: iš pra- 
džių jis turi surinkti medžiagą ir pasmailinti rašymo įnagį. Jis pa- 
juokavo, kad Atėnodoras paskolins man savo smailą rašiklį. 

Atėnodoras buvo įspūdingas senolis tamsiomis švelniomis aki- 
mis, kumpa nosimi ir pačia nuostabiausia barzda, kokia tik ka- 
da augo ant žmogaus smakro. Barzda bangavo iki juosmens ir 
buvo gulbės sparno baltumo. Tai ne tuščias poetinis palygini- 
mas, nes aš ne iš tų istorikų, kurie rašo pseudoepiniu stiliumi. 
Noriu pasakyti, kad jo barzda buvo tiesiogine prasme balta kaip 
gulbės sparnas. Saliustijaus sodų dirbtiniame ežere plaukioja pri- 
jaukintos gulbės. Mes su Atėnodoru sykį maitinome jas iš val- 
ties, ir aš pamenu, kaip pagalvojau Atėnodorui pasilenkus prie 
valties šono, kad jo barzda ir gulbių sparnai lygiai tokios pat 
spalvos. Kalbėdamas Atėnodoras lėtai ir ritmiškai glostydavo savo 
barzdą. Kartą jis man pasakė, kad dėl to ji taip prašmatniai veša. 
Jis sakė, kad iš jo pirštų sklinda nematomos ugnies sėklelės, 
kurios yra plaukų maistas. Tai buvo tipiškas stoikų pokštas apie 
epikūrininkų spekuliatyviąją filosofiją. 

Paminėjęs Atėnodoro barzdą, aš prisimenu Sulpicijų, kurį, kai 
man buvo trylika metų, Livija paskyrė man istorijos mokytoju. 
Sulpicijaus barzda, manau, buvo bjauriausia, kokią tik esu matęs: 
balta, bet tokio baltumo kaip sniegas Romoje po atlydžio — mur- 
zino palšai balkšvo atspalvio su geltonais dryžiais, ir labai nutriu- 
šusi. Sunerimęs jis sukdavo ją pirštais, net įsikišdavo barzdos ga- 


liukus burnon ir juos žiaumodavo. Manau, Livija pasirinko jį to- 

dėl, kad manė esant patį nuobodžiausią žmogų Romoje; skirda- 
ma jį mano mokytoju, ji tikėjosi atpurtysianti mane nuo istori- 
jos— mat ji netruko sužinoti, kad domiuosi istorija. Livija buvo 
teisi: Sulpicijus turėjo talentą pačius įdomiausius dalykus paversti 
prėskais ir negyvais. Tačiau net Sulpicijaus sausumas neatbaidė 
manęs nuo mano darbo, be to, jis turėjo vieną gerą savybę — ne- 
įtikėtinai tikslią atmintį faktams. Jei man kada prireikdavo kokios 
šalutinės informacijos, pavyzdžiui, išsiaiškinti vienos iš Alpių gen- 
čių, su kuriomis kariavo mano tėvas, įstatymus dėl vado pareigų 
paveldėjimo ar jų karo šūkio prasmę bei etimologiją, Sulpicijus 
žinodavo, kas apie tai yra rašęs, kurioje knygoje, ir iš kurios bib- 
liotekos lentynos kuriame kambaryje ją galima gauti. Jis neturėjo 
kritinio požiūrio ir rašė prastai, faktai lipo vienas ant kito kaip 
gėlės neišretintoje lysvėje. Tačiau kai vėliau naudojausi jo nebe 
kaip mokytojo, o kaip padėjėjo paslaugomis, jis buvo neįkainoja- 
mas; ir jis dirbo man iki mirties aštuoniasdešimt septintais savo 
amžiaus metais, taigi beveik trisdešimt metų; iki pat galo jo at- 
mintis buvo nepriekaištinga, o barzda murzinos spalvos, reta ir 


susivėlusi kaip visada. 


6 m. pr. Kr. 


Seštas skyrius 


Lė grįžti keletą metų atgal ir parašyti apie dėdę Tiberijų, ku- 
rio likimas anaiptol nėra nesusijęs su šia istorija. Jis buvo keblioje 
padėtyje — prieš savo valią priverstas nuolat būti visuomenės aky- 
se, tai kaip kokio nors žygio vadas, tai kaip Romos konsulas, tai 
kaip ypatingasis įgaliotinis provincijoms, bet tenorėjo ilgo poilsio 
ir privatumo. Visuomeninės pareigos jam nedaug ką reiškė vien 
dėl to, kad, kaip jis kartą skundėsi mano tėvui, jos buvo teikiamos 
kaip pagrindiniam Augusto ir Livijos pasiuntinukui, o ne kaip sa- 
vo nuožiūra ir atsakomybe besielgiančiam žmogui. Be to, privers- 
tas išlaikyti imperatoriškosios šeimos orumą ir Livijos nuolat se- 
kamas, jis turėjo labai rūpintis savo asmenine dorove. Būdamas, 
kaip jau sakiau, įtaraus, pavydaus, uždaro ir melancholiško būdo, 
jis turėjo nedaug draugų, o ir tie buvo greičiau prisiplakėliai, o ne 
draugai, ir su jais jis elgdavosi su pelnyta ciniška panieka. Be to, ir 
jo santykiai su Julija per penkerius metus nuo vestuvių dar labiau 
pašlijo. Jiems buvo gimęs berniukas, bet jis mirė; ir tada Tiberi- 
jus atsisakė su ja dar kada nors gulėti — dėl trijų priežasčių. Pir- 
ma, Julija dabar artėjo prie vidutinio amžiaus ir nebebuvo tokia 
grakšti — Tiberijui labiau patiko nesubrendusios moterys, kuo 
labiau berniukiškos, tuo geriau; Vipsanija buvo kaip tik tokia ma- 
ža bitutė. Antra, Julija aistringai troško to, ko jis nenorėjo, o kai 
jis ją atstumdavo, ji leisdavosi į isteriją. Trečia, ją atstūmęs jis su- 
žinojo, kad ji atsikeršijo surasdama kas patenkintų tuos jos no- 
rus, kurių jis nenorėjo tenkinti. 

Deja, išskyrus vergų pasakojimus, jis neturėjo jos neištikimy- 


bės įrodymų, nes ji elgėsi labai atsargiai; o vergų parodymai ne- 

buvo pakankamas įrodymas, kurį būtų galima pateikti Augustui 
kaip akstiną išsiskirti su jo numylėtine vienatine dukra. Užuot 
pasisakęs Livijai, kuria lygiai nepasitikėjo, kaip ir nekentė, jis ver- 
čiau buvo linkęs tyliai kęsti. Jam toptelėjo, kad jei jis galėtų išvykti 
iš Romos ir pabėgti nuo Julijos, ši greičiausiai pasidarytų ne tokia 
atsargi, ir galiausiai Augustas pats sužinotų apie jos elgesį. Vienin- 
telė galimybė pabėgti buvo naujas karas kuriame nors pasienyje — 
pakankamai svarbus karas, kad jį pasiųstų vadovauti. Tačiau nie- 
kur nesimatė jokių karo ženklų, be to, jis pats buvo mirtinai pa- 
vargęs nuo kovų. Jis buvo perėmęs iš mano tėvo vadovavimą Ger- 
manijos pulkams (Julija primygtinai prašėsi lydėti jį prie Reino) 
ir į Romą grįžo tik prieš kelis mėnesius; bet tik sugrįžusį Augustas 
ėmė jį varinėti kaip vergą, skyręs sudėtingą ir nemalonią užduotį 
ištirti, kaip administruojamos vargšų prieglaudos ir kokios ap- 
skritai darbo sąlygos vargingesniuose Romos kvartaluose. Vieną 
dieną jis netyčia prasitarė Livijai: 

— Ak motin, kad bent kelis mėnesius pasijusčiau laisvas nuo šio 
nepakeliamo gyvenimo. 

Ji išgąsdino jį nieko neatsakydama ir išdidžiai išeidama iš kam- 
bario, bet kiek vėliau tą pačią dieną pasikvietė Tiberijų ir nuste- 
bino pranešdama, jog nusprendė patenkinti jo prašymą ir gauti 
iš Augusto laikiną leidimą nedirbti. Livija taip nusprendė iš da- 
lies todėl, kad norėjo užkrauti jam dėkingumo skolą, iš dalies 
todėl, kad žinojo apie Julijos meilės žygius ir jai buvo šovusi ta 
pati mintis, kaip ir Tiberijui, — leisti Julijai pačiai nusivyti sau 
virvę. Tačiau pagrindinė priežastis buvo ta, kad vyresnieji Postu- 
mo broliai, Gajus ir Liucijus, darėsi augesni, o jų santykiai su 
patėviu Tiberijumi — vis labiau įtempti. 

Gajus, kuris iš esmės nebuvo blogas jaunikaitis (kaip ir Liuci- 
jus), dabar tam tikra prasme užėmė Augusto numylėtinio vietą, 
kuri anksčiau priklausė Marcelui. Nepaisydamas Livijos perspė- 
jimų, Augustas taip begėdiškai juos abu lepino, kad tiesiog ste- 
bėtina, jog jie netapo kur kas blogesni. Su vyresniaisiais buvo 
linkę elgtis įžūliai, ypač kai žinojo, kad Augustas slapta pritaria 


tokiam elgesiui su kai kuriais asmenimis, ir mėgo ypač praš- 

matnų gyvenimą. Pamačiusi, kad nėra vilties suvaldyti Augusto 
nepotizmą, Livija pakeitė taktiką ir skatino jį dar labiau lepinti 
savo numylėtinius. Tai darydama ir leisdama jiems žinoti, kad 
tai daro, ji tikėjosi laimėti jų pasitikėjimą. Ji taip pat sumetė, 
kad jei jų puikybė dar labiau suvešės, jie užsimirš ir pamėgins 
pasiglemžti vienvaldystę. Jos šnipinėjimo sistema buvo puiki, 
tad apie bet kokį sąmokslą ji sužinotų laiku ir spėtų juos suimti. 
Ji kurstė Augustą, kad Gajus būtų išrinktas konsulu ketveriems 
metams, kai šiam tebuvo penkiolika, nors Sulos nustatytas am- 
žius, kada galima teisėtai tapti konsulu, buvo keturiasdešimt treji 
metai, o iki tol reikėjo būti dirbus trijų didėjančios svarbos ma- 
gistratų pareigose. Vėliau tokia pati garbė buvo suteikta Liuci- 
jui. Ji taip pat pasiūlė, kad Augustas pristatytų juos senatui kaip 
kariūnų vadus. Šis vardas jiems buvo suteiktas ne taip kaip Mar- 
celui — tik specialia proga, — bet teikė nuolatinę viršenybę tarp 
sau lygių amžiumi ir padėtimi. Atrodė visiškai aišku, kad Augus- 
tas ketina padaryti Gajų savo įpėdiniu, tad nenuostabu, jog tie 
patys kilmingi jaunuoliai, kurie liaupsino neišmėgintas Marcelo 
jėgas menkindami politinę ir karinę veterano Agripos reputaci- 
ją, dabar tą patį darė Agripos sūnaus Gajaus atžvilgiu, priešprie- 
šindami jį veteranui Tiberijui ir rodydami šiam daug nepagar- 
bos. Pagal Livijos sumanymą, Tiberijus turėjo pasekti Agripos 
pavyzdžiu. Jei jis dabar pasitrauktų, su tieka laimėtų pergalių ir 
nuopelnų tautai, į kokią netolimą graikų salą ir užleistų politi- 
kos areną Gajui su Liucijumi, tai padarytų žymiai geresnį įspūdį 
ir laimėtų daugiau visuomenės prielankumo nei pasilikdamas 
varžytis. (Istorinė paralelė būtų dar tikslesnė, jei Tiberijui pasi- 
traukus Gajus ir Liucijus mirtų ir Augustui vėl prireiktų Tiberi- 
jaus paslaugų.) Tad ji pažadėjo Tiberijui išgauti iš Augusto leidi- 
mą išvykti iš Romos neribotam laikui ir atsistatydinti iš visų pa- 
reigų, bet parūpinti jam garbingą liaudies tribūno titulą, kuris 
apsaugotų nuo pasikėsinimo, jei Gajus sumanytų jį pašalinti. 
Įvykdyti duotą pažadą Livijai buvo labai sunku, nes Tiberijus 
buvo naudingiausias Augusto pareigūnas ir geriausias karvedys, 


tad senis ilgą laiką nenorėjo į prašymą žiūrėti rimtai. Tačiau Ti- 

berijus skundėsi prasta sveikata ir sakė, kad jam pasitraukus pa- 
lengvės Gajui ir Liucijui. Jis prisipažino, kad ne itin gerai su jais 
sutaria. Augustas vis tiek nenorėjo klausyti. Gajus ir Liucijus 
tebebuvo berniukai, visiškai neišmanantys karo ar valstybės val- 
dymo meno, ir iškilus rimtiems neramumams Mieste, provin- 
cijose ar pasienyje, jam iš jų nebūtų jokios naudos. Augustas 
suprato, galbūt pirmą kartą, kad pavojaus situacijoje Tiberijus 
šiuo metu vienintelė jo parama. Tačiau jis tik susierzino tai su- 
pratęs. Jis atmetė Tiberijaus prašymą ir sakė neklausysiąs jokių 
argumentų. Kadangi nebuvo išeities, Tiberijus nuėjo pas Juliją 
ir tyčia brutaliai jai pareiškė, jog jų santuoka tapo tokiu farsu, 
jog jis nė dienos nebepasiliks su ja vienuose namuose. Jis pasiū- 
lė eiti pas Augustą ir pasiskųsti, kad šiurkštus vyras su ja blogai 
elgiasi ir kad ji nebus laiminga, kol neišsiskirs. Augustas, sakė 
Tiberijus, dėl šeimyninių priežasčių, deja, nesutiks su skyrybo- 
mis, bet greičiausiai ištrems jį iš Romos. Jis verčiau gyvensiąs 
tremtyje nei su ja. 

Julija nusprendė pamiršti kadaise Tiberijų mylėjusi. Ji gerokai 
per jį prisikentėjo. Ne tik kad jiems esant vieniems jis su ja elgėsi 
niekinamai, bet dabar jau buvo pradėjęs atsargiai eksperimen- 
tuoti su tais absurdiškai nešvankiais dalykais, dėl kurių vėliau jo 
vardas pasidarė toks nepakenčiamas visiems padoriems žmonėms; 
ir ji tai sužinojo. Taigi ji patikėjo jo žodžiu ir pasiskundė Augustui 
žymiai įtaigiau, nei Tiberijus (kuris iš tuštybės manė, kad nepai- 
sant visko tebėra mylimas) galėjo numatyti. Augustui visąlaik bu- 
vo sunku nuslėpti, kaip labai jam nepatinka Tiberijus kaip žen- 
tas — tai, žinoma, tik kurstė Gajaus grupuotę, — o dabar jis dūkda- 
mas lakstė po kambarį ir keikė Tiberijų visais vardais, kokius tik 
galėjo ištarti jo liežuvis. Vis dėlto jis priminė Julijai, kad ji tik save 
gali kaltinti dėl to, jog teko nusivilti vyru, apie kurio būdą Augus- 
tas buvo ją įspėjęs. Bet kad ir kaip jis ją mylėjo ir jos gailėjosi, 
santuokos išardyti negalėjo. Neįmanoma, kad jo dukra ir posūnis 
išsiskirtų, kai jų sąjungai buvo suteikta tiek politinės reikšmės, ir 
jis tikras, kad taip mano ir Livija. Tada Julija ėmė maldauti, kad 


Tiberijus būtų bent jau išsiųstas kur nors metams ar dvejiems, 

nes šiuo metu ji negali pakęsti jo arčiau kaip per šimtą mylių. 
Galop Augustas sutiko su šiuo prašymu, ir po keleto dienų Tibe- 
rijus jau buvo pakeliui į Rodo salą, kurią dar gerokai anksčiau 
pasirinko kaip idealią poilsio vietą. Tačiau Augustas, nors Livijos 
primygtinai prašomas ir suteikė jam tribūno vardą, leido aiškiai 
suprasti, kad nesisielotų niekad nebeišvydęs Tiberijaus veido. 

Niekas, išskyrus pagrindinius šios intriguojančios dramos vei- 
kėjus, nežinojo, kodėl Tiberijus išvyksta iš Romos, o Augusto ne- 
norą viešai aptarinėti šį klausimą Livija pasuko Tiberijaus naudai. 
Savo draugams ji „konfidencialiai“ pasakė, kad Tiberijus nuspren- 
dęs pasitraukti protestuodamas prieš skandalingą Gajaus ir Liuci- 
jaus rėmėjų elgesį. Ji dar pridūrė, kad Augustas labai užjautęs Ti- 
berijų ir iš pradžių atsisakęs priimti jo atsistatydinimą, žadėda- 
mas numaldyti skriaudikus, bet Tiberijus primygtinai tvirtinęs 
nenorįs jokių tolesnių nesklandumų su savo žmonos sūnumis ir 
savo pasiryžimą įrodęs keturias dienas nieko nevalgydamas. Livija 
toliau tęsė vaidinimą, palydėdama Tiberijų iki jo laivo Ostijoje, 
Romos uoste, ir maldaudama, savo ir Augusto vardu, apsigalvoti. 
Ji netgi pasirūpino, kad visi artimiausi šeimos nariai — Tiberijaus 
mažasis sūnus Kastoras, mano motina, Germanikas, Livila ir aš — 
eitų drauge su ja ir savo maldavimais padidintų progos gailumą. 
Julija nepasirodė, ir tai labai gerai tiko prie to įspūdžio, kurį no- 
rėjo sudaryti Livija, — kad Julija su sūnumis nusiteikusi prieš Ti- 
berijų. Tai buvo komiška, bet gerai surežisuota scena. Mano mo- 
tina vaidino puikiai, o trys vyresnieji vaikai, rūpestingai apmoky- 
ti, iš tiesų sakė savo žodžius taip, tartum jie būtų nuoširdūs. Aš 
jaučiausi pasimetęs ir žado netekęs, kol Livila neįžnybo man taip, 
kad pasileidau į ašaras, taigi suvaidinau geriau už visus. Tada aš 
buvau ketverių; man suėjo dvylika, kai Augustas nenoromis buvo 
priverstas atšaukti mano dėdę į Romą — politinė situacija buvo 
labai pasikeitusi. 

O Julija nusipelno didesnės užuojautos nei susilaukė iš dau- 
gumos žmonių. Aš tikiu, kad iš prigimties ji buvo dora, geraširdė 
moteris, nors ir mėgo malonumus bei pramogas, ir ji buvo vie- 


nintelė mano giminaitė, negailėjusi man gero žodžio. Taip pat 


DVIDEŠIMTO AMŽIAUS AUKSO FONDAS 77 


manau, kad kaltinimai, pateikti jai po daugelio metų, kad ji bu- 
vusi neištikima žmona Agripai, neturėjo jokio pagrindo. Visi jos 
sūnūs buvo labai į jį panašūs. Iš tiesų buvo štai kaip. Būdama 
našlė, ji įsimylėjo Tiberijų ir įkalbėjo Augustą leisti jai už jo ište- 
kėti. Tiberijus, įsiutęs, kad dėl jos turi skirtis su savo žmona, 
elgėsi su ja labai šaltai. Julija buvo tokia neprotinga, kad kreipėsi 
į Liviją, kurios bijojo, bet kuria pasitikėjo, ir paklausė jos patari- 
mo. Livija davė jai meilės antpilo, sakydama, jog per metus ji 
tapsianti tokia geidžiama, kad vyras nebegalės prieš ją atsilaikyti. 
Antpilą reikėjo gerti kartą per mėnesį, per pilnatį, kalbant tam 
tikras maldeles Venerai, ir šiukštu apie tai neprasitarti nė vienai 
gyvai dvasiai, antraip vaistas praras savo galią ir pridarys jai daug 
žalos. Tai, ką žiaurioji Livija jai iš tiesų davė, buvo sutraiškytų 
žalių ispaniškų muselių distiliatas, kuris taip skatino seksualinį 
Julijos apetitą, kad ji pasidarė kaip pamišusi. (Vėliau paaiškinsiu, 
kaip apie tai sužinojau.) Kurį laiką vaistų sukeltas ištvirkėliškas 
Žaismingumas, priešingas jos prigimtiniam drovumui, iš tiesų ža- 
dino Tiberijaus apetitą, bet greitai jis pasijuto pavargęs ir atsisa- 
kė vedybinių ryšių su ja. Vaistų, prie kurių ji įprato, poveikis 
vertė ją tenkinti savo geismus svetimaujant su bet kuriuo jaunu 
rūmininku, iš kurio galėjo tikėtis diskretiško elgesio. Romoje, 
Germanijoje ir Galijoje ji gundydavo Tiberijaus asmens sargybi- 
nius ir net germanus vergus, grasindama, kad jei šie dvejos, ap- 
kaltins juos prie jos lindus ir lieps nuplakti negyvai. Kadangi ji 
vis dar buvo daili, jie ilgai nedvejodavo. 

Tiberijui pasitraukus į tremtį, Julija nebesisaugojo, ir greitai 
visa Roma žinojo apie jos neištikimybę. Livija nesakė Augustui nė 
žodžio, būdama tikra, kad anksčiau ar vėliau jis pats apie tai iš ko 
nors sužinos. Tačiau akla Augusto meilė Julijai buvo kaip koks 
šarvas — niekas nedrįso jam nieko sakyti. Po kurio laiko visi nu- 
sprendė, kad Augustas tikrai apie tai žino, ir jo atlaidumas buvo 
tolesnis perspėjimas tylėti. Naktinės Julijos orgijos forume ar net 
kalbėtojų tribūnoje buvo baisus viešas skandalas, bet gandas pa- 
siekė Augustą tik po ketverių metų. Visą istoriją jis sužinojo ne iš 


ko kito, o iš jos sūnų Gajaus ir Liucijaus, kurie drauge atėjo pas jį 

ir piktai paklausė, kaip ilgai dar jis leis, kad būtų plėšiama jo pa- 
ties ir jo vaikaičių garbė. Jie sakė suprantą, kad rūpindamasis ge- 
ru šeimos vardu jis labai kantrus su jų motina, bet ir jo pakantu- 
mui turėtų būti riba! Ar jiems reikės laukti, kol ji prigimdys jiems 
krūvą broliukų nuo skirtingų tėvų, kad į jos išdaigas būtų oficialiai 
sureaguota? Augustas klausėsi su pasibaisėjimu ir nuostaba ir ilgą 
laiką tegalėjo spoksoti krutindamas lūpas. Atgavęs amą, jis vargais 
negalais pašaukė Liviją. Jie viską pakartojo jos akivaizdoje, ji apsi- 
metė raudanti, pasakė, kad Augusto sąmoningas vengimas išgirsti 
tiesą buvo didžiausias jos sielvartas pastaruosius trejus metus. Kelis 
kartus ji jau buvo ryžusis pasikalbėti su juo apie tai, bet buvo 
aišku, kad jis nenorės nė girdėti. 

— Aš tikrai maniau, kad tu žinai, tik kad per daug skaudu tai 
aptarinėti net su manim... 

Augustas verkdamas, galvą panarinęs tarp rankų, išlemeno nie- 
kuomet negirdėjęs nė menkiausio šnabždesio apie tai ir nė kiek 
neįtaręs, kad jo dukra nėra tyriausia moteris Romoje. Livija pa- 
klausė, dėl ko, jo nuomone, jos sūnus pasitraukęs į tremtį. Iš 
meilės tremčiai? Ne, todėl, kad negalėjęs suvaldyti nesaikingo žmo- 
nos elgesio ir sielojęsis, kad Augustas jai nuolaidžiauja, — mat jis 
tikrai taip manęs ir kadangi nenorėjęs priešiškai nuteikti Gajaus 
ir Liucijaus, jos sūnų, prašydamas Augusto leisti su ja išsiskirti, 
jam nelikę nieko kita, kaip tik padoriai pasitraukti iš akiračio. 

Kalbėti apie Tiberijų Augustui nebereikėjo: jis užsimetė savo 
drabužio klostę ant galvos ir apgraibomis nusigavo iki miegamo- 
jo, ten užsirakino ir nieko neįsileido, net Livijos, ištisas keturias 
dienas, nieko nevalgė ir negėrė, ir nemiegojo, ir — jei reikia dar 
stipresnio jo sielvarto įrodymo — visą tą laiką išbuvo nesiskutęs. 
Galop jis patraukė virvelę, pervertą per angą sienoje, ir Livijos 
kambaryje suskambo sidabrinis varpelis. Livija atskubėjo su mei- 
laus rūpesčio išraiška veide, ir Augustas, dar nepasitikėdamas sa- 
vo balsu, ant vaškinės lentelės parašė vienintelį sakinį, graikiškai: 
„Tebūnie ji ištremta iki gyvos galvos, bet nesakyk man kur“. Jis 


padavė Livijai savo žiedą su antspaudu, kad ji galėtų jo vardu pa- 

rašyti senatui rekomenduodama ištrėmimą. (Beje, šis antspaudas 
buvo didelis smaragdas su išraižyta šalmuota Aleksandro Didžio- 
jo galva; akmuo buvo pavogtas iš jo kapo kartu su kalaviju, krūtin- 
šarviu ir kitais asmeniniais karžygio daiktais. Livija primygtinai 
reikalavo, kad antspaudas būtų naudojamas, nepaisant Augusto 
skrupulų, mat jis suvokė, kaip tai arogantiška, — kol vieną naktį 
Augustas susapnavo, kad Aleksandras, piktai susiraukęs, kalaviju 
nukapojo jam tą pirštą, ant kurio šis mūvėjo žiedą. Tada Augustas 
įsigijo savą antspaudą, indišką rubiną, kurį išraižė garsusis auksa- 
kalys Dioskuridas. Tą antspaudą kaip valdžios ženklą vartojo visi 
Augusto įpėdiniai.) 

Livija rekomendaciją ištremti parašė labai stipriais žodžiais. 
Laiškas buvo sukurptas Augusto literatūriniu stiliumi, kurį buvo 
nesunku pamėgdžioti, nes grakštumą jis visada aukodavo dėl aiš- 
kumo — pavyzdžiui, jei reikia, ryžtingai kartojo tą patį žodį, užuot 
ieškojęs sinonimo ar perifrazės, kaip buvo įprasta. Be to, jis bu- 
vo linkęs prie veiksmažodžių prikabinėti priešdėlių. Ji neparodė 
laiško Augustui, o pasiuntė tiesiai senatui, kuris tučtuojau nu- 
balsavo už amžiną tremtį. Livija Julijos prasižengimus išvardijo 
taip smulkiai ir priskyrė Augustui tokį šaltą pasibjaurėjimo toną, 
kad paskui jau nebebūtų įmanoma apsigalvoti ir prašyti senato 
atšaukti sprendimą. Drauge ji gražiai pasidarbavo papildomai, 
ypač išskirdama kaip Julijos meilužius tris ar keturis vyrus, ku- 
riuos buvo suinteresuota sužlugdyti. Tarp jų buvo mano dėdė 
Julas, Antonijaus sūnus, kuriam dėl Oktavijos Augustas buvo pa- 
rodęs didelį prielankumą, pakeldamas jį konsulu. Livija, minė- 
dama jį laiške senatui, pabrėžė jo nedėkingumą savo geradariui 
ir užsiminė, kad jis su Julija rengęs sąmokslą, siekdamas užgrobti 
aukščiausiąją valdžią. Julas nusižudė. Aš manau, kad kaltinimas 
sąmokslu neturėjo pagrindo, bet kaip vienintelis likęs gyvas An- 
tonijaus ir jo žmonos Fulvijos sūnus (vyriausiąjį sūnų, Antilą, Au- 
gustas pasmerkė mirti iš karto po Antonijaus savižudybės, o kiti 
du, Ptolemėjas ir Aleksandras, jo ir Kleopatros sūnūs, numirė 


jauni) ir konsularas bei Marcelo sesers, su kuria išsiskyrė Agripa, 

vyras, jis atrodė pavojingas. Mat liaudies nepasitenkinimas Au- 
gustu dažnai pasireikšdavo svajone, kad Akcijaus mūšį būtų lai- 
mėjęs Antonijus. Kiti vyrai, kuriuos Livija apkaltino svetimavi- 
mu, buvo ištremti. 

Po savaitės Augustas paklausė Livijos, ar „tasai dekretas“ jau 
priimtas — jis niekuomet nebetarė Julijos vardo ir retai ją teminė- 
jo net netiesiogiai, nors buvo matyti, kad dažnai apie ją galvoja. 
Livija pasakė jam, kad „tasai asmuo“ pasmerktas amžinai trem- 
čiai saloje ir jau iškeliavo. Jis, rodos, dar labiau nusiminė, kad 
Julija nepadarė vienintelio jai likusio garbingo dalyko — nenusižu- 
dė. Livija prasitarė, kad kai tik buvo paskelbtas įsakas dėl ištrėmi- 
mo, Febė, Julijos tarnaitė ir didžiausia patikėtinė, pasikorė. Au- 
gustas pasakė: 

— O kad aš būčiau Febės tėvas. 

Viešumoje jis nesirodė dar porą savaičių. Gerai atsimenu tą 
baisų mėnesį. Livijos įsakymu mes, vaikai, dėvėjome gedulo dra- 
bužius, mums nebuvo leidžiama žaisti ir triukšmauti, net šypso- 
tis. Kai vėl pamatėme Augustą, jis atrodė dešimčia metų pasenęs, 
ir dar daug mėnesių praėjo, kol jis sukaupė jėgų pasirodyti ber- 
niukų mokyklos žaidimų aikštelėje ir net vėl pradėti mankštintis 
rytais — paprastai jis pasivaikščiodavo sparčiu žingsniu po rūmų 
sodą ir užbaigdavo bėgimu per žemas kliūtis. 

Naujienas apie Juliją Livija iš karto pranešė Tiberijui. Jos para- 
gintas, jis parašė du ar tris laiškus Augustui, maldaudamas atleisti 
Julijai, kaip kad jis pats atleido, ir sakydamas, kad nors ji buvo 
bloga žmona, jis norėtų, kad jai liktų visas jo užrašytas turtas. Au- 
gustas neatsakė. Jis buvo tvirtai įsitikinęs, jog tai Tiberijaus šaltu- 
mas ir žiaurumas bei jo parodytas nedorovingumo pavyzdys nu- 
lėmė Julijos moralinį nuosmukį. Užuot atšaukęs jį iš tremties, 
Augustas net atsisakė atnaujinti jam tribūno neliečiamybę, kai ki- 
tais metais baigėsi jo laikas šiose pareigose. 

Yra tokia kareivių žygio baladė „Trys pono Augusto sielvartai“, 
sudėta šiurkščiu tragikomišku stovyklos stiliumi, kurią ir po dau- 
gelio metų dar dainuodavo Germanijos pulkai. Baladės tema to- 


kia: iš pradžių Augustas sielvartavo dėl Marcelo, tada dėl Julijos, 

galiausiai dėl Varo legionų praradimo. Didžiai sielojosi dėl Mar- 
celo mirties, dar labiau dėl Julijos gėdos, bet visų labiausiai dėl 
legionų erelių, nes su kiekvienu ereliu pražuvo ištisas drąsiausių 
Romos vyrų pulkas. Baladėje apraudama Septynioliktojo, Aštuo- 
nioliktojo ir Devynioliktojo legiono nelemta dalia — juos, kai man 
buvo devyniolika, germanai apsupo ir išžudė nuošaliame pelkėta- 
me miške, — ir pasakojama, kaip, patyręs apie neregėtą nelaimę, 
ponas Augustas daužo galvą į sieną: 


Pons Augustas stūgaudamas 
Trankė galvą į balkius: 
„Varai, Varai, vade Varai, 


Sugrąžink man erelius!“ 


Pons Augustas draskė gultą 
Ir paklodes į skutus. 
„Varai, Varai, vade Varai, 


Sugrąžink man tris pulkus!“ 


Kituose posmuose sakoma, kad jau niekuomet nebebuvo nau- 
jų pulkų su žuvusiųjų numeriais, ir kariuomenės sąraše liko tar- 
pas. Baladėje Augustas prisiekia, kad palyginti su jo kareivių gyvy- 
be ir garbe Marcelo gyvybė ir Julijos negarbė jam vieni niekai ir 
kad jo sielai bus „neramu kaip blusai krosny“ tol, kol nebus at- 
gauti ir saugiai padėti Kapitolijuje visi trys legionų ereliai. Tačiau 
nors nuo to laiko germanai ne sykį buvo sumušti, niekam nepavy- 
ko aptikti erelių — tie bailiai juos buvo gerai paslėpę. Šitaip kariai 
sumenkino Augusto sielvartą dėl Julijos, bet mano nuomone, kiek- 
vienai valandai, kurią jis sielvartavo dėl erelių, teko mėnuo grau- 
žaties dėl Julijos. 

Jis nenorėjo žinoti, kur ji išsiųsta, nes tada jo mintys nuolat 
būtų skridusios link tos vietos ir jis vargu ar būtų galėjęs susi- 
laikyti nesėdęs į laivą ir jos neaplankęs. Tad Livijai buvo nesun- 
ku įgyvendinti besaikį kerštą Julijai. Jai buvo uždraustas vynas, 


kosmetika, gražūs drabužiai, bet kokia prabanga; jos apsauga 

buvo eunuchai ir seniai. Lankytojai nebuvo įleidžiami, jai netgi 
įsakyta kasdien verpti kaip mokyklos laikais. Sala, kurioje gyve- 
no tremtinė, buvo netoli Kampanijos kranto. Tai buvo labai maža 
salelė, ir Livija tyčia dar didino Julijos kančias, metų metus lai- 
kydama tuos pačius sargybinius ir jų nekeisdama; nenuostabu, 
kad jie kaltino Juliją dėl savo tremties į tokią atkampią ir ne- 
sveiką vietą. Vienintelis asmuo, kuriam ši istorija išėjo į gera, 
buvo Julijos motina Skribonija, su kuria, kaip pamenate, Au- 
gustas išsiskyrė, kad susituoktų su Livija. Ji buvo jau visai senu- 
tė ir daug metų gyveno nuošaliai. Skribonija drąsiai nuėjo pas 
Augustą ir paprašė leidimo pasidalyti dukters tremtimi. Livijos 
akivaizdoje ji pasakė, kad dukra iš jos buvo atimta vos gimusi, 
bet ji visą laiką garbino ją iš tolo, ir dabar, kai visas pasaulis 
nusistatęs prieš jos kūdikį, ji nori parodyti, kas yra tikros moti- 
nos meilė. Jos nuomone, vargšo vaiko nereikėjo kaltinti: Julijos 
gyvenimas buvo labai nelengvas. Livija juokėsi su panieka, bet 
turbūt jautėsi ne itin patogiai. Augustas, valdydamas jausmus, 
pasirašė prašymą. 

Po penkerių metų, per Julijos gimtadienį, Augustas staiga pa- 
klausė Livijos: 

— Kokio didumo ta sala? 

— Kokia sala? — paklausė Livija. 

— Sala... kurioje gyvena nelaimingoji. 

— Aa, kelios minutės nuo vieno galo iki kito, — su apsimestiniu 
nerūpestingumu atsakė Livija. 

— Kelios minutės kelio! Juokauji! — jis manė, kad Julija ištrem- 
ta į kokią nors didelę salą — Kiprą, Lesbą ar Kerkyrą. Po kurio 
laiko paklausė: — Kaip ji vadinasi? 

— Pandatarija! 

— Ką? O dieve, ta dykvietė? O siaube! Penkeri metai Pandata- 
rijoje! 

Livija griežtai į jį pasižiūrėjo ir paklausė: 

— Tu turbūt nori, kad ji grįžtų į Romą? 

Augustas nuėjo prie Italijos žemėlapio, išraižyto ant aukso lakšto 
su brangakmeniais pažymėtais miestais, kuris kabėjo tame kam- 

baryje. Jis nepajėgė nė žodžio ištarti, bet parodė Regijų — mielą 
graikų miestelį prie Mesanos sąsiaurio. 

Tad Julija persikėlė į Regijų, kur jai buvo duota šiek tiek dau- 
giau laisvės ir net leista priimti lankytojus — bet iš pradžių lanky- 
tojas turėjo asmeniškai paprašyti Livijos. Jis turėjo paaiškinti, ko- 
kiu reikalu nori susitikti su Julija, bei užpildyti detalų leidimą, 
kurį pasirašydavo Livija. Dokumente buvo nurodoma lankytojo 
plaukų bei akių spalva ir išvardijami įsidėmėtini požymiai bei ran- 
dai, kad tik tas vienas asmuo galėtų pasinaudoti dokumentu. Ne- 
daugelis ryžosi įveikti šiuos parengiamuosius etapus. Julijos duk- 
tė Agripina paprašė leidimo nuvykti, bet Livija nesutiko dėl to, 
kad tai neva pakenktų Agripinos dorovei. Julija vis tebebuvo lai- 
koma griežtoje priežiūroje, o motinai mirus saloje nuo karščio, 
gyveno viena, be jokio draugo. 

Kartą ar porą Augustui bevaikštant Romos gatvėmis, pasigirdo 
piliečių šūksniai: „Grąžink savo dukrą! Ji jau pakankamai prisi- 
kentėjo! Grąžink savo dukrą!“ Tai buvo labai skaudu Augustui. 
Vieną dieną jis liepė savo sargybiniui pagriebti iš minios du gar- 
siausiai bešaukiančius vyrus ir pasakė jiems rūsčiai, kad Jupiteris 
nubaus juos už kvailumą — lems, kad juos apgautų ir užtrauktų 
gėdą jų pačių žmonos ir dukterys. Tokios demonstracijos reiškė 
ne tiek gailestį Julijai, kiek priešiškumą Livijai, kurią visi teisėtai 
kaltino dėl Julijos tremties nuožmumo ir dėl manipuliavimo Au- 
gusto savigarba — kad jis negalėjo sau leisti pasigailėti dukters. 

Kas dėl Tiberijaus, savo didelėje patogioje saloje metus ar 
porą jis jautėsi gerai. Klimatas ten puikus, maistas geras, ir jis 
turėjo pakankamai laisvalaikio vėl įnikti į literatūrą. Jo graikiš- 
kos prozos stilius buvo visai neprastas, jis parašė kelias grakščias 
paikas graikiškas elegijas, pamėgdžiodamas tokius poetus kaip 
Euforionas ir Partenijus. Kažkur turiu tų eilėraščių knygelę. Ne- 
mažai laiko jis praleido draugiškai diskutuodamas su vietos iš- 
minčiais. Klasikinės mitologijos studijos jam buvo pramoga, ir 
jis sudarė milžinišką apskritą genealoginę schemą, kurioje spin- 
duliai tiesiasi nuo seniausio mūsų protėvio Chaoso, Krono se- 


nelio, ir sumišai pasklinda pagal perimetrą, tirštai išmargintą 

nimfomis, karaliais ir herojais. Sudarinėdamas šią schemą, jis 
mėgaudavosi glumindamas mitologijos mokovus tokiais klausi- 
mais: „Kuo vardu Hektoro senelė iš motinos pusės?“ — arba: 
„Ar Chimaira turėjo vyriškos lyties palikuonių?“ — ir prašydavo 
jų pacituoti atitinkamą senovės poeto eilutę, kad pagrįstų savo 
atsakymą. Beje, kaip tik prisimindamas šitą lentelę, kuri dabar 
priklauso man, po daugelio metų mano sūnėnas Kaligula pa- 
juokavo apie Augustą: „O taip, jis buvo mano antros eilės sene- 
lis. Jis man lygiai kaip Kerberas Apolonui“. Iš tiesų, kaip aš da- 
bar suprantu, Kaligula suklydo, argi ne? Apolono antros eilės 
senelis buvo pabaisa Tifonas — pasak vienų šaltinių, Kerbero 
tėvas, pasak kitų — senelis. Bet kadangi dievų genealogijos me- 
dis toks painus dėl incesto ryšių — sūnus su motina, brolis su 
seserim — visai gali būti, kad Kaligula teisus. 

Kaip liaudies tribūną, rodiečiai Tiberijų labai gerbė; provinci- 
jos valdininkai, plaukdami į savo tarnybos vietą Rytuose ar iš ten 
grįždami, visuomet pasukdavo iš kelio, kad pareikštų jam savo 
pagarbą. Tačiau jis primygtinai tvirtino esąs tik privatus pilietis ir 
kratėsi bet kokių pagarbos ženklų. Paprastai apsieidavo be oficia- 
lios sargybos. Tik vieną kartą pasinaudojo tribūno posto jam tei- 
kiamomis teisinėmis galiomis: suėmė ir nuteisė mėnesį kalėti jauną 
graiką — šis gramatikų dispute, kuriam Tiberijus pirmininkavo, 
mėgino priešintis jo autoritetui. Tiberijus palaikė gerą savijautą 
jodinėdamas bei sportuodamas gimnasijuje ir sekė įvykius Ro- 
moje — iš Livijos kas mėnesį gaudavo laišką su naujienomis. Be 
namo salos sostinėje, jis turėjo nedidelę užmiesčio vilą, nuo aukšto 
kyšulio žvelgiančią į jūrą. Į ją per skardį ėjo slaptas takelis, kuriuo 
jo patikėtinis atleistinis, labai stiprus vyras, atvesdavo įtartinų as- 
menybių — prostitučių, katamitų, pranašautojų ir magų, — su ku- 
riomis jis paprastai leisdavo vakarus. Sakoma, kad dažnai šie su- 
tvėrimai, jei kuo nors neįtikdavo Tiberijui, grįždami atgal netyčia 
paslysdavo ir nugarmėdavo į jūrą. 

Jau minėjau, kad praėjus penkeriems metams Augustas atsi- 
sakė atnaujinti Tiberijaus tribūnystę. Nesunku įsivaizduoti, kad 


tai labai sukomplikavo jo padėtį Rode, kur jo asmuo nebuvo 

populiarus: pamatę, kad Tiberijus neteko savo sargybos, savo 
magistrato įgaliojimų ir asmens neliečiamumo, rodiečiai ėmė 
elgtis su juo familiariai, o vėliau ir įžūliai. Pavyzdžiui, vienas gar- 
sus filosofijos mokytojas graikas, į kurį Tiberijus kreipėsi prašy- 
damas leisti dalyvauti jo pamokose, atsakė, kad nesą laisvų vie- 
tų, bet patarė ateiti po septynių dienų — galbūt bus kokia atsira- 
dusi. Iš Livijos atėjo žinia, kad Gajus pasiųstas į Rytus Mažosios 
Azijos valdytoju. Nors buvo netoli, Chijo saloje, Tiberijaus ap- 
lankyti Gajus neatvyko, kaip šis tikėjosi. Iš draugo Tiberijus iš- 
girdo, kad Gajus tiki Romoje sklandančiais prasimanymais, ne- 
va jis ir Livija rengią karinį perversmą, ir kad Gajaus palydos 
narys viešame pokylyje, per kurį visi buvo kiek įkaušę, pasisiūlė 
plaukti į Rodą ir parvežti „tremtinio“ galvą. Gajus jam atsakęs 
„tremtinio“ nebijąs, ir tegu jo niekam tikusi galva liekanti ant 
niekam tikusių pečių. Tiberijus nurijo nuoskaudą ir iš karto nu- 
plaukė į Chiją susitaikyti su įsūniu; jis elgėsi taip nuolankiai, 
kad sukėlė daug kalbų. Tiberijus, po Augusto pats iškiliausias iš 
gyvųjų romėnų, vyksta pareikšti pagarbos nė dvidešimties nesu- 
laukusiam berniukui, savo apsigėdinusios žmonos sūnui! Gajus 
sutiko jį šaltai, bet jo savimeilė buvo labai pamaloninta. Tiberi- 
jus maldavo jo nesibijoti, nes gandai nepagrįsti ir piktavaliai. Jis 
sakė, kad neketina vėl imtis politinės veiklos, kurią nutraukė 
Gajaus ir jo brolio Liucijaus labui: dabar jis tenori, kad jam bū- 
tų leista likusią gyvenimo dalį praleisti ramiai ir atokiai, nes jis 
išmoko tai vertinti labiau nei bet kokią viešą veiklą. 

Gajus, džiaugdamasis proga parodyti kilniadvasiškumą, ėmėsi 
persiųsti į Romą laišką su prašymu Augustui leisti Tiberijui grįžti, 
be to, paremti šį laišką savo asmenine rekomendacija. Tame laiš- 
ke Tiberijus sakė palikęs Romą vien todėl, kad nenorėjęs sukelti 
nepatogumų jauniesiems įpėdiniams, savo įsūniams, bet kad da- 
bar, kai jie suaugo ir įsitvirtino, nebeliko kliūčių, dėl kurių jis 
negalėtų ramiai ir tyliai gyventi Romoje; jis pridūrė, kad Rodo 
sala jam pabodo ir jis ilgisi draugų bei giminaičių. Gajus persiun- 
tė laišką kartu su pažadėtu savo pritarimu. Augustas atsakė — Ga- 
jui, ne Tiberijui, — kad Tiberijus išvyko tuomet, kai valstybei jo 

labiausiai reikėjo, nepaisydamas draugų ir giminaičių prašymų, ir 
dabar negali grįžti kada panorėjęs. Šio laiško turinys pasidarė vie- 
šai žinomas, ir Tiberijaus nerimas augo. Jis išgirdo, kad Galijoje, 
Nemauso mieste, žmonės verčia jo statulas, pastatytas jo pergalei 
atminti, o klaidingos žinios apie Tiberijaus ketinimus dabar pa- 
siekė ir Liucijų, ir šis linkęs jomis tikėti. Jis pasitraukė iš miesto ir 
gyveno namelyje nuošaliame salos pakrašty, tik retkarčiais aplan- 
kydamas savo vilą ir kyšulį. Jis nebesirūpino savo sveikata ir net 
išvaizda, retai skutosi ir slampinėjo su marškiniais bei šlepetėmis. 
Galiausiai Tiberijus parašė asmeninį laišką Livijai, kuriame at- 
skleidė savo pavojingą situaciją. Jis prisiekinėjo, kad jei tik jai pa- 
vyksią išgauti leidimą jam grįžti, jis visame kame jos klausysiąs, 
kol tik jie abu būsią gyvi. Jis sakė kreipiąsis į ją ne tiek kaip į savo 
atsidavusią motiną, kiek kaip į tikrąjį, nors iki šiol nepripažintą, 
valstybės laivo vairininką. 

Kaip tik to Livija ir norėjo; iki tol ji tyčia neįkalbinėjo Augusto 
atšaukti Tiberijų. Ji siekė, kad jis taip pavargtų nuo nieko neveiki- 
mo ir visuomenės įžūlumo, kaip anksčiau buvo pavargęs nuo veik- 
los ir viešos pagarbos. Ji pasiuntė trumpą žinutę, kad laiškas ją 
saugiai pasiekęs ir kad jie sudarą sandėrį. Po kelių mėnesių Masi- 
lijoje pakeliui į Ispaniją paslaptingai mirė Liucijus, ir kol Augus- 
tas dar peikėjosi nuo šio smūgio, Livija pasinaudojo jo jausmais, 
guosdamasi, kaip labai per visus tuos ilgus metus jai trūkę jos 
mylimo sūnaus Tiberijaus paramos; iki šiol ji nedrįsusi dėl jo pra- 
šyti. Be abejo, jis nusikalto, bet dabar jau tikrai pasimokė, ir iš jo 
asmeninių laiškų sklinda didžiausias atsidavimas ir ištikimybė Au- 
gustui. Ji tikino, kad Gajui, kuris pritarė prašymui grįžti, dabar, 
mirus broliui, reikės patikimo bendradarbio. 

Vieną vakarą į Tiberijaus namus ant kyšulio atėjo pranašau- 
tojas Trasilas, pagal kilmę arabas. Jis ten buvo lankęsis du ar tris 
kartus ir pranašavęs visokių padrąsinančių dalykų, bet nė vienas 
jų kol kas neišsipildė. Tiberijus, apimtas skepsio, pasakė savo 
atleistiniui, kad jei Trasilas ne visai patenkins jį šį kartą, leisda- 
masis skardžių turėtų paslysti. Kai Trasilas atėjo, Tiberijus iš 

— Kaip šiandien išsidėsčiusios mano žvaigždės? 

Trasilas atsisėdo ir anglies gabaliuku ant akmeninio stalo 
išbraižė labai sudėtingus astrologinius skaičiavimus. Galop pa- 
reiškė: 

— Jos išsidėsčiusios nepaprastai palankiai. Nelemtoji tavo gy- 
venimo krizė pagaliau praeina. Nuo šiol tau nuolat seksis. 

— Puiku, — sausai atsakė Tiberijus, — o kas laukia tavęs? 

Trasilas vėl ėmėsi skaičiavimų, paskui pakėlė akis su tikru ar 
apsimestiniu siaubu: 

— O dangau! — sušuko. — Šiurpus pavojus tyko manęs ore ir 
vandenyje. 

— Ar niekaip nebūtų galima jo išvengti? — paklausė Tiberijus. 

— Nežinau. Jei išgyvenčiau artimiausias dvylika valandų, tai man 
sektųsi ne blogiau nei tau; tačiau beveik visos piktavalės planetos 
nusistačiusios prieš mane ir pavojus atrodo neišvengiamas. Tik 
Venera gali mane išgelbėti. 

— Ką apie ją sakei? Pamiršau. 

— Kad ji juda link Skorpiono, tavo ženklo, pranašaudama ne- 
paprastai laimingą tavo lemties pasikeitimą. Leisk man toliau pa- 
aiškinti šį be galo svarbų judėjimą: tu greitai pateksi į Julijų na- 
mus, kurie, man nereikia tau priminti, tiesiogiai kilę iš Veneros, 
Enėjo motinos. Tiberijau, kuklus mano likimas keistai susijęs su 
nepaprasta tavo lemtimi. Jei rytoj prieš auštant tave pasieks geros 
žinios, tai bus ženklas, kad manęs laukia beveik tiek pat laimingų 
metų, kaip ir tavęs. 

Jie sėdėjo portike; staiga traškutis ar kažkoks kitas paukštukas 
nutūpė Trasilui ant kelio ir pakreipęs galvutę ėmė jam čirenti. 
Trasilas paukšteliui tarė: 

— Ačiū, brolau. Pačiu laiku. 

Tada atsigręžė į Tiberijų: 

— Garbė dangui! Paukštelis sako, kad anas laivas turi tau gerų 
naujienų, ir aš išgelbėtas. Pavojus praslinko. 

Tiberijus pašoko ir apkabino Trasilą prisipažindamas, kokie buvo 
jo ketinimai. Ir išties laivas plukdė skubų imperatoriškąjį paštą 


nuo Augusto su pranešimu Tiberijui apie Liucijaus mirtį. Taip 

susiklosčius aplinkybėms jam esą maloningai leidžiama grįžti į Ro- 
mą, nors kol kas tik kaip privačiam asmeniui. 

Kas dėl Gajaus, Augustas nerimavo, kad tik jam nebūtų teku- 
si užduotis, kurios jis nevalios įvykdyti, ir ar jam valdant Rytuo- 
se bus ramu. Nelaimei, sukilo Armėnijos karalius, o Partijos 
karalius grasino prisijungsiąs prie jo su savo pajėgomis. Augus- 
tas atsidūrė keblioje padėtyje. Nors Gajus pasirodė esąs gabus 
valdytojas taikos metu, Augustas netikėjo, kad sugebėtų vado- 
vauti kariuomenei tokiame svarbiame kare; o jis pats buvo per 
senas kariauti ir, be to, turėjo per daug reikalų Romoje. Ir vis 
dėlto jis negalėjo nieko pasiųsti į Rytus, kad perimtų iš Gajaus 
vadovavimą pulkams, nes Gajus buvo konsulas, ir jeigu nesuge- 
ba vadovauti karo veiksmams, jam neturėjo būti leidžiama už- 
imti šito posto. Nebuvo kitos išeities, kaip tik leisti Gajui likti ir 
tikėtis, kad viskas baigsis gerai. 

Iš pradžių Gajui sekėsi. Armėnų pavojus praėjo, nes jų pačių 
rytines sienas puolė klajoklių barbarų gentis. Armėnijos karalius 
žuvo juos vaikydamasis. Partijos karalius, išgirdęs apie tai ir kad 
Gajus renka didžiulę kariuomenę, sudarė su juo taiką — dideliam 
Augusto palengvėjimui. Tačiau naujas Augusto kandidatas į Armė- 
nijos sostą, medas, nebuvo priimtinas armėnų didžiūnams, ir kai 
Gajus savo papildomas pajėgas išsiuntė namo kaip nebereikalin- 
gas, jie vis dėlto paskelbė karą. Gajus vėl sutraukė savo dalinius ir 
įžengė į Armėniją, kur po kelių mėnesių buvo išdavikiškai sužeis- 
tas vieno priešų karvedžio, pakvietusio jį derybų. Žaizda nebuvo 
sunki. Kurį laiką jis nekreipė į ją didelio dėmesio ir sėkmingai 
baigė žygį. Tačiau, matyt, medicinos pagalba jam buvo suteikta ne- 
tinkamai, ir tai labai paveikė jo sveikatą, kuri ir šiaip per pastaruo- 
sius dvejus metus be jokios aiškios priežasties šlubavo, — jis visiškai 
nebejstengė susikaupti. Galop jis parašė Augustui, prašydamas lei- 
dimo pasitraukti į privatų gyvenimą. Augustas sielvartavo, bet pra- 
šymą patenkino. Gajus mirė pakeliui namo. Taip iš Julijos sūnų 
teliko vien penkiolikmetis Postumas, o Augustas susitaikė su Tibe- 
rijumi ir, kaip numatė Trasilas, įvesdino jį į Julijų namus, įvaikin- 


damas drauge su Postumu kaip savo sūnų ir paveldėtoją. 

Kurį laiką Rytuose buvo ramu, bet kai Germanijoje vėl įsižie- 
bęs karas — minėjau jį kalbėdamas apie savo mokyklinį rašinį Atė- 
nodorui — pakrypo labai pavojinga linkme, Augustas paskyrė Ti- 
berijų kariuomenės vadu ir savo grįžusį pasitikėjimą parodė su- 
teikdamas jam tribūno neliečiamybę dešimčiai metų. Karas buvo 
nuožmus, bet Tiberijus susitvarkė savo senomis pajėgomis ir ta- 
lentu. Tačiau Livija reikalavo, kad jis dažnai lankytųsi Romoje, 
idant neprarastų orientavimosi politikos įvykiuose. Tiberijus lai- 


kėsi sandėrio ir leido jai visame kame vadovauti. 

Septintas skyrius 


P asakodamas apie savo dėdę Tiberijų, grįžau keletą metų atgal, 
bet kalbėdamas apie tai, kad Augustas jį įsūnijo, užbėgau istorijai 
už akių. Pamėginsiu tolesnius skyrius skirti vien įvykiams, nutiku- 
siems tarp devintųjų ir šešioliktųjų mano gyvenimo metų. Dau- 
giausia tai bus pasakojimas apie mūsų, kilmingų jaunuolių, suža- 
dėtuves bei tuoktuves. Pirmas pilnametystės sulaukė Germani- 
kas — jo keturioliktasis gimtadienis buvo rugsėjo trisdešimtą, bet 
pilnametystė visuomet būdavo pažymima kovą. Pagal paprotį anks- 
tų rytą iš mūsų namų ant Palatino kalvos jis išėjo su vainiku, pas- 
kutinį kartą apsivilkęs purpuru apkraštuotą berniuko apdarą. Mi- 
nios vaikų bėgo priešais jį dainuodamos ir barstydamos gėles, jį 
lydėjo kilmingų draugų palyda, o iš paskos sekė didžiulis pagal 
savo svorį visuomenėje išsirikiavusių piliečių būrys. Eisena lėtai 
leidosi šlaitu į forumą, kur Germanikas buvo sutiktas griausmin- 
gais šūksniais. Į sveikinimus jis atsakė trumpa kalba. Pagaliau pro- 
cesija vėl pajudėjo į viršų Kapitolijaus kalvos šlaitu. Prie Kapitoli- 
jaus jo pasveikinti laukė Augustas ir Livija, šventykloje Kapitoli- 
jaus Jupiteriui Griausmavaldžiui jis paaukojo baltą jautį ir pirmą 
kartą apsivilko baltą vyrišką drabužį. Dideliam mano nusivylimui, 
man nebuvo leista dalyvauti. Tiek eiti man būtų buvę per daug, o 
jei mane būtų nešę neštuvuose, tai būtų palikę blogą įspūdį. Aš 
temačiau, kaip jis grįžęs paaukojo savo berniukiškus apdarus ir 
papuošalus namų dievams ir kaip nuo laiptų susirinkusiai miniai 
buvo dalijamas pyragas ir smulkūs pinigai. 

Po metų jis vedė. Augustas darė viską, ką tik leido įstatymai, 
kad paskatintų kilmingų šeimų jaunuolių vedybas. Imperija buvo 

didžiulė, jai reikėjo daugiau valdininkų ir vyresniųjų karininkų, 
nei galėjo duoti kilmingos giminės bei kaimo diduomenė, netgi 
nepaisant to, kad nuolat į jų luomą būdavo priimama paprastų 
žmonių. Kai didžiūnai imdavo skųstis dėl tokių naujokų prasčio- 
kiškumo, Augustas suirzęs atsakydavo parinkęs iš prasčiokų pa- 
čius geriausius, kokius tik galėjęs rasti. Jis tvirtindavo, jog vaistas 
jų rankose: kiekvienas kilmingas vyras ir moteris turėtų tuoktis 
anksti ir užauginti tiek vaikų, kiek tik gali. Augustas buvo apsėstas 
gimimų ir vedybų skaičiaus aukštesniuose luomuose nuolatinio 
mažėjimo pavojaus. 

Vieną kartą, kai kilmingasis raitelių luomas, iš kurio būdavo 
renkami ir senatoriai, pasiskundė dėl įstatymų prieš senbernius 
griežtumo, Augustas sukvietė jo narius į forumą ir atskaitė jiems 
paskaitą. Visiems ten susirinkus, jis liepė pasiskirstyti į dvi dalis — 
vedusius ir nevedusius. Nevedusių būrys buvo žymiai didesnis nei 
vedusių, ir į kiekvieną jis kreipėsi atskira kalba. Nevedusius jis 
įsikarščiavęs išvadino gyvuliais ir plėšikais bei — keista kalbos fi- 
gūra — savo palikuonių žudikais. Tuo metu Augustas jau buvo se- 
nas ir toks irzlus bambeklis kaip bet kuris visą gyvenimą vadova- 
vęs žmogus. Jis paklausė, ar tik jiems nesivaidena, kad jie esą ves- 
talės. Nekaltosios vaidilutės bent jau miega vienos, o tai jau šis 
tas. Ar jie nemalonėtų paaiškinti, kodėl, užuot dalijęsi lova su 
padoriomis savo luomo moterimis ir pradėję su jomis sveikus 
vaikus, jie visą vyrišką energiją atiduoda murzinoms vergėms ir 
bjaurioms prostitutėms — azijietėms bei graikėms? Ir jei jis turįs 
tikėti tuo, ką girdėjęs, tai kasnaktinių jų žaidimų partneriai dažnai 
esą sutvėrimai, besiverčią ta šlykščia profesija, kurios jis net ne- 
įvardys, kad tai nebūtų suprasta kaip leidimas jiems egzistuoti 
Mieste. Jei būtų jo valia, vyras, kuris apleidžia savo visuomenines 
priedermes ir gyvena palaidą lytinį gyvenimą, turėtų būti bau- 
džiamas taip pat baisiai kaip savo įžadus pamiršusi vestalė — jis 
turėtų būti palaidojamas gyvas. 

O kas dėl mūsų, vedusiųjų (tuo metu aš buvau vienas iš jų), jis 
mums išrėžė puikią eulogiją, tiesdamas rankas tarsi norėtų mus 

— Palyginti su milžiniška Miesto gyventojų gausa, jūsų labai ne- 
daug. Jūsų žymiai mažiau nei jūsų bičiulių, stovinčių štai ten, ku- 
rie nenori atlikti nė vienos iš savo prigimtinių pareigų visuome- 
nei. Kaip tik dėl šios priežasties aš dar labiau jus giriu ir esu jums 
dvigubai dėkingas, kad paklusote mano norui ir padarėte viską, 
ką galėjote, kad duotumėte valstybei žmonių. Tik šitaip gyvenda- 
mi ateities romėnai taps didi tauta. Iš pradžių, kaip žinote, mūsų 
tebuvo saujelė, bet kai ėmėme tuoktis ir gimdyti vaikus, tapome 
pajėgūs varžytis su kaimyninėmis šalimis ne tik savo piliečių vy- 
riškumu, bet ir tautos gausumu. Visuomet turime tai prisiminti. 
Mirtingąją savo prigimties pusę turime paguosti nenutrūkstančia 
kartų seka, kaip deglo nešikai bėgime, kad vienas per kitą įamžin- 
tume tą savo prigimties dalį, kurioje stokojame dieviškos laimės. 
Daugiausia dėl šios priežasties pirmasis ir didysis dievas, kuris 
mus sukūrė, padalijo žmonių giminę į dvi dalis: vieną pusę padarė 
vyrišką, kitą — moterišką, ir toms pusėms įskiepijo abipusį geis- 
mą, O jų suartėjimą padarė vaisingą, kad per nuolatinį kūrimą 
tam tikra prasme net mirtingam suteiktų nemirtingumo. Iš tiesų, 
pasak tradicijos, ir patys dievai kai kurie yra vyriškos, kiti mote- 
riškos lyties, ir visi jie susiję giminystės bei tėvystės ryšiais. Taigi 
matyti, kad net tarp tokių esybių, kurioms iš tiesų šios priemonės 
nereikalingos, santuoka ir vaikų gimdymas buvo patvirtintas kaip 
kilnus paprotys. 

Man norėjosi juoktis, ne tik todėl, kad buvau giriamas už tai, 
kas man buvo primesta visiškai prieš mano valią — netrukus pa- 
pasakosiu jums apie Urgulanilą, su kuria tuo metu buvau su- 
tuoktas, — bet kad visas tas reikalas buvo visiškas farsas. Kokia 
buvo prasmė Augustui kreiptis į mus, kai jis puikiai žinojo, kad 
ne vyrai vengia atsakomybės — kaip jis tai pavadino, — o mote- 
rys! Jei būtų sušaukęs moteris, tai gal ir būtų ką pasiekęs dera- 
mai su jomis pakalbėjęs. 

Prisimenu, kartą girdėjau, kaip dvi mano motinos atleistinės 
kalbėjosi apie dabartinę santuoką ištekėjusios moters požiūriu. 
Kokia iš jos nauda? — klausė jos. Dorovė tokia pakrikusi, kad 


niekas daugiau rimtai į santuoką nebežiūri. Tiesa, keli senos 

mados vyrai gerbia ją tiek, kad iš prietaringumo nenorėtų susi- 
laukti palikuonių iš draugų ar namų vergų, ir kelios senos ma- 
dos moterys pakankamai gerbia savo vyrų jausmus ir saugosi 
nepastoti nuo nieko kito. Bet šiaip bet kuri išvaizdi moteris šiais 
laikais gali permiegoti su kokiu tik panorės vyru. Jei ji vis dėlto 
išteka, o paskui, kaip kad paprastai atsitinka, pavargsta nuo savo 
vyro ir nori pasismaginti su kuo kitu, jai tenka susidurti su vyro 
išdidumu ar pavydu. O ir dėl pinigų santuoka jai paprastai ne- 
naudinga. Jos kraitis atitenka vyrui ar uošviui, jei šis dar gyvas, 
kaip namų galvai; o su vyru ar uošviu paprastai sunkiau susitarti 
nei su savo tėvu ar vyresniuoju broliu, kurių silpnybes ir keiste- 
nybes ji jau seniai perprato. Ištekėti tereiškia užsikrauti vargi- 
nančią atsakomybę už namų ūkį. O dėl vaikų, tai kas jų nori? Jie 
kenkia ponios sveikatai ir pasilinksminimams keletą mėnesių 
prieš gimdami, ir nors paskui iš karto atiduodami žindyvei, nuo 
nelemto gimdymo gautis tenka gana ilgai, o dažnai, pagimdžius 
daugiau nei porą, pasigadina figūra. Pasižiūrėk, kaip pasikeitė 
gražioji Julija, klusniai tenkindama Augusto troškimą turėti vai- 
kaičių. Ir iš ponios vyro, net jei jis būtų jai mielas, negali tikėtis, 
kad nelįstų prie kitų moterų per jos nėštumą, o vaikui gimus jis, 
šiaip ar taip, nedaug jam teskiria dėmesio. Ir dar, tarytum viso 
šito būtų negana, šiais laikais žindyvės tokios nerūpestingos, kad 
vaikas dažnai numiršta. Kokia laimė, kad tie graikų gydytojai 
tokie protingi, ir jei tik nepraėjo per daug laiko, gali bet kuriai 
moteriai padėti atsikratyti nepageidaujamo kūdikio per dvi tris 
dienas, ir niekam nuo to nei šilta, nei šalta. Žinoma, kai kurios 
ponios, net labai šiuolaikiškos ponios, ssnamadiškai trokšta tu- 
rėti vaikų, bet juk visuomet galima savo vyro šeimai nupirkti 
vaiką įsūnyti iš kokio nors padorios kilmės, bet kreditorių pri- 
spausto Žmogaus... 

Augustas kilmingojo raitelių luomo nariams leido vesti papras- 
tas moteris, net atleistines, bet šitai ne ką tepagerino reikalą. Rai- 
teliai, jei apskritai vesdavo, tai darydavo dėl didelio kraičio, ne 
dėl vaikų ar meilės, o atleistinės nebuvo geras grobis; be to, raite- 


liai, ypač neseniai į šį luomą pakelti, labai nenorėjo žemesnės kil- 

mės žmonų. Senose kilmingose giminėse situacija buvo dar sudė- 
tingesnė. Ne tik kad buvo mažiau tinkamos kilmės moterų, iš 
kurių galėtumei rinktis, bet ir santuokos reikalavimai buvo griež- 
tesni. Žmona būdavo labiau priklausoma nuo tų namų, į kuriuos 
nutekėdavo, galvos. Kiekviena protinga moteris gerai pagalvoda- 
vo prieš ryždamasi tokiam sandėriui, iš kurio nebuvo kitos išei- 
ties, kaip tik skyrybos; o po skyrybų sunku būdavo atgauti kaip 
kraitį atsineštą nuosavybę. Kitose, ne senosiose didžiūnų šeimo- 
se, moteris galėjo tapti teisėta žmona ir vis dėlto likti nepriklau- 
soma bei pati valdyti savo turtą — jei tik pasirūpindavo iškelti są- 
lygą, kad tris naktis per metus ji miegos ne savo vyro namuose: 
mat ši sąlyga neduodavo jam teisės į ją kaip į pastovų turtą. Dėl 
akivaizdžių priežasčių moterims tokia santuoka patiko, o vyrams 
dėl tų pačių priežasčių nepatiko. Šis paprotys gimė žemuosiuose 
Miesto sluoksniuose, bet pamažu ėmė skverbtis į aukštesniuosius 
ir palengva tapo taisykle visiems, išskyrus senas kilmingas gimi- 
nes. Jose jis negalėjo įsitvirtinti dėl religinių priežasčių. Iš šitų 
šeimų buvo renkami valstybės žyniai, o pagal religinį įstatymą Žy- 
nys turėjo būti vedęs vyras, vedęs griežtąja prasme ir, be to, pats 
gimęs iš tokios pat santuokos. Laikui bėgant vis sunkiau buvo su- 
rasti tinkamų kandidatų į žynius. Ilgainiui žynių kolegijose laisvų 
vietų taip padaugėjo, kad nebebuvo įmanoma jų užpildyti ir kažką 
reikėjo daryti, tad teisininkai surado išeitį. Aukštos kilmės mote- 
rims sudarant griežtos formos santuokas būdavo iškeliama sąlyga, 
kad jos visiškai paklūsta ir atiduoda savo nuosavybę, kiek „tai su- 
siję su šventais dalykais“, o šiaip gali mėgautis visais laisvos san- 
tuokos privalumais. 

Tačiau taip buvo vėliau. Tuo tarpu daugiausia, ką Augustas ga- 
lėjo padaryti, be teisinio nevedusių ir vedusių bevaikių vyrų per- 
sekiojimo, tai spausti namų galvas apvesdinti savo atžalas (nuro- 
dant veistis ir daugintis), kol tos dar per jaunos, kad suvoktų ką 
daro ir nepaklustų. Dėl gero pavyzdžio visi mes, jaunieji Augusto 
ir Livijos giminių nariai, buvome sužadėti ir apvesdinti kuo anks- 
čiau. Gal ir keista, bet penkiasdešimt ketverių metų Augustas bu- 


vo prosenelis, o prieš mirdamas — septyniasdešimt šešerių — jau 

proprosenelis. O Julija, antrą sykį ištekėjusi, turėjo nuotakos am- 
žiaus vaikaitę, pati dar būdama vaisinga. Kartos taip susipynė, kad 
imperatoriaus šeimos genealoginis medis savo painumu galėjo 
rungtis su Olimpo gyventojų kilmės lentele. Taip buvo ne tik dėl 
dažno įvaikinimo ir labai artimų giminaičių santuokų, kurias drau- 
dė religiniai papročiai — mat imperatoriaus šeima tada jau buvo 
virš įstatymo, — bet ir todėl, kad vyrui mirus jo našlė būtinai pri- 
valėdavo vėl ištekėti, ir visuomet — už ko nors iš to paties glau- 
daus giminaičių būrio. Pasistengsiu nedaugžodžiaudamas nušviesti 
šį reikalą kaip galima aiškiau. 

Minėjau Julijos vaikus, pagrindinius Augusto įpėdinius, kadan- 
gi pati Julija buvo ištremta ir išbraukta iš jo testamento, tai yra 
tris berniukus — Gajų, Liucijų ir Postumą bei dvi dukteris — Julilą 
ir Agripiną. Jaunesnieji Livijos šeimos nariai buvo Tiberijaus sū- 
nus Kastoras ir trys jo pirmos eilės pusbroliai, tai yra mano brolis 
Germanikas, mano sesuo Livila ir aš. Bet turiu nepamiršti Julijos 
vaikaitės: kadangi nebuvo kandidato į vyrus iš Livijos šeimos, Ju- 
lila ištekėjo už pasiturinčio senatoriaus, vardu Emilijus (savo pir- 
mos eilės pusbrolio per Skribonijos pirmąją santuoką), ir pagim- 
dė jam dukterį Emiliją. Julilos santuoka buvo nelaiminga, nes Li- 
vijai buvo apmaudu, kad Augusto vaikaitė ištekėjo ne už jos 
vaikaičio; tačiau, kaip matysite, dėl to ji nesuko sau galvos labai 
ilgai, o tuo tarpu Germanikas vedė Agripiną, gražią ir rimtą mer- 
gaitę, kuriai jis, beje, ir taip buvo seniai atsidavęs. Gajus vedė ma- 
no seserį Livilą, bet greitai mirė nepalikęs vaikų. Liucijus, kuris 
buvo sužadėtas su Emilija, bet dar nevedęs, irgi mirė. 

Liucijui mirus, iškilo tinkamos poros Emilijai klausimas. Au- 
gustas įžvelgė Livijos norą, kad Emilijos vyras būtų ne kas kitas, o 
aš, bet jis turėjo mergaitei švelnių jausmų ir negalėjo pakęsti min- 
ties, kad jai teks ištekėti už tokio liguisto padaro. Jis ryžosi pasi- 
priešinti: pažadėjo sau, kad nors sykį bus ne taip, kaip nori Livija. 
Netrukus po Liucijaus mirties Augustas kartą pietavo pas Medu- 
liną, vieną seniausių savo karvedžių, kilusį iš diktatoriaus Kamilo. 
Kai vyno taurės buvo papildytos kelis kartus, šypsodamasis Me- 


dulinas pasakė turįs mylimą vaikaitę. Ji staiga ėmusi neįtikėtinai 

nusimanyti apie literatūrą ir, kiek jis suprantąs, už tą pažangą tu- 
rįs būti dėkingas jaunam garbingojo svečio giminaičiui. 

Augustas suglumo. 

— Kas gi, po plynių, tai galėtų būti? Nieko nesu girdėjęs. Kas 
čia vyksta? Ar tai slapta meilė literatūros padaže? 

— Taip, kažkas panašaus, — juokdamasis atsakė Medulinas. — Aš 
kalbėjausi su jaunuoliu; nepaisant visų fizinių trūkumų ir negalių, 
man jis vis tiek patinka. Jo prigimtis atvira ir kilni, o kaip jaunas 
mokslininkas, jis daro man didelį įspūdį. 

Augustas atsakė netikėdamas: 

— Ką? Ar tik neturi omenyje jaunojo Tiberijaus Klaudijaus? 

— Taip, kaip tik jį turiu omenyje, — atsakė Medulinas. 

Augusto veidas nušvito staigiu apsisprendimu, ir jis greičiau, 
nei reikalavo padorumas, paklausė: 

— Klausyk, Medulinai, senas bičiuli, ar neprieštarautum, jei jis 
būtų tavo vaikaitės vyras? Jei sutinki, aš su džiaugsmu viską su- 
tvarkysiu. Dabar formaliai šeimos galva yra jaunasis Germanikas, 
bet tokiuose reikaluose jis klauso vyresniųjų patarimo. Na, tikrai 
ne kiekviena mergaitė galėtų įveikti fizinį pasibjaurėjimą tokiu 
vargšu priekurčiu, mikčiojančiu luošiu, tad, suprantama, mes su 
Livija nelabai norėjome jį su kuo nors sužadėti. Tačiau jei tavo 
vaikaitė savo laisva valia... 

Medulinas pasakė: 

— Mergaitė pati su manim kalbėjo apie tokią santuoką ir viską 
gerai apsvarstė. Ji sako, kad jaunasis Tiberijus Klaudijus yra kuk- 
lus ir teisingas, ir geros širdies; kad dėl luošumo jam niekuomet 
nereikės eiti į karą ir jame žūti... 

— Ar lakstyti paskui kitas moteris... — nusijuokė Augustas. 

— Ir kad kurčias jis tik viena ausimi, o kai dėl jo sveikatos ap- 
skritai. .. 

— Ak, išdykėlė išsiaiškino, kad jis neluošas toje kūno vietoje, 
kuri labiausiai rūpi padorioms sutuoktinėms? Taip, kodėl gi jis 
negalėtų pradėti su ja visiškai sveikų vaikų? Mano senas raišys, 
pridusęs eržilas Bucefalas pradėjo daugiau varžybų nugalėtojų 


nei bet kuris kitas žirgas Romoje. Be juokų, Medulinai, tavo 

namai labai garbingi, ir mano žmonos šeima didžiuosis galėda- 
ma susigiminiuoti su ja per vedybas. Ar tu tikrai pritari tokiai 
sąjungai? 

Medulinas atsakė, kad mergaitei galėjo tekti ir kur kas prastes- 
nis vyras, nekalbant jau apie netikėtą garbę, kad per santuoką jų 
šeima susigiminiuos su Tėvynės Tėvu. 

Taigi Medulina, jo vaikaitė, ir buvo pirmoji mano meilė; pri- 
siekiu, pasaulis niekada nebuvo matęs tokio gražaus vaiko. Susi- 
pažinau su ja vieną vasaros popietę Saliustijaus soduose, kur su- 
sirgus Atėnodorui mane nusivedė Sulpicijus. Sulpicijaus dukra 
buvo ištekėjusi už Medulinos dėdės Furijaus Kamilo, pasižymė- 
jusio kario, kuris po šešerių metų tapo konsulu. Kai pirmą kartą 
ją išvydau, iš nuostabos apstulbau, ne tik dėl jos grožio, bet ir dėl 
netikėto pasirodymo, nes man beskaitant ji priėjo iš tos pusės, 
kuria buvau kurčias. Pakėlęs akis, pamačiau ją stovint ir juokian- 
tis iš mano susikaupimo. Ji buvo liauna, tankiais juodais plaukais, 
baltaveidė ir labai tamsiomis mėlynomis akimis, visi jos judesiai 
buvo greiti ir tarsi paukščio. 

— Kuo tu vardu? — draugiškai paklausė ji. 

— Tiberijus Klaudijus Druzas Neronas Germanikas. 

— Vajė, šitiek vardų! Aš — Medulina Kamila. Kiek tau metų? 

— Trylika, — atsakiau, puikiai išvengdamas mikčiojimo. 

— Man tik vienuolika, bet galim lažintis, kad greičiau už tave 
nubėgsiu iki to kedro ir atgal. 

— Gal esi bėgimo varžybų laimėtoja? 

— Pralenkiu visas mergaites Romoje, o ir savo vyresniuosius 
brolius. 

— Ką gi, mane tu nugalėtum varžovui neatvykus. Aš visai nega- 
liu bėgti, esu šlubas. 

— Ak tu, vargšeli. O kaip tada atėjai iki čia? Kabarai tabalai visą 
kelią? 

— Ne, Kamila, neštuvuose, kaip tingus senukas. 

— Kodėl vadini mane antruoju vardu? 

— Todėl, kad jis tau labiau tinka. 

— Kodėl taip manai, gudruoli? 

— Todėl, kad etruskai kamila vadina jauną medžiotoją žynę, 
pašventintą Dianai. Jei vadiniesi Kamila, negali nebūti lenktynių 
nugalėtoja. 

— Nuostabu. Niekuomet nesu to girdėjusi. Dabar visus savo 
draugus priversiu vadinti mane Kamila. 

— O mane vadink Klaudijumi, gerai? Tai man tinkamas vardas. 
Jis reiškia luošį. Šeima mane dažniausiai vadina Tiberijumi, o tai 
nedera, nes Tiberis labai sraunus. 

Ji nusijuokė. 

— Gerai, Klaudijau, pasakyk man, ką veiki per dienas, jei negali 
bėgioti su kitais berniukais? 

— Daugiausia skaitau ir rašau. Šiais metais jau perskaičiau krū- 
vą knygų, o dar tik birželis. Šita — graikiška. 

— Aš dar nemoku skaityti graikiškai, moku tik abėcėlę. Mano 
senelis — žinai, aš neturiu tėvo — pyksta ant manęs, vadina tingine. 
Žinoma, aš suprantu graikų kalbą, kai girdžiu kitus šnekant, — 
valgydami ir kai yra svečių, mes visuomet turime kalbėti graikiš- 
kai. Apie ką ši knyga? 

— Tai dalis Tukidido istorijos. Šis skirsnis apie tai, kaip vienas 
politikas, kailiadirbys Kleonas, ėmė kritikuoti karvedžius, kurie 
saloje apsupo spartiečius. Jis sakė, kad jie nepadarė visko, ką ga- 
lėjo, ir kad jei jis būtų vadas, tai per dvidešimt dienų visas spartie- 
čių pajėgas paimtų į nelaisvę. Atėniečiams taip įgriso jo kalbos, 
kad jie paskyrė jį vadovauti kariuomenei. 

— Tai bent! Ir kas nutiko tada? 

— Jis tesėjo pažadą. Pasirinko gerą karininką ir liepė jam kovoti 
kaip tik nori, kol laimės mūšį. Šis išmanė savo darbą, tad per 
dvidešimt dienų Kleonas atvarė į Atėnus šimtą dvidešimt aukšta- 
kilmių spartiečių. 

Kamila pasakė: 

— Girdėjau savo dėdę Furijų sakant, kad protingiausias vadovas 
yra tas, kuris pasirenka protingus žmones, kad už jį galvotų. — 
Paskui pridūrė: — Tu dabar turbūt labai išmintingas, Klaudijau. 

— Manoma, kad esu visiškas kvailys ir kuo daugiau skaitau, tuo 


didesnis kvailys darausi. 

— O aš manau, kad tu labai protingas. Tu taip gražiai pasakoji. 

— Bet aš mikčioju. Mano ir liežuvis šlubas. 

— Galbūt tai tik iš susijaudinimo. Tu nedaug pažįsti mergaičių, 
ar ne? 

— Ne, — atsakiau, — tu pirma mano sutikta mergaitė, kuri iš 
manęs nesijuokia. Ar mes negalėtume kartais susitikti, Kamila? 
Tu negalėsi manęs išmokyti bėgti, bet aš galėčiau išmokyti tave 
skaityti graikiškai. Ar norėtum? 

— O taip, labai. Bet ar tu mokysi mane iš įdomių knygų? 

— Iš kokių tik nori. Ar tau patinka istorija? 

— Man labiausiai patinka poezija. Iš istorijos reikia atsiminti 
tiek daug vardų ir datų. Mano vyresnioji sesuo iš proto kraustosi 
dėl Partenijaus meilės lyrikos. Ar esi jos skaitęs? 

— Truputį, bet man nepatinka. Ji tokia dirbtinė. Man patinka 
tikros knygos. 

— Ir man. Bet ar esama nedirbtinės graikų meilės lyrikos? 

— Teokritas, pavyzdžiui. Man jis labai patinka. Tegu tavo teta 
atveda tave čia rytoj tuo pačiu laiku, aš atsinešiu Teokritą, ir mes 
iš karto pradėsime. 

— Ar pažadi, kad jis nebus nuobodus? 

— Ne, jis labai geras poetas. 

Nuo tada mes beveik kasdien susitikdavome sode, sėdėdavo- 
me drauge pavėsyje, skaitydavome Teokritą ir kalbėdavomės. Pri- 
saikdinau Sulpicijų niekam neprasitarti, bijodamas, kad apie tai 
neišgirstų Livija ir man neuždraustų. Vieną dieną Kamila pasakė, 
kad esu pats geriausias iš jos pažįstamų berniukų ir patinku jai 
labiau už visus jos brolio draugus. Tada aš jai prisipažinau, kaip 
labai ji man patinka, ir mes nedrąsiai pasibučiavome. Ji paklausė, 
ar yra nors menkiausia galimybė mums susituokti. Ji sakė, kad 
senelis dėl jos viską padarytų ir kad vieną dieną ji atsives jį į sodus 
ir mus supažindins; bet ar mano tėtis pritars? Kai pasakiau jai, 
kad neturiu tėvo ir viskas priklauso nuo Augusto bei Livijos, ji 
nusiminė. Iki tol apie savo giminaičius nedaug tebuvome šnekėję. 


Ji niekada nebuvo girdėjusi nieko gero apie Liviją, bet aš pasa- 

kiau, kad jos sutikimas įmanomas: ji manęs taip nemėgsta, jog 
vargu ar jai labai rūpi, ką aš darau, jei tik nedarau jai gėdos. 

Medulinas buvo tiesus ir orus senis, ir truputį istorikas, todėl 
kalbėtis mums nebuvo sunku. Jis buvo vyresnysis mano tėvo kari- 
ninkas per jo pirmąjį žygį ir žinojo daug su juo susijusių nutiki- 
mų, kuriuos aš su dėkingumu užsirašiau savo kuriamai biografi- 
jai. Kai vieną dieną mes kalbėjomės apie Kamilos protėvį Kamilą 
ir jis manęs paklausė, kokiu Kamilo poelgiu labiausiai žaviuosi, 
atsakiau: 

— Kai išdavikas mokytojas iš Falerijų viliojo jam patikėtus mo- 
kinius prie Romos sienų, sakydamas, kad faleriečiai sutiks su bet 
kokiomis sąlygomis, kad tik juos susigrąžintų, Kamilas pasiprieši- 
no. Jis išrengė mokytoją, surišo rankas už nugaros, įdavė berniu- 
kams lazdas bei rykštes, kad plakamą išdaviką grąžintų namo. Ar 
tai nebuvo puiku? 

Skaitydamas šią istoriją, aš įsivaizdavau mokytoją kaip Katoną, 
berniukus kaip Postumą ir save, tad mano entuziazmą dėl Kamilo 
skatino dvejopi jausmai, bet Medulinas liko patenkintas. 

Kai Germanikas buvo paprašytas pritarti mūsų santuokai, jis 
mielai davė sutikimą, nes aš jam buvau pasakojęs apie savo meilę 
Kamilai, ir mano dėdė Tiberijus neprieštaravo, ir mano senelė 
Livija, kaip visuomet, nuslėpė savo pyktį bei pasveikino Augustą, 
kad šis taip greitai pričiupo Meduliną už liežuvio, — Medulinas 
turėjo būti girtas, sakė ji, kad pritartų šiai santuokai, nors, kita 
vertus, kraitis nedidelis, o tokia sąjunga — didelė garbė jo giminės 
žmogui. Kamilų giminėje jau per daugelį kartų nebuvo radęsi di- 
desnių gabumų ar įsidėmėtinos reputacijos žmonių. 

Germanikas man pranešė, kad viskas paruošta ir kad sužadė- 
tuvių iškilmės įvyks artimiausią laimingą dieną — mes, romėnai, 
labai prietaringi dėl dienų. Pavyzdžiui, niekam į galvą nešautų 
kautis mūšyje, vesti ar pirkti namą liepos 16, tą dieną, kai Ka- 
milo laikais įvyko katastrofa prie Alijos. Negalėjau patikėti savo 
laime. Aš taip baiminausi, kad man reikės vesti Emiliją, piktą 
pamaivą, kuri, mėgdžiodama mano seserį Livilą, tyčiojosi ir kvai- 


lino mane kada tik pas mus beatėjusi, o ateidavo dažnai. Livija 

primygtinai reikalavo, kad sužadėtuvių ceremonija būtų kiek ga- 
lima uždaresnė, nes nebuvo tikra, ar aš neapsikvailinsiu minios 
akyse. Man tai buvo kaip tik: negalėjau pakęsti iškilmių. Daly- 
vaus tik būtini liudytojai, nebus jokio pokylio, tik pagal paprotį 
bus paaukotas avinas, o paskui ištirti jo viduriai — iš jų matysis, 
ar ženklai mums palankūs. Žinoma, jie bus palankūs. Tuo pasi- 
rūpins Augustas, einantis žynio pareigas (Livijos padedamas). 
Tada bus pasirašyta sutartis dėl antrosios ceremonijos, kuri įvyks 
vos man sulaukus pilnametystės, ir dėl kraičio sąlygų. Mes su 
Kamila sujungsime rankas ir pasibučiuosime, aš jai duosiu auk- 
so žiedą, ir ji grįš į savo senelio namus — tyliai, kaip ir bus atėju- 
si, be jokios dainuojančios palydos. 

Dar ir šiandien man skaudu apie tą dieną rašyti. Stovėjau su 
Germaniku labai susijaudinęs, su vainiku ir švariu apdaru, lauk- 
damas prie šeimos altoriaus, kol pasirodys Kamila. Ji vėlavo. Ji 
labai vėlavo. Liudytojai ėmė nekantrauti ir peikti senio Medulino 
blogas manieras, kad šis verčia juos laukti tokios ceremonijos. 
Galop durininkas paskelbė, kad atvyko Kamilos dėdė Furijus. Jis 
įėjo pabalęs kaip pelenai ir apsivilkęs gedulo drabužį. Po trumpo 
pasisveikinimo, atsiprašęs Augusto ir visų susirinkusiųjų už vėla- 
vimą ir bloga pranašaujančią išvaizdą, jis pasakė: 

— Įvyko baisi nelaimė. Mano dukterėčia mirė. 

— Mirė! — sušuko Augustas. — Kas čia per pokštas? Prieš pusva- 
landį mums buvo pranešta, kad ji jau atvyksta. 

— Ji nunuodyta. Prie mūsų durų susirinko minia, kaip visada, 
kai pasklinda gandas, kad tų namų dukra bus sužadėta. Mano duk- 
terėčiai išėjus, moterys žavėdamosi ėmė spraustis jos link. Mano 
dukterėčia šūktelėjo, tarsi kažkas būtų jai užmynęs ant kojos, bet 
niekas nekreipė į tai dėmesio, ir ji įlipo į neštuvus. Nė gatvės 
nepraėjus, su ja buvusi mano žmona Sulpicija pastebėjo, kad Ka- 
mila išbalusi, ir paklausė, ar tik ji nesibaimina. „O, teta, — atsakė 
mergaitė, — ta moteris įdūrė man į ranką, man silpna.“ Tai buvo 
paskutiniai jos žodžiai, mano draugai. Po kelių akimirkų ji mirė. 


Aš atskubėjau vos tik spėjęs persirengti. Atleiskite. 

Man pabiro ašaros, ėmiau isteriškai raudoti. Mano motina, įsiu- 
tusi dėl tokio gėdingo elgesio, liepė vienam atleistiniui išsivesti 
mane į mano kambarį; ten aš, nervinės karštligės krečiamas, ne- 
valgęs ir nemiegojęs praleidau daug dienų. Jei ne paguoda, kurią 
man teikė mielasis Postumas, manau, būčiau visai išėjęs iš proto. 
Žudikė nebuvo surasta, ir niekas negalėjo suprasti, kodėl ji tai 
padarė. Po kelių dienų Livija pranešė Augustui, kad yra gana pati- 
kimų žinių apie vieną minioje stovėjusią graikę, kuri manė, žino- 
ma, nepagrįstai, esanti nuskriausta Kamilos dėdės, ir galbūt ryžo- 
si atsikeršyti tokiu siaubingu būdu. 

Kai aš atsigavau, tiksliau, pasijutau pasiligojęs ne labiau nei 
paprastai, Livija pasiskundė Augustui, kad jaunosios Medulinos 
Kamilos mirtis buvusi išties nelemta. Jos manymu, nepaisant 
suprantamo Augusto nusistatymo prieš tokią sąjungą, jaunoji 
Emilija dabar vis dėlto turėsianti būti sužadėta su neįmanomuoju 
jos vaikaičių — visi, pasak jos, stebisi, kad jie ligi šiol nesužadėti. 
Taigi, kaip paprastai, Livija pasiekė ko užsigeidusi. Po kelių sa- 
vaičių mane sužadėjo su Emilija; per ceremoniją neapsigėdi- 
nau, nes sielvartas dėl Kamilos padarė mane visiškai abejingą. 
Bet Emilija atvyko paraudusiomis akimis — ne nuo sielvarto, bet 
nuo įsiūčio ašarų. 

Kas dėl Postumo, vargšelio, jis buvo įsimylėjęs mano seserį 
Livilą, kurią dabar dažnai matydavo, nes, ištekėjusi už jo brolio 
Gajaus, ji persikėlė gyventi į rūmus ir ten tebegyveno. Visi tikė- 
josi, jog jis ją ves, kad atnaujintų šeimos ryšius, kuriuos nutrau- 
kė brolio mirtis. Livila mėgavosi aistringu jo atsidavimu. Nuolat 
jį gundė, bet jo nemylėjo. Jos išrinktasis buvo Kastoras — žiau- 
rus, pasileidęs, gražus jaunuolis, kuris, rodos, ir buvo jai skir- 
tas. Aš žinojau apie Livilos ir Kastoro ryšį; sužinojau atsitikti- 
nai, ir tai mane labai nuliūdino dėl Postumo, juo labiau kad 
Postumas neįtarė, koks yra Livilos būdas, o aš nedrįsau jam pa- 
sakyti. Jei mes abu su Livila būdavome drauge, ji elgdavosi su 
manimi apsimestinai meiliai, o tai Postumą jaudino tiek pat, 
kiek mane pykdė. Žinojau, kad vos Postumui išėjus ji ir vėl pra- 


dės savo niekingus pokštus. Livija sužinojo apie intrigą tarp Livi- 

los ir Kastoro ir akylai juos sekė; vieną naktį jai buvo atlyginta 
už atidumą — iš patikimo tarno ji gavo žinią, kad Kastoras ką tik 
per balkoną nusigavo prie Livilos lango. Balkone ji pastatė gin- 
kluotą sargybinį ir pasibeldė į Livilos duris, šaukdama ją vardu. 
Po minutės ar dviejų Livila atidarė duris, apsimetusi, jog ką tik 
pabudo, bet Livija įėjo į vidų ir rado Kastorą už užuolaidos. 
Livija su jais kalbėjo labai tiesiai ir, regis, leido suprasti, kad 
apie šį reikalą nebus pranešta Augustui — kuris sužinojęs tikrai 
juos ištremtų, — tik jei jie sutiks su kai kuriomis sąlygomis; jei 
jie griežtai laikysis tų sąlygų, ji netgi surengs jų vestuves. Netru- 
kus po mano sužadėtuvių Livija taip sutvarkė reikalus su Augus- 
tu, kad, dideliam savo sielvartui, Postumas buvo sužadėtas su 
mergaite, vardu Domicija, mano pirmos eilės pussesere iš mo- 
tinos pusės, o Kastoras vedė Livilą. Tai įvyko tais pačiais metais, 
kai Tiberijus ir Postumas buvo Augusto įsūnyti. 

Julilą ir jos vyrą Emilijų Livija laikė galimomis kliūtimis savo 
planams. Jai pavyko gauti įrodymų, kad Emilijus ir Kornelijus, 
Pompėjaus Didžiojo vaikaitis, rengia sąmokslą prieš Augustą ir 
ketina pasidalyti jo einamas pareigas tarpusavyje ir su kai kuriais 
buvusiais konsulais, tarp jų ir Tiberijumi, nors paties Tiberijaus 
nuomonės niekas dar nė neklausė. Sąmokslas dar nebuvo įsisiū- 
bavęs, nes pirmas konsularas, su kuriuo Emilijus ir Kornelijus 
kalbėjo, atsisakė su jais dėtis. Augustas nenubaudė Emilijaus su 
Kornelijumi nei mirtimi, nei tremtimi. Kad jų sąmokslas tesu- 
laukė menko pritarimo, buvo malonus jo paties valdžios tvirtumo 
įrodymas, tad jų pasigailėdamas jis savo pozicijas dar labiau su- 
stiprino. Jis tik pasišaukė juos pas save ir atskaitė jiems pamokslą 
dėl jų kvailumo ir nedėkingumo. Kornelijus puolė jam po kojų ir 
nusižeminęs dėkojo už gailestingumą, o Augustas jo prašė, kad 
nedarytų iš savęs dar didesnio kvailio. Jis nesąs tironas, prieš kurį 
reikėtų rengti sąmokslą, o nepavykus garbinti už tai, kad parodė 
tironišką gailestingumą, — jis tik Romos respublikos valdininkas, 
kuriam laikinai duoti platūs įgaliojimai, idant geriau būtų palai- 


koma tvarka. Akivaizdu, kad Emilijus išvedęs jį iš kelio neteisingai 

aiškindamas dalykus. Geriausias vaistas nuo šitos nesąmonės — 
kitais metais Kornelijui tapti konsulu ir patenkinti savo ambiciją 
tampant lygiu Augustui, nes Romoje nesą aukštesnės pareigybės 
nei konsulo (teoriškai tai buvo tiesa). Emilijus buvo išdidus ir 
liko stovėti. Augustas pasakė jam, kad, kaip giminaitis, jis turėjęs 
elgtis padoriau, o kaip konsularas — protingiau. Ir atėmė iš jo 
visas pareigas. 

Juokingiausia šioje istorijoje buvo tai, kad Livija prisiėmė visus 
nuopelnus už Augusto gailestingumą, tvirtindama su visu moters 
švelnumu maldavusi dėl sąmokslininkų gyvybės, nors Augustas jau 
buvo beveik nusprendęs iš jų padaryti pavyzdį, kas atsitinka są- 
mokslininkams. Ji išgavo jo sutikimą išleisti nedidelę savo parašy- 
tą knygelę „Disputas ant pagalvės apie jėgą ir švelnumą“, kupiną 
intymių smulkmenų. Augustas joje pavaizduotas nerimstantis ir 
susirūpinęs, niekaip negalintis užmigti. Livija gražiai prašo jo pa- 
sakyti, kas jį slegia, ir jie kartu aptaria, kaip būtų geriausia pasi- 
elgti su Emilijumi ir Kornelijumi. 

Augustas sako, kad nenori jų bausti mirtimi, bet, ko gera, pri- 
valo, nes jei juos paleis, žmonės manys, kad jis jų bijo, o ir kitiems 
kils pagundų. 

— Visuomet būti tokioje padėtyje, kai turi keršyti ir bausti, 
yra, mano miela žmona, labai skausminga bet kokiam garbin- 
gam Žmogui. 

Livija atsako: 

— "Tu visiškai teisus, ir aš galiu tau duoti patarimą - jei tik norė- 
si jo paklausyti ir nekaltinsi manęs, kad aš, moteris, drįstu pasiū- 
lyti tau tai, ko nedrįstų net patys artimiausi draugai. 

Augustas sako: 

— Sakyk, kad ir kas ten būtų. 

Livija atsako: 

— Pasakysiu tau nedvejodama, nes dalijuosi su tavimi tiek tavo 
sėkme, tiek nesėkmėmis, ir tol, kol tu esi saugus, aš irgi turiu savo 
dalį valstybės valdyme; o jei tau, neduokdie, kas nors atsitiktų, tai 
būtų galas ir man... 


Ji pataria atleisti: 

— Švelnūs žodžiai numaldo pyktį, o griežti žodžiai sukursto pyktį 
net švelnioje sieloje: atlaidumas ištirpdys kiečiausią širdį, o baus- 
mė sukietins ir pačią nuolankiausią... Nenoriu tuo pasakyti, kad 
reikia gailėtis visų nusikaltėlių be išimties, nes esama tokio nepa- 
gydomo ir užkietėjusio sugedimo, kurio nepaveiks joks gerumas. 
Tas, kuris nusižengia tokiu būdu, iš karto turėtų būti pašalinamas 
kaip auglys iš visuomenės kūno. Tačiau kitais atvejais, kai klaidos, 
ar jos būtų tyčinės ar kokios kitokios, kyla iš jaunumo ar nežino- 
jimo, ar neteisingo supratimo, mes turėtume tik papeikti ar nu- 
bausti kaip galima švelniau. Pabandykime taip elgtis, pradėdami 
nuo šių dviejų vyrų. 

Augustas pritaria jos išminčiai ir prisipažįsta esąs įtikintas. 
Atkreipkite dėmesį į pastangą įtikinti pasaulį, kad su Augusto 
mirtimi baigsis ir Livijos valdymas, ir atsiminkite posakį „nepa- 
gydomas ir užkietėjęs sugedimas“. Mano senelė Livija buvo ap- 
sukruolė! 

Taigi Livija pasakė Augustui, kad numatoma mano santuoka su 
Emilija turi būti atšaukta išreiškiant imperatoriaus nepasitenki- 
nimą jos tėvais; Augustas tuo džiaugėsi, nes Emilija jam karčiai 
skundėsi dėl tos nelaimės, kad turės už manęs ištekėti. Dabar 
Livijai nebuvo ko bijoti Julilos, kurią Augustas įtarė esant savo 
vyro kėslų bendrininkę, bet ji norėjo galutinai įsitikinti. Tuo tar- 
pu ji turėjo atiduoti garbės skolą savo draugei Urgulanijai — mo- 
teriai, kurios dar neminėjau, bet kuri yra viena nemaloniausių 


mano istorijos veikėjų. 


Aštuntas skyrius 


u rgulanija buvo vienintelė Livijos patikėtinė, prisirišusi prie jos 
stipriausiais intereso ir dėkingumo saitais. Ji neteko savo vyro, Pom- 
pėjaus Jaunesniojo šalininko, per pilietinius karus, ir ją su kūdikiu 
nuo Augusto kareivių brutalumo apsaugojo bei prieglobstį suteikė 
Livija, tuomet dar ištekėjusi už mano senelio. Tekėdama už Au- 
gusto, ji pareikalavo, kad šis grąžintų Urgulanijai visas konfiskuo- 
tas vyro valdas ir pakviestų ją gyventi su jais kaip šeimos narę. Dėl 
Livijos įtakos — nes Augusto vardu Livija galėjo priversti Lepidą, 
didįjį pontifiką, susitarti dėl ko tik nori — ji tapo dvasiniu autorite- 
tu visoms ištekėjusioms kilmingoms Romos moterims. Turiu tai 
paaiškinti. Kiekvienais metais, gruodžio pradžioje, kilmingos mat- 
ronos turėjo dalyvauti svarbiame aukojime Palaimos deivei. Auko- 
jimui vadovavo vestalės, nuo kurių deramo elgesio kitus dvylika 
mėnesių priklausė Romos gerovė bei saugumas. Jokiam vyrui ne- 
buvo leidžiama savo pasirodymu išniekinti šių misterijų, jis už tai 
būtų nubaustas mirtimi. Livija, kuri buvo pelniusi vestalių malo- 
nę, nes atstatė jų namus, prabangiai juos įrengė ir per Augustą 
išgavo joms daug privilegijų iš senato, pakuždėjo vyriausiajai vesta- 
lei mintį, kad kai kurių apeigose dalyvaujančių moterų tyrumas 
nėra neabejotinas. Ji sakė, kad labai gali būti, jog Romos nelaimės 
per pilietinius karus kilusios todėl, kad Palaimos deivė užsirūsti- 
nusi dėl apeigose dalyvaujančių moterų palaidumo. Ji sakė, kad jei 
moterims, kurios prisipažintų nuklydusios nuo griežtų dorovės rei- 
kalavimų, būtų iškilmingai prisiekta, jog jų prisipažinimas nepa- 
sieks jokio vyro ausų, rastųsi didesnė tikimybė, kad deivei tarnaus 


vien tyros moterys, ir jos rūstybė būtų apmalšinta. 

Vyriausioji vestalė, pamaldi moteris, pritarė tokiam sumany- 
mui, bet paklausė Livijos, kuo remdamasi ji siūlo tokią naujovę. 
Livija atsakė praeitą naktį išvydusi deivę sapne: deivė prašiusi — 
kadangi pačios vestalės neišmano lyties dalykų, — kad šiam rei- 
kalui motina išpažinčių klausytoja būtų paskirta našlė iš geros 
šeimos. Vyriausioji vestalė paklausė, ar už išpažintas nuodėmes 
nebūtų baudžiama. Livija atsakė šito nežinanti, bet tame pačia- 
me sapne deivė sakiusi, kad motinai išpažinčių klausytojai turė- 
tų būti suteikti įgaliojimai skirti atperkamąją atgailą, o atgaila 
turi likti šventa paslaptis tarp nusidėjėlės ir motinos išpažinčių 
klausytojos. Vyriausiajai vestalei, sakė ji, tebūtų pranešama, jog 
tokia ir tokia šiais metais netinka dalyvauti apeigose, o tokia ir 
tokia dabar jau atliko savo atgailą. Vyriausiajai vestalei toks pa- 
siūlymas tiko, bet ji nedrįso ištarti nė vieno vardo, bijodama, 
kad Livija jį atmes. Livija pasakė, kad tokią moterį, žinoma, turi 
skirti didysis pontifikas ir kad, vyriausiajai vestalei leidus, ji pa- 
aiškins jam šį reikalą bei paprašys, kad atlikęs būtinas apeigas, 
kurios užtikrintų deivės pritarimą, jis įvardytų tinkamą asmenį. 
Taigi Urgulanija buvo paskirta, o Livija, žinoma, nei Lepidui, 
nei Augustui nepasakė, kokie įgaliojimai bus jai suteikti, tik at- 
sainiai užsiminė apie vyriausiosios vestalės patarėjos dorovės 
klausimais pareigas, nes „vyriausioji vaidilutė, vargšelė, tokia ne- 
pasaulietiška“. 

Aukojimas pagal paprotį turėjo būti rengiamas konsulo namuo- 
se, bet dabar visuomet vykdavo Augusto rūmuose, nes jo pareigos 
buvo aukštesnės už konsulo. Tai buvo patogu Urgulanijai, kuri 
liepdavo moterims ateiti į savo kambarį (kambarys buvo įrengtas 
taip, kad keltų baimę ir skatintų atvirumą), baisiausiomis priesai- 
komis įpareigodavo jas sakyti tiesą, o po išpažinties liepdavo išei- 
ti, kol ji sugalvos tinkamą atgailą. Livija, kuri tūnodavo gretima- 
me kambarėlyje už užuolaidos, pasiūlydavo atgailą. Jos abi sma- 
giai iš šio žaidimo pasijuokdavo, o Livija dar surinkdavo apsčiai 
naudingų žinių, kurios padėdavo įgyvendinti jos planus. 

Kaip motina išpažinčių klausytoja Palaimos deivės tarnyboje, 


Urgulanija manėsi esanti virš įstatymo. Vėliau papasakosiu, kaip 

sykį, senatoriaus, kuriam ji buvo skolinga daug pinigų, iškviesta 
stoti prieš magistratą skolininkų teisme, ji atsisakė atvykti ir kaip 
vengdama skandalo Livija pati grąžino skolą. Kitą sykį ji buvo pa- 
kviesta liudyti senato tiriamoje byloje, bet nenorėdama kęsti kryž- 
minės apklausos atsiprašė neatvyksianti, ir tada jos parodymų už- 
rašyti buvo pasiųstas magistratas. Tai buvo bjauri senė skeltu smak- 
ru ir lempų suodžiais nujuodintais plaukais (palei šaknis buvo 
aiškiai matyti žilumas), nugyvenusi netrumpą amželį. Jos sūnus 
Silvanas neseniai buvo konsulas — vienas iš tų, į kuriuos rengda- 
mas savo sąmokslą kreipėsi Emilijus. Silvanas iš karto nudrožė 
pas Urgulaniją ir papasakojo jai apie Emilijaus ketinimus. Toji 
perpasakojo Livijai, o Livija pažadėjo atlyginti jiems už šią nau- 
dingą žinią, ištekindama Silvano dukterį Urgulanilą už manęs ir 
šitaip įvesdindama juos į imperatoriaus šeimą. Urgulanija, kaip 
Livijos patikėtinė, buvo visiškai tikra, kad mano dėdė Tiberijus — 
o ne Postumas, nors kaip tik šis buvo artimiausias Augusto įpėdi- 
nis, — taps antruoju imperatoriumi, tad šios vedybos buvo dar 
garbingesnės, nei atrodė. 

Aš nebuvau matęs Urgulanilos. Niekas nebuvo jos matęs. Ži- 
nojome, kad ji gyvena su teta Herkulanėjuje, miestelyje palei Ve- 
zuvijaus šlaitą, kur senoji Urgulanija turėjo nuosavybės, bet ji nie- 
kuomet neatvykdavo į Romą, net trumpai pasisvečiuoti. Mes nu- 
sprendėme, kad ji trapios sveikatos. Bet kai Livija parašė man 
vieną iš savo trumpų žiaurių raštelių, pranešdama, kad šeimos 
tarybos sprendimu aš turiu vesti Silvano Plaucijaus dukterį ir kad 
atsižvelgiant į mano negalias tai bus tinkamesnė sąjunga nei dvi 
anksčiau planuotosios, man kilo įtarimas, ar tik nebus čia ko nors 
rimtesnio nei Urgulanilos silpna sveikata. Pavyzdžiui, vilko go- 
murys, o gal raudona dėmė per pusę veido? Žodžiu, kažkas tokio, 
dėl ko jos nebuvo galima rodyti žmonėms. Galbūt ji tokia pat 
luošė kaip aš. Aš neprieštaraučiau. O gal ji labai miela mergaitė, 
tik nesuprasta. Gal mes turėsime nemažai ką bendra. Žinoma, 
nebus taip, kaip būtų buvę vedus Kamilą, bet gal bent jau geriau 


nei vedus Emiliją. 

Buvo parinkta diena mūsų sužadėtuvėms. Aš paklausiau Ger- 
maniko apie Urgulanilą, bet jis žinojo tiek, kiek ir aš, ir, rodos, 
truputį gėdijosi, kad davė sutikimą rūpestingai neišsiklausinėjęs. 
Jis buvo labai laimingas su Agripina ir norėjo, kad ir aš būčiau 
laimingas. Taigi ta diena atėjo, „laiminga“ diena, ir štai aš vėl sto- 
vėjau su vainiku ir švariu apdaru prie šeimos altoriaus laukdamas 
atvykstant nuotakos. Germanikas tarė: 

— Trečias kartas nemeluos. Esu tikras, kad ji gražuolė, tikrai 
maloni ir protinga — tokia, kokia būtų kaip tik tau. 

Bet ar tokia ji buvo? Ką gi, gyvenime patyriau daug žiaurių 
nevykusių pokštų, bet manau, kad šis buvo iš visų Žiauriausias ir 
labiausiai nevykęs. Urgulanila — ką čia kalbėti, ji atitiko savo 
vardą, kuris yra lotyniška Herkulanilos forma. Ir iš tiesų ji buvo 
jauna moteriškos lyties herkulė. Nors tik penkiolikos metų, ji 
buvo daugiau nei šešių pėdų ūgio ir vis dar augo, plati ir galinga, 
su didžiausiomis rankomis ir kojomis, kokias tik mačiau savo 
gyvenime, nebent išskyrus vieną milžiną partą įkaitą, po dauge- 
lio metų ėjusį vienoje triumfo eisenoje. Jos bruožai buvo tai- 
syklingi, bet sunkūs, ir ji beveik visada būdavo susiraukusi. Ji 
kūprinosi. Kalbėjo taip lėtai, kaip mano dėdė Tiberijus (į kurį 
ji, beje, buvo labai panaši — netgi kalbėta, jog ji iš tiesų jo duk- 
tė). Ji buvo neišsilavinusi, be sąmojo, be jokių manierų, be jo- 
kių patrauklių bruožų. Ir keista, bet ją pamačius man pirmiau- 
sia šovė į galvą mintis: „Ši moteris galėtų nužudyti savo ranko- 
mis“ — ir „Turiu nuo pat pradžių labai atidžiai slėpti savo 
pasibjaurėjimą ir neduoti jokio akstino jausti man apmaudą, 
nes jei tik ji ims manęs nekęsti, mano gyvybė atsidurs pavoju- 
je“. Aš esu neblogas aktorius, ir nors ceremonijos iškilmingu- 
mą trikdė susirinkusiųjų šypsenėlės, kuždami juokeliai ir tram- 
domas krizenimas, Urgulanila neturėjo jokio preteksto dėl to- 
kio neprideramo jų elgesio kaltinti mane. Apeigoms pasibaigus, 
mes abu buvome pašaukti pas Liviją ir Urgulaniją. Kai durys 
užsitrenkė ir mes — aš susijaudinęs ir nenustygstantis, Urgula- 
nila dramblota ir be jokios išraiškos, gniaužanti savo milžiniš- 


kus kumščius — stovėjome priešais jas, šių dviejų senų raganų 

visas iškilmingumas dingo, ir jos pratrūko nesuvaldomai kvato- 
tis. Niekada nebuvau girdėjęs nė vienos iš jų taip juokiantis, 
man buvo baisu. Tai buvo ne padorus sveikas juokas, bet praga- 
riškas gokčiojimas ir kvykimas, toks kaip dviejų senų girtų pros- 
titučių, stebinčių kankinimus ar nukryžiavimą. 

— Ak jūs, du gražuoliai! — galop išlemeno Livija, šluostydamasi 
akis, — ko tik neduočiau, kad galėčiau pamatyti judu lovoje tuok- 
tuvių naktį! Tai būtų juokingiausias vaizdelis nuo pat Deukaliono 
tvano! 

— O kas gi tokio juokingo tuomet atsitiko, brangioji? — paklau- 
sė Urgulanija. 

— Ką, argi nežinai? Dievas tvanu sunaikino visą pasaulį, išsky- 
rus Deukalioną su šeima ir keletą gyvūnų, kurie surado prieglobstį 
kalnų viršūnėse. Ar neskaitei Aristofano „Tvano“? Tai mano mėgs- 
tamiausia Aristofano komedija. Veiksmas vyksta Parnaso kalne. 
Susirinko įvairūs gyvūnai, deja, skirtingų rūšių tik po vieną, ir kiek- 
vienas manosi esąs vienintelis išlikęs savos rūšies atstovas. Taigi, 
kad kažkaip ir vėl apgyventų žemę, jie turi susiporuoti nepaisyda- 
mi dorovinių skrupulų ir akivaizdžių sunkumų. Deukalionas su- 
perša kupranugarį su dramble. 

— Kupranugaris ir dramblė! Tai bent porelė! — sukikeno Urgu- 
lanija. — Pažvelk į ilgą Tiberijaus Klaudijaus kaklą ir kaulėtą kūne- 
lį, ir ilgą kvailą veidą. Ir į manosios Urgulanilos didžiules kojas 
bei didžiules nulėpusias ausis ir mažas kiaulės akutes! Cha cha 
cha! O koks buvo jų palikuonis? Žirafa? Cha cha cha! 

— Komedija taip toli nesiekia. Į sceną įžengia Iridė su pasiunti- 
nio kalba ir praneša, kad esama kito gyvūnų prieglobsčio Atlaso 
kalne. Iridė nutraukia sužadėtuves pačiu laiku. 

— Ar kupranugaris nusivylė? 

— O taip, karčiai nusivylė. 

— O dramblė? 

— Ji tik susiraukė. 

— Ar jie pasibučiavo atsisveikindami? 

— Aristofanas nesako. Bet esu tikra, kad taip. Nagi, žvėreliai. 
Pasibučiuokit! 

Aš kvailai išsiviepiau, Urgulanila susiraukė. 

— Bučiuokitės, sakau, — pareikalavo Livija tokiu balsu, kuris 
reiškė, kad turime paklusti. 

Tad mes pasibučiavome, ir senės vėl pratrūko isterišku juoku. 
Kai mes išėjome iš kambario, aš pašnabždėjau Urgulanilai: 

— Atsiprašau, tai ne mano kaltė. 

Ji neatsakė, tik susiraukė dar labiau nei anksčiau. 

Iki tikrųjų vedybų dar buvo metai, nes šeima nusprendė, kad 
aš nebūsiu pilnametis, kol nesukaksiu penkiolikos su puse, o iki 
to laiko daug kas dar galėjo atsitikti. Kad tik pasirodytų Iridė! 

Bet ji nepasirodė. Postumas taip pat buvo bėdoje: jis jau sulau- 
kė pilnametystės, o po kelių mėnesių ir Domicija bus tekamojo 
amžiaus. Vargšas Postumas, jis vis dar tebemylėjo Livilą, nors ši ir 
buvo ištekėjusi. Bet prieš pratęsdamas Postumo istoriją turiu pa- 


pasakoti apie savo susitikimą su „paskutiniu romėnu“. 


Devintas skyrius 


Jis buvo vardu Polionas. Aprašysiu mūsų susitikimo, įvykusio savai- 
tę po mano sužadėtuvių su Urgulanila, aplinkybes. Man beskai- 
tant Apolono bibliotekoje, atėjo Livijus su kažkokiu nediduku žva- 
liu senuku senatoriaus apdaru. Livijus kalbėjo: 

— Rodos, teks prarasti viltį ją surasti, nebent jei... Aa, štai Sul- 
picijus! Jei kas nors žino, tai tiktai jis. Sveikas, Sulpicijau! Ar ne- 
padarytum Azinijui Polionui ir man paslaugos? Mums reikalinga 
viena knyga, tokio graiko, vardu Polemoklis, Polibijaus „Karo tak- 
tikos“ komentaras. Atsimenu, kažkada esu ją čia matęs, bet kata- 
loge ji nepažymėta, o bibliotekininkai tikri neišmanėliai. 

Sulpicijus pamaigė savo barzdą ir tarė: 

— Tu supainiojai vardą. Jo vardas Polemokratas, ir nepaisant 
tokio vardo jis buvo ne graikas, o žydas. Prisimenu prieš pen- 
kiolika metų matęs tą knygą anoje viršutinėje lentynoje, ketvir- 
toje nuo lango, pačiame gale, o antraštėje buvo parašyta tik 
„Samprotavimas apie taktiką“. Tuoj paimsiu. Nemanau, kad ji 
būtų perkelta. 

Tada Livijus pastebėjo mane. 

— Sveikas drauguži, kaip sekasi? Ar pažįsti garsųjį Azinijų Po- 
lioną? 

Aš pasisveikinau, ir Polionas paklausė: 

— Ką skaitai, berniuk? Sprendžiant iš susigėdusio ir slepiamo 
veido — kokius nors niekus. Jaunuoliai šiais laikais skaito tik 
niekus. 


Jis pasisuko į Livijų: 

— Kertu lažybų iš dešimties auksinių, kad tai koks nors sumau- 
tas „Meilės menas“ ar kokie Arkadijos piemenėlių paistalai, ar 
panašiai. 

— Gerai, kertam lažybų, — pasakė Livijus, — jaunasis Klaudijus 
visai ne toks. Nagi, Klaudijau, kuris iš mūsų laimi? 

Mikčiodamas pasakiau Polionui: 

— Džiaugiuosi, pone, kad tu pralaimėjai. 

Polionas piktai susiraukė: 

— Ką tai reiškia? Džiaugiesi, kad aš pralaimėjau? Ar dera šitaip 
kalbėti su senu žmogumi ir dar, be to, senatoriumi? 

Aš atsakiau: 

— Pasakiau taip su visa priderama pagarba. Džiaugiuosi, kad tu 
pralaimėjai. Man nepatiktų, jei ši knyga būtų vadinama šlamštu. 
Tai tavo paties parašyta pilietinių karų istorija ir, jei drįsčiau ją 
girti, labai gera knyga. 

Poliono veido išraiška pasikeitė. Jis nušvito, sukikeno ir išsi- 
traukęs piniginę ėmė kišti monetas Livijui. Livijus, su kuriuo jie, 
rodos, buvo nuolat besiriejantys draugai — jei suprantate, ką turiu 
omenyje, — erzindamas atsisakinėjo. 

— Mielas Polionai, jokiu būdu negaliu priimti pinigų. Tu buvai 
visiškai teisus — tie jaunuoliai šiais laikais skaito niekus. Ir daugiau 
nė žodžio — sutinku, kad pralaimėjau lažybas. Štai mano paties 
dešimt auksinių — bus malonu juos sumokėti. 

Polionas kreipėsi į mane: 

— Taigi, pone, — nežinau, kas tu esi, bet atrodo, kad esi ne- 
kvailas jaunuolis, — ar skaitei mūsų draugo Livijaus darbus? No- 
riu tavęs paklausti, ar tai nėra bent jau didesni niekai nei mano 
raštai? 

Aš nusišypsojau: 

— Na, juos bent jau lengviau skaityti. 

— Lengviau? Kaip tai lengviau? 

— Livijaus knygose senovės Romos žmonės elgiasi ir kalba taip, 
tarsi gyventų dabar. 


Polionas buvo patenkintas. 

— Livijau, jis pričiupo tave už silpnos vietos. Prieš septynis šim- 
tus metų gyvenusiems romėnams tu priskiri mūsų laikų mąstyse- 
ną, įpročius ir kalbas. Taip, tai lengva skaityti, bet tai ne istorija. 

Prieš užrašydamas šį pokalbį toliau, turiu pasakyti keletą žo- 
džių apie senuką Polioną, ko gera, gabiausią savo laikų vyrą, neiš- 
skiriant nė Augusto. Jam tuo metu buvo arti aštuoniasdešimties, 
bet jis buvo visiškai aiškaus proto, ir atrodė, kad jo fizinė būklė 
geresnė už daugelio šešiasdešimtmečių. Jis peržengė Rubikoną su 
Julijumi Cezariu ir kovojo su juo prieš Pompėjų, jis tarnavo mano 
seneliui Antonijui dar prieš kivirčą su Augustu, jis būvo konsulas 
bei Tolimosios Ispanijos ir Šiapusalpinės Galijos valdytojas, o už 
pergalę Ilyrijoje laimėjo triumfą; kol nejuto pasibjaurėjimo, jis 
buvo Cicerono draugas, taip pat poetų Vergilijaus ir Horacijaus 
globėjas. Be viso šito, jis buvo pagarsėjęs oratorius ir tragedijų 
rašytojas. Tačiau jis buvo geresnis istorikas nei tragikas ar orato- 
rius, nes buvo ištikimas tiesai, beveik pedantas, ir negalėjo šito 
suderinti su kitų literatūros rūšių konvencijomis. Iš Ilyrijos karo 
grobio jis įkūrė biblioteką, pirmą viešąją biblioteką Romoje. Da- 
bar buvo dar dvi tokios bibliotekos — ta, kurioje mes tada buvo- 
me, ir kita, pavadinta mano senelės Oktavijos vardu; bet Poliono 
biblioteka buvo geriau pritaikyta skaityti. 

Sulpicijus surado knygą; padėkoję jie vėl grįžo prie savo ginčo. 

Livijus tarė: 

— Poliono bėda ta, kad rašydamas istoriją jis jaučiasi privaląs 
užgniaužti visus gražesnius, poetiškesnius jausmus ir verčia savo 
veikėjus elgtis sąžiningai bei nuobodžiai, o kai jie prabyla, jis ne- 
leidžia jiems nė mažiausios iškalbos. 

Polionas atsakė: 

— Taip, poezija yra poezija, oratorystė yra oratorystė, o istorija 
yra istorija, ir negalima jų suplakti. 

— Negalima? O aš galiu, — pareiškė Livijus. — Negi nori pasaky- 
ti, kad neturiu teisės rašyti istoriją su epiniu užmoju, nes tai išim- 
tinė poezijos teisė, ar kad karvedžiai negali sakyti deramų kalbų 
mūšio išvakarėse, nes tokių kalbų kūrimas yra išimtinis orato- 


riaus darbas? 

— Kaip tik tai ir turiu omenyje. Istorija yra visa to, kas įvyko, 
kaip žmonės gyveno ir mirė, ką darė ir sakė, tikroviškas doku- 
mentas, o epinis vaizdavimas jį tik iškraipo. Kas dėl tavo karve- 
džių kalbų, jos puikios kaip oratorystės meno pavyzdžiai, bet, 
po galais, neistoriškos — ne tik nėra nė mažiausio įrodymo, kad 
jos buvo pasakytos, bet jos netgi nederamos. Esu girdėjęs dau- 
giau kalbų prieš mūšį nei dauguma kitų žmonių, ir nors jas sakę 
karvedžiai, ypač Cezaris ir Antonijus, buvo puikūs oratoriai, vis 
dėlto jie buvo per daug geri kariai, kad bandytų paveikti pulkus 
iškalbos gudrybėmis. Jie kalbėdavosi su kariais, o ne sakydavo 
kalbas. Kokią kalbą išrėžė Cezaris prieš Farsalo mūšį? Ar jis prašė 
mūsų prisiminti savo žmonas bei vaikus, Romos šventyklas ir 
praeities mūšių šlovę? Dieve gink! Jis užlipo ant pušies kelmo 
su didžiuliu ridiku vienoje saujoje ir kietos kareiviškos duonos 
gabalu kitoje ir tarp kąsnių sau pokštavo. Ir ne kokius delika- 
čius juokelius laidė, bet tikrą bjaurastį kuo tiesiausiai: koks ty- 
ras buvęs Pompėjaus gyvenimas palyginti su jo paties, kuris ne 
be priekaištų. Ką jis išdarinėjo su tuo ridiku, būtų ir jautį pra- 
juokinę. Prisimenu anekdotą, kaip Pompėjus gavo savo prievar- 
dį Didysis — oi tas ridikas! — ir dar vieną, kaip jis pats neteko 
plaukų Aleksandrijos turguje. Pasakyčiau tau juos abu, bet ne- 
galiu prie berniuko ir dar dėl to, kad tu — neišėjęs šios mokyk- 
los Cezario karo stovykloje — vargu ar suprastum. Nė žodžio 
apie besiartinantį mūšį, tik trumpa užuomina pačiame gale: 
„Vargšas senis Pompėjus! Pakilti prieš Julijų Cezarį ir jo vyrus! 
Jokių prošvaisčių!“ 

— Nieko tokio savo istorijoje neparašei, — tarė Livijus. 

— Tik ne leidinyje visuomenei, — atrėmė Polionas. — Aš ne kvai- 
lys. Bet jei norėtum pasiskolinti neoficialų „Priedą“, kurį ką tik 
baigiau rašyti, ten rastum tai aprašyta. Nors gali nesivarginti. Pa- 
sakysiu tau, kaip buvo toliau: žinai, Cezaris puikiai mokėjo mėg- 
džioti, tai pasakė jiems susirengusio nusismeigti kalaviju Pompė- 
jaus priešmirtinę kalbą (ir vėl ridikas — su nukąstu galu). Pompė- 
jaus vardu jis koneveikė nemirtinguosius dievus, kad šie visada 


leidžia ydai laimėti prieš dorybę. Kaip jie kvatojosi! Ir tada jis 

subaubė: „Argi tai ne tiesa, nors ir Pompėjus taip sako? Paneikit, 
jei galit, jūs prakeikti pasileidę šunys!“ Ir paleido į juos apgraužtą 
ridiką. Jie riaumojo. Niekada nėra buvę tokių kareivių kaip Ceza- 
rio. Ar prisimeni, ką jie dainavo per jo gališką triumfą? 


Paleistuvis parkeliavo za 


Užrakinkite žmonas! 


Livijus pasakė: 

— Polionai, mielas bičiuli, mes kalbame ne apie Cezario doro- 
vę, bet kaip dera rašyti istoriją. 

Polionas pritarė: 

— Taip, tiesa. Mūsų protingas jaunasis draugas, su pagarba atsi- 
liepdamas apie lengvą skaitymą, kritikuoja tavo metodą. Berniuk, 
ar turi dar kokių nors priekaištų kilniajam Livijui? 

Aš tariau: 

— Pone, neversk manęs rausti. Aš labai žaviuosi Livijaus vei- 
kalais. 

— Sakyk tiesą, vaike! Ar niekada neužtikai kokių nors istorinių 
netikslumų? Rodos, nemažai skaitai. 

— Aš nenorėčiau leistis... 

— Sakyk. Juk negalėjai nepastebėti. 

Aš ir pasakiau: 

— Prisipažįstu, kad yra vienas dalykas, kuris mane glumina. 
Tai etruskų vado Porsenos istorija. Pasak Livijaus, Porsenai ne- 
pavykę paimti Romos todėl, kad iš pradžių sutrukdęs Horaci- 
jaus žygdarbis prie tilto, o paskui jis sunerimęs dėl Scevolos 
neregėtos drąsos; Livijus pasakoja, kad Scevola, pagautas kėsi- 
nantis nužudyti Porseną, įkišęs ranką į aukuro liepsną ir prisie- 
kęs, jog trys šimtai romėnų kartu su juo davę žodį atimti Porse- 
nai gyvybę. Tada vadas Porsena sudaręs taiką. Bet Kluzijuje aš 
mačiau Porsenos kapą labirintą, ir ten yra frizas, kuriame pa- 
vaizduota, kaip romėnai išeina pro Miesto vartus įkinkyti į jun- 
gą. Etruskų žynys avikirpėmis kerpa Tėvams barzdas. Ir netgi 
Dionisijus iš Halikarnaso, kuris mums labai palankus, sako, jog 


senatas nubalsavo duoti Porsenai dramblio kaulo sostą, skeptrą, 

aukso vainiką ir triumfo apdarus; vadinasi, jis buvo pagerbtas 
kaip valdovas. Tad galbūt Porsena, nepaisant Horacijaus ir Sce- 
volos didvyriškumo, vis dėlto užėmė Romą. Ir Kapujos žynys 
Aruntas (kaip manoma, paskutinis mokantis skaityti etruskų raš- 
menis) praeitą vasarą man sakė, kad, pagal etruskų įrašus, iš 
Romos Tarkvinijų išvaręs ne Brutas, bet Porsena, o Brutas su 
Kolatinu, pirmieji Romos konsulai, tebuvę Miesto pareigūnai, 
paskirti mokesčiams rinkti. 

Livijus įpyko: 

— Stebiuosi tavimi, Klaudijau. Ar neturi jokios pagarbos Ro- 
mos tradicijai, kad tiki ssnų mūsų priešų, norinčių sumenkinti 
mūsų didybę, melais? 

— Aš tik paklausiau, — nusižeminęs tariau, — kas iš tiesų ta- 
da vyko. 

— Nagi, Livijau, — pasakė Polionas, — atsakyk jaunajam moki- 
niui. Kaip išties tada buvo? 

Livijus tarė: 

— Kitą kartą. Nenukrypkime nuo temos, dabar kalbame, kaip 
derėtų rašyti istoriją. Klaudijau, bičiuli, tu ir pats turi tokių už- 
mojų. Kurį iš mūsų, senių, pasirinktum už pavyzdį? 

— Jūs stumiate berniuką į labai keblią padėtį, pavyduoliai, — 
įsiterpė Sulpicijus. — Kokio tikitės iš jo atsakymo? 

— Teisybė neįžeis nė vieno iš mūsų, — atsakė Polionas. 

Aš žiūrėjau tai į vieną, tai į kitą. Galop pasakiau: 

— Manau, pasirinkčiau Polioną. Esu tikras, kad niekada ne- 
pasiekčiau tokio įkvėpto stiliaus grakštumo kaip Livijus, tad pa- 
sistengčiau kaip galėdamas geriau sekti Poliono tikslumu bei uo- 
lumu. 

Livijus bambėdamas jau ketino eiti, bet Polionas jį sulaikė. Vi- 
somis jėgomis stengdamasis nuslėpti savo piktdžiugą, jis pasakė: 

— Nagi, Livijau, negi gieši man apmaudą dėl vieno mokinuko, 
kai tokių pilna visame pasaulyje? Berniuk, ar esi girdėjęs apie se- 
nuką iš Gadžių? Ne, tai nėra nešvanki istorija. Ji netgi gana grau- 
di. Jis pėsčias atėjo į Romą — ko? Ne šventyklų ar teatrų pamatyti, 


ne statulų ar gatvės minių, ne krautuvių ir ne senato rūmų, o 

vieno vyro. Kokio vyro? Ar to, kurio galva iškalta ant monetų? Ne 
ne. Didesnio. Jis atėjo pamatyti ne ko kito, o mūsų draugo Livi- 
jaus, kurio veikalus jis, regis, mokėjo atmintinai. Jis pamatė jį, 
pasveikino ir tuoj pat grįžo į Gades — o ten išsyk mirė: nusivyli- 
mas ir ilga kelionė pėsčiomis per daug jį išsekino. 

Livijus tarė: 

— Mano skaitytojai bent jau yra tikri skaitytojai. Berniuk, ar 
žinai, kaip Polionas susikūrė sau šlovę? Tai štai, jis turtingas ir turi 
labai didelį gražų namą bei neįtikėtinai gerą virėją. Jis susikviečia 
į svečius didžiulį būrį literatų, pavaišina juos puikiais pietumis ir 
paskui lyg tarp kitko paima paskutinį savo istorijos ritinį. Tada 
sako nusižeminęs: „Ponai, nesu tikras dėl kelių pastraipų. Sunkiai 
prie jų dirbau, bet vis tiek jas dar reikia galutinai nušlifuoti, tad 
tikiuosi jūsų patarimo. Jums leidus...“, — ir tada jis pradeda skai- 
tyti. Niekas per daug atidžiai nesiklauso. Visų pilvai prikimšti. 
„Tas virėjas — genijus, — vienintelė mintis visų galvose. — Kefalė 
pikantiškame padaže ir tie riebūs kimšti strazdai, ir šerniena su 
triufeliais — kada paskutinį kartą taip skaniai valgiau? Ko gera, per 
aną Poliono skaitymą. Aa, štai ir vėl ateina vergas su vynu. Tuo 
puikiuoju Kipro vynu. Polionas teisus: jis geresnis nei visi graikiš- 
ki vynai.“ Tuo tarpu Poliono balsas — malonus klausyti, kaip žynio 
balsas per vakarinį atnašavimą vasaros naktį — ramiai sau plaukia 
ir plaukia, protarpiais Polionas nuolankiai paklausia: „Kaip ma- 
note, ar gerai?“— ir visi atsako, tebegalvodami apie strazdus ar 
galbūt apie vaisinius pyragaičius: „Nuostabu, nuostabu, Polionai“. 
Kartais jis sustoja ir klausia: „Kuris žodis labiau tinka? Ar grįžtan- 
tys pasiuntiniai įtikino ar sukurstė šią gentį sukilti? O gal sakyti, kad 
jų pasakojimai apie padėtį turėjo įtakos genties sprendimui sukilti? 
Tiesą sakant, manau, kad jie nešališkai papasakojo ką matę“. Ta- 
da nuo minkštasuolių pasigirsta murmesys: „Turėjo įtakos, Polio- 
nai. Sakyk turėjo įtakos!“ — „Ačiū, bičiuliai, — sako Polionas, — jūs 
labai malonūs. Verge, peiliuką ir rašiklį! Jums leidus, iškart pakei- 
siu sakinį.“ Tada jis išleidžia knygą ir kiekvienam iš pietavusiųjų 
pasiunčia po nemokamą nuorašą. Ir tada, plepėdami su draugais 


termose, jie sako: „Tai nuostabi knyga. Ar skaitei? Polionas yra 

didžiausias mūsų laikų istorikas, bet nesididžiuoja kitų gero sko- 
nio žmonių klausti patarimo smulkiais stiliaus klausimais. Štai, 
šitą posakį turėjo įtakos aš pats jam pasiūliau“. 

Polionas pasakė: 

— Gerai. Mano virėjas per geras. Kitą kartą pasiskolinsiu tavo 
virėją ir keletą tuzinų butelių tavo vadinamojo Falerno vyno — 
tada susilauksiu tikrai nuoširdžios kritikos. 

Sulpicijus nepritariamai sumosavo rankomis: 

— Ponai, ponai, nesileiskite į asmeniškumus. 

Livijus jau buvo beeinąs. Polionas nusijuokė, kad šis traukiasi, 
ir pasakė jam įkandin: 

— Padorus žmogus Livijus, bet vienas dalykas jam trukdo. "Tai 
liga, vadinama patavinitas. 

Tai privertė Livijų sustoti ir apsigręžti. 

— Kas negerai dėl Patavijo? Nenoriu nė žodžio girdėti prieš tą 
miestą. 

Polionas man paaiškino: 

— Ten jis gimė. Kažkur šiaurinėse provincijose. Ten yra garsus 
karšto vandens šaltinis, turintis nepaprastų savybių. Visuomet 
atpažinsi patavijietį. Maudydamiesi to šaltinio vandenyje ar jį 
gerdami — girdėjau, kad jie viena ir kita daro tuo pačiu metu, — 
patavijiečiai įsigudrina įtikėti ką tik nori ir tiki taip labai, kad 
gali įtikinti bet ką kitą. Štai kodėl tas miestas turi tokią gerą 
komercinę reputaciją. Jų gaminamos antklodės ir gūnios tikrai 
ne geresnės nei kitų, netgi priešingai, nes tenykštės avys yra gel- 
tonos ir šiurkščiavilnės, bet patavijiečiams jos minkštos ir bal- 
tos kaip žąsies plunksnos. Ir jiems pavyko visą pasaulį įtikinti, 
kad taip ir yra. 

Aš įsismaginęs tariau: 

— Geltonos avys! Tai retenybė. Kaip jos įgauna tokią spalvą, 
pone? 

— Nežinai? Ogi gerdamos šaltinio vandenį. Jame yra sieros. Vi- 
si patavijiečiai geltoni. Pažvelk į Livijų. 

Livijus lėtai prisiartino. 

— Pokštas vra pokštas, Polionai, ir aš galiu jį suprasti. Bet Čia 


esama ir rimto klausimo, būtent — kaip dera rašyti istoriją. Gal- 

būt aš esu padaręs klaidų. Kuris istorikas to išvengė? Tačiau aš 
bent jau nemelavau tyčia — tuo manęs negali apkaltinti. Mielai 
įtraukiu visus legendinius epizodus iš ankstyvųjų istorinių raštų, 
kurie susiję su senosios Romos didybe; net jei kai kurios detalės 
ir neatitinka faktų, jie vis vien teisingi savo dvasia. Jei aptinku dvi 
to paties epizodo versijas, renkuosi tą, kuri labiau tinka mano 
temai, ir nepamatysi manęs rausiantis po etruskų kapines dėl tre- 
čios versijos, kuri akivaizdžiai prieštarautų dviem pirmosioms, — 
ir kokia būtų iš to nauda? 

— Tai pasitarnautų tiesai, — švelniai pasakė Polionas. — Ar ji 
nieko nereiškia? 

— Ojei tarnaudami tiesai turime pripažinti, kad mūsų gerbia- 
mi protėviai buvo bailiai, melagiai ir išdavikai? Kas tada? 

— Į šį klausimą atsakyti palieku berniukui. Jis dar tik pradeda 
gyvenimą. Nagi, berniuk, atsakyk! 

Aš pasakiau atsainiai: 

— Livijus pradeda savo istoriją apgailėdamas dabartinį pasilei- 
dimą ir žadėdamas parodyti, kaip palengva menkėjo senovinės 
dorybės, po grobikiškų žygių Romai vis labiau turtėjant. Jis sako, 
kad maloniausia bus rašyti pirmuosius skyrius, nes nereikės gal- 
voti apie dabartines nedorybes. Bet ar užmerkdamas akis prieš 
dabartinį ištvirkimą jis kartais neužsimerkė ir prieš senovės pa- 
leistuvystes? 

— Na, ir?.. — prisimerkęs klausė Livijus. 

— Na, - išlemenau, — gal iš tiesų nėra jau tokio didelio skirtu- 
mo tarp jų pasileidimo ir mūsų. Gal tai tėra vien masto ir progos 
klausimas. 

Polionas tarė: 

— Taigi, berniuk, patavijietis neprivertė tavęs sieringų vilnų pa- 
matyti baltų kaip sniegas? 

Jaučiausi baisiai nepatogiai. 

— Skaitau Livijų su didesniu malonumu nei bet kurį kitą auto- 
rių, — pakartojau. 

— O taip, — nusijuokė Polionas, — tą patį sakė ir senukas iš 


Gadžių. Bet, kaip ir jis, tu dabar jautiesi kiek nusivylęs, ar ne? 

Vadas Porsena su Scevola ir Brutas su kompanija įstrigo tau ger- 
klėje? 

— Tai ne nusivylimas. Dabar matau, nors anksčiau apie tai ne- 
galvojau, kad esama dviejų būdų rašyti istoriją: vienas — įtikinti 
žmones dorybe, o kitas — priversti pažiūrėti tiesai į akis. Pirmasis 
yra Livijaus, o antrasis tavo; ir galbūt jie nėra nesutaikomi. 

— Berniuk, tu gi oratorius, — patenkintas tarė Polionas. 

Sulpicijus, stypčiodamas ant vienos kojos ir nusitvėręs ranka 
kitą, kaip paprastai darydavo iš susijaudinimo ar nekantrumo, ir 
sukdamas mazgus barzdoje, dabar apibendrino: 

— Taip, Livijui niekuomet netrūks skaitytojų. Žmonėms patin- 
ka, kai puikus rašytojas „įtikina senovės dorybėmis“, ypač kai tuo 
pačiu atsikvėpimu jiems pasakoma, kad dabartinėje civilizacijoje 
joms nebėra vietos. O tiesos sakytojai — „graboriai, šarvojantys 
istorijos lavoną“ (kaip sako vargšas Katulas savo epigramoje apie 
kilnųjį Polioną) — tie, kurie rašo tik tai, kas iš tikrųjų buvo, — 
tokie žmonės auditoriją traukia tik tol, kol turi gerą virėją ir pilną 
rūsį Kipro vyno. 

Čia Livijus iš tiesų įsiuto. Jis pasakė: 

— Polionai, tai tuščia šneka. Jaunąjį Klaudijų šeima ir draugai 
visuomet laikė kvailiu, bet iki šios dienos nesutikau su tokiu vi- 
suotiniu nuosprendžiu. Sveikinu įgijus mokinį. Ir Sulpicijus galės 
tobulėti savo nuobodybėje: geresnio nuobodybės mokytojo Ro- 
moje nerasi. 

Ir tada jis smogė kaip partas: 

— Et apud Apollinem istum Pollionis Pollinctorem diutissime polleat. — 
Nors kalbant graikiškai ir dingsta žodžių žaismas, tai reiškia „Ir 
tegu jis ilgiausiai klesti to Poliono Apolono laidotuvininko šven- 
tovėje!“ Ir nuėjo prunkšdamas. 

Polionas smagiai sušuko jam iš paskos: 

— Ouod certe pollicitur Pollio. Pollucibiliter pollebit puer. — Tą Polio- 
nas tau tikrai pažada. Berniukas nepaprastai suklestės. 

Mums pasilikus dviese, kai Sulpicijus nuėjo ieškoti kažkokios 


knygos, Polionas ėmė manęs klausinėti. 

— Kas tuesi, berniuk? Tavo vardas Klaudijus, ar ne? Akivaizdu, 
kad esi iš geros šeimos, bet aš tavęs nepažįstu. 

— Esu Tiberijus Klaudijus Druzas Neronas Germanikas. 

— O dieve! Bet Livijus teisus. Tu turėtum būti pusprotis. 

— Taip, šeima manęs gėdijasi, nes aš mikčioju, esu šlubas ir 
nuolat pasiligojęs, tad nedaug rodausi viešumoje. 

— Bet pusgalvis? Tu vienas šviesiausių jaunuolių, kuriuos man 
teko sutikti. 

— Tu labai malonus, pone. 

— Visai ne. Dėl dievo, ta istorija su vadu Porsena buvo skaudus 
smūgis seniui Livijui. Tiesa ta, kad Livijus neturi sąžinės. Visuo- 
met jį pagaunu. Sykį paklausiau, ar ir jam taip pat sunku surasti 
reikiamas žalvario lenteles tarp viso šlamšto viešajame archyve. 
Jis atsakė: „O ne, visai nesunku“, — o paaiškėjo, kad jis nė sykio 
nebuvo ten nuėjęs patikrinti nė vieno fakto! Sakyk, kodėl skaitei 
mano istoriją? 

— Skaičiau tavo pasakojimą apie Peruzijos apgultį. Joje dalyva- 
vo mano senelis, pirmasis Livijos vyras. Domiuosi tuo laikotarpiu 
ir renku medžiagą savo tėvo gyvenimo aprašymui. Mano mokyto- 
jas Atėnodoras patarė paskaityti tavo knygą — jis sakė, kad sąži- 
ningai parašyta. Mano ankstesnis mokytojas Markas Porcijus Ka- 
tonas sykį buvo pareiškęs, kad tai melo krūva, todėl dar mieliau 
tikėjau Atėnodoru. 

— Taip, nenuostabu, jog Katonui knyga nepatinka. Katonai ko- 
vojo priešo pusėje. Aš padėjau išvaryti jo senelį iš Sicilijos. O 
žinai, tu esi pirmas mano sutiktas jaunas istorikas. Istorija — pa- 
gyvenusio žmogaus žaidimas. Kada tu laimėsi mūšius kaip tėvas ir 
senelis? 

— Galbūt senatvėje. 

Jis nusijuokė: 

— Nematau priežasties, kodėl istorikas, visą gyvenimą studija- 
vęs karo taktiką, negalėtų būti nenugalimas karo vadas, jei turėtų 
geras pajėgas ir drąsos... 

— Ir gerų karininkų, — įsiterpiau prisimindamas Kleoną. 

— Ir gerų karininkų, žinoma, — net jei jis niekada nelaikė ran- 


koje skydo ar kalavijo. 


DVIDEŠIMTO AMŽIAUS AUKSO FONDAS 123 


Aš taip įsidrąsinau, kad paklausiau Poliono, kodėl jis dažnai 
vadinamas „paskutiniu romėnu“. Jis patenkintas atsakė: 

— Taip mane pavadino Augustas. Tai buvo tada, kai jis paprašė 
manęs dėtis prie jo kare prieš tavo senelį Antonijų. Paklausiau, 
kuo jis mane laiko, —- Antonijus buvo vienas geriausių mano drau- 
gų. „Azinijau Polionai, — pasakė jis, —- manau, kad tu esi paskuti- 
nis romėnas. Šis vardas veltui priskirtas tam žmogžudžiui Kasi- 
jui.“ — „O kad aš esu paskutinis romėnas, — atsakiau, - kieno tai 
kaltė? Ir kieno bus kaltė, kai tau sunaikinus Antonijų niekas, iš- 
skyrus mane, nedrįs tavo akivaizdoje galvos pakelti ar kalbėti be 
eilės?“ — „Ne mano, Azinijau, — pasakė jis apgailestaudamas, — 
tai Antonijus paskelbė karą, ne aš. Ir kai tik Antonijus bus sumuš- 
tas, aš, žinoma, grąžinsiu respublikinį valdymą.“ — „Jei ponia Li- 
vija nepareikš savo veto“, — pasakiau aš. 

Senukas suėmė mane už pečių. 

— Beje, pasakysiu tau kai ką, Klaudijau. Esu labai senas, ir nors 
atrodau gana žvalus, man jau galas. Po trijų dienų mirsiu, žinau 
tai. Prieš pat mirtį aplanko keistas aiškumas. Kalbi kaip pranašas. 
Paklausyk! Ar nori nugyventi ilgą darbingą gyvenimą ir jo pabai- 
goje susilaukti garbės? 

— Taip. 

— Tada perdėk savo šlubčiojimą, tyčia mikčiok, dažnai apsi- 
mesk sergąas, leisk savo protui klajoti, visomis viešomis ir pusiau 
viešomis progomis purtyk galvą ir grąžyk rankas. Jei galėtum ma- 
tyti tiek, kiek aš matau, — žinotum, kad tai tavo vienintelė viltis 
išlikti ir pagaliau sulaukti šlovės. 

Aš pasakiau: 

— Livijaus pasakojimas apie Brutą — turiu omenyje pirmąjį Bru- 
tą — gal ir neistoriškas, bet vietoje. Brutas taip pat apsimetė pus- 
pročiu, kad galėtų geriau ginti tautos laisvę. 

— Ką? Tautos laisvę? Tu tuo tiki? Maniau, kad ir tie žodžiai 
jaunajai kartai jau mirę. 

— Mano senelis ir tėvas tikėjo laisve... 

— Taip, — atšiauriai nutraukė Polionas, — todėl ir mirė. 

— Ką nori tuo pasakyti? 

— Noriu pasakyti, štai kodėl jie ir buvo nunuodyti. 

— Nunuodyti! Kas juos nunuodijo? 

— Hm! Ne taip garsiai, berniuk. Ne, aš neminėsiu vardų. Ta- 
čiau duosiu tau patikimą įrodymą, kad ne šiaip sau kartoju nepa- 
grįstus gandus. Sakai, kad rašai apie savo tėvo gyvenimą? 

— Taip. 

— Na, tai pamatysi, kad tau nebus leidžiama eiti toliau tam 
tikros ribos. Ir asmuo, kuris tave sustabdys. .. 

Tuo metu šlepsėdamas grįžo Sulpicijus, ir daugiau nieko įdo- 
maus nebuvo pasakyta, tik atsisveikindamas Polionas patraukė ma- 
ne į šalį ir sušnabždėjo: 

— Mažasis Klaudijau, sudie! Nebūk kvailas dėl tautos laisvės. Dar 
neatėjo laikas. Kad reikalai pagerėtų, pirma turi gerokai pablogė- 
ti. — Paskui jis pasakė garsiau: — Ir dar vienas dalykas. Jei man numi- 
rus kada nors mano istorijoje aptiksi kokį nors svarbų dalyką, kuris 
tau pasirodys neistoriškas, leidžiu tau — manau, kad tu išmanai da- 
lyką, — priede įrašyti pataisymus. Tegu mano raštai žengia koja ko- 
jon su laiku. Pasenusios knygos tetinka žuviai vynioti. 

Aš pasakiau, kad ši pareiga man bus garbė. 

Po trijų dienų Polionas mirė. Testamentu jis man paliko senųjų 
lotyniškų istorijų rinkinį, bet jos man nekliuvo. Mano dėdė Tibe- 
rijus pasakė, kad tai klaida: iš tiesų jos skirtos jam, tik mūsų var- 
dai panašūs. Poliono mintį, jog esu pakankamai nusimanantis, 
kad galėčiau taisyti jo raštus, visi palaikė pokštu, bet po kokių 
dvidešimties metų aš ištesėjau savo pažadą Polionui. Mano nuo- 
mone, jis per daug negailestingai apibūdino Ciceroną — kad šis 
buvęs tuštuolis, neryžtingas ir bailys, — ir nors nemaniau priešta- 
rauti šiam nuosprendžiui, man pasirodė būtina pažymėti, kad jis 
nebuvo išdavikas, kaip atrodė iš Poliono aprašymo. Polionas rė- 
mėsi kai kuriais Cicerono laiškais, ir aš sugebėjau įrodyti, jog tai 
Klodijaus Pulchro klastotė. Ciceronas užsitraukė Klodijaus prie- 
šiškumą, nes liudijo prieš jį, kai šis buvo apkaltintas persirengęs 
muzikante dalyvavęs aukojime Palaimos deivei. Šitas Klodijus bu- 


vo dar vienas iš blogųjų Klaudijų. 


Dešimtas skyrius 


Man sulaukus pilnametystės, Augustas įsakė Tiberijui įsūnyti 
Germaniką, nors jis ir turėjo įpėdinį — Kastorą; taip Germanikas 
perėjo iš Klaudijų giminės į Julijų. Dabar aš buvau vyresniosios 
Klaudijų atšakos galva, ir mano rankose teisėtai atsidūrė iš tėvo 
paveldėti pinigai bei valdos. Aš tapau savo motinos globėju — nes 
ji nebeištekėjo antrą kartą, — ir tai jai atrodė tikras pažeminimas. 
Nors aš turėjau pasirašinėti visus dalykinius popierius ir buvau 
giminės žynys, su manim ji elgėsi netgi nuožmiau nei anksčiau. 
Mano pilnametystės iškilmės keistai skyrėsi nuo Germaniko. 
Vidurnaktį užsivilkau vyro apdarą ir be jokios palydos ar eisenos 
neštuvais buvau nuneštas į Kapitolijų, kur atlikau aukojimą, o ta- 
da vėl buvau nuneštas atgal į lovą. Germanikas ir Postumas būtų 
dalyvavę, bet kad man būtų skiriama kuo mažiau dėmesio, tą naktį 
Livija rūmuose surengė puotą, nuo kurios jie negalėjo išsisukti. 
Tas pat buvo per mano tuoktuves su Urgulanila. Nedaug kas 
apie jas žinojo iki rytojaus po iškilmių. Ceremonija buvo tokia 
kaip visada. Urgulanila avėjo šafrano spalvos batais ir dėvėjo lieps- 
nos spalvos šydą, buvo metami burtai, valgomas šventasis pyra- 
gas, buvo dvi avikailiais užklotos kėdės, aš atnašavau liejamąją au- 
ką, ji patepė durų staktas, buvo trys monetos, aš daviau jai ugnies 
ir vandens dovaną — viskas vyko tvarkingai, tik nebuvo eisenos su 
deglais ir viskas buvo daroma atsainiai, skubotai ir nenoriai. Kad 
nesukluptų ant vyro namų slenksčio, pirmą kartą čia įeinanti ro- 
mėnų nuotaka visuomet pernešama per slenkstį. Du Klaudijai, 
kurie turėjo ją pernešti, buvo nusenę ir ne pagal Urgulanilos svo- 


rį. Vienas jų paslydo ant marmuro, ir Urgulanila dribo su trenks- 


6 m. po Kr. 

mu, paskui save nusitempdama ir nešėjus. Nėra blogesnio ženklo 
nei šis. Ir vis dėlto neteisinga būtų sakyti, kad tai buvo nelaiminga 
santuoka: tarp mūsų nebuvo tokios įtampos, kad pateisintų žodį 
„nelaiminga“. Iš pradžių mes miegodavome kartu, nes atrodė, 
jog to iš mūsų tikimasi, ir netgi kartais turėdavome lytinių santy- 
kių — man tai buvo pirma patirtis, — kadangi tai irgi buvo tarsi 
privaloma santuokos dalis, o ne iš geismo ar meilės. Visuomet 
buvau jai kiek galėjau dėmesingas ir paslaugus, ir ji man atsilygi- 
no abejingumu — tai buvo geriausia, ko būčiau galėjęs tikėtis iš 
jos būdo moters. Po trijų mėnesių nuo vestuvių ji pastojo ir pa- 
gimdė man sūnų, vardu Druzilas, kuriam niekaip negalėjau su- 
rasti jokių tėviškų jausmų. Pagieža jis nusidavė į mano seserį Livi- 
lą, o likusiais bruožais — į Urgulanilos brolį Plaucijų. Netrukus 
papasakosiu apie Plaucijų, kurį Augustas buvo nurodęs man mo- 
ralės pavyzdžiu. 

Augustas ir Livija turėjo metodišką įprotį niekuomet nepalikti 
jokio sprendimo apie svarbų šeimos ar valstybės reikalą neužrašę 
tiek paties sprendimo, tiek jį nulėmusių svarstymų. Dažniausiai 
jie rašydavo vienas kitam laiškus. Iš krūvos laiškų, rastų po jų mir- 
ties, perrašiau keletą, kurie parodo Augusto požiūrį į mane tuo 


metu. Pirmasis parašytas treji metai prieš mano vedybas. 


Mano brangioji Livija, 

Noriu užrašyti keistą šiandien nutikusį dalyką. Nežinau, ką apie 
tai ir galvoti. Kalbėjausi su Atėnodoru ir prasitariau: „Turbūt mokyti 
jaunąjį Tiberijų Klaudijų yra varginantis darbas. Man rodos, jis kas- 
dien vis prasčiau atrodo, darosi vis nervingesnis ir nieko nebesugeba “. 
Atėnodoras atsakė: „Nespręsk apie berniuką per daug griežtai. Jis la- 
bai jautriai reaguoja į šeimos nusivylimą ir panieką iš visų pusių. Jis 
toli gražu nėra negabus — nori tikėk, nori ne, man jo draugija labai 
maloni. Niekada nesi girdėjęs jo deklamuojant? “- „Deklamuojant?“ — 
nusijuokiau. „Taip, deklamuojant, — pakartojo Atėnodoras. — Štai 
kas. Tu parink temą kalbai ir po pusvalandžio ateik paklausyti, kas 


išeis. Tik pasislėpk už užuolaidos, antraip neišgirsi nieko gero.“ Aš 

parinkau temą „Romėnų pergalės Germanijoje“ ir po pusvalandžio, 
klausydamasis už užuolaidos, stebėjausi kaip niekad gyvenime. Faktus 
Klaudijus mokėjo kaip savo penkis pirštus, pagrindiniai teiginiai buvo 
puikiai parinkti ir prie jų gražiai priderintas ir subalansuotas detalus 
pasakojimas; negana to — jis puikiai valdė savo balsą, jis nemikčiojo. 
Kad mane perkūnas nutrenktų, jei nebuvo malonu ir pamokoma jo 
klausytis! Niekaip negaliu suprasti, kaip žmogus, kurio kasdienės šnekos 
tokios beviltiškai kvailos, gali per tokį trumpą laiką sukurti kalbą duota 
tema, tokiu tobulai racionaliu ir netgi moksliniu stiliumi. Aš išėjau, 
liepęs Atėnodorui nesakyti, kad viską girdėjau ir koks buvau nustebęs, 
bet jaučiuosi privaląs tau apie tai papasakoti ir netgi pasiūlyti, kad 
nuo šiol mes kartais leistume jam su mumis vakarieniauti, kai nebus 
daug svečių, žinoma, jei tik jis sėdės užčiaupęs burną ir pastatęs ausis. 
Jei vis dėlto yra šiek tiek vilties, kaip esu linkęs manyti, kad jis pamažu 
taps atsakingu šeimos nariu, tai turi palengva pratintis apsieiti su sau 
lygiais visuomenės nariais. Negalime amžinai laikyti jo uždaryto su 
mokytojais ir atleistiniais. Žinoma, dėl jo proto sugebėjimų žmonės 
labai nesutaria. Jo dėdė Tiberijus, motina Antonija ir sesuo Livila 
vienu balsu tvirtina, kad jis idiotas. Kita vertus, Atėnodoras, Sulpici- 
jus, Postumas ir Germanikas prisiekia, kad kai nori jis būna protin- 
gas, tik susijaudinimas lengvai išmuša jį iš vėžių. Kas dėl mano nuo- 


monės, kartoju, kad dar negaliu apsispręsti. 
Livija į tai atsakė: 


Mano brangusis Augustai, 

Už užuolaidos tave ištikusi staigmena ne didesnė ir ne mažesnė už 
tą, kurią kartą patyrėme, kai Indijos pasiuntinys nutraukė šilko skrais- 
tę nuo auksinio narvelio, kurį mums atsiuntė jo valdovas aukštasis ka- 
ralius, ir mes pirmą kartą išvydome paukštį papūgą su jo smaragdo 
žalumo plunksnomis bei rubino kakleliu ir išgirdome sakant: „Šlovė 
Cezariui, Tėvynės Tėvui!“ Mus nustebino ne patys žodžiai, nes juos 
gali pasakyti bet kuris švepluojantis vaikiukas, bet tai, kad prabilo paukš- 
tis. Bet tik kvailys gali girti paukščio protą už tai, kad pasakė tinkamus 

žodžius, nes jis nežino, ką jie reiškia. Nuopelnus reikia priskirti tam, 
kuris su neįtikima kantrybe mokė paukštį kartoti žodžius, nes, kaip 
žinai, jis išmokytas kitomis progomis sakyti kitus dalykus, o šiaip tauš- 
kia visiškus niekus, ir idant tylėtų, turime laikyti narvelį uždengtą. 
Taip ir su Klaudijumi — nors mano vaikaitį lyginti su papūga, nenu- 
neigiamai gražiu paukščiu, vargu ar yra pagyrimas papūgai: tai, ką tu 
girdėjai, be jokios abejonės, buvo atmintinai iškalta kalba. „Romėnų 
pergalės Germanijoje“ juk labai paprasta tema, ir Atėnodoras gal pri- 
vertė jį žodis žodin išmokti pustuzinį ar daugiau panašių pavyzdinių 
tekstų. Nesakau, kad man nemalonu girdėti, kad jis toks imlus, — 
labai tuo džiaugiuosi. Tai reiškia, pavyzdžiui, kad mums pavyks ji pa- 
rengti savo paties tuoktuvių apeigoms. Tačiau tavo pasiūlymas, kad jis 
vakarieniautų su mumis, yra juokingas. Niekada nesutiksiu valgyti su 
juo tame pačiame kambaryje — man sutriktų virškinimas. 

O kas dėl liudijimų apie jo sveiką protą, — įsigilink. Vaikas būdamas 
mirštančiam tėvui Germanikas prisiekė mylėti ir ginti savo mažąjį bro- 
liuką; žinai, kokios kilnios Germanikas sielos, tad nenorėdamas išduoti 
šventos priesaikos jis kuo geriau atsiliepia apie savo brolio protą, vilda- 
masis, kad vieną dieną šis pasitaisys. Taip pat aišku, kodėl Atėnodoras 
ir Sulpicijus apsimeta maną, kad Klaudijus mokytinas: jiems getai mo- 
kama už jo lavinimą, 0 jų pareigos duoda jiems pretekstą slampinėti po 
rūmus ir dėtis asmeniniais patarėjais. O dėl Postumo, štai jau keletą 
mėnesių tau skundžiuosi, ar ne, kad visai nesuprantu šio jaunuolio. 
Manau, Mirtis buvo didžiai nemaloninga, kad pasiėmė du jo talentin- 
gus brolius, o mums paliko tik jį. Jam patinka ginčytis su vyresniai- 
siais, kai visai nedera ginčytis, nes visi "faktai nenuginčijami, — vien kad 
mus išvargintų ir parodytų savo, kaip vienintelio gyvo likusio tavo vai- 
kaičio, svarbą. Kad jis giria Klaudijaus protą, yra tipiškas tokio elgesio 
pavyzdys. Aną dieną jis mane įžeidė, kai pasakiau, kad Sulpicijus gaiš- 
ta laiką mokydamas berniuką: jis pasakė, jog Klaudijus turi daugiau 
įžvalgumo nei dauguma jo artimų giminaičių; manau, kad jis ir mane 
įtraukė į jų tarpą! Tačiau Postumas yra atskira problema. Dabar kal- 
bame apie Klaudijų; kartoju, kad negaliu vakarieniauti jo draugijoje — 
dėl fizinių priežasčių, kurias, tikiuosi, tu suprasi. 


Livija 

Po metų, kai Livija keletą dienų buvo išvykusi į kaimą, jis jai 


rašė: 


„O kai dėl jaunojo Klaudijaus, pasinaudosiu tavo nebuvimu ir 
pakviesiu jį vakarienės kas vakarą. Prisipažįstu, kad jo akivaizdoje vis 
dar jaučiuosi nepatogiai, bet nemanau, kad jam į gera nuolat vaka- 
rieniauti vien su savo Sulpicijum ir Atėnodoru. Jų pokalbiai perdėm 
knyginiai, ir nors jie abu puikūs vyrukai, tai nėra ideali draugija jo 
amžiaus ir padėties berniukui. Nuoširdžiai norėčiau, kad jis pasirink- 
tų kokį nors kilmingą jaunuolį, kurio laikysena, rengimosi stiliumi ir 
elgesiu galėtų sekti. Tačiau jam trukdo jo nedrąsumas bei drovumas. 
Kaip didvyrį jis garbina mūsų brangųjį Germaniką, bet toks jautrus 
savo trūkumams, kad nedrįsta jo mėgdžioti — ne daugiau, nei aš drįs- 
čiau vaikščioti su liūto kailiu bei vėzdu ir vadintis Herkuliu. Vargšui 
sutvėrimui nepasisekė; mat svarbiuose dalykuose (kai protas neklai- 


džioja) jo širdies kilnumas akivaizdus. .. 


Įdomus ir trečias laiškas, parašytas netrukus po mano vedybų, 
kai buvau ką tik paskirtas Marso žyniu: 


Mano brangioji Livija, 

Kaip patarei, kalbėjausi su Tiberijumi apie tai, ką daryti su jau- 
nuoju Klaudijumi per Marso žaidynes. Dabar, kai jis sulaukė pilna- 
metystės ir buvo paskirtas į laisvą Marso žynių kolegijos vietą, nebega- 
lime atidėlioti sprendimo dėl jo ateities: dėl to juk sutinkame, ar ne? 
Jeigu jo protas ir kūnas pakankamai sveiki, kad jis būtų pripažintas 
gerbtinu šeimos nariu, — 0 aš manau, kad jis pakankamai sveikas, 
antraip nebūčiau įsūnijęs Tiberijaus su Germaniku ir palikęs jo vyres- 
niosios Klaudijų šakos galva, — tai tada akivaizdu, kad jam reikia 
suteikti tokių pat progų iškilti, kaip ir Germanikui. Prisipažįstu, gal- 
būt aš vis dar klystu — jo naujausi laimėjimai neatrodo pribloškiantys. 
Tačiau jei vis dėlto nuspręsime, kad jo kūno negalia susijusi su įgimta 
proto negalia, turime atimti progą piktiems žmonėms pasišaipyti iš jo 
ir iš mūsų. Kartoju, labai greitai turime kartą ir visiems laikams nu- 


spręsti, ką daryti su tuo vaikinu — nors ir dėl to, kad nereikėtų kaskart 

vis iš naujo galvoti, ar jis sugebės vykdyti iš prigimties jam prideran- 
čias valstybės pareigas: tai būtų nuolatinis vargas ir nepatogumas. 

Taigi konkretus klausimas toks: ką su juo daryti per šias žaidynes? 
Aš neprieštaraučiau, jei jis būtų paskirtas žynių vyresniuoju per puotą, 
bet tik su sąlyga, kad viską paliks savo svainiui, jaunajam Plaucijui 
Silvanui, ir tik vykdys ką liepiamas. Taip jis galėtų daug ko išmokti, o 
jei gerai išmoks, tai ir neapsigėdins. Bet, aišku, ir kalbos negali būti, 
kad jis sėdėtų su manimi pirmininko vietoje šalia šventosios statulos, 
nes žmonės teatre nuolat žiūrės tenai ir bet kokie jo elgsenos keistumai 
bus komentuojami. 

Kita problema — ką daryti su juo per Lacijaus Jupiterio šventę. 
Germanikas drauge su konsulais ketina eiti į Albos kalną dalyvauti 
atnašavime; kiek žinau, Klaudijus nori eiti kartu. Bet čia vėlgi nesu 
tikras, ar gali pasikliauti, kad jis neapsikvailins: Germanikas rūpinsis 
savo pareigomis ir negalės visą laiką jo prižiūrėti. Ir jeigu jis eis, tai 
žmonės norės žinoti, ką jis ten veikia; jie klausinės, kodėl jis nepaskir- 
tas Miesto valdytoju šventės laikui, kol Romoje nėra magistratų, — tą 
garbę, kaip prisimeni, iš eilės buvome suteikę Gajui, Liucijui, Germa- 
nikui, jaunajam Tiberijui ir Postumui, vos tik jiems sulaukus pilna- 
metystės, kaip jų pirmąją pareigybę. Geriausias būdas išsisukti — pra- 
nešti, kad jis serga, nes juk negali būti nė kalbos, kad jam tektų Mies- 
to valdytojo pareigos. 

Jei nori parodyti šį laišką Antonijai, neprieštarauju: patikink ją, 
kad greitai vienaip ar kitaip nuspręsime jos sūnaus likimą. Nei šis, nei 


tas, kad ji pagal įstatymą yra jo globotinė. 
Augustas 


Išskyrus tai, kad tai buvo pirmosios oficialios mano pareigos, 
nėra ką pasakoti, kaip susitvarkiau su žynių puota. Plaucijus, tuš- 
čiagarbis dabita, primenantis žvirblį, viską už mane padarė ir net- 
gi nesivargino aiškindamas, kaip veikia viešojo maitinimo sistema 
ir kokios yra žynių viršenybės taisyklės; jis netgi nesiteikė atsakyti 
į mano klausimus. Jis tik išmokė mane tam tikrų oficialių gestų 


bei žodžių, kuriuos turėjau pasakyti sveikindamasis su žyniais ir 

tam tikrais puotos momentais, ir uždraudė kalbėti ką nors kita. 
Tai buvo labai nepatogu, nes neretai būčiau galėjęs tinkamai įsi- 
terpti į pokalbį, o mano tylėjimas ir paklusnumas Plaucijui paliko 
blogą įspūdį. Pačių žaidynių aš nemačiau. 

Jūs negalėjote nepastebėti Livijos nepagarbių pastabų apie 
Postumą. Nuo to laiko jos laiškuose jų vis daugėja, ir Augustas, 
iš pradžių mėginęs užstoti savo vaikaitį, pamažu prisipažįsta juo 
nusivylęs. Manau, kad Livija turėjo pripasakoti Augustui kur kas 
daugiau, nei surašyta laiškuose, jei Postumas taip lengvai neteko 
malonės; čia esama kelių visiškai aiškių konkrečių dalykų. Pir- 
ma, Livija praneša, kad Tiberijus skundęsis įžūliais Postumo at- 
siliepimais apie Rodo retorikos mokyklą. Dar ji sako, jog Kato- 
nas skundęsis bloga Postumo įtaka jauniesiems mokiniams, ka- 
dangi šis kritikuojąs jo discipliną. Paskui Livija ištraukia slaptas 
Katono ataskaitas, sakydama iki šiol jų nerodžiusi tikėdamasi 
permainos. Toliau dar nerimą keliantys pranešimai apie Postu- 
mo niūrumą ir piktumą — tai buvo laikas, kai jis nusivylė Livila 
ir sielvartavo dėl savo brolio Gajaus mirties. Dar yra pasiūly- 
mas, kad sulaukus pilnametystės visa, ką jis turi paveldėti iš sa- 
vo tėvo Agripos, nebūtų jam perduodama dar keletą metų, nes 
„tai gali paskatinti dar didesnį pasileidimą, nei jis sau leidžia 
dabar!“ Įtrauktas į sąrašus jaunuolių, sulaukusių karo tarnybos 
amžiaus, jis paskiriamas į apsaugos kariuomenę paprastu jau- 
nesniuoju karininku, nesuteikiant jokių neeilinių laipsnių, kaip 
kad Gajui ir Liucijui. Augustas pats mano, kad taip bus saugiau- 
sia, nes Postumas ambicingas; neturi iškilti panašių situacijų kaip 
tada, kai kilmingi jaunuoliai rėmė Marcelą prieš Agripą ar Gajų 
prieš Tiberijų. Netrukus skaitome, kad Postumas užsigauna, jis 
sako Augustui, kad patys savaime jokie titulai jam nereikalingi, 
bet jų nesuteikimą neteisingai supranta draugai — jie mano, kad 
rūmuose jis susilaukęs nemalonės. 

Toliau eina rimtesnės pastabos. Postumas prarado savitvardą 
susikivirčijęs su Plaucijumi — bet nė vienas vėliau nenorėjo pa- 
sakyti Livijai, dėl ko nesutarė, — ir griebęs jį įmetė į fontaną 


kelių aukštos padėties žmonių bei jų tarnų akyse. Taigi jis kvie- 


132 ROBERT GRAVES 


čiamas pasiaiškinti pas Augustą, bet neatrodo atgailaująs — Plau- 
cijus nusipelnęs būti išmurkdytas, nes įžeidžiamai kalbėjęs su 
manimi; kartu jis skundžiasi Augustui, kad jam neteisėtai neati- 
duodamas palikimas. Netrukus Livija jam priekaištauja dėl pa- 
sikeitusio elgesio ir atžarumo su ja. „Kas tave apnuodijo?“ — 
klausia ji. Jis juokdamasis atsako: „Gal tu ko nors pridėjai man 
į sriubą“. Kai ji pareikalauja pasiaiškinti dėl tokio akiplėšiško 
pokšto, jis atsako, dar vulgariau išsišiepęs: „Tai senas pamočių 
pokštas — pridėti ko nors į sriubą“. Kiek vėliau Postumo vadas 
pasiskundžia Augustui, kad Postumas nebendrauja su kitais jau- 
nais karininkais, o visą laisvalaikį leidžia prie jūros žvejodamas. 
Už tai jis pravardžiuojamas Neptūnu. 

Marso žynio pareigos man nebuvo sunkios; Plaucijui, tos pa- 
čios kolegijos žyniui, buvo prisakyta prižiūrėti mane per apeigas. 
Aš ėmiau nekęsti Plaucijaus. Įžeidžiami žodžiai, už kuriuos Postu- 
mas įmetė jį į fontaną, buvo tik žiedeliai. Jis vadino mane lemūru 
ir sakė, kad tik dėl ištikimybės Augustui ir Livijai susilaiko ne- 
spjovęs į mane kiekvieną kartą, kai užduodu kokį kvailą ir nerei- 
kalingą klausimą. 


Vienuoliktas skyri us 


Muai prieš man sulaukiant pilnametystės ir vedant buvo blogi 
metai Romai. Pietų Italijoje įvyko keletas žemės drebėjimų, ku- 
rie sugriovė kelis miestus. Pavasarį lijo nedaug, ir derlius visur 
atrodė nekaip; paskui prieš pat pjūtį prapliupo audringi lietūs, 
kurie suplakė, sugadino ir tuos javus, kurie užaugo. Liūtis buvo 
tokia stipri, kad Tiberis nunešė tiltą, o žemutinėje Miesto dalyje 
septynias dienas galima buvo plaukti valtimis. Atrodė, kad gresia 
badas, tad Augustas pasiuntė žmones į Egiptą ir kitas vietas su- 
pirkti didžiulį kiekį grūdų. Visuomeniniai aruodai buvo ištuštėję 
dėl prasto anų metų derliaus, nors ir ne tokio menko kaip dabar. 
Pasiuntiniams pavyko nupirkti tam tikrą kiekį grūdų, bet labai 
brangiai ir iš tiesų nepakankamai. Žiema buvo sunki dar ir dėl 
to, kad į Romą suplūdo minios žmonių — per pastaruosius dvi- 
dešimt metų gyventojų skaičius joje padvigubėjo. Ostijos uoste 
plaukioti žiemą nebuvo saugu, tad krovininiai laivai su grūdais iš 
Rytų savaičių savaitėmis stovėjo neiškrauti. Augustas darė ką ga- 
lėjo, kad pažabotų badą. Jis laikinai ištrėmė visus, išskyrus namų 
savininkus su šeimomis, į kaimus ne arčiau kaip šimtas mylių 
nuo Miesto, iš konsularų sudarė maisto paskirstymo tarybą ir 
uždraudė viešas puotas, net ir savo gimtadienio proga. Už nema- 
žą dalį grūdų importo jis sumokėjo pats ir nemokamai išdalijo 
vargšams. Kaip visada, badas sukėlė maištus, o maištai — padegi- 
mus: naktį išbadėję plėšikautojai iš darbininkų kvartalų padeg- 
davo ištisas prekybos gatves. Augustas įsteigė naktinių sargų 
pajėgas su septyniais padaliniais, kad tai nepasikartotų: jos pasi- 


rodė esančios tokios naudingos, kad niekada nebuvo panaikin- 

tos. Tačiau maištininkai pridarė didžiulės žalos. Tuo metu buvo 
įvestas naujas mokestis, siekiant surinkti pinigų Germanijos ka- 
rams, o čia dar badas, gaisrai ir kiti mokesčiai — liaudis ėmė ne- 
rimti ir atvirai kalbėti apie sukilimą. Ant visuomeninių pastatų 
durų po nakties pasirodydavo grėsmingi atsišaukimai. Buvo kal- 
bama, kad rengiamas didžiulis sąmokslas. Senatas paskyrė apdo- 
vanojimą už bet kokias žinias, padėsiančias suimti kurstytoją, ir 
daugelis ėmė įdavinėti savo kaimynus; painiavos tik padaugėjo. 
Matyt, nebuvo jokio tikro sąmokslo, tik viltingi gandai apie są- 
mokslus. Pagaliau iš Egipto, kur derlius imamas žymiai anksčiau, 
pradėjo plaukti grūdai, ir įtampa nuslūgo. 

Tarp bado metu iš Romos ištremtų žmonių buvo gladiatoriai. 
Jų nebuvo daug, bet, Augusto nuomone, per pilietinius neramu- 
mus jie, ko gera, būtų suvaidinę pavojingą vaidmenį. Mat tai buvo 
šutvė viltį praradusių žmonių — kai kurie jų, kadaise aukštos pa- 
dėties, už skolas parduoti į vergiją; savininkai sutiko leisti jiems 
užsidirbti sau laisvę kaunantis kalavijais. Jei koks kilmingas jau- 
nuolis įsiskolindavo, kaip kartais atsitinka, ne dėl savo kaltės ar iš 
jaunatviško neapdairumo, nuo vergijos jį išgelbėdavo platūs ry- 
šiai ar įsikišdavo pats Augustas. O šie kilmingi kovotojai buvo žmo- 
nės, kurių niekas nelaikė vertais gelbėti nuo jų lemties; jie, savai- 
me tapę gladiatorių bendrijos vadais, labiausiai tiko vadovauti gin- 
kluotam sukilimui. 

Kai padėtis pagerėjo, jie buvo atšaukti ir nuspręsta praskaid- 
rinti visų nuotaiką surengiant dideles viešas kalavijų kovas ir lau- 
kinių žvėrių medžioklę mano ir Germaniko vardu mūsų tėvo at- 
minimui. Livija norėjo priminti Romai didžius mano tėvo žygius, 
drauge atkreipdama dėmesį į Germaniką, kuris buvo į jį labai 
panašus ir kuris, kaip tikėtasi, greitai turėjo vykti į Germaniją 
padėti dėdei Tiberijui, dar vienam žymiam kariui, laimėti naujų 
pergalių. Mano motina ir Livija prisidėjo prie šventės išlaidų, nors 
pagrindinė našta teko Germanikui ir man. O kadangi manyta, jog 
tokioje padėtyje Germanikas labiau reikalingas pinigų nei aš, tai 
mano motina paaiškino man, kad būtų teisingiausia, jei mano 


įnašas būtų dvigubai didesnis. Aš tik džiaugiausi proga padaryti 

ką galiu dėl Germaniko. Tačiau kai viskas pasibaigė ir sužinojau, 
kiek pinigų išleista, aš pašiurpau: šventė buvo surengta neskai- 
čiuojant, o be įprastinių gladiatorių kovų ir laukinių žvėrių me- 
džioklės išlaidų, mes dar papylėme miniai sidabrinių lietų. 

Pagal specialų senato potvarkį eisenoje link amfiteatro mes su 
Germaniku vykome senu mūsų tėvo kovos vežimu. Buvome ką 
tik paaukoję jo atminimui prie didžiulės kapavietės, kurią sau pa- 
sistatė Augustas; jis ten padėjo ir mano tėvo bei Marcelo pelenus. 
Mes leidomės žemyn Apijaus keliu ir praėjome pro memorialinę 
mūsų tėvo arką su milžiniška jo statula ant žirgo, šia proga pa- 
puošta laurų vainiku. Pūtė šiaurės rytų vėjas, tad gydytojai nelei- 
do man būti be apsiausto, ir išskyrus dar vieną žmogų, aš buvau 
vienintelis gladiatorių kovas stebintis asmuo su apsiaustu. Sėdė- 
jau šalia Germaniko kaip bendrapirmininkis. Antroji išimtis bu- 
vo ne kas kitas, kaip pats Augustas, sėdėjęs Germanikui iš kitos 
pusės. Jis nepaprastai jautriai reaguodavo į karštį bei šaltį ir žiemą 
vilkėdavo ne mažiau kaip ketverius marškinius, be labai storos 
togos ir ilgos liemenės. Kai kurie dalyviai mano ir Augusto drabu- 
žių panašumą palaikė lemtingu ženklu, be to, dar pažymėdami, 
kad esu gimęs pirmą jo vardu pavadinto mėnesio dieną, kai Lug- 
dune jis šventino savo altorių. Bent jau taip po daugelio metų jie 
sakėsi kalbėję. Livija irgi buvo su mumis — jai ši ypatinga garbė 
priklausė kaip mano tėvo motinai. Paprastai ji sėdėdavo su vesta- 
lėmis. Pagal taisykles moterys ir vyrai sėdėdavo atskirai. 

Tai buvo pirmoji kalavijų kova, kurią man buvo leista stebėti, ir 
todėl man buvo dar keisčiau sėdėti pirmininko vietoje. Germani- 
kas padarė visą darbą, nors ir apsimesdamas, kad tariasi su mani- 
mi, kai reikia ką nors spręsti, ir atliko viską su pasitikėjimu ir 
oriai. Man pasisekė, kad ta kova buvo geriausia iš visų kada nors 
vykusių amfiteatre. Tačiau man tai buvo pirma kova, todėl nega- 
lėjau iki galo įvertinti jos puikumo, nes neturėjau su kuo palygin- 
ti. Bet tikrai nesu matęs geresnės, o nuo to laiko man teko stebėti 
gal kokį tūkstantį svarbių kovų. Livija norėjo, kad Germanikas 
išpopuliarėtų kaip savo tėvo sūnus, ir nepagailėjo pinigų pasam- 


dyti vien geriausius Romos gladiatorius. Paprastai profesionalūs 


136 ROBERT GRAVES 


gladiatoriai būdavo labai atsargūs, kad nesusižeistų patys ir nesu- 
žeistų kitų, tad daugiausia energijos iššvaistydavo apsimestiniams 
išpuoliams ir apsimestinei gynybai bei smūgiams, kurie atrodė ir 
skambėjo homeriškai, bet iš tiesų buvo visai nekalti — kaip mos- 
telėjimai kuoka, kuriais liaudiškoje komedijoje apsikeičia vergai. 
Ir tik kartais, kai jie įsiusdavo vienas ant kito arba turėdavo atsi- 
skaityti už senas žaizdas, būdavo verta į juos žiūrėti. Šį kartą Livija 
sušaukė gladiatorių mokyklų galvas ir pasakė jiems norinti, kad 
kova būtų verta jos pinigų. Kiekvienas smūgis turi būti tikras, ant- 
raip ji išardysianti visą jų bendriją: praėjusią vasarą buvę per daug 
netikrų kovų. Taigi vadai liepė kovotojams šį kartą kautis iš tikrų- 
jų, nes antraip būsią išmesti iš bendrijos. 

Per pirmas šešias kovas vienas žuvo, vienas buvo taip sunkiai 
sužeistas, kad mirė tą pačią dieną, o trečiam skydas buvo pra- 
kirstas prie pat peties, ir tai sukėlė griausmingą juoką. Per kitas 
tris dvikovas gladiatoriams pavyko nuginkluoti savo priešinin- 
kus, bet po tokios šaunios kovos, kad Germanikas ir aš, kai rei- 
kėjo, galėjome patvirtinti publikos pritarimą iškeldami nykš- 
čius į viršų kaip ženklą, kad nugalėtųjų gyvybės reikia pasigailė- 
ti. Vienas iš laimėtojų prieš metus ar dvejus buvo labai turtingas 
raitelis. Visoms šioms kovoms galiojo taisyklė, kad priešininkai 
turi kautis skirtingais ginklais — kalavijas prieš ietį ar kalavijas 
prieš kovos kirvį, ar ietis prieš vėzdą. Septintoje dvikovoje susi- 
rėmė vyrai, kurių vienas buvo apsiginklavęs įprastu kalaviju ir 
senovišku apskritu žalvariniu skydu, o kitas trišakiu žeberklu ir 
nedideliu tinklu. Tas, kuris turėjo kalaviją, arba persekiotojas, 
buvo apsaugos kariuomenės kareivis, neseniai nuteistas mirti už 
tai, kad girtas smogė savo karininkui. Jam nuosprendis buvo 
pakeistas — leista kautis su šiuo tinklu bei žeberklu ginkluotu 
vyru, protesionalu iš Tesalijos, labai gerai apmokamu, kuris, kaip 
man sakė Germanikas, per pastaruosius penkerius metus nu- 
kovė daugiau nei dvidešimt priešininkų. 

Aš buvau kareivio pusėje. Į areną jis įėjo išblyškęs ir tirtėda- 
mas — kelias dienas ištupėjus kalėjime, jį erzino šviesa. Jį palaikė 


visi jo kuopos draugai, nes karininkas buvo priekabiautojas ir žvė- 

ris, jie vienu balsu šaukė jam susiimti ir apginti kuopos garbę. Jis 
atsitiesė ir suriko: 

— Padarysiu ką galiu, vaikinai! 

Jo pravardė kareivinėse buvo Tarakonas — to pakako, kad di- 
džioji publikos dalis palinktų į jo pusę, nors apsaugos pajėgos 
Mieste buvo gan nepopuliarios. Jei tarakonas nudėtų žveją, būtų 
neblogas pokštas. Žmogui, kovojančiam dėl savo gyvybės, viso am- 
fiteatro parama — jau pusė pergalės. Tesalietis, liesas, bet raume- 
ningas, ilgarankis ilgakojis vyrukas, išėjo pasipūtęs ir atsistojo 'Ta- 
rakonui už nugaros. Jis vilkėjo tik odos tunika ir kieta apvalia odos 
kepuraite. Buvo gerai nusiteikęs ir laidė juokelius pirmųjų eilių 
žiūrovams — kodėl gi ne — jo priešininkas tebuvo mėgėjas, o jam 
Livija mokėjo tūkstantį auksinių už vieną pasirodymą ir dar pen- 
kis šimtus, jei po geros kovos nudės savo priešininką. Jie sustojo 
priešais pakylą ir pasveikino iš pradžių Augustą ir Liviją, o paskui 
Germaniką ir mane, kaip pirmininkus, įprastine formule: 

— Sveiki, ponai. Einą mirti jus sveikina! 

Mes į sveikinimus atsakėme formaliu mostu, bet čia Germani- 
kas pasakė Augustui: 

— Pone, bet juk persekiotojas yra vienas iš mano tėvo veteranų. 
Gerai jį pažįstu. Germanijoje jis laimėjo vainiką už tai, kad pir- 
mas pralaužė priešo užtvarą. 

Augustas susidomėjo. 

— Gerai, — pasakė jis, — tada tai turėtų būti nebloga kova. Ta- 
čiau tokiu atveju vyrukas su tinklu turėtų būti kokia dešimčia metų 
jaunesnis, metai šitam žaidime svarbu. 

Germanikas davė ženklą trimitininkams, ir kova prasidėjo. 

Tarakonas stovėjo kaip įkastas, o tesalietis šokinėjo aplink jį. 
Tarakonas nebuvo toks kvailas, kad švaistytų jėgas bėgiodamas pas- 
kui savo lengvai apsiginklavusį priešininką ar leistųsi supančioja- 
mas. Tesalietis mėgino jį suerzinti, bet Tarakonas nesidavė. Tik 
kartą, kai tesalietis prisiartino tiek, kad girdėjosi jo kvėpavimas, 
Tarakonas parodė esąs pasiruošęs atsakyti į puolimą, o jo atsako 
miklumas susilaukė pritarimo šauksmų minioje. Bet tesalietis laiku 


paspruko. Netrukus kova pagyvėjo: tesalietis švaistėsi aukštyn že- 

myn savo ilgu žeberklu, Tarakonas lengvai atsimušinėjo, viena akimi 
sekdamas tinklą, nukabinėtą švino šrateliais, kuriuo tesalietis mo- 
savo kaire ranka. 

— Puikiai darbuojasi, — išgirdau Liviją sakant Augustui. — Tai 
geriausias tinklininkas Romoje. Jis tik žaidžia su kareiviu. Ar ma- 
tei? Jis galėjo jį įpainioti ir smogti. Bet jis nori pratęsti kovą. 

— Taip, — tarė Augustas, — deja, atrodo, kad kareiviui galas. 
Nereikėjo jam gerti. 

Augustui nespėjus pabaigti sakinio, Tarakonas atmušė žeber- 
klą ir šokęs į priekį perplėšė iš šono odinę tesaliečio tuniką. 
Tesalietis žaibo greičiu spruko ir bėgdamas šveitė tinklu Tarako- 
nui per veidą. Nelaimei, vienas šratelis pataikė Tarakonui į akį ir 
akimirką jį apakino. Jis susverdėjo, o tesalietis, suvokęs savo pra- 
našumą, apsisuko ir išmušė jam iš rankų kalaviją. Tarakonas šo- 
ko jo pakelti, bet tesalietis buvo greitesnis. Čiupęs kalaviją jis 
nubėgo prie pertvaros ir mestelėjo jį turtingam globėjui, sėdin- 
čiam pirmoje eilėje, skirtoje raiteliams. Tada grįžo prie malo- 
nios užduoties išerzinti ir pribaigti nuginkluotą priešininką. Tin- 
klas švilpė virš Tarakono galvos, žeberklas švaistėsi tai šen, tai 
ten, bet Tarakonas nepalūžo ir sykį čiupęs už žeberklo vos jo 
neišplėšė. Tesalietis nusivarė jį prie mūsų pakylos, kad įspūdin- 
giau nužudytų. 

— Gana, — dalykiškai pareiškė Livija, — jau pakankamai pažaidė. 
Dabar jau turėtų jį pribaigti. 

Tesaliečio nereikėjo raginti. Jis išsyk užsimojo tinklu virš Ta- 
rakono galvos ir taikėsi smogti žeberklu į pilvą. Staiga publika 
kad suriks! Dešine ranka Tarakonas pagavo tinklą ir atšokęs iš 
visų jėgų spyrė į žeberklo kotą pėda ar dvi nuo priešininko ran- 
kos. Ginklas nuskriejo virš tesaliečio galvos, apsisuko ore ir vir- 
pėdamas įsmigo į medinę pertvarą. Akimirką tesalietis stovėjo 
nustėręs, tada paliko tinklą Tarakono rankose ir šoko žeberklo. 
Tarakonas metėsi šonu pirmyn ir jam bebėgančiam įrėmė į šon- 
kaulius savo skydo spyglius. Tesalietis žiopčiodamas griuvo ant 
visų keturių, Tarakonas mikliai atsitiesė ir smarkiai smogė sky- 


du jam į sprandą. 

— Triušio smūgis! — pasakė Augustas. — Niekad anksčiau nesu 
jo matęs arenoje, o tu, brangioji Livija? A? Galiu prisiekti, kad 
užmušė. 

Tesalietis tysojo negyvas. Maniau, kad Livija bus didžiai nepa- 
tenkinta, bet ji tepasakė: 

— Taip jam ir reikia. Štai kaip atsitinka, jei neįvertini savo prie- 
šininko. Nusivyliau tuo tinklininku, bet sutaupiau penkis šimtus 
auksinių, taigi, manau, negaliu skųstis. 

Popietės pramogas vainikavo dviejų germanų belaisvių kova. 
Jie priklausė priešiškoms gentims ir savo noru iškvietė vienas 
kitą į mirtiną dvikovą. Tai nebuvo graži kova — aršus kapojimasis 
ilgu kalaviju ir bardišiumi; kiekvienas ant kairio dilbio buvo pa- 
sirišęs nediduką puošnų skydą. Tai buvo neįprastas kovos bū- 
das, nes eiliniai germanų kareiviai kaunasi plonakotėmis ieti- 
mis siauru antgaliu — platus bardišius ir ilgas kalavijas yra aukš- 
tos padėties ženklai. Vienas iš kovotojų, geltonplaukis vyras 
daugiau nei šešių pėdų ūgio, mikliai susitvarkė su priešininku: 
iš pradžių klaikiai jį subadė, o paskui iš šono sudavė paskutinį 
smūgį į sprandą. Minia suūžė iš pasitenkinimo, ir jam apsisuko 
galva. Jis pusiau germaniškai, pusiau lotyniškai kareiviška šnekta 
išdrožė kalbą — sakė, jog savo šalyje jis esąs garsus karys, nudė- 
jęs mūšyje šešis romėnus, tarp jų ir vieną karininką, bet pavy- 
dus dėdė, genties vadas, įdavęs jį už įkaitą. Dabar jis metąs iššū- 
kį bet kuriam kilmingam romėnui susikauti su juo kalavijais ir 
atnešti jam septintą pergalę. 

Pirmas drąsuolis, iššokęs į areną, buvo jaunas karininkas iš 
senos, bet nuskurdusios šeimos, vardu Kasijus Cherėja. Jis bėg- 
te atbėgo prie pakylos prašyti leidimo priimti iššūkį. Jis sakė, 
kad jo tėvas žuvo Germanijoje, kur kovojo vadovaujamas šlo- 
vingojo karvedžio, kurio atminimui surengta ši šventė, — ar ne- 
galėtų jis pamaldžiai paaukoti šio pagyrūno savo tėvo dvasiai? 
Kasijus buvo puikus kovotojas. Dažnai matydavau jį Marso lau- 
ke. Germanikas pasitarė su Augustu, tada su manim. Augustas 
davė savo sutikimą ir aš išlemenau savąjį, ir Kasijui buvo liepta 


apsiginkluoti. Jis nuėjo į persirengimo kambarius ir pasiskolino 

Tarakono kardą, skydą bei šarvus — kad atneštų laimę ir norė- 
damas pamaloninti Tarakoną. 

Netrukus prasidėjo kur kas labiau įtempta kova nei per bet 
kurį profesionalų pasirodymą. Germanas mosavo savo didžiuliu 
kalaviju, o Kasijus gynėsi skydu ir vis mėgino kirsti germanui ne- 
tikėtą smūgį — bet šis buvo kiek stiprus, tiek ir budrus, ir du 
kartus Kasijų parklupdė. Minia nuščiuvo, tarsi stebėtų religines 
apeigas, nebuvo girdėti nieko, išskyrus plieno skambėjimą ir sky- 
dų žvangėjimą. Augustas pasakė: 

— Deja, atrodo, germanas jam per stiprus. Nereikėjo mums 
šito leisti. Jei Kasijus žus, tai sudarys blogą įspūdį pasienyje, kai 
karius pasieks ši Žinia. 

Kasijus paslydo kraujo klane ir virto ant nugaros. Su triumfo 
šypsena germanas jį apžergė, ir tuomet... man ausyse suūžė, aky- 
se patamsėjo, ir aš nualpau. Susijaudinimas, pirmą kartą gyveni- 
me išvydus žudomus žmones, dar Tarakono kova su tesaliečių, 
per kurią taip jaudinausi dėl Tarakono, o dabar šita kova, kai at- 
rodė, kad aš pats iš visų jėgų kaunuosi su germanu dėl savo gyvy- 
bės, — to man buvo per daug. Nebemačiau, kaip Kasijus vikriai 
pašoko, kai germanas užsimojo tuo bjauriu kalaviju, kad sutraiš- 
kytų jam kaukolę, nebemačiau greito smūgio skydo bumbulu ger- 
manui per strėnas, nebemačiau, kaip jie nusirito į šoną ir kaip 
Kasijus mikliai dūrė germanui į pažastį. Taip, Kasijus nudėjo tą 
vyrą. Nepamirškite Kasijaus, nes du ar tris kartus jis suvaidins 
svarbų vaidmenį šioje istorijoje. Kas dėl manęs, kurį laiką niekas 
nepastebėjo, kad aš nualpęs, o kai pastebėjo, aš jau gaivaliojausi. 
Jie mane paramstė, kad laikyčiausi, kol pasirodymas oficialiai baig- 
sis. Išnešti mane būtų buvusi pernelyg didelė gėda visiems. 

Kitą dieną žaidynės tęsėsi, bet aš ten nebedalyvavau. Buvo 
paskelbta, kad susirgau. Nepamačiau vienos įspūdingiausių ka- 
da nors amfiteatre vykusių kovų: Indijos dramblio — jie daug 
didesni nei afrikietiškoji veislė — ir raganosio. Išmanantieji statė 
pinigus už raganosį: nors jis žymiai mažesnis, jo oda kur kas 
storesnė, todėl tikėtasi, kad savo ilgu aštriu ragu jis greitai susi- 


tvarkys su drambliu. Jie sakė, kad Afrikoje drambliai įpratę vengti 

vietų, kuriose dažnai lankosi raganosiai, nes šie gerai gina savo 
teritoriją. Tačiau šis Indijos dramblys — kaip vėliau man papasa- 
kojo Postumas — visiškai nerodė jokių baimės ar nerimo ženklų, 
raganosiui įlėkus į areną. Jis kaskart pasitikdavo priešą atkišęs 
iltis ir nevėkšliškai drimblindavo iš paskos, kai raganosis nieko 
nepešęs traukdavosi. Tačiau pamatęs, kad negalės perdurti kieto 
raganosio sprando, šis fantastiškas sutvėrimas ėmėsi gudrybės. 
Savo straubliu jis paėmė šiurkščią erškėčių šluotą, kurią valyto- 
jas paliko smėlyje, ir kitą kartą puldamas trenkė ja priešininkui 
per snukį: jam pavyko iš pradžių apakinti vieną akį, paskui kitą. 
Raganosis, blaškydamasis iš įsiūčio ir skausmo, puldinėjo tai šen, 
tai ten ieškodamas priešo, kol galop visa jėga trenkėsi į medinę 
pertvarą, ją sulaužė, sutrupino savo ragą ir bloškėsi ant marmu- 
rinės sienelės. Tada — išsižiojęs tarytum juoktųsi — prilėkė dram- 
blys ir, iš pradžių padidinęs skylę medinėje pertvaroje, ėmė trypti 
ir taip jau sutraiškytą savo kritusio priešo kaukolę. Tada linkte- 
lėjo galvą, tarsi duotų ženklą muzikantams, ir ramiai pasitraukė 
į šalį. Prie jo bėgte pribėgo jo varovas indas, nešinas didžiuliu 
dubeniu saldumynų. Publikai griaudėjant, dramblys ėmė piltis 
skanėstus sau į nasrus. Paskui, atkišęs straublį kaip kopėčias, 
dramblys padėjo varovui užlipti sau ant sprando ir nutapsėjo 
prie Augusto; čia jis ištrimitavo karališkąjį pasveikinimą — šie 
drambliai išmokyti šitaip pagerbti valdovus — ir pagarbiai pri- 
klaupė. Bet, kaip sakiau, šį pasirodymą aš praleidau. 
Tą vakarą Livija parašė Augustui: 


Mano mielas Augustai, 

Nevyriškas Klaudijaus elgesys vakar, kai nualpo pamatęs kaunan- 
tis du vyrus, nekalbant jau apie šlykščius trūkčiojimus rankomis ir 
galva — dar gėdingiau ir ne vietoje, kad tai įvyko per iškilmingą šven- 
tę jo tėvo pergalėms atminti, — turi bent jau tą privalumą, kad mes 
dabar galime aiškiai kartą ir visiems laikams nuspręsti, jog išskyrus 
žyniavimą — nes laisvos vietos kolegijoje turi būti kaip nors užpildy- 
tos, O Plaucijui pavyko jį gerai išmankštinti toms pareigoms, — Klau- 


dijus visiškai netinkamas rodytis viešumoje. Mes turime pasitenkinti 

nurašydami jį kaip nuostolį, išskyrus nebent dauginimosi reikalą: man 
pranešta, kad jis atliko savo pareigą su Urgulanila. Tačiau ir dėl šito 
nebūsiu tikra, kol nepamatysiu vaiko, kuris gali būti toks pats išga- 
ma kaip jis. 

Šiandien iš jo kambario Antonija paėmė sąsiuvinį su istorine me- 
džiaga, kurią jis renka savo tėvo gyvenimo aprašymui. Kartu rado 
skrupulingai sukurptą įžangą sumanytam darbui, kurią pridedu. Fa- 
stebėsi, kad savo brangiajam tėvui pagirti Klaudijus pasirinko vieną jo 
proto akibrokštų — sąmoningą aklumą laiko bėgsmui, absurdišką iliu- 
ziją, kad politinės formos, kurios tiko Romai, kai ji buvo nedidelis 
miestelis, kariaujantis su kaimyniniais miesteliais, galėtų būti atkur- 
tos, kai Roma tapo didžiausia karalyste nuo Aleksandro laikų. Pažiū- 
rėk, kas atsitiko, kai Aleksandrui mirus neatsirado pakankamai stip- 
raus žmogaus, galinčio tapti aukščiausiojo valdovo įpėdiniu, — impe- 
rija paprasčiausiai subyrėjo. Tačiau negaišiu nei savo, nei tavo laiko 
gerai žinomomis istorinėmis banalybėmis. 

Atėnodoras ir Sulpicijus, su kuriais ką tik kalbėjausi, sako, jog 
nėra tos įžangos matę, ir sutinka, kad ji labai nepageidautina. Jie 
prisiekia, kad niekad nekišo jam į galvą jokių maištingų minčių, ir 
mano, kad jis greičiausiai prisirankiojo jų iš senų knygų. Aš pati 
manau, kad jis tas idėjas paveldėjo — prisimeni, jo senelis turėjo to- 
kią pat keistą silpnybę, — Klaudijui kaip tik būdinga perimti tą vieną 
silpnybę ir nepaisyti viso kūno ar dvasios sveikatos paveldo! Ačiū die- 
vui už Tiberijų ir Germaniką! Kiek žinau, jie nekliedi jokiais respub- 
likoniškais paistalais. 

Žinoma, patariau Klaudijui susilaikyti nuo biografijos rašymo, 5a- 
kydama, kad jei jis daro gėdą savo tėvo atminimui nualpdamas per 
iškilmingas žaidynes jo garbei, akivaizdu, kad nėra tinkamas jo bio- 
grafas; tegu susiranda kito darbo savo rašikliui. 


Livija 


Nuo tada, kai Polionas prasitarė apie mano tėvo ir senelio nu- 
nuodijimą, aš jaučiausi visai sutrikęs. Negalėjau nuspręsti, ar se- 
nukas kalbėjo kokias senatvines nesąmones ar juokavo, ar iš tiesų 


kažką žinojo. Kas kitas, jei ne pats Augustas, buvo tiek suintere- 

suotas įtvirtinti vienvaldystę, kad nunuodytų žmogų vien už tikė- 
jimą respublika? Tačiau negalėjau patikėti, kad Augustas būtų žu- 
dikas: nuodai yra niekingas žudymo būdas, vergiškas būdas, ir Au- 
gustas niekada nebūtų tiek smukęs. Be to, jis nebuvo veidmainis, 
o mano tėvą visuomet minėdavo su meile ir susižavėjimu. Aš per- 
žiūrėjau dvi ar tris neseniai pasirodžiusias istorijas, bet neradau 
jose nieko, ko nebūčiau girdėjęs iš Germaniko apie savo tėvo mir- 
ties aplinkybes. 

Keletą dienų prieš žaidynes man pasitaikė pasikalbėti su mū- 
sų durininku, kuris kadaise buvo mano tėvo pasiuntinys. Dora- 
sis žmogelis per daug gėrė, nes tuo metu mano tėvo vardas skam- 
bėjo visų lūpose ir jo veteranus buvo apnikę praėjusios šlovės 
prisiminimai. 

— Pasakyk, ką žinai apie mano tėvo mirtį, — drąsiai tariau aš. — 
Ar nesklido stovykloje kokios nors kalbos, kad jo mirtis nėra vien 
nelaimingas atsitikimas? 

Jis atsakė: 

— Niekam kitam to nesakyčiau, pone, išskyrus tave, tavimi aš 
pasitikiu, pone. Tu esi savo tėvo sūnus, o aš nesu sutikęs žmo- 
gaus, kuris nebūtų pasitikėjęs juo. Taip, pone, kalbos sklido, ir 
jose buvo daugiau tiesos, nei paprastai būna stovyklos ganduo- 
se. Tavo narsus ir kilnus tėvas, pone, buvo nunuodytas, esu vi- 
siškai tikras. Vienas asmuo, kurio vardo neminėsiu, nes suprasi 
ir be mano sakymo, pavydėjo tavo tėvui pergalių ir atšaukė jį. 
Tai ne prasimanymas ar gandas, tai tikra istorija. Įsakymas at- 
ėjo, kai tavo tėvui buvo lūžusi koja. Lūžis nebuvo labai pavojin- 
gas ir gijo gana gerai, kol neatkako tas daktariūkštis iš Romos, 
tuo pat metu kaip ir įsakymas, su maišeliu nuodų rankose. Kas 
siuntė tą daktarą? Tas pats asmuo, kuris siuntė pranešimą apie 
atšaukimą. Du ir du yra keturi, ar ne, pone? Mes, pasiuntiniai, 
norėjome tą daktariūkštį nudėti, bet saugomas palydos jis sau- 
giai paspruko į Romą. 

Perskaitęs senelės Livijos raštelį, liepiantį man liautis rašius tė- 
vo gyvenimo istoriją, dar labiau sutrikau. Juk negalėjo gi Polionas 


turėti omenyje, kad mano senelė buvo savo pirmojo vyro ir savo 

sūnaus žudikė? Tai neįsivaizduojama. Ir iš kokių gi paskatų? O vis 
dėlto įsigilinus lengviau buvo patikėti, kad nuodijo Livija, o ne 
Augustas. 

Tą vasarą Tiberijui reikėjo žmonių karui rytų Germanijoje, ir 
šauktiniai buvo imami iš Dalmacijos — provincijos, kurioje pasta- 
ruoju metu vyravo tyla ir ramybė. Bet kai pajėgos buvo surinktos, 
nutiko taip, kad metinio vizito į tas vietas atvyko mokesčių rinkė- 
jas; iš provincijos jis reikalavo ne daugiau, nei Augustas buvo nu- 
statęs, bet daugiau, nei žmonės būtų galėję be vargo sumokėti. 
Kilo garsūs skurdo protestai. Mokesčių rinkėjas pasinaudojo savo 
teise iš nemokių kaimų paimti gražesnius vaikus ir parduoti į ver- 
giją. Kai kurių šitaip pagrobtų vaikų tėvai tarnavo naujai surinkto- 
se pajėgose ir, žinoma, didžiai piktinosi. Visa kariuomenė sukilo 
ir nužudė savo karininkus romėnus. Sukilėlius parėmė viena ilyrų 
gentis, ir netrukus visos mūsų pasienio provincijos tarp Makedo- 
nijos ir Alpių įsisiautėjo. Laimei, Tiberijui pavyko sudaryti taiką 
su germanais, jų pačių iniciatyva, ir jis išžygiavo prieš sukilėlius. 
Dalmatai nenorėjo kautis atvirame mūšyje, todėl pasidalijo nedi- 
deliais būriais ir pradėjo klastingą partizaninį karą. Jie buvo leng- 
vai ginkluoti, gerai pažino kraštą ir atėjus žiemai netgi išdrįso už- 
pulti Makedoniją. 

Sėdėdamas Romoje, Augustas negalėjo iki galo suprasti, su ko- 
kiais sunkumais susidūrė Tiberijus, tad įtarė, jog šis tyčia atidė- 
lioja karo veiksmus dėl kažkokių slaptų asmeninių tikslų, kurių jis 
negalėjo suprasti. Todėl nusprendė siųsti Germaniką su savo pa- 
jėgomis, kad paragintų Tiberijų veikti. 

Germanikui, kuris ėjo dvidešimt trečiuosius, ką tik — penke- 
riais metais anksčiau, nei įprasta — buvo skirtos pirmosios Miesto 
magistrato pareigos. Šis karinis paskyrimas buvo netikėtas: visi 
vylėsi, kad bus pasirinktas Postumas. Postumas nebuvo magistra- 
tas, bet darbavosi Marso lauke rengdamas šauktinius savo naujai 
kariuomenei, — dabar jis tapo legiono vadu. Jis buvo trejais me- 
tais jaunesnis už Germaniką, bet jo brolis Gajus buvo pasiųstas 


valdyti Azijos vos devyniolikos, o po metų tapo konsulu. Visi sutarė, 

kad Postumas anaiptol ne menkesnių gabumų nei Gajus, ir galų 
gale jis vienintelis likęs gyvas Augusto vaikaitis. 

Išgirdęs naujienas, kurios dar nebuvo paskelbtos viešai, aš blaš- 
kiausi tarp džiaugsmo dėl Germaniko ir sielvarto dėl Postumo. 
Nuėjau ieškoti Postumo ir įžengiau į jo kambarius rūmuose tuo 
pat metu, kaip ir Germanikas. Postumas meiliai mus abu priėmė 
ir pasveikino Germaniką su paskyrimu. 

Germanikas pasakė: 

— Tai dėl to aš pas tave ir atėjau, mielas Postumai. Pats gerai 
žinai, jog aš labai didžiuojuosi ir džiaugiuosi, kad buvau pasirink- 
tas, bet karo šlovė man nieko neverta, jei tuo įžeidžiu tave. Tu esi 
toks pat geras karys kaip aš, o kaip Augusto įpėdinis, žinoma, 
turėjai būti išrinktas tu. Tau leidus, eisiu dabar pas Augustą ir 
atsisakysiu tavo naudai. Aš pasakysiu, kad Miestas neteisingai su- 
pras tokį paskyrimą. Dar ne vėlu jį pakeisti. 

Postumas atsakė: 

— Mielas Germanikai, tu labai doras ir kilnus, todėl aš kalbėsiu 
atvirai. Tu teisus sakydamas, kad Miestas palaikys tai nepagarba 
man. Reikalą dar labiau sunkina tai, jog šiuo paskyrimu bus nu- 
trauktas tavo, kaip magistrato, darbas, tuo tarpu aš esu visiškai 
laisvas. Tačiau patikėk — už nusivylimą man su kaupu atlyginta 
šiuo dar vienu tavo draugystės įrodymu; tad linkiu tau greitai su- 
grįžti ir visokeriopos sėkmės. 

Tada aš pasakiau: 

— Atleiskit, bet noriu išsakyti savo nuomonę. Manau, kad Au- 
gustas apsvarstė situaciją atidžiau, nei jūs abu manote. Iš to, ką 
šįryt nugirdau sakant mano motiną, sprendžiu, kad jis įtaria dėdę 
Tiberijų tyčia vilkinant karą. Jeigu jis pasiųstų Postumą su naujo- 
mis pajėgomis, Tiberijus, prisiminęs tą seną nesusipratimą su Po- 
stumo broliais, turbūt įsižeistų ir kažką įtartų. Postumas atrodytų 
kaip šnipas ir varžovas. O Germanikas yra jo įsūnis, taigi matytų- 
si, jog jis pasiųstas tik kaip pastiprinimas. Belieka pridurti, kad 
Postumas, be jokios abejonės, greitai turės kitų progų pasižymėti. 

Jie abu liko labai patenkinti tokiu nauju požiūriu, nes jis buvo 


palankus abiem, ir išsiskyrė kuo draugiškiausiai. 

Tą pačią naktį, tiksliau, ankstyvą rytą, aš dar tebedirbau savo 
kambaryje viršutiniame mūsų namų aukšte, kai išgirdau tolimus 
šauksmus ir kartu kažkokį krebždėjimą lauke prie balkono. Nuė- 
jau prie durų ir virš balkono pamačiau pasirodžiusią galvą, paskui 
ranką. Tai buvo vyras kario drabužiais; jis permetė koją per turėk- 
lus ir įlipo. Akimirką sustingau, pirma beprotiška į galvą šovusi 
mintis buvo tokia: „Tai Livijos pasiųstas žudikas“. Buvau besurin- 
kąs pagalbos, kai tas žmogus tyliai pasakė: „Ššš! Viskas tvarkoj, tai 
aš, Postumas“. 

— O, Postumai, kaip tu mane išgąsdinai. Kodėl brauniesi tokiu 
metu kaip vagis? Ir kas tau atsitiko? Veidas kruvinas, apsiaustas 
perplėštas. 

— Atėjau atsisveikinti, Klaudijau. 

— Nesuprantu. Ar Augustas apsigalvojo? Maniau, kad paskyri- 
mas jau paskelbtas viešai. 

— Duok gerti, aš ištroškęs. Ne, aš nevykstu į karą. Toli gražu. 
Mane siunčia žvejoti. 

— Nekalbėk mįslėmis. Štai vynas. Gerk greitai ir sakyk, kas at- 
sitiko. Kur tu vyksti žvejoti? 

— A, į kokią nors nedidelę salelę. Nemanau, kad jie jau būtų 
parinkę. 

— Nori pasakyti?.. — Man širdis ėmė daužytis ir galvoje ap- 
temo. 

— Taip, mane ištremia, kaip mano vargšę motiną. 

— Bet kodėl? Kuo nusikaltai? 

— Nepadariau nieko tokio, ką būtų galima oficialiai pateikti 
senatui. Reikia manyti, bus pasakyta: „nepagydomas ir užkietėjęs 
sugedimas“. Atsimeni tą „Disputą ant pagalvės“? 

— O Postumai! Ar senelė?.. 

— Klausykis atidžiai, Klaudijau. Laiko nedaug. Aš suimtas, bet 
dabar man pavyko partrenkti du sargybinius ir pabėgti. Rūmų 
sargyba sukelta, ir visi keliai pabėgti užkirsti. Jie žino, kad aš kaž- 
kur šituose pastatuose, ir apieškos kiekvieną kambarį. Man reikė- 
jo tave pamatyti, nes noriu, kad žinotum tiesą ir netikėtum jo- 
kiais kaltinimais. Ir noriu, kad viską pasakytum Germanikui. Per- 

duok jam kuo geriausius linkėjimus ir pasakyk viską, ką tau dabar 
papasakosiu. Man nerūpi, ką apie mane galvoja visi kiti, bet no- 
riu, kad tu ir Germanikas žinotumėte tiesą ir negalvotumėte apie 
mane blogai. 

— Nepamiršiu nė žodžio, Postumai. Paskubėk, papasakok man 
viską nuo pradžių. 

— Na, žinai, kad pastaruoju metu netekau Augusto malonės. Iš 
pradžių negalėjau suprasti kodėl, bet netrukus pasidarė akivaiz- 
du, kad jį prieš mane nuteikinėja Livija. O kur įsikiša Livija, ten 
jis praranda valią. Įsivaizduoji, pragyveno su ja beveik penkiasde- 
šimt metų ir vis dar tiki kiekvienu jos žodžiu! Tačiau ne vien Livija 
čia įsimaišiusi, Livila taip pat. 

— Livila! O, man tavęs gaila! 

— Taip. Žinai, kaip labai ją mylėjau ir kiek dėl jos prisikentėjau. 
Maždaug prieš metus tu kartą užsiminei, kad neverta man dėl jos 
sielotis, ir atsimeni, kaip ant tavęs supykau. Kurį laiką nenorėjau 
kalbėtis su tavim. Gailiuosi, kad tada supykau, Klaudijau. Bet ži- 
nai, kaip būna, kai esi beviltiškai įsimylėjęs. Nesakiau tau tada, 
kad prieš ištekėdama už Kastoro ji man sakė, jog Livija verčianti 
ją tekėti, bet iš tiesų ji mylinti mane. Aš ja patikėjau. Ir kodėl 
turėjau netikėti? Vyliausi, kad vieną dieną Kastorui kas nors atsi- 
tiks ir mes galėsime susituokti. Dieną ir naktį apie tai galvojau. 
Šią popietę, iš karto, kai mes su tavim išsiskyrėm, sėdėjau su ja ir 
Kastoru vynuogių pavėsinėje prie didžiojo karpių tvenkinio. Kas- 
toras pradėjo mane erzinti. Dabar suprantu, kad viskas buvo 
kruopščiai surepetuota. Pirmiausia pasakė: „Vadinasi, buvo pasi- 
rinktas Germanikas, o ne tu, ar ne?“ Atsakiau jam, kad, mano 
nuomone, pasirinkta išmintingai ir aš ką tik pasveikinau Germa- 
niką. Tada jis nusišaipė: „Taigi tu duodi savo karališką palaimini- 
mą, ar ne? Beje, ar vis dar tikiesi būsiąs savo senelio imperato- 
riaus įpėdinis?“ Dėl Livilos aš stengiausi susivaldyti, bet pasakiau, 
kad nepadoru svarstyti, kas bus Augusto įpėdinis, kol jis dar gyvas 
ir darbingas. Paskui ironiškai paklausiau, ar tik jis nesisiūlo į var- 
žovus. Nemaloniai išsiviepęs, jis atsakė: „Jeigu tik norėčiau, ma- 


nau, kad man labiau pasisektų nei tau. Paprastai gaunu, ko noriu. 

Turiu smegenis. Jos man padėjo laimėti Livilą. Juokas ima, kai 
pagalvoju, kaip lengvai įtikinau Augustą, kad tu jai netinkamas 
vyras. Galbūt šitaip įgysiu ir kitus norimus dalykus. Kas žino?“ Aš 
įsikarščiavau. Paklausiau, ar tik jis nenori pasakyti, kad mane ap- 
šmeižė. Jis atsakė: „O kodėl gi ne, norėjau Livilos ir ją gavau“. 
Tada aš pasisukau į Livilą ir paklausiau, ar ji tai žinojo. Ji apsimetė 
užsigavusi ir pasakė, kad nieko apie tai nežinojusi, bet, jos nuo- 
mone, Kastoras galįs padaryti bet kokią niekšybę. Ji išspaudė vie- 
ną kitą ašarą ir pasakė, kad Kastoras kiaurai supuvęs ir niekas nė 
neįsivaizduoja, kiek ji nuo jo prisikentėjusi. Verčiau jau ji būtų 
negyva! 

— Taip, tai senas jos pokštas. Gali pravirkti kada panorėjusi. 
Visus šitaip apmauna. Jei būčiau pasakęs viską, ką apie ją žinau, 
gal būtum manęs neapkentęs kurį laiką, bet nebūtų tekę šito išgy- 
venti. O kas paskui? 

— Vakare ji pasiuntė man žinią per savo patikėtinę, kad Kastoro 
greičiausiai nebūsią namie visą naktį, nes jis, kaip įpratęs, išeinąs 
lėbauti, ir kad pamatęs šviesą jos lange iškart po vidurnakčio atei- 
čiau pas ją. Žemiau bus paliktas atviras langas — aš turįs tyliai 
įlipti. Ji norinti pasakyti man kažką svarbaus. Žinoma, tai galėjo 
reikšti tik viena, ir man ėmė daužytis širdis. Laukiau sode ištisas 
valandas, kol akimirką išvydau jos lange šviesą. Ten pat aukštu 
žemiau radau atvirą langą ir įlipau. Ten manęs laukė Livilos tar- 
naitė, ji parodė kelią viršun. Pasakė, kaip pasiekti Livilos kambarį 
lipant iš vieno balkono į kitą. Tik taip buvo galima išvengti sargy- 
binio, budinčio koridoriuje netoli jos durų. Na, aš radau Livilą 
belaukiančią, su naktiniais marškiniais, palaidais plaukais ir pra- 
gariškai gražią. Ji skundėsi, koks žiaurus jai esąs Kastoras. Sakė, 
kad kaip žmona ji nieko jam neskolinga, nes jis pats prisipažino 
vedęs ją per apgaulę ir elgiąsis su ja kuo šiurkščiausiai. Ji puolė 
man ant kaklo, aš ją pakėliau ir nunešiau į lovą. Beprotiškai jos 
geidžiau. Tada ji staiga ėmė klykti ir daužyti mane kumščiais. Aki- 
mirką pamaniau, kad ji išprotėjo, ir ranka uždengiau jai burną, 
kad nutiltų. Ji grūmėsi norėdama išsilaisvinti ir apvertė stalelį su 
lempa ir stikliniu ąsočiu. Paskui suriko: „Gelbėkit! Gelbėkit!“ — 

čia durys staiga išvirto ir į vidų įsiveržė rūmų sargyba su deglais. 
Spėk, kas buvo jų priešaky? 

— Kastoras? 

— Livija. Kaip stovime buvome nuvesti pas Augustą. Kastoras 
buvo ten, nors Livila man sakė, kad jis puotauja kitame Miesto 
gale. Augustas atleido sargybinius, ir Livija, iki tol beveik nė žo- 
džio nepratarusi, pradėjo mane pulti. Ji pasakė Augustui, kad kaip 
jis ir siūlęs, ji nuėjusi į mano kambarius man asmeniškai pasakyti, 
kuo mane kaltina Emilija, ir paprašyti pasiaiškinti. 

— Emilija! Kuri Emilija? 

— Mano dukterėčia. 

— Aš nežinojau, kad ji turi kažką prieš tave. 

— Ji ir neturi. Ji tiesiog įtraukta į sąmokslą. Taigi Livija pasakė, 
kad neradusi manęs kambariuose ji ėmusi klausinėti ir sužinoju- 
si, kad sargybinis matė mane sėdintį po kriauše pietų pusėje. Ji 
pasiuntusi kareivį manęs ieškoti, bet jis grįžęs sakydamas, kad ma- 
nęs ten nėra, tačiau jis turįs pranešti matęs kažką įtartina: kažkoks 
vyras lipa nuo vieno viršutinio balkono prie kito virš saulės laik- 
rodžio. Ji žinojusi, kieno ten kambariai, ir didžiai sunerimusi. Lai- 
mei, atėjusi pačiu laiku. Ji išgirdusi Livilos pagalbos šauksmus: aš 
įsibrovęs į jos kambarį per balkoną ir jau ėmęs ją prievartauti. 
Sargyba išlaužusi duris ir atplėšusi mane nuo „paklaikusios iš siaubo 
pusnuogės jaunos moters“. Ji iš karto atvedusi mane čia, o kartu, 
kaip liudytoją, Livilą. Livijai sekant savo pasaką, ta paleistuvė Li- 
vila kūkčiojo ir slėpė veidą. Jos marškiniai buvo perplėšti — turbūt 
pati tyčia tai padarė. Augustas išvadino mane gyvuliu ir satyru ir 
paklausė, ar aš neišprotėjau. Žinoma, negalėjau nuneigti, kad bu- 
vau jos kambaryje ir net kad meilinausi jai. Pasakiau, kad atėjau 
pakviestas, ir mėginau paaiškinti viską iš eilės, bet Livila ėmė šaukti: 
„Tai melas, tai melas! Aš miegojau, o jis įsibrovė per langą ir ban- 
dė mane išprievartauti“. Tada Livija pasakė: „Aišku, tavo dukte- 
rėčia Emilija irgi pakvietė tave ją pulti? Atrodo, kad esi labai my- 
limas jaunų moterų“. Tai buvo gudrus Livijos žingsnis. Turėjau 
teisintis dėl Emilijos ir palikti ramybėje Livilą. Pasakiau Augustui, 


kad išvakarėse vakarieniavau su savo seserimi Julila, ir Emilija ten 

buvo, bet mačiau mergaitę tą vienintelį kartą per pusę metų. Pa- 
klausiau, kada būčiau galėjęs ją pulti, o Augustas atsakė, kad aš 
gerai žinąs, kada tai padariau — po vakarienės, kai tėvai buvo trum- 
pai pasišalinę pasigirdus pavojaus signalui ir įtarus vagystę, — ir 
kad man sutrukdęs tik tėvų sugrįžimas. Istorija buvo tokia juo- 
kinga, kad aš, nors ir kaip įniršęs, negalėjau susilaikyti nesijuokęs, 
tačiau tai tik dar labiau įsiutino Augustą. Jis vos susilaikė nepaki- 
lęs nuo savo dramblio kaulo krėslo ir nesmogęs man. 

Aš paklausiau: 

— Nesuprantu. Ar tikrai buvo kilęs vagystės pavojus? 

— Taip, mes su Emilija buvome likę dviese kelias minutes, bet 
mūsų pokalbis buvo visai nekaltas, ir be to, ten buvo jos auklė! 
Mes kalbėjomės apie vaismedžius ir sodo kenkėjus, kol sugrįžo 
Julila su Emilijumi ir pranešė, kad pavojus buvo netikras. Julila ir 
Emilijus nedalyvauja Livijos žaidime, tuo gali būti tikras — jie jos 
nekenčia, — tad Emilija turėjo pati tuo pasirūpinti. Aš mėginau 
susivokti, kokią nuoskaudą ji gali man jausti, bet negalėjau nieko 
prisiminti. Ir staiga supratau. Julila buvo sakiusi man kaip paslap- 
tį, kad Emilija pagaliau gauna ko norėjusi: ji išteka už Apijaus 
Silano. Atsimeni tą jauną puošeivą, ar ne? 

— Taip, bet nieko nesuprantu. 

— Visai paprasta. Aš pasakiau Livijai: „Emilijos atpildas už šį 
melą yra vedybos su Silanu, ar ne? O ką gaus Livila? Ar pažadėjai 
nunuodyti jos dabartinį vyrą ir ištekinti ją už gražesnio?“ Vos pa- 
minėjau nuodus, supratau, kad man galas. Tad nusprendžiau pa- 
sakyti viską, ką galiu, kol dar turiu progą. Paklausiau Livijos, kaip 
ji sutvarkė mano tėvo ir brolių nunuodijimą, ar rinkosi lėto ar 
greito veikimo nuodus. Klaudijau, kaip tu manai, ar ji juos nužu- 
dė? Aš esu tuo tikras. 

— Tu išdrįsai jos to paklausti? Labai gali būti. Aš spėju, kad ji 
taip pat nunuodijo mano tėvą ir senelį, — pasakiau aš, — ir nema- 
nau, kad tai vienintelės jos aukos. Bet neturiu įrodymų. 

— Ir aš neturiu, bet man buvo malonu ją tuo apkaltinti. Aš 
rėkiau visa gerkle, turbūt girdėjo pusė rūmų. Livija spruko iš kam- 
bario kviesti sargybos. Pamačiau, kad Livila šypsosi. Kibau jai į 

gerklę, bet įsikišo Kastoras, ir ji pabėgo. Tada susirėmiau su Kas- 
toru, sulaužiau jam ranką ir išmušiau du priekinius dantis — jie 
nukrito ant marmuro grindų. Bet su kareiviais nesikoviau. Tai būtų 
buvę neoru. Be to, jie buvo ginkluoti. Du laikė mane už rankų, 
kol Augustas pylė ant manęs keiksmus ir grasinimus. Jis sakė, kad 
būsiu ištremtas iki gyvos galvos į labiausiai apleistą salą iš visų jo 
valdų ir kad tik išsigimusi jo duktė galėjo pagimdyti jam tokį išga- 
mą vaikaitį. Aš pasakiau jam, kad jis vadinasi romėnų imperato- 
rius, bet iš tiesų yra toks pat laisvas kaip girtuoklio sąvadautojo 
vergė ir kad vieną dieną praregės ir išvys neįmanomus savo pasi- 
baisėtinos žmonos nusikaltimus bei apgaulę. Bet kad ir kaip ten 
būtų, pasakiau, mano meilė ir ištikimybė jam lieka tokia pat. 

Triukšmas ir riksmai dabar jau skambėjo iš apatinio mūsų na- 
mų aukšto. Postumas pasakė: 

— Nenoriu tavęs įduoti, mielas Klaudijau. Manęs jie neturi ras- 
ti tavo kambariuose. Jei turėčiau su savim kalaviją, žinočiau, kaip 
juo pasinaudoti. Geriau mirti kaunantis nei supūti saloje. 

— Kantrybės, Postumai. Dabar pasiduok, o vėliau ateis tavo 
valanda. Pažadu, kad ateis. Sužinojęs tiesą, Germanikas nenurims, 
kol tu nebūsi vėl laisvas, ir aš nenurimsiu. Jei tave dabar nužudys, 
tai tebus pigus Livijos triumfas. 

— Jūs su Germaniku negalite paneigti visų kaltinimų. Jei mė- 
gintumėte, tik patys patektumėt į bėdą. 

— Ateis tinkama proga, sakau tau. Livija per ilgai darė ką norė- 
jo, ilgainiui ji pamirš atsargumą. Ji neišvengiamai padarys klaidą. 
Nebūtų žmogus, jei nepadarytų. 

— Nemanau, kad ji yra žmogus, — pasakė Postumas. 

— O kai Augustas staiga suvoks, kaip jis buvo apgautas, ar ne- 
manai, kad bus jai toks pat negailestingas kaip tavo motinai? 

— Ji pirma jį nunuodys. 

— Mes su Germaniku pasirūpinsime, kad taip neatsitiktų. Mes 
jį įspėsime. Nepulk į neviltį, Postumai. Viskas bus gerai. Rašysiu 
tau laiškus kuo dažniau ir siųsiu knygas skaityti. Aš nebijau Livi- 
jos. Jei negausi mano laiškų, žinok, kad jie sulaikyti. Atidžiai ap- 


žiūrėk septintą kiekvienos iš manęs gautos įrištos knygos puslapį. 

Jei turėsiu pranešti ką slapta, įrašysiu ten pienu. Tai egiptiečių 
gudrybė. Raštas nematomas, kol nepašildai prieš liepsną. Ak, pa- 
klausyk, kaip trankosi durys. Eik. Jie jau ano koridoriaus gale. 
Jo akys ašarojo. Nė žodžio daugiau nesakydamas, jis švelniai 
mane apkabino ir nuskubėjo į balkoną. Perlipo per kraštą, atsi- 
sveikindamas pamojavo ranka ir nusliuogė žemyn tuo pačiu senu 
vynuogienoju, kuriuo ir buvo užlipęs. Girdėjau, kaip jis bėga per 


sodą, o po akimirkos pasigirdo sargybos šauksmai ir riksmai. 


**x 


Kas buvo visą kitą mėnesį ar dar ilgiau, neprisimenu. Aš vėl 
susirgau: pasiligojau taip smarkiai, kad jie kalbėjo apie mane ta- 
rytum apie mirusį. Kai pradėjau sveikti, Germanikas jau buvo 
išvykęs kariauti, o iš Postumo atimta paveldėjimo teisė ir jis iš- 
tremtas iki gyvos galvos. Jam nuskyrė Planazijos salą. Ji buvo maž- 
daug dvylika mylių nuo Ilvos salos į Korsikos pusę ir, kiek siekė 
žmonių atmintis, niekada nebuvo gyvenama. Tačiau joje buvo prieš- 
istorinių akmens trobelių, dabar paverstų Postumo gyvenamai- 
siais kambariais ir jo apsaugos kareivinėmis. Planazija buvo maž- 
daug trikampė, ilgiausia kraštinė — apie penkias mylias. Joje ne- 
augo medžiai, vien uolos ir akmenys, vasarą ją aplankydavo tik 
Ilvos žvejai, atplaukę padėti jauko į omarų bučius. Augustas tai 
uždraudė iš baimės, kad Postumas gali ką nors papirkti ir pabėgti. 

Dabar Tiberijus liko vienintelis Augusto įpėdinis, o Germani- 


kas ir Kastoras turėjo pratęsti giminę po jo — Livijos giminę. 


Dvyliktas skyrius 


Jei savo pasakojimą apie kitus dvidešimt penkerius ar daugiau 
metų apribočiau vien tuo, ką veikiau pats, man neprireiktų daug 
popieriaus, ir skaityti būtų labai nuobodu; tačiau tolesnė auto- 
biografijos dalis, kurioje svarbiausias veikėjas — aš pats, bus suvo- 
kiama tik tada, jei ir čia tęsiu Livijos, Tiberijaus, Germaniko, Po- 
stumo, Kastoro, Livilos ir kitų istorijas, kurios, galiu pažadėti, toli 
gražu nėra nuobodžios. 

Postumas buvo ištremtas, o Germanikas kariavo, ir iš tikrų 
draugų man liko tik Atėnodoras. Netrukus ir jis mane paliko, 
grįžo į savo gimtąjį Tarsą. Aš nejaučiau apmaudo dėl jo išvyki- 
mo, nes jis išvyko skubiai kviečiamas savo dviejų sūnėnų, kurie 
maldavo padėti išvaduoti miestą nuo valdytojo tironijos. Jie ra- 
šė, kad tas valdytojas sugebėjo taip gudriai įsiteikti ir sulaukti 
dieviškojo Augusto malonės, kad reikia tokio žmogaus kaip Atė- 
nodoras — kuriuo dieviškasis Augustas visiškai pasikliauja — pa- 
liudijimo, norint įtikinti dieviškąjį Augustą, jog tą žmogėną bū- 
tina pašalinti. Atėnodorui pavyko padėti miestui atsikratyti to 
kraugerio, bet jis nebegalėjo, kaip ketino, grįžti į Romą. Jis tu- 
rėjo padėti savo sūnėnams atstatyti ant tvirtų pamatų miesto 
valdžią. Augustas, kuriam jis surašė detalią ataskaitą apie savo 
veiksmus, parodė dėkingumą ir pasitikėjimą — kaip asmeninę 
malonę Atėnodorui, penkeriems metams atleido Tarsą nuo 
duoklės imperijai. Aš reguliariai susirašinėjau su geruoju senu- 
ku iki pat jo mirties — jis mirė po poros metų, sulaukęs aštuo- 
niasdešimt dvejų. Tarsas pagerbė jo atminimą kasmetine švente 


su atnašavimu; per ją vadovaujantys piliečiai paeiliui skaitė jo 

„Irumpą Tarso istoriją“ nuo pradžios iki galo, pradėdami saulei 
tekant ir baigdami saulėlydyje. 

Kartais man parašydavo Germanikas, jo laiškai buvo švelnūs, 
bet trumpi: geras vadas neturi laiko rašyti laiškų šeimai, visą laiką 
tarp karo žygių jis praleidžia su savo kariais ir karininkais, žiūrė- 
damas, kad jie gerai jaustųsi, rūpindamasis jų pajėgumo didinimu 
ir rinkdamas žinias apie priešo nuotaikas bei planus. Germanikas 
buvo vienas iš sąžiningiausių vadų, kada nors tarnavusių Romos 
kariuomenėje, — ir net labiau mylimas nei mūsų tėvas. Aš labai 
didžiavausi, kai jis manęs paprašė, kad kaip galėdamas greičiau ir 
nuodugniau sudaryčiau santrauką visų patikimų duomenų, ku- 
riuos tik galėsiu rasti bibliotekose, apie įvairių ilyrų genčių, su 
kuriomis jis kovojo, papročius, miestų įtvirtinimus ir geografinę 
padėtį, tradicinę karo taktiką ir gudrybes, ypač partizaniniame 
kare. Jis sakė, kad vietoje negalėjo gauti pakankamai patikimų 
žinių: Tiberijus buvo labai nekalbus. Padedant Sulpicijui ir nedi- 
deliam profesionalių tyrinėtojų būreliui bei perrašinėtojams, ku- 
rie dirbo dieną naktį, aš sugebėjau surinkti jo prašomą medžiagą 
ir ją nusiųsti per mėnesį. Dar labiau didžiavausi, kai netrukus jis 
vėl parašė, prašydamas dvidešimties knygos nuorašų savo vyres- 
niesiems karininkams, nes jau dabar knyga pasirodė esanti didžiai 
naudinga. Jis sakė, kad kiekviena pastraipa aiški ir svarbi, o nau- 
dingiausi tie skyriai, kuriuose išsamiai pasakojama apie slaptą tarp- 
gentinę karinę sąjungą, su kuria, o ne su pačiomis gentimis, ir 
buvo kariaujama; ir apie įvairius šventus medžius bei krūmus — 
kiekviena gentis garbino vis kitą rūšį, — kurių šešėlyje genties žmo- 
nės buvo pratę užkasti grūdų atsargas, pinigus ir ginklus, kai pas- 
kubom turėdavo apleisti kaimą. Jis pažadėjo pranešti Tiberijui ir 
Augustui, kaip labai jam pasitarnavau. 

Viešai knyga nebuvo minima, gal todėl, kad jei priešai būtų 
apie ją išgirdę, tai būtų pakeitę savo taktiką bei dispoziciją. O 
dabar jie manė, kad jiems nuolat kenkia išdavikai. Augustas ne- 
oficialiai man atsidėkojo skirdamas į laisvą vietą augurų kolegi- 
joje, bet buvo aišku, kad knygos sudarymo nuopelnus jis priski- 


ria Sulpicijui, nors šis neparašė nė žodžio — jis tik surado man 

kai kurias knygas. Vienas pagrindinių autoritetų man buvo Po- 
lionas, kurio Ilyrijos žygis buvo nuodugniai apmąstytos karo tak- 
tikos ir sumanios žvalgybos pavyzdys. Nors jo duomenys apie 
vietos papročius bei sąlygas buvo beveik penkiasdešimties metų 
senumo, Germanikas manė, kad mano pateiktos ištraukos nau- 
dingesnės nei visi naujesni žygių aprašymai. O kad Polionas bū- 
tų gyvas ir tai išgirstų! Papasakojau apie tai Livijui, ir jis gana 
piktai atsakė niekada neneigęs, jog Polionas rašo kompetentin- 
gus karybos vadovėlius; jis tik nesutinkąs pripažinti Poliono is- 
toriku aukštesne prasme. 

Turiu pridurti, kad jei būčiau buvęs taktiškesnis, esu tikras, Au- 
gustas karui baigiantis senate pasakytoje kalboje būtų mane pagy- 
ręs. Aš įdėjau mažiau medžiagos apie jo paties žygius Ilyrijoje ir 
Panonijoje nei būčiau galėjęs įdėti, jei jis būtų išsamiai juos apra- 
šęs kaip Polionas arba jei oficialiesiems istorikams mažiau būtų 
rūpėję meilikauti imperatoriui, o daugiau — nešališkai, techniškai 
aprašyti jo sėkmes ir nesėkmes. Iš tų pagyrų menkai tegalėjau 
išpešti naudos, ir skaitydamas mano knygą Augustas, ko gera, tu- 
rėjo pasijusti sumenkintas. Jam taip asmeniškai rūpėjo karo sėk- 
mė, kad paskutiniais dviem karo tarpsniais jis persikėlė iš Romos 
į šiaurės rytų Italijos pasienio miestelį, kad būtų kuo arčiau kovų; 
kaip vyriausiasis Romos pajėgų vadas, jis nuolat siuntė Tiberijui 
nelabai vykusias instrukcijas. 

Aš tuo metu tyrinėjau savo senelio vaidmenį pilietiniuose ka- 
ruose; nedaug ką tespėjus nuveikti, mane dar kartą sustabdė Livi- 
ja. Spėjau pabaigti tik du ritinius. Ji man pasakė, kad esu ne ką 
labiau tinkamas senelio biografas nei tėvo ir kad pradėdamas šį 
darbą jai už nugaros pasielgiau negarbingai. Jeigu norėjau nau- 
dingai įdarbinti savo rašiklį, man verčiau jau reikėjo pasirinkti 
temą, kuri taip lengvai nesileistų klaidingai nušviečiama. Ji man 
pasiūlė vieną tokią temą: Augusto religinės reformos po Susitai- 
kinimo. Tai nebuvo labai įdomi tema, bet niekas iki tol jos nebu- 
vo nagrinėjęs, todėl ėmiausi gana noriai. Augusto religinės refor- 
mos buvo beveik be išimties puikios: jis atgaivino kelias senovines 


žynių draugijas, pastatydino ir aprūpino aštuoniasdešimt dvi šven- 

tyklas Romoje ir jos apylinkėse, atstatė daugybę senų griūvančių 
šventyklų, atvykstantiems iš provincijos žmonėms leido garbinti 
savus dievus, atnaujino daug įdomių senų viešų švenčių, kurios 
viena po kitos sunyko per pastarojo pusės šimtmečio pilietinius 
neramumus. Aš tyrinėjau temą labai kruopščiai ir po šešerių me- 
tų baigiau savo apžvalgą kelios dienos po Augusto mirties. Tai bu- 
vo keturiasdešimt vieno ritinio veikalas, kiekviename ritinyje vi- 
dutiniškai po penkis tūkstančius žodžių, bet didelę teksto dalį 
sudarė religinių dekretų nuorašai, žynių sąrašai, šventyklų loby- 
nams dovanotų daiktų sąrašai ir taip toliau. Vertingiausias buvo 
įvadas apie pirmykštes Romos apeigas. Darbas buvo nelengvas, 
nes Augusto apeigų reformos rėmėsi religinės komisijos, kuri ne- 
atliko savo darbo kaip pridera, duomenimis. Tarp komisijos na- 
rių aiškiai nebuvo senovės specialisto, tad daug senovinių religi- 
nių formulių buvo visiškai neteisingai suprastos, o tos klaidos per- 
keltos į naujas oficialiąsias liturgijas. Kas nėra studijavęs etruskų 
ir sabinų kalbų, negali teisingai suvokti senesniųjų mūsų religinių 
inkantacijų; aš skyriau nemažai laiko šių kalbų pagrindams. Tais 
laikais dar buvo kaimiečių, namie kalbėjusių tik sabiniškai, tad 
įkalbėjau du iš jų atvykti į Romą ir duoti Palantui, kuris dabar 
buvo mano sekretorius, medžiagos trumpam sabinų kalbos žody- 
nui. Dosniai jiems už tai sumokėjau. Geriausią iš savo kitų sekre- 
torių, Kaloną, pasiunčiau į Kapują rinkti medžiagos panašiam et- 
ruskų kalbos žodynui iš Arunto — žynio, kuris pateikė man žinių 
apie vadą Porseną, tokių malonių Polionui ir tokių nemalonių 
Livijui. Šie du žodynai, kuriuos vėliau papildžiau ir išleidau, įgali- 
no nušviesti, didžiam mano pasitenkinimui, keletą rimtų senovi- 
nių religinių apeigų problemų; bet aš išmokau būti atsargus ir 
rašydamas nenagrinėjau Augusto pažiūrų ar sprendimų. 
Negaišiu laiko pasakodamas apie Dalmacijos karą ir pasakysiu 
tik tiek, kad nepaisant išmintingo mano dėdės Tiberijaus vadova- 
vimo, geros paramos, kurią jam teikė mano uošvis Silvanas ir stul- 
binančių Germaniko žygdarbių, jis truko trejus metus. Karui bai- 
giantis visas kraštas buvo nusiaubtas ir pavirto kone dykviete, ka- 


dangi tos gentys, tiek vyrai, tiek motervs, kovojo nepaprastai 


DVIDEŠIMTO AMŽIAUS AUKSO TONDAS 157 


atkakliai ir pripažino pralaimėję tik tada, kai dėl gaisrų, bado ir 
maro gyventojų skaičius sumažėjo daugiau nei per pusę. Kai suki- 
lėlių vadai atėjo pas Tiberijų derėtis dėl taikos, jis nuodugniai 
juos apklausė. Jis norėjo sužinoti, visų pirma, kodėl jiems apskri- 
tai šovė į galvą sukilti ir kodėl jie taip įnirtingai priešinosi. Sukilė- 
lių vadas, vardu Batonas, atsakė: 

— Kaltinkit patys save. Jūs savo kaimenei prižiūrėti pasiuntėte 
ne piemenis, ne aviganius, bet vilkus. 

Tačiau buvo ne visai taip. Pasienio provincijų valdytojus Augus- 
tas parinkdavo pats ir mokėdavo jiems gerą atlyginimą, žiūrėda- 
mas, kad jie nekrautų sau į kišenę imperijos pajamų. Mokesčiai 
būdavo mokami tiesiogiai jiems, o ne abejotinoms mokesčių rin- 
kėjų bendrijoms. Kitaip nei respublikos laikų valdytojai, kuriuos 
savo provincijose domino tik tai, kiek galima iš jų išspausti, Au- 
gusto paskirtieji niekuomet nebuvo vilkai. Daugelis jų buvo geri 
aviganiai, o kai kurie net garbingi piemenys. Tačiau dažnai atsitik- 
davo taip, kad netyčia, neatsižvelgdamas į blogą derlių, gyvulių 
marą ar žemės drebėjimą, Augustas uždėdavo per didelius mo- 
kesčius, ir užuot papriekaištavę jam, valdytojai surinkdavo mo- 
kesčius iki paskutinio skatiko, net rizikuodami įžiebti sukilimą. 
Nedaugelis jų asmeniškai domėjosi tauta, kurią buvo paskirti val- 
dyti. Valdytojas įsikurdavo romanizuotoje sostinėje, kur buvo pil- 
na gražių namų, teatrų ir šventyklų, viešųjų pirčių ir turgaviečių, 
ir nė nemanydavo apsilankyti nuošalesnėse provincijos vietovėse. 
Iš tiesų provincijas valdė įvairūs įgaliotiniai ir įgaliotinių įgalioti- 
niai; tikriausiai žemesnio sluoksnio valdininkai vaidindavo dide- 
lius viršininkus — matyt, kaip tik juos Batonas pavadino vilkais, 
nors geriau būtų tikę vadinti blusomis. Neabejotina, kad valdant 
Augustui provincijos klestėjo kur kas labiau nei respublikos lai- 
kais ir, be to, Italijos sritims, kurias valdė senato paskirti žmonės, 
sekėsi kur kas prasčiau nei pasienio provincijoms, valdomoms 
Augusto žmonių. Toks palyginimas buvo vienas iš nedaugelio įti- 
kinamų argumentų prieš respublikinį valdymą, nors ir rėmėsi gin- 
čytina hipoteze, kad vidutinės respublikos vadovų asmeninė do- 


rovė iš pažiūros menkesnė nei vidutinio absoliutaus valdovo bei 


9 m. po Kr. 


158 ROBERT GRAVES 


jo pasirinktų padėjėjų, ir dar viena klaidinga prielaida, jog pro- 
vincijų valdymo reikalai svarbesni už Miesto įvykius. Teikti pir- 
menybę vienvaldystei dėl provincijų klestėjimo, man rodos, yra 
tas pat, kaip suteikti žmogui laisvę elgtis su savo vaikais kaip su 
vergais, jei vergams jis pakankamai rūpestingas. 

Už šį daug kainavusį ir nereikalingų išlaidų pareikalavusį karą 
senato sprendimu Augustui ir Tiberijui buvo surengtas didžiulis 
triumfas. Primenu, kad dabar tikras triumfas buvo leidžiamas 
tik Augustui ar jo šeimos nariams, o kitiems karvedžiams būda- 
vo skiriami vadinamieji triumfo žymenys. Germanikui, nors jis 
ir Cezaris, dėl techninių priežasčių atiteko vien tokie žymenys. 
Augustas galėjo tas priežastis apeiti, bet buvo toks dėkingas Ti- 
berijui už sėkmingą vadovavimą karui, kad nenorėjo jo supyk- 
dyti suteikdamas Germanikui tokią pat garbę. Be to, Germani- 
kas buvo pakeltas magistrato pareigose ir jam buvo leista tapti 
konsulu keleriais metais anksčiau nei įprasta. Kastorui, nors jis 
kare visai nedalyvavo, suteikta privilegija dalyvauti senato posė- 
džiuose iki tampant senatoriumi, ir jis taip pat pakeltas magist- 
rato pareigose. 

Romos liaudis nekantriai laukė triumto, nes tai žadėjo gausybę 
grūdų ir pinigų bei visokių kitokių gėrybių; bet ją ištiko didžiulis 
nusivylimas. Mėnuo prieš nustatytą triumfo dieną buvo pastebė- 
tas bloga pranašaujantis ženklas — Marso lauke į karo dievo šven- 
tyklą trenkė žaibas ir beveik ją sugriovė, — o po kelių dienų iš 
Germanijos atėjo žinia, jog romėnų pajėgos patyrė didžiausią ka- 
ro nesėkmę nuo Karų mūšio, aš netgi sakyčiau — nuo Alijos, prieš 
kokius keturis šimtus metų. Trys legionai buvo išžudyti, ir visos 
užkariautos teritorijos į rytus nuo Reino vienu smūgiu nuėjo per- 
niek; atrodė, niekas nebeužkirs kelio germanams persikelti per 
upę ir nusiaubti tris ramias ir klestinčias Galijos provincijas. 

Jau pasakojau, kokį pritrenkiantį įspūdį ši žinia padarė Augus- 
tui. Juo stipriau jis sielojosi todėl, kad ne tik buvo atsakingas už 
tragediją kaip oficialus asmuo, kuriam Romos senatas ir tauta pa- 
tikėjo viso pasienio saugumą, bet jautėsi ir morališkai atsakingas. 


Nelaimė įvyko dėl jo neapdairaus bandymo pernelyg greitai pri- 

mesti barbarams civilizaciją. Mano tėvo nukariauti germanai pa- 
mažu pratinosi prie romėniškos gyvensenos, mokėsi naudotis mo- 
netomis, reguliariai rengdavo turgus, civilizuotai statė bei įrengi- 
nėjo namus ir netgi rinkdavosi į susirinkimus, kurie nesibaigda- 
vo — kaip kad anksčiau — ginkluotais susirėmimais. Formaliai jie 
buvo sąjungininkai, ir jeigu jiems būtų buvę leista palengva pa- 
miršti savo senus barbariškus įpročius, pasikliaujant romėnų įgu- 
lomis, kad apgins juos nuo vis dar necivilizuotų kaimynų, ir kartu 
mėgaujantis provincijos ramybės prabanga, tikriausiai jie per ke- 
lias kartas ar dar greičiau būtų tapę tokie pat taikūs ir ramūs kaip 
Provincijos galai. Tačiau Varas, mano giminaitis, kurį Augustas pa- 
skyrė Užreinės Germanijos valdytoju, ėmė elgtis su germanais ne 
kaip su sąjungininkais, bet kaip su pavergta tauta; jis buvo ištvir- 
kęs padaras ir nekreipė dėmesio į tai, kaip jautriai germanai žiūri 
į savo moterų tyrumą. Be to, Augustui reikėjo pinigų karo iždui, 
kurį ištuštino Dalmacijos karas. Jis uždėjo naujų mokesčių, nuo 
kurių Užreinės germanai nebuvo atleisti. Varas pranešė, kiek pro- 
vincija galėtų surinkti, ir iš uolumo tą sumą išpūtė. 

Varo stovykloje buvo du germanų vadai, Hermanas ir Zygmirg- 
tas, kurie laisvai kalbėjo lotyniškai ir atrodė visai romanizavęsi. 
Hermanas vadovavo germanų samdiniams ankstesniame kare, ir 
jo ištikimybe niekas neabejojo. Jis kurį laiką praleido Romoje ir 
buvo priimtas į kilmingųjų raitelių luomą. Abu jie dažnai valgyda- 
vo prie Varo stalo ir labai artimai su juo draugavo. Kaip išmany- 
dami jie Varą tikino, kad jų tautiečiai ne mažiau nei jie patys yra 
ištikimi ir dėkingi Romai už civilizacijos gėrybes. Tačiau jie nuo- 
lat palaikė slaptus ryšius su priešiškai nusiteikusiais genčių vadais 
ir sugebėjo juos įtikinti kurį laiką nesiimti ginklo prieš Romos 
valstybę bei sumokėti mokesčius, kuo labiau stengiantis parodyti, 
kad tai daroma noriai. Greitai jiems būsiąs duotas ženklas pradėti 
visuotinį sukilimą. Hermanas, kurio vardas reiškia „karžygys“, ir 
Zygmirgtas — verčiau vadinkime jį Segimeras, — kurio vardas reiš- 
kia „džiaugsminga pergalė“, buvo gudresni už Varą. Kiti jo vadai 
ne sykį jį perspėjo, kad pastaraisiais mėnesiais germanai elgiasi 


neįprastai gražiai ir šitaip stengiasi išsklaidyti jo abejones, kad su- 

kilimas būtų netikėtas; bet jis tik juokėsi iš tokių įtarimų. Jis sakė, 
kad germanai yra labai kvaila tauta, kuri nesugebėtų nei tokio 
plano suregzti, nei jį įvykdyti taip, kad paslaptis neišaiškėtų dar 
gerokai prieš numatytą maišto dieną. Jų paklusnumas — tai tie- 
siog bailumas: kuo labiau spaudi germaną, tuo labiau jis tave ger- 
bia; klestintis ir nepriklausomas, jis labai išpuikęs, bet sykį nuga- 
lėtas šliaužte atšliaužia prie tavo kojų kaip šuva ir nuo tada lieka 
klusnus. Varas netgi nekreipė dėmesio į vieno germanų vado, ku- 
ris griežė apmaudą ant Hermano ir įžvelgė jo užmačias, perspėji- 
mą. Užuot laikęs visas pajėgas sutelktas, kaip derėtų daryti bet 
kuriame iš dalies pavergtame krašte, Varas jas išsklaidė. 

Slaptu Hermano ir Segimero paliepimu tolimesnės bendruo- 
menės pasiuntė Varui prašymą atsiųsti apsaugą nuo plėšikų ir par- 
lydėti pirklių vilkstinę iš Galijos. Paskui kilo ginkluotas maištas 
rytiniame provincijos pakraštyje. Buvo nužudytas mokesčių rin- 
kėjas ir jo padėjėjai. Kai Varas surinko likusias pajėgas baudžia- 
majai ekspedicijai, Hermanas ir Segimeras palydėjo jį kurį laiką, 
o paskui atsiprašė, žadėdami sutelkti naujų samdinių ir ateiti jam 
į pagalbą, jei tik prireikus jis juos pašauksiąs. Bet šios pagalbinės 
pajėgos buvo jau apsiginklavusios ir laukė pasaloje kelios dienos į 
priekį Varo kelyje. Tada abu vadai pasiuntė žinią nuošaliosioms 
bendruomenėms užpulti jų ginti pasiųstus dalinius ir neleisti nė 
vienam žmogui pabėgti. 

Varo nepasiekė žinia apie šias žudynes, kadangi niekas neliko 
gyvas, ir šiaip jau jis neturėjo ryšio su savo būstine. Kelias, kuriuo 
jis žygiavo, tebuvo paprasta miško proskyna. Bet jis nesiėmė sau- 
gumo priemonių — neišstatė sargybų priešakiniuose būriuose, ne- 
apsaugojo sparnų, bet leido visai kariuomenei, kurioje buvo daug 
neginkluotų žmonių, išsitęsti neorganizuota vilkstine: visai nesi- 
saugojo, tarsi būtų penkiasdešimt mylių nuo Romos. Daliniai ju- 
dėjo labai lėtai, nes nuolat turėjo versti medžius ir ręsti tiltelius, 
kad galėtų pravažiuoti vežimai su maisto atsargomis; tai leido dau- 
gybei įvairių genčių vyrų prisidėti prie pasalos. Staiga dangus pra- 
kiuro, lietus pylė visą parą ar dar ilgiau, tad odiniai vyrų skydai 


išmirko ir pasidarė per sunkūs kovoti, ištežo lankininkų lankai. 

Molėtas šunkelis pasidarė toks slidus, kad sunku buvo išsilaikyti 
ant kojų, nuolat klimpo vežimai. Atstumas tarp vilkstinės pra- 
džios ir pabaigos vis didėjo. Tuomet nuo netolimos kalvos buvo 
duotas dūmų signalas, ir staiga germanai puolė — iš priekio, iš 
užnugario ir iš abiejų šonų. 

Germanai negalėjo lygintis su romėnais garbingoje kovoje — 
Varas nedaug teperdėjo jų bailumą. Iš pradžių jie tedrįso pulti 
atsilikusiuosius ir gurguolės varovus, vengdami kovos vyras prieš 
vyrą, iš už nugaros leisdami iečių ir strėlių pliūpsnius ir sprukda- 
mi atgal į mišką, jei romėnas bent sumosuodavo kalaviju ar šūk- 
telėdavo. Bet tokia taktika jie pridarė romėnams daug nuostolių. 
Būriai, vadovaujami Hermano, Segimero ir kitų vadų, užtverdavo 
kelius, užridenę ant jų užgrobtus vežimus sulaužytais ratais ir už- 
vertę medžiais. Jie padarė kelias tokias užtvaras, o už jų paliko 
vyrų, kad sutrukdytų romėnams jas išardyti. Dėl to vilkstinės gale 
buvę kariai taip atsiliko, kad bijodami visai prarasti ryšį metė li- 
kusius vežimus ir nuskubėjo į priekį tikėdamiesi, kad germanai 
puls grobstyti turtą ir kurį laiką jų nepersekios. 

Priešakinis legionas pasiekė kalvą, retai teapaugusią medžiais 
dėl neseno miško gaisro, ir saugiai ten apsistojo, laukdamas liku- 
sių dviejų. Jis tebeturėjo savo gurguolę ir neteko tik keleto šimtų 
žmonių. Kiti du nukentėjo kur kas smarkiau. Vyrai liko atskirti 
nuo savo kuopų, todėl buvo sudaryti nauji būriai — nuo penkias- 
dešimties iki dviejų šimtų karių kiekviename, su savo priešakine, 
užpakaline sauga ir sparnais. Sargybos į priekį judėjo labai lėtai 
dėl tankaus ir pelkėto miško ir dažnai prarasdavo ryšį su savo 
būriu; priešakinės labai nukentėdavo per užtvaras, o užpakalinės 
buvo nuolat puldinėjamos. Kai tą naktį buvo suskaičiuoti žmo- 
nės, Varui paaiškėjo, kad beveik trečdalis žuvę arba dingę. Kitą 
dieną jis prasiskynė kelią į atvirą vietovę, bet turėjo palikti savo 
gurguoles. Trūko maisto, o trečią dieną jis buvo priverstas vėl lįsti 
į mišką. Nuostoliai antrą dieną nebuvo dideli, nes priešui dau- 
giausia rūpėjo plėšti vežimus ir parsigabenti grobį, bet kai trečios 
dienos vakarą vėl buvo surengta skaičiuotė, vardu teatsiliepė vos 


ketvirtis pradinės sudėties. Ketvirtą dieną Varas vis dar stūmėsi į 

priekį, nes buvo per daug užsispyręs, kad prisipažintų pralaimėjęs 
ir atsisakytų savo pradinio tikslo, bet oras, anksčiau kiek pagerė- 
jęs, dabar dar labiau subjuro, ir germanai, įpratę prie stipraus 
lietaus, matydami silpnėjantį pasipriešinimą, darėsi vis drąsesni. 
Jie prisiartino. 

Apie vidurdienį, supratęs, kad viskas baigta, Varas nusižudė, 
kad nepatektų gyvas priešams į rankas. Dauguma likusių vyres- 
niųjų karininkų ir nemažai eilinių karių nusekė jo pavyzdžiu. Tik 
vienas išlaikė sveiką protą — tas pats Kasijus Cherėja, kuris, kaip 
pasakojau anksčiau, kovojo amfiteatre. Jis vadovavo užnugario sar- 
gybai, kurią sudarė Narboniškosios Galijos kalniečiai, miške jau- 
tęsi geriau nei visi kiti; ir kai vienas pabėgėlis pranešė, kad Varas 
nebegyvas, legionų ereliai pagrobti ir likę ne daugiau nei trys šimtai 
žmonių, jis pasiryžo išgelbėti nuo skerdynių tai, ką dar buvo gali- 
ma išgelbėti. Jis apgręžė savo pajėgas ir staigiu puolimu prasibro- 
vė pro priešus. Nepaprasta Kasijaus narsa, kuria jis sugebėjo už- 
krėsti savo vyrus, išgąsdino germanus. Jie paliko šį nedidelį ryž- 
tingą būrį ramybėje ir nuskubėjo į priekį vaikydamiesi lengvesnių 
pergalių. Kad iš šimto dvidešimties žmonių, kuriuos Kasijus turė- 
jo grįždamas, po aštuonių dienų žygio per priešišką kraštą jam 
pavyko aštuoniasdešimt su kuopos vėliava saugiai parvesti į tvir- 
tovę, iš kurios buvo iškeliavę prieš dvidešimt dienų, galbūt yra 
puikiausias mūsų laikų karo žygdarbis. 

Sunku aprašyti paniką, kuri apėmė Romą, kai pasitvirtino gan- 
dai apie tragediją. Žmonės ėmė krautis mantą į vežimus, tarytum 
germanai jau stovėtų prie Miesto vartų. Ir tikrai buvo ko neri- 
mauti. Dalmacijos karo nuostoliai buvo tokie dideli, kad beveik 
visi kariuomenės rezervai Italijoje buvo išnaudoti. Augustas ėjo iš 
proto, bandydamas suburti kariuomenę, kurią Tiberijaus vado- 
vaujamą reikėjo siųsti saugoti tų teritorijų palei Reino tiltus, ku- 
rių germanai dar nepaėmė. Iš Romos piliečių, tinkamų karo tar- 
nybai, tik nedaugelis savanoriškai atsiliepė į šaukimą; žygiuoti prieš 
germanus atrodė tas pat kaip eiti mirčiai tiesiai į nasrus. Tada 
Augustas išleido kitą įsaką, kad iš tų, kurie per tris dienas nepasi- 


siūlys patys, kas penktam vyrui bus atimtos pilietinės teisės ir visa 

nuosavybė. Daug kas nepakluso net ir tada, tad dėl pavyzdžio jis 
keletą nubaudė mirtimi, o kitus prievarta paėmė į kariuomenę; 
kai kurie jų, beje, tapo visai neblogais kariais. Jis taip pat pašaukė 
vyrus, vyresnius nei trisdešimt penkerių, ir iš naujo į sąrašus įtraukė 
daugelį veteranų, kurie jau buvo atitarnavę skirtus šešiolika metų. 
Sudėjus šituos vyrus ir dar legioną ar du atleistinių, kurie papras- 
tai nebūdavo šaukiami į karo tarnybą (nors Germaniko pajėgos 
Dalmacijos kare susidėjo daugiausia iš jų), susidarė gana įspūdin- 
gos pajėgos, ir kiekvieną kuopą, vos tik ji buvo apginkluojama ir 
aprūpinama, Augustas tuoj pat siuntė į šiaurę. 

Man buvo didžiausia gėda ir sielvartas, kad šią didžią Romos 
nelaimės valandą negalėjau kaip karys stoti jos ginti. Aš nuėjau 
pas Augustą ir maldavau skirti man kokią nors užduotį, kuriai 
įvykdyti netrukdytų mano kūno negalia: siūliausi pasiunčiamas 
pas Tiberijų žvalgybos karininku, kad galėčiau atlikti tokias nau- 
dingas užduotis, kaip, pavyzdžiui, rinkti ir nagrinėti pranešimus 
apie priešo judėjimą, tardyti belaisvius, sudarinėti žemėlapius ir 
duoti specialias instrukcijas žvalgams. Jeigu nebūčiau paskirtas į 
tokį darbą (kurį atlikti maniau esąs pasirengęs, kadangi buvau ati- 
džiai išstudijavęs Germanijos karus, išmokęs tvarkingai mąstyti ir 
vadovauti pagalbininkams), pasisiūliau būti Tiberijaus tiekimo tar- 
nybos viršininku: siųsčiau žmones į Romą pargabenti būtinų karo 
reikmenų, o gavęs tikrinčiau bei skirstyčiau. Augustas atrodė pa- 
tenkintas, kad aš taip noriai siūlausi, ir sakė pakalbėsiąs su Tibe- 
rijumi dėl mano paskyrimo. Bet nieko iš to neišėjo. Galbūt Tibe- 
rijus manė, kad nesugebėsiu nuveikti nieko naudinga, o gal tie- 
siog suirzo, kad aš veržiuosi į karą, kai jo paties sūnus Kastoras 
išsisuko nuo tarnybos ir įkalbėjo Augustą pasiųsti jį rinkti ir mankš- 
tinti karių Italijos pietuose. Šiokia tokia paguoda, kad ir Germa- 
nikui buvo kaip man. Jis norėjo eiti savanoriu į Germaniją, bet 
Augustui jo reikėjo Romoje, kur jis buvo labai populiarus, — kad 
padėtų malšinti pilietinius neramumus, kurių, Augusto nuomo- 
ne, galėjo kilti, vos tik kariuomenė paliks Miestą. 

Tuo tarpu germanai medžiojo Varo kariuomenės pabėgėlių li- 


kučius ir krūvomis aukojo savo miškų dievams, gyvus sudeginda- 

mi pintiniuose narvuose. Likusius laikė kaip belaisvius. (Kai ku- 
riuos vėliau už beprotišką kainą giminaičiai išpirko, bet Augustas 
uždraudė jiems kada nors įžengti į Italiją.) Germanai mėgavosi 
pagrobtu vynu, vieną po kitos rengė didžiules girtuoklių puotas ir 
iki kraujų pešėsi dėl šlovės ir grobio. Daug laiko praėjo, kol jie 
atsipeikėjo ir suprato, kokį menką tesutiktų pasipriešinimą, jei 
leistųsi link Reino. Bet kai vynas ėmė sekti, jie pradėjo pulti sil- 
pnai ginamas pasienio tvirtoves, vieną paskui kitą jas užėmė bei 
nusiaubė. Tik viena tvirtovė deramai pasipriešino — ta, kurią gynė 
Kasijus. Germanai būtų galėję ir ją užimti taip pat lengvai kaip 
kitas, nes įgula buvo nedidelė, tačiau Hermanas ir Segimeras bu- 
vo išvykę, o iš likusiųjų niekas neišmanė romėnų karybos per ap- 
gultį — su katapultomis, sprogstamaisiais įtaisais, „vėžliais“ ir per- 
kasais. Kasijus savo tvirtovėje turėjo daugybę lankų ir strėlių, tad 
išmokė visus, net moteris ir vergus, jais naudotis. Jis sėkmingai 
atrėmė kelis aršius vartų puolimus ir visuomet po ranka turėjo 
didžiulius katilus verdančio vandens ant sienų besiropščiantiems 
germanams nuplikyti. Germanai taip stengėsi užimti šią tvirtovę, 
kurioje tikėjosi gausaus grobio, kad visai nepasistūmėjo į priekį 
link menkai saugomų Pareinės prietilčių. 

Juos pasiekė žinia, kad greitai su savo nauja kariuomene arti- 
nasi Tiberijus. Hermanas iš karto sutelkė savo pajėgas, pasiryžęs 
užgrobti tiltus, kol Tiberijus dar jų nepasiekė. Vienas dalinys bu- 
vo paliktas tęsti apsiaustį, mat germanai žinojo, kad tvirtovėje 
trūksta maisto. Kasijus, nugirdęs apie Hermano planus, nusprendė 
bėgti, kol dar yra laiko. Vieną audringą naktį jis su visa įgula suge- 
bėjo prasmukti pro dvi priešo sargybas nepastebėtas, kol kelių 
kartu buvusių vaikų verksmas sukėlė germanus ant kojų. Su trečia 
sargyba teko susiremti, ir jei germanams nebūtų taip labai rūpėję 
kuo greičiau patekti į miestelį plėšti grobio, Kasijus su savo žmo- 
nėmis nebūtų likęs gyvas. Bet kažkaip jiems pasisekė, ir po pusva- 
landžio jis liepė trimituoti „dvigubo pastiprinimo atvykimą“, kad 
germanai pamanytų, jog artinasi pagalba; taigi niekas jų nesivijo. 
Prie artimiausio tilto buvę daliniai išgirdo, kadangi vėjas pūtė iš 


rytų, tolimą romėniškų trimitų garsą ir atspėję, kas nutiko, pa- 

siuntė dalinį saugiai parlydėti įgulą. Po dviejų dienų Kasijus sėk- 
mingai apgynė tiltą nuo sutelkto Segimero vyrų puolimo; tada 
atžygiavo Tiberijaus priešakiniai daliniai, ir padėtis palengvėjo. 
Metų pabaiga buvo paženklinta Julilos ištrėmimu už palaidą 
elgesį — kaip ir jos motinos Julijos — į Tremerą, salelę prie Apuli- 
jos krantų. Tikroji tos tremties priežastis buvo ta, kad ji laukėsi 
dar vieno vaiko, kuris, jei būtų berniukas, būtų Augusto provai- 
kaitis, ir ne Livijos giminės; dabar Livija nebenorėjo rizikuoti. Ju- 
lila jau turėjo vieną sūnų, bet tai buvo trapi, baili, silpno protelio 
būtybė, ir į jį buvo galima nekreipti dėmesio. Emilijus pats davė 
Livijai akstiną apkaltinti žmoną. Jis susipyko su Julila ir jų dukters 
Emilijos akivaizdoje ją apkaltino, kad norinti jam užkarti kito vy- 
ro kūdikį. Kaip svetimautoją jis įvardijo Decimą iš Silanų gimi- 
nės. Emilija, kuri buvo pakankamai gudri suvokti, kad jos pačios 
gyvenimas bei saugumas priklauso nuo Livijos palankumo, iš kar- 
to nuėjo pas ją ir papasakojo ką girdėjusi. Livija liepė jai pakartoti 
tą istoriją Augusto akivaizdoje. Tada Augustas pašaukė Emilijų ir 
paklausė, ar tiesa, kad ne jis Julilos kūdikio tėvas. Emilijui į galvą 
neatėjo, kad Emilija būtų galėjusi išduoti savo motiną ir jį, todėl 
paklaustas jis pamanė, jog intymūs ryšiai, kuriais jis įtarė Julilą ir 
Decimą, jau tapo viešu skandalu. Tad jis neatsiėmė savo kaltini- 
mo, grįsto vien pavyduliavimu, o ne faktais. Kai tik kūdikis gimė, 
Augustas jį atėmė ir liepė palikti ant kalno šlaito. Decimas pasi- 
traukė į savanorišką tremtį, jo pavyzdžiu pasekė ir keli kiti vyrai, 
apkaltinti vienu ar kitu metu buvę Julilos meilužiais; tarp jų ir 
poetas Ovidijus, kurį, kad ir kaip keista, Augustas padarė pagrin- 
diniu atpirkimo ožiu, mat šis, be to, dar buvo parašęs (prieš dau- 
gelį metų) „Meilės meną“. Tai ši poema, sakė Augustas, ištvirki- 
nusi jo vaikaitės protą. Jis įsakė sudeginti visus poemos nuorašus, 


kokius tik pavyks surasti. 


Tryliktas skyrius 


Alisūšias baigė septyniasdešimtuosius metus. Iki šiol niekas ne- 
laikė jo seniu. Tačiau šios naujos viešos ir asmeninės nelaimės jį 
labai pakeitė. Jo ūpas pasidarė nepastovus, jam vis sunkiau darėsi 
priimti nelauktus lankytojus su įprastu meilumu ar išlikti kan- 
triam per viešus pokylius. Jis netgi linko šiurkščiai elgtis su Livija. 
Nepaisant to, tęsė savo darbą kaip visada sąžiningai ir netgi su- 
tiko su dar dešimčia metų vienvaldystės. Tiberijus ir Germani- 
kas, kai būdavo Mieste, nudirbdavo daugybę darbų, ir Livija dar- 
bavosi smarkiau nei anksčiau. Per Dalmacijos karą, Augustui 
išvykus, ji liko Romoje ir, apsiginklavusi jo antspaudo dublika- 
tu, palaikydama su juo glaudų ryšį per raitus pasiuntinius, su 
viskuo susitvarkė pati. Augustas vis labiau ir labiau taikėsi su 
mintimi, kad jo įpėdinis bus Tiberijus. Jis manė, kad Tiberijus, 
Livijos padedamas, sugebės pakankamai gerai valdyti ir tęsti jo 
paties politiką, o kartu jo savimeilę glostė mintis, kad po mir- 
ties visi ilgėsis Tėvynės Tėvo ir kalbės apie Augusto amžių, kaip 
kalba apie karaliaus Numos aukso amžių. Nepaisant žymių nuo- 
pelnų Romai, kaip asmenybė, Tiberijus nebuvo populiarus ir 
tapęs imperatoriumi tikrai nepasidarytų populiaresnis. Augus- 
tui teikė pasitenkinimo, kad Germanikas, vyresnis nei Kasto- 
ras, jo įbrolis, savaime tampa Tiberijaus įpėdiniu, o Germaniko 
mažieji sūnūs, Neronas ir Druzas, yra ir paties Augusto provai- 
kaičiai. Mat tuo metu Augustas, kaip ir visi, jau buvo pamiršęs 
apie respubliką ir manė, kad keturiasdešimčia metų sunkaus ir 
uolaus darbo Romai jis užsidirbo teisę skirti savo imperatoriš- 


kąjį įpėdinį, jei panorės, net iki trečios kartos. 

Kol Germanikas buvo Dalmacijoje, aš nerašiau jam apie Po- 
stumą, bijodamas, kad koks nors Livijos šnipas nesučiuptų mano 
laiško, bet kai tik jis grįžo iš karo, viską jam papasakojau. Jis di- 
džiai sunerimo ir sakė nebežinąs, kuo tikėti. Turiu paaiškinti, kad 
Germanikas paprastai nesutikdavo blogai apie ką nors galvoti, kol 
negaudavo patikimo įrodymo, ir visuomet priskirdavo kitiems kuo 
geriausius ketinimus. Šis neregėtas naivumas gerai jam pasitar- 
naudavo. Dauguma žmonių, su kuriais jam tekdavo susidurti, jaus- 
davosi labai pamaloninti geros jo nuomonės apie jų dorumą ir 
stengdavosi jo neapvilti. Jei jis kada atsidurtų beviltiškai nedoro 
žmogaus rankose, toks širdies kilnumas, žinoma, lemtų jam galą; 
kita vertus, jei žmoguje būdavo nors kas gera, Germanikas suge- 
bėdavo tas savybes atskleisti. Taigi jis man pasakė nenorįs tikėti, 
kad Livila ar Emilija būtų galėjusios pasiryžti tokiai niekšybei, nors 
pastaruoju metu, jis pripažino, esąs nusivylęs Livila. Bet to, jis 
pasakė, kad niekaip nepaaiškinau jų galimų motyvų, nebent mū- 
sų senelės Livijos dalyvavimu, o tai visiškai juokinga. Kas, būda- 
mas sveiko proto, staiga supykęs paklausė jis, galėtų įtarti Liviją 
sukursčius jas tokiam nusikaltimui? Ar ne tas pat būtų įtarti, kad 
Palaimos deivė nuodija Miesto šulinius? Bet kai aš paklausiau, ar 
jis tikrai manąs, kad Postumas prievartavo moteris dvi naktis iš 
eilės, abu kartus visai nepaisydamas atsargumo, ir kad pamelavo 
Augustui ir mums, net jei nusikalto, jis nutilo. Jis visada mylėjo 
Postumą ir pasitikėjo juo. Aš pasinaudojau savo pranašumu ir pri- 
verčiau jį prisiekti mūsų tėvo šešėliu, kad jei kada nors jis gaus 
nors mažiausią įrodymą, kad Postumas buvo nuteistas neteisin- 
gai, jis pasakys Augustui viską, ką žino apie šį reikalą, ir privers jį 
grąžinti Postumą ir nubausti melagius taip, kaip jie to nusipelnė. 

Germanijoje nieko svarbaus neįvyko. Tiberijus laikė užėmęs 
tiltus, bet nemėgino keltis per Reiną, nes dar nepasitikėjo savo 
kariuomene ir atsidėjęs ją mankštino. Germanai irgi nebandė per- 
sikelti į kitą krantą. Augustas, netekęs kantrybės, ragino Tiberijų 
nedelsiant atkeršyti už Varą ir atgauti prarastus legionų erelius. 
Tiberijus atsakė, kad nieko kita taip netrokšta jo širdis, bet ka- 


riuomenė dar nepasirengusi. Kai Germanikas baigė savo magist- 


11 m. po Kr. 


168 ROBERT GRAVES 


rato laiką, Augustas pasiuntė jį ten, ir Tiberijui teko šiek tiek su- 
krusti: jis nebuvo tinginys ar bailys, tik nepaprastai atsargus. Jis 
persikėlė per Reiną ir užėmė dalį prarastos provincijos, bet ger- 
manai išvengė atviro mūšio; tad Tiberijus su Germaniku, labai 
saugodamiesi nepakliūti į kokią pasalą, tik padegė keletą priešo 
stovyklų palei Reiną, parodydami savo karinę galią. Keliuose susi- 
rėmimuose jiems sekėsi neblogai — jie paėmė kelis šimtus belais- 
vių. Toje vietoje jie liko iki rudens, tada vėl persikėlė per Reiną; 
kitą pavasarį Romoje buvo atšvęstas ilgai atidėliotas Dalmacijos 
pergalių triumfas, o prie jo dar pridėtas ir šio žygio į Germaniją 
triumfas, siekiant atkurti pasitikėjimą kariuomene. Čia turiu ne- 
pamiršti paminėti kilnaus Tiberijaus poelgio, kurį atlikti jį paska- 
tino Germanikas: savo triumfo eisenoje parodęs Batoną, sugautą 
dalmatų vadą, jis dovanojo jam laisvę bei daug pinigų ir patogiai 
įkurdino Ravenoje. Batonas to nusipelnė: kartą jis kilniai leido 
Tiberijui pabėgti iš slėnio, kuriame šis buvo įkliuvęs į spąstus su 
didžiąja savo kariuomenės dalimi. 

Germanikas dabar buvo konsulas, ir Augustas parašė specialų 
laišką, kuriame išgyrė jį senatui, o senatą — Tiberijui (pristatyda- 
mas senatą Tiberijui, užuot daręs atvirkščiai, Augustas parodė ke- 
tinąs palikti Tiberijų savo įpėdiniu imperatoriumi, bet nenorįs jo 
liaupsinti kaip Germaniko). Agripina visuomet lydėdavo Germa- 
niką kare, kaip mano motina mano tėvą. Ji darė tai pirmiausia iš 
meilės jam, bet taip pat nenorėdama likti viena Romoje, kad ne- 
būtų įskųsta Augustui dėl prasimanytos neištikimybės. Ji nežino- 
jo, ką apie ją galvoja Livija. Agripina buvo tikra senovinių legendų 
romėnų matrona — stipri, narsi, kukli, sągmojinga, pamaldi, vai- 
singa ir tyra. Ji jau buvo pagimdžiusi Germanikui keturis vaikus, o 
vėliau susilaukė dar penkių. 

Nors tebegaliojo Livijos taisyklė, kad manęs nebūtų prie jos 
stalo, ir nors mano motinos jausmai man taip pat nepasikeitė, 
Germanikas pasitaikius progai kviesdavo mane į savo kilmingų 
bičiulių draugiją. Dėl jo su manimi būdavo elgiamasi gana pa- 
garbiai; bet šeimos nuomonė apie mano sugebėjimus buvo ži- 


noma, ir manyta, kad Tiberijus su ja sutinka, tad niekas nesivar- 

gino palaikyti pažinties su manimi. Germaniko patartas paskel- 
biau, kad rengiu savo naujausio istorijos veikalo skaitymus, ir 
pakviečiau būrį žymių literatų. Pasirinkau skaityti knygą, į kurią 
buvau įdėjęs daug triūso ir kuri turėjo sudominti mano publi- 
ką — apie formules, kurias etruskų žyniai vartojo per apsiplovi- 
mo apeigas, su lotynišku vertimu, leidusiu nušviesti daugelį mūsų 
apsivalymo apeigų, kurių tikrąją prasmę laikas apnešė dulkė- 
mis. Germanikas perskaitė tekstą iš anksto ir parodė mano mo- 
tinai bei Livijai, kurios pritarė, ir netgi buvo toks kilnus, kad 
sėdėjo su manimi per skaitymo repeticiją. Jis mane pasveikino 
tiek su pačiu darbu, tiek su mano skaitymu ir turbūt plačiai apie 
tai kalbėjo, nes salė, kurioje turėjau skaityti, prisirinko sausa- 
kimša. Nei Livijos, nei Augusto nebuvo, bet atėjo mano motina, 
pats Germanikas ir Livila. 

Aš buvau gerai nusiteikęs ir visai nesijaudinau. Germanikas pa- 
tarė man pasistiprinti taure vyno, ir aš sutikau. Jei atvyktų Augus- 
tas, jam buvo pastatytas krėslas, taip pat ir Livijai, du prašmatnūs 
krėslai, skirti tik jiems, kai apsilankydavo mūsų namuose. Kai visi 
susirinko ir susėdo, durys buvo uždarytos ir aš pradėjau skaityti. 
Man sekėsi puikiai, jaučiau, kad skaitau nei per greitai, nei per 
lėtai, nei per garsiai, nei per tyliai, kaip tik taip kaip reikia, ir 
auditorija, kuri daug iš manęs nesitikėjo, savaime susidomėjo, bet 
staiga atsitiko nelemtas dalykas. Kažkas garsiai pabeldė į duris, o 
kai niekas neatidarė, pabeldė dar kartą. Paskui garsiai subarškėjo 
rankena, ir į vidų įėjo storiausias iš mano kada nors matytų žmo- 
nių, apsivilkęs raitelio apdaru ir nešinas didžiule išsiuvinėta pa- 
galve. Aš sustojau, nes priėjau svarbią ir sudėtingą vietą, bet nie- 
kas nebesiklausė — visų akys buvo nukreiptos į raitelį. Jis atpažino 
Livijų ir pasisveikino daininga tartimi, kuri, kaip vėliau sužinojau, 
buvo patavijietiška, tada pasveikino likusią publiką; visi ėmė ki- 
kenti. Jis neskyrė didesnio dėmesio konsului Germanikui ar šei- 
mininkams — mano motinai ir man. Apsidairė, kur atsisėsti, ir 
pamatė tuščią Augusto krėslą, bet šis jam pasirodė per siauras, 
tad pasirinko Livijos. Jis pasidėjo pagalvę, susirinko apie kelius 


savo apdaro klostes ir niurnėdamas atsisėdo. Ir, žinoma, senovi- 

nis egiptietiškas krėslas, grobis iš Kleopatros rūmų, labai subti- 
laus darbo, su trenksmu sulūžo. 

Visi, išskyrus Germaniką, Livijų, mano motiną ir solidesnius 
publikos atstovus, pratrūko garsiai juoktis; tačiau kai raitelis pasi- 
kėlė, sudejavo, nusikeikė, pasikasė ir atleistinio buvo išlydėtas iš 
kambario, stojo dėmesinga tyla ir aš pamėginau tęsti. Bet mane 
ėmė kone isteriškas juokas. Gal dėl vyno, o gal dėl to žmogaus 
veido išraiškos, kai po juo lūžo krėslas, kurios niekas kitas nematė, 
nes jis sėdosi pirmoje eilėje ir aš vienintelis buvau veidu į jį. Šiaip 
ar taip, niekaip negalėjau susikaupti ties etruskų apsivalymo apei- 
gomis. Iš pradžių palanki publika netgi juokėsi su manimi, bet kai 
su vargu lemendamas dar vieną pastraipą akies krašteliu pamačiau 
krėslą, vos besilaikantį ant lūžusių kojyčių, ir vėl pratrūkau juoku, 
klausytojai ėmė nekantrauti. Nelaimei, vos aš po sunkios kovos su 
savimi vėl įėjau į vėžes — Germanikas net atsipūtė, — durys vėl 
prasivėrė ir įėjo ne kas kitas, kaip Augustas ir Livija! Jie oriai praėjo 
tarp eilių ir Augustas atsisėdo. Livija irgi buvo besėdanti, bet pa- 
matė, kad kažkas negerai. Šaižiu balsu ji paklausė: 

— Kas sėdėjo mano krėsle? 

Germanikas stengėsi kaip galėdamas geriau paaiškinti situaci- 
ją, bet ji nusprendė, kad ją norėta įžeisti. Ji išėjo. Augustas sutri- 
kęs nusekė iš paskos. Ar dera kaltinti mane, kad susipainiojau ir 
nebegalėjau toliau skaityti? Tame krėsle turbūt tūnojo žiaurusis 
dievas Momas, nes po penkių minučių jo kojelės išsiskėtė ir jis 
lūžo dar kartą, nuo vieno porankio nuskilo auksinė liūto galvelė ir 
atsirito grindimis po mano dešine koja, kuri nesiekė žemės. Aš ir 
vėl prajukau — springdamas, švokšdamas ir žiopčiodamas. 

Germanikas priėjo prie manęs ir meldė susivaldyti, bet aš te- 
sugebėjau pakelti liūto galvutę ir bejėgiškai stebeilyti į krėslą. Jei 
Germanikas kada buvo supykęs ant manęs, tai buvo tas kartas. Aš 
labai nusiminiau, kad jis pyksta, ir akimirksniu nuščiuvau. Tačiau 
buvau jau netekęs pasitikėjimo savimi ir pradėjau mikčioti taip 
smarkiai, kad skaitymą teko nutraukti. Germanikas padėkojo už 
mano įdomų pranešimą, apgailestaudamas, kad nelemtas nuoty- 


kis sutrukdė man vidury skaitymo ir kad dėl šio nesusipratimo 

Tėvynės Tėvas ir jo žmona ponia Livija pasišalino. Jis taip pat 
išreiškė viltį, kad kokią palankesnę dieną artimiausiu metu aš pa- 
skaitysiu toliau. Niekada nėra buvę tokio rūpestingo brolio ir to- 
kio kilnaus žmogaus kaip Germanikas. Bet nuo to laiko niekada 
viešai nebeskaičiau savo veikalų. 

Vieną dieną Germanikas atėjo pas mane labai rimtai nusitei- 
kęs. Ilgai negalėjo ryžtis prabilti, bet galop pasakė: 

— Šįryt kalbėjausi su Emilijumi, ir kažkaip iškilo vargšo Postu- 
mo klausimas. Jis pats pradėjo tą temą, iš pradžių klausdamas 
manęs, kuo būtent apkaltintas Postumas, ir pasakė, regis, visai 
nuoširdžiai, kad kiek žinąs, Postumas bandęs išprievartauti dvi 
kilmingas moteris, bet niekas nežinąs, kas jos. Aš į jį griežtai pa- 
žvelgiau, bet atrodė, kad jis neapsimetinėja. Tada pasiūliau pasi- 
dalyti turimomis žiniomis, bet tik su sąlyga, kad jis pažadės ne- 
plepėti. Kai pasakiau, kad jo paties dukra apkaltino Postumą ban- 
džius ją išniekinti jo paties namuose, jis nustebo ir nepatikėjo. Jis 
labai pyko. Pasakė, kad su jais tikrai visą laiką buvo Emilijos auk- 
lė. Jis norėjo eiti pas Emiliją ir paklausti, ar tikrai taip buvo, o jei 
taip, tai kodėl jis tik dabar apie tai išgirdo, bet priminęs pažadą aš 
jį sulaikiau. Aš nepasitikėjau Emilija. Pasiūliau apklausti auklę, 
bet taip, kad jos neišgąsdintume. Emilijus įsakė ją pakviesti ir pa- 
klausė, apie ką kalbėjosi Emilija su Postumu, kol buvo tikrinamas 
pavojaus signalas, kai Postumas paskutinį kartą su jais vakarienia- 
vo. Ji iš pradžių neprisiminė, bet kai paklausiau: „Ar ne apie vais- 
medžius?“ — atsakė: „Ak taip, žinoma, apie vaismedžių kenkė- 
jus“. Tada Emilijus paklausė, ar jie nesikalbėjo apie ką nors kita 
jam nesant, ir ji sakė, kad jos manymu — ne. Ji prisiminė, kad 
Postumas pasakojo apie naujus graikų išrastus kovos su kenkėju 
juodaviržiu būdus ir kad jai buvo labai įdomu, nes ji šiek tiek 
išmano sodininkystę. Ne, iš kambario ji nebuvo išėjusi nė akimir- 
kos. Tada aš nuėjau pas Kastorą ir atsainiai užsiminiau apie Postu- 
mą. Atsimeni, kol aš buvau Dalmacijoje, buvo konfiskuotos ir par- 
duotos Postumo valdos, o pajamos atiduotos į karo iždą. Taigi aš 
paklausiau, kas nutiko mano lėkštėms, kurias pobūviui iš manęs 


buvo pasiskolinęs Postumas; ir jis man paaiškino, kaip jas atgauti. 

Tada mes pasikalbėjome apie tremtį. Kastoras kalbėjo nesivaržv- 
damas, ir aš džiaugiuosi, nes esu visai tikras, kad jis sąmoksle ne- 
dalyvavo. 

— Tai tu dabar pripažįsti, kad tai buvo sąmokslas? — nekantriai 
paklausiau aš. 

— Deja, atrodo, kad tai vienintelis paaiškinimas. Bet esu įsitiki- 
nęs, kad pats Kastoras nekaltas. Neprašytas jis man pasakė, kad 
Livilai pasiūlius jis erzino Postumą sode, kaip šis tau ir pasakojo. 
Jis paaiškino sutikęs todėl, kad Postumas žiūrėjęs į Livilą avies 
akimis, ir, kaip jos vyrui, jam tai nepatikę. Jis pasakė, kad nesigaili 
tai daręs — nors juokeliai gal ir nebuvo itin skoningi, — nes kvaila 
gailėtis, kai Postumas bandė išniekinti Livilą ir jam pačiam pada- 
rė nemenkos žalos. 

— Kastoras tiki, kad Postumas bandė išniekinti Livilą? 

— Taip. Ir aš neišsklaidžiau apgaulės. Nenoriu, kad Livila žino- 
tų, ką mudu įtariame. Nes jei žinotų ji, tai sužinotų ir Livija. 

— Germanikai, ar tiki dabar, kad visa tai surengė Livija? 

Jis neatsakė. 

— Tu eisi pas Augustą? 

— Aš daviau tau žodį. Visuomet tesiu pažadus. 

— Kada? 

— Dabar. 

Koks buvo tas pokalbis, aš nežinau ir niekada nesužinosiu. Ta- 
čiau per vakarienę Germanikas atrodė kur kas linksmesnis, ir iš 
to, kaip jis vengia mano klausimų, nusprendžiau, kad Augustas 
juo patikėjo ir prisaikdino kol kas tylėti. Daug laiko praėjo, kol 
sužinojau tiek, kiek galiu papasakoti dabar. Augustas parašė kor- 
sikiečiams, kurie jau keletą metų skundėsi, jog jų krantus puola 
piratai, kad greitai pats atvyksiąs ištirti reikalo; jis sustosiąs Korsi- 
koje pakeliui į Masiliją, kur ketinąs pašventinti šventyklą. Netru- 
kus Augustas leidosi į kelionę, bet dviem dienoms sustojo Ilvoje. 
Pirmą dieną jis įsakė nedelsiant visiškai pakeisti Postumo sargybą 
Planazijoje. Tai buvo padaryta. Tą pačią naktį jis slapta priplaukė 
prie salos mažu žvejų laiveliu, lydimas tik artimo draugo Fabijaus 


Maksimo ir tokio Klemento, kuris kadaise buvo Postumo vergas 

ir iš išorės labai panėšėjo į savo buvusį poną. Girdėjau kalbant, 
kad Klementas — tikras Agripos sūnus. Jiems pasisekė, kad vos tik 
išsilaipinę sutiko Postumą. Jis nakčiai statė tinklus ir skaisčioje 
mėnulio šviesoje iš tolo pamatė atplaukiant valtį. Postumas kran- 
te buvo vienas. Augustas ištiesė ranką ir sušuko: 

— Atleisk man, sūnau! 

Postumas paėmė jo ranką ir pabučiavo. Tada jiedu pasišalino, 
Fabijus ir Klementas ėjo sargybą. Apie ką jie kalbėjosi, niekas ne- 
žino, bet grįžtant Augustas verkė. Tada Postumas ir Klementas 
apsikeitė drabužiais ir vardais, Postumas su Augustu ir Fabijumi 
nuplaukė atgal į Ilvą, o Klementas liko Postumo vietoje Planazijo- 
je, kol bus duotas įsakymas jį išlaisvinti, o tai, sakė Augustas, ilgai 
netruks. Jei gerai atliks savo vaidmenį, Klementui buvo pažadėta 
laisvė ir didelė pinigų suma. Jis turėjo keletą dienų apsimesti ser- 
gąs ir paauginti plaukus bei barzdą, kad niekas neįtartų apsišau- 
kėlio, juolab kad tą vakarą naujoji sargyba matė jį ne daugiau kaip 
kelias minutes. 

Livija įtarė, kad Augustas kažką daro jai už nugaros. Ji žinojo, 
kad jis nemėgsta jūros ir kad niekada neplaukia laivu, jei gali vykti 
sausuma, net jei tenka prarasti brangų laiką. Tiesa, į Korsiką sau- 
suma nenukeliausi, bet piratai nebuvo toks jau rimtas pavojus, to 
reikalo ištirti jis lengvai galėjo pasiųsti Kastorą ar kurį kitą paval- 
dinį. Tad ji pradėjo aiškintis ir galop sužinojo, kad stabtelėjęs II- 
voje Augustas įsakė pakeisti Postumo sargybinius ir kad tą pačią 
naktį leidosi su Fabijumi žvejoti sepijų nedidele valtele, lydimi tik 
vergo. 

Fabijus turėjo žmoną, vardu Marcija, kuri žinojo visas jo pa- 
slaptis. Livija, iki tol mažai kreipusi į ją dėmesio, dabar ėmė puo- 
selėti šią pažintį; Marcija buvo paprasta moteris ir nesunkiai ap- 
gaunama. Kai Livija įsitikino, kad Marcija visiškai ja pasitiki, vieną 
dieną pasivedėjo į šalį ir paklausė: 

— Nagi, mieloji, pasakyk man, ar Augustas labai susijaudino po 
šitiekos metų vėl išvydęs Postumą? Jis kur kas jautresnės širdies, 
nei nuduoda. 

Fabijus buvo sakęs Marcijai, kad kelionė į Planaziją yra paslap- 


tis, kurios negalima išduoti niekam pasaulyje, nes antraip pasek- 

mės jam gali būti lemtingos. Tad iš pradžių Marcija nenorėjo at- 
sakyti į klausimą. Livija nusijuokė ir pasakė: 

— Ak, tu labai atsargi. Tu kaip tas Tiberijaus sargybinis Dalma- 
cijoje, kuris jo paties neįleido į stovyklą, kai vieną vakarą grįžo iš 
žygio, mat nežinojo slaptažodžio. „Įsakymas yra įsakymas, vade“, — 
pasakė kvailys. Mieloji Marcija, Augustas nieko nuo manęs nesle- 
pia, o aš nuo jo. Tačiau tavo atsargumas pagirtinas. 

Marcija atsiprašė ir pasakė: 

— Fabijus sakė, kad Augustas vis verkė ir verkė. 

Livija tarė: 

— Žinoma. Tačiau, Marcija, gal bus geriau, jei Fabijus nežinos, 
kad mes apie tai kalbėjomės, — Augustas nenori, kad žmonės ži- 
notų, kaip jis manimi pasitiki. Manau, Fabijus papasakojo tau apie 
vergą" 

Livija taikė aklai. Gal vergas buvo toje istorijoje visai nesvar- 
bus, bet vertėjo paklausti. Marcija atsakė: 

— Taip, Fabijus sakė, kad jis nepaprastai panašus į Postumą, tik 
truputį žemesnis. 

— Manai, sargyba nepastebės skirtumo? 

— Fabijus sakė, kad, jo nuomone, nepastebės. Klementas — bu- 
vęs Postumo šeimynykštis, tad jei bus atsargus, neišsiduos, kad ko 
nors nežino. Be to, kaip žinai, sargyba buvo pakeista. 

Dabar Livijai beliko sužinoti, kur yra Postumas. Ji įtarė, kad 
jis kur nors slapstosi Klemento vardu. Livija spėjo, kad Augus- 
tas ketina grąžinti jam savo malonę, galbūt net iškelti virš Tibe- 
rijaus ir skirti savo tiesioginiu vienvaldžiu įpėdiniu, kad atitaisy- 
tų klaidą. Dabar ji, daugiau ar mažiau, kliovėsi Tiberijumi ir 
perspėjo jį apie savo įtarimus. Dalmacijoje vėl prasidėjo nera- 
mumai, ir Augustas ketino siųsti Tiberijų jų malšinti, kol dar 
neįsiliepsnojo. Germanikas Galijoje rinko duoklę. Augustas taip 
pat norėjo išsiųsti ir Kastorą — į Germaniją; jis dažnai kalbėda- 
vosi su Fabijumi, kuris, kaip įtarė Livija, buvo Augusto ir Postu- 
mo tarpininkas. Vos tik parengęs dirvą, Augustas, žinoma, stai- 
ga įvesdintų Postumą į senatą, atšauktų ankstesnį nuosprendį ir 


paskirtų jį savo bendravaldžiu vietoj Tiberijaus. Grąžinus Po- 

stumą, Livijos gyvybei kiltų pavojus: Postumas kaltino ją nu- 
nuodijus jo tėvą ir brolius, o Augustas nebūtų jam suteikęs savo 
malonės, jei nebūtų patikėjęs, kad tokie kaltinimai vra pagrįsti. 
Ji siuntė patikimiausius savo šnipus sekti kiekvieno Fabijaus 
žingsnio, kad aptiktų vergą, vardu Klementas, bet jie nieko ne- 
rado. Ji nusprendė bent jau negaišti laiko ir tuoj pat pašalinti 
Fabijų. Vieną vakarą jis buvo užpultas gatvėje pakeliui į rūmus ir 
gavo dvylika dūrių; kaukėti užpuolikai pabėgo. Per laidotuves 
atsitiko skandalingas dalykas. Marcija, parklupusi prie vyro la- 
vono, meldė jo atleidimo, sakydama, kad ji viena esanti kalta 
dėl jo mirties, kurią prišaukęs jos neapdairumas ir nepaklusnu- 
mas. Tačiau niekas nesuprato, ką ji turi omenyje, ir visi pama- 
nė, kad iš sielvarto ji prarado sveiką protą. 

Livija liepė Tiberijui pakeliui į Dalmaciją palaikyti su ja nuola- 
tinį ryšį ir judėti kuo lėčiau: jis galįs būti atšauktas atgal bet ku- 
riuo metu. Augustas, pakrante lydėjęs jį iki Neapolio, sunegalavo: 
kažkas nutiko jo skrandžiui. Livija susirengė jo slaugyti, bet jis tik 
padėkojo ir pasakė, kad tai tesą niekai: jis tuoj pasveiksiąs. Paė- 
męs dėžę su vaistais, jis išsirinko stiprius paleidžiamuosius ir pas- 
ninkavo ištisą dieną. Jis uždraudė jai nerimauti dėl jo sveikatos; 
jai esą ir be to rūpesčių pakanka. Juokdamasis atsisakė valgyti ką 
nors kita, išskyrus duoną nuo bendro stalo, vandenį iš jos ąsočio 
ir žalias figas, kurias savo rankomis nusiskindavo nuo medžio. At- 
rodė, niekas nepasikeitė nei jo elgesyje su Livija, nei jos su juo, 
bet abu žinojo, kas dedasi kito galvoje. 

Nepaisant viso atsargumo, skrandis vėl pablogėjo. Noloje jis 
turėjo nutraukti kelionę; iš ten Livija pasiuntė žinią atšaukdama 
Tiberijų. Pasakojama, kad šiam atvykus Augustas vis menkęs ir 
nuoširdžiai jo šaukęsis. Jis jau atsisveikino su kai kuriais konsularais, 
kurie sužinoję apie jo ligą atskubėjo iš Romos. Su šypsena jų klausė, 
ar, jų manymu, jis gerai vaidinęs farse, — tokį klausimą, baigiantis 
vaidinimui, komedijų aktoriai užduoda publikai. Ir taip pat šyp- 
sodamiesi, nors daugelis ašarotomis akimis, jie sakė: 

— Niekas nevaidino geriau už tave, Augustai. 


— Tada palydėkite mane garsiais plojimais, — pasakė jis. 


14 m. po Kr. 

Tiberijus prie jo guolio praleido kokias tris valandas, paskui 
išėjęs sielvartingai pranešė, kad Tėvynės Tėvas ką tik mirė ant 
Livijos rankų, ištaręs paskutinius meilės žodžius jam pačiam, se- 
natui ir Romos tautai. Jis dėkojo dievams, kad grįžo laiku ir spėjo 
užmerkti savo tėvo ir geradario akis. Iš tiesų jau visa diena Augus- 
tas buvo miręs, bet Livija tai nuslėpė, kas valandą pranešdama 
apie būklės pagerėjimą arba pablogėjimą. Per keistą sutapimą jis 
mirė tame pačiame kambaryje, kaip ir jo tėvas prieš septyniasde- 
šimt penkerius metus. 

Gerai atsimenu, kaip mane pasiekė ta žinia. Tai buvo rugpjūčio 
dvidešimtą. Beveik visą naktį dirbęs ties savo istorija, miegojau iki 
vėlyvo ryto; vasarą man buvo lengviau dirbti naktį, o miegoti die- 
ną. Mane pažadino atvykę du seni raiteliai. Jie atsiprašė, kad truk- 
do, bet sakė, kad reikalas skubus. Augustas mirė, ir kilmingasis 
raitelių luomas skubiai susirinkęs išrinko mane į senatą kaip savo 
atstovą. Aš turėjau prašyti, kad jiems būtų suteikta garbė ant savo 
pečių parnešti Augusto kūną į Miestą. Mieguistas aš beveik nesu- 
sigaudžiau ką sakąs. Surikau: 

— Nuodai yra karalienė, nuodai — karalienė! 

Sutrikę jie neramiai susižvalgė, aš atsipeikėjęs atsiprašiau saky- 
damas, kad sapnavau baisų sapną ir pakartojau jame išgirstus Žo- 
džius. Paprašiau jų pakartoti atneštą žinią, paskui padėkojau už 
man suteiktą garbę ir apsiėmiau padaryti ko prašomas. Žinoma, 
būti išskirtam kaip pasižymėjusiam raiteliui nebuvo jau tokia di- 
delė garbė. Kiekvienas laisvasis pilietis, kuris nebuvo kaip nors 
suteršęs savo garbės ir turėjo tam tikrą nuosavybę, savaime buvo 
raitelis; o dėl savo šeimos ryšių, jei būčiau parodęs nors vidutinių 
sugebėjimų, jau būčiau buvęs gerbiamu senato nariu kaip mano 
bendraamžis Kastoras. Iš tiesų jie mane pasirinko dėl to, kad bu- 
vau vienintelis imperatoriaus šeimos narys, vis dar priklausęs že- 
mesniajam luomui, ir kad būtų išvengta kitų raitelių pavydo. Tai 
buvo pirmas mano apsilankymas senate per posėdį. Aš pateikiau 
prašymą nemikčiodamas, nepamiršdamas žodžių ir niekaip kitaip 


neapsijuokdamas. 


Keturioliktas skyrius 


Nors buvo aišku, kad Augusto jėgos menksta ir jam nebedaug 
metų likę gyventi, Roma negalėjo priprasti prie minties apie jo 
mirtį. Tai ne koks tuščias palyginimas — Miestas išties jautėsi taip, 
kaip jaučiasi berniukas, netekęs tėvo. Nesvarbu, ar tėvas buvo nar- 
suolis ar bailys, teisingas ar neteisingas, dosnus ar gobšus: jis buvo 
tėvas, ir joks dėdė ar vyresnis brolis negalės jo pakeisti. Augustas 
valdė taip ilgai, kad tik vyresni nei vidutinio amžiaus žmonės atsi- 
minė laikus iki jo. Todėl neatrodė keista, kad senatas susirinko 
svarstyti, ar dieviška garbė, jam dar gyvam esant teikiama provin- 
cijose, neturėtų dabar būti įteisinta ir pačiame Mieste. 

Poliono sūnus Galas — Tiberijus jo neapkentė už tai, kad šis 
vedė Vipsaniją (kaip prisimenate, pirmą Tiberijaus žmoną, su kuria 
jis buvo priverstas išsiskirti dėl Julijos) ir kad niekuomet nebuvo 
viešai paneigtas gandas, jog Galas yra tikrasis Kastoro tėvas, ir kad 
jis turėjo kandų liežuvį, — tasai Galas buvo vienintelis senatorius, 
išdrįsęs suabejoti tokio žingsnio padorumu. Jis pakilo ir paklau- 
sė, ar buvo kokių dieviškų ženklų, kurie paliudytų, jog Augustas 
laukiamas dangaus buveinėje, — ir ar pakanka vien jo mirtingųjų 
draugų ir gerbėjų rekomendacijos. 

Stojo nepatogi tyla, bet galop lėtai atsistojo Tiberijus ir pasakė: 

— Prisiminkite, prieš šimtą dienų į mano tėvo Augusto statulą 
trenkė žaibas. Pirmoji vardo raidė ištrupėjo, ir liko žodžiai AESAR 
AUGUSTUS. Ką reiškia raidė C? Ji ženklina šimtą. O ką reiškia 
AESAR? Pasakysiu jums. Etruskų kalba tai — dievas. Aišku, šimtas 
dienų po to žaibo Augustas taps dievu Romoje. Kokio aiškesnio 


ženklo nei šis jums reikia? 

Nors šios interpretacijos nuopelnus Tiberijus prisiėmė sau, tai 
aš pirmas išsiaiškinau žodžio AESAR (dėl kurio buvo daug ginči- 
jamasi) reikšmę, nes buvau vienintelis asmuo Romoje, mokėjęs 
etruskų kalbą. Pasakiau apie tai savo motinai, ir ji išvadino mane 
kvailu fantazuotoju; bet, matyt, tai padarė nemenką įspūdį, ir ji 
papasakojo Tiberijui. Niekam kitam, išskyrus ją, aš to nesakiau. 

Galas paklausė, kodėl Jupiteris davė žinią etruskiškai, o ne grai- 
kiškai ar lotyniškai. Gal kas galėtų prisiekti matęs kitą, įtikina- 
mesnį ženklą? Nesunku dekretu patvirtinti naujus dievus nemok- 
šoms Azijos provincialams, bet garbingasis susirinkimas turėtų su- 
simąstyti prieš įsakydamas išsilavinusiems piliečiams garbinti 
asmenį iš savo pačių tarpo, kad ir pasižymėjusį. Galbūt Galui ir 
būtų pavykę užkirsti kelią tokiam dekretui apeliuojant į romėnų 
išdidumą ir blaivų protą, jei ne žmogus, vardu Atikas, iš vyresnių- 
jų magistratų. Jis iškilmingai atsistojo ir pasakė, kad kai Augusto 
kūnas buvo deginamas Marso lauke, jis matė iš dangaus nusilei- 
džiant debesį ir ant jo pakylant mirusiojo sielą — visai taip, kaip 
tradicija pasakoja pakilus Romulo ir Herkulio sielas. Jis sakėsi 
galįs prisiekti visais dievais, kad liudija tiesą. 

Šią kalbą sutiko griausmingi plojimai, ir Tiberijus triumfuoda- 
mas paklausė, ar Galas dar turi ką pridurti. Galas pasakė, kad 
turi. Jis prisimena kitą senovinį pasakojimą apie staigią Romulo 
mirtį ir dingimą; šį pasakojimą, kaip ir jo gerbiamojo bei teisin- 
gojo draugo Atiko versiją, į savo darbus įtraukė rimčiausi istori- 
kai. Taigi sakoma, kad laisvieji žmonės Romulo taip neapkentė už 
tironiją, kad vieną dieną, pasinaudodamas staiga užėjusiu rūku, 
senatas jį nužudė, sukapojo ir išsinešė gabalus po apsiaustais. 

— O kaip dėl Herkulio? — kažkas skubiai paklausė. 

Galas pasakė: 

— Tiberijus pats savo iškalbingoje oracijoje per laidotuves 
prieštaravo Augusto ir Herkulio lyginimui. Jo žodžiai buvo to- 
kie: „Vaikystėje Herkulis susidūrė tik su gyvatėmis, o suaugęs 
tik su stirna ar dviem ir šernu, kurį užmušė, bei liūtu; bet tai jis 
darė nenoriai ir kažkam įsakius; tuo tarpu Augustas kovojo ne 


su žvėrimis, o su žmonėmis, ir savo paties laisva valia“, — ir taip 

toliau, ir taip toliau. Tačiau aš atmetu tokį lyginimą dėl Herku- 
lio mirties aplinkybių. 

Jis atsisėdo. Ką jis turėjo omeny, buvo visiškai aišku kiekvie- 
nam tas aplinkybes žinojusiam: anot legendos, Herkulis mirė nu- 
nuodytas žmonos. 

Nutarimas dėl Augusto sudievinimo buvo priimtas. Romoje ir 
kaimyniniuose miestuose jam buvo pastatytos šventyklos. Jo kul- 
tui vadovauti buvo įsteigta žynių kolegija, ir Livija, kuriai tuo pat 
metu buvo suteikti Julijos ir Augustos titulai, paskirta vyriausiąja 
žyne. Atikui Livija atsilygino dešimčia tūkstančių auksinių, jis bu- 
vo paskirtas vienu iš naujųjų Augusto žynių ir netgi atleistas nuo 
didelio įšventinimo mokesčio. Aš irgi buvau paskirtas žyniu, bet 
turėjau sumokėti didesnį mokestį nei kiti, kadangi esu Livijos vai- 
kaitis. Niekas nedrįso paklausti, kodėl tą Augusto dangun ėmimo 
viziją regėjo vienas Atikas. Visas pokštas, kad Augusto laidotuvių 
išvakarėse Livija laužo viršūnėje paslėpė narve erelį: vos tik užde- 
gus laužą, reikėjo paslapčia patraukti už virvutės, ir narvelis turė- 
jo atsidaryti. Išskridęs erelis ir būtų buvęs palaikytas Augusto dva- 
sia. Deja, stebuklas nepavyko. Narvelio durys niekaip neatsidarė. 
Užuot tylėjęs ir leidęs ereliui sudegti, atsakingas karininkas užko- 
pė ant laužo ir savo rankomis atidarė narvelį. Livija turėjo pasaky- 
ti, kad erelis išleistas jos įsakymu, kaip simbolinis veiksmas. 

Neberašysiu daugiau apie Augusto laidotuves, nors įspūdin- 
gesnių Romoje niekuomet nėra buvę, mat dabar turiu praleisti 
savo istorijoje visa, kas nėra svarbiausia: jau prirašiau daugiau 
nei trylika geriausio popieriaus ritinių — iš naujos popieriaus 
dirbtuvės, kurią neseniai aprūpinau įranga, — o dar nepapasa- 
kojau nė trečdalio. Bet privalau papasakoti apie Augusto testa- 
mentą, kurio skaitymo visi laukė susidomėję ir nekantraudami. 
Bet niekam jo turinys nekėlė tokio nerimo kaip man, ir tuoj 
paaiškinsiu kodėl. 

Mėnuo prieš savo mirtį Augustas staiga pasirodė prie mano 
darbo kambario durų — jis buvo atvykęs aplankyti mano motinos, 
kuri sveiko po ilgos ligos, — ir atleidęs savo palydą pradėjo su 


manimi kalbėti, nerišliai, nežiūrėdamas į akis ir drovėdamasis, 

tarsi jis būtų Klaudijus, o aš Augustas. Jis paėmė vieną mano isto- 
rijos ritinį ir perskaitė pastraipą. 

— Puikus darbas! — tarė. — O kada jis bus baigtas? 

Aš pasakiau jam: 

— Po mėnesio ar dar greičiau, — o jis mane pasveikino ir sakė, 
kad lieps surengti viešą veikalo skaitymą savo paties lėšomis ir pa- 
kvies ateiti savo draugus. Aš buvau visiškai pritrenktas, bet jis kuo 
draugiškiausiai paklausė, ar nenorėčiau, kad už mane skaitytų pro- 
fesionalus skaitovas; jis sakė, kad viešas savo darbo skaitymas turbūt 
ne itin patogus — net kietas senis Polionas prisipažinęs, jog visuo- 
met jaudindavosi tokiomis progomis. Aš kuo nuoširdžiausiai jam 
padėkojau ir pasakiau, kad, aišku, geriau būtų profesionalas, jei tik 
mano darbas iš tiesų nusipelnė tokios garbės. 

Paskui jis staiga ištiesė man ranką: 

— Klaudijau, ar jauti man apmaudą? 

Ką galėjau į tai atsakyti? Akys pritvinko ašarų, ir aš išlemenau, 
kad jį didžiai gerbiu ir kad jis niekada nėra padaręs nieko, kas 
galėtų kelti priešiškumą. Jis pasakė atsidusęs: 

— Ne, bet, kita vertus, mažai padariau, kad pelnyčiau tavo mei- 
lę. Palauk dar keletą mėnesių, Klaudijau, tikiuosi, kad galėsiu pel- 
nyti tiek tavo meilę, tiek dėkingumą. Germanikas man papasako- 
jo apie tave. Jis sako, kad tu ištikimas trims dalykams — savo drau- 
gams, Romai ir tiesai. Labai didžiuočiausi, jei Germanikas tą patį 
galvotų apie mane. 

— Germanikas taip tave myli, kad nedaug tetrūksta iki garbini- 
mo, — pasakiau aš, — jis nesyk yra man tai sakęs. 

Augustas nušvito: 

— Prisieki? Labai džiaugiuosi. Taigi dabar, Klaudijau, mus sieja 
tvirtas ryšys — gera Germaniko nuomonė. Štai ką atėjau tau pa- 
sakyti: visus tuos metus labai blogai su tavim elgiausi ir nuošir- 
džiai to gailiuosi, pamatysi, kad dabar viskas pasikeis. — Jis paci- 
tavo graikiškai: — „Kas sužeidė tave, išgydys tas žaizdas“, — ir 
apkabino mane. Pasisukdamas išeiti, pasakė per petį: — Aš ką 
tik aplankiau vestales ir įrašiau svarbių pakeitimų viename do- 


kumente, kurį jos saugo; o kadangi dėl tų pakeitimų iš dalies 

atsakingas tu, tavo vardui suteikiau jame daugiau reikšmės nei 
anksčiau. Tačiau apie tai nė žodžio! 

— Gali manim pasitikėti, — pasakiau. 

Tai galėjo reikšti tik vieną dalyką: kad jis patikėjo Postumo is- 
torija, kaip aš ją perdaviau Germanikui, tad dabar sugrąžino jo, 
kaip įpėdinio, vardą į savo testamentą (kurį saugojo vestalės) ir 
kad man irgi bus atlyginta už ištikimybę. Žinoma, tada dar neži- 
nojau apie Augusto apsilankymą Planazijoje, bet buvau tikras, kad 
Postumas sugrįš ir su juo bus elgiamasi pagarbiai. Deja, man teko 
nusivilti. Kadangi Augustas taip slėpė naująjį testamentą, kurio 
liudytojai buvo Fabijus Maksimas ir keli nukaršę Žyniai, nesunku 
buvo apie jį nutylėti ir paskelbti tą, kuris buvo surašytas prieš 
šešerius metus, tada, kai iš Postumo buvo atimta įpėdinystė. Pir- 
mas sakinys buvo toks: „Kadangi bloga lemtis man atėmė Gajų ir 
Liucijų, mano sūnus, mano valia tokia, kad Tiberijus Klaudijus 
Neronas Cezaris paveldi, pirmoje eilėje, du trečdalius mano tur- 
to; likusį trečdalį, taip pat pirmoje eilėje, mano valia paveldi ma- 
no mylima žmona Livija, jeigu senatas maloniai leis jai tiek pavel- 
dėti (nes tai daugiau nei pagal statutą leidžiama našlei), padary- 
damas jai išimtį, kadangi ji taip daug nusipelnė valstybei“. Antroje 
eilėje — tai yra tuo atveju, jei pirmoje eilėje išvardyti paveldėtojai 
miršta arba dėl kitų priežasčių negali tapti paveldėtojais, jis išvar- 
dijo tuos vaikaičius ir provaikaičius, kurie yra Julijų giminės ir 
nėra užtraukę jokios viešos gėdos; bet iš Postumo paveldėjimo 
teisė atimta, tad liko Germanikas, kaip Tiberijaus įsūnis ir Agri- 
pinos vyras, pati Agripina ir jos vaikai, Kastoras su Livila ir jų 
vaikai. Taigi antroje eilėje Kastoras paveldėtų trečdalį, o Germa- 
nikas ir jo šeima — du trečdalius turto. Trečioje eilėje testamente 
buvo išvardyti įvairūs senatoriai ir tolimi pažįstami; tai buvo vei- 
kiau vien palankumo ženklas — nepanašu, kad jiems kas nors būtų 
tekę. Augustas negalėjo tikėtis, kad jie pergyvens tiek daug pir- 
mos ir antros eilės paveldėtojų. Trečios eilės paveldėtojai buvo 
suskirstyti į tris grupes: labiausiai palankumo nusipelnęs pirma- 
sis dešimtukas turėjo drauge paveldėti pusę turto, kiti palanku- 


mo sulaukę penkiasdešimt žmonių turėjo pasidalyti trečdalį, o 

trečiąją grupę sudarė dar penkiasdešimt asmenų, kuriems turėjo 
atitekti likęs turto šeštadalis. Paskutinis vardas paskutinės eilės 
paskutiniame sąraše buvo Tiberijus Klaudijus Druzas Neronas 
Germanikas, taigi Klau-Klau-Klaudijus, arba idiotas Klaudijus, 
arba, kaip jau mokėsi ištarti Germaniko mažyliai, „vargšas dėdė 
Klaudijus“ — tai yra aš pats. Julija ir Julila nebuvo paminėtos, 
išskyrus punktą, kuriuo uždrausta joms mirus jų pelenus palai- 
doti mauzoliejuje šalia jo. 

Taigi, nors Augustas per pastaruosius dvidešimt metų gerokai 
pasipelnė iš pergyventų senų draugų testamentų — paveldėjo ne 
mažiau nei šimtą keturiasdešimt milijonų auksinių, o pats gyveno 
kaip šykštuolis, jis tiek išleido šventykloms ir viešiesiems darbams, 
pašalpoms ir pramogoms liaudžiai, pasienio karams (kai karo iž- 
de pinigų nebeliko) ir panašiems valstybės reikalams, kad iš šitų 
šimto keturiasdešimt milijonų ir stambaus asmeninio turto, su- 
kaupto iš įvairių šaltinių, teliko vos penkiolika milijonų, kurių 
didžioji dalis buvo nelengvai paverčiama grynais pinigais. Tačiau 
čia neįskaičiuotos didelės pinigų sumos, kurios nebuvo laikomos 
turto dalimi ir jau buvo sudėtos į maišus Kapitolijaus rūsiuose. 
Tie pinigai buvo atidėti kaip ypatingas palikimas karaliams sąjun- 
gininkams, senatoriams ir raiteliams, kareiviams ir Romos pilie- 
čiams. Tai sudarė dar du milijonus. Taip pat buvo atidėta pinigų 
jo laidotuvių išlaidoms. Visi stebėjosi, kad turtas toks nedidelis, ir 
kol nebuvo paskelbtos Augusto sąskaitos ir neišaiškėjo, kad iš tes- 
tamento vykdytojų pusės nėra jokios apgaulės, plito įvairiausi bjau- 
rūs gandai. Piliečiai buvo labai nepatenkinti savo šykščiu paliki- 
mu, o kai valstybės lėšomis Augusto garbei buvo surengtas atmi- 
nimo spektaklis, teatre kilo sąmyšis: senatas taip šykštėjo pinigų, 
kad vienas aktorius atsisakė vaidinti už jam pasiūlytą atlyginimą. 
Netrukus papasakosiu apie nepasitenkinimą, kilusį kariuomenė- 
je, bet pirma apie Tiberijų. 

Augustas padarė Tiberijų savo bendravaldžiu ir įpėdiniu, bet 
negalėjo jam palikti vienvaldystės, bent jau ne taip aiškiai. Jis te- 
galėjo rekomenduoti jį senatui, kuriam dabar sugrįžo visa Augus- 


to turėta valdžia. Senatoriams nepatiko Tiberijus, jie nenorėjo, 

kad jis taptų imperatoriumi, bet Germanikas, kurį jie pasitaikius 
progai būtų išrinkę, buvo išvykęs. Be to, į Tiberijaus siekius ne- 
buvo galima neatsižvelgti. 

Tad niekas nedrįso ištarti kito vardo nei Tiberijaus, ir nebuvo 
nesutinkančių su konsulų pateiktu siūlymu, kuriuo Tiberijus bu- 
vo kviečiamas tęsti Augusto darbą. Tiberijus davė miglotą atsaky- 
mą, pabrėždamas, kokią didelę atsakomybę jie bando jam užkrauti, 
ir sakydamas nesąs tikras dėl savo gebėjimų. Jis teigė, kad tik vie- 
nas dieviškasis Augustas galėjo pakelti tokią sunkią naštą ir kad, jo 
nuomone, būtų geriausia, jei Augusto pareigos bei atsakomybė 
būtų padalytos į tris dalis. 

Senatoriai, kuriems rūpėjo jam įsiteikti, į tai atsakė, kad pra- 
eitame šimtmetyje triumviratas, arba trivaldystė, buvo išmėgin- 
ta ne sykį ir kad vienvaldystė tėra vienintelis vaistas nuo pilieti- 
nių karų. Toliau sekė gėdinga scena. Senatoriai apsimetė ver- 
kiantys ir raudantys ir apkabino Tiberijaus kelius, maldaudami 
padaryti, kaip jie prašo. Tiberijus, norėdamas greičiau užbaigti 
šį reikalą, sakė nenorįs vengti jokios jam užkraunamos naštos, 
bet ir toliau manąs, jog visa našta jam ne pagal jėgas. Jis nebe 
jaunuolis: jam penkiasdešimt šešeri, ir jo regėjimas nėra geras. 
Tačiau jis imsis bet kokios jam patikėtos užduoties. Visa buvo 
padaryta taip, kad niekas negalėtų jo apkaltinti per daug gvie- 
šiantis valdžios, o ypač — kad Germanikas ir Postumas (kad ir 
kur jis būtų) suprastų, kokia tvirta jo padėtis Mieste. Tiberijus 
bijojo Germaniko, kuris kariuomenėje buvo žymiai populiares- 
nis už jį. Jis nemanė, kad Germanikas galėtų užgrobti valdžią 
dėl savanaudiškų tikslų, bet galvojo, kad jei Germanikas žinotų 
apie nuslėptą testamentą, jis siektų sugrąžinti Postumui teisėtą 
paveldą ir netgi padaryti jį trečiuoju naujo triumvirato — Tibe- 
rijus, Germanikas, Postumas — nariu. Agripina buvo atsidavusi 
Postumui, o Germanikas klausė jos patarimų taip pat, kaip Au- 
gustas Livijos. Jei Germanikas atžygiuotų į Romą, visas senatas 
išeitų jo pasitikti, — Tiberijus tą gerai žinojo. Taigi pasielgęs kuk- 
liai jis net blogiausiu atveju išgelbėtų sau gyvybę ir gyventų gar- 
bingai pasitraukęs iš pareigų. 

Senatas žinojo, kad Tiberijus iš tiesų trokšta to, ko taip kukliai 
atsisakinėja, ir jau vėl ketino pulti jo maldauti, kai dalykišku balsu 
įsikišo Galas: 

— Gerai, Tiberijau, kurios valdžios dalies tu norėtum? 

Tiberijus buvo pritrenktas tokio nepatogaus ir nenumatyto klau- 
simo. Jis patylėjo kurį laiką ir galop pasakė: 

— Tas pats asmuo negali ir dalyti, ir rinktis; net jei tai būtų 
įmanoma, man atrodo nekuklu pasirinkti kurią nors valdymo sri- 
tį ar jos atsisakyti, nes, kaip sakiau, iš tikrųjų norėčiau visai iš- 
vengti šios pareigos. 

Galas, pasinaudodamas savo pranašumu, tarė: 

— Vienintelis įmanomas imperijos padalijimas būtų toks: pir- 
ma, Roma ir visa Italija; antra — karo pajėgos, ir trečia — provinci- 
jos. Ką pasirinktum? 

Kadangi Tiberijus tylėjo, Galas tęsė: 

— Labai gerai. Žinau, kad nėra atsakymo. Todėl ir uždaviau šį 
klausimą. Norėjau, kad savo tylėjimu pripažintum, jog nesąmonė 
kalbėti apie valdymo tvarkos, kuri buvo sukurta ir palaikoma vie- 
no asmens, suskaidymą į tris dalis. Turime arba grįžti prie res- 
publikos, arba laikytis vienvaldystės. Toliau kalbėti apie triumvi- 
ratą — tai gaišinti senato, apsisprendusio dėl vienvaldystės, laiką. 
Tau pasiūlyta vienvaldystė. Priimk arba atmesk. 

Kitas senatorius, Galo draugas, pasakė: 

— Kaip liaudies tribūnas, tu gali vetuoti konsulų siūlymą tapti 
vienvaldžiu. Jei tikrai to nenori, turėjai pasinaudoti savo veto tei- 
se prieš pusvalandį. 

Tad Tiberijus buvo priverstas prašyti senato atleidimo ir pasa- 
kyti, kad jį pribloškusi ta staigi ir netikėta garbė; jis maldavo leisti 
jam kurį laiką apgalvoti savo atsakymą. 

Tada senatas išsiskirstė, o per kitus posėdžius Tiberijus pama- 
žu leido vieną po kitos balsavimu patvirtinti jam visas Augusto 
pareigas. Bet jis niekuomet nesivadino paveldėtu Augusto vardu, 
išskyrus laiškus svetimų kraštų karaliams, ir vengė bet kokios jam 
teikiamos dieviškos garbės. Tokį atsargų jo elgesį galima buvo su- 
prasti: Livija viešai gyrėsi, kad jis vienvaldystę gavęs kaip dovaną iš 

jos rankų. Tuo ji siekė ne tik sustiprinti savo, kaip Augusto našlės, 
padėtį, bet ir įspėti Tiberijų, mat jei kada nors į dienos šviesą 
išlįstų jos nusikaltimai, jis būtų laikomas bendrininku, kadangi iš 
to gavo daugiausia naudos. Žinoma, Tiberijus nenorėjo atrodyti 
jai ką nors skolingas, veikiau prieš savo valią senato įpareigotas 
tapti vienvaldžiu. 

Senatas nėrėsi iš kailio, kad įsiteiktų Livijai, ir norėjo skirti jai 
daug negirdėtų titulų. Tačiau, kaip moteris, Livija negalėjo daly- 
vauti senato posėdžiuose, o dabar pagal įstatymą buvo Tiberijaus 
globoje — jis tapo Julijų šeimos galva. Pats atsisakęs Tėvynės Tėvo 
titulo, jos vardu jis atsisakė jai pasiūlyto Tėvynės Motinos titulo, 
tvirtindamas, kad kuklumas neleis jai tokios garbės priimti. Ne- 
paisant to, jis labai bijojo Livijos ir iš pradžių turėjo būti visiškai 
nuo jos priklausomas, jei norėjo patirti imperinės sistemos vi- 
daus paslaptis. Tai nebuvo vien kasdienių reikalų klausimas. Abiejų 
kilmingųjų luomų vyrų bei daugumos įtakingų moterų kriminali- 
nės bylos, įvairios slaptosios tarnybos ataskaitos, asmeninė Au- 
gusto korespondencija su karaliais sąjungininkais ir jų giminai- 
čiais, sulaikytų ir reikiamu laiku persiųstų išdavikiškų laiškų nuo- 
rašai, — visa tai buvo Livijos žinioje, užrašyta slaptaraščiu, tad 
Tiberijus negalėjo nieko perskaityti be Livijos pagalbos. Bet jis 
žinojo, kad ir ji labai nuo jo priklausoma. Juos siejo atsargus ben- 
dradarbiavimas. Ji netgi padėkojo jam, kad atsisakė jai pasiūlyto 
titulo, sakydama, kad jis teisus, o jis savo ruožtu pažadėjo, kad kai 
tik jų padėtis taps saugi, jis pasirūpins kokiais tik nori titulais. 
Kaip pasitikėjimo įrodymą visuose valstybės dokumentuose jis dė- 
davo jos vardą šalia savojo. Ji savo ruožtu davė jam paprastojo 
slaptaraščio raktą, bet neatskleidė ypatingojo, kurio paslaptis, kaip 
ji sumelavo, nuėjusi į kapus su Augustu. O bylos buvo surašytos 
ypatinguoju slaptaraščiu. 

Dabar apie Germaniką. Lugdune išgirdęs apie Augusto mirtį, 
testamento sąlygas ir apie Tiberijaus sėkmę, jis nusprendė, kad jo 
pareiga — likti ištikimam naujajai tvarkai. Jis buvo Tiberijaus sū- 
nėnas ir įsūnis, ir nors jų nesiejo nuoširdi meilė, jie gebėjo be 


įtampos dirbti drauge tiek namie, tiek žygyje. Jis neįtarė Tiberi- 

jaus bendrininkavus sąmoksle, kuris nulėmė Postumo tremtį, ir 
nieko nežinojo apie nuslėptą testamentą, negana to — jis tebema- 
nė, kad Postumas Planazijoje, kadangi Augustas niekam nepasakė 
nei apie apsilankymą saloje, nei apie Postumo sukeitimą su Kle- 
mentu. Vis dėlto Germanikas nutarė, kai tik galės, grįžti į Romą 
ir atvirai aptarti su Tiberijumi Postumo reikalus. Jis pasakys, kad 
Augustas jam asmeniškai sakė norįs grąžinti Postumui savo malo- 
nę, kai tik galės pateikti senatui jo nekaltumo įrodymus; ir nors 
mirtis sutrukdė jam įvykdyti šiuos ketinimus, privalu juos gerbti. 
Jis primygtinai reikalaus, kad Postumas būtų nedelsiant atšauktas 
iš salos, kad jam būtų grąžintas konfiskuotas turtas ir skirtos gar- 
bingos pareigos, o Livija nušalinta nuo valstybės reikalų kaip šio 
ištrėmimo organizatorė. Bet nė nespėjus nieko šiuo reikalu pada- 
ryti, iš Mogonciako atėjo žinia, kad sukilo Pareinės kariuomenė, 
o kai jis nuskubėjo malšinti sukilimo, atsivijo žinia apie Postumo 
mirtį. Buvo pranešama, kad Postumą nužudęs sargybos viršinin- 
kas, kuris iš Augusto buvo gavęs įsakymą neleisti vaikaičiui jo per- 
gyventi. Germanikas buvo sukrėstas ir sielojosi, kad Postumas žu- 
vo, bet dabar neturėjo laiko galvoti apie nieką, išskyrus sukilimą. 
Užtat galite būti tikri, kad vargšui Klaudijui tai buvo didžiausias 
sielvartas, nes vargšui Klaudijui tuo metu netrūko laisvo laiko. 
Kaip tik priešingai — vargšui Klaudijui dažnai būdavo sunku su- 
rasti, kuo užimti savo protą. Niekas negali rašyti istorijos ilgiau 
nei penkias šešias valandas per dieną, ypač kai nėra vilčių, jog 
kada nors kas nors ją skaitys. Tad aš atsidaviau savo kančiai. Iš kur 
galėjau žinoti, kad nužudytas buvo Klementas, ir ne tik kad ne 
Augusto įsakymu, bet kad ir Livija su Tiberijum niekuo dėti? 
Dėl Klemento mirties buvo kaltas senas raitelis, vardu Krispas, 
Saliustijaus sodų šeimininkas ir Augusto artimas draugas. Vos iš- 
girdęs apie Augusto mirtį, jis nelaukė, kol sugrįš iš Nolos Livija ir 
Tiberijus, bet nepasitaręs iš Romos nedelsdamas pasiuntė įsaky- 
mą su Tiberijaus antspaudu sargybos viršininkui į Planaziją. Tibe- 
rijus buvo jam patikėjęs savo antspaudo dublikatą, kad pasirašytų 
kai kuriuos dalykinius popierius, kurių jis pats negalėjo sutvarkyti 
prieš išvykdamas į Dalmaciją. Krispas žinojo, kad Tiberijus su- 

pyks ar apsimes supykęs, bet paaiškino Livijai, kurios užtarimo iš 
karto paprašė, kad jis pašalinęs Postumą iš kelio, kai sužinojęs 
apie kai kurių apsaugos kariuomenės karininkų sąmokslą. Jie ke- 
tinę siųsti laivą gelbėti Julijos bei Postumo ir nugabenti jų į ka- 
riuomenės stovyklą prie Kolonijos. Ten Germanikas su Agripina 
greičiausiai nebūtų atsisakę juos svetingai priimti ir priglausti; ta- 
da karininkai būtų privertę Germaniką ir Postumą žygiuoti į Ro- 
mą. Tiberijus įsiuto, kad šitaip buvo pasinaudota jo vardu, o Livi- 
ja išnaudojo patogią situaciją ir apsimetė, kad nužudytas būtent 
Postumas. Krispas nebuvo teisiamas, o senatui neoficialiai pra- 
nešta, jog Postumas žuvęs savo dieviškojo senelio įsakymu. Mat 
šis išmintingai numatęs, kad laukinio būdo jaunuolis bandysiąs 
užgrobti aukščiausią valdžią vos išgirdęs apie senelio mirtį; iš tie- 
sų taip ir buvę. Krispas norėjo Postumo mirties anaiptol ne siek- 
damas įsiteikti Tiberijui ir Livijai ar užkirsti kelią pilietiniam ka- 
rui. Jis keršijo už įžeidimą. Mat Krispas, toks pat tingus, kaip ir 
turtingas, kartą pasigyrė niekad nekėlęs savo kandidatūros į ko- 
kias nors pareigas, kadangi norįs būti paprastas romėnų raitelis. 
Postumas įgėlė: 

— Tu paprastas romėnų raitelis, Krispai? Gal tau nepakenktų 
kelios paprastos romėniško jojimo pamokos? 

Tiberijus dar nebuvo girdėjęs apie maištą kariuomenėje. Jis 
parašė Germanikui draugišką laišką, užjausdamas jį dėl Augusto 
netekties ir sakydamas, kad dabar pasienio gynybą Roma patikin- 
ti jam ir jo įbroliui Kastorui, nes jis pats, Tiberijus, jau per senas 
tarnauti svetimame krašte, ir senatas reikalaująs, kad jis tvarkytų 
reikalus Romoje. Dėl Postumo mirties, jis sakė gailįsis, kad ji bu- 
vo smurtinė, bet negalįs abejoti Augusto sprendimo išmintingu- 
mu. Jis nepaminėjo Krispo. Germanikui beliko manyti, kad Au- 
gustas dar kartą pakeitė savo nuomonę dėl Postumo, sužinojęs ką 
nors, ko jis, Germanikas, nežinojo; ir kurį laiką jis paliko tą reika- 


lą ramybėje. 


Penkioliktas skyrius 


P areinės maištas kilo iš solidarumo su Dalmacijos pajėgomis. 
Kareivių nusivylimas tuo, kas jiems teko pagal Augusto testa- 
mentą — tik keturių mėnesių algos dydžio suma, trys auksiniai 
žmogui, — užaštrino kai kurias senas nuoskaudas; ir jie nuspren- 
dė, kad Tiberijaus padėties netikrumas privers jį sutikti su visais 
pagrįstais reikalavimais, kad tik pelnytų jų prielankumą. Tarp rei- 
kalavimų buvo algos padidinimas, tarnybos trukmės apribojimas 
iki šešiolikos metų ir stovyklos drausmės sušvelninimas. Atlygini- 
mas buvo tikrai nepakankamas: iš jo kareiviai turėjo apsiginkluoti 
ir šiaip viskuo apsirūpinti, o kainos kilo. Ir tikrai, dėl išeikvotų 
kariuomenės rezervų tūkstančiai kareivių, kurie turėjo būti at- 
leisti prieš kelerius metus, vis dar tebetarnavo, į kariuomenę vėl 
buvo pašaukti veteranai, visai nebetinkami tarnybai. Daliniai, su- 
daryti iš neseniai į laisvę paleistų vergų, buvo tokie netikę, kad 
Tiberijus manė esant reikalinga sugriežtinti drausmę, vadais ski- 
riant smulkmeniškus žmones ir iš jų reikalaujant nuolat spausti 
kareivius prie ūkio darbų, o vynmedžių rykštėmis — jų laipsnio 
skiriamaisiais ženklais — nuolat darbuotis ant savo vyrų nugarų. 
Kai Dalmacijos pajėgas pasiekė žinia apie Augusto mirtį, trys 
legionai gvveno vasaros stovykloje, tad vadas davė jiems kelias die- 
nas atostogų pailsėti nuo pratybų ir ruošos darbų. Šitas atsipalai- 
davimas ir nieko ncveikimas juos taip išmušė iš vėžių, kad kai 
kuopų vadai vėl juos pašaukė pratybų, jie atsisakė paklusti. Jie 
iškėlė tam tikrus reikalavimus. Vadas pasakė neturįs galios šiuos 
reikalavimus įvykdyti ir perspėjo dėl maištingų nuotaikų pavo- 


jaus. Jie nesiėmė jokios prievartos, bet atsisakė bauginami pa- 

klusti ir galop privertė vadą siųsti savo sūnų į Romą su jų reikala- 
vimais Tiberijui. Kai sūnus išvyko iš stovyklos vykdyti savo už- 
duoties, netvarka dar padidėjo. Mažiau disciplinuoti vyrai ėmė 
plėšikauti stovykloje ir kaimyniniuose kaimuose, o galop dar nu- 
žudė mėginusį jiems pasipriešinti kuopos vadą. Tas vyras turėjo 
pravardę Senis Duokšenkitą, nes kai plakdamas kareivį sulaužy- 
davo vieną rykštę, tuoj prašydavo antros ir trečios. Kai vado sū- 
nus atvyko į Romą, Tiberijus pasiuntė vadui į pagalbą Kastorą su 
dviem apsaugos daliniais, apsaugos raitelių daliniu ir didžiąja da- 
limi rūmų sargybos dalinio, kurį sudarė germanai; Kastoro padė- 
jėju buvo paskirtas karininkas, vardu Sejanas, apsaugos kariuo- 
menės vado sūnus ir vienas iš nedaugelio Tiberijaus patikėtinių. 
Apie šitą Sejaną dar turėsiu ką parašyti vėliau. Atvykęs Kastoras 
oriai ir be baimės kreipėsi į kareivių minią: jis perskaitė savo tėvo 
laišką, kuriame buvo žadama pasirūpinti nenugalimaisiais pulkais, 
su kuriais jis tiek kartų dalijęsis karo vargais, o kai tik atsigausiąs 
nuo sielvarto dėl Augusto mirties, eisiąs tartis su senatu dėl jų 
reikalavimų. Tuo tarpu, rašė Tiberijus, pas juos atvykęs jo sūnus 
padaryti kokių tik įmanoma nuolaidų — likusios turinčios būti 
paliktos senatui. 

Maištininkai skyrė vieną kuopos vadą, kaip savo atstovą, kalbė- 
ti už juos ir pateikti reikalavimus, nes joks kareivis nenorėjo rizi- 
kuoti pats, kad vėliau nebūtų apšauktas kurstytoju. Kastoras sakė 
labai apgailestaująs, kad ne jo galioje patenkinti reikalavimus dėl 
šešiolikos metų tarnybos, veteranų atleidimo ir atlyginimo padi- 
dinimo iki vieno sidabrinio per dieną. Tokias nuolaidas galįs pa- 
daryti tik jo tėvas ir senatas. 

Tai vyrus labai supykdė. Jie paklausė, ko, po velnių, jis atvyko, 
jei neturi galios ką nors nuveikti. Jie sakė, kad jo tėvas Tiberijus 
griebdavosi to paties pokšto, kai jie išsakydavo savo nuoskaudas: 
jis dangstydavosi Augustu ir senatu. Ir iš viso, kas tas senatas? 
Krūva niekam tikusių tingių turtuolių, kurie mirtų iš baimės išvy- 
dę priešo skydą ar įpykus ištrauktą kalaviją! Jie ėmė svaidyti ak- 
menis į Kastoro žmones, padėtis pasidarė pavojinga. Bet tą vaka- 


rą pagelbėjo laimingas atsitiktinumas. Pasitaikė mėnulio užtemi- 

mas, ir tai keistai paveikė kariuomenę, — visi kareiviai yra prieta- 
ringi. Jie suvokė užtemimą kaip ženklą, kad dangus pyksta ant jų 
dėl Senio Duokšenkitą nužudymo ir nepaklusnumo valdžiai. Tarp 
maištininkų buvo ir slapta palaikiusiųjų valdžią; vienas jų atėjo 
pas Kastorą su pasiūlymu: jis susitarsiąs su bendraminčiais ir pa- 
siųsiąs juos po du ar tris į palapines mėginti sugrąžinti į protą 
nepatenkintus vyrus. Taip ir buvo padaryta. Ryte stovykloje tvy- 
rojo visai kitokia nuotaika, ir Kastoras, nors sutiko vėl pasiųsti 
vado sūnų pas Tiberijų su tais pačiais reikalavimais, kuriems da- 
bar jis pats pritarė, vis dėlto suėmė du karius, kurie, regis, su- 
kurstė tą maištą, ir viešai įvykdė jiems mirties bausmę. Likusieji 
neprotestavo ir netgi savanoriškai, tarsi paliudydami savo ištiki- 
mybę, išdavė penkis kuopos vado žudikus. Tačiau jie vis vien griežtai 
atsisakė dalyvauti pratybose ar ką nors dirbti, išskyrus būtiniau- 
sius ruošos darbus, kol ateis atsakymas iš Romos. Oras subjuro, 
be paliovos pylė lietus, jis užtvindė stovyklą, ir ryšys tarp palapi- 
nių nutrūko. Tai buvo priimta kaip naujas perspėjimas iš dangaus, 
ir dar nespėjus pasiuntiniui sugrįžti maištas liovėsi. Paklusnūs pul- 
kai, vadovaujami savo karininkų, grįžo į žiemos stovyklą. 

Tačiau maištas prie Reino buvo žymiai rimtesnis reikalas. Ro- 
mėnų Germanijos siena jau ėjo rytiniu Reino krantu, ir kraštas 
buvo padalytas į dvi provincijas: Aukštutinę ir Žemutinę. Aukštu- 
tinės provincijos, kuri driekėsi iki Helvecijos, sostinė buvo Mo- 
gonciakas, o Žemutinės, kuri šiaurėje siekė Skaldžio upę, — Kolo- 
nija. Kiekviena provincija turėjo kariuomenę iš keturių legionų. 
Vyriausiasis vadas buvo Germanikas. Neramumai prasidėjo Že- 
mutinės provincijos vasaros stovykloje. Nusiskundimai buvo to- 
kie pat, kaip Dalmacijos kariuomenėje, bet dėl didesnio skaičiaus 
naujų šauktinių, paimtų iš Romos atleistinių, maištininkai buvo 
žymiai smurtingesni. Šitie atleistiniai savo prigimtimi dar tebebuvo 
vergai, pratę prie kur kas lengvesnio ir ištaigingesnio gyvenimo 
nei laisvieji piliečiai, daugiausia neturtingi kaimiečiai, kurie suda- 
rė kariuomenės branduolį. Jie buvo prasti kareiviai, ir jų nevertu- 
mo negalėjo paveikti jokia pulko dvasia. Per paskutinį žygį šiems 


ulkams vadovavo ne Germanikas, tai buvo Tiberijaus žmonės. 
P ) 

Vadas pametė galvą ir negalėjo suvaldyti maištininkų, kurie mi- 
niomis lindo į akis su savo skundais ir grasinimais. Jo nervingu- 
mas pakurstė juos pulti labiausiai nekenčiamus kuopų vadus, ku- 
rių dvidešimt jie mirtinai užplakė tomis pačiomis vynmedžių rykš- 
tėmis, o kūnus sumetė į Reiną. Iš likusių tyčiojosi, įžeidinėjo, 
išvarė iš stovyklos. Kasijus Cherėja buvo vienintelis vyresnysis ka- 
rininkas, mėginęs kaip nors pasipriešinti tokiam siaubingam, nie- 
kad neregėtam elgesiui. Jį apspito didžiulis būrys, bet jis, užuot 
bėgęs ar prašęs pasigailėjimo, metėsi į patį jų tirštumą, pliku ka- 
laviju švaistydamasis į kairę ir į dešinę, ir prasiveržė iki kalbėtojų 
tribūnos, kur, kaip žinojo, joks kareivis nebūtų drįsęs jo paliesti. 

Germanikas neturėjo apsaugos dalinių, kuriais būtų galėjęs 
pasiremti, bet iš karto išjojo į maištingą stovyklą vien su nedide- 
liu būriu. Jis dar nežinojo apie žudynes. Vyrai apspito jį palaida 
minia, kaip buvo apspitę savo vadą, bet jis ramiai pasakė su jais 
nekalbėsiąs, kol jie neišsirikiuosią padoriai kuopomis ir daliniais 
po savo vėliavomis taip, kad jis žinotų, į ką kreipiasi. Tai, regis, 
buvo nereikšminga nuolaida valdžiai, o kariams buvo smalsu, ką 
jis turi jiems pasakyti. Kai tik jie sugrįžo į rikiuotę, grįžo ir tam 
tikras drausmės suvokimas, ir nors dėl savo karininkų išžudymo 
jie negalėjo tikėtis Germaniko pasitikėjimo ar atleidimo, staiga 
pajuto jam pagarbą ir šilumą kaip drąsiam, jautriam ir garbin- 
gam žmogui. Vienas senas veteranas — tarp jų buvo nemažai tar- 
navusių Germanijoje prieš dvidešimt penkerius ar trisdešimt me- 
tų — sušuko: 

— Kaip jis panašus į savo tėvą! 

O kitas: 

— Jis turbūt prakeiktas, kad taip prakeiktai geras! 

Kad labiau patrauktų dėmesį, Germanikas ėmė kalbėti paprasto 
pašnekesio tonu. Iš pradžių papasakojo apie Augusto mirtį ir di- 
džiulį sielvartą dėl jo netekties, bet patikino juos, kad po savęs Au- 
gustas paliko nesunaikinamus darbus ir įpėdinį, sugebėsiantį valdy- 
ti ir vadovauti kariuomenėms taip, kaip jis pats būtų norėjęs. 

— O apie mano tėvo šlovingas pergales Germanijoje jūs ir patys 


žinote. Daug kas iš jūsų jose dalyvavo. 

— Geresnio karvedžio ir geresnio žmogaus niekada nebuvo, — 
sušuko veteranas. — Valio Germanikams, tėvui ir sūnui! 

Dėl savo neregėto naivumo mano brolis nesuvokė, kokį įspūdį 
padarė jo žodžiai. Kalbėdamas apie tėvą, jis turėjo omenyje Tibe- 
rijų (kuris irgi dažnai buvo vadinamas Germaniku), bet veteranai 
pagalvojo apie jo tikrą tėvą, ir Augusto įpėdiniu jis vėlgi pavadino 
Tiberijų, o veteranai pagalvojo, kad jis kalba apie patį save. Nesu- 
vokęs šito nesusipratimo, jis kalbėjo toliau — apie taiką, įsivyravu- 
sią Italijoje, apie galų, iš kurių žemės jis ką tik atvyko, ištikimybę, 
ir sakė negalįs suprasti to staigaus juos užgriuvusio pesimizmo. 
Kas jiems yra? Ką jie padarė savo būrininkams ir pulkininkams, 
savo vadams? Kodėl šių karininkų nėra rikiuotėje? Ar jie tikrai, 
kaip jis girdėjo, išvaryti iš stovyklos? 

— Keli iš mūsų dar gyvi, Cezari, — pasigirdo balsas, ir tarp eilių 
atšlubavęs Kasijus pasveikino Germaniką. — Bet nedaug! Jie nu- 
traukė mane nuo tribūnos ir laikė surištą sargybinėje be maisto 
keturias dienas. Vienas senas kareivis pagailėjęs mane išlaisvino. 

— Tave, Kasijau! Jie su tavim taip pasielgė! Su tuo, kuris parve- 
dė iš Teutoburgo girios aštuoniasdešimt vyrų? Su tuo, kuris išgel- 
bėjo Reino tiltą? 

— Na, jie bent jau pasigailėjo mano gyvybės, — pasakė Kasijus. 

Su siaubu balse Germanikas paklausė: 

— Vyrai, ar tai tiesa? 

— Jie patys to prisiprašė, — riktelėjo kažkas, ir čia kilo baisi 
sumaištis. 

Vyrai išsirengė nuogai, kad parodytų garbingus randus ant krū- 
tinės ir baisias sunkiai gyjančias plakimo žymes ant nugaros. Vie- 
nas senas kareivis prasistūmė per eiles ir išbėgęs į priekį pirštais 
pražiodė burną, rodydamas plikas dantenas. Tada sušuko: 

— Vade, be dantų negaliu valgyti sauso maisto, bet negaliu žy- 
giuoti ir kovoti maitinamas buza! Buvau su tavo tėvu per jo pirmą 
žygį į Alpes, ir jau tada atitarnavau šešerius metus. Du mano anū- 
kai tarnauja čia su manim. Atleisk mane iš tarnybos, vade. Aš 


supau tave ant kelių, kai buvai kūdikis! Vade, aš turiu išvaržą, o jie 

nori, kad žygiuočiau dvidešimt mylių su šimto svarų nešuliu ant 
kupros. 

— Grįžk į gretą, Pomponijau, — įsakė Germanikas, kuris atpaži- 
no senolį ir apstulbo pamatęs, kad šis tebetarnauja. — Tu užsi- 
miršti. Tavo reikalą išspręsiu vėliau. Dėl dievo, parodyk gerą pa- 
vyzdį jaunesniems! 

Pomponijus atidavė pagarbą ir grįžo į gretą. Germanikas iškėlė 
ranką prašydamas tylos, bet vyrai ir toliau rėkė apie savo atlygini- 
mą ir nereikalingus darbus, kad nuo šviesos iki sutemų neturi 
kada atsipūsti, kad dabar iš kariuomenės gali būti atleistas tik ta- 
da, kai nusenęs numiršti. Germanikas nepravėrė burnos, kol vėl 
nestojo visiška tyla. Tada pasakė: 

— Savo tėvo Tiberijaus vardu pažadu jums teisingumą. Jam jū- 
sų gerovė rūpi taip pat kaip man, ir jis padarys dėl jūsų viską, ką 
tik įmanoma padaryti, nesukeliant pavojaus imperijai. Aš už tai 
atsakau. 

— O, velniop Tiberijų! — sušuko kažkas, ir visi pritarė urzgimu 
ir kniaukimu. O paskui staiga jie visi pradėjo šaukti: 

— Pirmyn, Germanikai! Tu mums esi imperatorius. Mesk Ti- 
berijų į Tiberį! Pirmyn, Germanikai! Tegyvuoja imperatorius Ger- 
manikas! Velniop Tiberijų! Velniop tą kalę Liviją! Pirmyn, Ger- 
manikai! Žygiuok į Romą! Mes tavo žmonės! Pirmyn, Germani- 
kai, Germaniko sūnau! Tegyvuoja imperatorius Germanikas! 

Germanikas buvo pritrenktas. Jis sušuko: 

— Ar išprotėjote, vyrai, kad šitaip kalbate! Kas aš jums? Išda- 
vikas? 

Veteranas rėkė: 

— Ne, vade! Ką tik sakei, kad perimsi Augusto darbą. Neišsisu- 
kinėk! 

Tada Germanikas suprato savo klaidą, o kadangi šūksniai „Pir- 
myn, Germanikai!“ netilo, jis nušoko nuo tribūnos ir nuskubėjo 
prie savo pririšto žirgo, ketindamas šokti ant jo ir sprukti šuoliais 
iš šios prakeiktos stovyklos. Tačiau vyrai išsitraukė kalavijus ir pa- 
stojo jam kelią. 


Germanikas nebesitverdamas suriko: 

— Praleiskite, nes, prisiekiu dievu, nusižudysiu. 

— Mums tu esi imperatorius, — atsakė jie. 

Germanikas išsitraukė kalaviją, tačiau kažkas sulaikė jo ranką. 
Bet kuriam padoriam žmogui buvo aišku, kad Germanikas kalba 
rimtai, bet nemažai buvusių vergų manė, kad tai tik veidmainiš- 
kas kuklumo ir dorybės gestas. Vienas iš jų nusišaipė: 

— Imk mano kalaviją, jis aštresnis! 

Senis Pomponijus, stovėjęs netoliese, trenkė jam per snukį. 
Draugai nutempė Germaniką į vado palapinę. Vadas, iš sielvarto 
leisgyvis, gulėjo lovoje, galvą paslėpęs po antklode. Nemaža laiko 
praėjo, kol jis sugebėjo atsikelti ir atiduoti pagarbą Germanikui. 
Jo ir jo žmonių gyvybę išgelbėjo apsauginiai, Helvecijos pasienio 
samdiniai. 

Buvo surengtas skubus pasitarimas. Kasijus pasakė Germani- 
kui, kad kiek supratęs iš pokalbio, nugirsto iš sargybinės, maiš- 
tininkai norį siųsti pasiuntinius į Aukštutinės provincijos pul- 
kus, kad užtikrintų jų dalyvavimą bendrame kariuomenės suki- 
lime. Kalbėta, kad reikia palikti Reiną nesaugomą ir žygiuoti į 
Galiją, nusiaubti miestus, prisigrobti moterų ir įkurti nepriklau- 
somą karinę karalystę pietvakariuose, iš užnugario saugomą Pi- 
renėjo. Toks žingsnis Romą suparalyžiuotų, ir jie gyventų ne- 
trikdomi pakankamai ilgai, o per tą laiką sugebėtų padaryti sa- 
vo karalystę neįveikiamą. 

Germanikas nusprendė iš karto vykti į Aukštutinę provinciją ir 
priversti ten esančius legionus prisiekti ištikimybę Tiberijui. Tai 
buvo daliniai, neseniai kariavę tiesiogiai jo vadovaujami, ir jis ma- 
nė, kad jei pasieks juos anksčiau nei maištininkų pasiuntiniai, jie 
liks ištikimi. Germanikas žinojo, kad jų nusiskundimai dėl atlygi- 
nimo ir tarnybos tokie patys, bet jų vadai buvo geresni, jis pats 
juos parinko, atsižvelgdamas į jų kantrybę ir kareiviškas savybes, 
o ne į reputaciją. Bet iš pradžių reikėjo kaip nors nuraminti maiš- 
tingus pulkus čia. Buvo tik vienas būdas. Germanikas padarė pir- 
mą ir vienintelį savo gyvenime nusikaltimą: suklastojo laišką, ku- 
ris tariamai atėjęs nuo Tiberijaus, ir pasirūpino, kad laiškas jam 


būtų pristatytas į palapinę kitą rytą. Naktį slapta buvo išsiųstas 

pasiuntinys, jam nurodyta pavogti arklį ir nujoti dvidešimt mylių 
pietvakarių kryptimi, o tada visu greičiu paršuoliuoti kitu keliu. 

Laiške buvo sakoma, kad Tiberijus sužinojęs Germanijos pul- 
kų teisėtas nuoskaudas ir norįs jas tuoj pat atitaisyti. Jis pasirū- 
pinsiąs, kad Augusto palikimas jiems būtų išmokėtas nedelsiant, 
o kaip pasitikėjimo jų ištikimybe ženklą jis tą sumą padvigubin- 
siąs iš savo paties pinigų. Dėl atlyginimo pakėlimo jis derėsiąsis 
su senatu. Jis iš karto ir besąlygiškai paleisiąs visus, atitarnavusius 
dvidešimt metų, ir iš dalies tuos, kurie atitarnavo šešiolika — to- 
kių nešauksiąs į jokią karo tarnybą, išskyrus įgulas. 

Germanikas nebuvo toks gudrus melagis kaip jo dėdė Tiberi- 
jus, senelė Livija ar sesuo Livila. Žirgą atpažino jo savininkas, ir 
pasiuntinys, vienas iš Germaniko arklininkų, taip pat buvo atpa- 
žintas. Pasklido gandas, kad laiškas yra klastotė. Tačiau veteranai 
verčiau linko laikyti jį tikru ir nedelsdami ėmė reikalauti pažadė- 
to atleidimo iš kariuomenės bei palikimo. Germanikas sakė, kad 
imperatorius laikosi duoto žodžio, ir jie gali būti atleisti dabar 
pat. Tačiau jis prašė palūkėti palikimo, nes jis visas gali būti išmo- 
kėtas tik sugrįžus į žiemos stovyklą. Jis sakė, kad čia nėra tiek 
monetų, kad kiekvienas gautų šešis auksinius, bet jis pasirūpins, 
kad vadas išdalytų tiek, kiek yra. Tai juos nuramino, nors dėl Ger- 
maniko nuomonė kiek pasikeitė: jis nebuvo toks, kokį jie įsivaiz- 
davo, — jis bijo Tiberijaus, sakė jie, ir netgi nevengia klastotės. Jie 
išsiuntė žmones ieškoti savo kuopų vadų ir sutiko vėl klausyti sa- 
vo kariuomenės vado įsakymų. Germanikas pasakė vadui apkal- 
tinsiąs jį bailumu senate, jei nedelsdamas nesuims savęs į rankas. 

Taigi įsitikinęs, kad atleidimas bus prideramai įvykdytas, o visi 
po ranka esantys pinigai išdalyti, Germanikas išjojo į Aukštutinę 
provinciją. Jis rado pulkus belaukiančius žinių, kas vyksta Žemu- 
tinėje provincijoje, bet dar atvirai nemaištaujančius, nes Silijus, 
jų karvedys, buvo stiprus žmogus. Germanikas perskaitė jiems tą 
patį suklastotą laišką ir privertė juos prisiekti ištikimybę Tiberi- 
jui; jie iš karto prisiekė. 

Kai Romą pasiekė žinios apie Reino maištą, kilo didžiulis suju- 


dimas. Tiberijus, smarkiai kritikuojamas, kad malšinti Dalmaci- 

jos maišto — kuris dar tebesitęsė — išsiuntė Kastorą, užuot pats 
ten vykęs, dabar buvo nušvilptas gatvėse. Jo buvo klausiama, ko- 
dėl maištauja tie daliniai, kuriems jis pats anksčiau vadovavo, nors 
kiti išlieka ištikimi. (Mat pulkai, kuriems Dalmacijoje vadovavo 
Germanikas, nesukilo.) Jis buvo raginamas tuoj pat vykti į Ger- 
maniją ir iškabinti tą košę prie Reino, užuot palikus ją Germani- 
kui. Tad Tiberijus pasakė senatui vyksiąs į Germaniją ir iš lėto 
ėmė ruoštis, rinkdamasis žmones ir rengdamas nedidelį laivyną. 
Bet kol jis susiruošė, stojo žiema, plaukti pasidarė nesaugu, o ir 
žinios iš Germanijos ėmė teikti daugiau vilčių. Ir jis niekur nenu- 
vyko. Jis ir neketino vykti. 

Tuo tarpu aš buvau gavęs skubų laišką iš Germaniko, kuriame 
jis maldavo nedelsiant iš jo turto surinkti du šimtus tūkstančių 
auksinių, bet kuo slapčiausiai: pinigai reikalingi Romos saugumui 
užtikrinti. Daugiau jis nieko nesakė, bet atsiuntė pasirašytą įga- 
liojimą, kuris leido man veikti už jį. Aš nuėjau pas jo vyriausiąjį 
prievaizdą, ir šis man pasakė, kad neparduodamas nuosavybės ga- 
lėtų gauti tik pusę prašomos sumos, o nuosavybės pardavimas 
sukeltų kalbas. Tačiau Germanikas akivaizdžiai norėjo to išvengti. 
Taigi likusius pinigus turėjau surasti pats: penkiasdešimt tūkstan- 
čių paėmiau iš savo slėptuvės, kurioje, sumokėjus įšventinimo į 
žynius mokestį, man beliko tik dešimt tūkstančių, o kitus pen- 
kiasdešimt tūkstančių gavau pardavęs tėvo man paliktą nuosavybę 
Mieste — laimei, jau turėjau pirkėją — ir dar vergus, be kurių galė- 
jau apsieiti, bet tik tuos, kurie neatrodė man labai atsidavę. Pini- 
gus išsiunčiau per dvi dienas, kai gavau laišką. Mano motina nere- 
gėtai supyko sužinojusi, kad nuosavybė parduota, o kadangi bu- 
vau prašomas jai nesakyti, kam reikia pinigų, tai pasakiau, jog 
pastaruoju metu lošiau kauleliais iš pernelyg stambių sumų ir mė- 
gindamas atitaisyti didelius nuostolius prasilošiau dvigubai. Ji pa- 
tikėjo, ir „lošėjas“ tapo dar viena rykšte mano savigarbai. Tačiau 
mintis, kad nenuvyliau Germaniko (ar Romos), su kaupu atlygi- 
no už motinos ujimą. 

Turiu pasakyti, kad tuo metu nemažai lošiau, bet niekada nei 


per daug pralošiau, nei išlošiau. Lošimas man buvo poilsis po 

darbo. Pabaigęs Augusto religinių reformų istoriją, parašiau trum- 
pą humoristinę knygelę apie kaulelius ir dedikavau Augusto die- 
viškajam asmeniui, kad paerzinčiau savo motiną. Aš pacitavau laiš- 
ką, kurį kartą mano tėvui parašė Augustas, labai mėgęs lošti kau- 
leliais: jis rašo, kaip buvę malonu palošti aną vakarą, mat mano 
tėvas mokąs pralošti geriau už bet kurį kitą lošėją. Jis visad garsiai 
juokdamasis sutinkąs savo lemtį, kai jam iškrentąs Šuo, bet jei 
kitas lošėjas išmetąs Venerą, jis atrodąs patenkintas, tarsi pats bū- 
tų ją išmetęs. „Laimėti prieš tave, bičiuli, yra tikras malonumas, 
ir tai didžiausias pagyrimas, kokį galiu pasakyti apie žmogų, nes 
šiaip jau nemėgstu išlošti dėl to, kad tai leidžia įtarti net labiausiai 
atsidavusius draugus. Visi, išskyrus pačius geriausius, jaučia ap- 
maudą, kad pralaimi man, nes aš imperatorius ir, kaip jie įsivaiz- 
duoja, esu be galo turtingas, tad dievai neturėtų duoti dar dau- 
giau tam, kuris ir taip turi per daug. Todėl mano taktika — galbūt 
pastebėjai — po metimų rato visuomet padaryti skaičiavimo klai- 
dą. Arba pasiimu mažiau, nei laimėjau, tarsi suklydęs, arba sumo- 
ku daugiau, nei esu skolingas, ir turiu pasakyti, kad beveik niekas, 
išskyrus tave, nėra toks sąžiningas, kad mane pataisytų.“ (Man 
būtų patikę pacituoti tolesnę pastraipą, kurioje kalbama apie ne- 
garbingą Tiberijaus elgesį lošiant, bet, žinoma, negalėjau.) 

Tą knygą pradėjau neva labai rimtu tyrimu apie kaulelių mėty- 
mą nuo žilos senovės, cituodamas ne vieną neegzistuojantį auto- 
rių ir aprašydamas įvairius išmoningus būdus, kaip sukratyti in- 
delį su kauleliais. Tačiau pagrindinė tema, žinoma, — tai laimėji- 
mas ir pralaimėjimas; knygos antraštė buvo „Kaip laimėti lošiant 
kauleliais“. Kitame laiške Augustas rašė, kad kuo labiau stengiąsis 
pralošti, tuo daugiau, regis, išlošiąs, ir netgi tyčia apsiskaičiavęs 
retai pakyląs nuo stalo turėdamas mažiau pinigų nei prieš lošimą. 
Aš pacitavau priešingą teiginį, Poliono priskiriamą mano seneliui 
Antonijui: kuo labiau jis stengiąsis laimėti lošdamas kauleliais, 
tuo daugiau, atrodo, pralaimįs. Sudėjęs šiuos pasisakymus, aš pa- 
dariau išvadą, kad pagrindinis lošimo kauleliais dėsnis yra tas, kad 
dievai, jei tik negriežia apmaudo dėl kokios nors kitos priežasties, 


visuomet leidžia laimėti tam, kuris mažiausiai to siekia. Todėl vie- 

nintelis būdas išlošti — tai stengtis išsiugdyti nuoširdų norą pra- 
lošti. Parašyta kerėplišku stiliumi, parodijuojant mano kankinto- 
ją Katoną, ši knygelė, mano nuomone, išėjo labai juokinga, ka- 
dangi argumentas toks tobulai paradoksalus. Aš priminiau seną 
patarlę, kurioje žmogui žadama tūkstantis auksinių kaskart suti- 
kus nepažįstamąjį ant keršo mulo, bet tik su sąlyga, jei neims gal- 
voti apie mulo uodegą, kol negaus pinigų. Tikėjausi, kad šis dar- 
belis patiks žmonėms, kuriems mano istorijos nesuvirškinamos. 
Bet taip nebuvo. Jis nebuvo skaitomas kaip humoristinė knygelė. 
Turėjau susiprasti, kad senamadiški skaitytojai, užaugę krimsda- 
mi Katono veikalus, nesuvoks savo herojaus parodijos, o jaunoji 
karta, kurios niekas neauklėjo Katono pavyzdžiais, nesupras, jog 
tai parodija. Todėl knyga buvo atmesta kaip neregėtai nuobodus 
ir kvailas kūrinys, parašytas labai rimtu veidu, o gandas apie mano 
proto gebėjimų stygių buvo galutinai patvirtintas. 

Tačiau čia labai nevykusiai nukrypau nuo temos, palikęs Ger- 
maniką nekantriai laukti pinigų, kol aš rašau knygą apie kaulelius. 
Senasis Atėnodoras, jei būtų gyvas, manau, rūsčiai mane iškriti- 


kuotų. 


Šešioliktas skyrius 


L sinianilas Kastra Bonensijoje susitiko su Tiberijaus pasiųsta 
senatorių deputacija. Jie atvyko iš tikrųjų pasižiūrėti, ar Germa- 
nikas išpučia ar menkina maišto mastą. Jie taip pat atgabeno as- 
meninį Tiberijaus laišką, kuriame jis pritarė jo vardu duotiems 
pažadams, išskyrus palikimo padvigubinimą, nes tada reikės tai 
pažadėti visai kariuomenei, ne vien Germanijos pulkams. Tiberi- 
jus pasveikino Germaniką, kad gudrybė aiškiai pavyko, bet apgai- 
lestavo, kad reikėjo griebtis klastotės. Ir pridūrė: ar jis vykdys pa- 
žadus, priklausys nuo vyrų elgesio. (Tai anaiptol nereiškė, kaip 
kad manė Germanikas, jog pažadai bus ištesėti, jei vyrai paklus, 
bet kaip tik priešingai.) Germanikas iš karto atrašė, atsiprašyda- 
mas už išlaidas dėl palikimo padvigubinimo, bet paaiškino, kad 
buvo mokama jo paties pinigais ir vyrai nesužinos, kad ne Tiberi- 
jus yra jų geradarys; o suklastotame laiške jis aiškiai pasakęs, jog 
suma padvigubinta tik Germanijos pulkams — kaip atlyginimas už 
paskutinį sėkmingą žygį į Užreinę. Dėl kitų konkrečių pažadų, tai 
veteranai, ištarnavę dvidešimt metų, jau atleisti ir lieka su kariuo- 
mene tik tol, kol ateis premijos pinigai. 

Germanikas nelabai galėjo pakelti tokią išlaidų naštą ir parašė 
man, prašydamas kol kas nespausti dėl penkiasdešimties tūkstan- 
čių sugrąžinimo. Aš atsakiau, kad tai ne skola, o dovana ir kad 
didžiuojuosi galėjęs ją duoti. Bet grįžkime prie įvykių sekos. Kai 
atvyko senatoriai, du pulkai jau buvo žiemos būstuose. Jų žygis 
atgal su vadu priešakyje atrodė gėdingai: maišai su pinigais, pri- 
rišti prie ilgų kuolų, lingavo tarp vėliavų. Kiti du pulkai atsisakė 
palikti vasaros stovyklą, kol nebus sumokėtas visas palikimas. Kastra 

Bonensijos pulkai, Pirmasis ir Dvidešimtasis, įtarę, kad deputaci- 
ja pasiųsta nuolaidoms atšaukti, vėl pradėjo maištauti. Kai kurie 
norėjo iš karto žygiuoti į savo naująją karalystę. Vidurnaktį būrys 
jų įsiveržė į Germaniko būstinę, kur užrakintoje skrynioje buvo 
laikomas Dvidešimtojo pulko erelis. Išmetę jį iš lovos, nutraukė 
nuo kaklo ant auksinės grandinėlės nešiojamą raktą, atrakino skry- 
nią ir pagrobė erelį. Žygiuodami gatvėmis ir šaukdami savo drau- 
gus „sekti paskui erelį“, jie susitiko senatorius, kurie išgirdę triukš- 
mą bėgo ginti Germaniko. Kareiviai ėmė plūstis ir išsitraukė ka- 
lavijus. Senatoriai pasuko kita kryptimi, nulėkė į Pirmojo pulko 
būstinę ir paėmė skrynią su jo ereliu. Bet persekiotojai buvo įnir- 
šę, girti, ir jei vėliavnešys nebūtų buvęs drąsus vyras, be to, geras 
kovotojas, deputacijos vadovas būtų likęs perskeltu kiaušu. Už 
tokį nusikaltimą pulkui nebūtų atleista, o tai jau pilietinio karo 
visoje šalyje pradžia. 

Neramumai tęsėsi visą naktį, laimei, kraujo nebuvo pralieta, 
išskyrus girtų kareivių gaujų muštynes. Išaušus Germanikas liepė 
trimitininkui visus sukviesti ir užsilipo ant tribūnos drauge su se- 
natorių deputacijos vadovu. Vyrai jautėsi kalti, buvo nervingi, su- 
irzę, bet Germaniko drąsa juos žavėjo. Jis pareikalavo tylos ir tada 
plačiai nusižiovavo. Prisidengė burną ranka ir atsiprašė sakyda- 
mas, kad dėl pelių krebždėjimo savo būste prastai miegojęs. Vy- 
rams pokštas patiko, jie nusijuokė. Bet jis nesijuokė kartu. 

— Garbė dangui, kad išaušo. Niekada nebuvau patyręs tokios 
nelemtos nakties. Vieną akimirką susapnavau, kad išskrido Dvi- 
dešimtojo legiono erelis. Kaip džiugu matyti jį šįryt rikiuotėje! Po 
stovyklą sklandė dvasios naikintojos, kurias, be abejo, siuntė ku- 
ris nors mūsų įžeistas dievas. Visi buvote apimti beprotybės, ir tik 
per stebuklą nepadarėte nusikaltimo, kuriam nėra lygių Romos 
istorijoje, — vos nenužudėte savojo Miesto pasiuntinio, išgelbėju- 
sio nuo jūsų kalavijų jūsų pačių pulko dievybes! 

Tada jis paaiškino, kad deputacija atvyko tik patvirtinti senato 
vardu ankstesnius Tiberijaus pažadus bei patikrinti, ar Germani- 


kas juos ištikimai vykdo. 

— Gerai, o kaip tada su tais pažadais? Kur likusi premijos da- 
lis? — sušuko kažkuris, o kiti pasigavo: — Norime savo premijos! 

Laimei, tą pačią akimirką pasirodė vežimai su pinigais, įvažiuo- 
jantys į stovyklą lydimi pagalbinio raitelių būrio. Germanikas pa- 
sinaudojo padėtimi ir skubiai išsiuntė deputaciją atgal į Romą su 
tuo pačiu pagalbiniu būriu, o tada ėmėsi pinigų dalijimo; jam 
nebuvo lengva sulaikyti vyrus, kad negrobtų kitiems pulkams skirtų 
pinigų. 

Tą popietę netvarka padidėjo: tiek daug aukso vyrų kapšuose 
žadėjo smarkų gėrimą ir beatodairišką lošimą. Germanikas nu- 
sprendė, kad Agripinai nesaugu pasilikti stovykloje. Ji ir vėl buvo 
nėščia; ir nors du jos berniukai, mano sūnėnai Neronas ir Dru- 
zas, liko Romoje su mano motina ir manimi, ji buvo pasiėmusi 
mažąjį Gajų. Šis gražus vaikiukas buvo tapęs kariuomenės talis- 
manu, kažkas pasiuvo jam mažučius kariškus drabužėlius, padirbo 
krūtinšarvį, kalaviją, šalmą ir skydą. Visi jį lepino. Kai motina ap- 
vilkdavo jį paprastais drabužiais ir apaudavo sandalais, jis verkda- 
vo ir prašydavo savo kalavijo ir savo kareiviškų batų, kaligų, kad 
galėtų eiti į palapines. Tad jis gavo pravardę Kaligula — „Batelis“. 

Germanikas primygtinai reikalavo, kad Agripina išvyktų, nors 
ji prisiekė, kad nieko nebijo ir verčiau mirs su juo čia nei pabėgu- 
si į saugią vietą sulauks žinios, kad jį nužudę maištininkai. Bet 
Germanikas jos paklausė, ar tik ji nemananti, kad Livija būtų gera 
motina jų našlaičiams vaikams, ir ji apsisprendė paklusti. Su ja 
vyko kelios karininkų žmonos su vaikais, visos raudodamos ir ap- 
sivilkusios gedulo drabužiais. Jos lėtai pėsčios perėjo per stovyk- 
lą, be savo įprastinės palydos, kaip pabėgėlės iš pasmerkto mies- 
to. Vienintelis jų transportas buvo mulo traukiamas griozdiškas 
vežimas. Kasijus Cherėja keliavo su jomis kaip vedlys ir vieninte- 
lis gynėjas. Kaligula jojo Kasijui ant sprando tarytum ant žirgo, 
šūkčiodamas ir mosuodamas kalaviju tarsi puldamas ir gindama- 
sis, kaip jį buvo išmokę raiteliai. Jie paliko stovyklą labai ankstų 
rytą, ir beveik niekas nematė jų išvykstančių: prie vartų nebebuvo 
sargybos ir niekas nebesivargino duoti signalo keltis, tad daugu- 


ma vyrų kirmijo kaip kiaulės iki dešimtos ar vienuoliktos valan- 

dos. Keli seni kareiviai, pakirdę anksti iš įpročio, už stovyklos rin- 
ko žabus pusryčiams virti. Jie šūktelėjo klausdami, kur vyksta mo- 
terys. 

— Į Treverų Augustą, — atsakė Kasijus. — Vyriausiasis vadas siunčia 
savo žmoną ir vaiką necivilizuotų, bet ištikimų sąjungininkų galų 
globon, užuot rizikavęs, kad juos nužudys garsusis Pirmas legio- 
nas. Taip ir pasakykit savo draugams. 

Kareiviai nuskubėjo atgal į stovyklą, o vienas jų, senis Pompo- 
nijus, pasičiupo trimitą ir ištrimitavo pavojaus signalą. Iš palapi- 
nių pusiaumigiai su kalavijais rankose išsirideno vyrai: 

— Kas yra? Kas atsitiko? 

— Jį išsiunčia nuo mūsų. Tai mūsų sėkmės pabaiga, mes dau- 
giau niekada jo nebepamatysime. 

— Ką tokį? Ką išsiunčia? 

— Mūsų berniuką. Batelį. Jo tėvas sako, kad negali patikėti jo 
Pirmajam pulkui, tad siunčia jį pas prakeiktus sąjungininkus ga- 
lus. Dievas žino, kas jam ten atsitiks. Žinot, kokie tie galai. Jo 
motina irgi išvyksta. Septintam mėnesy ir pėsčiomis, kaip kokia 
vergė, vargšė ponia. Oi vaikinai! Germaniko žmona ir senojo Ag- 
ripos, kurį vadindavome kareivio draugu, dukra! Ir mūsų Batelis. 

Kareiviai iš tiesų yra nepaprasta žmonių padermė, kieti kaip 
skydo oda, prietaringi kaip egiptiečiai ir sentimentalūs kaip sa- 
binų bobutės. Po dešimties minučių kokie du tūkstančiai vyrų 
apgulė Germaniko palapinę, girtoje sielvarto ir atgailos eksta- 
zėje maldaudami leisti jo poniai sugrįžti kartu su jų brangiuoju 
berniuku. 

Germanikas pasirodė išblyškusiu piktu veidu ir liepė daugiau 
jo netrukdyti. Jie padarę gėdą sau ir jam, ir Romai, ir jis kol gyvas 
negalėsiąs jais pasitikėti; jie nepadarę jam malonės atimdami ka- 
laviją, kai jis norėjęs įsibesti jį sau į krūtinę. 

— Pasakyk mums, ką daryti, vade! Padarysime, ką tik liepsi. 
Prisiekiame, niekada daugiau nebemaištausime. Atleisk mums. 
Seksime paskui tave į pasaulio kraštą. Bet grąžink mums mūsų 
mažąjį bičiulį. 


Germanikas tarė: 

— Štai mano sąlygos. Prisiekite ištikimybę mano tėvui Tiberi- 
jui ir išduokite tuos, kurie kalti dėl jūsų karininkų mirties, de- 
putacijos įžeidimo ir erelio vagystės. Jei tai padarysite, leisiu 
grįžti jūsų numylėtiniui. Bet mano žmona negimdys stovykloje, 
kol ši neapvalyta nuo kaltės. Jos laikas artėja, ir nenoriu, kad 
virš vaiko gyvybės pakibtų blogio debesis. Jei nenorite kalbų, 
jog patikėjau ją barbarų globai, galiu vietoj Augustos pasiųsti ją 
į Koloniją. Visiškai dovanosiu kaltę tik tada, jei savo kruvinų 
nusikaltimų atminimą ištrinsite dar kruvinesne pergale prieš savo 
šalies priešus, germanus. 

Jie prisiekė laikytis jo sąlygų. Germanikas pasiuntė žmogų vytis 
Agripinos ir Kasijaus, jis turėjo paaiškinti reikalą ir pargabenti 
Kaligulą atgal. Vyrai nubėgo į savo palapines ir paragino visus išti- 
kimuosius dėtis prie jų ir suimti maišto kurstytojus. Apie šimtas 
vyrų buvo sučiupti ir nuvaryti prie tribūnos, aplink kurią likusieji 
abiejų pulkų kariai sustojo su ištrauktais kalavijais, sudarydami 
kvadratą. Legiono vado įsakymu kiekvienas suimtasis iš eilės lipo 
ant kerėpliškos pakylos šalia tribūnos, ir jei kuopos vyrai nuspręs- 
davo, kad jis kaltas, jį parblokšdavo žemėn ir nukirsdindavo. Per 
dvi šio savavališko teismo valandas Germanikas nepratarė nė žo- 
džio, tik sėdėjo susidėjęs rankas, bereikšmiu veidu. Visi suimtieji, 
išskyrus kelis, buvo pripažinti kalti. 

Kai nusirito paskutinė galva ir kūnai buvo išnešti iš stovyklos 
sudeginti, Germanikas vieną po kito šaukė prie tribūnos kuopų 
vadus ir liepė atsiskaityti už savo tarnybą. Jei žmogus turėjo gerą 
vardą ir buvo paskirtas be jokios protekcijos, Germanikas kliusė 
veteranų nuomonės. Jei jų nuomonė buvo gera ir jei dalinio va- 
das neprieštaraudavo, jį patvirtindavo savo pareigose. Bet jei at- 
siliepimai buvo blogi ar kareiviai juo skundėsi, jį pažemindavo, o 
į jo vietą Germanikas liepdavo išsirinkti geriausią kuopos vyrą. 
Tada padėkojo vyrams už bendradarbiavimą ir paragino duoti 
ištikimybės Tiberijui priesaiką. Jie iškilmingai prisiekė, o po aki- 
mirkos pasklido džiaugsmo šūksniai. Jie pamatė paršuoliuojantį 


Germaniko pasiuntinį; priešais jį apžergęs arklio sprandą jojo 

Kaligula, šaukdamas spigiu balseliu ir mosuodamas savo Žaisli- 
niu kalaviju. 

Germanikas apkabino vaiką ir pasakė, kad turi pridurti dar vieną 
dalyką. Pagal Tiberijaus nurodymą, penkiolika šimtų savo laiką ati- 
tarnavusių veteranų iš dviejų pulkų yra paleidžiami. Bet jei kuris iš 
jų norėtų, kad jam būtų visiškai dovanota kaltė, kurią jo bičiuliai 
tuoj išpirks persikėlę per Reiną ir atkeršiję už Varo sutriuškinimą, 
jie gali nesunkiai tai pasiekti. Smarkesniems vyrams jis leistų iš nau- 
jo įsirašyti į savo senąsias kuopas; o tie, kurie tinkami tik įgulos 
tarnybai, galėtų būti paskirti į specialias pajėgas tarnauti Recijoje, 
kur pastaruoju metu padažnėjo pavojingi germanų antpuoliai. Ar 
patikėsite? — visi veteranai žengė į priekį ir daugiau nei pusė pasi- 
siūlė į tarnybą anapus Reino. Tarp šių savanorių buvo ir Pomponi- 
jus, pareiškęs, kad nepaisant plikų dantenų ir išvaržos kariuomenei 
jis tinka ne mažiau už bet kurį kitą. Germanikas paskyrė jį savo 
palapinės budėtoju, o jo vaikaičius — asmens sargybiniais. Taigi Kastra 
Bonensijoje viskas vėl buvo gerai, ir vyrai sakė Kaligulai, kad jis vie- 
nas numalšino maištą, kad vieną dieną jis bus didis imperatorius ir 
laimės nuostabių pergalių; tai buvo blogai, nes vaikas ir taip jau, 
kaip sakiau, buvo begėdiškai išlepintas. 

Bet dar reikėjo sugrąžinti į protą kitus du pulkus, apsistojusius 
Senosiose stovyklose. Net sumokėjus premiją, jie vis dar purkšta- 
vo, ir jų vadas nieko negalėjo su jais padaryti. Kai atėjo žinia apie 
nuotaikos pasikeitimą Kastra Bonensijos pulkuose, pagrindiniai 
maištininkai sunerimo dėl savo saugumo ir ėmė kurstyti draugus 
iš naujo imtis prievartos ir plėšikavimo. Germanikas pranešė jų 
vadui, kad su galingomis pajėgomis išžygiuojąs Pareine žemyn ir 
kad jei tie ištikimi kariai, kurių dar liko, tuoj pat nepaseksią Kast- 
ra Bonensijos pulkų pavyzdžiu ir nenubausią ramybės drumstėjų, 
jis be jokios atodairos visus nugalabysiąs. Vadas perskaitė laišką 
vėliavininkams, karininkams bei keliems patikimiems seniems ka- 
reiviams ir pasakė, kad nėra kada gaišti, nes Germanikas gali at- 
vykti bet kuriuo metu. Jie pažadėjo padaryti ką galės ir, slaptomis 
pasidaliję savo sumanymu su dar keliais ištikimais kariais, vidur- 


naktį pagal signalą įsiveržė į palapines ir ėmė žudyti maištininkus. 

Tie kaip galėdami gynėsi ir nukovė nemažai ištikimųjų, bet greitai 
buvo pergalėti. Tą naktį žuvo arba buvo sužeisti penki šimtai vy- 
rų. Likusieji, palikę stovykloje tik sargybą, išžygiavo pasitikti Ger- 
maniko ir maldavo jo nedelsiant vesti juos į mūšį anapus Reino. 

Nors tinkamas kariauti metų laikas jau baigėsi, vis dar laikėsi 
gražūs orai, tad Germanikas pažadėjo išpildyti jų prašymą. Per 
upę buvo permestas pontonų tiltas, ir Germanikas persikėlė su 
dvylika tūkstančių romėnų pėstininkų, dvidešimt šešiais samdi- 
nių daliniais ir aštuoniais raitijos būriais. Iš savo šnipų priešo te- 
ritorijoje jis žinojo, kad daug germanų suplūdę į kaimus, kur šven- 
čiama metinė jų Herkulio šventė. Germanus buvo pasiekusi Žinia 
apie maištą — tiesą sakant, maištininkai buvo sudarę sutartį su 
Hermanu ir apsikeitę dovanomis, — jie tik ir laukė, kol pulkai 
nužygiuos į pietvakarius savo naujosios karalystės link, o tada ke- 
tino kirsti Reiną ir traukti tiesiai į Italiją. Germanikas pasuko miško 
keliuku ir visiškai pribloškė germanus, užklupęs juos begerian- 
čius alų. (Alus — tai raugintas gėrimas, daromas iš daigintų grūdų; 
per savo šventes germanai jo geria nežmoniškai daug.) Jis padali- 
jo savo pajėgas į keturias dalis ir nuniokojo kraštą per penkiasde- 
šimt mylių aplink — sudegino kaimus ir išžudė gyventojus be ato- 
dairos į amžių ar lytį. Grįžtant atgal miško kelią mėgino užkirsti 
kaimyninių genčių būriai, bet jis sėkmingai brovėsi į priekį ir stū- 
mė priešą, kai staiga pasigirdo pavojaus signalas iš Dvidešimtojo 
pulko, kuris buvo užnugaryje; Germanikas sužinojo, kad jį puola 
didžiulės germanų pajėgos, vadovaujamos paties Hermano. Lai- 
mei, toje vietoje miškas praretėjo ir buvo galima persirikiuoti. 
Germanikas nušuoliavo į pavojingiausią vietą ir suriko: 

— Dvidešimtasis, pralaužk jų gretas, ir viskas bus atleista ir pa- 
miršta! 

Dvidešimtojo vyrai kovėsi kaip bepročiai, atrėmė germanus ne- 
gailėdami kraujo ir nusivijo toli už miško. Germanikas pamatė 
Hermaną ir iššaukė jį dvikovon, bet Hermano vyrai spruko — 
priimti iššūkį jam būtų buvę tolygu mirčiai. Jis nušuoliavo tolyn. 
Persekioti priešo vadus Germanikui sekėsi taip pat prastai, kaip ir 


mūsų tėvui, bet paveldėtą Germaniko vardą jis dabar pateisino. 

Jis parvedė džiūgaujančią kariuomenę atgal į saugias stovyklas šia- 
pus Reino. 

Tiberijus niekuomet nesuprato Germaniko, o Germanikas Ti- 
berijaus. Tiberijus, kaip sakiau, buvo vienas iš blogųjų Klaudijų. 
Tačiau kartais jį lengvai sugundydavo dorybė, ir tauriais laikais jis 
nesunkiai būtų tapęs tauriu žmogumi: tam jis turėjo nemažai vi- 
dinių galių. Bet amžius nebuvo taurus, jo širdis buvo užkietėjusi, 
ir turbūt sutiksite, kad pagrindinė to užkietėjimo kaltininkė buvo 
Livija. Kita vertus, Germanikas linko vien į dorybę; kad ir kokia- 
me blogame amžiuje būtų gimęs, niekuomet nebūtų galėjęs elgtis 
kitaip. Tad kai jis atsisakė Germanijos legionų pasiūlytos vienval- 
dystės ir privertė juos prisiekti ištikimybę Tiberijui, šis negalėjo 
suprasti, kodėl jis taip pasielgė. Tiberijus nusprendė, kad Ger- 
manikas bene gudresnis už jį patį ir žaidžia kažkokį labai įtartiną 
žaidimą. Jam neatėjo į galvą paprasta mintis, kad Germanikui garbė 
aukščiau už viską ir kad jį su Tiberijumi sieja kario ištikimybė ir 
įsūnio pareiga. Tačiau Germanikas nė neįtarė, kad Tiberijus galė- 
tų būti Livijos kėslų bendrininkas, o kadangi Tiberijus niekada jo 
neniekino ir neįžeidinėjo, netgi priešingai, labai gyrė už maišto 
nuslopinimą, o už šį žygį dovanojo jam tikrą triumfą, tai manė, 
jog Tiberijaus ketinimai tokie pat garbingi, kaip ir jo paties, tik 
kad jis truputį naivus ir dar neįžvelgia Livijos kėslų. Jis nusprendė 
atvirai su Tiberijumi pasikalbėti, kai tik sugrįš į Romą triumto. 
Bet už Varo mirtį dar nebuvo atkeršyta, ir kol Germanikas grįžo, 
praėjo treji metai. Germaniko ir Tiberijaus korespondencijos to- 
ną tuo metu nulėmė Germanikas, rašęs su pareigingu atsidavimu. 
Tiberijus atsakinėjo tokiu pat draugišku tonu, nes manė, jog ši- 
taip įveiks Germaniką jo paties gudriame žaidime. Tiberijus apsi- 
ėmė grąžinti jam padvigubinto palikimo išlaidas bei duoti premi- 
ją taip pat ir Dalmacijos pulkams. Taktiniais sumetimais jis iš tie- 
sų sumokėjo Dalmacijos kariuomenės vyrams po tris auksinius 
viršaus — mat šie grasino nauju maištu, — bet atsiprašė Germani- 
ko dėl piniginių sunkumų negalįs dar kelis mėnesius jam grąžinti 
skolos. Suprantama, Germanikas nespaudė jo dėl pinigų, ir, aiš- 


ku, Tiberijus niekada nesumokėjo. Germanikas vėl parašė man 

klausdamas, ar galėtų palaukti nemokėjęs man, kol gaus pinigų iš 
Tiberijaus, ir aš atrašiau, kad tie pinigai iš tiesų yra dovana. 

Kai Tiberijus pradėjo eiti pareigas, netrukus aš parašiau jam 
pranešdamas — tai buvo tiesa, — kad jau kurį laiką studijuoju teisę 
bei administravimą su viltimi, jog man pagaliau bus suteikta gali- 
mybė tarnauti savo tėvynei dirbant kokį nors atsakingą darbą. Jis 
atsakė, kad, žinoma, nenormalu, kai Germaniko brolis ir jo pa- 
ties sūnėnas tėra paprastas raitelis, o kadangi dabar aš esu Augus- 
to žynys, man tikrai turi būti leidžiama dėvėti senatoriaus apdarą; 
jei aš pažadėčiau neapsijuokti, jis paprašytų leisti man dėvėti pur- 
purinį apsiaustą, kokį dabar dėvi konsulai ir konsularai. Aš iš kar- 
to atrašiau, kad būčiau labiau linkęs turėti pareigas be apdaro nei 
apdarą be pareigų; bet atsakydamas jis tik atsiuntė man keturias- 
dešimt auksinių „nusipirkti žaislų ateinančiai kvailių dienai“. Se- 
natas nubalsavo už mano apsiaustą ir kaip pagarbos ženklą Ger- 
manikui, pradėjusiam naują sėkmingą žygį Germanijoje, siūlė su- 
teikti man vietą senate tarp konsularų. Bet čia Tiberijus pareiškė 
veto, mat, jo nuomone, nesu pajėgus pasakyti kalbą apie valstybės 
reikalus — tai būtų kitų senato narių kantrybės bandymas. 

Tuo pat metu buvo pasiūlytas dar vienas dekretas, kurį jis irgi 
vetavo. Aplinkybės buvo tokios: Agripina Kolonijoje pagimdė kū- 
dikį, mergaitę, vardu Agripinila; iš karto turiu pasakyti, kad šita 
Agripinila taps viena iš pačių blogiausių Klaudijų — iš tiesų, galiu 
konstatuoti, yra požymių, kad mergaitė pasipūtimu ir ydingumu 
pralenks visus savo protėvius ir promotes. Po gimdymo Agripina 
sirgo kelis mėnesius ir negalėjo tinkamai prižiūrėti Kaligulos, tad 
išsirengęs į pavasario žygį Germanikas jį išsiuntė paviešėti Romo- 
je. Vaikas tapo tikru tautos didvyriu. Kai tik jis išeidavo pasivaikš- 
čioti su savo broliais, jį pasitikdavo džiaugsmo šūksniai, neregėtas 
dėmesys ir sveikinimai. Dar nė trejų metų nesulaukęs, bet ne pa- 
gal amžių gudrus, jis buvo labai sunkus vaikas: malonus tik tada, 
kai jam pataikaujama, ir paklusnus tik tada, kai su juo elgiamasi 
kietai. Jis atvyko pas savo prosenelę Liviją, bet ji neturėjo laiko 
tinkamai juo rūpintis, o kadangi jis nuolat prikrėsdavo eibių ir 


pykdavosi su vyresniaisiais broliais, iš Livijos persikėlė gyventi pas 

mus. Mano motina niekada jo nelepino, bet ir nesielgė pakanka- 
mai griežtai, kol vieną dieną įsikarščiavęs jis ją apspjovė ir už tai 
gavo gerai lupti. 

— Tu bjauri sena germanė, — pasakė jis, — aš sudeginsiu tavo 
germaniškus namus! 

Žodis „germaniškas“ buvo pats baisiausias jam žinomas įžeidi- 
mas. Tą popietę jis įsėlino į sandėliuką šalia vergų palėpės, pilną 
senų baldų bei visokio šlamšto, ir ten padegė krūvą sudėvėtų šiau- 
dinių čiužinių. Ugnis netrukus apėmė visą viršutinį aukštą. Ka- 
dangi namas buvo senas, sutrešusiais sienojais ir kiauromis grin- 
dimis, nieko negelbėjo net nenutrūkstama grandinė vandens ki- 
birų iš karpių tvenkinio. Man pavyko išgelbėti savo popierius ir 
vertingus daiktus, šiek tiek baldų, ir niekas, išskyrus du susirgu- 
sius ir gulėjusius lovoje vergus, nežuvo, bet iš namo neliko nieko, 
išskyrus plikas sienas ir rūsius. Kaligula nebuvo nubaustas, nes 
gaisras jį baisiai išgąsdino. Jis pats vos neužsiliepsnojo, kaltai slėp- 
damasis po savo lova, kol aitrūs dūmai jo rėkiančio neišvarė lauk. 

Taigi senatas norėjo priimti nutarimą, kad mano namai būtų 
atstatyti valstybės lėšomis tuo pagrindu, jog tai daugelio pasižy- 
mėjusių mūsų giminės narių namai; bet Tiberijus nesutiko. Jis 
sakė, kad gaisras kilo dėl mano neapdairumo: jei aš būčiau el- 
gęsis atsakingai, nesunkiai būtų buvę galima užgesinti liepsną 
dar palėpėje. Užuot naudojęs valstybės lėšas, Tiberijus apsiėmė 
pats atstatyti ir apstatyti namą. Garsūs plojimai senate. Tai buvo 
be galo neteisinga ir nesąžininga, ypač kad jis nė neketino savo 
pažado tesėti. Aš buvau priverstas parduoti paskutinį nekilnoja- 
mąjį turtą Romoje — namus prie gyvulių turgaus ir statyboms 
tinkamą plotą šalimais, kad atstatyčiau namą savo lėšomis. Nie- 
kada nesakiau Germanikui, kad padegėjas buvo Kaligula, nes jis 
būtų jautęsis privaląs atlyginti žalą pats; be to, tam tikra prasme 
tai buvo nelaimingas atsitikimas, nes tokiam mažam vaikui ne- 
gali užkrauti atsakomybės. 

Kai Germaniko vyrai vėl pradėjo kovas su germanais, prie ba- 


ladės „Trys Augusto sielvartai“ jie pridūrė dar keletą posmų. Prisi- 

menu kokius du ar tris ir paskiras dar kelių posmų eilutes, dau- 


guma jų buvo juokingos: 


Prie germaniškų džiūvėsių 
Pirksim pupų su mėsa, 
Fapuotausim, paminėsim — 


Iepradžiunga jo dvasia. 


Arba: 
Tarp dievų Augusto siela, 
Šmėklos plaukioja Stikse: 
Vejas Julija Marcelą — 


Nėr jai vietos dausose. 


Ar ereliai pasiklydę 
Grįš kada nors į pulkus? 
Juos nušausim ir nunešim 


Pas Augustą į kapus. 
Buvo dar vienas posmas, kuris prasidėjo taip: 


Gedi Hermanas germanas 


M Iylimosios ir alaus. .. 


bet negaliu prisiminti jo pabaigos. Posmas šiaip jau nesvarbus, 
bet primena man, kad turiu papasakoti apie Hermano „mylimą- 
ją“. Ji buvo duktė genties vado, germaniškai vadinamo Zygštosu 
ar kažkaip panašiai, bet romėniškas jo vardas buvo Segestas. Jis, 
kaip ir Hermanas, buvo lankęsis Romoje ir priimtas į raitelių luo- 
mą, bet, priešingai nei Hermanas, jautėsi morališkai saistomas 
Augustui duotos draugystės priesaikos. Tai Segestas įspėjo Varą 
apie Hermano ir Segimero kėslus ir pasiūlė, kad Varas suimtų 
juos per puotą, į kurią jie buvo pakviesti prieš pat nelemtą žygį į 
krašto gilumą. Segestas turėjo numvlėtinę dukrą, kurią Herma- 


nas pagrobė ir vedė. Segestas niekada neatleido jam šitos skriau- 

dos. Tačiau jis negalėjo atvirai stoti prieš Hermaną, kuris buvo 
tautos didvyris; jis tegalėjo slaptai susirašinėti su Germaniku, pra- 
nešdamas apie germanų kariuomenės judėjimą ir nuolat patikin- 
damas jį, kad niekada neišsižadės ištikimybės Romai ir tik laukia 
progos ją įrodyti. Bet dabar jis pranešė Germanikui, kad jo įtvir- 
tintą kaimelį puola Hermanas, prisiekęs nepasigailėti, ir kad ne- 
ilgai beišlaikys apgultį. Germanikas atskubėjo pagalbon, nugalėjo 
Hermano pajėgas, kurios buvo negausios — paties Hermano, su- 
žeisto mūšyje, ten nebuvo, — ir išgelbėjo Segestą. Čia jis pamatė, 
kad jo laukia vertingas atlygis —- nėščia Hermano žmona, atvykusi 
aplankyti tėvo kaip tik tada, kai įsiliepsnojo kivirčas. Germanikas 
labai gražiai elgėsi su Segestu ir jo namiškiais, davė jiems valdų 
vakariniame Reino krante. Hermanas, įsiutęs, kad pagrobta jo 
žmona, baiminosi, jog Germaniko gailestingumas gali paakinti ki- 
tus germanų vadus tartis dėl taikos. Jis subūrė naują stiprią gen- 
čių sąjungą, į kurią įėjo ir kai kurios gentys, iki tol draugiškos 
Romai. Germanikas neišsigando. Kuo daugiau germanų atvirai 
stojo prieš jį, tuo labiau jis buvo patenkintas. Jis niekada nepasi- 
tikėjo jais kaip sąjungininkais. 

Dar nesibaigus vasarai, jis sumušė juos keliuose mūšiuose, pri- 
vertė Segimerą pasiduoti ir atgavo pirmąjį iš trijų prarastų erelių, 
Devynioliktojo pulko. Jis apsilankė toje vietoje, kur buvo sutriuš- 
kintas Varas, ir padoriai palaidojo žuvusių ginklo draugų palaikus, 
pirmąją kapo velėną paklojęs savo rankomis. Kariuomenės vadas, 
per maištą elgęsis taip vangiai, dabar drąsiai kovėsi savo dalinių 
priešakyje, o vieną sykį gresiantį beviltišką pralaimėjimą pavertė 
puikia pergale. Per ankstyva žinia, kad mūšis pralaimėtas ir nuga- 
lėtojai germanai žygiuoja link Reino, sukėlė tokį sąmyšį prie arti- 
miausio tilto, kad sargybos karininkas įsakė savo vyrams pasitraukti 
į kitą krantą ir tiltą sugriauti; tada visi, esantys anoje upės pusėje, 
būtų palikti likimo valiai. Bet ten buvo Agripina, ji ir atšaukė įsa- 
kymą. Ji pareiškė vyrams dabar pati vadovausianti sargybai, kol 
atvyks jos vyras. Kai pagaliau pasirodė nugalėtojų būriai, ji pasiti- 
ko juos iš savo posto. Agripina populiarumu dabar beveik prilygo 


vyrui. Ji įsteigė ligoninę sužeistiesiems, nes Germanikas siųsdavo 

juos į užnugarį po kiekvieno mūšio, ir teikė jiems geriausią priei- 
namą medicinos pagalbą. Šiaip jau sužeisti kareiviai likdavo su 
savo būriais, kol numirdavo arba pasveikdavo. Ligoninę ji išlaikė 
savo pinigais. 

Aš užsiminiau apie Julijos mirtį. Kai Tiberijus tapo imperato- 
riumi, Julijos maisto davinys Regijuje buvo sumažintas iki keturių 
uncijų duonos ir vienos uncijos sūrio. Jos sveikata jau buvo pa- 
kirsta nesveikos aplinkos, ir ši bado dieta greitai nusinešė ją į ka- 
pus. Bet apie Postumą vis dar nesigirdėjo jokių žinių, ir Livija 
negalėjo nusiraminti, kol nebuvo tikra dėl jo mirties. 


Septynioliktas skyrius 


Tiberijus ir toliau valdė santūriai ir tarėsi su senatu prieš kiek- 
vieną bent kiek politinės reikšmės turintį žingsnį. Tačiau senatas 
jau buvo įpratęs balsuoti „kaip reikia“, tad atrodė netekęs galios 
spręsti savarankiškai, o Tiberijus niekada aiškiai neparodydavo, 
ko jis nori, net tada, kai jam labai rūpėdavo, kad senatas nubal- 
suotų vienaip ar kitaip. Jis norėjo išvengti net menkiausio tironi- 
jos įspūdžio ir vis dėlto vadovauti visiems reikalams. Senatas grei- 
tai suprato, kad jei Tiberijus su dirbtiniu iškalbingumu pasisako 
už kokį nors nutarimą, iš tiesų jis nori, kad būtų balsuojama prieš, 
o jei tokiu stiliumi pasisako prieš, tai nori, kad nutarimas būtų 
priimtas; ir kad tais retais atvejais, kai kalba trumpai ir be jokios 
retorikos, jis nori būti suprastas pažodžiui. Galas ir senas aštria- 
liežuvis Haterijus pasimėgaudami rėždavo kalbas, karštai pritar- 
dami Tiberijui, išpūsdami jo argumentus iki absurdo, o paskui 
balsuodavo taip, kaip jis iš tikrųjų nori, — tuo parodydami, kad 
puikiai perpranta jo pokštus. Tasai Haterijus per svarstymus dėl 
Tiberijaus imperatorystės sušuko: 

— O Tiberijau, kaip ilgai leisi nelaimėlei Romai būti be galvos? 

Ir Tiberijus įsižeidė, nes suprato, kad Haterijus kiaurai mato 
jo ketinimus. 

Kitą dieną Haterijus toliau tęsė komediją, puolęs Tiberijui po 
kojų ir maldaudamas atleisti, kad neparodė deramo nuoširdumo. 
Šis pasišlykštėjęs šoko atatupstas, bet Haterijus kietai apglėbė jam 
kelius, ir Tiberijus griuvo su trenksmu, atsidauždamas pakaušiu į 


marmurinės grindis. Tiberijaus apsauginiai germanai nesuprato, 

kas čia vyksta, ir puolė ginti savo poną nuo užpuoliko. Tiberijus 
vos spėjo laiku juos sustabdyti. 

Haterijus buvo puikus parodijuotojas. Turėjo galingą balsą, ko- 
miko veidą ir buvo nepaprastai išradingas. Kai tik Tiberijus savo 
kalbose pavartodavo kokį pritemptą ar senovišką posakį, Hateri- 
jus tuoj jį pasigaudavo ir paversdavo savo pasisakymo ašimi. (Au- 
gustas visuomet sakydavo, kad Haterijaus iškalbos ratams reikia 
grandinių net tada, kai važiuoja į kalną.) Lėtokos mąstysenos Ti- 
berijus negalėjo lygintis su Haterijumi. O Galas buvo pašaipūnas 
iš prigimties. Tiberijus nepaprastai saugojosi, kad netaptų kandi- 
datu į dieviškus titulus, ir neleido nė užsiminti apie kokias nors 
antgamtiškas savo ypatybes; jis net provincijoje neleido statyti sau 
šventyklų. Todėl Galas tarsi netyčia vis pavadindavo Tiberijų „jo 
šventenybė“. Kai Haterijus, visada pasirengęs pratęsti pokštą, im- 
davo jam priekaištauti dėl netinkamo žodžių vartojimo, šis pul- 
davo be saiko atsiprašinėti ir sakydavo, kad nė minty neturėjo 
ketinimo kaip nors nusidėti jo švente... ak, varge, taip lengva 
susimaišyti ir suklysti, dar kartą labai atsiprašau. .. jis turėjęs ome- 
nyje: nepaklusti jo gerbiamo draugo ir kolegos senatoriaus Tibe- 
rijaus Nerono Cezario Augusto-norams. 

— Ne Augusto, kvaily, — kaip nuo scenos sukuždėdavo Hateri- 
jus. — Jis šimtą kartų atsisakė to titulo. Jis vartoja jį tik rašydamas 
laiškus kitiems valdovams. 

Galas ir Haterijus turėjo vieną pokštą, kuris erzino Tiberijų 
labiau nei kuris kitas. Jei jis kuklindavosi senatui dėkojant už ko- 
kius nors nuopelnus tautai — pavyzdžiui, už tai, kad jis apsiėmė 
baigti statyti šventyklas, kurias Augustas paliko nebaigtas, — jie 
imdavo liaupsinti jo sąžiningumą, kad neprisiima sau nuopelnų 
už motinos darbą, ir sveikinti Liviją, kad turi tokį pareigingą sū- 
nų. Patyrę, kad Tiberijui nieko nėra bjauriau, kaip girdėti giriant 
Liviją, jie suskato ją girti dar labiau. Haterijus netgi pasiūlė, kad 
kaip graikai būdavo vadinami pagal savo tėvą, Tiberijų derėtų va- 
dinti pagal motiną, — tiesiog nusikaltimas būtų vadinti jį kitaip 
nei Tiberijus Liviadas, o gal geriau Livigena — taisyklingesne loty- 


niška forma. Galas aptiko dar vieną silpną Tiberijaus šarvo vietą: 

šis negalėjo pakęsti minint jo buvimo Rode. Kartą Galas taip įsi- 
drąsino, kad ėmė girti Tiberijų už jo gailestingumą — tai buvo tą 
pačią dieną, kai miestą pasiekė žinia apie Julijos mirtį, — ir papa- 
sakojo apie retorikos mokytoją Rode, kuris atmetė Tiberijaus kuklų 
prašymą leisti lankyti jo pamokas, mat dabar nesą laisvų vietų, bet 
jis galįs ateiti po septynių dienų. Galas pridėjo: 

— Ir ką jūs manote? Jo švente... atsiprašau, turėčiau sakyti: 
kaip manote, ką gerbiamas draugas ir kolega senatorius Tiberijus 
Neronas Cezaris padarė, kai neseniai jam tapus imperatoriumi 
tas pats įžūlus žmogelis atvyko pareikšti pagarbos naujai dievybei? 
Gal jis nukirto tą akiplėšišką galvą ir atidavė ją vietoj kamuolio 
savo apsauginiams germanams? Toli gražu: su sąmoju, kuriam pri- 
lygsta tik jo gailestingumas, jis pasakė, kad šiuo metu savo patai- 
kūnų armijoje neturi laisvų vietų, tegu žmogelis ateinąs po septy- 
nerių metų. 

Manau, kad tą istoriją Galas pats išgalvojo, bet senatas neturė- 
jo jokio pagrindo ja netikėti ir ėmė taip nuoširdžiai ploti, kad 
Tiberijui neliko nieko kita, kaip tik apsimesti, kad tai tiesa. 

Galop Tiberijus nutildė Haterijų, labai lėtai vieną dieną pa- 
sakęs: 

— Atleisk, Haterijau, jei kalbu kur kas atviriau, nei įprasta tarp 
dviejų senatorių, bet turiu pasakyti: mano nuomone, esi be galo 
nuobodus ir nė kiek nesąmojingas. — Tada pasisuko į senatą: — 
Atleiskite, mano ponai, bet visuomet sakiau ir vėl pasakysiu, kad 
jei jau buvote tokie malonūs patikėję man absoliučią valdžią, tai 
neturėčiau gėdytis panaudoti ją dėl bendros gerovės. Tikiuosi, 
kad dabar nutildęs juokdarius, kurie savo kvaila vaidyba įžeidžia 
ne tik mane, bet ir jus, sulauksiu jūsų pritarimo. Jūs visada buvo- 
te man labai malonūs ir kantrūs. 

Be Haterijaus Galas liko vienas mūšio lauke. 

Nors Tiberijus neapkentė savo motinos labiau nei bet kada 
anksčiau, bet ir toliau leido save valdyti. Visus konsulus ir provin- 
cijų valdytojus iš tiesų parinko ji; ir tai buvo protingi paskyrimai, 
Livija žiūrėjo jų sugebėjimų, o ne šeimos ryšių ar malonaus elge- 


sio su ja pačia bei asmeninių paslaugų. Turiu aiškiai pasakyti, jei 

dar to nepasakiau: kad ir kokie nusikalstami buvo Livijos metodai 
siekiant perimti į savo rankas reikalų tvarkymą iš pradžių Augus- 
to, o paskui Tiberijaus vardu, šiaip jau ji buvo išskirtinai gabi ir 
teisinga valdovė; tik jai liovusis vadovauti, ėmė šlubuoti jos sukur- 
ta sistema. 

Minėjau Sejaną, apsaugos kariuomenės vado sūnų. Jis dabar 
perėmė tėvo pareigas ir tapo vienu iš trijų žmonių, kuriems Tibe- 
rijus atverdavo savo sumanymus. Antras buvo 'rasilas, jis atvyko 
su Tiberijumi į Romą ir niekada jo nebepaliko. Trečias buvo sena- 
torius, vardu Nerva. Trasilas niekada nekalbėjo su Tiberijumi apie 
valstybės politiką ir niekada neprašė jokio oficialaus posto; kai 
Tiberijus duodavo jam didžiules sumas pinigų, jis priimdavo juos 
taip atsainiai, tarsi pinigai jam nedaug ką tereikštų. Rūmuose, ku- 
polo formos patalpoje, jis turėjo didelę observatoriją; jos langų 
stiklas buvo toks skaidrus ir perregimas, kad vargiai juos išvis pa- 
stebėdavai. Tiberijus ten praleisdavo daug laiko su Trasilu, kuris 
mokė jį astrologijos pagrindų ir visokių magijos menų, be kita ko, 
ir chaldėjų stiliumi interpretuoti sapnus. Sejaną ir Nervą Tiberi- 
jus, regis, pasirinko dėl visiškai priešingo jų būdo. Nerva niekada 
neįgydavo priešų ir neprarasdavo draugų. Jo vienintelė yda, jei ją 
galima taip pavadinti, buvo ta, kad tylėdavo blogio akivaizdoje, kai 
kalbomis nebegalėjai nieko pataisyti. Jis buvo malonaus būdo, 
kilnus, drąsus, visiškai ištikimas ir niekada nesileido sugundomas 
nė mažiausios apgaulės, net jei ji išeitų į gera. Jeigu jis, pavyzdžiui, 
būtų atsidūręs Germaniko vietoje, niekuomet nebūtų suklastojęs 
to laiško, net jei nuo to priklausytų jo paties ir imperijos saugu- 
mas. Tiberijus padarė Nervą miesto akvedukų prižiūrėtoju ir nuolat 
laikė jį prie savęs — galbūt kaip kažkokį parankų dorybės matą, 
kaip kad Sejanas buvo ydingumo matas. Jaunystėje Sejanas buvo 
Gajaus draugas, su juo tarnavo Rytuose, ir buvo pakankamai gud- 
rus, kad suvoktų, jog Tiberijus atgaus malonę; jis ir pats prisidėjo 
prie to, patikinęs Gajų, kad Tiberijus kalba nuoširdžiai, kai tvirti- 
na neturįs jokio valdžios troškimo, ir paraginęs parašyti tą reko- 
mendacinį laišką Augustui. Kartu jis pasirūpino, kad Tiberijus su- 


žinotų, kieno tai nuopelnas, ir Tiberijus parašė jam laišką, Sejano 

tebesaugomą, kuriuo pažadėjo niekada nepamiršti šios paslaugos. 
Sejanas buvo melagis, bet toks puikus melų karalius, kad žinojo, 
kaip melus surikiuoti budriomis ir drausmingomis gretomis — tai 
Galo, ne mano, įžvalgus pastebėjimas, — kurios mokėtų gerai išsi- 
sukti iš bet kokios įtarimų pasalos ar atviro susidūrimo su tiesa. 
Šio talento Tiberijus pavydėjo Sejanui taip, kaip Nervai sąžinin- 
gumo: mat nors ir buvo gerokai pažengęs blogio kryptimi, jį vis 
dar ištikdavo nenusakomas potraukis prie gėrio. 

Tai Sejanas pirmas ėmė nuteikinėti Tiberijų prieš Germaniką, 
sakydamas, kad negalima pasitikėti žmogumi, kuris galėjo suklas- 
toti laišką nuo savo tėvo, kad ir kokios būtų aplinkybės, ir kad iš 
tikrųjų Germanikas taikosi į vienvaldystę, tik elgiasi labai apdai- 
riai — iš pradžių jis laimėjo karių prielankumą juos papirkdamas, 
paskui nereikalingu žygiu į Užreinę pademonstravo jų karinę ga- 
lią ir savo gebėjimą vadovauti. Kas dėl Agripinos, sakė Sejanas, tai 
ji pavojingai išpuikusi moteris; tik pažiūrėk, kaip ji pasielgė — ap- 
simetė esanti tilto apsaugos karininkas ir pasveikino grįžtančius 
pulkus, tarsi būtų dievai žino kas! Turbūt ji pati prasimanė, kad 
tiltui gresia pavojus. Be to, Sejanas sakė žinąs iš savo atleistinio, 
kuris kadaise tarnavo pas Germaniką, kad Agripina kažkodėl įsi- 
tikinusi, esą dėl jos trijų brolių mirties ir sesers tremties kalti 
Livija su Tiberijumi, ir prisiekusi atkeršyti. Sejanas vieną po kito 
atskleidė keletą sąmokslų ir laikė Tiberijų nuolatinėje baimėje, 
kad bus nužudytas, bet kartu tikino, kad jo saugomam Tiberijui 
nėra ko bijoti. Jis kurstė Tiberijų priešgyniauti Livijai smulkiuose 
dalykuose ir šitaip parodyti, jog ji pervertina savo pozicijas. Tai jis 
per kelerius metus iš sargybinių sukūrė drausmingą kariuomenę. 
Iki tol trys Romos daliniai būdavo įkurdinami įvairiose Miesto 
dalyse, užeigose ir panašiose vietose, ir sunku buvo juos skubiai 
surinkti į rikiuotę, o kareiviai buvo nevalyvi savo apranga ir savo 
elgsena. Sejanas išaiškino Tiberijui, kad jei jiems būtų skirta nuo- 
latinė būstinė už Miesto sienų, tai suteiktų stiprų bendrumo jaus- 
mą, neleistų būti blaškomiems gandų bei politinių svyravimų, nuo- 
lat sklandančių Mieste, ir stipriau pririštų prie imperatoriaus as- 


mens. Tiberijaus atsakas netgi pranoko Sejano lūkesčius: jis atšaukė 

likusius šešis dalinius iš kitų Italijos vietų ir naują būstinę pastaty- 
dino tokią didelę, kad tilptų visi — devyni tūkstančiai pėstininkų 
ir du tūkstančiai raitelių. Be keturių Miesto dalinių, kurių vieną 
jis dabar pasiuntė į Lugduną, ir įvairių veteranų kolonijų, tai buvo 
vieninteliai Italijoje likę kareiviai. Germanai apsauginiai nebuvo 
laikomi kariais, nes formaliai jie buvo vergai. Bet tai buvo rinkti- 
niai vyrai, atsidavę savo imperatoriui su didesniu fanatizmu nei 
tikri romėnai. Tarp jų nebuvo nė vieno, kuris norėtų grįžti į savo 
šaltą, šiurkštų barbarišką kraštą, nors jie nuolat traukdavo liūdnas 
dainas apie tėvynę: jiems čia buvo per daug gerai. 

Dėl kriminalinių bylų, prie kurių Tiberijus, baimindamasis ga- 
limo sąmokslo, labai norėjo prieiti, Livija vis dar apsimesdavo, kad 
slaptaraščio raktas pamestas. Sejano patartas, Tiberijus jai pasakė, 
kad jei dabar iš tų bylų jokios naudos, jis jas sudeginsiąs. Ji atsakė, 
kad jei nori, jis gali taip padaryti, bet ar ne geriau būtų jas palaikyti 
— ojei raktas atsirastų? Gal ji staiga ims ir prisimins raktą. 

— Gerai, motin, — tarė jis, — aš jas pasaugosiu, kol tu prisimin- 
si, o tuo tarpu leisiu savo vakarus mėgindamas pats jį atrasti. 

Taigi jis nusinešė jas į savo kambarį ir užrakino spintoje. Kaip 
išrmanydamas Tiberijus stengėsi surasti slaptaraščio raktą, bet jam 
nesisekė. Paprastame slaptaraštyje vietoj graikiškos alfos būdavo 
rašoma lotyniška e, vietoje graikiškos betos — lotyniška f, vietoj 
gamos — g, vietoj deltos — h, ir taip toliau. Bet ypatingojo slapta- 
raščio rakto buvo beveik neįmanoma surasti. Jis buvo sudarytas 
pagal pirmąjį šimtą „Iliados“ pirmos giesmės eilučių, kurias reikė- 
jo skaityti kartu su slaptuoju raštu: kiekvieną raidę jame atitiko 
skaičius, ženklinantis, kiek raidžių skiria tą raidę alfabete nuo ati- 
tinkamos iš eilės raidės Homero tekste. Pavyzdžiui, „Iliados“ pir- 
mos eilutės pirma raidė yra my. Tarkime, kad pirma raidė bylos 
įraše yra vpsilon. Graikų alfabete tarp my ir ypsilon yra septynios 
raidės, taigi ypsilon užrašoma kaip 7. Pagal šitą sistemą alfabetas 
tarsi sukasi ratu: po omegos, paskutinės raidės, eina alfa, pirmoji 
raidė, tad skirtumas tarp ypsilon ir alfos yra 4, skirtumas tarp alfos 
ir ypsilon — 18. Tai buvo Augusto išradimas. Užrašyti ir perskaityti 


turbūt užtrukdavo, bet veikiausiai per ilgesnį laiką jie įsidėmėjo 

atstumą tarp bet kurių dviejų raidžių, ir skaičiuoti nebereikėdavo. 
Iš kur aš visa tai žinau? Žinau, nes po daugelio metų, kai bylos 
pateko į mano rankas, aš pats išsiaiškinau slaptaraštį. Tarp kitų 
ritinių netyčia radau ožkos odos ritinį su pirmąja „Iliados“ giesme. 
Buvo aišku, kad studijuotos tik pirmosios šimtas eilučių, kur oda 
suterliota ir prirašaluota, o į galą visai švari. Atidžiau įsižiūrėjęs 
pamačiau mažyčius skaičiukus — 6, 23, 12, — vos įžvelgiamai įbrėž- 
tus po pirmos eilutės raidėmis, tad nebuvo sunku susieti jas su 
slaptaraščiu. Nustebau, kad Tiberijus nepastebėjo šios užuominos. 

Kalbant apie alfabetą — tuo metu man rūpėjo, kaip paprastai 
padaryti lotynų rašybą visiškai fonetinę. Man atrodė, kad trūksta 
trijų raidžių: priebalsės U, kuri skirtųsi nuo balsės U,; raidės, kuri 
atitiktų graikų ypsilon lotynizuotuose graikiškuose žodžiuose (tai 
balsė, tariama kaip minkšta U); ir raidės žymėti dvigubam prie- 
balsiui, kurį dabar lotyniškai rašome kaip BS, bet tariame kaip 
graikišką psi. Mano nuomone, tai buvo reikalinga, kad provincijų 
gyventojai išmoktų taisyklingos lotynų kalbos; jei raidės neatitin- 
ka garsų, kaip jie išvengs tarimo klaidų? Tad aš siūliau priebalsę U 
žymėti apversta F (kaip ji tokiu atveju rašoma etruskų kalboje), 
tad vietoj LAUINIA būtų LAAINIA; graikišką ypsilon žymėti per- 
kirsta H, taigi vietoj BIBLIOTHECA būtų BIBLIOTHECA; ir BS 
žymėti apsukta C — vietoje ABSOUE rašyti ADOUE. Pastaroji 
raidė nebuvo tokia svarbi, bet kiti du pakeitimai man atrodė es- 
miniai. Aš siūliau perkirstą H, apverstą F ir apsuktą C, nes jos 
mažiausiai būtų kėlusios rūpesčio tiems, kurie daro raidžių įspau- 
dus metale ar molyje: jiems nebūtų reikėję gaminti naujų spaudų. 
Aš parašiau apie tai knygą, ir keli žmonės sakė, kad mano pasiūly- 
mas protingas, bet, žinoma, ji nedavė jokių vaisių. Mano motina 
sakė man, kad pasaulyje esama trijų neįmanomų dalykų: kad per 
įlanką nuo Bajų iki Puteolų išsirikiuos krautuvės, kad aš pajung- 
siu Britanijos salą ir kad kuri nors iš šių absurdiškų naujų raidžių 
kada nors pasirodys Romos viešuosiuose įrašuose. Nuolat prisi- 
menu šią jos pastabą, nes ji turėjo įdomų tęsinį. 

Tuo metu motina elgėsi su manimi nepaprastai šiurkščiai, nes 


namo atstatymas užtruko labai ilgai, o nauji baldai, kuriuos nu- 

pirkau, nebuvo tokie geri kaip senieji. Be to, jos pajamos labai 
sumažėjo dėl to, kad teko dalytis išlaidas — pats negalėjau su- 
rinkti tiek pinigų. Dvejus metus gyvenome rūmuose (nelabai 
geruose kambariuose) ir savo abuojumą ji liejo ant mano galvos 
taip dažnai, kad galop nebegalėjau to pakęsti ir išsikrausčiau iš 
Romos į savo vilą netoli Kapujos, o į Miestą atvykdavau tik tada, 
kai to reikalavo žynio pareigos, tai nebūdavo labai dažnai. Jūs 
paklausite apie Urgulanilą. Ji niekada nebuvo atvažiavusi į Ka- 
pują, o ir Romoje mes nelabai bendravome. Susitikus ji vos ne 
vos pasisveikindavo, o šiaip į mane nekreipė dėmesio, nebent 
dėl akių, kai būdavo svečių; mes miegodavome atskirai. Atrodė, 
kad ji netgi myli mūsų sūnų Druzilą, bet ji nelabai juo rūpinosi. 
Jo auklėjimas buvo paliktas mano motinai, kuri rūpinosi na- 
mais ir niekada neprašė Urgulanilos jokios pagalbos. Mano mo- 
tina elgėsi su Druzilu taip, tarsi jis būtų jos vaikas, ir kažkaip 
įsigudrino pamiršti, kas jo tėvai. Aš pats niekada nepamėgau 
Druzilo; jis buvo surūgęs, bejausmis, įžūlus vaikas, o mano mo- 
tina taip dažnai aprėkdavo mane jam girdint, kad jis suprato, 
jog gerbti mane nėra jokio reikalo. 

Kaip Urgulanila leisdavo savo dienas, aš nežinau. Bet neatro- 
dė, kad nuobodžiautų, beprotiškai daug valgė ir, žinau, neturėjo 
jokių meilužių. Šita keista būtybė turėjo vieną aistrą — Numanti- 
ną, mano svainio Silvano žmoną, nedidukę šviesiaplaukę trapią 
būtybę, kuri kažkada padarė ar pasakė kažką (nežinau ką), kas 
prasiskverbė per storą odą bei raumenų kalną ir palietė tą vietą, 
kuri Urgulanilai atstojo širdį. Savo miegamajame Urgulanila lai- 
kė natūralaus ūgio Numantinos portretą; aš manau, kad kai ne- 
buvo progos paspoksoti į pačią Numantiną, ji valandų valandas 
praleisdavo sėdėdama ir spoksodama į portretą. Kai aš išsikėliau į 
Kapują, Urgulanila pasiliko Romoje su mano motina ir Druzilu. 

Vienintelis Kapujos, kaip gyvenamosios vietos, nepatogumas 
man buvo tas, kad ten nebuvo geros bibliotekos. Tačiau aš pradė- 
jau knygą, kuriai rašyti nereikėjo bibliotekos, — Etrurijos istoriją. 
Tuo metu jau buvau gerokai pramokęs etruskų kalbos, o Aruntas, 


su kuriuo kasdien praleisdavau po kelias valandas, labai man pa- 

dėjo leisdamas naudotis archyvais jo pusiau sugriuvusioje šven- 
tykloje. Jis pasakė man esąs gimęs tą dieną, kai pasirodė dešimto 
(ir paskutinio) etruskų tautos ciklo pradžią apreiškusi kometa. 
Ciklas yra periodas, skaičiuojamas pagal ilgiausią gyvenimą, tai 
yra ciklas nesibaigia tol, kol nemiršta visi, buvę gyvi per ankstes- 
nio ciklo pabaigos šventę. Etruskų ciklas vidutiniškai trunka apie 
šimtą dešimt metų. Taigi šis ciklas paskutinis, ir jis baigsis visišku 
etruskų kalbos, kaip šnekamosios kalbos, išnykimu. Pranašystė 
jau buvo beveik išsipildžiusi, nes Aruntas neturėjo kas iš jo pavel- 
dėtų žynio pareigas, o kaimiečiai dabar kalbėjo lotyniškai net na- 
mie; tad jis džiaugėsi galėdamas padėti man parašyti istoriją, anot 
jo, kaip mauzoliejų kadaise didžios giminės tradicijoms. Rašyti 
pradėjau antraisiais Tiberijaus valdymo metais, o baigiau po dvi- 
dešimt vienerių metų. Laikau šią istoriją savo geriausiu kūriniu; 
bent jau dirbti prie jos buvo sunkiausia. Kiek žinau, apie etruskus 
apskritai nėra daugiau nė vienos knygos, o jie buvo tikrai labai 
įdomi tauta; tad aš manau, kad ateities istorikai bus man dėkingi. 

Kalonas ir Palantas buvo su manimi, ir aš gyvenau ramų tvar- 
kingą gyvenimą. Domėjausi prie vilos esančiu ūkiu ir mėgavausi 
tuo, kad kartais iš Romos paatostogauti atvykdavo draugai. Su 
manimi nuolat gyveno moteris, vardu Aktė, profesionali prosti- 
tutė ir labai padori moteris. Per penkiolika metų, kuriuos ji pra- 
leido su manimi, neturėjau dėl jos jokių rūpesčių. Mūsų santy- 
kiai buvo grynai dalykiniai. Ji laisva valia buvo pasirinkusi pros- 
tituciją savo profesija, aš jai gerai mokėjau, ir nebuvo jokių 
problemų. Tam tikra prasme mes buvom vienas prie kito gana 
prisirišę. Galop ji man pasakė norinti liautis dirbusi ir gyventi iš 
savo santaupų. Ji ištekėtų už padoraus vyriškio, pavyzdžiui, seno 
kareivio, apsigyventų kurioje nors kolonijoje ir susilauktų vai- 
kų, kol dar ne vėlu. Ji visada troško, kad namai būtų pilni vaikų. 
Aš ją pabučiavau ir palinkėjau visa ko geriausio, daviau pakan- 
kamai pinigų kraičiui, kad būtų lengviau susitvarkyti gyvenimą. 
Tačiau ji nepaliko manęs, kol nesurado sau įpėdinės, kuria galė- 
tų pasikliauti, kad ji elgsis su manimi gražiai. Ji surado man Kal- 


purniją, tokią panašią į save, kad dažnai manydavau ją esant Ak- 

tės dukterį. Aktė sykį buvo minėjusi, kad turi dukrą, kurios te- 
ko atsisakyti, nes negalėjai vienu metu būti ir prostitutė, ir mo- 
tina. Taigi Aktė ištekėjo už buvusio sargybinio, kuris su ja elgėsi 
gana gražiai, ir pagimdė jam penkis vaikus. Visuomet iš tolo 
stebėjau tą šeimą. Paminėjau Aktę tik todėl, kad mano skaityto- 
jai turbūt smalsauja, koks buvo mano intymus gyvenimas, atsi- 
skyrus nuo Urgulanilos. Manau, kad jokiam normaliam vyrui 
neįmanoma ilgai gyventi be moters, o kadangi Urgulanila buvo 
neįmanoma kaip žmona, nemanau, kad labai nusidėjau suartė- 
jęs su Akte. Mudu su Akte buvome susitarę, kad kol būsime 
kartu, nė vienas iš mūsų neturės kito. Tai buvo ne sentimentai, 
bet apsidraudimas dėl sveikatos: Romoje siautėjo venerinės li- 
gos — dar vienas lemtingas Pūnų karo paveldas. 

Čia noriu pažymėti, kad niekada savo gyvenime neturėjau ho- 
moseksualių santykių. Aš nesivadovauju Augusto argumentu prieš 
homoseksualizmą, kad dėl jo vyrai neduoda vaikų valstybei, bet 
man visuomet atrodė apgailėtina ir šlykštu matyti suaugusį vyrą, 
magistratą, galbūt turintį šeimą, kuris pataikaudamas trinasi apie 
apvalutį berniuką išpaišytu veidu ir vaikšto apsikabinėjęs apyran- 
kėmis, ar karšinčių senatorių, vaidinantį karalienę Venerą prieš 
kokį nors aukštaūgį Adonį iš apsaugos dalinio raitelių, kuris pa- 
kenčia seną kvailį tik dėl jo pinigų. 

Kai reikėdavo vykti į Romą, stengdavausi ten neužsibūti. Pala- 
tino kalvos atmosferoje tvyrojo kažkoks slogutis, galbūt auganti 
įtampa tarp Tiberijaus ir Livijos. Jis statydinosi didžiulius rūmus 
kalvos šiaurės vakarų pusėje ir dabar persikėlė į žemutinius kam- 
barius, kol bus įrengti aukštutiniai, palikdamas Liviją vieną Au- 
gusto rūmuose. Livija, tarsi norėdama parodyti, kad naujasis Ti- 
berijaus statinys, nors tris kartus didesnis, niekada neprilygs savo 
garbingumu seniesiems rūmams, pastatė salėje puikią auksinę Au- 
gusto statulą ir kaip vyriausioji jo kulto žynė pasiūlė sukviesti vi- 
sus senatorius su žmonomis į pašventinimo puotą. Bet Tiberijus 
paprieštaravo turįs iš pradžių prašyti senato dėl to nubalsuoti — 
tai esanti valstybės šventė, o ne privatus pasilinksminimas. Jis su- 


gebėjo taip pasukti svarstymus, kad puota buvo surengta išsyk dvie- 

jose vietose: senatoriai susirinko jo paties rūmų salėje, o kaimy- 
nystėje, Livijos svetainėje, — jų žmonos. Livija prarijo nuoskaudą 
ir elgėsi lyg niekur nieko, tarsi tai būtų buvęs protingas sprendi- 
mas ir Augustas pats būtų taip norėjęs; bet įsakė rūmų virėjams 
geriausius kąsnelius ir saldumynus, ir vyną patiekti pirmiausia mo- 
terims. Savo puotai ji taip pat pasiėmė brangiausius indus ir tau- 
res. Šitaip ji pergudravo konkurentą, o senatorių žmonos skaniai 
pasijuokė iš savo vyrų ir Tiberijaus. 

Kitas nemalonus dalykas atvykus į Romą buvo tas, kad man 
niekaip nesisekė išvengti Sejano. Man nepatiko su juo turėti rei- 
kalų, nors jis visuomet su manimi elgdavosi pavyzdingai manda- 
giai ir niekada tiesiogiai man nekenkė. Stebėjausi, kad tokio vei- 
do ir tokių manierų vyras, nekilmingas ir ne per geriausias kovo- 
tojas, ir net nelabai turtingas, galėjo susilaukti tokios garbės Mieste: 
dabar jis buvo antras pagal svarbą asmuo po Tiberijaus ir ypač 
populiarus apsaugos kariuomenėje. Jo veidas nekėlė jokio pasiti- 
kėjimo — buvo suktas, žiaurus ir netaisyklingas, — ir vienintelis 
šiuos bruožus vienijantis dalykas buvo kažkoks gyvuliškas kietu- 
mas ir ryžtas. Dar keisčiau man buvo girdėti, kad dėl jo meilės 
varžosi kelios moterys iš gerų šeimų. Jis nesutarė su Kastoru, ir 
nenuostabu, nes sklido gandas, kad Sejanas neblogai sutaria su 
Livila. Bet Tiberijus, atrodo, visiškai juo pasitikėjo. 

Buvau minėjęs Briseidę, seną savo motinos atleistinę. Kai pa- 
sakiau jai, kad palieku Romą ir ketinu įsikurti Kapujoje, ji atsakė 
labai manęs pasiilgsianti, bet išvykti esą išmintinga. 

— Atleisk man, bet praeitą naktį keistai tave sapnavau, pone 
Klaudijau. Tu buvai mažas luošas berniukas; vagys įsiveržė į tavo 
tėvo namus, nužudė tėvą ir daug giminaičių bei draugų, bet ber- 
niukas išlipo per podėlio langelį ir nušokčiojo į gretimą mišką. Jis 
įsilipo į medį ir laukė. Vagys paliko namus ir susėdo po medžiu, 
kuriame jis slėpėsi, dalytis grobio. Netrukus jie susikivirčijo, kas 
kam turi atitekti, vienas jų buvo nužudytas, paskui dar du, o liku- 
sieji ėmė gerti vyną ir apsimetė esą geri bičiuliai; bet vienas iš 
nužudytųjų vagių buvo apnuodijęs vyną, tad jie visi numirė baisiai 


kankindamiesi. Luošasis berniukas nulipo nuo medžio ir susirin- 

ko vertingus daiktus, tarp jų rado daug aukso ir brangenybių, pa- 
vogtų iš kitų šeimų; jis viską parsinešė namo ir pasidarė turtingas. 

Aš nusišypsojau: 

— "Tai keistas sapnas, Briseide, ar ne? Bet jis vis tiek liko luošas, 
ir už visą tą turtą negalėjo susigrąžinti tėvo ir šeimos, ar ne? 

— Ne, mano mielas berniuk, bet galbūt jis vedė ir susilaukė 
savo šeimos. Taigi pasirink gerą medį, pone Klaudijau, ir ne- 
nulipk žemyn, kol nemirs paskutinis vagis. Štai ką sako mano 
sapnas. 

— Jei ir galėsiu, net ir tada nenulipsiu, Briseide. Nenoriu vogtų 
gėrybių. 

— Visada galima jas grąžinti, pone Klaudijau. 

Vėlesnių įvykių šviesoje matyti, kad tai buvo ne šiaip sau pokal- 
bis. Apskritai sapnais nelabai pasitikiu. Kartą Atėnodoras susap- 
navo, kad barsuko oloje miškelyje prie Romos yra lobis. Jis sura- 
do tą vietą, nors niekada anksčiau nebuvo ten buvęs, ir rėvoje 
aptiko urvo angą. Pasiėmęs porą kaimiečių, prakasė skylę — ir 
rado oloje supuvusią seną piniginę su šešiais apipelėjusiais vario- 
kais ir niekam tikusiu sidabriniu; to nepakako net sumokėti kai- 
miečiams už darbą. O vienas iš mano nuomininkų, krautuvinin- 
kas, sykį susapnavo, kad jam virš galvos suka ratus erelių pulkas. 
Vienas erelis nutūpė jam ant peties. Jis palaikė tai ženklu, kad 
vieną dieną taps imperatoriumi, bet nutiko tik tiek, kad kitą rytą 
atėjo sargyba (su ereliais ant skydų) ir suėmusi už kažkokį pažei- 
dimą nugabeno jį į karo teismą. 


16m 


Aštuonioliktas skyrius 


V išių vasaros popietę sėdėjau Kapujoje ant akmeninio suolelio 
už savo vilos arklidžių, narpliodamas kažkokią etruskų istorijos 
problemą ir ant šiurkštaus lentų stalo tingiai mėtydamas kaulelius, 


vo Kr kaire ranka lošdamas prieš dešinę. Prie manęs priėjo apdriskęs 


vyriškis ir paklausė, ar tai aš Tiberijus Klaudijus Druzas Neronas 
Germanikas: jis esąs pasiųstas čia iš Romos. 

— Turiu tau žinių, pone. Dar nežinau, ar verta jas pranešti, bet 
aš senas kareivis, klajūnas, — esu vienas iš tavo tėvo veteranų, po- 
ne, ir žinai, ką tai reiškia: džiaugiuosi gavęs progą eiti vienu keliu, 
užuot ėjęs kitu. 

— Kas tave siuntė? 

-— Žmogus, kurį sutikau miškuose prie Kosos kyšulio. Keistas 
žmogelis. Apsivilkęs kaip vergas, bet kalbėjo kaip Cezaris. Dide- 
lis, stambaus sudėjimo ir, atrodo, išbadėjęs. 

— Kuo jis vardu? 

— Nepasakė. Jis sakė, kad iš šitos Žinios tu suprasi, kas jis toks, 
ir nustebsi ją gavęs. Jis liepė pakartoti pranešimą du kartus, kad 
įsitikintų, jog tiksliai supratau. Turiu perduoti, kad jis tebežvejo- 
ja, bet negali vien iš žuvies pragyventi ir kad tu turi tai perduoti jo 
svainiui, ir kad jei jam buvo siųsta pieno, šis niekuomet jo nepa- 
siekė, ir kad jis norėtų paskaityti nedidelę knygelę, nors septynių 
puslapių ilgumo. Ir kad tu nieko nedarytum, kol negausi naujos 
žinios. Ar tai turi kokią nors prasmę, pone, ar žmogelis buvo pa- 
simaišęs? 

Kai jis tai pasakė, negalėjau patikėti savo ausimis. Postumas! 


Bet Postumas miręs. 

— Ar jo stambūs žandikauliai, mėlynos akys ir užduodamas klau- 
simą jis kreipia galvą į šoną? 

— Taip, tikrai. 

Aš pyliau jam išgerti, o ranka taip drebėjo, kad išlaisčiau tiek 
pat, kiek įpyliau. Paskui, liepęs palaukti, nuėjau namo. Radau du 
gerus paprastus apsiaustus, šiek tiek apatinių drabužių, sandalus, 
porą skustuvų ir šiek tiek muilo. Tada čiupau pirmą pasitaikiusią 
įrištą knygą — tai buvo kai kurių paskutinių Tiberijaus kalbų sena- 
te nuorašas — ir septintame puslapyje parašiau pienu: „Kokia lai- 
mė! Tuoj pat parašysiu G. Būk atsargus. Prašyk atsiųsti, ko tik tau 
prireiks. Kur galėčiau su tavimi susitikti? Nuoširdžiai myliu. Štai 
dvidešimt auksinių — viskas, ką dabar turiu su savimi, bet tikiuosi, 
kad greita dovana bus dviguba dovana“. 

Palaukiau, kol puslapis pradžius, tada padaviau tam žmogui dra- 
bužius ir knygą, surištus į ryšulį, ir piniginę. Pasakiau: 

— Paimk šituos trisdešimt auksinių. Dešimt tau. Dvidešimt žmo- 
gui iš miško. Parnešk atgal žinią nuo jo ir gausi dar dešimt. Bet 
tylėk ir greitai sugrįžk. 

— Gerai, pone, — tarė jis, — bet iš kur Žinai, kad nepabėgsiu su 
šituo ryšuliu ir visais pinigais? 

Aš atsakiau: 

— Jei būtum nesąžiningas, šito neklaustum. Taigi išgerkime kar- 
tu — ir eik. 

Taigi jis išėjo su ryšulėliu ir pinigais, o po kelių dienų grįžo su 
Postumo atsakymu žodžiu. Jis dėkojo už pinigus bei drabužius ir 
sakė, kad nereikia jo ieškoti, bet Krokodilo motina žino, kur jis 
yra, ir kad dabar jo vardas Panteras. Klausė, ar negalėčiau kaip 
galima greičiau perduoti jam svainio atsakymą. Aš sumokėjau se- 
najam kariui dešimt pažadėtų auksinių ir dar dešimt už ištikimy- 
bę. Supratau, ką Postumas vadina Krokodilo motina. Krokodilas 
buvo senas Agripos atleistinis, kurį taip vadinome dėl jo apsnūdi- 
mo ir godumo bei didžiulių žandikaulių. Jo motina gyveno Peru- 
zijoje ir laikė ten smuklę. Aš gerai žinojau tą vietą. Iš karto para- 
šiau Germanikui laišką su naujienomis: Palantą nusiunčiau į Ro- 


mą, liepęs iš ten paštu išsiųsti laišką į Germaniją. Laiške parašiau 

tik tiek, kad Postumas gyvas ir slapstosi — nesakiau kur, — ir mal- 
davau Germaniko iš karto pranešti, ar gavo laišką. Paskui vis lau- 
kiau ir laukiau atsakymo, bet jo nebuvo. Aš ir vėl parašiau, netgi 
išsamiau, bet ir vėl jokio atsakymo. Per pasiuntinį nusiunčiau ži- 
nią Krokodilo motinai, kad Panterui vis dar nėra jokios žinios 
nuo svainio. 

Iš Postumo daugiau negavau jokio pranešimo. Jis nenorėjo 
manęs įpainioti, o dabar, kai turėjo pinigų ir galėjo laisvai judėti 
nebijodamas, kad bus suimtas kaip pabėgęs vergas, jam neberei- 
kėjo mano pagalbos. Kažkas atpažino jį užeigoje, ir dėl viso pikto 
jam teko iš ten išsikraustyti. Greitai gandas, kad jis gyvas, paskli- 
do po visą Italiją. Apie tai kalbėjo visa Roma. Koks tuzinas žmo- 
nių, įskaitant ir tris senatorius, atvyko pas mane iš Miesto asme- 
niškai pasiteirauti, ar tai tiesa. Pasakiau jiems, kad aš jo nema- 
čiau, bet buvau sutikęs žmogų, kuris matė, ir kad nėra jokių 
abejonių, jog tai Postumas. Savo ruožtu paklausiau, ką jie ketina 
daryti, jei jis pasirodytų Romoje ir laimėtų gyventojų paramą. 
Bet toks tiesmukas klausimas juos sutrikdė ir įskaudino, tad ne- 
gavau jokio atsakymo. 

Sklido kalbos, kad Postumas lankosi įvairiuose miesteliuose Ro- 
mos apylinkėse, bet jis, atrodo, saugojosi, nėjo ten iki sutemstant 
ir visuomet išvykdavo prieš auštant. Niekas niekada jo nematė 
viešumoje, bet apsistojęs užeigoje jis paskui palikdavo laiškelį su 
padėka už parodytą draugiškumą, pasirašytą tikruoju vardu. Ga- 
lop vieną dieną mažu laiveliu jis atplaukė į Ostiją. Jau prieš kelias 
valandas uoste buvo žinoma, kad jis atplaukia, ir išlipusį į krantą jį 
pasitiko audringi plojimai. Jis pasirinko Ostiją, nes tai buvo laivy- 
no, kuriam kadaise vadovavo jo tėvas Agripa, vasaros stovykla. Jo 
laivelis plaukė su žalia vėliavėle. Teisę iškelti šią vėliavėlę plau- 
kiant jūra pergalei prie Akcijaus atminti Augustas buvo suteikęs 
Agripai, o po jo — sūnums. Ostijoje Agripos atminimas buvo ger- 
biamas bene labiau nei Augusto. 

Postumo gyvybei vis dar grėsė pavojus, nes tremties nuosp- 
rendis tebegaliojo, ir viešai pasirodęs Italijoje jis nusižengė įsta- 


tymui. Dėkodamas už sutikimą ir sveikinimus, Postumas pasa- 

kė miniai trumpą kalbą. Jis sakė, kad jei Fortūna bus palanki ir 
jis atgaus Romos senato bei tautos pagarbą, kurios neteko dėl 
melagingų kaltinimų, sukurptų jo priešų, — kaltinimų, kuriuos 
jo senelis, dieviškasis Augustas, per vėlai suprato esant neteisin- 
gus, — tada jis dosniai atsilygins Ostijos gyventojams už ištiki- 
mybę. Paskui atvyko sargybos būrys su įsakymu jį suimti, nes 
žinia nežinomais keliais jau buvo pasiekusi ir Liviją su Tiberiju- 
mi. Bet kariai neturėjo jokios galimybės atsilaikyti prieš jūrei- 
vių minią. Gudrus sargybos vadas nė nemėgino vykdyti įsaky- 
mo, tik liepė dviem vyrams persirengti jūreiviais ir neišleisti Po- 
stumo iš akių. Bet kol jie persirengė, jis dingo, ir jie nebegalėjo 
aptikti jo pėdsakų. 

Kitą dieną pagrindinės Romos gatvės knibždėjo jūreivių: suti- 
kę raitelį ar senatorių, ar šiaip kokį valdininką, jie klausė slapta- 
žodžio. Slaptažodis buvo „Neptūnas“; jei kuris dar jo nežinojo, 
tai sužinodavo ir turėdavo pakartoti tris kartus, jei nenorėjo gauti 
į kailį. Niekas nenorėjo būti sumuštas, o liaudies jausmai Postu- 
mui bei nepalankumas Tiberijui su Livija dabar buvo tokie stip- 
rūs, kad jei iš Germaniko būtų atėjęs nors vienas pritarimo žodis, 
visas Miestas, įskaitant apsaugos dalinius, iš karto būtų perėjęs jo 
pusėn. Bet be Germaniko paramos bet koks sukilimas Postumo 
pusėje būtų reiškęs pilietinį karą; o susiremti su Germaniku Po- 
stumo galimybės buvo menkos. 

Šitoje krizinėje situacijoje tas pats Krispas, kuris prieš dvejus 
metus supykdė Tiberijų surengęs Klemento nužudymą saloje 
(bet jam už tai buvo atleista), pasisiūlė išpirkti savo kaltę ir šį 
kartą pasirūpinti, kad būtų nužudytas Postumas. Tiberijus leido 
jam laisvai veikti. Jis kažkaip sužinojo, kur Postumas apsistojęs, 
ir nuėjo ten su didele suma pinigų. Pinigai, sakė jis, yra atlygini- 
mas jūreiviams, kurie eidami sargybą jau prarado dvi darbo die- 
nas, ir apsiėmė į Postumo pusę palenkti germanus apsauginius. 
Krispas tvirtino jau davęs jiems didžiulius kyšius. Postumas pa- 
tikėjo. Jie sutarė susitikti dvi valandos po vidurnakčio prie vie- 
nos gatvės kampo, kur turėjo susirinkti ir Postumo jūreiviai. 


Tada jie žygiuosią į Tiberijaus rūmus. Krispas įsakysiąs sargybai 

praleisti Postumą. Tiberijus, Kastoras ir Livija būsią suimti. Kris- 
pas sakė, kad Sejanas, nors ir nedalyvauja sąmoksle, apsiima nu- 
teikti apsaugos pajėgas paremti naująją valdžią, kai tik bus sėk- 
mingai suduotas pirmas smūgis, bet su sąlyga, kad ir toliau liks 
vadovauti savo daliniams. 

Jūreiviai laiku atvyko į susitikimo vietą, bet Postumas nepasi- 
rodė. Tokiu metu gatvėje nebuvo žmonių, tad kai germanų sargy- 
binių ir Sejano rinktinių vyrų pajėgos staiga užklupo jūreivius — 
šie daugiausia buvo girti ir nesudarė jokio reguliaraus junginio, — 
slaptažodis „Neptūnas“ neteko galios. Daug jų žuvo vietoje, dar 
daugiau — mėgindami pabėgti, o kiti, kaip pasakojama, nesulėtin- 
dami greičio spruko iki pat Ostijos. Krispas su dviem kareiviais 
patykojo Postumo siauroje gatvelėje tarp jo buto ir susitikimo 
vietos, apkvaitino jį smėlio maišu, užkimšo burną, surišę įmetė į 
dengtus neštuvus ir nunešė į rūmus. Kitą dieną Tiberijus parengė 
pranešimą senatui. Jis sakė, kad vienas buvęs Postumo Agripos 
vergas, Klementas, pridarė Mieste nereikalingo triukšmo, apsi- 
šaukęs savo mirusiu šeimininku. Šis įžūlus vaikinas pabėgęs nuo 
provincijos raitelio, kuris jį nupirko, kai buvo parduodamas Po- 
stumo turtas, ir slapstęsis Etrurijos miškuose, kol užsiauginęs barz- 
dą, pakankamai ilgą, kad paslėptų savo nusklembtą smakrą — pa- 
grindinį bruožą, skiriantį jį nuo Postumo. Kai kurie akiplėšos jū- 
reiviai iš Ostijos apsimetę juo patikėję — tai buvęs akstinas žygiuoti 
į Romą ir sukelti neramumus. Šį rytą prieš auštant, jo vadovauja- 
mi, jie susirinkę miesto pakraščiuose ir ketinę žygiuoti į Miesto 
centrą plėšti krautuvių bei privačių namų. Susidūrę su sargyba, 
jie išsilakstę ir apleidę savo vadą, kuris dabar jau nebegyvas; tad 
senatui nesą ko daugiau dėl to nerimauti. 

Vėliau sužinojau, kad kai Postumas buvo atvestas į rūmus pas 
Tiberijų, šis apsimetė jo neatpažįstąs ir šaipydamasis paklausė: 

— Ir kaipgi tu tapai vienu iš Cezarių? 

Postumas į tai atsakė: 

— Tokiu pat būdu ir tą pačią dieną, kaip ir tu. Gal pamiršai? 

Tiberijus įsakė vergui smogti Postumui į veidą už įžūlumą, pas- 
kui jis buvo kankinamas. Reikalauta, kad jis išduotų sąmokslo ben- 

drininkus. Bet jis tik pasakojo skandalingus anekdotus iš Tiberi- 
jaus asmeninio gyvenimo, tokius pasibjaurėtinus ir taip išsamiai, 
kad Tiberijus prarado kantrybę ir savo didžiuliais kaulėtais kumš- 
čiais ėmė daužyti jam veidą. Kareiviai pabaigė kruviną darbą — 
nukirto jam galvą, o kūną sukapojo į gabalus rūmų rūsyje. 

Ar esama didesnio sielvarto nei gedėti nužudyto mylimo drau- 
go — ir dar po ilgos nepelnytos tremties, — o paskui, po trumpo 
džiaugsmo ir nustebimo sužinojus, kad jam kažkaip pavyko ap- 
gauti savo budelius, apraudoti jį antrą kartą — dabar jau be vil- 
ties, kad galėjo būti padaryta klaida, ir net nepavykus susitikti 
su juo, taip išdavikiškai sučiuptu ir begėdiškai nukankintu? Guo- 
džiausi vien tuo, kad kai Germanikas sužinos, kas atsitiko — o aš 
tuoj pat parašysiu jam viską, kas man žinoma, — jis liausis karia- 
vęs Germanijoje ir iš karto atžygiuos į Romą su tais pulkais, 
kuriuos tik galės atitraukti nuo Reino, ir atkeršys Livijai su Ti- 
berijumi už Postumo mirtį. Aš parašiau, bet jis neatsakė, aš vėl 
parašiau, bet ir vėl jokio atsakymo. Galop sulaukiau ilgo švel- 
naus laiško, kuriame buvo, be kita ko, stebimasi, kad Klemen- 
tui taip sėkmingai pavyko apsimesti Postumu — kaip jis sugebė- 
jo? Iš šio sakinio supratau, kad nė vienas iš mano svarbių laiškų 
jo nepasiekė; vienintelis jį pasiekęs laiškas buvo išsiųstas tuo 
pačiu paštu, kaip ir antrasis, kuriame aš tik pateikiau detales 
apie reikalą, kuriuo jis buvo prašęs manęs pasirūpinti, tad jis 
dėkojo man už žinias, kurios buvusios kaip tik tokios, kokių jis 
laukęs. Staiga su siaubu suvokiau, kad likusius laiškus tikriausiai 
sulaikė Livija arba Tiberijus. 

Mano virškinimas visada buvo prastas, o baimė, kad bet kuris 
patiekalas gali būti užnuodytas, toli gražu jo nepagerino. Aš vėl 
ėmiau mikčioti; staiga aptemus protui, mane ištikdavo afazijos 
priepuoliai, dėl kurių didžiai apsijuokdavau: jei priepuolis už- 
klupdavo vidury sakinio, aš jį pabaigdavau bet kaip. Nemalo- 
niausias šios ligos padarinys, kad priviriau košės eidamas Au- 
gusto žynio pareigas, kurias iki tol vykdžiau be priekaištų. Ro- 
moje yra senas paprotys: jei per aukojimą ar kitokias apeigas 
padaroma klaida, reikia pakartoti viską iš pradžių. Dabar dažnai 


230 ROBERT GRAVES 


atsitikdavo, kad vadovaudamas apeigoms susipainiodavau mels- 
damasis arba kartodavau tuos pačius sakinius du tris kartus, kol 
suvokdavau ką darąs, arba paimdavau titnago peilį aukai papjauti 
prieš pabarstydamas jos galvą apeiginiais miltais ir druska — o 
tokie dalykai reiškė, kad turiu vėl pradėti iš naujo. Nuobodu 
mėginti tris ar keturis kartus, kol atlieki apeigas deramai, tad 
bendruomenė imdavo labai nekantrauti. Galop parašiau Tibe- 
rijui, kaip didžiajam pontifikui, prašydamas dėl ligos atleisti mane 
nuo visų religinių pareigų vieneriems metams. Jis mano prašy- 


mą patenkino be komentarų. 


Devynioliktas skyrius 


T vetieji Germaniko karo su germanais metai buvo net sėk- 
mingesni už pirmus dvejus. Jis išrado naują taktiką, leidusią už- 
klupti germanus netikėtai ir sutaupyti žmonėms daug pavojingo 
ir varginančio žygiavimo. Jis ketino pastatyti prie Reino beveik 
tūkstančio valčių laivyną, sulaipinti didžiąją savo pajėgų dalį ir 
plaukti žemyn upe, paskui kanalu, kurį kadaise iškasė mūsų tė- 
vas, ežerais ir jūra iki Amizijos žiočių. Ten jis planavo išsilaipinti 
artimajame krante, iš keleto valčių sustatyti pontonų tiltą ir per- 
sikėlęs pulti gentis, gyvenančias anapus Vizurgio — vietomis per- 
brendamos upės, kuri teka lygiagrečiai su Amizija apie penkias- 
dešimt mylių į rytus. Germaniko planas veikė puikiai iki ma- 
žiausių smulkmenų. 

Kai priešakiniai būriai pasiekė Vizurgį, priešingame krante 
jau laukė Hermanas ir kai kurie sąjunginių genčių vadai. Her- 
manas šūktelėjo klausdamas, ar vadovauja Germanikas. Kai bu- 
vo atsakyta teigiamai, jis paklausė, ar kareiviai neperduotų jam 
žinutės. Jos turinys buvo toks: „Hermano malonūs linkėjimai 
Germanikui; ar nebūtų jam leista pasikalbėti su broliu?“ Ten 
buvo Hermano brolis, germaniškai vadinamas Goldkopfu ar kaž- 
kaip panašiai, šiaip ar taip, tokiu barbarišku vardu, kad nebuvo 
įmanoma jo perteikti lotyniškai, kaip kad Hermanas buvo iš- 
verstas Arminijumi ar Zygmirgtas — Segimeru; tad jis buvo pa- 
vadintas Flavijumi pagal reikšmę — „auksagalvis“. Flavijus daug 
metų tarnavo romėnų kariuomenėje ir Varo tragedijos dieno- 
mis būdamas Lugdune pareiškė, kad ir toliau lieka ištikimas Ro- 


mai, atsižadėjęs visų giminystės ryšių, kurie jį sieja su išdaviku 

broliu Hermanu. Kitais metais per Tiberijaus ir Germaniko žy- 
gį jis narsiai kovėsi ir neteko akies. 

Germanikas paklausė Flavijaus, ar šis nori kalbėtis su broliu. 
Flavijus atsakė, kad norėti tai nelabai nori, bet kad tai gali būti 
pasiūlymas pasiduoti. Taigi broliai ėmė šaukti vienas kitam per 
upę. Hermanas pradėjo germaniškai, bet Flavijus įspėjo, kad jei 
šis nekalbės lotyniškai, pokalbis baigtas. Hermanas nenorėjo kal- 
bėti lotyniškai, nes bijojo, kad kitų genčių vadai, nesuprantan- 
tys lotyniškai, nepalaikytų jo išdaviku, o Flavijus nenorėjo, kad 
jį išdaviku palaikytų romėnai, nesupratę germaniškai. Kita ver- 
tus, Hermanas norėjo padaryti įspūdį romėnams, o Flavijus ger- 
manams. Hermanas stengėsi laikytis germanų, o Flavijus — lo- 
tynų kalbos, bet įsikarščiavę ėmė šūkaloti tokiu baisiu abiejų 
kalbų mišiniu, kad, kaip Germanikas man vėliau rašė, jų klausy- 
tis buvo tikra komedija. 

HERMANAS: Sveikas, brolau. Kas atsitiko tavo veidui? Tas ran- 
das baisiai tave darko. Pametei akį? 

FLAVIJUS: Taip, brolau. Gal būsi ją radęs? Netekau jos tą die- 
ną, kai šuoliavai iš miško su purvu ištepliotu skydu, kad Germa- 
nikas tavęs neatpažintų. 

HERMANAS: Klysti, brolau. Ten buvau ne aš. Turbūt vėl pra- 
dėjai gerti. Visada taip būdavo prieš mūšį: mažumėlę nerimauda- 
vai, jei neišgerdavai bent pusės gorčiaus alaus, ir kai pasigirsdavo 
trimitai, tave reikėdavo pririšti prie balno. 

FLAVIJUS: Tai, žinoma, melas, bet užtat primena man, koks 
barbariškas ir pūdantis vidurius gėralas tas jūsų germaniškas alus. 
Dabar aš jo niekad nebegeriu, net kai iš užgrobtų jūsų kaimų į 
stovyklą daug atplūsta. Vyrai geria jį tik iš bėdos: sako, kad jis 
geresnis nei pelkių vanduo, pašvinkęs germanų lavonais. 

HERMANAS: Taip, ir aš mėgstu romėnišką vyną. Turiu porą 
šimtų ąsočių, likusių dar iš tų, kuriuos pagrobiau iš Varo. Šią va- 
sarą, jei Germanikas nesisaugos, dar papildysiu atsargas. Beje, kaip 
tau buvo atlyginta už prarastą akį? 

FLAVIJUS (labai oriai): Asmenine padėka iš vyriausiojo vado 
bei trimis pasižymėjimo ženklais, tarp jų vainiku ir grandine. 

HERMANAS: Cha cha! Grandine! Ar nešioji ją ant kulkšnių, 
tu romėnų verge? 

FLAVIJUS: Jau mieliau tapčiau romėnų vergu nei išdaviku. Beje, 
tavo mieloji Trusnelda ir berniukas jaučiasi puikiai. Kada atvyksi į 
Romą jų aplankyti? 

HERMANAS: Kai baigsis šis žygis, brolau. Cha cha! 

FLAVIJUS: Turi omenyje, kai eisi už Germaniko triumfo vežimo 
ir minia mėtys į tave supuvusius kiaušinius! Kaip aš pasijuoksiu! 

HERMANAS: Geriau išsijuok iš anksto, nes nebūsiu aš Her- 
manas, jei po trijų dienų tu dar turėsi gerklę. Bet užteks apie tai. 
Turiu tau žinią nuo motinos. 

FLAVIJUS (staiga surimtėjęs ir giliai atsidusęs): Ak, mano mieloji, 
mieloji motina! Kokią žinią man siunčia mano motina? Ar dar 
tebegalioja jos šventas palaiminimas, brolau? 

HERMANAS: Brolau, tu įskaudinai mūsų išmintingą ir kilmin- 
gą, ir palaimintą motiną iki širdies gelmių. Ji sako, kad jei ir toliau 
būsi savo šeimos, genties ir tautos išdavikas ir negrįši tuoj pat pas 
mus, kad būtum vadas lygiomis su manim, ji savo palaiminimą 
pakeis prakeikimu. 

FLAVIJUS (germaniškai, su įniršio ašaromis): Ak, ji niekada taip 
nesakė, Hermanai. Ji nebūtų galėjusi taip pasakyti. Tu pats prasi- 
manei, kad mane įskaudintum. Prisipažink, kad tai melas, Her- 
manai! 

HERMANAS: Ji davė tau dvi dienas apsigalvoti. 

FLAVIJUS (savo tarnui): Ei tu, šlykščiasnuke kiaule, paduok ma- 
no žirgą ir ginklus! Keliuosi per upę susiimti su savo broliu. Her- 
manai, tu niekše, ateinu su tavim kautis! 

HERMANAS: Na tai eikš, tu vienaki pupų prisprogęs verge! 

Flavijus šoko ant žirgo ir jau buvo beplaukiąs per upę, kai ro- 
mėnų karininkas čiupo jį už kojos ir nutraukė nuo balno: jis mo- 
kėjo germaniškai ir žinojo, kaip absurdiškai germanai garbina sa- 
vo žmonas bei motinas. Kas, jei Flavijus iš tiesų nori pasprukti? 
Tad jis liepė Flavijui nesukti galvos dėl Hermano ir netikėti jo 
melais. Bet Flavijus negalėjo susivaldyti nepasakęs paskutinio žo- 


džio. Jis nusišluostė akis ir sušuko per upę: 

— Aną savaitę mačiau tavo uošvį. Jis gerai įsikūręs prie Lugdu- 
no. Jis man sakė, kad Trusnelda persikėlė pas jį, nes negalėjo pa- 
kęsti negarbės būti žmona tokio vyro, kuris sulaužė iškilmingą 
Romos sąjungininko priesaiką ir išdavė draugą, prie kurio stalo 
valgė. Ji sakė, kad vienintelis būdas tau kada nors atgauti jos pa- 
garbą yra nenaudoti ginklų, kuriuos ji tau dovanojo vestuvių die- 
ną, prieš tuos, kuriems prisiekei draugystę. Ji dar nebuvo tau ne- 
ištikima, bet jei tuoj pat neatgausi proto, ilgai nelauks. 

Taigi atėjo Hermano eilė verkti ir niršti, ir kaltinti Flavijų 
melu. Germanikas įsakė karininkui per kitą mūšį atidžiai stebė- 
ti Flavijų, ir jei kils bent mažiausias įtarimas dėl išdavystės, jį 
nudėti. 

Germanikas rašė retai, bet kai parašydavo, tai būdavo ilgi laiš- 
kai, į juos jis sudėdavo, kaip sakė, visus įdomius ir juokingus 
dalykus, kurie netiko oficialiems jo pranešimams Tiberijui; aš 
labai laukdavau šitų jo laiškų. Kol kariavo su germanais, aš nie- 
kada nesijaudindavau dėl Germaniko saugumo; jis pasitikėjo sa- 
vimi, kaip patyręs bitininkas pasitiki savimi bityne: jis gali drą- 
siai eiti prie avilio ir kopinėti medų, o bitės kažkodėl niekada 
jam negelia, nors jei tą patį pamėgintume padaryti mes su ju- 
mis, įgeltų bemat. Persikėlęs per Vizurgį, po dviejų dienų jis 
susirėmė su Hermanu lemtingame mūšyje. Mane visada domi- 
no prieš mūšį sakomos kalbos: niekas kita taip gerai neatsklei- 
džia karvedžio būdo. Germanikas nei postringavo prieš savo vy- 
rus kaip oratorius, nei svaidėsi nešvankiais pokštais kaip Julijus 
Cezaris. Jis visuomet buvo labai rimtas, tikslus ir praktiškas. To- 
je savo kalboje jis pasakė, ką iš tiesų galvoja apie germanus. Jis 
sakė, kad jie prasti kariai. Jie mėgsta pasipuikuoti savo narsa ir 
gerai kaunasi visu būriu, kaip laukinių galvijų banda, jiems bū- 
dinga ir kažkokia gyvuliška klasta, todėl kaunantis su jais nepro- 
tinga nepaisyti įprastų saugumo priemonių. Bet po pirmo įnir- 
tingo puolimo jie greitai pavargsta; jie nesupranta, kas yra tikra 
karinė drausmė, gyva tėra tarpusavio varžytuvių dvasia. Jų vadai 
niekuomet negali būti tikri, kad kariai įvykdys ką liepiami: jie 


padaro arba per daug, arba per mažai. 

— Germanai, — sakė jis, — yra akiplėšų ir pagyrūnų tauta, kai 
jiems gerai sekasi, bet sykį nugalėti, jie tampa didžiausi bailiai ir 
menkystos. Niekada nepasitikėk germanu, kurio nematai, bet nie- 
kada nebijok jo, susidūręs akis į akį. Tai ir viskas, ką turiu pasaky- 
ti, pridursiu tik tiek: rytoj kovosime daugiausia miškuose, kur, 
kaip matyti, priešai bus taip susigrūdę, kad neturės vietos persiri- 
kiuoti. Pulkit juos tiesiai, nekreipkit dėmesio į jų ietis, iš karto 
eikit artyn. Smūgiuokit jiems į veidą: to jie labiausiai bijo. 

Hermanas atidžiai parinko mūšio lauką: siaurėjančią lygumą 
tarp Vizurgio ir grandinės miškingų kalvų. Jis ketino kovoti siau- 
rajame lygumos gale, kur už nugaros stūksojo senas ąžuolų ir ber- 
žų miškas, iš dešinės — upė, o iš kairės — kalvos. Germanų buvo 
trys junginiai. Pirmasis, jauni vietos genčių ietininkai, turėjo pa- 
sitikti lygumoje priešakines romėnų pajėgas, sudarytas veikiau- 
siai iš galų samdinių, ir nustumti jas atgal. Kai priartės pagalbiniai 
romėnų daliniai, jie turėjo liautis kovoję ir apsimesti bėgantys. 
Romėnai pasistūmės link miško, ir tada antrasis junginys, paties 
Hermano gentainiai, puls iš pasalos iš už kalvos ir apsups jų spar- 
ną. Kils didžiulė sumaištis, tada grįš pirmasis junginys, prie jo 
prisidės trečiasis — patyrę seni kariai iš vietos genčių — ir nustums 
romėnus prie upės. Tuo metu iš už kalvos pasirodys germanų rai- 
teliai ir apsups romėnų užnugario dalinius. 

Tai būtų buvęs geras planas, jei Hermanas būtų vadovavęs draus- 
mingai kariuomenei. Bet viskas išėjo kaip ant juoko. Germanikas 
savo pajėgas išdėstė taip: pirma, du daliniai galų sunkiųjų pėsti- 
ninkų iš upės pusės ir du germanų samdinių daliniai iš kalvų pu- 
sės, tada pėsti lankininkai, už jų keturi reguliariųjų pajėgų pulkai, 
tada Germanikas su dviem apsaugos karių daliniais ir reguliario- 
sios raitelių pajėgos, paskui dar keturi reguliariųjų pajėgų pulkai, 
tada raiti galų lankininkai, galop lengvieji galų pėstininkai. Kai 
kalvos šlaitu pajudėjo germanų samdiniai, Hermanas, stebėjęs įvy- 
kius nuo pušies viršūnės, džiugiai sušuko savo sūnėnui, kuris sto- 
vėjo laukdamas įsakymų apačioje: 

— Štai mano brolis išdavikas! Jis neturi iš mūšio sugrįžti gyvas. 


Kvailas sūnėnas pašoko šaukdamas: 

— Hermanas įsako pulti iš karto! 

Ir leidosi lyguma su bemaž puse genties. Hermanas vos ne vos 
sulaikė likusius. Germanikas iš karto pasiuntė reguliariąją raitiją 
užpulti kvailių iš šono, kol šie dar nepasiekė Flavijaus vyrų, o rai- 
tus galų lankininkus — kad užkirstų jiems kelią atgal. 

Germanų šaulių dalinys išlindo iš miško, bet romėnų raitelių 
puolimas privertė bėgti link jo Hermano sūnėno vadovaujamus 
vyrus, tad šauliai užsikrėtė panika ir pasuko atgal. Tada trečiasis 
germanų junginys, pagrindinės pajėgos, pasirodė iš miško tikėda- 
masis, kad anie sustos ir apsisukę kartu grįš, kaip buvo planuota. 
Bet šauliams rūpėjo tik pasprukti nuo raitelių: jie traukėsi atgal 
pro pagrindines pajėgas. Tuo metu pasirodė labai palankus romė- 
nams ženklas — aštuoni ereliai, kuriuos nuo kalvos nubaidė iš- 
puolis; jie suko ratus apie lygumą, garsiai klykaudami, o paskui 
nuskrido link miško. Germanikas sušuko: 

— Sekite paskui erelius! Sekite paskui romėnų erelius! 

Visa kariuomenė pasigavo šaukti: 

— Sekit paskui erelius! 

Tuo tarpu Hermanas su likusiais savo vyrais netikėtai puolė 
pėsčiuosius lankininkus ir daug jų nukovė, bet lankininkams į pa- 
galbą atskubėjo galų sunkiųjų pėstininkų užnugario dalinys. Her- 
mano pajėgos, kokie penkiolika tūkstančių vyrų, vis dar būtų ga- 
lėjusios išgelbėti padėtį, sutriuškindamos galų pėstininkus ir taip 
padarydamos didžiulį pleištą tarp romėnų priešakinių dalinių ir 
pagrindinių pajėgų. Bet nuo besiartinančių pėstininkų ginklų ir 
antkrūtinių, skydų ir šalmų jiems į akis tvieskė saulė, ir germanai 
neteko drąsos. Dauguma jų spruko atgal į kalvą. Hermanas sutel- 
kė tūkstantį ar porą, bet to nepakako, o tuo tarpu dvi reguliario- 
sios raitijos kuopos puolė bėgančiuosius ir užkirto jiems kelią 
trauktis. Kaip Hermanas paspruko — paslaptis. Manoma, kad jis 
spustelėjo žirgą link miško ir pasivijo germanų samdinius, kurie 
artinosi prie miško ketindami pulti. Jis suriko: 

— Pasitraukit, gyvuliai! Aš — Hermanas! 

Niekas nedrįso jo žudyti, nes jis buvo Flavijaus brolis, o šeimos 


garbė būtų vertusi Flavijų atkeršyti už jo mirtį. 

Tai jau buvo nebe mūšis, o skerdynės. Pagrindinės germanų 
pajėgos buvo atkirstos ir nustumtos prie upės, kurią daugeliui, 
bet ne visiems, pavyko perplaukti. Germanikas pasiuntė antrąją 
pėstininkų vorą į mišką ir sutriuškino pabėgusius šaulius, kurie 
laukė ten tikėdamiesi, kad mūšis staiga pakryps jų naudai. (Lan- 
kininkai gerai pasismagino šaudydami į germanus, kurie įsilipo į 
medžius ir slėpėsi lapijoje.) Bet koks pasipriešinimas baigėsi. Žu- 
dynės tęsėsi nuo devynių valandų ryto iki septynių vakaro, kol 
pradėjo temti. Dešimties mylių spinduliu apie mūšio lauką miš- 
kai ir lygumos buvo nusėtos germanų lavonais. Tarp belaisvių bu- 
vo Hermano ir Flavijaus motina. Ji maldavo pasigailėti ir sakė 
nuolat bandžiusi įtikinti Hermaną liautis tuščiai priešinusis nuga- 
lėtojams romėnams. Flavijaus ištikimybė dabar buvo užtikrinta. 

Po mėnesio įvyko dar vienas mūšis, tankiuose miškuose ant 
Albio krantų. Hermanas surengė pasalą ir taip išdėstė pajėgas, 
kad jos būtų buvusios labai veiksmingos, jei Germanikas pora va- 
landų prieš mūšį nebūtų apie jas sužinojęs iš perbėgėlių. Atsitiko 
taip, kad užuot nustūmę romėnus prie upės, germanai patys buvo 
priversti trauktis per mišką ir per daug susigrūdo, kad galėtų tai- 
kyti įprastinę „smok ir bėk“ taktiką, — ir pateko į aplinkui liulan- 
čią pelkę, kurioje tūkstančiai, šaukdami iš įniršio ir nevilties, lėtai 
nuskendo. Hermanas, sužeistas strėle aname mūšyje, šįkart per 
daug nelindo į priekį. Bet jis kovėsi miške taip atkakliai, kaip tik 
galėjo, ir netyčia susidūręs su broliu Flavijumi pervėrė jį ietimi. 
Paskui sėkmingai pabėgo per pelkę, nepaprastai mikliai šokčio- 
damas nuo vieno kupsto ant kito. 

Germanikas sukrovė didžiulę trofėjinių germaniškų ginklų krūvą 
ir ant jos uždėjo tokį užrašą: „Tiberijaus Cezario pajėgos, paver- 
gusios gentis tarp Reino ir Albio, pašventina šiuos savo pergalės 
atminus Jupiteriui, Marsui ir Augustui“. Savęs nepaminėjo. Iš vi- 
so per šiuos du mūšius žuvo ar buvo rimtai sužeista ne daugiau 
kaip pustrečio tūkstančio vyrų. Germanai neteko mažiausiai dvi- 
dešimt penkių tūkstančių žmonių. 

Germanikas nusprendė, kad šiais metais padarė pakankamai, 


ir kai kuriuos karius išsiuntė atgal prie Reino sausuma, o likusieji 

sulipo į laivus. Čia atsitiko nelaimė: vos tik laivynas pakėlė inka- 
rus, iš pietvakarių užgriuvusi staigi audra išblaškė laivus visomis 
kryptimis. Daug jų nugrimzdo į dugną, ir tik Germaniko laivui 
pavyko pasiekti Vizurgio žiotis. Jis priekaištavo sau kaip antram 
Varui už tai, kad prarado visą romėnų kariuomenę. Draugai vos 
ne vos sulaikė jį bešokantį į jūrą, kad prisidėtų prie žuvusiųjų. 
Tačiau po kelių dienų vėjas pasisuko į šiaurę, ir vienas po kito 
ėmė rinktis išsiblaškę laivai, beveik be irklų, o kai kurie su ap- 
siaustais, išskleistais vietoj burės. Tie, kurie nukentėjo mažiau, 
pakaitomis vilko vos galėjusius išsilaikyti ant vandens. 

Germanikas skubiai ėmė taisyti sugadintus laivus, o sveikus, 
kuriuos tik galėjo, siuntė po kaimynines negyvenamas salas ieš- 
koti išlikusių gyvų karių. Daug jų buvo surasta, išbadėjusių, gy- 
vybę palaikiusių tik moliuskais ir į krantą išmestų arklių maito- 
mis. Dar daugiau susirinko iš įvairių vietų, esančių toliau nuo 
kranto; vietos gyventojai, neseniai priversti prisiekti ištikimybę 
Romai, su jais elgėsi pagarbiai. Apie dvidešimt laivų grįžo net iš 
Britanijos, kuri, prieš septyniasdešimt metų užkariauta Julijaus 
Cezario, mokėjo nustatytą duoklę, — juos atgal parsiuntė te- 
nykščiai karaliukai. Galop paaiškėjo, kad be žinios dingo ne dau- 
giau kaip ketvirtadalis žmonių; beveik du šimtai jų buvo rasti po 
daugelio metų vidurio Britanijoje ir išgelbėti iš alavo kasyklų, 
kur buvo priversti dirbti. 

Centrinių sričių germanai, išgirdę apie nelaimę, iš pradžių gal- 
vojo, kad už juos atsikeršijo jų dievai. Jie išvartė mūšio lauko pa- 
minklą ir net pradėjo kalbėti apie žygiavimą link Reino. Bet Ger- 
manikas staiga vėl smogė, pasiuntęs šešiasdešimt pėstininkų dalinių 
ir šimtą raitelių būrių prieš Vizurgio aukštupio gentis, o pats su 
kitais aštuoniasdešimt pėstininkų dalinių ir šimtu raitelių būrių iš- 
žygiavo prieš gentis, gyvenusias tarp Reino žemupio ir Amizijos. 
Abu žygiai baigėsi sėkme, be to, ir tai buvo geriau nei tūkstančių 
germanų žūtis, požeminėje šventykloje miške buvo rastas ir su trium- 
fu iškeltas Aštuonioliktojo pulko erelis. Dabar beliko neatgautas tik 
Septynioliktojo pulko erelis, ir Germanikas pažadėjo kariams, kad 


kitais metais, jei jis tebevadovaus, jie išgelbės ir tą. 

Tada Tiberijus parašė Germanikui, spausdamas atvykti švęsti 
jam skirto triumfo, nes žygių jau tikrai pakanka. Germanikas 
atrašė, kad nebus patenkintas tol, kol visiškai nepalauš germa- 
nų, jau nebedaug tetrūksta, ir kol neatgaus trečiojo erelio. Ti- 
berijus vėl parašė, kad Roma negali sau leisti tiek daug aukų net 
už tokias puikias pergales: jis nekritikuojąs Germaniko, kaip kar- 
vedžio, sugebėjimų, nes mūšiuose jis nedaug patyręs nuostolių, 
bet tarp mūšių ir per jūros audrą praradęs iš viso bemaž du 
pulkus, o tai daugiau, nei Roma gali leisti. Tiberijus priminė 
Germanikui, kad jį patį Augustas siuntė į Germaniją devynis 
kartus, tad jis kalba iš patirties. Jo nuomone, net dešimt negyvų 
germanų neverti vieno romėno gyvybės. Germanija kaip hidra: 
kuo daugiau galvų nukerti, tuo daugiau atauga. Geriausia su ger- 
manais kovoti pasinaudojant genčių tarpusavio varžybomis ir 
kurstant kaimyninių genčių vadus: skatinant juos išžudyti vienas 
kitą be jokios pašalinės pagalbos. Germanikas prašė dar viene- 
rių metų, per kuriuos baigtų pajungti kraštą. Bet Tiberijus pa- 
reiškė, kad jis Romoje vėl reikalingas kaip konsulas, ir užkliudė 
silpniausią Germaniko vietą — jis turįs prisiminti savo brolį Kas- 
torą. Germanija — vienintelė šalis, kur dabar vyksta svarbus ka- 
ras, ir jeigu Germanikas primygtinai norės pats jį baigti, Kasto- 
ras neturės progos laimėti triumfą ar kariuomenės vado titulą. 
Germanikas nebesispyriojo ir atsakė, kad Tiberijaus norai jam 
įsakymas ir kad grįš, kai tik bus laisvas. 

Jis sugrįžo pavasario pradžioje ir atšventė savo triumfą. Visi Ro- 
mos gyventojai išėjo pasitikti jo dvidešimt mylių už Miesto. Šalia 
Saturno šventyklos buvo pastatyta didžiulė arka erelių atgavimui 
atminti. Po ja praėjo triumfo eisena. Traukė vežimai, apkrauti gro- 
biu iš germanų šventyklų, priešų skydais bei ginklais; kituose bu- 
vo paveikslai, vaizduojantys mūšius arba germanų upių ir kalnų 
dievus, kuriuos nugali romėnų kariai. Viename vežime sėdėjo Trus- 
nelda ir jos vaikas, su virvėmis ant kaklo, paskui juos sekė ilga 
virtinė grandinėmis surakintų germanų belaisvių. Germanikas, vai- 
nikuotas, važiavo kovos vežimu su Agripina prie šono, o už jų 


penki vaikai — Neronas, Druzas, Kaligula, Agripinila ir Druzila. 

Jis susilaukė daugiau plojimų nei bet kuris kitas karvedys nuo 
Augusto triumfo po Akcijaus pergalės. 

Bet manęs ten nebuvo. Aš buvau ne kur kitur, o Kartaginoj! 
Mėnesį prieš Germanikui grįžtant gavau Livijos raštelį, kuriame 
buvo liepiama ruoštis kelionei į Afriką. Naujai Augusto šventyklai 
Kartaginoje pašventinti reikią imperatoriškosios šeimos atstovo, 
o aš esąs vienintelis asmuo, neapkrautas svarbiais darbais. Man 
būsią išsamiai paaiškinta, kaip elgtis ir kaip atlikti ceremoniją, ir 
viliamasi, kad neapsijuoksiu dar kartą, bent jau prieš Afrikos pro- 
vincialus. Aš išsyk atspėjau, kodėl esu siunčiamas. Kol kas nebuvo 
jokio reikalo ten vykti, nes šventykla dar nebus baigta mažiausiai 
tris mėnesius. Tiesiog norėta patraukti mane iš kelio. Kol Ger- 
manikas bus Mieste, man nebus leidžiama grįžti, ir visi mano laiš- 
kai bus atplėšiami. Tad aš nebeturėjau progos pasakyti Germani- 
kui, ką taip ilgai ruošiausi jam pasakyti. Kita vertus, Germanikas 
pasikalbėjo su Tiberijumi. Jis pasakė žinąs, jog Postumas buvo 
ištremtas dėl žiauraus Livijos sąmokslo — jis turįs įrodymų. Liviją 
tikrai reikią nušalinti nuo viešųjų reikalų. Jos veiksmų esą negali- 
ma pateisinti jokiu netinkamu Postumo elgesiu. Visai natūralu, 
kad jis bandė pabėgti iš nepelnytos tremties. Tiberijus prisipaži- 
no esąs sukrėstas to, ką atskleidė Germanikas, bet pasakė negalįs 
sau leisti viešo skandalo, jei staiga atimtų motinos garbę; tačiau 
asmeniškai jis apkaltinsiąs ją padarius nusikaltimą ir pamažu su- 
mažinsiąs jos galias. 

O iš tikrųjų jis nuėjo pas Liviją ir tiksliai perteikė, ką jam buvo 
pasakęs Germanikas, dar pridurdamas, jog šis esąs patiklus kvai- 
lys, bet, atrodo, kalbėjęs rimtai. Jis toks populiarus Romoje ir 
kariuomenėje, kad bus geriau, jei Livija jį įtikins nesanti kalta dėl 
to, kuo yra kaltinama, nebent manytų, kad toks teisinimasis įžeis- 
tų jos orumą. Dar pridėjo, kad kuo greičiausiai vėl išsiųs Germa- 
niką, tikriausiai į Rytus, ir senate vėl iškels klausimą dėl titulo 
Tėvynės Motina, kurio ji tikrai nusipelnė. Ir pataikė į patį tašką. 
Livija jautėsi patenkinta, kad jis vis dar pakankamai jos bijo, nes 
tiek daug pasakė, ir pavadino jį pareigingu sūnumi. Ji prisiekė 
tikrai nerezgusi prieš Postumą melagingų kaltinimų: istoriją tur- 

būt išgalvojusi Agripina, kurios Germanikas aklai klausąs ir kuri 
kių abejonių, nori sukiršinti sūnų su mylinčia motina. Apkabinęs 
ją, Tiberijus pasakė, kad nors ir pasitaiko smulkių nesutarimų, 
niekas negali pakirsti jų saitų. Tada Livija atsiduso, kad jau sens- 
ta — ji buvo įpusėjusi aštuntą dešimtį — ir jai darosi per sunku 
susitvarkyti su savo darbu: galbūt jis galėtų kaip nors atleisti ją 
nuo itin varginančių darbų ir tartis tik svarbiais klausimais, kaip 
paskyrimai ir įsakai? Ji net neįsižeistų, jei jis neberašytų jos vardo 
virš savojo ant visų oficialių dokumentų; ji nenori kalbų, kad jis 
esąs jos priežiūroje. Bet, pasakė ji, kuo greičiau jam pavyktų įti- 
kinti senatą suteikti jai tą titulą, tuo jai būtų maloniau. Taip jie 
tarytum susitaikė; bet nė vienas jų kitu nepasitikėjo. 

Tiberijus dabar paėmė Germaniką bendravaldžiu konsulu ir 
pasakė jam, kad įkalbėjo Liviją pasitraukti iš viešų reikalų, nors 
dėl akių apsimes, kad ir toliau su ja tariasi. Tai Germaniką, atro- 
do, patenkino. Bet Tiberijus nesijautė ramus. Agripina su juo be- 
veik nebekalbėjo, o žinodamas, kad Germanikas su Agripina turi 
vieną sielą, jis negalėjo viltis, kad jie ir toliau bus jam ištikimi. Be 
to, Romoje vyko dalykai, kurių Germaniko charakterio žmogus 
savaime nepakęstų. Visų pirma, skundėjai. Kadangi Livija neleido 
jam prieiti prie baudžiamųjų bylų ir dalytis labai efektyvios šnipų 
sistemos kontrole — beveik visuose įtakinguose namuose bei įstai- 
gose ji turėjo po apmokamą agentą, — jis turėjo pasirinkti kitą 
būdą. Tad išleido įsaką: jei kas nors bus pripažintas nusikaltęs 
sąmokslu prieš valstybę arba piktžodžiavimu prieš dieviškąjį Au- 
gustą, konfiskuotas to asmens turtas bus padalytas tarp kaltinto- 
jų. Sąmokslą prieš valstybę buvo sunkiau įrodyti nei piktžodžiavi- 
mą prieš Augustą. Pirma piktžodžiavimo prieš Augustą byla buvo 
iškelta aštrialiežuviam jaunam krautuvininkui, kuris stovėjo neto- 
li Tiberijaus forume, kai pro šalį ėjo laidotuvių procesija. Vaiki- 
nas pašoko ir kažką sušnibždėjo lavonui į ausį. Tiberijui buvo smal- 
su, ką jis pasakė. Žmogus paaiškino prašęs negyvėlio pasakyti Au- 
gustui, kai susitiks su juo anapus, kad jo palikimas Romos liaudžiai 


dar neišmokėtas. Tiberijus įsakė žmogelį suimti ir nubausti mir- 

timi už tai, kad kalbėjo apie Augustą taip, tarsi šis būtų tik papras- 
ta vėlė, o ne nemirtingas dievas, ir pasakė siunčiąs jį žemyn, kad 
įsitikintų klydęs. Beje, po mėnesio ar dviejų jis iki galo išmokėjo 
palikimą. Šitokiu atveju Tiberijaus elgesį dar buvo galima šiaip 
taip pateisinti, bet vėliau pakakdavo net menkiausios nepagarbos 
Augusto vardui, kad žmogus būtų patrauktas į teismą ir jam grės- 
tų mirties bausmė. 

Susidarė ištisas sluoksnis profesionalių skundėjų, kuriais galėjai 
pasikliauti, kad sufabrikuos bylą bet kuriam žmogui, užsitrauku- 
siam Tiberijaus nemalonę. Tad nebereikėjo baudžiamųjų bylų, pa- 
grįstų tikrais nusižengimais. Santykiuose su tais niekšais Tiberijui 
tarpininkavo Sejanas. Metai prieš Germanikui sugrįžtant Tiberijus 
užsiundė skundėjus ant jaunuolio, vardu Libonas, —- Pompėjaus pro- 
vaikaičio ir Agripinos pusbrolio per jų senelę Skriboniją. Sejanas 
perspėjo Tiberijų, kad Libonas keliąs pavojų laidydamas nepagar- 
bias pastabas apie jį; bet tuo metu Tiberijus saugojosi, kad neužsi- 
trauktų nepagarbos pats tapęs nusikaltėliu, todėl reikėjo išrasti ki- 
tokius kaltinimus. Kad pridengtų savo ryšius su Trasilu, jis išvarė iš 
Romos visus astrologus, magus, ateities spėjikus ir sapnų aiškinto- 
jus ir uždraudė konsultuotis su tais, kurie paslapčia pasiliko. Keli 
liko, Tiberijui nusileidus, bet su sąlyga, kad pranašaus tik paslėpę 
patalpoje imperatoriaus šnipą. Vienas senatorius, tapęs profesio- 
naliu skundėju, įviliojo Liboną į tokius spąstus, kad išsiburtų sau 
ateitį. Slaptasis agentas užsirašė Libono užduotus klausimus. Patys 
savaime jie nebuvo išdavikiški, tik kvailoki: jis norėjo žinoti, ar pra- 
turtės, ar kada nors taps įtakingu asmeniu Romoje, ir panašiai. Bet 
per jo teismą buvo pateiktas suklastotas dokumentas, kurį, kaip 
buvo teigiama, vergai radę Libono miegamajame ir kuris buvo pa- 
rašytas iš pažiūros jo ranka. Tai buvo visų imperatoriškosios šeimos 
narių ir pagrindinių senatorių sąrašas, o prie kiekvieno vardo paraš- 
tėje buvo įrašyti keisti chaldėjiški ir egiptietiški ženklai. Už kreipi- 
mąsi į magą buvo baudžiama tremtimi, bet už tai, kad pats užsiimi 
magija, grėsė mirtis. Libonas neigė esąs dokumento autorius, o vergų 
parodymų, net ir išgautų kankinimais, nebūtų pakakę jam nuteisti: 
vergų parodymų būdavo paisoma tik incesto bylose. Atleistinių pa- 

rodymų nebuvo, nes niekas negalėjo įkalbėti Libono atleistinių liu- 
dyti prieš jį, o kankinti atleistinį siekiant išgauti parodymus buvo 
draudžiama. Tada, Sejano patartas, Tiberijus paskelbė naują nutar- 
tį: jei žmogus kaltinamas mirtimi baudžiamu nusikaltimu, jo vergus 
už prideramą sumą gali nupirkti valstybės turto valdytojas, ir tai 
įgalintų gauti parodymus kankinant. Libonas, negalėjęs rasti pa- 
kankamai drąsaus gynėjo, suprato patekęs į spąstus ir paprašė ati- 
dėti teismą iki rytojaus. Kai prašymas buvo patenkintas, jis grįžo 
namo ir nusižudė. Nepaisant to, kaltinimas buvo svarstomas senate 
laikantis visų formalumų, tarsi kaltinamasis būtų gyvas, ir jis buvo 
pripažintas kaltas pagal visus kaltinimo punktus. Tiberijus sakė: gaila, 
jog kvailas jaunuolis nusižudė, jis pats būtų tarpininkavęs, kad iš- 
saugotų jam gyvybę. Libono turtas buvo padalytas kaltintojams, tarp 
kurių buvo keturi senatoriai. Toks begėdiškas farsas niekada nebūtų 
įvykęs valdant Augustui, bet prie Tiberijaus, vis pajvairinamas, jis 
kartojosi nuolat. Tik vienas žmogus išdrįso viešai pareikšti protes- 
tą — toks Kalpurnijus Pizonas. Jis senate pasakė taip pasišlykštėjęs 
politinių intrigų atmosfera sostinėje, teisingumo korupcija ir begė- 
dišku spektakliu, kuriame jo kolegos senatoriai veikia kaip mokami 
skundėjai, kad visam laikui palieka Romą ir pasitraukia į kaimelį 
nuošaliame Italijos pakrašty. Tai pasakęs, išėjo. Jo kalba padarė stip- 
rų įspūdį senatui. Tiberijus pasiuntė žmogų sugrąžinti Kalpurni- 
jaus. O kai tas ir vėl užėmė savo vietą, pasakė, kad jei kada priimami 
neteisingi sprendimai, bet kuris senatorius turi teisę atkreipti į tai 
dėmesį, kai klausimas yra sprendžiamas. Jis taip pat pasakė, kad 
didžiausios kada nors pasaulyje buvusios imperijos sostinėje neiš- 
vengiama tam tikrų politinių intrigų. Gal Kalpurnijus turėjęs ome- 
nyje, kad jei senatoriai nebūtų tikėjęsi atlyginimo, jie nebūtų patei- 
kę kaltinimų? Jis sakė, kad žavisi Kalpurnijaus sąžiningumu ir sava- 
rankiškumu ir pavydi jo talentų, bet ar nebūtų geriau, jei šias taurias 
savybes jis panaudotų visuomeninei ir politinei dorovei gerinti Ro- 
moje, o ne palaidotų jas kokiame nors sumautame Apeninų kaime- 
lyje, tarp piemenų ir plėšikų? Tad Kalpurnijus turėjo likti. Ir netru- 
kus parodė savo sąžiningumą bei savarankiškumą: už tai, kad nesu- 

ir skulptūras, parduotas mirus Kalpurnijaus seseriai, jis iškvietė į 
teismą senąją Urgulaniją. Perskaičiusi šaukimą, kuriuo buvo reika- 
laujama nedelsiant stoti prieš skolininkų teismą, Urgulanija įsakė 
savo nešikams gabenti ją tiesiai pas Liviją. Kalpurnijus nusekė iš 
paskos, bet prieangyje jį pasitiko Livija ir liepė nešdintis. Kalpurni- 
jus mandagiai, bet tvirtai pasiteisino sakydamas, kad Urgulanija tu- 
ri paklusti šaukimui, nebent būtų per daug pasiligojusi, o ji aiškiai 
sveika. Net vestalės nėra atleistos nuo stojimo prieš teismą, kai gauna 
šaukimą. Livija pareiškė, kad jo elgesys įžeidė ją asmeniškai ir kad 
jos sūnus, imperatorius, žinos, kaip už ją atkeršyti. Pašauktas Tibe- 
rijus mėgino užglostyti reikalą, sakydamas Kalpurnijui, kad Urgu- 
lanija, žinoma, prisistatys į teismą vos tik atsigavusi nuo staigaus 
sukrėtimo, o Livijai — kad tai tikras nesusipratimas, kad Kalpurni- 
jus tikrai nenorėjo elgtis nepagarbiai ir kad jis pats dalyvaus teisme 
ir pasirūpins, kad Urgulanijai būtų paskirtas gabus patarėjas, o teis- 
mas vyktų švariai. Jie drauge su Kalpurnijumi iš rūmų nuėjo link 
teismo, šnekučiuodamiesi apie šį bei tą. Kalpurnijaus draugai ban- 
dė įkalbėti jį atsisakyti kaltinimo, bet jis atsakė esąs senamadiškas: 
jam patinka, kai skola grąžinama. Teismas taip ir neįvyko. Jiems iš 
paskos Livija pasiuntė raitą pasiuntinį su visa skola auksu balna- 
krepšiuose: jis pasivijo Kalpurnijų su Tiberijumi jau priėjusius teis- 
mo duris. 

Bet aš rašiau apie skundėjus ir jų demoralizuojančią įtaką Ro- 
mos gyvenimui bei apie teisės korupciją. Norėjau pasakyti, kad 
kol Germanikas gyveno Romoje, teismuose nebuvo girdėti nė vie- 
no kaltinimo piktžodžiavimu prieš Augustą ar sąmokslu prieš vals- 
tybę, ir skundėjams buvo prisakyta laikytis visiškai tyliai. Tiberi- 
jus elgėsi gerai kaip niekad, o jo kalbos senate buvo atvirumo 
pavyzdys. Sejanas pasitraukė į šešėlį, Trasilas buvo išgabentas iš 
Romos į Tiberijaus vilos prieglobstį Kaprėjų saloje, ir Tiberijus 
atrodė neturįs jokio kito artimo draugo, tik sąžiningąjį Nervą, 
kurio patarimų nuolat klausdavo. 

Kastoro niekada nepamėgau. Jis buvo keikūnas, kraujo ištroš- 
kęs, ūmaus būdo, pasileidęs žmogėnas. Jo būdas geriausiai išryš- 

žaizdos trykštantis kraujas, o ne besikaunančiųjų išmanūs ar drą- 
sūs veiksmai. Bet turiu pasakyti, kad su Germaniku jis elgėsi labai 
gražiai ir jo akivaizdoje, regis, visas pasikeisdavo. Miesto frakcijos 
bandė juodu padaryti varžovais kovoje dėl įpėdinystės, bet jie nie- 
kad jokia proga neskatino šio sumanymo. Kastoras elgėsi su Ger- 
maniku taip pat broliškai švelniai, kaip ir Germanikas su juo. Ne- 
galėjai sakyti, kad Kastoras bailys, bet jis buvo labiau politikas nei 
karys. Pasiųstas už Danubijaus, kai rytų germanų gentys, kurios 
kruvinai gynėsi prieš vakarinę Hermano konfederaciją, paprašė 
pagalbos, gudriomis intrigomis jis sugebėjo į karą įvelti ir Bojo- 
hemo bei Bajovarijos gentis. Jis tęsė Tiberijaus politiką, kursty- 
damas germanų gentis naikinti viena kitą. Marobodas („Vaikštanty- 
sis ežero dugnu“), rytų germanų karalius žynys, atbėgo į Kastoro 
stovyklą prašyti globos. Jam buvo suteiktas saugus prieglobstis Ita- 
lijoje; o kadangi rytų germanai prisiekė, kad amžinai išliks sąjun- 
gininkai, aštuoniolika metų jis išbuvo jų ištikimybės įkaitu. Šie 
rytų germanai buvo nuožmesnė ir galingesnė padermė nei vakarų 
germanai, tad Germanikui pasisekė, kad nereikėjo kariauti dar ir 
su jais. Bet sutriuškinęs Varą Hermanas buvo tapęs tautos didvy- 
riu, ir Marobodas pavydėjo jam sėkmės. Užuot leidęs, kad Her- 
manas taptų, kaip kad troško, visų germanų tautų aukščiausiuoju 
karaliumi, Marobodas atsisakė padėti jam žygyje prieš Germani- 
ką, nesutiko net nukreipti romėnų dėmesio į kitą pasienį. 

Aš dažnai pagalvodavau apie Hermaną. Jis buvo savaip įstabus 
žmogus, nors ir sunku pamiršti, kaip jis išdavė Varą. Varas išties 
nemažai padarė, kad išprovokuotų sukilimą, o Hermanas su savo 
vyrais juk kovojo už laisvę. Jie nuoširdžiai niekino romėnus. Jie 
negalėjo suprasti, kuo nuožmi disciplina romėnų kariuomenėje, 
vadovaujamoje Varo, Tiberijaus ir beveik visų kitų vadų, išskyrus 
mano tėvą ir brolį, skiriasi nuo paprastos vergijos. Juos piktino 
plakimas kaip drausminimo priemonė, o atlyginimo tvarka, kai, 
užuot skatinus karius šlovės ir grobio pažadais, jiems mokama už 
dieną didžiulė suma pinigų, jiems atrodė be galo žeminanti. Ger- 
manai visuomet buvo labai dori, o romėnų karininkai net neslėpė 


tokių ydų, už kurias Germanijoje, jei tik jos kada būtų iškilusios 

dienos švieson, — o tai nutikdavo retai, — būtų baudžiama abu 
kaltininkus uždusinant purve prispaudus pinučių tvora. Kas dėl 
germanų bailumo, visos barbarų tautos yra baikščios. Jei germa- 
nai kada nors taps civilizuoti, tada ir bus metas spręsti, ar jie bai- 
liai ar ne. Tačiau atrodo, kad tai nepaprastai nervinga ir barninga 
tauta, ir aš niekaip negaliu nuspręsti, ar yra kokia galimybė, kad 
jie iš tiesų civilizuosis. Germaniko nuomone — ne. Tad ar jų išnai- 
kinimo politika pateisinama (žinoma, tai tikrai nėra įprastinė ro- 
mėnų politika pasienio genčių atžvilgiu), priklauso nuo atsakymo 
į pirmą klausimą. Be abejo, reikėjo atgauti pagrobtuosius legionų 
erelius, be to, Hermanas, sutriuškinęs Varą, neparodė jokio pasi- 
gailėjimo siaubdamas provinciją; o Germanikas, švelniausias ir 
humaniškiausias žmogus, apskritai žudynių neapkentė, tad tur- 
būt turėjo rimtų priežasčių, jei pats įsakė žudyti be atodairos. 
Hermanas žuvo ne mūšyje. Kai Marobodas buvo priverstas bėgti 
iš šalies, Hermanas pamanė, kad dabar jam atviras kelias tapti 
visų germanų tautų monarchu. Bet jis suklydo — nesugebėjo pasi- 
daryti net savo genties karaliumi, nes tai buvo laisva gentis ir va- 
das neturėjo galios įsakinėti, tik vadovauti, patarti ir įtikinti. Vie- 
ną dieną, po metų ar dvejų, jis pamėgino leisti įsakus kaip kara- 
lius. Jo šeimos nariai, iki tol labai jam atsidavę, taip pasipiktino, 
kad net nesitarę visi atskubėjo pas jį su ginklais ir sukapojo jį į 
gabalus. Jis žuvo trisdešimt septynerių; tik metais buvo vyresnis 


už mano brolį Germaniką, savo didžiausią priešą. 

asgišje išbuvau beveik metus. (Tai buvo metai, kai mirė 
Livijus, Patavijuje, kuriam visada priklausė jo širdis.) Senoji Kar- 
tagina buvo nušluota nuo žemės paviršiaus, dabar čia buvo naujas 
miestas, Augusto pastatytas pusiasalio pietryčiuose ir turėjęs tap- 
ti pirmuoju Afrikos miestu. Iš Italijos išvykau pirmą kartą nuo 
pat savo kūdikystės. Klimatas man pasirodė labai sekinantis, afri- 
kiečiai čiabuviai laukiniai, pasiligoję ir persidirbę; ten gyvenantys 
romėnai nuobodūs, linkę į barnius, gobšūs ir atsilikę; o baisiau- 
sia — nepažįstamų šliaužiojančių ir skraidančių vabzdžių spiečiai. 
Labiausiai man trūko miškingo kraštovaizdžio. Tripolyje tarp dir- 
bamų žemių — figmedžių ir alyvmedžių guotų bei javų laukų — ir 
plikos, akmenuotos, dygliuotos dykumos nebuvo nieko. Aš apsi- 
stojau valdytojo namuose. Valdytojas buvo Furijus Kamilas, ma- 
no brangiosios Kamilos dėdė, apie kurį jau rašiau. Jis elgėsi su 
manimi labai maloniai. Bene pirmas dalykas, kurį iš jo išgirdau, — 
kaip labai jam pravertė Dalmacijos žygyje mano „santrauka“ ir 
kad už tokią vykusią kompiliaciją man turėjo būti viešai atlyginta. 
Jis padarė viską, kad mano vadovaujama pašventinimo ceremoni- 
ja pavyktų, o provincijos gyventojai parodytų mano padėčiai pri- 
deramą pagarbą. Be to, jis labai uoliai man aprodė miestą. Miesto 
prekyba su Roma klestėjo, kartaginiečiai eksportavo ne tik milži- 
niškus grūdų ir aliejaus kiekius, bet taip pat vergus, purpuro da- 
žus, kempines, auksą, dramblio kaulą, juodmedį ir laukinius žvė- 
ris žaidynėms. Bet man nebuvo ką veikti, ir Furijus iškėlė mintį, 
kad kol esu čia, būtų neblogai surinkti medžiagos išsamiai Karta- 
ginos istorijai. Romos bibliotekose tokios knygos nesą. Senojo 

miesto archyvai neseniai patekę į Furijaus rankas, juos ieškodami 
paslėpto lobio radę griuvėsiuose vietos gyventojai, ir jei tik noriu 
jais pasinaudoti, jie esą mano. Aš pasakiau jam, kad nemoku fini- 
kietiškai, bet jis apsiėmė, jei tik man tai įdomu, skirti vieną iš savo 
atleistinių, kad išverstų svarbesnius rankraščius į graikų kalbą. 

Sumanymas rašyti istoriją man labai patiko: man atrodė, jog 
kartaginiečiai dar nėra susilaukę istorinio įvertinimo. Leidau lais- 
valaikį tyrinėdamas senamiesčio griuvėsius, remdamasis naujau- 
siais topografijos matavimais, ir susipažindamas su krašto geo- 
grafija apskritai. Be to, pramokau kalbos pagrindų — tiek, kad 
galėčiau perskaityti paprastesnius įrašus ir suprasti vieną kitą 
finikietišką žodį, pavartotą apie Pūnų karą rašiusių romėnų. Grį- 
žęs į Italiją ėmiausi rašyti knygą lygia greta su etruskų istorija. 
Man patinka tuo pat metu daryti du darbus: kai pavargstu nuo 
vieno, imuosi kito. Bet aš esu per daug atsargus rašytojas. Aš 
nesitenkinu vien kartodamas tai, ką sako senovės autoritetai, jei 
yra bent mažiausia proga patikrinti jų teiginius pagal kitus šalti- 
nius, ypač jų politinių varžovų pasakojimus. Tad šios dvi istori- 
jos, kurias būdamas ne toks sąžiningas galėjau baigti per metus 
ar dvejus, atėmė man kokius dvidešimt penkerius metus. Kiek- 
vienam žodžiui parašyti man prireikė jų perskaityti po kelis šim- 
tus, ir baigdamas jau gerai išmaniau tiek etruskų, tiek finikiečių 
kalbas, be to, galėjau skaityti keliomis kitomis kalbomis bei tar- 
mėmis: numidų, egiptiečių, oskų ir faliskų. Pirmą baigiau „Kar- 
taginos istoriją“. 

Neilgai trukus, kai aš pašventinau šventyklą, — apeigos praėjo 
sklandžiai, — Furijus netikėtai turėjo stoti į kovą su Takfarinatu, 
vadovaudamas vienintelėms provincijos pajėgoms: vienam regu- 
liariosios kariuomenės pulkui, Trečiajam, ir keliems samdinių da- 
liniams bei dviem raitelių kuopoms. Takfarinatas buvo numidų 
vadas, anksčiau pabėgęs iš romėnų samdinių kariuomenės, nepa- 
prastos sėkmės lydimas nenaudėlis. Jis neseniai savo šalies viduje 
subūrė kariauną pagal romėnišką pavyzdį ir sudarė sąjungą su mau- 
rais, rengdamasis įsiveržti į mūsų provinciją iš vakarų. Dvi kariuo- 

romėnui turbūt teko kokie penki užpuolikai. Jie susitiko atvira- 
me lauke apie penkiasdešimt mylių nuo miesto, ir Furijus turėjo 
apsispręsti pulti du pusiau disciplinuotus Takfarinato pulkus, ku- 
rie stovėjo tarp nedrausmingų maurų, sudariusių sparnus. Jis pa- 
siuntė raitelius ir samdinius, daugiausia lankininkus, kad atitrauktų 
maurus, 0 pats su reguliariuoju pulku išžygiavo tiesiai prieš Tak- 
farinato numidus. Aš stebėjau mūšį nuo kalvos už kokių penkių 
šimtų žingsnių — nujojau ten ant mulo — ir niekad iki tol ar vėliau 
nesu taip didžiavęsis, kad esu romėnas. Trečiasis pulkas buvo pa- 
vyzdingai išsirikiavęs tarsi iškilmingai žygiuotų Marso lauku. Jie 
artinosi trimis voromis penkiasdešimties žingsnių atstumu viena 
nuo kitos. Kiekvienoje voroje buvo aštuonios gretos po šimtą pen- 
kiasdešimt vyrų. Numidai sustojo gynybinėje pozicijoje. Jie sto- 
vėjo šešiomis voromis, išsirikiavę kaip ir mūsiškiai. Trečiasis ne- 
sustojo, žygiavo prieš juos nė akimirką nestabtelėdamas, ir tik kai 
liko dešimt žingsnių iki priešo, pirmoji greta žvilgančiu pliūpsniu 
paleido ietis. Tada išsitraukė kalavijus ir puolė, skydas į skydą. Jie 
nustūmė pirmąją priešo gretą, ietininkus, atgal į antrąją. Šią nau- 
ją gretą jie pralaužė dar vienu iečių pliūpsniu — kiekvienas karei- 
vis turėjo po dvi ietis. Tada pro juos praėjo pagalbinė greta, leis- 
dama jiems persirikiuoti. Netrukus pamačiau dar vieną tuo pat 
metu paleistą iečių pliūpsnį, kuris žvilgėdamas skriejo į trečiąją 
numidų gretą. Sparnuose buvę maurai, kuriuos smarkiai kliudė 
samdinių ietys, pamatė romėnus besiveržiant į centrą. Jie pradėjo 
kaukti, tarsi mūšis jau būtų pralaimėtas, ir išsilakstė į visas puses. 
Takfarinatas turėjo kautis užnugario jėgomis, kol traukdamasis pa- 
siekė savo stovyklą. Vienintelis nemalonus likęs atsiminimas — 
puota pergalei atšvęsti: per ją Furijaus sūnus, vardu Skribonianas, 
laidė pašaipias pastabas apie mano moralinę paramą kariuome- 
nei. Jis tai darė daugiausia norėdamas atkreipti dėmesį į savo pa- 
ties narsumą, nes manė esąs nepakankamai pagirtas. Paskui Furijus 
privertė jį manęs atsiprašyti. Senatas nubalsavo, kad Furijui būtų 
skirti triumfo žymenys — jis buvo pirmas savo giminėje pelnęs 
karinį apdovanojimą nuo tada, kai daugiau nei prieš keturis šim- 

Kai aš galop buvau atšauktas į Romą, Germanikas jau buvo 
išvykęs į Rytus, senatas skyrė jam aukščiausią valdžią visose pro- 
vincijose. Su juo išvyko Agripina ir Kaligula, kuriam dabar buvo 
aštuoneri. Vyresnieji vaikai liko Romoje su mano motina. Nors 
Germanikas ir jautėsi nusivylęs, kad Germanijos karas liks ne- 
baigtas, bet nusprendė kuo geriau išnaudoti susiklosčiusią padėtį 
savo išsilavinimui papildyti ir aplankyti garsias istorines bei litera- 
tūrines vietas. Jis apsilankė Akcijaus įlankoje ir ten apžiūrėjo pa- 
minklinę šventyklėlę, kurią Augustas pašventino Apolonui, bei An- 
tonijaus stovyklą. 

Kaip Antonijaus vaikaitį, jį ta vieta melancholiškai žavėjo. Ma- 
žajam Kaligulai jis aiškino mūšio planą, kai vaikas jį pertraukė 
kvailu juoku: 

— Taip, tėveli, mano senelis Agripa ir prosenelis Augustas gerai 
davė į kailį tavo seneliui Antonijui. Stebiuosi, kad tau ne gėda 
man pasakoti šitą istoriją. 

Tai buvo tik vienas iš daugelio atvejų, kai Kaligula įžūliai kalbė- 
jo su Germaniku, tad Germanikas nusprendė, kad nėra prasmės 
elgtis su juo švelniai ir draugiškai, kaip jis elgėsi su kitais vaikais, — 
Kaligulą gali paveikti tik griežta drausmė ir sunkios bausmės. 

Jis nuvyko į Bojotijos Tėbus pasižiūrėti kambario, kuriame gi- 
mė Pindaras, ir į Lesbo salą aplankyti Sapfo kapo. Ten gimė dar 
viena mano dukterėčia, gavusi nelemtą Julijos vardą. Tačiau mes 
visada vadinome ją Lesbija. Paskui jis nuvyko į Bizantiją, Troją ir 
garsiuosius Mažosios Azijos graikų miestus. Iš Mileto jis atsiuntė 
man ilgą laišką, kuriame savo kelionę aprašė su tokiu pasimėgavi- 
mu ir susidomėjimu, kad pasidarė aišku, jog nebe taip gailisi at- 
šauktas iš Germanijos. 

Tuo tarpu Romos reikalai vėl sugrįžo į tą pačią padėtį, kaip 
buvo prieš Germaniko konsulystę; Sejanas atgaivino senus Tibe- 
rijaus būgštavimus dėl Germaniko. Jis pranešė apie Germaniko 
pastabą, pasakytą per privačius pietus, kuriuose dalyvavęs vienas 
iš jo šnipų: mintis buvo maždaug tokia, kad Rytų pulkus turbūt 
reikia taip pat nuodugniai patikrinti, kaip jis buvo padaręs prie 


Reino. Jis iš tiesų taip buvo pasakęs, bet neturėjo omenyje nieko 

kita, vien tai, kad su Rytų kariuomene žemesnieji karininkai tur- 
būt elgiasi taip pat netinkamai ir kad pirma pasitaikiusia proga 
reikėtų peržiūrėti paskyrimus. Sejanas pasistengė, kad Tiberijus 
pamanytų, jog Germanikas atidėjo savo ketinimus užgrobti val- 
džią, nes nežino, ar gali pasikliauti Rytų legionų pritarimu; o da- 
bar nori įgyti jų palankumą leisdamas kariams pasirinkti sau kuo- 
pų vadus, duodamas jiems dovanų ir sušvelnindamas drausmę — 
kaip kad padarė prie Reino. 

Tiberijus sunerimo ir pamanė, kad protinga būtų pasitarti su 
Livija: jis pasikliovė jos pagalba. Ji iš karto suprato, ką daryti. Si- 
rijos provincijos valdytoju jie paskyrė žmogų, vardu Gnėjus Pizo- 
nas, — tas paskyrimas suteikė jam teisę vadovauti, Germaniko pri- 
žiūrimam, didžiajai daliai Rytų pulkų — ir pasakė jam privačiai, 
kad gali pasitikėti jų parama, jei Germanikas bandytų kištis į ko- 
kius nors politinius ar karinius reikalus. Tai buvo gudrus ėjimas. 
Gnėjus Pizonas, to Kalpurnijaus Pizono, kuris įžeidė Liviją, dėdė, 
buvo išpuikęs senis, prieš dvidešimt penkerius metus pelnęs di- 
delę ispanų, pas kuriuos Augustas buvo jį pasiuntęs valdytoju, ne- 
apykantą dėl savo žiaurumo ir godumo. Jis buvo visai prasiskoli- 
nęs, todėl užuomina, kad Sirijoje galės elgtis kaip tinkamas, jei tik 
provokuos Germaniką, atrodė tarsi siūlymas susikrauti tokį pat 
turtą kaip kadaise Ispanijoje, kuris seniai buvo iššvaistytas. Jis ne- 
mėgo Germaniko dėl jo rimtumo bei pamaldumo ir vadindavo jį 
sena prietaringa boba; be to, jis be galo Germanikui pavydėjo. 

Lankydamasis Atėnuose, Germanikas pagerbė senovinę jo šlo- 
vę, prie miesto vartų atėjęs lydimas tik vieno sargybinio. Per jo 
garbei surengtą šventę jis pasakė ilgą ir nuoširdžią kalbą, girdamas 
Atėnų poetus, karius ir filosofus. Pakeliui į Siriją Pizonas irgi stab- 
telėjo Atėnuose, ir kadangi jie nepriklausė jo provincijai, jis nesi- 
stengė su atėniečiais elgtis taip pagarbiai kaip Germanikas, o atė- 
niečiai irgi nesirūpino jį pagerbti. Miesto taryba buvo ką tik nu- 
sprendusi nubausti už klastotę žmogų, vardu Teofilas, vieno iš Pi- 
zono kreditorių brolį. Kaip asmeninės paslaugos Pizonas paprašė 
suteikti malonę tam žmogui, bet jo prašymas buvo atmestas, o tai 
Pizoną labai supykdė: jei Teofilui būtų buvę atleista, jo brolis tik- 

rai būtų atšaukęs skolą. Jis išrėžė tūžmingą kalbą: pasakė, kad da- 
bartiniai atėniečiai neturi teisės tapatintis su didžiausiais Periklio, 
Demosteno, Aischilo ir Platono laikų atėniečiais. Senieji atėnie- 
čiai išnyko per nuolatinius karus bei žudynes, o šitie dabartiniai 
žmonės tėra mišrūnai, išsigimėliai ir vergų palikuonys. Jis pasakė, 
kad jei koks romėnas elgiasi su jais maloniai, tarsi jie būtų teisėti 
tų senovės didvyrių įpėdiniai, jis žemina romėno orumą; jis netu- 
ri pamiršti, kad per paskutinį pilietinį karą jie pasisakė prieš Au- 
gustą ir rėmė tą bailų išdaviką Antonijų. 

Pizonas išvyko iš Atėnų ir pakeliui į Siriją nuplaukė į Rodo salą. 
Germanikas irgi buvo Rode ir lankėsi retorikos mokykloje, o 
žinia apie Pizono kalbą, kuri aiškiai buvo nukreipta prieš jį, Ger- 
maniką pasiekė prieš pat išvystant artėjančius Pizono laivus. Stai- 
ga sukilo viesulas, ir buvo matyti, kad Pizono laivai atsidūrė sun- 
kioje padėtyje. Du mažesnieji laivai nuskendo Germaniko akyse, 
o trečiajam, kuriuo plaukė Pizonas, lūžo stiebas, ir vėtra jau nešė 
jį link šiaurinių uolų. Kas kitas, išskyrus Germaniką, nebūtų pali- 
kęs Pizono likimo malonei? Bet Germanikas pasiuntė porą irkli- 
nių laivų su stipriais vyrais, kuriems labai įtemptai irkluojant pa- 
vyko pasiekti dūžtantį laivą ir saugiai parvilkti į uostą. Ir kas, iš- 
skyrus tokį puolusį žmogų kaip Pizonas, nebūtų atsilyginęs savo 
gelbėtojui dėkingumu ir atsidavimu visą likusį gyvenimą? Tačiau 
Pizonas išdrįso apkaltinti Germaniką atidėliojus gelbėjimą iki pas- 
kutinės akimirkos, kol jau bus per vėlu. Nė dienos nesustojęs Ro- 
de, Pizonas išplaukė — nors jūra tebebuvo audringa, — kad pasiek- 
tų Siriją anksčiau už Germaniką. 

Vos tik atvykęs į Antiochiją, jis ėmėsi nuodugnaus pulkų patik- 
rinimo visiškai priešinga prasme, nei ketino Germanikas. Užuot 
pašalinęs tingius priekabiaujančius kuopų vadus, visus gerą vardą 
pelniusius karininkus jis pažemino ir į jų vietą paskyrė niekšingus 
savo numylėtinius — su sąlyga, kad pusė to, ką jiems pavyks išpešti 
iš savo paskyrimo, turi būti atiduodama jam, ir jokių klausimų. 
Tad sirams prasidėjo blogi laikai. Dirbtuvių savininkai mieste ir 
ūkininkai kaime turėjo vietos karininkams mokėti slaptą „apsau- 
gos mokestį“; jei atsisakydavo mokėti, naktį juos užpuldavo kau- 

kėti vyrai, sudegindavo namus ir išžudydavo šeimyną. Iš pradžių 
Pizonui dėl šio teroro daugsyk skundėsi miesto amatininkų broli- 
jos, ūkininkų bendrijos ir taip toliau. Jis visuomet pažadėdavo 
nedelsdamas reikalą ištirti, bet niekada nieko netyrė, o tie, kurie 
skųsdavosi, paprastai būdavo randami mirtinai sumušti pakeliui į 
namus. Į Romą buvo pasiųsta delegacija, kad iš paties Sejano su- 
žinotų, ar Tiberijus žino, kas darosi, ir jei taip, ar jis tam pritaria. 
Sejanas atsakė provincialams, kad oficialiai Tiberijus apie tai nie- 
ko nežino; ir nors jis, žinoma, gali pažadėti reikalą ištirti, Pizonas 
ir pats juk tai padarė, argi ne? Gal geriausia būtų, jei reikalaujamą 
apsaugos mokestį jie mokėtų nekeldami triukšmo. Tuo tarpu ka- 
reivinių drausmė Sirijos pulkuose taip smuko, kad palyginti su 
jais Takfarinato plėšikų armija būtų atrodžiusi veiksmingumo ir 
atsidavimo pareigai pavyzdys. 

Delegatai taip pat apsilankė pas Germaniką Rodo saloje — jų 
pasakojimas jam sukėlė pasišlykštėjimą ir nuostabą. Neseniai ke- 
liaudamas per Mažąją Aziją, jis pats asmeniškai išnagrinėjo visus 
nusiskundimus dėl blogo administravimo ir pašalino visus ma- 
gistratus, kurie elgėsi neteisėtai ar engėjiškai. Jis parašė Tiberijui: 
papasakojo, kokie pranešimai apie Pizono elgesį jį pasiekia, ir pra- 
nešė nedelsdamas vykstąs į Siriją bei paprašė leidimo nušalinti 
Pizoną, o į jo vietą paskirti kitą žmogų, jei pasitvirtins bent keli 
nusiskundimai. Tiberijus atrašė irgi girdėjęs apie kai kokius nusi- 
skundimus, bet jie nepagrįsti ir piktavališki; jis pasitiki Pizonu 
kaip gabiu ir teisingu valdytoju. Germanikas neįtarinėjo Tiberi- 
jaus nesąžiningumu ir tik patvirtino savo nuomonę, kad Tiberijus 
esąs naivus ir lengvatikis. Jis gailėjosi, kad parašė prašydamas lei- 
dimo dėl to, ką turėjo padaryti iš karto savo paties atsakomybe. 
Dabar išgirdo dar vieną rimtą kaltinimą Pizonui, būtent, kad jis 
rengia sąmokslą su Vononesu (nuverstu Armėnijos karaliumi, pa- 
bėgusiu į Siriją), siekdamas grąžinti jį į sostą. Vononesas buvo 
nepaprastai turtingas, kadangi į Siriją pabėgo pasiglemžęs kone 
visą Armėnijos iždą, tad Pizonas tikėjosi be vargo pasipelnyti. Ger- 
manikas iš karto nuvyko į Armėniją, sušaukė kilminguosius į pa- 

tą žmogų, kurį jie išsirinko karaliumi. Tada jis įsakė Pizonui ke- 
liauti į Armėniją su savo dviem pulkais ir kaip kaimynui pagerbti 
naująjį valdovą; o jei per daug užsiėmęs, tegu pasiunčia savo sūnų. 
Pizonas nei sūnų pasiuntė, nei pats nuvyko. Germanikas, apsilan- 
kęs kitose nuošaliose provincijose bei sąjunginėse karalystėse ir 
sutvarkęs ten reikalus kaip norėjo, atvyko į Siriją ir susitiko su 
Pizonu Dešimtojo pulko žiemos būstinėje. 

Jų susitikime kaip liudytojai dalyvavo keli karininkai, nes Ger- 
manikas nenorėjo, kad Tiberijui būtų klaidingai perteikta tai, ką 
jis kalbėjo. Jis pradėjo kalbą taip maloniai, kaip tik galėjo, ir pa- 
prašė pasiaiškinti, kodėl Pizonas neklauso jo įsakymų. Jis pasakė, 
kad jei nėra jokios kitos priežasties, tik toks pat stiprus asmeniš- 
kas priešiškumas ir nepagarba, kokią šis išreiškė savo kalboje Atė- 
nuose, savo nedėkinguose išpuoliuose Rode ir vėliau keliomis pro- 
gomis, teks pasiųsti imperatoriui labai griežtą pranešimą. Ger- 
manikas taip pat priekaištavo, kad nepaisant to, jog kariuomenė 
gyvena taikos sąlygomis sveikoje ir mėgstamoje vietoje, Dešimta- 
sis pulkas atrodo stulbinamai nedisciplinuotas ir nešvarus. 

Pizonas atsakė juokdamasis: 

— Taip, jie nešvarūs, ar ne? Ką būtų pagalvojusi Armėnijos 
tauta, jei būčiau pasiuntęs juos atstovauti Romos galiai ir didy- 
bei? („Romos galia ir didybė“ buvo mano brolio mėgstamas 
posakis.) 

Germanikas sunkiai valdydamasis iškošė, kad, atrodo, smuki- 
mas prasidėjo kaip tik tada, kai į provinciją atvyko Pizonas, ir kad 
jis apie tai parašys Tiberijui. 

Pizonas ironiškai atsiprašė, pridėdamas žeidžiančią pastabą, kad 
aukšti jaunystės idealai šitame žiauriame pasaulyje dažnai turi už- 
leisti vietą praktiškesnei politikai. 

Germanikas jį nutraukė žaibuodamas akimis: 

— Dažnai, Pizonai, bet ne visada. Pavyzdžiui, rytoj susėsim su 
tavim teisme ir pažiūrėsim, ar aukštiems jaunystės idealams truk- 
do kokios nors kliūtys ir ar gali iš provincialų atimti teisingumą 
koks nors neišmanėlis, godus, kraujo ištroškęs į septintą dešimtį 


įkopęs paleistuvis. 


DVIDEŠIMTO AMŽIAUS AUKSO FONDAS 255 


Tuo pokalbis baigėsi. Pizonas iškart parašė Tiberijui ir Livijai ir 
papasakojo, kas atsitiko. Paskutinį Germaniko sakinį pacitavo taip, 
kad Tiberijus pamanytų, jog tas „neišmanėlis, godus, kraujo iš- 
troškęs į septintą dešimtį įkopęs paleistuvis“ — tai jis pats. Tiberi- 
jus Pizonui atrašė visiškai juo pasitikįs, o jei tam tikras įtakingas 
asmuo ir toliau kalbės ir elgsis taip išdavikiškai, bet kokios pa- 
stangos suvaldyti jo neištikimybę — net ir labai drąsios — bus, be 
abejo, malonios senatui ir Romos tautai. Tuo tarpu Germanikas 
sėdėjo tribunole ir klausėsi provincialų skundų dėl neteisingų teis- 
mo nuosprendžių. Iš pradžių Pizonas mėgino sutrukdyti jam tei- 
sinėmis kliautimis, bet pamatęs, kad Germanikas laikosi kantriai 
ir toliau tiria bylas nedarydamas pertraukų pavalgyti ar pamiegoti 
pokaičio, atsisakė tos taktikos ir apskritai atsiprašė dėl ligos nega- 
lįs dalyvauti teisme. 

Pizono žmona Plancina pavydėjo Argipinai, nes, kaip Ger- 
maniko žmonai, per visas oficialias ceremonijas šiai buvo tei- 
kiama pirmenybė. Ji prasimanydavo visokių smulkių įžeidimų 
Agripinai paerzinti, daugiausia įvairių pavaldinių akibrokštų, ku- 
riuos būdavo galima paaiškinti atsitiktinumu ar neišmanymu. 
Kai Agripina atsilygino ignoruodama ją viešumoje, Plancina žen- 
gė toliau. Vieną rytą, kai nebuvo nei Pizono, nei Germaniko, ji 
pasirodė raitijos pratybose ir privertė karius vykdyti beprotiš- 
kus įsakymus priešais Germaniko būstinę. Ji nuvarė juos per 
javų lauką, liepė pulti eilę tuščių palapinių, iš kurių liko vien 
griaučiai, įsakė duoti visus įmanomus signalus nuo „Gesinti švie- 
sas!“ iki gaisro pavojaus ir surengė kovą tarp būrių. Galop Plan- 
cina liepė visai kariuomenei šuoliuoti vis mažėjančiu ratu, o kai 
ratas susiaurėjo iki kelių žingsnių, ji sušuko: „Aplink dešinėn!“ — 
tarsi norėdama pakeisti judėjimo kryptį. Daug žirgų suklupo, 
numetė savo raitelius. Tokios netvarkos nėra buvę per visą raiti- 
jos istoriją. Labiau padykę vyrai dar padidino sumaištį badyda- 
mi kaimynų žirgus durklais, kad šie imtų spardytis, arba raiti 
puolę imtynių. Keli kariai buvo smarkiai suspardyti, keliems lū- 
žo kojos, nes ant jų užgriuvo žirgai. Vienas žmogus žuvo. Agripi- 

čiotis iš savęs ir iš kariuomenės. Plancina atsakydama nusišaipė 
iš drąsių Agripinos žodžių ant Reino tilto: 

— Kol mano vyras grįš, aš vadovauju raitijai. Aš rengiu karius 
netikėtam partų įsiveržimui. 

Beje, keli Partijos pasiuntiniai buvo ką tik atvykę į stovyklą ir su 
nuostaba bei panieka stebėjo šitą spektaklį. 

Tas pats Vononesas, prieš tapdamas Armėnijos karaliumi, val- 
dė Partiją, bet greitai buvo iš jos išvarytas. Jo įpėdinis atsiuntė 
šiuos pasiuntinius pas Germaniką pasiūlyti atnaujinti Romos ir 
Partijos sąjungą bei pasakyti, kad pagerbdamas Germaniką jis ke- 
tina atvykti prie Eufrato upės (Partijos ir Sirijos pasienio) jo pa- 
sveikinti. Tuo tarpu jie prašą neleisti Vononesui pasilikti Sirijoje, 
nes iš čia jam nesunku palaikyti išdavikiškus ryšius su kai kuriais 
partų didikais. Germanikas atsakė, kad, kaip savo tėvo imperato- 
riaus atstovui, jam bus malonu susitikti su karaliumi bei atnaujin- 
ti sąjungą ir kad jis išsiųs Vononesą į kurią nors kitą provinciją. 
Tad Vononesas buvo pasiųstas į Kilikiją, ir Pizono viltis pasipelny- 
ti žlugo. Plancina siuto kaip ir jos vyras: Vononesas kone kasdien 
dovanodavo jai gražių papuošalų. 

Kitų metų pradžioje Germaniką pasiekė žinia, kad Egipte bai- 
sus nepriteklius. Paskutinis derlius nebuvęs geras, bet iš ankstes- 
nių dvejų metų aruoduose likę pilna grūdų. Stambieji prekiauto- 
jai grūdais laiką aukštas kainas, į rinką patiekdami tik nedidelius 
jų kiekius. Germanikas tuoj pat nuplaukė į Aleksandriją ir priver- 
tė prekiautojus už normalią kainą parduoti tiek grūdų, kiek rei- 
kia. Jis džiaugėsi gavęs progą apsilankyti Egipte, kuris jį domino 
dar labiau nei Graikija. Aleksandrija tuomet, kaip ir dabar, buvo 
tikrasis pasaulio kultūros centras, kaip kad Roma buvo ir yra po- 
litikos centras. Savo pagarbą miesto tradicijoms Germanikas iš- 
reiškė įžengdamas į miestą paprastu graikišku apdaru, basas ir be 
sargybos. Iš Aleksandrijos jis išplaukė Nilu aukštyn, aplankė pira- 
mides ir sfingę, ir milžiniškus Egipto Tėbų, buvusios sostinės, 
griuvėsius bei didžiąją akmeninę Memnono statulą, kurios krūti- 
nė tuščiavidurė ir kuri netrukus po saulėtekio pradeda dainuoti, 

sigavo net iki Elefantinės griuvėsių, pakeliui rašydamas išsamų 
dienoraštį. Memfyje jis aplankė didžiojo dievo Apio, šventojo jau- 
čio su ypatingomis žymėmis, sodą; bet Apis nedavė jam jokio pa- 
drąsinančio ženklo: jiems susitikus, jis pasitraukė šalin ir įėjo į 
„pikta lemiantį gardą“. Agripina lydėjo Germaniką, bet Kaligula 
buvo paliktas Antiochijoje auklėtojo prižiūrimas — tai buvo baus- 
mė už nuolatinį nepaklusnumą. 

Kad ir ką Germanikas dabar darytų, viskas kėlė Tiberijui įta- 
rimą, bet kelionė į Egiptą buvo didžiausia iki tol padaryta Ger- 
maniko klaida. Paaiškinsiu kodėl. Augustas, dar valdymo pra- 
džioje supratęs, kad Roma dabar labiausiai priklausoma nuo 
Egipto dėl grūdų tiekimo ir kad Egiptas, jei pakliūtų į rankas 
sukčiui, galėtų sėkmingai apsiginti visai mažomis pajėgomis, buvo 
išleidęs potvarkį, kad nuo šiol jokiam Romos raiteliui ar sena- 
toriui neleidžiama lankytis provincijoje be jo paties leidimo. Visi 
manė, kad ta taisyklė galioja ir prie Tiberijaus. Bet Germanikas, 
sunerimęs dėl pranešimų apie grūdų stygių Egipte, negaišo lai- 
ko laukdamas leidimo ten vykti. Tiberijus buvo tikras, kad da- 
bar Germanikas suduos taip ilgai atidėliotą smūgį; veikiausiai 
jis nuvyko į Egiptą, kad patrauktų į savo pusę tenykštę įgulą; 
kelionė po įžymias Nilo aukštupio vietas tesąs pretekstas aplan- 
kyti pasienio sargybas; tad siųsti Germaniką į Rytus buvo di- 
džiausia klaida. Tokį akiplėšišką nusižengimą griežtam Augusto 
potvarkiui Tiberijus viešai apskundė senate. 

Kai, pasijutęs labai įskaudintas dėl Tiberijaus priekaišto, Ger- 
manikas sugrįžo į Siriją, pamatė, kad visi jo nurodymai pulkams 
ir miestams arba ignoruojami, arba atšaukti priešingais Pizono 
įsakymais. Jis pakartojo juos iš naujo ir pirmą kartą viešai išreiš- 
kė savo nepasitenkinimą paskelbęs, kad visi Pizono įsakymai, 
duoti jam pačiam būnant Egipte, dabar nebegalioja, ir kol ne- 
bus nurodyta kitaip, joks Pizono pasirašytas įsakas neturi pro- 
vincijoje galios, jei šalia nebus ir paties Germaniko parašo. Vos 
spėjęs paskelbti šią deklaraciją, Germanikas apsirgo. Skrandis 
buvo taip sutrikęs, kad jis nieko negalėjo valgyti. Jis įtarė, kad jo 

ruošė valgį savo rankomis, ir niekas iš namiškių neturėjo jokios 
galimybės prisiliesti prie maisto nei prieš gaminant, nei paga- 
minus. Bet praėjo nemažai laiko, kol jis pajėgė atsikelti iš lovos 
ir sėdėti paramstytas krėsle. Alkis nepaprastai išaštrino jo uos- 
lę: jis sakė, kad namuose dvokia mirtimi. Niekas kitas to ne- 
užuodė, ir Agripina iš pradžių palaikė jo skundą ligonio fantazi- 
ja. Bet Germanikas atkakliai tvirtino, kad dvokia. Jis sakė, kad 
dvokas kasdien vis stipresnis. Galop Agripina pati ėmė užuosti. 
Atrodė, kad jis persmelkia kiekvieną kambarį. Ji degino smilka- 
lus, kad išvalytų orą, bet kvapas nenyko. Namiškiai sunerimo ir 
šnibždėjosi, kad tai raganų darbas. 

Germanikas, kaip ir visi mūsų šeimos nariai, išskyrus mane, vi- 
sada buvo nepaprastai prietaringas; aš pats tik šiek tiek prietaringas. 
Germanikas tikėjo ne tik laimingomis ar nelaimingomis dienomis 
bei ženklais, bet ir buvo įsipainiojęs į visokių asmeniškų prietarų 
tinklą. Didžiausią nerimą jam kėlė du dalykai: skaičius septyniolika 
ir gaidžių giedojimas vidurnaktį. Kad atgavus Aštuonioliktojo ir De- 
vynioliktojo pulkų erelius jis buvo atšauktas iš Germanijos negavęs 
progos surasti ir Septynioliktojo erelį, jam atrodė baisiai nelaimin- 
gas ženklas. Ir jis siaubingai bijojo Tesalijos raganų juodosios magi- 
jos, tad visąlaik miegodavo pasibrukęs po pagalve nuo jos saugančią 
žalio jaspio deivės Hekatės figūrėlę (ji viena turi galią raganoms bei 
šmėkloms): deivė pavaizduota su deglu vienoje rankoje ir su pože- 
minio pasaulio raktais kitoje. 

Įtardamas, kad prieš jį raganauja Plancina, nes ji išties buvo 
laikoma ragana, jis paaukojo atperkamąją atnašą Hekatei — devy- 
nis mažus juodus šunyčius, kaip ir priderėjo nukentėjusiam nuo 
tokio raganavimo. Kitą dieną siaubo iškreiptu veidu vergas pra- 
nešė, kad plaudamas grindis prieangyje pastebėjo išklibusią ply- 
telę ir pakėlęs ją rado nuogą gendantį kūdikio lavonėlį, jo pilvu- 
kas buvo nudažytas raudonai, o prie kaktos pririšti ragai. Iš karto 
buvo apieškoti visi kambariai ir aptikta koks tuzinas panašių siau- 
bingų radinių — po plytelėmis ar sienų nišose, iškirstose už užuo- 
laidų. Tarp jų buvo katė su nugaroje kyšančiais rudimentiniais 


sparneliais ir negro galva su burnoje įsprausta vaiko rankute. Prie 

kiekvieno baisaus relikto buvo švino lentelė su Germaniko vardu. 
Namai buvo rituališkai apvalyti, ir Germanikas kiek pralinksmė- 
jo, nors jo skrandis tebebuvo sutrikęs. 

Netrukus po to namuose ėmė vaidentis. Tarp pagalvių buvo 
rasta krauju suteptų gaidžio plunksnų, o ant sienų anglimi buvo 
išbraižyti nelaimę lemiantys ženklai, kartais žemai, tarytum para- 
šyti nykštuko, kartais aukštai, tarsi juos būtų parašęs milžinas: 
pakaruoklis, apverstas žodis „Roma“, žebenkštis; ir nors tik Agri- 
pina žinojo apie Germaniko prietaringą baimę dėl skaičiaus sep- 
tyniolika, nuolat kartojosi šis skaičius. Paskui pasirodė Germani- 
ko vardas, apverstas, kas dieną sutrumpinamas viena raide. Plan- 
cina būtų galėjusi paslėpti namuose baisiuosius palaikus, kol jis 
buvo išvykęs į Egiptą, bet nebuvo kaip paaiškinti šio besitęsiančio 
vaidenimosi. Tarnų neįtarinėta, nes žodžiai ir ženklai buvo para- 
šyti kambariuose, į kuriuos jie negalėjo įeiti, o vienas rakinamas 
kambarėlis su langeliu, per kurį žmogus negalėjo įlįsti, buvo iš- 
margintas tokiais ženklais ir žodžiais nuo grindų iki lubų. Vienin- 
telė Germaniko paguoda buvo tai, kaip narsiai laikosi Agripina ir 
mažasis Kaligula. Agripina kaip įmanydama stengėsi mažiau dė- 
mesio kreipti į vaidenimąsi, o Kaligula pasakė, kad jis jaučiasi 
saugus, nes dieviškojo Augusto provaikaičiui raganos negali pa- 
kenkti, o jei jis sutiktų raganą, tai perdurtų savo kalaviju. Bet Ger- 
manikas vėl turėjo atgulti. Tą vidurnaktį, kai bebuvo likusios trys 
jo vardo raidės, Germaniką pažadino gaidžio giedojimas. Nors ir 
labai silpnas, jis pašoko iš lovos, čiupo kalaviją ir įsiveržė į gretimą 
kambarį, kur miegojo Kaligula ir mažoji Lesbija. Ten jis pamatė 
gaidį, didelį juodą gaidį su auksiniu žiedu apie kaklą ir giedantį 
taip, tarsi norėtų pažadinti numirėlį. Germanikas pabandė nu- 
kirsti jam galvą, bet šis išplasnojo pro langą. Germanikas krito 
nualpęs. Agripina šiaip taip pargabeno jį į lovą, ir atgavęs sąmonę 
jis pasakė, kad yra pasmerktas. 

— Ne, kol su tavimi tavo Hekatė, tu saugus, — pasakė ji. 

Jis pačiupinėjo statulėlę po pagalve, ir drąsa sugrįžo. 

Išaušus rytui, jis parašė Pizonui laišką: senu romėnišku pa- 


pročiu paskelbė tarpusavio karą ir įsakė jam išvykti iš provinci- 

jos, o jei nepaklus, tegu saugosi. Tačiau Pizonas jau buvo išplau- 
kęs ir šiuo metu Chijo saloje laukė žinios apie Germaniko mir- 
tį, pasirengęs grįžti atgal į provinciją, kai tik ta Žinia jį pasieks. 
Vargšas mano brolis silpo kas valandą. Kitą dieną, Agripinai iš- 
ėjus iš kambario, jis gulėjo pusiau be sąmonės, kai pajuto, kad 
kažkas juda po pagalve. Jis pasivertė ant šono ir su didžiausiu 
išgąsčiu pamėgino apčiuopti statulėlę. Hekatė dingo; kambary- 
je nieko nebuvo. 

Kitą dieną jis sušaukė savo draugus ir pasakė, kad miršta, o jo 
žudikai — Pizonas ir Plancina. Jis prisakė jiems papasakoti Tiberi- 
jui ir Kastorui, kas jam buvo padaryta, ir maldavo atkeršyti už 
žiaurią savo mirtį. 

— Ir pasakykite Romos žmonėms, — sakė jis, — kad jų globai 
patikiu savo žmoną ir šešis vaikus ir kad jie netikėtų Pizonu ir 
Plancina, jei šie apsimes turėję nurodymą mane nužudyti; o jei 
tuo ir patikės, kad vis vien jiems neatleistų. 

Jis mirė spalio devintą, tą dieną, kai ant sienos priešais jo lovą 
beliko vien raidė G, septynioliktą savo ligos dieną. Jo išsekęs kū- 
nas buvo pašarvotas Antiochijos forume, tad visi matė raudoną 
išbėrimą ant pilvo ir mėlynus nagus. Jo vergai buvo kankinami. 
Kiekvieną jo atleistinį dvidešimt keturias valandas iš eilės kaman- 
tinėjo vis nauji tardytojai kryžminėje apklausoje, ir galop jų dva- 
sia taip palūžo, kad jei būtų ką nors žinoję, tikrai būtų pasakę, kad 
tik būtų palikti ramybėje. Tačiau daugiausia, ką pavyko sužinoti, 
tai kad Plancinos draugijoje dažnai pasirodydavo garsi ragana, to- 
kia Martina, ir kad ji vieną dieną kartu su Plancina tikrai buvo 
užėjusi į namus, kai nieko, išskyrus Kaligulą, nebuvo. Ir kad vieną 
popietę, prieš pat Germanikui sugrįžtant, namai liko be priežiū- 
ros, juose buvo tik senas kurčias durininkas, visi kiti išėjo pažiū- 
rėti kalavijų kovos, kurią vietos amfiteatre surengė Pizonas. Ta- 
čiau jokiomis natūraliomis priežastimis nebuvo įmanoma paaiš- 
kinti gaidžio pasirodymo, rašmenų ant sienų ir Hekatės dingimo. 

Buvo surengtas provincijos legionų vadų ir visų kitų aukštų ro- 
mėnų pareigūnų susirinkimas laikinajam valdytojui paskirti. Juo 


išrinktas Šeštojo pulko vadas. Jis nedelsdamas suėmė Martiną ir 

su sargyba išsiuntė į Romą. Jei Pizonas būtų teisiamas, ji būtų 
viena svarbiausių liudytojų. 

Išgirdęs, kad Germanikas mirė, Pizonas, anaiptol neslėpdamas 
savo džiaugsmo, atnašavo šventyklose padėkos aukas. Plancina, 
neseniai palaidojusi seserį, nusimetė gedulo apdarus ir vėl pasi- 
puošė spalvingais drabužiais. Pizonas parašė Tiberijui esąs pašalin- 
tas iš valdytojo pareigų, į kurias jį paskyrė pats Tiberijus, už drąsų 
pasipriešinimą išdavikiškiems Germaniko kėslams prieš valstybę; 
dabar jis ketina grįžti į Siriją ir susigrąžinti valdžią. Jis taip pat 
užsiminė apie Germaniko „ištaigą ir įžūlumą“. Pizonas išties bandė 
sugrįžti į Siriją ir net turėjo kelis dalinius, kurie jį būtų parėmę, 
bet naujasis valdytojas apgulė Kilikijos pilį, kurioje Pizonas buvo 
įsitvirtinęs, privertė jį pasiduoti ir išsiuntė į Romą atsakyti į kalti- 
nimus, kurie jam neabejotinai būsią pateikti. 

Tuo tarpu Agripina su dviem vaikais ir vyro pelenais urnoje 
plaukė į Italiją. Romoje žinia apie Germaniko mirtį sukėlė tokį 
sielvartą, tarytum kiekviena Miesto šeima būtų netekusi mylimiau- 
sio savo nario. Ištisas tris dienas, be jokio senato nutarimo ar 
magistratų įsakymo, Miestas skyrė viešajam gedului: dirbtuvės už- 
sidarė, teismai ištuštėjo, nevyko jokios derybos, visi gedėjo. Gir- 
dėjau žmogų gatvėje sakant: tarytum saulė būtų nusileidusi ir nie- 
kada daugiau nebetekės. Savo sielvarto negaliu aprašyti. 


20 m. po Kr. 


Dvidešimt pirmas skyrius 


Livija su Tiberijumi užsidarė kiekvienas savo rūmuose ir apsi- 
metė taip sielvarto parblokšti, kad nebegalintys parodyti savo 
veido. Agripina būtų turėjusi keliauti sausuma, nes jau buvo pra- 
sidėjusi žiema ir pasibaigęs navigacijos laikas. Bet ji leidosi jūra 
nepaisydama audrų ir po kelių dienų pasiekė Kerkyrą, o iš ten, 
pučiant palankiam vėjui, tik diena kelio iki Brundizijo uosto. 
Ten ji kiek pailsėjo, pasiuntusi į priekį pasiuntinius pranešti, 
kad atvyksta ir ketina atsiduoti Italijos žmonių globai. Kastoras, 
jau sugrįžęs į Romą, kiti keturi jos vaikai ir aš išvykome jos pa- 
sitikti. Tiberijus iš karto nusiuntė į uostą du apsaugos dalinius 
su nurodymu, kad sričių, pro kurias keliaus Germaniko pele- 
nai, magistratai atiduotų jo sūnui paskutinę pagarbą. Kai Agri- 
pina išsilaipino, milžiniška minia pasitiko ją pagarbia tyla, urna 
buvo padėta ant neštuvų ir nešama į Romą ant sargybos kari- 
ninkų pečių. Kaip viešos nelaimės ženklas, dalinių vėliavos buvo 
nepapuoštos, kirviai ir rykštės nešamos apverstos. Procesijai, 
kurią sudarė tūkstančių tūkstančiai, slenkant per Kalabriją, Apu- 
liją ir Kampaniją, prie jos būriais dėjosi nauji žmonės: juodai 
apsivilkę kaimiečiai, raiteliai purpuro apdarais, liedami ašaras 
ir garsiai raudodami, savo mylimo karžygio vėlei smilkė kvapią- 
sias dervas. 

Mes pasitikome eiseną Taracinoje, apie šešiasdešimt mylių į 
pietryčius nuo Romos. Kai Agripina, iki tol ėjusi sausomis akimis 
ir marmuriniu veidu, visą kelią nuo Brundizijo nė žodžio niekam 
nepratarusi, pamatė keturis be tėvo likusius savo vaikus, leido 


sielvartui prasiveržti iš naujo. Ji sušuko Kastorui: 

— Vardan meilės, kuria mylėjai mano vyrą, prisiek, kad jo vaikų 
gyvybę ginsi savo gyvybe ir atkeršysi už jo mirtį! Tai buvo paskuti- 
nis jo įsakymas tau. 

Kastoras, pravirkęs bene pirmą kartą nuo savo vaikystės, pri- 
siekė įvykdysiąs įsakymą. 

Jei paklausite, kodėl su mumis nėjo Livila, atsakysiu, kad jai ką 
tik buvo gimę dvynukai; beje, jų tėvas, atrodo, buvo Sejanas. Jei 
paklausite, kodėl nėjo mano motina, atsakysiu, kad Tiberijus su 
Livija neleido jai net laidotuvėse dalyvauti. Jei veriantis sielvartas 
neleidžia dalyvauti jiems, mirusiojo senelei ir įtėviui, tai, aišku, 
neįmanoma, kad dalyvautų ji, mirusiojo motina. Jie pasielgė iš- 
mintingai, kad patys nepasirodė. Jei būtų pasirodę, net apsimes- 
dami sielvartaują, liaudis tikrai būtų juos užpuolusi; manau, kad 
sargyba irgi būtų palaikiusi liaudį ir nė piršto nepajudinusi jiems 
apginti. Tiberijus nepasirūpino netgi tais dalykais, kurie buvo įpras- 
ti net laidojant anaiptol ne tokius iškilius asmenis: nebuvo Klau- 
dijų ir Julijų giminės mirusiųjų kaukių, ant lovos nebuvo padėtas, 
kaip įprasta, paties mirusiojo atvaizdas, nuo kalbėtojų tribūnos 
nebuvo pasakyta jokia laidotuvių kalba, negiedamos jokios laido- 
tuvių giesmės. Tiberijus teisinosi tuo, kad laidotuvės jau įvyko 
Sirijoje ir kad dievai įsižeistų, jei apeigos būtų pakartotos. Bet 
niekada Romoje nebuvo tokio vieningo ir nuoširdaus sielvarto 
kaip tą naktį. Marso laukas spindėjo nuo deglų, o minia aplink 
Augusto kapavietę, kurioje urną pagarbiai padėjo Kastoras, buvo 
tokia tanki, kad daug žmonių liko mirtinai sutraiškyta. Visur žmo- 
nės kalbėjo, kad Roma pražuvo ir kad neliko jokios vilties, nes 
Germanikas buvo paskutinė jų atrama prieš engėjus, ir dabar štai 
Germanikas niekšingai nužudytas. Agripiną supo pagarba ir gai- 
lestis, už vaikų saugumą buvo kalbamos maldos. 

Po kelių dienų Tiberijus paskelbė kreipimąsi, kuriame sako- 
ma, kad nors daug žymių romėnų žuvo už tėvynę, nieko nebuvo 
taip visuotinai ir širdingai gedima kaip jo brangaus sūnaus. Bet 
dabar jau laikas žmonėms atitokti ir grįžti prie kasdienių darbų: 
kunigaikščiai mirtingi, o tėvynė amžina. Nepaisant to, Kvailių šven- 


tė gruodžio pabaigoje praėjo be įprastinių juokų ir linksmybių, 


264 ROBERT GRAVES 


gedulas nesibaigė ir normalus viešasis gyvenimas neprasidėjo iki 
pat Didžiosios Motinos šventės balandį. Tiberijaus įtarimai dabar 
buvo nukreipti į Agripiną. Rytą po laidotuvių ji atėjo pas jį į rū- 
mus ir be baimės pasakė, kad kol neįrodys esąs nekaltas ir neat- 
keršys Pizonui ir Plancinai, ji laikys Tiberijų kaltu dėl savo vyro 


mirties. Jis nutraukė ją graikiškomis eilėmis: 


O jei nebūtum karalienė, 


Ar jaustumeis auka? 


Pizonas kurį laiką negrįžo į Romą. Jis pasiuntė į priekį savo 
sūnų, kad užtartų jį Tiberijui, o pats nuvyko pas Kastorą, kuris 
tuo metu vėl su kariuomene grįžo prie Danubijaus. Jis tikėjosi, 
jog Kastoras bus jam dėkingas, kad pašalino jo varžovą kovoje dėl 
įpėdinystės, ir noriai patikės Germaniko išdavystės istorija. Kas- 
toras atsisakė jį priimti ir viešai pasakė Pizono pasiuntiniui, kad 
jei sklandantys gandai tikri, tai jis turės, kaip prisiekė, atkeršyti 
Pizonui už brangaus brolio mirtį ir kad Pizonui patartų laikytis 
nuošaliau, kol aiškiai neįrodė savo nekaltumo. Tiberijus priėmė 
Pizono sūnų nei ypatingai prielankiai, nei neprielankiai, tarsi no- 
rėdamas parodyti liksiąs nešališkas, kol Germaniko mirtis nebus 
oficialiai ištirta. 

Galop Pizonas su Plancina'pasirodė Romoje. Jie atplaukė Ti- 
beriu ir su gausia palyda išsilaipino prie Augusto kapavietės, kur 
vos nekilo riaušės, kai jie su plačiomis šypsenomis nudrožė per 
netrukusią susirinkti priešiškai nusiteikusių žmonių minią ir įlipo 
į papuoštą vežimą, traukiamą gerai parinktų baltų kresnų trum- 
pakojų galų arklių, kuris laukė jų ant Flaminijaus kelio. Pizonas 
turėjo namą su langais į forumą, ir šis taip pat buvo išpuoštas. 
Jis pakvietė visus savo draugus ir giminaičius į puotą atšvęsti 
savo sugrįžimo ir tuo sukėlė daug šurmulio — vien siekdamas 
parodyti Romos žmonėms, kad jų nebijo ir pasitiki Tiberijaus 
bei Livijos parama. Tiberijus planavo padaryti taip, kad Pizonas 
būtų teisiamas paprastame baudžiamajame teisme, o jo kaltin- 


toju būtų paskirtas toks senatorius, kuriuo būtų galima pasi- 


DVIDEŠIMTO AMŽIAUS AUKSO FONDAS 265 


kliauti, kad kaltins nevykusiai, prieštaraudamas pats sau ir ne- 
pateikdamas tinkamų įrodymų savo kaltinimams pagrįsti, taip, 
kad procedūra pasibaigtų išteisinimu. Tačiau Germaniko drau- 
gai, ypač trys senatoriai, kurie su juo buvo Sirijoje ir grįžo su 
Agripina, pasipriešino Tiberijaus pasirinkimui. Tiberijus galop 
buvo priverstas pats teisėjauti byloje, be to, senate, kur Germa- 
niko draugai galėjo būti ramūs, kad gaus visą reikalingą paramą. 
Senatas nubalsavo dėl ypatingų priemonių Germaniko atmini- 
mui įamžinti — kenotafų, memorialinių arkų, pusdievio pager- 
bimo ritualų, kurių Tiberijus nedrįso vetuoti. 

Kastoras vėl sugrįžo nuo Danubijaus, ir nors jam buvo paskirta 
ovacija (mažesnysis triumfas) už tai, kaip susitvarkė su Marobo- 
du, užuot jojęs į Miestą su vainiku ant galvos, jis atėjo pėsčias kaip 
privatus asmuo. Aplankęs tėvą, jis nuėjo tiesiai pas Agripiną ir 
prisiekė jai, kad galinti juo pasikliauti, jis prižiūrės, kad teisingu- 
mas būtų įvykdytas. 

Pizonas prašė jį ginti keturis senatorius; trys iš jų atsiprašė ser- 
gą ar nesugebą, o ketvirtasis, Galas, pasakė, kad niekada negynė 
jokio žmogžudyste kaltinamo asmens, kuris išties atrodė kaltas, 
nebent tai būtų proga įsiteikti imperatoriaus šeimai. Kalpurnijus 
Pizonas, nors nedalyvavo dėdės puotoje, pasisiūlė jį ginti dėl šei- 
mos garbės, o kiti trys prisidėjo vėliau, nes buvo tikri, jog Tiberi- 
jus išteisins Pizoną, kad ir kokie būtų įrodymai, o vėliau jiems bus 
atlyginta už teisme suvaidintą vaidmenį. Pizonas buvo patenkin- 
tas, kad teis pats Tiberijus, nes Sejanas jį patikino, jog viskas bus 
sutvarkyta kaip reikiant: Tiberijus apsimes esąs labai griežtas, bet 
galop atidės teismą sine die dėl naujų įrodymų. Martina, pagrindi- 
nė liudytoja, jau buvo pašalinta iš kelio — Sejano šnipai ją pa- 
smaugė, — ir kaltintojams dabar buvo sunku ką nors beįrodyti. 

Kaltinimui buvo skirtos tik dvi dienos; žmogus, iš pat pra- 
džių parinktas taip, kad supainiotų bylą Pizono naudai, pradėjo 
kalbą ir kaip išmanydamas stengėsi veltui gaišti laiką kaltinda- 
mas jį pasenusiais dalykais — neteisingu valdymu ir korupcija 
Ispanijoje valdant Augustui. Tiberijus leido jam tęsti šiuos su 
byla nesusijusius tauškalus keletą valandų, kol senatas, trypda- 

mas kojomis, kosėdamas ir barškindamas rašomosiomis lente- 
lėmis, priminė, kad derėtų kviesti pagrindinius liudytojus, nes 
kitaip bus bėdos. Visi keturi Germaniko draugai buvo gerai pa- 
siruošę, kiekvienas iš eilės pakilo ir davė parodymus, kad Pizo- 
nas žlugdė karinę drausmę Sirijoje, kad įžeidžiamai elgėsi su 
Germaniku ir jais pačiais, kad neklausė įsakymų, rezgė intrigas 
su Vononesu, engė provincijos žmones. Jie kaltino Pizoną nu- 
žudžius Germaniką nuodais ir raganavimu, o po jo mirties at- 
našavus padėkos aukas ir pagaliau užpuolus provinciją su netei- 
sėtai surinkta asmenine kariauna. 

Pizonas neneigė kaltinimų karinės drausmės žlugdymu, Ger- 
maniko įžeidinėjimu bei neklausymu ir provincijos gyventojų en- 
gimu, tik pasakė, kad jie perdėti. Bet jis pasipiktinęs atmetė kal- 
tinimą nuodijimu ir raganavimu. Kaltintojai, bijodami skeptiško 
juoko, neminėjo antgamtinių reiškinių Antiochijoje, be to, nega- 
lėjo apkaltinti Pizono susimokius su Germaniko namų tarnais bei 
vergais, nes jau buvo išaiškinta, kad su žmogžudyste jie nieko ben- 
dra neturėjo. Tad Pizonas buvo apkaltintas apnuodijęs Germani- 
ko maistą, kai sėdėjęs šalimais per puotą paties Germaniko na- 
muose. Pizonas išjuokė šį kaltinimą: kokiu būdu jis galėjęs tai 
padaryti niekieno nepastebėtas, kai visas stalas, jau nekalbant apie 
padavėjus, stebėjęs kiekvieną jo judesį? Gal burtais? 

Jis laikė rankose ryšulėlį laiškų: iš jų dydžio, spalvos ir to, kaip 
jie buvo surišti, visi suprato, kad tai Tiberijaus laiškai. Germani- 
ko draugai pareikalavo, kad būtų perskaityti visi nurodymai, ku- 
riuos Pizonas gavo iš Romos. Pizonas atsisakė motyvuodamas tuo, 
kad jie užantspauduoti sfingės antspaudu (anksčiau priklaususiu 
Augustui), tad yra „slapti ir konfidencialūs“: juos perskaityti būtų 
išdavystė. Tiberijus atmetė reikalavimą sakydamas, kad skaityti 
laiškus, kuriuose nėra nieko svarbaus, būtų laiko gaišinimas. Se- 
natas nieko daugiau padaryti negalėjo. Pizonas perdavė laiškus 
Tiberijui kaip ženklą, kad patiki jam savo gyvybę. 

Iš lauke stovinčios minios, kuriai buvo pranešinėjama apie teis- 
mo eigą, pasigirdo pasipiktinimo šūksniai, ir pro langą atsklido 
gergždžiantis balsas: 

— Mieli ponai, jis gali pasprukti nuo jūsų, bet nuo mūsų nepa- 
spruks! 

Pasiuntinys pranešė Tiberijui, kad minia pagriebė kelias Pi- 
zono statulas ir jau neša prie Aimanų laiptų sudaužyti. Aimanų 
laiptai buvo Kapitolijaus papėdėje — paprastai ten būdavo sude- 
dami nusikaltėlių lavonai prieš nuvelkant su kabliu gerklėje prie 
Tiberio ir paskandinant. Tiberijus įsakė atimti statulas ir grą- 
žinti kur stovėjusios. Bet pasiskundė negalįs tokiomis sąlygomis 
teisti toliau ir atidėjo posėdį iki vakaro. Pizonas buvo išvestas su 
sargyba. 

Plancina, iki tol priesaikavusi, kad ir koks būtų nuosprendis, 
dalytis vyro lemtimi ir, jeigu reikia, su juo numirti, dabar suneri- 
mo. Ji nusprendė gintis atskirai ir tikėjosi, kad Livija, su kuria 
artimai draugavo, ją ištrauks. Pizonas nieko nežinojo apie šią iš- 
davystę. Kai teismas buvo pratęstas, Tiberijus neparodė Pizonui 
jokių prielankumo ženklų, ir nors pasakė kaltintojams, kad jie 
turi gauti tikresnių nunuodijimo įrodymų, perspėjo Pizoną, kad 
jam niekada nebus atleista už bandymą atgauti provinciją ginklu. 
Tą vakarą, grįžęs į namus, Pizonas užsidarė savo kambaryje, o kitą 
rytą buvo rastas nudurtas, šalimais gulėjo jo kalavijas. Tiesą sa- 
kant, tai nebuvo savižudybė. 

Mat Pizonas pasilaikė sau labiausiai inkriminuojantį laišką — 
tą, kurį jam savo ir Tiberijaus vardu parašė Livija ir neužantspau- 
davo sfingės antspaudu (juo naudojosi tik Tiberijus). Pizonas pa- 
sakė Plancinai, kad tas laiškas padės derėtis dėl jųdviejų gyvybės. 
Plancina nuėjo pas Liviją. Livija paprašė palaukti, kol pasitars su 
Tiberijumi. Ir tada Tiberijus su Livija pirmą kartą atvirai susiki- 
virčijo. Tiberijus siuto ant Livijos, kad parašė tą laišką, o Livija 
sakė, kad jis pats kaltas neleidęs jai pasinaudoti sfingės antspau- 
du, ir nusiskundė, jog pastaruoju metu jis su ja elgiasi įžūliai. Ti- 
berijus paklausė, kuris iš jų imperatorius — jis ar ji? Livija atsakė, 
kad jei jis imperatorius, tai tik iš jos malonės ir kad neišmintinga 
su ja elgtis šiurkščiai, nes ji kaip sugebėjo jį iškelti, taip ras būdų 
ir nuversti. Iš piniginės ji išsitraukė laišką ir pradėjo skaityti: tai 


buvo senas laiškas, kurį Tiberijui esant Rode jai buvo parašęs Au- 

gustas. Jis kaltino Tiberijų išdavyste, žiaurumu ir žvėriškumu ir 
sakė, kad jei Tiberijus nebūtų jos sūnus, negyventų nė dienos. 

— Tai tik nuorašas, — pasakė ji. — Bet saugioje vietoje turiu ori- 
ginalą. Tai tik vienas iš daugelio panašių laiškų. Tau nepatiktų, jei 
jie keliautų iš rankų į rankas senate, ar ne? 

Tiberijus susivaldė ir atsiprašė pasikarščiavęs; aišku, pasakė, jie 
abu gali pražudyti vienas kitą, todėl pyktis kvaila. Bet kaip jis ga- 
lėtų išgelbėti Pizonui gyvybę, ypač pasakęs, kad jei bus įrodyta, 
jog jis surinko kariuomenę ir mėgino jėga atgauti Siriją, tai mir- 
ties bausmė neišvengiama, be jokios vilties sulaukti malonės? 

— Bet Plancina netelkė jokios kariuomenės, ar ne? 

— Neįžvelgiu, ką tai turi bendra. Aš negaliu atgauti laiško iš 
Pizono vien pažadėjęs pasigailėti Plancinos. 

— Jei pažadi pasigailėti Plancinos, aš susigrąžinsiu laišką iš Pi- 
zono: palik tai man. Jei Pizonas žus, viešoji nuomonė bus užganė- 
dinta. O jei bijai pasigailėti Plancinos savo atsakomybe, gali saky- 
ti, kad ją užtariau aš. Tai bus teisinga, nes prisipažįstu, kad į šią 
košę įklimpome dėl mano laiško. 

Taigi Livija nuėjo pas Planciną ir pasakė, kad Tiberijus atsisakąs 
paklusti protui ir verčiau paaukosiąs motiną liaudies neapykantai 
nei rizikuosiąs savo kailiu gindamas draugus. Daugiausia, ką ji ga- 
lėjusi iš jo išpešti, tai nenorom duotas pažadas dovanoti Plancinai, 
jei laiškas bus grąžintas. Tad Plancina nuėjo pas Pizoną su Tiberi- 
jaus laišku, kurį suklastojo Livija, ir pasakė, kad viskas kuo gražiau- 
siai sutarta ir gautas pažadas juos išteisinti. Kai Pizonas mainais 
ištiesė jai laišką, ji smeigė jam durklu į gerklę. Kol jis merdėjo, ji 
pamirkė kraujyje jo kalavijo smaigalį, įspraudė ginklą rankon ir 
paliko jį. Paskui nunešė abu laiškus Livijai, kaip ir buvo sutarta. 

Kitą dieną senate Tiberijus perskaitė pareiškimą, kurį, jo žo- 
džiais, Pizonas parašęs prieš nusižudydamas. Jame Pizonas teigia 
neprisiimąs kaltės, tikina esąs ištikimas Livijai ir Tiberijui ir mal- 
dauja apginti jo sūnus, nes jie nedalyvavo įvykiuose, kuriais jis 
kaltinamas. Tada prasidėjo Plancinos teismas. Įrodyta, kad ją žmo- 
nės matė Martinos draugijoje, taip pat įrodyta, kad Martina buvo 
nuodytoja. Paaiškėjo, kad ruošiant laidoti Martinos kūną, plau- 

kuose buvo rasta įrišta fialė nuodų. Senasis Pomponijus, Germa- 
niko pasiuntinys, paliudijo apie dvokiančius palaikus, pakištus na- 
muose, ir kad Germanikui išvykus buvo apsilankiusios Plancina 
su Martina; Tiberijaus klausinėjamas, jis davė išsamius parody- 
mus apie vaidenimąsi. Niekas nestojo ginti Plancinos. Ši gynėsi 
su ašaromis ir priesaikomis, sakė nieko nežinojusi apie Martinos, 
kaip nuodytojos, šlovę ir reikalų su ja turėjusi tik tiek, kad pirkusi 
kvepalus. Ji tvirtino, kad į Germaniko namus su ja buvo atėjusi ne 
Martina, bet vieno karininko žmona. Argi tai nusikaltimas nueiti 
pas ką nors į svečius, bet netikėtai rasti namuose tik mažą berniu- 
ką? Kas dėl Agripinos įžeidinėjimo, ji nuoširdžiai gailisi ir nusiže- 
minusi maldauja Agripiną atleisti; bet ji klausiusi vyro įsakymų, 
kaip žmona kad privalo daryti, ir, be to, jos vyras buvo sakęs, kad 
Agripina su Germaniku rengia sąmokslą prieš senatą, tad ji dariu- 
si tai, ko iš jos buvo tikimasi, su dar didesniu noru. 

Tiberijus apibendrino. Pasakė, kad dėl Plancinos kaltės yra abe- 
jonių. Atrodo, jos ryšys su Martina įrodytas, taip pat įrodyta, kad 
Martina buvo nuodytoja. Bet ar tai buvo nusikalstamas ryšys, lie- 
ka neaišku. Kaltintojai teismui nepateikė nei fialės, rastos Marti- 
nos plaukuose, nei jokio įrodymo, kad fialėje buvo nuodai; o ten 
galėjo būti, pavyzdžiui, vaistai nuo nemigos ar koks afrodiziakas. 
Jo motina Livija labai vertinanti Plancinos būdą ir pageidaujanti, 
kad senatas jos nepasmerktų, jei įrodymai nėra akivaizdūs; mat 
sapne jai pasirodžiusi jos mylimo vaikaičio dvasia ir maldavusi 
neleisti nekaltiems kentėti dėl vyro ar tėvo nusikaltimų. 

Plancina buvo išteisinta, iš dviejų Pizono sūnų vienam buvo 
leista paveldėti tėvo turtą, o kitas, dalyvavęs susirėmime Kilikijo- 
je, buvo ištremtas tik keleriems metams. Vienas senatorius pasiū- 
lė viešai atsidėkoti mirusiojo didvyrio šeimai — Tiberijui, Livijai, 
mano motinai Antonijai, Agripinai ir Kastorui, — kad atkeršijo už 
jo mirtį. Šis siūlymas jau buvo teikiamas balsuoti, kai mano drau- 
gas prokonsulas, dar prieš Furijų buvęs Afrikos valdytoju, pateikė 
pataisą. Jis pareiškė, kad siūlymas neišsamus: praleistas vienas svar- 
bus vardas, mirusiojo didvyrio brolio Klaudijaus, kuris daugiau 


už kitus padarė, kad kaltinimas būtų deramai parengtas, o liudy- 

tojai apsaugoti nuo užpuolimo. Tiberijus patraukęs pečiais nusi- 
stebėjo, kad pagalbos buvo kreiptasi į mane; jei būtų apsieita be 
manęs, galbūt kaltinimai Pizonui būtų buvę pateikti aiškiau. (Tikra 
tiesa, aš vadovavau brolio draugų pasitarimui ir sprendžiau, ko- 
kius parodymus turi duoti kiekvienas liudytojas. Aš, beje, pata- 
riau nekaltinti Pizono įdėjus nuodų per pokylį savo paties ranko- 
mis, bet jie nekreipė dėmesio. Ir aš viename ūkyje netoli savo 
vilos prie Kapujos laikiau saugiai paslėptus Pomponijų su vaikai- 
čiais bei tris brolio atleistinius. Aš taip pat mėginau paslėpti Mar- 
tiną pažįstamo pirklio namuose Brundizijuje, bet Sejanas ją atse- 
kė.) Ką gi, Tiberijus leido įtraukti mano vardą, bet tai man nieko 
nereiškė palyginti su tuo, kaip man atsidėkojo Agripina: ji prisi- 
pažino dabar suprantanti, ką turėjo omenyje Germanikas, kai prieš 
pat mirtį jai pasakė, kad tikriausias draugas, kokį jis kada nors 
turėjo, — tai vargšas jo brolis Klaudijus. 

Nusiteikimas prieš Liviją buvo toks stiprus, kad Tiberijus pasi- 
naudojo juo kaip pretekstu vėl neprašyti senato patvirtinti titulą, 
kurį taip dažnai jai žadėjo. Visiems rūpėjo, kodėl senelė taip ma- 
loniai bendrauja su vaikaičio žudike ir gelbsti ją nuo senato kerš- 
to. Atsakymas galėjo būti tik toks: senelė pati sukurstė žmogžu- 
dystę, ir dabar jai taip gėda, kad nužudytojo žmona ir vaikai ilgai 


jo nepergyvens. 


Dvidešimt antras skyrius 


(T edasnias buvo negyvas, bet Tiberijus nesijautė saugesnis nei 
anksčiau. Sejanas vis paporindavo, ką vienas ar kitas žymus asmuo 
per Pizono teismą jam pakuždėjęs prieš Tiberijų. Kartą pasakęs 
apie savo kareivius: „Tegul manęs bijo, jei tiktai klauso“, — dabar 
jis tarė Sejanui: „Tegu manęs neapkenčia, jei tiktai bijo“. Tris rai- 
telius ir du senatorius, kurie garsiausiai jį kritikavo, Tiberijus nu- 
baudė mirtimi, metęs absurdišką kaltinimą, kad jie neva apsi- 
džiaugė išgirdę apie Germaniko mirtį. Skundėjai pasidalijo jų turtą. 

Maždaug tuo metu vyriausiasis Germaniko sūnus Neronas* su- 
laukė pilnametystės, ir nors neteikė daug vilčių, kad bus toks pat 
vykęs karys ar gabus valdytojas kaip tėvas, jis paveldėjo gerą tėvo 
išvaizdą bei malonų būdą, ir Miestas daug iš jo tikėjosi. Visi džiau- 
gėsi, kai jis vedė Kastoro ir Livilos dukterį, kurią iš pradžių vadi- 
nome Helena dėl jos stulbinančio grožio (jos tikrasis vardas buvo 
Julija), o vėliau Heluona, tai yra Rajūne, nes persirijimu ji visą 
savo grožį sugadino. Neronas buvo Agripinos numylėtinis. Šei- 
ma, kaipo Klaudijų giminės, susidėjo iš gerųjų ir blogųjų, anot 
baladės žodžių, „iš saldžiųjų ir laukinių obuolių“. Pastarųjų buvo 
daugiau. Iš devynių vaikų, kuriuos Agripina išnešiojo Germani- 
kui, trys numirė maži — dvi mergaitės ir berniukas — ir, mano 
manymu, tas berniukas bei vyresnioji mergaitė buvo geriausi iš 
devynių. Berniukas, miręs per savo aštuntąjį gimtadienį, buvo toks 
Augusto numylėtinis, kad senis laikė jo portretą Kupidono apdaru 
savo miegamajame ir kas rytą vos išlipęs iš lovos jį pabučiuodavo. 


O iš likusių vaikų tik Neronas buvo gero būdo. Druzas buvo niū- 


* Šito Nerono nedera painioti su Neronu, kuris tapo imperatoriumi. — R. G. 

rus, nervingas ir lengvai palinkstantis į bloga. Druzila buvo tokia 
pat. Kaligula, Agripinila ir jauniausioji, kurią vadinome Lesbija, 
buvo visiškai blogi, kaip, regis, ir jaunesnioji mirusi mergaitė. Ta- 
čiau Miestas apie visą šeimą sprendė iš Nerono, nes lig tol tik jis 
vienas buvo tiek suaugęs, kad padarytų įspūdį visuomenei. Kali- 
gulai tebuvo devyneri metai. 

Vieną dieną, man būnant Romoje, labai sunerimusi atėjo Agri- 
pina ir paklausė patarimo. Ji sakė: kad ir kur beeitų, jaučiasi seka- 
ma, ir tai jai varo ligą. Ar aš nežinąs, kas dar, be Sejano, daro įtaką 
Tiberijui? Ji buvo tikra, kad jis nusprendęs ją nužudyti arba iš- 
tremti, jei tik rastų mažiausią kliaudą. Aš pasakiau žinąs tik du 
žmones, kurie gali teigiamai paveikti Tiberijų. Vienas jų Kokcėjus 
Nerva, o kitas — Vipsanija. Tiberijus taip ir nesugebėjo meilės 
Vipsanijai išrauti iš savo širdies. Vipsanijai ir Galui gimė vaikaitė, 
kuri penkiolikos metų pasidarė labai panaši į Vipsaniją, kai ši bu- 
vo Tiberijaus žmona. Tiberijus negalėjo pakęsti minties, kad ją 
vestų kas nors kitas, o ne jis, ir nevedė tik todėl, kad ji buvo Kas- 
toro dukterėčia, tad tokios vedybos formaliai būtų kraujomaiša. 
Todėl jis paskyrė ją vyriausiąja vestale į neseniai mirusios Okcijos 
vietą. Pasakiau Agripinai, kad jei susidraugautų su Kokcėjumi ir 
Vipsanija (kuri, kaip Kastoro motina, padarytų viską, kad jai pa- 
dėtų), tai ji ir jos vaikai būtų saugūs. Ji paklaūsė mano patarimo. 
Vipsanija ir Galas, kurie jos labai gailėjo, leido jai laisvai jaustis jų 
namuose bei trijose kaimo vilose ir labai rūpinosi vaikais. Pavyz- 
džiui, Galas parinko berniukams naujus mokytojus, nes Agripina 
įtarė, kad senieji yra Sejano šnipai. Iš Nervos naudos tebuvo ne- 
daug. Jis buvo teisininkas ir didžiausias sutarčių teisės autoritetas, 
ta tema parašęs kelias knygas, bet visais kitais atžvilgiais toks išsi- 
blaškęs ir nenuovokus, kad atrodė beveik mulkis. Jis buvo malo- 
nus su Agripina, kaip ir su visais, bet nesuprato, ko ji iš jo tikisi. 

Deja, Vipsanija greitai mirė, ir tai akivaizdžiai paveikė Tiberijų. 
Jis nebesistengė kaip nors paslėpti savo ištvirkimo, apie kurį sklan- 
dančius gandus visi vengė suprasti pažodžiui. Kai kurie jo iškrypi- 
mai buvo tokie skandalingi ir baisūs, kad niekas nebūtų galėjęs 


suderinti jų su Romos imperatoriaus, Augusto išrinkto įpėdinio, 

orumu. Dabar jo draugijoje nebuvo saugi jokia moteris nei ber- 
niukas, net senatorių žmonos ir vaikai; ir jei jiems rūpėjo sava ar 
vyro, tėvo gyvybė, jie privalėjo noriai daryti tai, ko iš jų tikimasi. 
Tačiau viena moteris, konsulo žmona, po to draugų akivaizdoje 
nusižudė pasakiusi, kad buvo priversta gelbėti savo jauną dukrą 
nuo Tiberijaus geidulių sutikdama pati save parduoti — kas ir šiaip 
jau buvo pakankamai gėdinga, — bet senas ožys, pasinaudojęs jos 
nuolankumu, privertė daryti tokias šlykštybes, kad ji verčiau mirs 
nei gyvens su tokiais prisiminimais. 

Tuo metu plito populiari dainelė, prasidedanti žodžiais: „Ko- 
dėl, ak, kodėl senasis ožys...“ Man gėda toliau cituoti, nes ji buvo 
tokia pat sąmojinga, kaip ir nešvanki; manyta, kad ją sudėjo pati 
Livija. Ji buvo sukūrusi nemažai panašių satyrų apie Tiberijų ir 
platino jas per Urgulaniją. Livija žinojo, kad anksčiau ar vėliau jos 
jį pasieks, o jis labai jautriai reaguoja į pašaipą, todėl manė, kad 
kol jausis nesaugus, nedrįs nesilaikyti susitarimo su ja. Be to, da- 
bar ji kaip išmanydama stengėsi būti maloni Agripinai ir netgi 
pasakė jai kaip paslaptį, kad Tiberijus vienas davęs nurodymus 
Pizonui užpjudyti Germaniką. Agripina ja nepasitikėjo, bet buvo 
aišku, kad Livija ir Tiberijus nusiteikę priešiškai vienas kito atžvil- 
giu, ir ji man sakė, kad jei reikėtų pasirinkti vieno ar kito globą, ji 
rinktųsi Liviją. Aš buvau linkęs sutikti su Agripina. Pastebėjau, 
kad nė vienas Livijos numylėtinis dar nebuvo tapęs Tiberijaus skun- 
dėjų auka. Bet baiminausi to, kas gali įvykti, jei Livija mirtų. 

Ypač bloga lemiantis ženklas man atrodė, nors ir negalėjau pa- 
aiškinti kodėl, stiprus ryšys tarp Livijos ir Kaligulos. Kaligula ap- 
skritai mokėjo elgtis tik dvejopai: arba įžūliai, arba vergiškai nuo- 
lankiai. Pavyzdžiui, su Agripina, mano motina, manimi, savo bro- 
liais ir Kastoru jis buvo įžūlus. Su Sejanu ir Tiberijumi, ir Livila — 
paklusnus. Bet su Livija jis elgėsi kažkaip kitaip, sunku nusakyti. 
Jis atrodė esąs kone jos meilužis. Tai nebuvo įprastinis švelnus 
mažo berniuko ir jį lepinančios senelės ar prosenelės ryšys, nors 
tiesa, kad jis sykį labai stengėsi perrašinėdamas jai meilius pos- 
mus septyniasdešimt penktojo gimtadienio proga, o ji nuolat jam 


duodavo dovanų. Žodžiu, man kilo stiprus įtarimas, kad juos sie- 

ja kažkokia nemaloni paslaptis, bet nenoriu pasakyti, kad būta 
kokių nors nepadorių santykių. Agripina man sakė jaučianti tą 
patį, bet nieko konkretaus išsiaiškinti negalėjo. 

Vieną dieną pradėjau suprasti, kodėl Sejanas toks mandagus su 
manimi. Jis pasiūlė sužadėti savo dukterį su mano sūnumi Druzi- 
lu. Man pačiam atrodė, kad mergaitei, kuri atrodė mielas padarė- 
lis, nepasisekė, jei ją norima suporuoti su Druzilu, kuris, kaskart 
jį sutikus, pasirodydavo man vis didesnis stuobrys. Bet negalėjau 
šito pasakyti. Juo labiau negalėjau pasakyti, kad man nemaloni 
pati mintis per vedybas susigiminiuoti, kad ir ne taip artimai, su 
tokiu niekšu kaip Sejanas. Jis pastebėjo, kad aš dvejoju prieš atsa- 
kydamas, ir paklausė, ar aš nemanąs, kad tokia sąjunga žemintų 
mano šeimos orumą. Aš sumikčiojau ir pasakiau ne, tikrai ne: jo 
Elijų giminės šaka labai garbinga. Mat Sejaną, nors jis buvo tik 
paprasto kaimo raitelio sūnus, ankstyvoje jaunystėje įsūnijo tur- 
tingas senatorius iš Elijų šeimos, konsulas, palikęs jam visus savo 
pinigus. Su tuo įvaikinimu buvo susijęs skandalas, bet galop liko 
faktas, kad Sejanas yra Elijus. Jis susirūpinęs spaudė mane pasa- 
kyti, kodėl dvejoju, ir sakė, kad jei nenoriu tų vedybų, jis gailisi 
apie jas užsiminęs, bet padarė tai, žinoma, tiktai Tiberijui pasiū- 
lius. Tad aš pasakiau jam, kad jei Tiberijus siūlo tokią sąjungą, aš 
mielai pritarsiu, o suabejojau daugiausia dėl to, kad ketverių me- 
tukų mergaitė atrodo per maža sužadėti su trylikamečiu berniu- 
ku, kuris turės sulaukti dvidešimt vienerių, kol galės teisiškai įtvir- 
tinti santuoką, be to, iki to laiko jis gali susisieti kitokiais santy- 
kiais. Sejanas nusišypsojo ir pasakė pasitikįs manim, jog prižiūrėsiu, 
kad vaikinas nepakliūtų į didelę bėdą. 

Išaiškėjus, kad Sejanas ketina susigiminiuoti su imperatoriaus 
šeima, Mieste kilo didelis šurmulys, bet visi pasiskubino pasvei- 
kinti ir jį, ir mane. Po kelių dienų Druzilas buvo negyvas. Jis buvo 
rastas sode už krūmo vienuose Pompėjų namuose, į kuriuos buvo 
pakviestas iš Herkulanėjo paviešėti pas Urgulanilos draugus. Jo 
gerklėje buvo įstrigusi nedidelė kriaušytė. Per kvotą buvo nusta- 
tyta, kad kažkas matęs jį mėtant kriaušę į orą ir mėginant pagauti 


ją burna: be jokių abejonių, jo mirtis esanti nelaimingas atsitiki- 

mas. Bet niekas tuo netikėjo. Buvo aišku, jog Livija, su kuria ne- 
buvo tartasi dėl vieno iš jos provaikaičių vedybų, pasirūpino, kad 
vaikas būtų pasmaugtas, o paskui į jo gerklę įkišta kriaušė. Kaip 
įprasta tokiais atvejais, kriaušės medis buvo apkaltintas žmogžu- 
dyste ir nuteistas išrauti ir sudeginti. 

Tiberijus paprašė senatą skirti Kastorą liaudies tribūnu, o tai 
prilygo paskyrimui imperatoriaus įpėdiniu. Visi lengviau atsikvė- 
pė. Tai buvo suprasta kaip ženklas, kad Tiberijus nujaučia Sejano 
ambicijas ir nori jas suvaldyti. Kai nutarimas buvo priimtas, kažkas 
pasiūlė išrašyti jį aukso raidėmis ant senato sienų. Niekas nežino- 
jo, kad tokia garbė Kastorui buvo suteikta paties Sejano pasiūly- 
mu; jis užsiminė Tiberijui, jog Kastoras, Agripina, Livija ir Galas 
sudarę sąjungą, ir pasiūlė šį žingsnį kaip geriausią būdą išsiaiškinti, 
kas dar dedasi prie jų. Tai vienas iš Sejano draugų pasiūlė aukso 
įrašą, o vardai senatorių, kurie palaikė šį įspūdingą pasiūlymą, bu- 
vo įsidėmėti. Dabar Kastoras tapo populiaresnis tarp geresniųjų 
piliečių. Jis liovėsi girtuokliavęs — regis, Germaniko mirtis jį iš- 
blaivė, — ir nors toliau be saiko mėgaudavosi kraujo liejimu kalavi- 
jų kovose, rengdavosi prabangiai bei lažindavosi iš milžiniškų su- 
mų per kovos vežimų lenktynes, jis buvo sąžiningas magistratas ir 
ištikimas draugas. Aš su juo nedaug teturėjau reikalų, bet susitikus 
jis elgdavosi žymiai pagarbiau nei prieš Germaniko mirtį. 

Juoda neapykanta tarp jo ir Sejano visuomet grėsė išsiveržti 
kivirču, bet Sejanas saugojosi neprovokuoti tol, kol kivirčas ne- 
išeis jam į naudą. Dabar atėjo laikas. Sejanas nuėjo į rūmus pa- 
sveikinti Kastoro su paskyrimu ir rado jį darbo kambaryje su Li- 
vila. Ten nebuvo nei vergų, nei atleistinių, tad Sejanas galėjo saky- 
ti ką tinkamas. Tuo metu Livila jau buvo taip jį įsimylėjusi, kad jis 
galėjo pasikliauti, jog ji išduos Kastorą kaip kadaise Postumą — jis 
iš kažkur žinojo tą istoriją, — ir kartą šnekėdamiesi jie netgi pasi- 
gailėjo nesą imperatorius ir imperatorienė ir negalį elgtis kaip 
tinkami. Sejanas pasakė: 

— Na, Kastorai! Neblogai dėl tavęs pasidarbavau! Sveikinu! 

Kastoras susiraukė. Kastoru jį vadino tik keli artimieji. Jis gavo 


tą pravardę (rodos, jau minėjau) dėl panašumo į garsų gladiato- 

rių, bet ji prilipo, kai kartą susiginčijęs su vienu raiteliu jis nebe- 
susivaldė. Per pokylį raitelis jam tiesiai pasakė, kad jis girtas ir 
nieko nesugeba, o Kastoras, sušukęs: „Girtas ir nieko nesugebu, 
ar aš? Tuoj tau parodysiu, koks aš girtas ir kaip nieko nesuge- 
bu“, — šūstelėjo nuo savo minkštasuolio ir taip smogė raiteliui į 
pilvą, kad tas viską išvėmė. Tad dabar Kastoras pasakė Sejanui: 

— Niekam, išskyrus draugus ar sau lygius, neleidžiu savęs va- 
dinti pravarde, o tu man nei draugas, nei lygus. Tau aš Tiberijus 
Druzas Cezaris. Ir aš nežinau, kuo tu ten man nusipelnei. Ir man 
nereikia tavo sveikinimų, kad ir kokie jie būtų. Taigi nešdinkis. 

Livila pasakė: 

— Mano nuomone, taip įžeidinėti Sejaną yra bailumas, jau ne- 
minint nedėkingumo. Tu nori išspirti jį kaip šunį, kai jis ateina 
pasveikinti tavęs tapus tribūnu. Žinai, tavo tėvas niekad nebūtų 
tau skyręs tų pareigų, jei ne Sejano rekomendacija. 

Kastoras atrėmė: 

— Livila, tu kalbi niekus. Tas šlykštus šnipas susijęs su paskyri- 
mu ne daugiau nei mano eunuchas Ligdas. Jis tik apsimeta esąs 
svarbus. Ir pasakyk man, Sejanai, kuo čia dėtas bailumas? 

Sejanas atsakė: 

— Tavo žmona teisi. Tu bailys. Nedrįstum taip su manimi kal- 
bėti, jei nebūčiau išrūpinęs tau šio paskyrimo ir padaręs tavo as- 
mens neliečiamo. Puikiai žinai, kad sutraiškyčiau. 

— To tu ir nusipelnei, — pridūrė Livila. 

Kastoras pažvelgė vienam į veidą, paskui kitam ir lėtai pratarė: 

— Tai tarp judviejų kažkas yra, ar ne? 

Livila nusišiepė su panieka: 

— Ojei ir yra? Kuris geresnis vyras? 

Kastoras suriko: 

— Gerai, mažyte, pamatysim. Sejanai, tuo tarpu pamiršk, kad 
aš liaudies tribūnas, ir pasitelk kumščius. 

Sejanas susidėjo rankas. 

— Iškelk kumščius, sakau tau, baily. 

Sejanas nieko nepasakė, tad Kastoras smarkiai šėrė jam per 


veidą delnu. 

— Dabar eik lauk! 

Sejanas išėjo su ironiška paklusnumo mina, Livila nusekė iš 
paskos. 

Šis antausis nulėmė Kastoro likimą. Sejanas, nuėjęs pas Tibe- 
rijų, kol ant skruosto dar buvo matyti žymė, papasakojo nuvykęs 
pasveikinti Kastoro su paskyrimu, o tas buvęs girtas, trenkęs jam 
per veidą ir pasakęs: „Kaip smagu, kad dabar galiu tau užvožti 
nebijodamas gauti atgal. Ir gali pasakyti tėvui, kad taip bus kiek- 
vienam sumautam jo šnipui“. Kitą dieną, atėjusi pasiskųsti neva 
Kastoro sumušta, Livila tai patvirtino; sakė buvusi primušta, kai 
pasakiusi jam, kaip ji šlykštisi tuo, kad smogiama žmogui, kuris 
negali smogti atgal, ir kad įžeidinėjamas tėvas. Tiberijus jais pa- 
tikėjo. Kastorui jis nieko nesakė, bet Pompėjaus teatre pastatė 
bronzinę Sejano skulptūrą, o tai buvo išimtinė garbė dar gyvam 
žmogui. Tai turėjo reikšti, kad nepaisant tribūnystės Kastoras už- 
sitraukė Tiberijaus nemalonę (Sejanas su Livila paskleidė savą 
kivirčo versiją) ir kad Sejanas dabar vienintelis asmuo, kurio prie- 
lankumo verta siekti. Todėl buvo pagaminta daug statulos repli- 
kų, ir Sejano šalininkai pasistatė jas savo namų garbingoje vieto- 
je, Tiberijaus statulai iš dešinės; o Kastoro statulų buvo reta. 
Kastoro veide, sutikus tėvą, dabar taip aiškiai atsispindėjo ap- 
maudas, kad Sejano darbas visai palengvėjo. Jis pasakė Tiberijui, 
jog Kastoras klausinėjęs įvairių senatorių, ar paremtų jį, jei jis 
paimtų valdžią, ir kai kurie jau pažadėję padėti. Todėl tie, kurie 
Tiberijui atrodė pavojingiausi, buvo suimti apkaltinus gerai ži- 
nomu dalyku-— piktžodžiavimu prieš Augustą. Vienas buvo pa- 
smerktas myriop už tai, kad nuėjo išvietėn su auksine Augusto 
moneta rankoje. Kitas buvo apkaltintas, kad į parduodamų kai- 
mo vilos baldų sąrašą įtraukė ir Augusto statulą. Jis būtų buvęs 
nubaustas mirtimi, jei konsulas, teisėjavęs byloje, nebūtų papra- 
šęs Tiberijaus, kad balsuotų pirmas. Tiberijus gėdijosi balsuoti 
už mirties bausmę, tad žmogus buvo išteisintas, bet netrukus 
nuteistas pateikus kitą kaltinimą. 

Kastoras sunerimo ir kreipėsi į Liviją pagalbos prieš Sejaną. 
Livija liepė jam nebijoti: ji greitai grąžinsianti Tiberijui protą. 

Bet ji nepasitikėjo Kastoru kaip sąjungininku. Ji nuėjo pas Ti- 
berijų ir pasakė, jog Kastoras kaltina Sejaną, kad tas paleistu- 
vaująs su Livila ir piktnaudžiaująs Tiberijaus pasitikėjimu, jo var- 
du grasindamas turtuoliams, ir kad gviešiąsis valdžios; be to, 
Kastoras sako, kad jei Tiberijus greitai neatsikratys to niekšo, 
jis perims vadžias į savo rankas; ir kad jis kviečia ją bendradar- 
biauti. Šitaip išdėsčiusi reikalą, ji tikėjosi pakurstyti Tiberijų taip 
pat nepasitikėti Sejanu, kaip nepasitikėjo Kastoru, ir grąžinti 
seną priklausomybę nuo jos pačios. Bent jau kurį laiką jai tai 
sekėsi. Bet vėliau nelaimingas atsitikimas išsyk Tiberijų įtikino, 
kad Sejanas taip ištikimai atsidavęs, kaip dedasi esąs ir kaip iki 
tol rodė visi jo poelgiai. Vieną dieną su trimis ar keturiais drau- 
gais jie iškylavo oloje prie jūros, kai staiga pasigirdo dundesys ir 
dardėjimas, ola įgriuvo, žuvo keli tarnai, dar keli liko palaidoti 
po akmenimis, o išėjimas užverstas. Sejanas išrietęs nugarą už- 
virto ant Tiberijaus — jie abu liko sveiki, — kad apgintų nuo 
tolesnės griūties. Kai po valandos kareiviai juos atkasė, jis tebe- 
buvo toje pačioje padėtyje. Beje, tuokart ir Trasilas pagerino 
savo reputaciją: jis buvo sakęs Tiberijui, kad tą dieną apie vi- 
durdienį užeis tamsybių valanda. Trasilas buvo patikinęs Tiberi- 
jų, kad šis pergyvens Sejaną daugeliu metų ir kad Sejanas jam 
visai nepavojingas. Aš manau, kad Sejanas visą tą nutikimą ir 
surengė drauge su Trasilu, bet neturiu įrodymų; Trasilas nebuvo 
visiškai nepaperkamas, bet kai išpranašaudavo tai, kas patinka 
jo lankytojams, pranašystės išsipildydavo lygiai taip pat, kaip ir 
įprastos pranašystės. Tiberijus iš tiesų pergyveno Sejaną kele- 
riais metais. 

Tiberijus parodė visuomenei dar vieną nepasitenkinimo Kas- 
toru ženklą: senate pasmerkė jį už jo atsiųstą laišką. Kastoras 
atsiprašė nedalyvausiąs apeigose, kai senatas susirinks po vasa- 
ros atostogų, paaiškinęs, kad kiti valstybės reikalai jam sutruk- 
dė grįžti į Miestą laiku. Tiberijus su panieka pasakė: galėtum 
pamanyti, kad jaunikaitis kariaująs Germanijoje ar išvykęs di- 
plomatinio vizito į Armėniją, kai iš tiesų jį sulaikę „valstybės 


reikalai“ tesą plaukiojimas valtimi ir maudymasis Taracinoje. Gal- 

būt jis pats, jau pasiekęs gyvenimo saulėlydį, ir galėtų būti pa- 
teisintas, jei tarpais pasitrauktų iš Miesto: galėtum sakyti, kad 
ilgametė tarnystė valstybei kalaviju ir rašikliu jį išvargino. Bet 
kuo, jei ne įžūlumu, galėtum paaiškinti jo sūnaus gaišatį? Tai 
buvo labai neteisinga: Kastoras per senato atostogas buvo pa- 
siųstas parengti ataskaitą apie kranto gynybą ir negalėjo laiku 
surinkti visų duomenų, tad, užuot gaišęs laiką kelionei į Romą 
ir atgal į Taraciną, jis baigė vykdyti užduotį. 

Sugrįžęs Kastoras kone tuoj pat susirgo. Pagal požymius tai bu- 
vo ūmi džiova. Veidas neteko spalvos, jis prarado daug svorio ir 
pradėjo atsikosėti krauju. Kastoras parašė tėvui ir paprašė jį ap- 
lankyti — jis gyveno kitame rūmų gale, — nes suprato, kad miršta, 
ir prašė atleisti jam, jei kada būta kokių nuoskaudų. Sejanas pata- 
rė Tiberijui neiti: gal liga ir tikra, bet, kita vertus, gali būti ir taip, 
kad tai pasala jam nužudyti. Tad Tiberijus Kastoro neaplankė, o 
po kelių dienų šis mirė. 

Dėl Kastoro mirties nebuvo labai sielvartaujama. Jo smurtingas 
būdas ir žiaurūs įpročiai vertė Miestą nuogąstauti, kas atsitiktų, jei 
jis paveldėtų tėvo valdžią. Nedaug kas tikėjo, kad pastaruoju metu 
jis pasitaisė. Dauguma žmonių galvojo, kad tai tesąs akių dūmimas 
siekiant laimėti liaudies meilę ir kad atsidūręs tėvo vietoje jis be- 
mat taptų toks pat blogas. O dabar augo trys Germaniko sūnūs 
Druzas irgi jau sulaukė pilnametystės, — ir jie buvo neabejotini 
Tiberijaus įpėdiniai. Tačiau senatas iš pagarbos Tiberijui raudojo 
Kastoro taip garsiai, kaip tiktai galėjo, ir patvirtino jam tokius pat 
atminimo ženklus, kaip ir Germanikui. Tiberijus šiuokart neapsi- 
metinėjo sielvartaująs ir perskaitė Kastorui sukurtą panegiriką tvirtu 
skambiu balsu. Pamatęs ašaras, besiritančias kelių senatorių skruos- 
tais, jis kumštelėjo Sejanui ir garsiai pasakė: 

— Fui, čia trenkia svogūnais! 

Paskui Galas pakilo pagirti Tiberijaus, kad taip puikiai suvaldąs 
sielvartą. Jis prisiminė, kad net dieviškasis Augustas, kai dar gyve- 
no tarp jų mirtingojo pavidalu, taip atsidavė jausmams mirus Mar- 
celui, savo įsūniui (net ne tikram sūnui), kad dėkodamas senatui 


už užuojautą nesugebėjo suvaldyti jaudulio ir turėjo nutraukti kalbą 

vidury žodžio. O štai kalba, kurią jie ką tik išgirdo, yra tikras susi- 
valdymo pavyzdys. (Čia galiu pridurti, kad kai po keturių ar pen- 
kių mėnesių iš Trojos atvyko pasiuntiniai pareikšti Tiberijui užuo- 
jautos dėl jo vienatinio sūnaus mirties, Tiberijus jiems padėkojo: 
„O aš jums, ponai, reiškiu užuojautą dėl Hektoro mirties“.) Pas- 
kui Tiberijus liepė pakviesti Neroną ir Druzą. Jiems atvykus į se- 
natą, jis paėmė juos už rankos ir pristatė: 

— Mano ponai, prieš trejus metus šiuos betėvius vaikus atida- 
viau jų dėdės, mano brangaus sūnaus, kurio šiandieną taip grau- 
džiai gedime, globai, norėdamas, kad jis įsūnytų juos, nors turėjo 
du savo sūnus, ir išauklėtų vertus savo giminės tradicijos paveldė- 
tojus („Taigi, taigi!“ — pasigirdo iš Galo vietos ir visuotiniai ploji- 
mai.) Tačiau dabar, kai jį iš mūsų pasigrobė žiauri lemtis (aimana- 
vimai ir raudos), aš to paties prašau jūsų. Dievų akivaizdoje ir jūsų 
mylimos tėvynės akivaizdoje meldžiu priimti savo apsaugon ir glo- 
bon šiuos kilmingus Augusto provaikaičius, kilusius iš protėvių, 
kurių vardai ataidi Romos istorijoje: pasirūpinkite, kad jūsų ir 
mano pareiga jiems būtų tinkamai išpildyta. Vaikaičiai, šie sena- 
toriai dabar jums yra vietoj tėvų, o jūsų kilmė tokia, kad jums 
tekęs gėris ar blogis lems visos valstybės gerovę ar pragaištį. 

Bet užuot tuo ir baigęs, jis visą įspūdį sugadino pažįstama gies- 
mele su senais išsikvėpusiais žodžiais, kad norįs atsistatydinti ir 
atkurti respubliką, — te „konsulai ar kas kitas“ nuima „valdžios 
naštą“ nuo jo „pasenusių pečių“. Jei jis nenorėjo, kad Neronas ir 
Druzas (ar vienas kuris iš jų) būtų jo imperatoriškieji įpėdiniai, 
ką tada turėjo omenyje, jų likimą taip glaudžiai susiedamas su 
valstybės likimu? 

Kastoro laidotuvės buvo toli gražu ne tokios įspūdingos kaip 
Germaniko, nes labai nedaug kas nuoširdžiai sielvartavo, bet, kita 
vertus, kur kas prašmatnesnės. Visos Julijų ir Klaudijų giminių 
kaukės buvo nešamos procesijoje, pradedant nuo Enėjo, Julijų 
šeimos pradininko, ir Romulo, Romos įkūrėjo, o baigiant Ga- 
jaus, Liucijaus ir Germaniko kaukėmis. Julijaus Cezario kaukė 
irgi buvo nešama, nes, kaip ir Romulas, jis tebuvo pusdievis, o 


Augusto kaukės nebuvo, nes jis — viena iš vyriausiųjų dievybių. 

Sejanas ir Livila dabar turėjo nuspręsti, kaip įgyvendins savo 
siekį tapti imperatoriumi ir imperatoriene. Jų kelyje stovėjo ir 
turėjo būti pašalinti Neronas, Druzas bei Kaligula. Trys atrodė 
daugoka, jei norima pašalinti saugiai, bet, kaip pažymėjo Livila, 
jos senelė, siekdama valdžios Tiberijui, puikiai sugebėjo atsi- 
kratyti Gajaus, Liucijaus ir Postumo. O Sejanas buvo kur kas 
palankesnėje padėtyje nei savo laiku Livija. Norėdamas parody- 
ti Livilai, kad tikrai ketina ją vesti, kaip buvo žadėjęs, Sejanas 
išsiskyrė su savo žmona Apikata, su kuria turėjo tris vaikus. Jis 
apkaltino ją neištikimybe ir tvirtino, kad ji nešiojanti ne jo vai- 
ką. Jos meilužio viešai neįvardijo, bet privačiai Tiberijui pasakė 
įtariąs Neroną. Neronas, sakė jis, gadinąs sau reputaciją ryšiais 
su garsių vyrų žmonomis ir, regis, manąs, jog tapęs vienu iš val- 
džios paveldėtojų galįs elgtis kaip tinkamas. Tuo tarpu Livila pa- 
sistengė atitolinti Agripiną nuo Livijos, įspėdama, kad Livijai ji 
tėra tik ginklas kovoje su Tiberijumi — tai, beje, buvo tiesa, — ir 
per vieną iš draugių pranešdama Livijai, kad Agripina ja naudo- 
jasi kaip ginklu savo konflikte su Tiberijumi — tai irgi buvo tie- 
sa. Livila ir vieną, ir kitą įtikino, kad bus nužudytos tuoj pat, kai 
tik iš jų nebebus naudos. 

Dvylika pontifikų dabar įtraukė ir Nerono bei Druzo vardus į 
maldas, kalbamas už imperatoriaus sveikatą ir klestėjimą, o kiti 
žyniai pasekė jų pavyzdžiu. Kaip didysis pontifikas, Tiberijus nu- 
siuntė jiems skundą, kad jie nedaro jokio skirtumo tarp šių ber- 
niukų ir jo, žmogaus, kuris garbingai ėjo kai kurias aukščiausias 
valstybės pareigas dvidešimt metų iki jiems gimstant, o visas liku- 
sias — po to; tai esą nepadoru. Jis susišaukė pontifikus ir paklau- 
sė, ar Agripina juos geruoju įkalbėjo pridurti berniukų vardus 
prie maldų ar privertė grasinimais. Jie, žinoma, paneigė ją darius 
viena ar kita, bet jo neįtikino, mat keturi iš dvylikos, įskaitant 
Galą, buvo susiję su ja per giminaičių vedybas, o kiti penki arti- 
mai draugavo su ja ir jos sūnumis. Jis rūsčiai juos išbarė. Kitoje 
savo kalboje perspėjo senatą, kad „daugiau neskirtų jokių per anks- 
tyvų pasižymėjimo ženklų, kurie galėtų pakurstyti įžūlius užmojus 


lengvabūdiškose jaunuolių galvose“. 

Netikėtai Agripina įgijo sąjungininką — Kalpurnijų Pizoną. Jis 
pasakė jai savo dėdę Gnėjų Pizoną gynęs vien tik rūpindamasis 
šeimos garbe, todėl esą nereikia jo laikyti priešu; jis padarytų vis- 
ką, ką gali, kad apgintų ją ir jos vaikus. Bet po šito Kalpurnijus 
neilgai tegyveno. Jis buvo senate apkaltintas „išdavikiškai kalbėjęs 
privačioje aplinkoje“, namuose laikęs nuodus, o į senatą atėjęs 
ginkluotas durklu. Pastarieji du punktai buvo tokie absurdiški, 
kad vėliau jų atsisakyta, bet teismui už „išdavikiškas kalbas“ buvo 
pritarta. Jis nusižudė dar prieš teismą. 

Tiberijus patikėjo Sejano pasakojimu apie slaptą „žaliųjų“ par- 
tiją, kurią telkianti Agripina. Ta partija pasižyminti ypač entu- 
ziastingu žaliųjų rėmimu per kovos vežimų lenktynes cirke. Lenk- 
tynių dalyviai turėjo keturias spalvas — skaisčiai raudoną, baltą, 
jūros mėlynumo arba poro žalumo. Šiuo metu žalieji buvo po- 
puliariausi, o raudonieji nepopuliariausi. Taigi kai Tiberijus ėmė 
lankytis lenktynėse per valstybės šventes — o jis privalėjo ten 
eiti dėl savo pareigų, nors anksčiau visiškai nesidomėjo ir ne- 
pritarė tuščioms kalboms apie lenktynes rūmuose ar per kvies- 
tines puotas — ir pirmąsyk pasidomėjo, kurios spalvos kaip re- 
miamos, tai labai sunerimo išgirdęs, kad labiausiai palaikomi 
žalieji. Sejanas jam dar sakė, kad žaliesiems skaisčiai raudona 
spalva yra slaptas jo paties, Tiberijaus, gerbėjų simbolis, ir Ti- 
berijus netrukus pastebėjo, kad kai laimėdavo raudonųjų veži- 
mas, o tai atsitikdavo retai, publika garsiai ūždavo ir šnypšdavo. 
Sejanas buvo gudrus: jis žinojo, kad Germanikas visada remda- 
vo žaliuosius, tad Agripina, Neronas ir Druzas iš sentimentalu- 
mo irgi palaikė tą spalvą. 

Buvo toks kilmingas vyras Silijus, daugelį metų vadovavęs ka- 
riuomenei prie Reino. Rodos, esu minėjęs jį kaip keturių Aukš- 
tutinės Germanijos pulkų, kurie nedalyvavo didžiajame maište, 
vadą. Jis buvo gabiausias mano brolio karininkas, ir už sėkmę ko- 
vose su Hermanu jam buvo paskirti triumfo žymenys. Neseniai, 
vadovaudamas jungtinėms Aukštutinės ir Žemutinės provincijos 
pajėgoms, jis numalšino pavojingą galų genčių sukilimą netoli ma- 


no gimtojo miesto Lugduno. Jis nebuvo perdėm kuklus, bet ir ne 

ypatingas pagyrūnas, tad jei iš tiesų viešai pasakė, kaip buvo pra- 
nešama, kad jei ne jo apdairumas su tais keturiais pulkais, jie irgi 
būtų prisijungę prie maištininkų, ir jei ne jis, Tiberijus nebeturė- 
tų imperijos — ką gi, jo žodžiai buvo netoli tiesos. Bet, aišku, Ti- 
berijui tai nepatiko, bent jau todėl, kad sukilę pulkai buvo, kaip 
minėjau, kaip tik tie, su kuriais jis pats daugiausia turėjo reikalų. 
Silijaus žmona Sosija buvo geriausia Agripinos draugė. Taip jau 
atsitiko, kad per didžiąsias Romos žaidynes, kurios vyko rugsėjo 
pradžioje, Silijus daug statė už žaliuosius. Sejanas jam šūktelėjo: 

— Lažinsiuos su tavim iš bet kokios sumos. Mano pinigai ant 
raudonos. 

Silijus atsiliepė: 

— Drauguži, pasirinkai ne tą spalvą. Raudonųjų vadeliotojas ne- 
turi supratimo, kaip tvarkytis su vadžiomis. Jis bando viską pada- 
ryti botagu. Lažinsiuos su tavim nors iš tūkstančio, kad žalieji 
laimės. Štai jaunasis Neronas sako, kad loš iš pusantro tūkstan- 
čio; jis aistringas žaliųjų gerbėjas. 

Sejanas reikšmingai pasižiūrėjo į Tiberijų, kuris girdėjo visą po- 
kalbį ir stebėjosi Silijaus drąsa. Tiberijus palaikė geru ženklu, kai 
žaliųjų vadeliotojas išvirto priešpaskutiniame posūkyje ir raudo- 
nasis nesunkiai laimėjo. 

Po dešimties dienų senate Silijui buvo paskelbtas kaltinimas 
valstybės išdavimu. Jis buvo kaltinamas iš pradžių palaikęs galų 
sukilėlius ir paėmęs trečdalį jų grobio kaip atlyginimą už nesikiši- 
mą, pasinaudojęs savo pergale kaip pretekstu toliau plėšti ištiki- 
mus provincijos gyventojus ir vėliau apdėjęs provinciją perdėtais 
nepaprastaisiais mokesčiais, kad padengtų žygio išlaidas. Sosija 
buvo apkaltinta kaip bendrininkė. Rūmuose Silijus nebuvo mėgs- 
tamas nuo pat galų sukilimo pradžios. Mat Tiberijus buvo dažnai 
kritikuojamas, kad neina kovoti su maištininkais ir kur kas labiau 
domisi išdavysčių bylomis. Tiberijus atsiprašė senato motyvuo- 
damas senatve — Kastoras tuo metu rūpinosi kitais svarbiais rei- 
kalais — ir paaiškino palaikąs nuolatinį ryšį su Silijaus būstine, 
duodamas jam vertingų patarimų. Tiberijus labai jautriai sekė vi- 


są galų sukilimo eigą. Kai galai buvo sumušti, vienas linksmuolis 

senatorius, mėgdžiojęs Galo pokštus, šaipydamasis pasiūlė skirti 
triumfą Tiberijui — tam žmogui, kuris iš tiesų pelnęs romėnams 
pergalę. Tiberijus buvo baisiai nepatenkintas ir pasakė, kad, šiaip 
ar taip, ta pergalė neverta kalbų, tad niekas nebedrįso balsuoti dėl 
triumfo žymenų Silijui, kuris tikrai jų nusipelnė. Tai, ką nusivylęs 
Silijus pasakė apie Reino maištą, tebuvo apmaudo dėl Tiberijaus 
nedėkingumo išraiška. 

Silijus su panieka atmetė kaltinimus išdavyste. Jis nepalaikė jo- 
kių ryšių su sukilėliais, o jei jo kariai kartais supainiodavo maišti- 
ninkų nuosavybę su ištikimųjų nuosavybe, tai to ir reikėjo tikėtis: 
daug apsimetėlių slapta rėmė sukilimą pinigais. Kai dėl mokes- 
čių, Tiberijus buvo jam pažadėjęs, kad žygio išlaidoms padengti ir 
už namų, pasėlių bei gyvulių praradimą atlyginti Romos pilie- 
čiams bus skirta speciali suma iš iždo. Laukdamas tų pinigų, Sili- 
jus įvedė mokestį kai kurioms šiaurinėms gentims, pažadėjęs grą- 
žinti, kai tik gaus Tiberijaus skirtas lėšas; betgi jų niekada negavo. 
Per sukilimą Silijus prarado dvidešimt tūkstančių auksinių, nes 
pats surinko savanorių raitelių kariuomenę, ją apginklavo ir mo- 
kėjo algas. Pagrindinis jo kaltintojas, vienas iš tų metų konsulų, 
itin piktavališkai pabrėžė kaltinimus plėšikavimu. Jis buvo Sejano 
draugas ir Žemutinės provincijos karinio valdytojo sūnus — tas 
valdytojas troško tapti romėnų pajėgų vyriausiuoju vadu kovoje 
su galais, bet buvo priverstas užleisti vietą Silijui. Silijus net nega- 
lėjo pateikti įrodymo, kad Tiberijus žadėjo pinigų, nes laiškas, 
kuriame apie tai parašyta, buvo užantspauduotas sfinge. O kalti- 
nimai plėšimu apskritai čia nederėjo, nes teisiama buvo už išda- 
vystę, ne už plėšimą. 

Galop Silijus pratrūko: 

— Ponai, daug ką galėčiau pasakyti sau apginti, bet nesakysiu 
nieko, nes šis teismas vyksta ne pagal konstituciją, o nuospren- 
dis seniai nulemtas. Kiek suprantu, tikrasis mano nusikaltimas 
yra pasakymas, kad jei ne mano apdairus elgesys, Aukštutinės 
Germanijos pulkai būtų ėmę maištauti. Dabar šią savo kaltę pa- 
darysiu visai neginčijamą. Aš pasakysiu, kad jei ne ankstesnis 


Tiberijaus elgesys, Žemutinės Germanijos pulkai nebūtų pakė- 

lę maišto. Mano ponai, esu auka godaus, pavydaus, tironiško 
kraugerio... 

Tolesni žodžiai paskendo pasibaisėjusio senato šurmulyje. Sili- 
jus atidavė pagarbą Tiberijui ir išėjo aukštai iškelta galva. Parėjęs į 
namus, jis apkabino Sosiją ir savo vaikus, parašė švelnų atsisveiki- 
nimo raštelį Agripinai, Neronui, Galui ir kitiems savo draugams 
ir nuėjęs į miegamąjį kalaviju pervėrė sau gerklę. 

Buvo nuspręsta, kad savo kaltę jis įrodė įžeisdamas Tiberijų. 
Visa Silijaus nuosavybė buvo konfiskuota, žadant iš jos atlyginti 
provincialams už neteisėtus mokesčius, o kaltintojams išmokėti 
ketvirtą dalį likusio turto, kaip ir turi būti pagal įstatymą. Pini- 
gai, Augusto palikti Silijui testamentu kaip atlyginimas už ištiki- 
mybę, turėjo grįžti į iždą kaip išmokėti per nesusipratimą. Pro- 
vincijos žmonės nedrįso spausti dėl atlyginimo už mokesčius, 
tad Tiberijui liko trys ketvirtadaliai turto: mat jau nebebuvo 
likę skirtumo tarp karinio iždo, valstybės iždo ir asmeninių iš- 
teklių. Tai buvo pirmas kartas, kai Tiberijus tiesiogiai pasipelnė 
iš turto konfiskavimo ir kai leido savo asmens įžeidimą traktuo- 
ti kaip išdavystės įrodymą. 

Sosija turėjo savo turto. Kad išsaugotų jai gyvybę ir nepaliktų 
vaikų skursti, Galas pasiūlė ją ištremti, pusę turto atiduoti kaltin- 
tojams, o kitą pusę palikti vaikams. Tačiau vienas Agripinos gimi- 
naitis, Galo bendramintis, pasiūlė kaltintojams išmokėti tik ket- 
virtadalį (nustatytą minimumą), pareiškęs, kad Galui labiau rūpi 
ištikimybė imperatoriui, o ne teisingumas Sosijai; juk esą žino- 
ma, kad Sosija bent jau priekaištavusi savo mirštančiam vyrui už 
išdavikiškus ir nedėkingus pasisakymus. Taigi Sosija buvo tik iš- 
tremta — ji išvyko gyventi į Masiliją; o kadangi Silijus, vos tik suži- 
nojęs, kad bus teisiamas ir gresia mirties bausmė, paslapčia per- 
davė Galui ir kai kuriems kitiems draugams didžiąją dalį savo pi- 
nigų grynais, kad išsaugotų juos vaikams, šeima susitvarkė visai 
neblogai. Vyriausias jo sūnus vėliau pridarė man daug rūpesčių. 

Nuo šiol Tiberijus, iki tol kaltinimus išdavyste grindęs tariamu 
piktžodžiavimu prieš Augustą, vis dažniau ir tvirčiau ėmė remtis 


įsaku, išleistu pirmaisiais jo vienvaldystės metais, pagal kurį bet 

koks kėsinimasis į jo asmens garbę ir orumą laikomas išdavyste. 
Vieną senatorių, kurį įtarė priklausius Agripinos partijai, jis ap- 
kaltino deklamavus įžeidžiamą prieš jį nukreiptą epigramą. Iš tik- 
rųjų buvo taip: vieną rytą senatoriaus žmona pastebėjo aukštai 
ant namo vartų prikabintą popieriaus lapą. Ji paprašė vyro per- 
skaityti, kas ten parašyta, — mat jis buvo aukštesnis. Jis lėtai per- 


skaitė: 


Ne vyną latras beragaująs, 
Kaip buvo kitados, — 
Tėvynės priešų riebus kraujas 


Paliktų be naudos. 


Žmona lyg niekur nieko paklausė, ką tai reikštų, bet jis atsakė: 

— Brangioji, čia apie tai verčiau nekalbėti. 

Prie vartų sukinėjosi šnipas, tikėdamasis, kad senatoriui per- 
skaičius epigramą, kuri buvo Livijos darbas, jis turės ką vertinga 
pranešti. Ir nuėjo tiesiai pas Sejaną. Tiberijus pats dalyvavo kryž- 
minėje apklausoje ir tardė senatorių, ką tas turėjo omenyje saky- 
damas „verčiau nekalbėti“ ir kam, jo nuomone, skirta toji epigra- 
ma. Senatorius išsisukinėjo ir vengė tiesioginių atsakymų. Tada 
Tiberijus pasakė, kad jaunystėje jam buvo klijuojamos visokios 
pravardės, ir vis dėl girtuoklystės, bet pastaraisiais metais gydyto- 
jai uždraudė gerti dėl polinkio į podagrą, tad dabar pasirodė šmei- 
žikiškų eilėgalių, kaltinančių jį kraujo troškimu. Jis paklausė kal- 
tinamojo, ar šis to nežinojęs, o gal manęs, kad epigramoje kalba- 
ma apie ką kitą, ne apie jo imperatorių. Vargšelis atsakė girdėjęs 
apie girtuokliškas Tiberijaus pravardes, bet žinojęs, kad jos neturi 
pagrindo ir nesiejęs jų su tuo, kas buvo pakabinta ant jo vartų. 
Tada ir buvo paklaustas, kodėl nepranešė ką girdėjęs senatui, nors 
tai jo pareiga. Jis atsakė, kad tais laikais, kai jų girdėdavo, pasakyti 
ar pakartoti kokią epigramą, nors ir įžeidžią, net nukreiptą prieš 
patį padoriausią žmogų, dar nebuvo nusikaltimas; nebuvo išda- 
vystė skleisti visokias nešvankybes apie patį Augustą, jei tik tai 


nebuvo daroma raštu. Tiberijus paklausė, kokius laikus jis turi 

omenyje, nes gyvenimo pabaigoje ir Augustas buvo išleidęs įsaką 
dėl įžeidinėjimų. Senatorius atsakė: 

— Tai buvo trečiais tavo buvimo Rode metais. 

Tiberijus sušuko: 

— Ponai, negi leisite šitam žmogėnui taip mane užgaulioti? 

Turiu pažymėti, jog senatas pasmerkė jį numesti nuo Tarpėjo 
uolos: bausmė, paprastai skiriama patiems niekingiausiems iš- 
davikams — vadams, už pinigus pralaimėjusiems mūšį priešui, ir 
panašiems. 

Kitas žmogus, raitelis, buvo nubaustas mirtimi už tai, kad pa- 
rašė tragediją apie karalių Agamemnoną, kurioje karalienė ateina 


pas karalių į maudyklę ir užsimojusi kirviu sušunka: 


Tirone, kerštas už skriaudas — 


Garbė, o ne kaltė. 


Tiberijus pasakė, kad Agamemnono paveikslu pavaizduotas jis 
pats, o pacituotos eilutės kursto jį nužudyti. Tad tragedija, iš ku- 
rios visi juokėsi, mat buvo parašyta silpnai ir nevykusiai, įgavo 
tam tikro kilnumo, nes buvo surinkti ir sudeginti visi nuorašai, o 
autorius nubaustas mirties bausme. 

Po šio proceso praėjus dvejiems metams — bet užrašau čia, nes 
man šiuos įvykius primena Agamemnono istorija, — buvo apkal- 
tintas Kremucijus Kordas, senukas, prieš kurį laiką susikivirčijęs 
su Sejanu dėl niekniekio. Vieną lietingą dieną atėjęs į senatą Seja- 
nas pasikabino apsiaustą ant gembės, kuri šiaip jau buvo Kremu- 
cijaus, o Kremucijus, nežinodamas, kad tai Sejano apsiaustas, per- 
kabino jį ant kitos gembės, padarydamas vietos savajam. Bet Se- 
jano apsiaustas nukrito ir kažkas užlipo ant jo savo purvinais 
sandalais. Sejanas atsikeršijo daugybe niekšingų būdų, ir Kremu- 
cijus ėmė taip neapkęsti jo veido ir vardo, kad išgirdęs, jog Pom- 
pėjaus teatre pastatyta Sejano statula, sušuko: 

— Tai tas pat kaip sugriauti teatrą! 

Dabar jis buvo įskųstas Tiberijui kaip vienas pagrindinių Agri- 


pinos šalininkų. Bet kadangi jis buvo gerbiamas, malonus senu- 


25 m. po Kr. 

kas, visame pasaulyje neturėjęs kito priešo, be Sejano, ir niekada 
neištaręs nė vieno žodžio per daug, buvo sunku paremti kaltini- 
mą kokiais nors įrodymais, kurie įtikintų net šį įbaugintą senatą. 
Galop Kremucijus apkaltintas tuo, kad giriamai rašęs apie Brutą 
ir Kasijų, Julijaus Cezario žudikus. Įrodymas buvo prieš trisde- 
šimt metų Kremucijaus parašytas istorijos veikalas, kurį pats Au- 
gustas, Julijaus įsūnis, turėjo savo asmeninėje bibliotekoje ir ku- 
riuo kartais pasinaudodavo. 

Kremucijus ugningai gynėsi prieš šį absurdišką kaltinimą, sa- 
kydamas, jog Brutas ir Kasijus mirę taip seniai, o vėlesni istori- 
kai taip dažnai gyrė juos už jų poelgius, kad visas šis teismas 
atrodo panašus į pokštą — tokį pat pokštą, kokį neseniai patyrė 
jaunas keliautojas Larisos mieste. Jaunuolis buvo viešai apkal- 
tintas trijų žmonių nužudymu, nors šie trys žmonės tebuvo vyn- 
maišiai, pakabinti prie krautuvės, — jis tamsoje tuos vynmaišius 
sučaižė pamanęs, kad tai plėšikai. Bet teismas Larisoje vyko per 
metinę juoko šventę, tad procesas yra pateisinamas, be to, jau- 
nikaitis buvo girtuoklis ir per greitai griebėsi kalavijo, todėl, ma- 
tyt, nusipelnė pamokos. Bet jis, Kremucijus Kordas, per senas 
ir per blaivus, kad jį taip kvailintų, ir čia jokia ne juokdarių šventė, 
o kaip tik keturi šimtai septyniasdešimt šeštosios Dvylikos len- 
telių įstatymų — šlovingojo mūsų protėvių teisės genijaus ir mo- 
ralinio teisumo paminklo — iškilmingo paskelbimo metinės. Jis 
sugrįžo namo ir nusimarino badu. Visi jo knygos nuorašai buvo 
surinkti ir sudeginti, išskyrus du ar tris, kuriuos kažkur paslėpė 
jo dukra, o po daugelio metų, kai Tiberijus jau buvo miręs, iš- 
leido iš naujo. Tai nebuvo labai geras veikalas, jis susilaukė dau- 
giau šlovės nei nusipelnė. 

Visą tą laiką sau kartodavau: „Klaudijau, tu esi vargšas žmoge- 
lis, nelabai naudingas šiame pasaulyje, ir tavo gyvenimas buvo gan 
apgailėtinas dėl vieno ar kito dalyko, užtat bent jau tavo gyvybė 
saugi“. Tad kai Kremucijus, kurį gerai pažinojau — mes dažnai 
susitikdavome ir paplepėdavome bibliotekoje, — neteko gyvybės 
apkaltintas tokiu dalyku, mane tai labai sukrėtė. Pasijutau kaip 


žmogus, gyvenantis ant ugnikalnio šlaito, kai kalnas staiga išspjau- 

na perspėjantį pelenų ir raudonai įkaitusių akmenų pliūpsnį. Sa- 
vu laiku buvau parašęs kur kas labiau išdavikiškų dalykų nei Kre- 
mucijus. Augusto religinių reformų istorijoje buvo keletas teigi- 
nių, kuriais lengvai galima paremti kaltinimą. Ir nors mano turtas 
buvo toks menkas, kad skundėjams vargu ar būtų vertėję apkal- 
tinti mane valstybiniu nusikaltimu dėl ketvirtosios to turto dalies, 
aš aiškiai suvokiau, kad visų pastarojo meto išdavystės teismų au- 
kos buvo Agripinos draugai, o aš, kaip ir anksčiau, aplankydavau 
ją, kai tik atvykdavau į Romą. Aš anaiptol nebuvau tikras, ar man 
apginti užteks to, kad esu Sejano svainis. 

Taip, neseniai buvau tapęs Sejano svainiu ir dabar papasakosiu, 


kaip tai nutiko. 


Dvidešimt trečias skyrius 


Mišių dieną Sejanas man pasakė, kad turėčiau vesti dar kartą, 
nes neatrodo, kad gerai sutarčiau su savo žmona. Aš atsakiau, jog 
Urgulanilą man parinko senelė Livija, tad negaliu išsiskirti be jos 
leidimo. 

— O ne, žinoma, ne, — pasakė jis. — Puikiai tai suprantu, bet tu 
turbūt jautiesi nelaimingas be žmonos. 

— Ačiū, — tariau, — man visai gerai. 

Jis apsimetė išgirdęs gerą pokštą ir garsiai nusijuokė, pavadi- 
nęs mane labai išmintingų žmogumi, bet paskui pridėjo, kad 
ateičiau pas jį, jei atsirastų kokia nors galimybė išsiskirti. Jis 
turįs numatęs vieną moterį kaip tik man — geros kilmės, jauną 
ir protingą. Aš padėkojau, bet pasijutau nepatogiai. Man nuei- 
nant jis pasakė: 

— Drauguži Klaudijau, norėčiau tau šį tą patarti. Rytoj per visus 
važiavimus palaikyk raudonuosius ir nesijaudink, jei iš pradžių 
prarasi kiek pinigų: galop išloši. Ir neremk žaliųjų: dabartiniais lai- 
kais tai nelaiminga spalva. Ir niekam nesakyk, kad aš tau taip pa- 
tariau. 

Aš lengviau atsipūčiau, kad Sejanas vis dar laiko mane vertu jo 
draugystės, bet negalėjau suvokti jo patarimo prasmės. Kitą dieną 
per vežimų lenktynes — tai buvo Augusto šventė — Tiberijus pa- 
stebėjo mane sėdantis cirke ir draugiškai nusiteikęs pasikvietė pa- 
sikalbėti: 

— K3 veiki šiuo metu, sūnėne? 

Aš išmikčiojau, kad, jam leidus, rašau senovės etruskų istoriją. 


Jis pasakė: 

— Tikrai? Labai išmintingas sprendimas. Nebeliko jokių se- 
novės etruskų, kurie galėtų prieštarauti, ir nėra dabartinių et- 
ruskų, kuriems tai rūpėtų; tad gali sau rašyti kaip tinkamas. Ką 
dar veiki? 

— R-r-rašau senovės k-k-k-kartaginiečių istoriją. 

— Puiku! O ką dar? Paskubėk nemikčiojęs. Esu užimtas žmogus. 

— Šiuo metu aš r-r-r-r.... 

— Rašai P-p-padebesių G-ge-gučių krašto istoriją? 

— N-ne, pone, r-r-remiu raudonuosius. 

Jis pažvelgė į mane labai įdėmiai ir tarė: 

— Matau, sūnėne, kad nesi visiškas kvailys. Kodėl remi raudo- 
nuosius? 

Sutrikau, nes negalėjau pasakyti, kad šitai man patarė Sejanas. 
Tad atsakiau: 

— Susapnavau, kad žaliųjų vadeliotojas buvo pašalintas už v-v- 
varžovų pliekimą botagu, ir pirmas p-p-prašuoliavo raudonasis, o 
m-m-mėlynasis ir baltasis atsiliko. 

Jis padavė man piniginę su pinigais ir pakuždėjo į ausį: 

— Niekam nesakyk, kad daviau tau pinigų, bet pastatyk juos už 
raudonuosius, — pamatysim, kas bus. 

Tądien išties buvo raudonųjų diena, ir lažindamasis su jaunuo- 
ju Neronu per kiekvieną važiavimą aš laimėjau beveik du tūkstan- 
čius auksinių. Vakare pamaniau, kad bus protingiau nueiti pas 
Tiberijų į rūmus ir pasakyti: 

— Štai laiminga piniginė, pone, su šeimynėle mažų piniginyčių, 
kurių ji per dieną prigimdė. 

— Viskas mano? — sušuko Tiberijus. — Ką gi, man sekasi. Tai 
raudonieji, ar ne? 

Tai buvo tipiškas mano dėdės elgesys. Jis nepasakė, kam turi 
atitekti laimikis, o aš maniau, kad man. Bet jei būčiau pralošęs 
visus pinigus, jis būtų pasakęs ką nors tokio, dėl ko būčiau pasiju- 
tęs jam tą sumą skolingas. Galėjo duoti bent jau komisinių. 

Kitą kartą atvykęs į Romą radau savo motiną taip nusiminu- 
sią, jog iš pradžių nedrįsau nė žodžio jos akivaizdoje pratarti, 


bijodamas, kad netekusi kantrybės apskaldys man ausis. Spė- 

jau, kad jos rūpestis susijęs su Kaligula, kuriam tuo metu buvo 
dvylika, ir Druzila, trylikos, kurie gyveno su ja. Druzila buvo 
uždaryta savo kambaryje ir palikta be maisto, o Kaligula vaikš- 
čiojo laisvas, bet atrodė siaubingai išsigandęs. Tą vakarą jis atėjo 
pas mane ir tarė: 

— Dėde Klaudijau. Įkalbėk savo motiną nesakyti imperato- 
riui. Mes nieko blogo nedarėme, prisiekiu. Tai buvo tik žaidi- 
mas. Juk netiki, kad mes būtume ką nors tokio darę. Pasakyk, 
kad netiki. 

Kai jis paaiškino, ko nenori, kad mano motina pasakytų impe- 
ratoriui, ir tėvo garbe prisiekė, kad jie su Druzila visiškai nekalti, 
supratau privaląs padaryti dėl vaikų ką galiu. Nuėjau pas motiną 
ir pasakiau: 

— Kaligula prisiekia, kad tu klysti. Jis prisiekia savo tėvo garbe, 
ir jei dėl jo kaltės nors kiek abejoji, turėtum atsižvelgti į šią prie- 
saiką. Bent jau aš negaliu patikėti, kad dvylikametis berniukas. .. 

— Kaligula vyra pabaisa ir Druzila yra pabaisa, o tu bukagalvis. 
Savo ausimis aš tikiu labiau nei jų priesaikomis ar tavo nesąmo- 
nėmis. Rytoj iš ryto pirmu žygiu eisiu pas Tiberijų. 

— Bet, motin, jei tu pasakysi imperatoriui, nukentės ne tik jie- 
du. Nors kartą pakalbėkim atvirai, ir nusispjaut į skundėjus! Gal 
aš ir bukagalvis, bet tu taip pat gerai, kaip ir aš, žinai: Tiberijus 
įtaria Agripiną nunuodijus Kastorą, kad jos vyresnieji sūnūs pa- 
veldėtų vienvaldystę, ir jis gyvena nuolat baimindamasis maišto. 
Jei tu, senelė, apskųsi vaikus dėl kraujomaišos, ar nemanai, kad 
jis suras būdų apkaltinti ir vyresniuosius šeimos narius? 

— Sakau tau, esi bukagalvis. Negaliu pakęsti, kaip trūkčioja tavo 
galva ir kaip slankioja aukštyn žemyn tavo gūžys. 

Bet aš mačiau, kad padariau jai įspūdį, todėl nusprendžiau, 
kad jei per likusias savo buvimo Romoje dienas nesirodysiu jai 
akyse ir savo buvimu nepriminsiu duoto patarimo, Tiberijus apie 
tą reikalą greičiausiai nieko neišgirs. Aš susikroviau keletą daiktų, 
nuėjau pas savo svainį Plaucijų ir paprašiau mane priglausti. (Tuo 
metu Plaucijus jau buvo gerokai pažengęs valdžios laipteliais, o 


po ketverių metų tapo konsulu.) Kai atėjau, vakarienė jau buvo 

seniai baigta, ir jis darbo kambaryje skaitė teisės dokumentus. 
Plaucijus pasakė, kad žmona jau nuėjusi miegoti. Aš paklausiau: 

— Kaip ji? Kai paskutinį kartą ją mačiau, atrodė susirūpinusi. 

Jis nusijuokė: 

— Ak tu, kaimieti, negi negirdėjai? Su Numantina išsiskyriau 
prieš mėnesį ar daugiau. Kai sakiau „mano žmona“, turėjau gal- 
voje savo naują žmoną, Aproniją, dukterį žmogaus, kuris neseniai 
sumušė Takfarinatą! 

Aš atsiprašiau ir pasakiau, kad dabar bene turėčiau jį pasvei- 
kinti. 

— Bet kodėl išsiskyrei su Numantina? Man atrodė, kad jūs la- 
bai gerai sutariate. 

— Taip, mes sutarėm visai neblogai. Bet, teisybę pasakius, pas- 
taruoju metu buvau prisidaręs skolų. Prieš keletą metų, kaip jau- 
nesniajam magistratui, man sekėsi prastai. Žinai, kiek iš tavęs ti- 
kimasi, kad išleisi iš savo piniginės per žaidynes. Ką gi, išleidau 
daugiau, nei galėjau sau leisti, be to, gal prisimeni, man itin blo- 
gai sekėsi. Dusyk per žaidynių vidurį buvo pažeista procedūra, ir 
aš turėjau viską pradėti iš naujo kitą dieną. Pirmą kartą suklydau 
pats: pavartojau maldos formulę, kuri pagal statutą buvo pakeista 
prieš dvejus metus. Kitą kartą trimitininkas, turėjęs duoti ilgą sig- 
nalą, neįkvėpė pakankamai giliai: jam pritrūko oro, ir to pakako, 
kad vyksmas vėl būtų nutrauktas. Tad turėjau tris kartus papildo- 
mai mokėti gladiatoriams ir vadeliotojams. Nuo to laiko nebuvau 
išbridęs iš skolų. Galop turėjau kažką daryti, nes kreditoriai jau 
ėmė įgristi. Numantinos kraitis seniai buvo išleistas, bet aš susita- 
riau su jos dėde. Jis pasiėmė ją atgal su sąlyga, kad leisiu jam 
įsisūnyti jaunesnįjį mūsų sūnų. Jam reikia įpėdinio, ir berniuką 
jis labai myli. O Apronija labai turtinga, taigi dabar man gerai. 
Žinoma, Numantina visai nenorėjo manęs palikti. Turėjau jai pa- 
sakyti darąs tai tik todėl, kad vienas tam tikro asmens draugas 
man užsiminęs, jog jei nevesiu Apronijos, kuri mane įsimylėjusi 
ir turi ryšių rūmuose, būsiu apkaltintas piktžodžiavimu prieš Au- 
gustą. Matai, tądien vienas iš mano vergų paslydo ir numetė ale- 


bastro indą su vynu. Aš turėjau rankose raitelio rimbą. Išgirdęs 

dūžtant, pribėgau prie to žmogėno ir šmaukštelėjau rimbu. Bu- 
vau apakęs iš įniršio. Jis pasakė: 

— Raminkis, šeimininke, ar nematai, kur mes stovime! 

Tas gyvulys viena koja stovėjo baltame marmuro kvadrate ap- 
link Augusto statulą. Aš išsyk išmečiau iš rankų rimbą, bet koks 
tuzinas atleistinių viską matė. Esu tikras, kad jie manęs neapskųys, 
bet Numantina ėmė nerimauti, ir aš pasinaudojau tuo, kad pa- 
lenkčiau ją skirtis. Beje, tai paslaptis. Tikiuosi, kad neperduosi 
Urgulanilai. Galiu tau pasakyti, kad jai visai nepatinka mūsų sky- 
rybos su Numantina. 

— Aš niekada su ja nebesusitinku. 

— Na, bet jei pamatysi, juk nepasakysi, ką tau pasakojau? Pri- 
siek, kad nepasakysi! 

— Prisiekiu dieviškojo Augusto galva. 

— Na, ir puiku. Ar atsimeni kambarį, kuriame miegojai, kai 
paskutinį kartą čia buvai? 

— Taip, ačiū. Jei dar dirbsi, aš einu į lovą. Šiandien ištvėriau ilgą 
kelionę iš kaimo, be to, daug rūpesčių namuose. Mano motina 
beveik išmetė mane iš namų. 

Tad mes palinkėjom vienas kitam labos nakties, ir aš užlipau 
į viršų. Gan keistai į mane pažiūrėjęs, atleistinis padavė man 
lempą, ir aš nuėjau į kambarį, kuris buvo beveik priešais Plauci- 
jaus miegamąjį; užsidaręs ėmiau nusirenginėti. Lova buvo už 
užuolaidos. Aš nusirengiau ir nusiploviau kojas ir rankas nedi- 
dukėje prausykloje kitame kambario gale. Staiga už nugaros pa- 
sigirdo sunkūs žingsniai, mano lempa užgeso. Man toptelėjo: 
„Klaudijau, tau galas. Čia kažkas su durklu“. Bet balsu kaip ga- 
lėdamas ramiau pasakiau: 

— Kad ir kas būtum, uždek lempą ir pasižiūrėkim, gal galime 
viską ramiai aptarti. Jei nuspręsi mane nužudyti, lempos šviesoje 
tau bus geriau matyti. 

Sodrus balsas atsakė: 

— Stovėk kur stovi. 

Tada pasigirdo šliurėjimas ir niurzgimas — kažkas rengėsi, pas- 


kui titnagas brūkštelėjo į plieną ir lempa galop įsižiebė. Tai buvo 

Urgulanila. Aš nebuvau jos matęs nuo Druzilo laidotuvių — per 
tuos penkerius metus ji nė kiek nepagražėjo. Buvo stambi kaip 
niekad, milžiniška, paburkusiu veidu; šitas moteriškas Herkulis 
turėjo pakankamai galios, kad pergalėtų tūkstantį klaudijų. Mano 
rankos gana stiprios; bet jai tereikėjo ant manęs užgriūti, ir būtų 
mirtinai mane sutraiškiusi. 

Ji priėjo prie manęs ir lėtai paklausė: 

— Ką tu veiki mano miegamajame? 

Aš kaip išmanydamas paaiškinau ir pasakiau, kad pasiųsti ma- 
ne į jos kambarį, nepasakius man, kad ji ten yra, buvo nevykęs 
Plaucijaus pokštas. Pasakiau, kad labai ją gerbiu ir nuoširdžiai at- 
siprašau čia įsibrovęs, kad tuoj pat paliksiu ją ramybėje ir eisiu 
miegoti ant gulto termose. 

— Ne, mano mielasis, jei jau čia esi, čia ir lik. Nedažnai turiu 
džiaugsmo būti savo vyro draugijoje. Suprask, jei jau čia esi, nega- 
li pabėgti. Eik į lovą ir miegok, o aš vėliau prie tavęs prigulsiu. Aš 
paskaitysiu knygą, kad pradėtų imti miegas. Nebeišsimiegu ištisas 
naktis. 

— Labai atsiprašau, kad tave pažadinau... 

— Eik į lovą. 

— Man labai gaila dėl Numantinos skyrybų. Aš nieko apie tai 
nežinojau, tik dabar man tai pasakė atleistinis. 

— Eik į lovą ir liaukis plepėjęs. 

— Labanakt, Urgulanila. Aš tikrai labai... 

— Užsičiaupk, — ji priėjo ir užtraukė užuolaidą. 

Nors buvau mirtinai pavargęs ir vos galėjau ištverti neužsimer- 
kęs, kaip galėdamas stengiausi neužmigti. Aš buvau tikras, kad 
Urgulanila palauks, kol užmigsiu, ir tada mane pasmaugs. Tuo 
tarpu ji labai lėtai skaitė labai nuobodžią knygą, visai idiotišką 
graikišką meilės istoriją, šiurendama puslapius ir kimiu šnibžde- 
siu išlemendama kiekvieną skiemenį: 

„O moks-li-nin-ke, — sakė ji, - da-bar e-si pa-ra-ga-vęs ir me- 
daus, ir kar-čios tul-žies. Sau-go-kis, kad ta-vo ma-lo-nu-mo sal- 
dy-bė ry-toj ne-virs-tų at-gai-los kar-tė-liu!“ — „Pf, — at-sakiau, — 


ma-no mie-lo-ji, jei duo-si man dar vie-ną to-kį sal-dų bu-či-nį, 

e-su pa-si-ruo-šęs kep-ti ant lė-tos ug-nies kaip koks viš-čiu-kas 
ar an-čiu-kas.“ 

Urgulanila sukikeno ir pasakė balsu: 

— Miegok, vyre. Laukiu, kol išgirsiu tave knarkiant. 

Aš protestavau: 

— Tada neskaityk tokių įdomių istorijų. 

Po kiek laiko išgirdau, kad Plaucijus nuėjo miegoti. „O dieve,— 
pagalvojau. — Po kelių minučių jis užmigs, o kadangi tarp mūsų 
yra dvejos durys, jis negirdės mano šauksmo, kai Urgulanila ma- 
ne smaugs.“ Urgulanila liovėsi skaičiusi, ir kovoti su miegu man 
nebepadėjo nei jos murmėjimas, nei popieriaus traškėjimas. Jau- 
čiau, kaip mingu. Užmigau. Žinojau, kad miegu ir tiesiog privalau 
pabusti. Baisiai stengiausi pabusti. Galop pabudau. Kažkas dunks- 
telėjo, sušlamėjo popierius. Knyga nukrito nuo stalo ant grindų. 
Lempa užgeso, kambaryje buvo stiprus skersvėjis. Turbūt atdaros 
durys. Atidžiai pasiklausiau kokias tris minutes. Urgulanilos tik- 
rai nebuvo kambaryje. 

Bandydamas apsispręsti, ką man daryti, išgirdau baisų riks- 
mą — atrodo, visai netoli. Moteris šaukė: 

— Pasigailėk manęs! Pasigailėk manęs! Tai Numantinos darbas! 
Oi! Oi! 

Tada pasigirdo bumbtelėjimas kaip krentant kokiam sunkiam 
metaliniam daiktui, paskui sudužo stiklas, dar vienas riksmas, to- 
limas bumbtelėjimas, vėliau skubūs žingsniai koridoriumi. Kaž- 
kas vėl buvo mano kambaryje. Durys buvo tyliai uždarytos ir už- 
sklęstos. Atpažinau švokščiantį Urgulanilos kvėpavimą. Išgirdau, 
kaip ji nusivelka ir sudeda drabužius ant kėdės, o netrukus ji jau 
gulėjo šalia. Aš apsimečiau miegąs. Ji apgraibomis tamsoje už- 
čiuopė mano gerklę. Aš sumurmėjau tarsi pusiaumiga: 

— Nedaryk to, mieloji. Kutena. Rytoj vyksiu į Romą nupirkti 
tau kosmetikos. 

Tada blaivesniu balsu pasakiau: 

— O, Urgulanila! Ar tai tu? Kas čia per triukšmas? Kiek laiko? 
Ar mes ilgai miegojome? 

Ji atsakė: 

— Nežinau. Aš miegojau kokias tris valandas. Tuoj išauš. Atro- 
do, atsitiko kažkas baisaus. Eime pažiūrėti. 

Tad mes atsikėlėme, paskubomis apsivilkome ir atrakinome 
duris. Plaucijus, nuogas, tik užsimetęs lovatiesę, stovėjo deglais 
apsiginklavusios minios viduryje. Jis buvo labai susijaudinęs ir 
kartojo: 

— Aš to nepadariau. Aš miegojau. Pajutau, kaip ją plėšia man iš 
rankų, ir girdėjau, kad šaukiančią išneša, paskui išgirdau kažką 
dūžtant ir dar trenksmą, kai ji iškrito per langą. Buvo aklinai tam- 
su. Ji šaukė: „Pasigailėkit manęs! Tai Numantinos darbas“. 

— Pasakyk tai teisėjams, — šoko į priekį Apronijos brolis. — 
Pažiūrėsim, ar jie tavimi patikės. Tu ją nužudei, ir baigta. Jos kau- 
kolė sutraiškyta. 

— Ne aš, — pasakė Plaucijus. — Kaip galėjau tai padaryti? Aš 
miegojau. Iai raganystė. Numantina yra ragana. 

Išaušus Apronijos tėvas nusivedė jį pas imperatorių. Tiberijus 
griežtai jį ištardė. Dabar Plaucijus sakė, kad kol jis saldžiai miego- 
jo, ji išsiplėšė iš jo rankų, nušuoliavo per kambarį rėkdama ir 
iššoko per langą į kiemą. Tiberijus privertė Plaucijų iš karto grįžti 
į Žmogžudystės vietą. Pirmas dalykas, kurį jis pastebėjo miegama- 
jame, buvo jo paties vestuvinė dovana Plaucijui — gražus egiptie- 
tiškas žalvario ir aukso šviestuvas iš karalienės kapo. Dabar jis su- 
laužytas mėtėsi ant žemės. Tiberijus pažvelgė į viršų ir pamatė, 
kad jis nutrauktas nuo lubų. Jis pasakė: 

— Ji įsitvėrė žvakidės, ir ši nutrūko. Prie lango ją kažkas nešė 
ant pečių. Ir pasižiūrėk, kaip aukštai lange skylė! Ji buvo išmesta, 
o ne pati iškrito. 

— Tai raganystė, — sakė Plaucijus. — Ją per orą nešė neregima 
galia. Ji rėkė ir kaltino mano buvusią žmoną Numantiną. 

Tiberijus nusišiepė. Plaucijaus draugai suprato, kad jis bus nu- 
teistas už žmogžudystę ir nubaustas mirtimi, o jo turtas konfis- 
kuotas. Senelė Urgulanija jam pasiuntė durklą, liepdama pagal- 
voti apie įpėdinius, kuriems būtų leista pasilaikyti turtą, jei jis 
nedelsdamas savižudybe užbėgtų už akių teismo nuosprendžiui. 


Jis buvo bailys ir negalėjo nusismeigti durklu. Galop atsigulė karš- 

toje vonioje ir paprašė chirurgo atverti venas; tad nukraujavo lė- 
tai ir be skausmo. Aš jaučiausi labai nesmagiai dėl jo mirties. Aš 
neapkaltinau Urgulanilos žmogžudyste iš karto, nes manęs būtų 
klausę, kodėl išgirdęs pirmus šauksmus nešokau gelbėti Aproni- 
jos. Nusprendžiau palaukti iki teismo ir pasakyti tik tada, jei atro- 
dytų, kad Plaucijus bus nuteistas. Apie durklą aš nieko nežinojau, 
o kai sužinojau, jau buvo per vėlu. Guodžiausi mintimi, kad jis 
labai žiauriai pasielgė su Numantina ir, be to, buvo man blogas 
draugas. Kad apvalytų Plaucijaus atminimą, jo brolis apkaltino 
Numantiną, jog ši raganavimu sumaišiusi jam protą. Bet įsikišo 
Tiberijus, sakydamas esąs tikras, jog Plaucijus buvo pilno proto. 
Kaltinimas Numantinai buvo atšauktas. 

Mes su Urgulanila daugiau neapsikeitėme nė vienu žodžiu. Po 
mėnesio keliaudamas pro Kapują mane netikėtai aplankė Seja- 
nas. Jis drauge su Tiberijumi vyko į Kaprėjas, salą prie Neapolio, 
kur Tiberijus turėjo dvylika vilų ir dažnai nuvykdavo pasilinks- 
minti. Sejanas pasakė: 

— Dabar galėsi išsiskirti su Urgulanila. Kaip praneša mano žmo- 
nės, po penkių mėnesių jai gims kūdikis. Turi man už tai padėko- 
ti. Aš žinojau apie Urgulanilos aistrą Numantinai. Man pasitaikė 
sutikti jauną vergą, graiką, kuris galėtų būti Numantinos dvynys. 
Padovanojau jai, o ji iš karto jį įsimylėjo. Jo vardas Boteras. 

Ką kita turėjau daryti, jei ne dėkoti? Paskui paklausiau: 

— O kas bus mano naujoji žmona? 

— Tai tu prisimeni mūsų pokalbį? Ką gi, moteris, kurią turėjau 
omenyje, yra mano įseserė — Elija. Juk tu ją pažįsti? 

Aš ją pažinojau, tad nuslėpiau savo nusivylimą ir tik paklausiau, 
ar tokia jauna, graži ir protinga moteris bus patenkinta tekėdama 
už tokio seno, šlubo, pasiligojusio, mikčiojančio kvailio kaip aš. 

— Ak, — atsakė jis ciniškai, — ji visai neprieštaraus. Ji tekės už 
Tiberijaus sūnėno ir Nerono dėdės, jai tik tai rūpi. Neįsivaizduok, 
kad ji tave myli. Dėlei protėvių ji gal ir turės su tavim vaiką, o kas 
dėl jausmų... 

— Tiesą sakant, jei ne garbė tapti tavo svainiu, galėčiau ir nesi- 
skirti su Urgulanila, nes dėl to mano gyvenimas vargu ar pagerės... 

— O, tu kaip nors susitvarkysi, — jis nusijuokė. — Sprendžiant iš 
kambario, negyveni čia visai vienišas. Kažkur netoliese yra graži 
moteris. Veidrodėlis, siuvinėjimo rėmas, saldumynų dėžutė, rū- 
pestingai sumerktos gėlės. Elija nepavyduliaus. Ji tikriausiai turi 
savo meilužių, nors aš ir nesikišu į jos reikalus. 

— Gerai, — pasakiau. — Aš išsiskirsiu. 

— Neatrodo, kad būtum labai dėkingas. 

— Tai nėra nedėkingumas. Tu labai paplušėjai mano labui, ir 
net nežinau, kaip tau atsidėkoti. Aš tik labai jaudinuosi. Kiek Ži- 
nau apie Eliją, ji labai kritiška, jei supranti, ką turiu omenyje. 

Jis nusikvatojo. 

— Jos liežuvis kaip maišinė adata. Bet juk tu jau turėtum būti 
pripratęs ir nekreipti dėmesio į plūdimą? Tavo motina gerai tave 
išmankštino, ar ne? 

— Aš vis dar jautrus, — pasakiau, — vietomis. 

— Ką gi, ilgiau negaliu čia užsibūti, mano mielas Klaudijau. Ti- 
berijus rūpinsis, kur aš dingau. Tai suderėta? 

— Taip, ir labai ačiū. 

— Beje, tai Urgulanila užmušė vargšę Aproniją, ar ne? Aš ir 
tikėjausi tragedijos. Urgulanila buvo gavusi laišką iš Numantinos 
su maldavimu atkeršyti už ją. Kaip supranti, Numantina to laiško 
nerašė. 

— Aš nieko nežinau. Aš tuo metu saldžiai miegojau. 

— Kaip ir Plaucijus? 

— Kiečiau nei Plaucijus. 

— Protingas vaikinas! Ką gi, lik sveikas, Klaudijau. 

— Lik sveikas, Elijau Sejanai. 

Jis nujojo. 

Aš išsiskyriau su Urgulanila, iš pradžių parašęs savo senelei pra- 
šydamas leidimo. Livija parašė man pageidaujanti, kad kūdikis 
vos gimęs būtų pašalintas, to paties norėjo ir Urgulanija. 

Aš pasiunčiau pas Urgulanilą į Herkulanėją patikimą atleistinį, 
kad perduotų jai, kokius nurodymus esu gavęs, ir perspėtų: jei 
norinti, kad vaikas gyventų, vos tik jam gimus reikią jį sukeisti su 


negyvu kūdikiu; taigi turėjau parūpinti kokį nors kūdikį, tiko bet 

koks, jei tik ne per seniai miręs. Taip kūdikis buvo išgelbėtas, ir 
vėliau Urgulanila atsiėmė jį iš įtėvių, iš kurių buvo paėmusi miru- 
sį kūdikį. Nežinau, kas atsitiko Boterui, bet vaikas, mergaitė, už- 
augo, kaip sakoma, gyvas Numantinos paveikslas. Urgulanila da- 
bar jau daug metų kaip mirusi. Kad būtų galima išnešti jos kūną 
iš namų, reikėjo laužti namo sieną — ir tai buvo tikras jos kūnas, o 
ne išpampusi nuo vandenligės masė. Savo testamente ji keistai 
mane pagerbė: „Man nesvarbu, ką sako žmonės, bet Klaudijus ne 
kvailys“. Ji paliko man graikiškų brangakmenių rinkinį, kelis per- 


siškus siuvinėjimus ir Numantinos portretą. 


Dvidešimt ketvirtas skyrius 


Bi“ Tiberijus ir Livija nebesusitikdavo. Livija įžeidė jį tuo, 
kad abiejų vardu dedikuodama statulą Augustui savo vardą parašė 
pirmą. Tiberijus atsilygino padarydamas tai, ko Livija negalėjo 
net apsimesti atleidžianti, — kai iš Ispanijos pas jį atvyko pasiunti- 
niai paklausti, ar galėtų pastatyti šventyklą jam ir jo motinai, jis 
atsisakė abiejų vardu. Senate jis pasakė leidęs, galbūt silpnumo 
akimirką, Azijoje pašventinti šventyklą senatui ir jo vadovui (taigi 
sau pačiam) — kaip tėviškos Romos valdžios simbolį. Dedikacijos 
įraše yra ir jo motinos, kaip vyriausiosios Augusto žynės, vardas. 
Tačiau sutikti, kad jis pats ir jo motina būtų sudievinti, jau būtų 
piktnaudžiavimas. 

— Man pačiam, mano ponai, pakanka to, kad esu mirtingasis, 
pančiojamas žmogiškosios prigimties, ir užimu vadovo vietą tarp 
jūsų — jūsų pasitenkinimui, jei jus patenkinu, — taigi iškilmingai 
patikinu jus, kad to man visiškai pakanka: norėčiau, kad paskes- 
nės kartos mane prisimintų kaip tik tokį. Jei ateities kartos pripa- 
žins, kad buvau vertas savo protėvių ir gerai gyniau jūsų interesus, 
kad nepalūžau pavojuose ir nebijodamas asmeninio priešiškumo 
gyniau valstybę, — tokio atminimo man pakaks. Senato ir romėnų 
tautos bei mūsų sąjungininkų dėkingumas bei meilė yra gražiau- 
sia šventykla, kokią galėčiau sau pastatyti, - ne marmuro, bet pa- 
tvaresnė už marmurą širdies šventykla. Marmuro šventyklos, kai 
jose garbinami asmenys užsitraukia sau nešlovę, telieka vien pa- 
prastos kapavietės. Todėl meldžiu dievų, kad iki gyvenimo galo 
duotų man nesudrumsčiamą dvasią ir įžvalgumo atliekant žmo- 


giškas ir šventas pareigas; todėl meldžiu mūsų piliečių ir sąjungi- 

ninkų, kad kai šis mano mirtingas kūnas suirs, jie atmintų mano 
gyvenimą ir darbus (jei jie to verti) su vidiniu dėkingumu ir pa- 
lankumu, o ne išorine pompastika, šventyklų statymu ar meti- 
niais aukojimais. Tikra meilė, kuria Roma buvo apglobusi mano 
tėvą Augustą, kai jis tebebuvo tarp mūsų, jau yra sudrumsta tos 
baimės, kurią religingiems žmonėms kelia dievybė, ir neatsakin- 
go jo vardo minėjimo dievagojantis turguje. O jei sykį jau apie tai 
prabilome, mano ponai, siūlau, kad nuo šiol švento Augusto var- 
do minėjimas visais atvejais, išskyrus iškilmingiausias progas, bū- 
tų laikomas nusikaltimu ir mes priverstume visus griežtai šio įsta- 
tymo laikytis. 

Livijos jausmai nė nebuvo paminėti. O išvakarėse jis atsisakė 
paskirti vieną iš Livijos nurodytų žmonių į laisvą teisėjo vietą, jei 
nebus leista palydėti paskyrimo tokiais žodžiais: „Šį asmenį išrin- 
ko mano motina, Livija Augusta, dėl kurios įkyrumo turėjau su- 
tikti, nors gerai pažįstu jo būdą ir sugebėjimus“. 

Netrukus po šito Livija pakvietė visas Romos kilmingąsias po- 
nias visai dienai pasilinksminti. Ten buvo aktorių ir akrobatų, po- 
ezijos skaitymų ir nuostabių pyragų, saldumynų, gėrimų, be to, 
kaip šios šventės atsiminimas, kiekvienai viešniai įteiktas dailus 
papuošalas. Pabaigoje Livija skaitė Augusto laiškus. Dabar jai bu- 
vo aštuoniasdešimt treji, jos balsas buvo silpnas, ji švilpčiojo tar- 
dama „s“, bet pusantros valandos publika klausėsi jos apmirusi. 
Pirmieji jos skaityti laiškai buvo pasisakymai apie valstybės politi- 
ką; visi jie atrodė tarsi specialiai parašyti kaip perspėjimai dėl da- 
bartinės Romos padėties. Ten buvo labai taiklių pastabų apie iš- 
davystės teismus, pavyzdžiui, tokia pastraipa: 


Nors buvau priverstas pagal įstatymą gintis nuo įvairiausio šmeiž- 
to, kaip galėdamas stengsiuosi, mano brangioji Livija, išvengti daly- 
vavimo tokiame nemaloniame spektaklyje, kaip kvailo istoriko, paišy- 
tojo ar epigramų kurpėjo, kuris padarė mane savo sąmojo ar iškalbos 
taikiniu, teismas dėl išdavystės. Mano tėvas Julijus Cezaris atleido po- 
etui Katului už pačius nešvankiausius eilėgalius, jis parašė Katului: 


jei šis mėginęs įrodyti, kad nėra toks saldžialiežuvis pataikūnas kaip 

dauguma jo bičiulių poetų, tai jau tą įrodęs ir dabar galįs grįžti prie 
kitų, poetiškesnių, temų nei vidutinio amžiaus valstybės veikėjo lyti- 
niai iškrypimai; ar jis nenorėtų rytoj ateiti pietų su kokiu nors drau- 
gu? Katulas atėjo, ir nuo tada jiedu liko geri draugai. Fasinaudoti 
įstatymo didybe, kad atsikeršytum už kokį smulkmenišką asmeninės 
pagiežos proveržį, — tai viešai pripažinti savo silpnumą, bailumą ir 


dvasios menkystę. 
Buvo ir įsidėmėtina pastraipa apie skundėjus: 


Išskyrus tuos atvejus, kai esu tikras, kad skundėjas nesitiki iš savo 
kaltinimų jokios tiesioginės ar netiesioginės naudos, bet pateikia juos 
iš tikro patriotizmo ir rūpindamasis visuomenės padorumu, aš ne tik 
nelaikau jų skundų parodymais, bet skundėjo vardą paženklinu juodai 
ir paskui nebeleidžiu jam užimti tokių pareigų, kurios reikalauja pa- 


sitikėjimo. 


Ir pačioje pabaigoje ji perskaitė keletą labai pamokomų laiškų. 
Livija turėjo dešimtis tūkstančių Augusto laiškų, rašytų penkias- 
dešimt dvejus metus, rūpestingai susiūtų į knygas su rodyklėmis. 
Iš šitų tūkstančių ji parinko penkiolika laiškų, kurie galėjo prida- 
ryti daugiausia žalos. Pradėjo nusiskundimais dėl pasibjaurėtino 
Tiberijaus elgesio, kai šis buvo mažas berniukas, jo nepopuliaru- 
mo tarp bendramokslių, kai buvo didelis berniukas, šykštumo ir 
pasipūtimo, kai buvo jaunas vyras, ir taip toliau. Suirzimas laiš- 
kuose darėsi vis ryškesnis, dažnai buvo kartojama frazė: „Ir jei jis 
o tavo sūnus, mano brangiausioji Livija, sakyčiau, kad...“ 
TV! 


kariuomenėje — „beveik akstinas maištui“ — ir delsimu pulti prie- 


iau ėjo nusiskundimai jo brutaliu muštru savo vadovaujamoje 


šą, čia pat Tiberijui nepalankus palyginimas su mano tėvo meto- 
dais. Tada piktas atsisakymas imti jį sau žentu ir išsamus jo mora- 
linių trūkumų sąrašas. Paskui dar keli laiškai, susiję su skaudžia 
Julijos istorija, parašyti kone su beprotiška neapykanta ir pasi- 
šlykštėjimu Tiberijumi. Ji perskaitė vieną svarbų laišką, parašytą, 


kai Tiberijus buvo atšauktas iš Rodo: 

Brangioji Livija, 

Pasinaudosiu keturiasdešimt antrųjų mūsų tuoktuvių metinių pro- 
ga padėkoti tau iš visos širdies už tai, kad nepaprastai pasitarnavai 
valstybei nuo tada, kai mes sujungėme savo jėgas. Kai aš vadinamas 
Tėvynės Tėvu, man atrodo absurdiška, kad tu nevadinama Tėvynės 
Motina; prisiekiu, didžiajame valstybės atkūrimo darbe tu padarei dvi- 
gubai daugiau nei aš. Kodėl prašai manęs palaukti dar kelerius metus 
ir neprašyti senato skirti tau to vardo? Vienintelis būdas parodyti tau, 
kad aš visiškai pasitikiu tavo nesavanaudiška ištikimybe ir giliamin- 
tiškais sprendimais, yra pagaliau nusileisti tavo nuolatiniams prašy- 
mams atšaukti Tiberijų — Žmogų, kurio charakteriu, prisipažįstu, ir 
toliau be galo šlykščiuosi, ir maldauju dievų, kad dabar tau nusileis- 


damas neužtraukčiau valstybei ilgalaikės žalos. 


Paskutinį Livija pasirinko skaityti laišką, kurį Augustas parašė 


maždaug metai prieš mirtį: 


Vakar kalbėdamasis apie valstybės politiką su Tiberijumi, aš staiga 
pajutau giliausią apgailestavimą ir neviltį, mano mieloji žmona, kad 
Romos tautai lemta būti stebimai tų išsprogusių akių ir daužomai to 
kaulėto kumščio, ir kramtomai tų baisiai lėtų jo žandikaulių, ir min- 
domai tų didžiulių jo kojų. Tačiau akimirką buvau pamiršęs tave ir 
mūsų brangųjį Germaniką. Jei nebūčiau tikras, kad man mirus tu jam 
vadovausi sprendžiant visus valstybės reikalus, o Germanikas gėdins jį 
taip, kad tas bent jau dėsis gyvenąs padorų gyvenimą, aš net dabar, 
prisiekiu, atimčiau iš jo įpėdinystę ir paprašyčiau senato atšaukti visus 


jo garbės vardus. Jis yra gyvulys ir jam reikalingi prižiūrėtojai. 


Baigusi skaityti, ji pakilo ir pasakė: 

— Galbūt, ponios, geriausia būtų apie šiuos asmeninius laiškus 
nieko nesakyti savo vyrams. Tiesą sakant, pradėdama skaityti ne- 
suvokiau, kokie jie vis dėlto asmeniški. Prašau jūsų ne dėl savęs, 
bet dėl imperijos. 

Sejanas papasakojo viską Tiberijui prieš pat sėdantis į savo vie- 


tą senate, ir šį užplūdo gėda, įsiūtis ir nerimas. Taip jau pasitaikė, 

kad tą popietę jis turėjo išklausyti kaltinimą išdavyste prieš Len- 
tulą, vieną iš pontifikų, kuris sukėlė jo įtarimus maldomis už Ne- 
roną ir Druzą, ir dar todėl, kad balsavo už Sosijos nuosprendžio 
sušvelninimą. Lentulas, kuklus senukas, lygiai žymus savo kilme, 
savo pergalėmis Afrikoje vadovaujant Augustui ir savo nepreten- 
zingu romumu (buvo pravardžiuojamas kastruotu avinu su var- 
peliu), išgirdęs, kad yra kaltinamas sąmokslu prieš valstybę, pra- 
pliupo juoktis. Tiberijus, jau ir taip susierzinęs, prarado savitvar- 
dą ir pasakė, kone proverksmiais, senatui: 

— Jei ir Lentulas manęs neapkenčia, man neverta gyventi. 

Čia įsiterpė Galas: 

— Pralinksmėk, tavo didenybe, — atsiprašau, pamiršau, kad ne- 
mėgsti to titulo, — turėčiau sakyti: pralinksmėk, Tiberijau Cezari! 
Lentulas juokėsi ne iš tavęs, bet su tavimi. Jis džiaugiasi kartu su 
tavimi, kad nors kartą senate bus išdavystės byla, kuri neturi visiš- 
kai jokio pagrindo. 

Kaltinimas Lentului buvo atšauktas. Bet Tiberijus jau buvo nulė- 
męs Lentulo tėvo mirtį. Šis buvo nepaprastai turtingas ir taip bijo- 
jo, kad Tiberijus jį įtarinėja, jog nusižudė, o kaip ištikimybės įrody- 
mą jam paliko visą savo turtą. Tiberijus paskui negalėjo patikėti, 
kad Lentulas, likęs visai neturtingas, nejaučia jam jokio apmaudo. 

Tiberijus nesirodė senate ištisus du mėnesius: jis negalėjo žiū- 
rėti į veidą senatoriams, žinodamas, kad jų žmonos klausėsi Au- 
gusto laiškų apie jį. Sejanas patarė, kad būtų naudinga sveikatai, 
jei jis kurį laiką išvyktų iš Romos ir pabūtų vienoje iš savo užmies- 
čio vilų, pabėgęs nuo kasdienės lankytojų virtinės ir Miesto triukš- 
mo bei šurmulio. Tiberijus paklausė jo patarimo. Prieš motiną jis 
nusprendė imtis tokių veiksmų: nušalinti ją dėl senatvės, nebera- 
šyti jos vardo valstybės dokumentuose, nebešvęsti viešai jos gimi- 
mo dienos ir šiaip duoti suprasti, jog bet koks jos paminėjimas 
drauge su juo ar bet kokia pagyra jai senate bus laikoma kone 
išdavyste. Jokio aktyvesnio keršto jis nedrįso imtis. Tiberijus ži- 
nojo, kad ji tebeturi laišką, kurį jis parašė iš Rodo, žadėdamas visą 
gyvenimą būti paklusnus, ir kad gali jį perskaityti, net ir rizikuo- 


dama būti apkaltinta Gajaus ir Liucijaus nužudymu. 

Tačiau, kaip netrukus pamatysite, ši nepaprasta senutė dar ne- 
buvo nugalėta. Vieną dieną aš gavau nuo jos raštelį. „Ponia Livija 
Augusta pageidauja, kad jos mielas vaikaitis Tiberijus Klaudijus ją 
aplankytų ir drauge papietautų jos gimimo dienos proga; ji tikisi, 
kad jis gerai jaučiasi.“ Nieko negalėjau suprasti. Aš — jos mielas 
vaikaitis! Švelniai teiraujasi apie mano sveikatą! Nežinojau, juok- 
tis ar baimintis. Man niekada gyvenime nebuvo leista apsilankyti 
pas ją per gimimo dieną. Aš netgi niekada su ja nevalgiau. Aš su ja 
nesu kalbėjęs, išskyrus ceremoniją per Augusto šventę, jau de- 
šimt metų. Ko ji siekia? Ką gi, sužinosiu po trijų dienų, o tuo 
tarpu turiu nupirkti jai išties įspūdingą dovaną. Taigi galop nupir- 
kau jai tai, kas tikrai turėjo patikti, — grakščios formos bronzinį 
indą vynui su gyvatės galvų ąselėmis ir sudėtingo rašto aukso bei 
sidabro inkrustacija. Mano nuomone, jis buvo padirbtas nagin- 
giau nei bet kuri Korinto vaza, už kurias kolekcininkai dabar mo- 
ka tokius absurdiškus pinigus. Vaza buvo iš Kinijos! Viduryje bu- 
vo įlydytas auksinis Augusto medalionas, nežinia kaip nuklydęs į 
tą neįtikėtinai tolimą kraštą. Vaza man kainavo penkis šimtus auk- 
sinių, nors buvo vos uolekties aukščio. 

Tačiau prieš papasakodamas apie savo apsilankymą ir ilgą po- 
kalbį su ja turiu paaiškinti vieną dalyką, dėl kurio gal būsiu jus 
suklaidinęs. Iš to, ką pasakoju apie išdavystės teismus ir panašius 
žvėriškumus, jūs turbūt padarėte išvadą, kad Tiberijaus laikais im- 
perija apskritai buvo neleistinai prastai valdoma. Anaiptol. Nors 
jis nesiėmė jokių vertų paminėti naujų viešųjų darbų, bet tęsė 
tuos, kuriuos pradėjo Augustas. Kariuomenė ir laivynas buvo veiks- 
mingi ir galingi, jis reguliariai mokėjo algas valdininkams ir pri- 
vertė juos keturiskart per metus siųsti išsamias ataskaitas, skatino 
prekybą, užtikrino nuolatinį grūdų tiekimą į Italiją, prižiūrėjo ke- 
lius bei akvedukus, įvairiais būdais ribojo viešą ir privatų išlaida- 
vimą, stabilizavo maisto kainas, apmalšino piratavimą ir plėšika- 
vimą ir sukaupė nemenkas atsargas valstybės pinigų tam atvejui, 
jei ištiktų visuotinė katastrofa. Savo skirtiems provincijų valdyto- 
jams, jei jie buvo neblogi, leido eiti pareigas daugelį metų, kad 


nedrumstų reikalų, bet atidžiai juos prižiūrėjo. Vienas valdytojas, 


DVIDEŠIMTO AMŽIAUS AUKSO FONDAS 207 


norėdamas parodyti savo pareigingumą ir ištikimybę, nusiuntė 
Tiberijui daugiau duoklės, nei privalėjo. Tiberijus jam paprie- 
kaištavo: „Noriu, kad mano avys būtų kerpamos, o ne skutamos“. 
Kai Marobodas atvyko į Romą, o Hermanas žuvo, buvo nuslopin- 
ti neramumai Germanijoje, ir pasienio karai beveik liovėsi. Tak- 
farinatas liko pagrindinis priešas. Jis dar ilgą laiką buvo vadinamas 
laurų davėju, nes trim karvedžiams — mano draugui Furijui, Ap- 
ronijui, Apronijos tėvui, ir Blezui, Sejano dėdei iš motinos pusės, 
iš eilės jį nugalėjus buvo paskirti triumfo žymenys. Blezui, kuris 
išsklaidė Takfarinato kariuomenę ir paėmė į nelaisvę jo brolį, bu- 
vo suteikta nepaprasta garbė — jis buvo pakeltas raitelių kariuo- 
menės vadu, tokia garbė paprastai tekdavo tik imperatoriaus šei- 
mos nariams. Tiberijus pasakė senatui džiaugiąsis galėdamas ši- 
taip Blezą pagerbti, juoba kad šis yra jo patikimo draugo Sejano 
giminaitis; o kai po trejų metų ketvirtasis karvedys, Dolabela, pa- 
galiau pabaigė Afrikos karą, kuris buvo vėl įsiliepsnojęs su dvigu- 
ba jėga, ne tik nugalėjęs Takfarinatą, bet ir jį nužudęs, Dolabelai 
tebuvo suteikti tik triumfo žymenys, „kad Blezo, mano patikimo 
draugo Sejano dėdės, laurai dėl to neprarastų savo spindesio“. 

Bet aš kalbėjau apie gerus Tiberijaus darbus, o ne apie jo silp- 
nybes; ir iš tiesų, visos imperijos atžvilgiu jis per pastaruosius dvy- 
lika metų buvo išmintingas ir teisingas valdovas. Niekas to negali 
paneigti. Obuolio šerdyje buvusio puvinio — jei atleisit man už 
tokią metaforą — nesimatė ant luobelės ir jis nesunaikino paties 
minkštimo. Iš penkių milijonų Romos piliečių tik du trys šimtai 
nukentėjo dėl Tiberijaus pavydulingų baimių. Ir nežinau, kiek mi- 
lijonų vergų ir provincialų, ir sąjungininkų, kurie buvo tik vadina- 
mi valdiniais, gerokai pasipelnė iš imperinės sistemos, kurią išto- 
bulino Augustas su Livija ir toliau ta pačia dvasia plėtojo Tiberi- 
jus. Bet aš, jei galima taip pasakyti, gyvenau obuolio šerdyje, tad 
man galima atleisti, jei rašau daugiau apie puvinį nei apie nepa- 
žeistą ir kvapnią išorinę dalį. 

Kartą pavartojęs metaforą, Klaudijau, nors tai atsitinka retai, 


tu per toli su ja nueini. Juk prisimeni, kad Atėnodoras draudė 


26 m. po Kr. 

tokius dalykus? Nagi, išvadink Sejaną vikšru ir baik; tada grįžk 
prie savo įprastinio stiliaus! 

Sejanas nutarė pasinaudoti Tiberijaus gėda, kad sulaikytų jį to- 
liau nuo Miesto net ilgiau nei du mėnesius. Vieną sargybos karinin- 
ką Sejanas pakurstė apkaltinti garsų sąmojų laidytoją, vardu Mon- 
tanas, kad tas juodinęs Tiberijaus asmenį. Anksčiau skundėjai tik 
bendrais bruožais apibūdindavo kritiką Tiberijaus atžvilgiu — kad 
jis išpuikęs ar žiaurus, ar valdingas, — o šis karys pasakė, kad Mon- 
tanas šmeižęs labai konkrečiai ir iš esmės. Sejanas pasistengė, kad 
šmeižikiški žodžiai būtų tiek pat teisingi, kiek atgrasūs; kita vertus, 
taip gerai kaip Sejanas neišmanydamas, kas dedasi rūmuose, Mon- 
tanas niekad nebuvo jų ištaręs. Liudytojas, geriausias rikiuotės 
mankštintojas apsaugos kariuomenėje, visa gerkle plėšė tariamas 
Montano nešvankybes, neprarydamas bjauriausių žodžių ar posakių 
ir nesileisdamas nutildomas sukrėstų protestuojančių senatorių. 

— Aš prisiekiau sakyti visą tiesą, — baubė jis, — ir dėl Tiberi- 
jaus Cezario garbės nepraleisiu nė žodelio iš šlykštaus pokalbio, 
kurį nugirdau minėtą dieną ir minėtomis aplinkybėmis. Kalti- 
namasis, be to, tvirtino, kad mūsų maloningasis imperatorius 
nuo minėtų paleistuvysčių ir minėto piktnaudžiavimo afrodi- 
ziakais sparčiai ritasi į impotenciją, o kad atgautų nykstančias 
lytines galias, maždaug kas tris dienas rengia privačius vaidini- 
mus specialiai išdekoruotuose rūmų požemio kambariuose. Kal- 
tinamasis teigė, kad jų vaidintojai, vadinami spintrijais, įeina po 
tris šokuodami, visiškai nuogi... 

Taip jis tęsė pusvalandį, ir Tiberijus neįsikišo, kad jį sustabdytų, — 
arba galbūt norėjo išgirsti, kiek išvis yra žinoma, — kol liudytojas 
pasakė vieną dalyką (nesvarbu kokį), kurio nereikėjo sakyti. Tiberi- 
jus užsimiršęs staiga pašoko išraudonijusiu veidu ir pareiškė, kad 
tuoj pat apgins savo vardą nuo šių begėdiškų kaltinimų arba paskirs 
teisminį tyrimą. Sejanas bandė jį nuraminti, bet jis liko stovėti piktai 
dairydamasis aplinkui, kol pakilo Galas ir jam švelniai priminė, kad 
kaltinamasis yra Montanas, o ne jis pats; kad niekas nė neįtarinėja jo 
asmens; O jei žinios apie tokį tyrimą pasiektų pasienio provincijas ar 
valstybes sąjungininkes, tai būtų visiškai neteisingai suprasta. 

Netrukus po to Trasilas perspėjo Tiberijų — nežinau, gal pasi- 
rūpino Sejanas, — kad jis greitai išvyksiąs iš Miesto, o jo sugrįži- 
mas prilygsiąs mirčiai. Tiberijus pasakė Sejanui, kad išsikelia į 
Kaprėjas, o jį patį palieka prižiūrėti reikalų Romoje. Jis dalyvavo 
dar viename išdavystės teisme — mano pusseserės Klaudijos Pul- 
chros, Varo našlės, kuri dabar, kai Sosija buvo ištremta, liko arti- 
miausia Agripinos draugė. Ji buvo apkaltinta svetimavimu, savo 
dukterų tvirkinimu ir raganavimu prieš Tiberijų. Aš manau, kad ji 
buvo visiškai nekalta. Vos tik tai išgirdusi, Agripina nuskubėjo į 
rūmus ir kaip tyčia rado Tiberijų atnašaujant Augustui. Nė nesu- 
laukusi apeigų pabaigos, ji priėjo arti prie jo ir tarė: 

— Tiberijau, tu elgiesi nelogiškai. Tu aukoji Augustui flamingus 
ir povus ir persekioji jo vaikaičius. 

Jis lėtai pasakė: 

— Nesuprantu tavęs. Kokius persekiojau Augusto vaikaičius, ku- 
rių jis pats nepersekiojo? 

— Aš nekalbu apie Postumą ir Julilą. Aš turiu omenyje save. Tu 
ištrėmei Sosiją, nes ji buvo mano draugė. Privertei nusižudyti Si- 
lijų, nes jis buvo mano draugas. Ir Kalpurnijų, nes buvo mano 
draugas. O dabar ir mano draugė Pulchra pasmerkta, nors vie- 
nintelis nusikaltimas yra jos kvailas prisirišimas prie manęs. Žmo- 
nės ima manęs vengti, sakydami, kad aš nešu nelaimę. 


Tiberijus suėmė ją už pečių ir dar kartą ištarė: 


O jei nebūtum karalienė, 


Ar jaustumeis auka? 


Pulchra buvo pasmerkta ir nubausta mirtimi. Valstybinis kal- 
tintojas buvo žmogus, vardu Afras, paskirtas dėl geros iškalbos. 
Po kelių dienų Agripina sutiko jį prie teatro. Jis, regis, gėdijosi ir 
vengė jos akių. Ji priėjo ir pasakė: 

— Tau nėra ko nuo manęs slėptis, Afrai. Jis tave privertė. 

Tada ji pacitavo iŠ Homero, bet su pakeitimais, kad tiktų kon- 
tekstui. Tai padrąsinantis Achilo atsakymas sutrikusiems šaukliams, 


atnešusiems jam žeminančią žinią iš Agamemnono. Ji pasakė: 

Nagi, prieik arčiau! Ne tu pats — Agamemnonas kaltas, 


Siuntęs tave tenai *. 


Apie tai buvo pranešta Tiberijui (nors ne Afras tą padarė); žo- 
dis „Agamemnonas“ privertė jį vėl sunerimti. 

Agripina apsirgo ir pamanė, kad galbūt yra nuodijama. Ji neš- 
tuvuose nuvyko į rūmus paskutinį kartą prašyti Tiberijaus pasi- 
gailėti. Atrodė tokia sulysusi ir išblyškusi, kad Tiberijus nusirami- 
no: galbūt ji tuoj mirs. Jis pasakė: 

— Vargšele mano Agripina, atrodai labai pasiligojusi. Kas tau yra? 

Ji atsakė silpnu balsu: 

— Galbūt nusikaltau tau manydama, kad persekioji mano drau- 
gus vien todėl, kad jie mano draugai. Galbūt man tiesiog nesiseka 
juos pasirinkti ar mano sprendimai dažnai klaidingi. Bet prisie- 
kiu, tu man lygiai nusikaltai manydamas, kad esu tau nors kiek 
neištikima ar kad turiu kokių nors kėslų paveržti valdžią — tiesio- 
giai ar netiesiogiai. Visa, ko prašau, — palik mane ramybėje ir at- 
leisk už visas skriaudas, jei netyčia ką padariau, ir... ir... — ji ėmė 
kūkčioti. 

— Ir kas dar? 

— O, Tiberijau, būk geras mano vaikams! Ir būk geras man! 
Leisk man vėl ištekėti. Aš tokia vieniša. Nuo to laiko, kai mirė 
Germanikas, niekaip neišsivaduoju iš rūpesčių. Negaliu naktimis 
miegoti. Jei leistum man ištekėti, aš nusiraminčiau, nebebūčiau 
tokia nenuorama, tapčiau kitu žmogumi, ir gal tada neįtarinėtum 
manęs sąmokslais. Esu tikra, tik todėl, kad atrodau tokia nelai- 
minga, tu manai, jog linkiu tau bloga. 

— Kas tas vyras, už kurio ketini tekėti? 

— Geras, kilnus, neambicingas vyras, pagyvenęs, vienas ištiki- 
miausių tavo pareigūnų. 

— Kuo jis vardu? 

— Galas. Jis sakosi esąs pasiryžęs vesti mane tuoj pat. 

Tiberijus apsisuko ir išėjo iš kambario neprataręs nė žodžio. 

Po kelių dienų jis pakvietė ją į pokylį. Jis dažnai kviesdavosi 
pietauti žmones, kuriais ypač nepasitikėjo, ir spoksodavo į juos 
* Plg. „Iliada“ I, 335—336 (vertė A. Dambrauskas). 

valgančius tarsi bandydamas perskaityti slaptas jų mintis; tai pa- 
lauždavo daugelio pasitikėjimą savimi. Jei jie atrodydavo suneri- 
mę, jis tai priimdavo kaip kaltės įrodymą. O jei žvelgdavo tiesiai į 
akis, jis tai suprasdavo kaip dar didesnį kaltės įrodymą, be to, dar 
ir įžūlumą. Šiuo atveju Agripinai, kuri vis dar sirgo ir galėjo be 
pasibjaurėjimo valgyti tik lengviausią maistą, buvo labai nelengva 
nuolat spoksant Tiberijui. Ji nebuvo šneki, o pokalbis apie muzi- 
kos ir filosofijos privalumų santykį nėmaž jos nedomino, tad ji 
negalėjo jame dalyvauti. Ji apsimetė valganti, bet Tiberijus, ati- 
džiai ją stebėjęs, matė, kad ji leido išnešti lėkštę beveik nepalies- 
tą. Jis pamanė, kad ji įtaria ketinant ją nunuodyti; norėdamas pa- 
tikrinti, atsargiai paėmė nuo lėkštės obuolį ir pasakė: 

— Mano mieloji Agripina, tu nedaug tevalgei. Paragauk šio obuo- 
lio. Tai puikus obuolys. Prieš trejus metus Partijos karalius man 
padovanojo jaunų obelaičių — tai pirmieji jų vaisiai. 

Na, kone kiekvienas žmogus turi kokį nors „gamtinį priešą“ — 
jei galima taip pavadinti. Kai kuriems baisiausias nuodas yra me- 
dus. Kiti suserga prisilietę prie arklio arba vos įžengę į arklidę, ar 
net miegodami ant arklio ašutais kimšto minkštasuolio. Dar kitus 
kuo nemaloniausiai paveikia katės artumas; įeidami į kambarį jie 
kartais pasako: „Čia būta katės, atsiprašau, aš turiu išeiti“. Aš as- 
meniškai nepaprastai bjauriuosi žydinčios gudobelės kvapu. Agri- 
pinos priešas buvo obuolys. Ji paėmė dovaną iš Tiberijaus, padė- 
kojo jam su prastai slepiamu drebuliu ir pasakė, kad pasilaikys 
obuolį, jei galima, ir suvalgys namuose. 

— Nors vieną kąsnelį dabar, tik paskanauti. 

— Prašau man atleisti, bet tikrai negaliu, — ji padavė obuolį 
tarnui ir liepė rūpestingai suvynioti į servetėlę. 

Kodėl Tiberijus iš karto jos nenuteisė už išdavystę, kaip ragino 
Sejanas? Nes Agripina vis dar buvo Livijos globoje. 


Dvidešimt penktas skyrius 


Taigi priėjau prie pasakojimo apie savo pietus su Livija. Ji pasi- 
sveikino su manimi labai maloniai ir atrodė nuoširdžiai patenkin- 
ta mano dovana. Per pietus, kuriuose dalyvavo tik senoji Urgula- 
nija ir Kaligula, dabar keturiolikmetis — aukštas išblyškęs spuo- 
guotas berniukas įdubusiomis akimis, — ji nustebino mane proto 
aštrumu ir aiškia atmintimi. Livija pasiteiravo apie mano darbą, o 
kai ėmiau kalbėti apie Pirmąjį pūnų karą ir suabejojau kai kurio- 
mis detalėmis, kurias pateikia poetas Nevijus (jis dalyvavo tame 
kare), ji sutiko su mano išvadomis, bet pagavo mane netiksliai 
cituojant. Ji pasakė: 

— Dabar esi man dėkingas, ar ne, anūkėli, kad neleidau tau 
rašyti tėvo biografijos! Kaip manai, jei nebūčiau įsikišusi, ar pie- 
tautum dabar su mumis? 

Kaskart, kai tarnas pripildydavo mano taurę, aš išsyk ją išmauk- 
davau ir dabar po dešimtos ar dvyliktos jaučiausi kaip liūtas. Atsa- 
kiau narsiai: 

— Nepaprastai dėkingas, senele, kad esu saugus tarp kartagi- 
niečių ir etruskų. Bet ar nepasakytum man, kodėl aš šį vakarą čia 
pietauju? 

Ji nusišypsojo: 

— Ką gi, prisipažinsiu, kad tavo buvimas prie stalo man vis dar 
kelia tam tikrą... Bet nesvarbu. Jei sulaužiau vieną seniausių savo 
nuostatų, tai mano reikalas, ne tavo. Ar tu manęs nemėgsti, Klau- 
dijau? Būk atviras. 

— Galbūt taip pat, kaip tu nemėgsti manęs, senele. (Ar tai aš 


pats ištariau?) 

Kaligula suprunkštė, Urgulanija sukikeno, Livija nusijuokė: 

— Pakankamai atvirai! Beje, ar pastebėjai šitą pabaisą? Jis buvo 
neįprastai ramus per pietus. 

— Ką tokį, senele? 

— Savo sūnėną. 

— Ar jis pabaisa? 

— Neapsimesk, kad nežinai. Tu juk esi pabaisa, ar ne, Kaligula? 

— Tu geriau žinai, prosenele, — pratarė Kaligula nuleistomis 
akimis. 

— Ką gi, Klaudijau, šis pabaisa, tavo sūnėnas, — aš tau apie jį kai 
ką pasakysiu. Jis bus kitas imperatorius. 

Aš pamaniau, kad tai pokštas. Pasakiau šypsodamasis: 

— Jei taip sakai, senele, taip ir yra. Bet kaip tai galėtų atsitikti? 
Jis jauniausias šeimoje, ir nors iš prigimties apdovanotas... 

— Turi omenyje, kad niekas neturi jokios galimybės apeiti Seja- 
ną ir tavo seserį Livilą? 

Aš buvau priblokštas pokalbio laisvumo. 

— Neturėjau omenyje nieko panašaus. Man niekada nerūpėjo 
didžioji politika. Noriu tik pasakyti, kad jis dar jaunas, pernelyg 
jaunas, kad būtų imperatorius, atrodo, kad tai tolimos ateities 
pranašystė. 

— Visai netolimos. Tiberijus paskirs jį savo įpėdiniu. Be jokių 
abejonių. Kodėl? Todėl, kad Tiberijus toks jau yra. Jis apimtas 
tokios pačios tuštybės, kaip ir vargšas Augustas: negali pakelti min- 
ties apie įpėdinį, kuris būtų populiaresnis nei jis pats. Bet kartu 
daro viską, ką gali, kad būtų nekenčiamas ir kad jo būtų bijoma. 
Taigi, pajutęs, kad jo laikas beveik išseko, jis ieškos ko nors, kas 
būtų bent kiek už jį blogesnis. Ir suras Kaligulą. Yra vienas daly- 
kas, kurį Kaligula jau padarė, ir tai jau dabar rodo jį esant dar 
didesnį nusikaltėlį, nei Tiberijus kada nors galėtų būti. 

— Prosenele, maldauju... — prašė Kaligula. 

— Gerai, pabaisa, saugosiu tavo paslaptį, kol gražiai elgsies. 

— Ar Urgulanija žino paslaptį? — paklausiau. 

— Ne. Tik pabaisa ir aš. 


— Ar jis prisipažino savo noru? 

— Žinoma, ne. Jis ne iš tų, kurie prisipažįsta. Aš apie tai sužino- 
jau netyčia. Vieną naktį apieškojau jo kambarį, norėdama pažiū- 
rėti, ar jis nedaro man kokių mokyklinuko pokštų — pavyzdžiui, 
ar neužsiima mėgėjiška juodąja magija, ar nedistiliuoja nuodų ar 
ko nors panašaus. Ir radau... 

— Prašau, prosenele. 

— Žalią daiktą, kuris man atskleidė labai įdomią istoriją. Bet aš 
jį jam grąžinau. 

Urgulanija pasakė juokdamasi: 

— Trasilas sako, kad mirsiu šiemet, taigi neturėsiu malonumo 
gyventi tau valdant, Kaligula, nebent paskubėtum ir nužudytum 
Tiberijų! 

Aš pasisukau į Liviją: 

— Ar jis nužudys Tiberijų, senele? 

Kaligula paklausė: 

— Ar saugu dėdei Klaudijui viską sakyti? O gal ketini jį nu- 
nuodyti ? 

Ji atsakė: 

— O, tai nieko, nereikia jokių nuodų. Aš noriu, kad judu geriau 
vienas kitą pažintumėte. Tai viena šių pietų paskata. Klausyk, Ka- 
ligula. Tavo dėdė Klaudijus yra ypatingas. Jis toks senamadiškas, 
kad jei prisiekė mylėti ir ginti savo brolio vaikus, tai visada gali 
jam save primesti — visą savo gyvenimą. Klausyk, Klaudijau. Tavo 
sūnėnas Kaligula yra ypatingas. Jis išdavikas, bailys, gašlūnas, tuš- 
čiagarbis, neturi sąžinės ir padarys tau keletą didelių šunybių; bet 
prisimink vieną dalyką: jis niekada tavęs neužmuš. 

— Kodėl ne? — paklausiau, ištuštindamas dar vieną taurę. Po- 
kalbis buvo kaip sapne — beprotiškas, bet įdomus. 

— Nes tu esi žmogus, kuris atkeršys už jo mirtį. 

— Aš? Kas taip sakė? 

— Trasilas. 

— Ar Trasilas niekada neklysta? 

— Ne, niekada. Kaligula bus nužudytas, o tu atkeršysi už jo mirtį. 

Stojo niūri tyla ir tęsėsi iki pietų pabaigos, kai Livija pasakė: 


— Eikš, Klaudijau, toliau kalbėsimės vieni. 

Kiti du pakilo ir paliko mus vienus. 

Aš tariau: 

— Man pasirodė, kad pokalbis labai keistas, senele. Ar tai dėl 
manęs? Gal aš per daug išgėriau? Noriu pasakyti, ne visi juokai 
nepavojingi šiais laikais. Tai buvo pavojingas kvailiojimas. Aš ti- 
kiuosi, tarnai... 

— Jie kurčnebyliai. Ne, nekaltink vyno. Vyne esama tiesos, o 
kai dėl manęs, pokalbis buvo visiškai rimtas. 

— Bet... jei tu tikrai manai, kad jis pabaisa, kodėl jį skatini? 
Kodėl tau neparėmus Nerono? Jis geras vaikinas. 

— Todėl, kad kitas imperatorius bus Kaligula, o ne Neronas. 

— Betjei jis toks, kaip tu sakai, tai bus neregėtai blogas impera- 
torius. O tu, kuri visą savo gyvenimą atidavei Romai... 

— Taip. Bet su likimu negali kovoti. Dabar, kai Roma tokia ne- 
dėkinga ir beprotė, kad leido mano nevidonui sūnui padėti mane 
į lentyną ir dar įžeidinėti — mane, ar gali įsivaizduoti, galbūt di- 
džiausią valdovę, kokią pasaulis kada nors yra matęs, be to, dar 
savo motiną... — jos balsas pasidarė spigus. 

Man norėjosi keisti temą. Pasakiau: 

— Pasistenk nusiraminti, senele. Kaip sakai, negali priešintis 
likimui. Bet ar nenorėjai man pasakyti apie tai kažko konkretaus? 

— Taip, dėl Irasilo. Aš dažnai su juo tariuosi. Tiberijus to nežino, 
bet Trasilas dažnai čia ateina. Prieš keletą metų jis man sakė, kas 
atsitiks tarp manęs ir Tiberijaus, — kad jis galop sukils prieš mane ir 
paims imperiją į savo rankas. Aš tada tuo netikėjau. Jis dar pasakė 
man kitą dalyką: kad nors ir mirsiu kaip apvilta sena moteris, daug 
metų po mirties būsiu garbinama kaip deivė. O anksčiau jis yra 
sakęs, kad tas, kuris turi mirti tais pačiais metais, kuriais, dabar jau 
žinau, mirsiu aš, taps didžiausia dievybe, kokia tik kada buvo pasau- 
lyje, tad galop nei Romoje, nei kurioje kitoje imperijos vietoje ne- 
beliks šventyklų, skirtų kam nors kitam. Net Augustui. 

— Kada tu mirsi? 

— Po trejų metų, pavasarį. Žinau net kurią dieną. 

— Bet kodėl tu taip nori tapti deive? Atrodo, dėdei Tiberijui tai 


visai nerūpi. 

— Dabar, kai mano darbas baigtas, tik apie tai ir tegalvoju. Ir 
kodėl gi ne? Jei Augustas yra dievas, absurdiška, kad aš tik jo žynė. 
Juk tai aš viską padariau, ar ne? Jis buvo ne ką didesnis valdovas 
nei Tiberijus. 

— Taip, senele. Bet ar nepakanka, kad tu žinai, ką padarei, kam 
dar nori, kad tave garbintų neišmanėlių minia? 

— Klaudijau, leisk man paaiškinti. Sutinku dėl neišmanėlių mi- 
nios. Aš galvoju ne tiek apie savo šlovę žemėje, kiek apie savo 
vietą danguje. Aš ryžausi daugybei bedieviškų dalykų — joks didis 
valdovas negali be to apsieiti. Imperijos gerovę aš iškėliau aukš- 
čiau už bet kokius žmogiškus sumetimus. Kad imperija nesuskil- 
tų, aš turėjau padaryti daug nusikaltimų. Augustas nemažai pasi- 
darbavo, savo juokingu favoritizmu griaudamas imperiją: Marce- 
las prieš Agripą, Gajus prieš Tiberijų. Kas išgelbėjo Romą nuo 
naujo pilietinio karo? Aš. Nemaloni ir nelengva užduotis pašalinti 
Marcelą ir Gajų teko man. Taip, neapsimesk, kad niekada nejįta- 
rei, jog tai aš juos nunuodijau. O koks deramas atlygis valdovui, 
kuris daro tokius nusikaltimus savo valdinių labui? Akivaizdu, kad 
deramas atlygis yra sudievinimas. Ar tiki, kad nusikaltėlių sielos 
pasmerktos amžinoms kančioms? 

— Visada buvau mokomas tuo tikėti. 

— Bet nemirtingieji dievai gali nebijoti jokios bausmės, kad ir 
kiek nusikaltimų būtų padarę? 

— Na, Jupiteris nuvertė savo tėvą ir užmušė vieną vaikaitį, dar 
turėjo kraujomaišos ryšių — vedė savo seserį, ir... taip, sutin- 
ku... Nė vienas jų nėra nepriekaištingai doras. Ir tikrai mirtingų- 
jų vėlių Teisėjai neturi galios jų teisti. 

— Taigi. Dabar matai, kodėl man taip svarbu tapti deive. Todėl, 
jei jau nori žinoti, pakenčiu Kaligulą. Jis prisiekė, kad jei išsaugo- 
siu jo paslaptį, jis padarys mane deive vos tapęs imperatoriumi. 
Noriu, kad ir tu prisiektum padaryti viską, kas bus tavo galioje, 
kad aš tapčiau deive kaip galima greičiau, nes — argi nematai? — 
kol jis nepadarys manęs deive, aš tūnosiu pragare, kentėdama 


baisiausias kančias, neišvengiamus žiaurius kankinimus. 

Staigus pasikeitimas jos balse, nuo šaltos valdingos arogancijos 
prie išgąstingo maldavimo, nustebino mane labiau nei visa, ką 
išgirdau. Turėjau ką nors pasakyti, tad tariau: 

— Aš neįsivaizduoju, kokios įtakos vargšelis dėdė Klaudijus gali 
turėti imperatoriui ar senatui. 

— Nesvarbu, ką tu įsivaizduoji ar neįsivaizduoji, idiote! Ar pri- 
sieksi padaryti, ko prašau? Ar prisieksi savo galva? 

Aš pasakiau: 

— Senele, aš prisieksiu savo galva — tuo, ko ji dabar verta, — su 
viena sąlyga. 

— Tu drįsti man kelti sąlygas? 

— Taip, po dvidešimtos taurės; bet tai paprasta sąlyga. Po tris- 
dešimt šešerių metų nepaisymo ir bjaurėjimosi juk nesitiki, kad 
ką nors tau daryčiau be sąlygų, ar ne? 

Ji nusišypsojo. 

— Ir kokia ta paprasta sąlyga? 

— Norėčiau žinoti daug dalykų. Visų pirma noriu žinoti, kas 
nužudė mano tėvą, kas nužudė Agripą ir kas nužudė mano brolį 
Germaniką, ir kas nužudė mano sūnų Druzilą. 

— Kam tau reikia visa tai žinoti? Kokia nors beprotiška viltis 
atkeršyti man už jų mirtį? 

— Ne, net jei tu ir esi jų žudikė. Aš niekada nekeršiju, nebent 
esu verčiamas priesaikos ar iš savigynos. Aš manau, kad blogis 
pats sau yra bausmė. Dabar tenoriu žinoti tiesą. Aš profesionalus 
istorikas, ir vienintelis dalykas, kuris mane iš tiesų domina, tai 
išsiaiškinti, kaip susiklosto dalykai ir kodėl taip. Istorijas rašau 
labiau kad nušviesčiau dalykus sau, o ne skaitytojams. 

— Matau, tau daug įtakos turėjo senasis Atėnodoras. 

— Jis buvo man malonus, o aš buvau dėkingas, tad tapau stoiku. 
Niekada nesikišau į filosofinius ginčus — tai manęs niekada nedo- 
mino, — bet pasisavinau stoikų požiūrį į dalykus. Gali tikėti mani- 
mi, kad nepakartosiu nė žodžio iš to, ką tu man pasakysi. 

Aš įtikinau ją, kad sakau ką galvoju, ir keturias valandas su vir- 
šum uždavinėjau jai landžiausius klausimus: į kiekvieną klausimą 


ji atsakė neišsisukinėdama ir taip ramiai, tarsi būtų dvaro valdy- 

toja ir atvykusiam šeimininkui atsakinėtų į klausimus apie smul- 
kias ūkio nesėkmes. Taip, ji nunuodijo mano senelį; ne, nepai- 
sant Tiberijaus įtarimų, ji nenunuodijo mano tėvo — tai buvo sa- 
vaiminė gangrena; taip, ji nunuodijo Augustą užtepusi nuodų ant 
figų, kol jos dar buvo ant medžio; be to, ji papasakojo visą istoriją 
apie Juliją, kaip aš jums jau pasakojau, ir visą Postumo istoriją — 
galėjau sutikrinti jos detales; taip, ji nunuodijo Agripą ir Liucijų, 
taip pat ir Marcelą bei Gajų, taip, ji pagrobė mano laiškus Ger- 
manikui, tačiau ne, ji jo nenunuodijo — Plancina padarė tai savo 
iniciatyva, — bet ji buvo numačiusi jį turint mirti, kaip buvo nu- 
mačiusi turint mirti ir mano tėvą, ir dėl tos pačios priežasties. 

— Dėl kokios priežasties, senele? 

— Jis nusprendė sugrąžinti respubliką. Ne, nesuprask manęs 
neteisingai: ne taip, kad sulaužytų ištikimybės Tiberijui priesaiką, 
nors tai ir reiškė manęs nušalinimą. Jis ketino priversti Tiberijų 
žengti tą žingsnį savo noru ir leisti jam prisiimti visus nuopelnus, 
pats pasilikdamas už scenos. Jis beveik įtikino Tiberijų. Žinai, koks 
Tiberijus bailys. Aš turėjau smarkiai paplušėti, suklastoti daug do- 
kumentų ir daug primeluoti, kad sulaikyčiau Tiberijų ir neleis- 
čiau jam apsikvailinti prieš Sejaną. Šitas respublikoniškumas yra 
nuolatinė giminės yda. Ir tavo senelis ją turėjo. 

— Ir aš ją turiu. 

— Vis dar? Tai juokinga. Ir, kaip suprantu, Neronas taip pat. Tai 
neatneš jam didelės sėkmės. Ir jokios naudos su jumis, respubli- 
konais, ginčytis. Jūs atsisakote pripažinti, kad dabar vėl įvesti res- 
publikinį valdymą tolygu užmačiai šiuolaikiniams vyrams ir žmo- 
noms primesti pirmykštį jausmų tyrumą. Tai tas pat, kas bandyti 
saulės laikrodyje pasukti šešėlį atgal: tai neįmanoma. 

Ji prisipažino pasmaugusi Druzilą. Ji pasakojo, kaip arti mir- 
ties buvau aš pats, kai pirmą kartą parašiau Germanikui apie Po- 
stumą. Ji patausojo mane tik todėl, kad tikėjosi dar parašysiant, 
kur Postumas dabar yra. Įdomiausia buvo pasiklausyti apie jos 
nuodijimo metodus. Aš uždaviau jai tokį pat klausimą, kaip ir 
Postumas, — ar ji teikia pirmenybę lėtiems ar greito veikimo nuo- 


dams, — ir ji nė kiek nesutrikusi atsakė, kad labiau mėgsta 

kartotines lėtai veikiančių beskonių nuodų dozes, veikiančias taip, 
kad atrodo, jog žmogus serga džiova. Aš paklausiau, kaip jai pa- 
vykdavo taip gerai paslėpti savo pėdsakus ir kaip ji galėjo pasiekti 
žmones taip toli: Gajus buvo nužudytas Mažojoje Azijoje, o Liuci- 
jus — Masilijoje. 

Ji man priminė niekada nesurengusi žmogžudystės, iš kurios 
„turėtų tiesioginės naudos sau. Pavyzdžiui, mano senelį ji nunuo- 
dijo tik gerokai po skyrybų, be to, nenunuodijo nė vienos moters 
varžovės — nei Oktavijos, nei Julijos, nei Skribonijos. Jos aukos 
daugiausia buvo žmonės, kuriuos pašalinus prie įpėdinystės pri- 
artėjo jos sūnūs ir vaikaičiai. Vienintelė jos patikėtinė buvo Urgu- 
lanija — tokia diskretiška ir sumani, ir taip atsidavusi, kad buvo 
nelabai tikėtina, jog jųdviejų suplanuoti nusikaltimai bus atskleis- 
ti, o net jei jie ir būtų buvę atskleisti, jie niekada nebūtų buvę 
priskirti jai. Rengiantis Palaimos deivės šventei Urgulanijai sako- 
mos kasmetinės išpažintys davė naudos, prireikus pašalinti keletą 
jos kelyje stovėjusių žmonių. Ji išsamiai paaiškino, kaip tai buvo 
daroma. Kartais moterys prisipažindavo ne tik svetimavusios, bet 
ir turėjusios kraujomaišos ryšių su broliu ar sūnumi. Urgulanija 
sakydavo, kad vienintelė įmanoma atgaila — to vyro mirtis. Mote- 
ris maldaudavo kokios nors kitokios atgailos. Urgulanija tada at- 
sakydavo, kad galbūt ir yra kitas būdas, kurį deivė galėtų leisti. 
Moteris galėtų apsivalyti, padėdama deivei įvykdyti savo kerštą — 
drauge su tuo vyru, kuris padarė jai gėdą. Nes, sakydavo Urgula- 
nija, viena moteris taip pat anksčiau prisipažino dėl panašaus šlykš- 
taus dalyko, bet ir ji nenorėjo nužudyti savo niekintojo, tad niek- 
šas vis dar gyvas, o moteris kenčia. „Niekšais“ tapo iš eilės Agripa, 
Liucijus ir Gajus. Agripa buvo apkaltintas kraujomaiša su savo 
dukterimi Marcelina — jos nepaaiškinama savižudybė lyg ir pa- 
grindė šitą versiją; Gajus ir Liucijus — kraujomaiša su savo motina 
prieš jos tremtį, — ir Julijos reputacija padarė istoriją įtikinamą. 
Kiekvienu atveju moteris tik džiaugėsi galėdama suplanuoti žmog- 
žudystę, o vyras — ją įvykdyti. Urgulanija padėjo patarimais ir tin- 
kamais nuodais. Livija buvo saugi dėl to, kad laikėsi atokiai, veikė 


per kitus žmones, kurie, net įtarti ar pagauti už rankos, nebūtų 

galėję paaiškinti žmogžudystės motyvo dar labiau savęs neįklam- 
pindami. Aš paklausiau, ar ji nejautė jokio sąžinės graužimo dėl 
Augusto ir daugelio jo įpėdinių mirties ar tremties. Ji pasakė: 

— Nė akimirkos nepamiršau, kieno esu dukra. 

Ir tai daug ką paaiškina. Livijos tėvą, vieną iš Klaudijų, po Fili- 
pų mūšio Augustas paskelbė už įstatymo ribų; užuot pakliuvęs 
Augustui į rankas, jis nusižudė. 

Trumpai tariant, ji pasakė man viską, ką norėjau žinoti, išsky- 
rus apie vaidenimąsi Germaniko namuose Antiochijoje. Ji pakar- 
tojo, kad to nebuvo įsakiusi ir kad nei Plancina, nei Pizonas jai 
nieko apie tai nepasakojo, tad mano galimybės išsiaiškinti tą pa- 
slaptį tokios pačios, kaip ir jos. Mačiau, kad neverta jos toliau 
spausti, tad padėkojau už kantrybę ir galop prisiekiau savo galva 
padaryti viską, kas mano galioje, kad ji taptų deive. 

Man išeinant, ji padavė nedidelį ritinį ir liepė paskaityti, kai 
būsiu Kapujoje. Tai buvo atmestų sibilinių eilių rinkinys, apie ku- 
rį pasakojau šios istorijos pradžioje. Kai priėjau prie pranašystės, 
pavadintos „Garbanių įpėdinystė“, supratau, kodėl Livija pakvie- 
tė mane pietų ir privertė prisiekti. Jeigu tai priesaika. Tai buvo 
panašu į girtuoklio kliedesius. 


Dvidešimt šeštas skyrius 


S ejanas parašė Tiberijui memorialą, prašydamas prisiminti jį, 
jei bus ieškoma vyro Livilai: jis sakėsi žinąs esantis tik raitelis, 
bet Augustas juk kalbėjęs apie savo vienintelės dukters ištekini- 
mą už raitelio, o Tiberijus bent jau neturįs ištikimesnio paval- 
dinio nei Sejanas. Jis nesitaikąs į senatoriaus garbę, esąs paten- 
kintas ir toliau likdamas, kaip dabar, budrus savo kilniojo im- 
peratoriaus sargybinis. Jis pridėjo, kad tokia santuoka būtų 
stiprus smūgis Agripinos partijai, laikančiai jį savo veikliausiu 
oponentu. Jie nedrįsią imtis prievartos prieš vienintelį gyvą Kas- 
toro ir Livilos sūnų - jaunąjį Tiberijų Gemelą. Neseną kito dvy- 
nio mirtį reikią priskirti Agripinai. 

Tiberijus maloniai atsakė kol kas negalįs duoti palankaus at- 
sakymo į šį prašymą, nepaisant to, kad jaučiąsis labai skolingas 
Sejanui. Jo nuomone, nepanašu, kad Livila, kurios abu ankstes- 
ni vyrai buvo aukščiausios kilmės, būtų patenkinta, jei Sejanas 
liktų tik raitelis; o jei jis ne tik vestų imperatoriškosios šeimos 
narę, bet dar būtų paaukštintas, tai sukeltų didelį pavydą ir ši- 
taip sustiprintų Agripinos partiją. Jo nuomone, kaip tik norė- 
damas išvengti tokio pavydo, Augustas ketinęs ištekinti dukterį 
už raitelio, išėjusio į atsargą žmogaus, kuris nebūtų susijęs su 
politika. 

Tiberijus baigė viltinga gaidele: „Aš tau kol kas tiksliai nesaky- 
siu, kaip ketinu tave glaudžiau su savimi susieti. Bet pasakysiu 
tiek, kad joks atlygis, kurį galėčiau sumokėti tau už atsidavimą, 
nebus per didelis ir kad progai pasitaikius man bus labai malonu 


padaryti tai, ką ketinu padaryti“. 

Sejanas per daug gerai pažino Tiberijų, kad nesuprastų per anksti 
paprašęs, — apskritai jis paprašė tik todėl, kad jį spaudė Livila, ir 
gavo deramą atkirtį. Jis nusprendė įtikinti Tiberijų tuoj pat išva- 
žiuoti iš Romos, o jį paskirti nuolatiniu Miesto valdytoju — ma- 
gistratu, kurio sprendimus galima apskųsti tik imperatoriui. Kaip 
apsaugos kariuomenės vadas, jis dar būtų atsakingas už imperato- 
riaus pasiuntinių tarnybą, tad galėtų sekti visą Tiberijaus kores- 
pondenciją. Tiberijus būtų nuo jo priklausomas ir dėl to, kad jis 
spręstų, kam leidžiama su juo susitikti, o kuo mažiau žmonių Ti- 
berijus matytų, tuo būtų geriau. Palengva visa reali galia būtų su- 
teikta Miesto valdytojo rankose, ir jis galėtų elgtis kaip tinkamas, 
nebebijodamas imperatoriaus kišimosi. 

Pagaliau Tiberijus išvyko iš Romos. Pretekstas buvo tas, kad 
reikia pašventinti Jupiterio šventyklą Kapujoje ir Augusto — No- 
loje. Bet jis neketino kada nors sugrįžti. Buvo žinoma, kad jis taip 
nusprendė dėl Trasilo perspėjimo, o tai, ką išpranašaudavo Trasi- 
las, be jokių abejonių būdavo priimama kaip tikrai įvyksiantys 
dalykai. Visi manė, kad Tiberijus, dabar šešiasdešimt septynerių 
metų (bjaurus vaizdelis: laibas, susikūprinęs, plikas, maudžian- 
čiais sąnariais, tvarsčiais užlopytu išopėjusiu veidu), labai greitai 
mirs. Niekas nebūtų atspėjęs, kad jam lemta gyventi dar vienuo- 
lika metų. Taip ilgai jis gyveno gal todėl, jog prie Miesto niekada 
nepriartėjo labiau nei priemiesčių riba... na, bent jau pastarasis 
faktas yra neabejotinas. 

Tiberijus pasiėmė į Kaprėjas būrį mokytų graikų ir karių rink- 
tinę, įskaitant savo germaniškąją asmens sargybą, dar Trasilą ir 
keletą dažytų keistai atrodančių neaiškios lyties būtybių, o kas 
įdomiausia — Kokcėjų Nervą. Kaprėjos yra sala Neapolio įlanko- 
je, maždaug trys mylios nuo kranto. Čia klimatas švelnus žiemą ir 
vėsus vasarą. Yra tik viena prieplauka, likusi salos dalis užtverta 
stačių uolų ir neįžengiamų tankumynų. Kaip Tiberijus leido ten 
savo laisvalaikį — kai neaptarinėdavo poezijos arba mitologijos su 
graikais ar teisės bei politikos su Nerva, — per šlykštu pasakoti 
netgi istorikui. Pasakysiu tik tiek, kad jis atsivežė pilną garsiųjų 


Elefantinės knygų rinkinį — išsamiausią kada nors surinktą por- 

nografijos enciklopediją. Kaprėjose jis galėjo daryti tai, ko nega- 
lėjo Romoje — paleistuvauti atvirame ore tarp medžių ir gėlių ar 
prie vandens ir kelti tiek triukšmo, kiek tik nori. Kadangi kartais 
tos „lauko pratybos“ pasižymėdavo ypatingu žiaurumu, — part- 
nerių kančios teikė jam didžiulį malonumą, — jis manė, kad Kap- 
rėjų nuošalumas atperka daugelį šios vietos trūkumų. Tiberijus 
negyveno vien Kaprėjose: nuvykdavo į Kapują, Bajas ir Ancijų, 
bet Kaprėjos liko jo nuolatinė būstinė. 

Po kurio laiko jis leido Sejanui pašalinti Agripinos partijos va- 
dus bet kokiomis jam patogiomis priemonėmis. Jis kasdien susi- 
siekdavo su Sejanu ir savo laiškuose senatui pritardavo visiems jo 
veiksmams. Per vieną Naujųjų metų šventę jis, kaip vyriausiasis 
žynys, Kapujoje sakė įprastinę palaiminimo maldą, paskui staiga 
pasisuko į raitelį, vardu Sabinas, stovėjusį netoliese, ir apkaltino jį 
kėsinusis į jo atleistinių ištikimybę. Vienas iš Sejano vyrų tuoj 
užtraukė Sabinui ant galvos apsiaustą, užmetė kilpą ir nutempė 
šalin. Dusdamas Sabinas šaukė: „Padėkite, draugai, padėkite!“ Bet 
niekas nepajudėjo, ir Sabinas (kurio vienintelis nusikaltimas — 
kad jis buvo Germaniko draugas, Sejano įviliotas į pinkles ir pri- 
vačiai išreiškęs savo simpatiją Agripinai) galop buvo nubaustas mir- 
timi. Kitą dieną senate buvo perskaitytas Tiberijaus laiškas, ku- 
riame pranešama apie Sabino mirtį ir minima, kad Sejanas suse- 
kė pavojingą sąmokslą. „Mano ponai, pasigailėkite nelaimingo seno 
žmogaus, gyvenančio nuolatinėje baimėje, kai jo paties šeimos 
nariai niekšingai rezga sąmokslus prieš jo gyvybę.“ Buvo aišku, 
kad jis turi omenyje Agripiną ir Neroną. Galas pakilęs pasakė, jog 
būtų pageidautina, kad imperatorius paaiškintų savo nuogąstavi- 
mus ir leistų senatoriams išspręsti šį klausimą — tada jie, be jokių 
abejonių, nesunkiai nusiramintų. Bet Tiberijus dar nesijautė pa- 
kankamai stiprus, kad atsikeršytų Galui. 

Tų metų vasarą pagrindinėje Neapolio gatvėje netyčia susidūrė 
Livija neštuvuose ir Tiberijus ant kresno trumpakojo arklio. Ti- 
berijus buvo ką tik atplaukęs iš Kaprėjų, o Livija grįžo iš Herkula- 


nėjo. Tiberijus norėjo prajoti nepasisveikinęs, bet įprotis privertė 

jį įtempti vadeles, pasisveikinti ir formaliai pasiteirauti apie jos 
sveikatą. Ji atsakė: 

— Ak, nuo tavo meilaus rūpesčio man tik dar geriau, mano 
berniuk. Kaip motina duosiu tau tokį patarimą: saugokis ūsoriaus, 
kurį valgai savo saloje. Kai kurios ten pagaunamos žuvys yra labai 
nuodingos. 

— Ačiū, motin, — pasakė jis. — Kadangi tai tavo perspėjimas, jo 
šventai laikysiuos. Valgysiu tik kefalę ir tuną. 

Livija suprunkštė ir pasisukusi į drauge buvusį Kaligulą garsiai 
pasakė: 

— Taigi, kaip sakiau, mes su vyru (tavo proseneliu, mielasis) 
vieną naktį prieš kokius šešiasdešimt penkerius metus skubėjo- 
me šia gatve link prieplaukos, kur mūsų paslapčia laukė laivas. 
Kiekvieną akimirką mus galėjo suimti ir nužudyti Augusto žmo- 
nės — kaip keista! Mano vyresnysis sūnus — tuo metu turėjome 
tik vieną vaiką — jojo savo tėvui ant sprando. Ir staiga tas mažas 
žvėrelis kad užbliaus: „Oi, tėte, aš noriu grįžti į Peru-u-uziją“. 
Mes beveik išsidavėme. Du kareiviai išlindo iš tavernos ir puolė 
mūsų ieškoti. Mes įsmukome į tamsią tarpuvartę, kad jie pra- 
bėgtų pro šalį. Bet Tiberijus ir toliau mykė: „Noriu vėl į Peru- 
u-uziją“. Aš pasakiau: „Nudėk jį, nudėk vaikiščią! Tai vienintelė 
išeitis“. Bet mano vyras buvo švelniaširdis kvailys ir nesutiko. 
Išsigelbėjome tik per atsitiktinumą. 

Tiberijus, kuris buvo sustojęs norėdamas išgirsti pasakojimo 
pabaigą, smeigė žirgui pentinais ir įniršęs nušuoliavo tolyn. Jie 
niekada daugiau nebesusitiko. 

Livija perspėjo jį dėl žuvies tik norėdama sukelti nerimo — kad 
jis galvotų, jog ji papirko jo žvejus arba virėjus. Ji žinojo, kad Ti- 
berijus mėgsta ūsorių ir dabar nuolat blaškysis tarp pagundos 
pasmaguriauti ir baimės būti nužudytam. Tai turėjo skaudžių pa- 
sekmių. Vieną dieną Tiberijus sėdėjo po medžiu vakariniame sa- 
los šlaite, mėgavosi vėjeliu ir eiliavo graikišką zuikio ir fazano dia- 
logą, kuriame jie vienas per kitą liaupsino savo gastronominius 
pranašumus. Tai nebuvo originalus sumanymas: neseniai jis vieną 


savo dvaro poetą apdovanojo dviem tūkstančiais auksinių už pa- 

našią poemą, kurioje varžėsi grybas, pievinis kalviukas, austrė ir 
strazdas. Naujos poemos įžangoje jis atmeta visų jų pretenzijas 
kaip nieko nevertas ir sako, kad tik zuikis ir fazanas gali varžytis 
dėl petražolės karūnos — tik jų mėsai būdingas kilnumas be sun- 
kumo, švelnumas be prastumo. 

Jis ieškojo paniekinamo būdvardžio austrei, kai išgirdo iš apa- 
čios staigų bruzdesį erškėčių krūmuose — iš jų išlindo susišiaušęs 
vyras paklaikusiomis akimis. Jo drabužis buvo šlapias ir suplyšęs į 
skarmalus, veidas pasruvęs krauju, o rankoje — peilis. Jis šoko iš 
tankynės šaukdamas: 

— Štai, Cezari, ar jis ne gražuolis? 

Iš maišo, kurį nešėsi per petį, jis ištraukė milžinišką ūsorių ir 
numetė dar spurdantį ant velėnos Tiberijui po kojų. Tai buvo pa- 
prasčiausias žvejys, ką tik pagavęs tokį nepaprastą laimikį. Pama- 
tęs Tiberijų ant skardžio, nusprendė jam padovanoti žuvį. Priri- 
šęs valtį prie uolos, jis nuplaukė prie skardžio, vargais negalais 
užsiropštė stačiu takeliu iki krūmų ir prasikirto kelią savo lenkti- 
niu peiliu. 

Bet Tiberijus mirtinai išsigando. Jis čiupo švilpuką ir suriko 
germaniškai: 

— Gelbėkit! Gelbėkit! Čionai! Volfgangai! Zygfrydai! Adelsta- 
nai! Žudikas! Schnell! 

— Mes čia, aukščiausiasis, kilnusis, dosnusis vade, — iš karto 
atsiliepė germanai. Jie ėjo sargybą jam iš kairės, iš dešinės ir iš 
užnugario, bet, žinoma, nieko nebuvo jam priešais. Jie atrisnojo 
mosuodami ietimis. 

Žmogelis nesuprato germaniškai. Sulenkęs savo peiliuką, džiu- 
giai pasakė: 

— Pagavau jį štai ten prie uolos. Kaip manot, kiek jis sveria? 
Kaip vidutinis banginis, ką? Kone ištempė mane iš valties. 

Tiberijus, kiek apsiraminęs, bet dabar įsivaizduodamas, kad žu- 
vis užnuodyta, sušuko germanams: 

— Ne, nesmeikite jo. Perpjaukit tą žuvį per pusę ir ištrinkite 


jam veidą. 

Apkūnus Volfgangas taip suėmė žvejį iš užpakalio, kad šis nega- 
lėjo pajudinti rankų, o kiti du trynė jam veidą žalia žuvimi. Varg- 
šelis šaukė: 

— Liaukitės! Kas per juokai! Kokia laimė, kad iš pradžių neda- 
viau imperatoriui kito dalyko iš maišo. 

— Pažiūrėkit, kas ten yra, — įsakė Tiberijus. 

Adelstanas praskleidė maišą ir rado jame milžinišką omarą. 

— Ištrinkit jam veidą šituo, — pasakė Tiberijus. — Gerai ištrinkit! 

Vargšas žmogelis neteko abiejų akių. Tada Tiberijus tarė: 

— Gana, vyrai. Paleiskit jį! 

Žvejys griuvinėjo rėkdamas ir raitydamasis iš skausmo, tad ne- 
beliko ką daryti, tik numesti jį į jūrą nuo artimiausios uolos. 

Džiaugiuosi galėdamas pasakyti, kad niekada nebuvau pakvies- 
tas aplankyti Tiberijaus jo saloje ir nuo tada uoliai vengiu ten vyk- 
ti, nors visi jo begėdiškų pramogų pėdsakai jau seniai pašalinti ir 
sakoma, kad dvylika jo vilų labai gražios. 

Aš paprašiau Livijos leidimo vesti Eliją, ir ji davė leidimą pa- 
giežingai palinkėjusi sėkmės. Ji netgi dalyvavo vestuvėse. Tai buvo 
įspūdingos vestuvės — tuo pasirūpino Sejanas. Ta santuoka norėta 
atitolinti mane nuo Agripinos ir Nerono bei jų draugų. Manyta, 
kad negalėsiu nieko paslėpti nuo Elijos, o Elija praneš Sejanui 
visa, ką sužinos. Tai mane labai nuliūdino, bet mačiau, jog neverta 
bandyti įtikinti Agripiną (kuri dabar gedėjo savo sesers Julilos, ką 
tik mirusios po dvidešimties metų tremties toje nelemtoje Tre- 
mero saloje), kad taip nebus. Taigi pamažu lioviausi lankęsis jos 
namuose norėdamas išvengti nemalonių situacijų. Su Elija buvo- 
me vyras ir žmona tik nominaliai. Pirmas dalykas, kurį ji man 
pasakė įžengus į sutuoktinių miegamąjį: 

— Suprask, Klaudijau, aš nenoriu, kad tu mane liestum, ir jei 
kada nors mums vėl teks miegoti vienoje lovoje kaip dabar, tegu 
tarp mūsų būna lovatiesė. Mažiausias judesys — ir išmesiu tave 
lauk. Ir kitas dalykas: tu žiūrėk savo reikalų, o aš žiūrėsiu savo... 

Aš pasakiau: 


— Ačiū, man kaip akmuo nuo širdies nusirito. 

Ji buvo bjauri moteris. Kalbėjo garsiai, įkyriai, tikra vergų tur- 
gaus prekeivio iškalba. Aš greitai lioviausi jai atsikirtinėjęs. Su- 
prantama, tebegyvenau Kapujoje, ir Elija niekada neatvykdavo ma- 
nęs aplankyti, bet Sejanas primygtinai reikalavo, kad būdamas Ro- 
moje kaip galima dažniau būčiau matomas kartu su ja. 

Neronas neturėjo jokių galimybių įveikti Sejaną ir Livilą. Nors 
Agripina nuolat įspėdavo pasverti kiekvieną žodį, jis buvo per daug 
atviros prigimties, kad slėptų savo mintis. Tarp kilmingų jaunuo- 
lių, kuriais jis pasitikėjo kaip savo draugais, buvo keletas Sejano 
šnipų, užrašinėjusių jo nuomones apie visuomenės gyvenimo įvy- 
kius. Negana to, jo žmona, kurią vadinome Helena arba Heluo- 
na, buvo Livilos dukra ir visas jo paslaptis perduodavo jai. Bet 
visų blogiausia — tai jo paties brolis Druzas, kuriam Neronas pa- 
sipasakojo dar daugiau nei žmonai ir kuris jam pavydėjo, nes Ne- 
ronas buvo vyresnysis, be to, Agripinos numylėtinis. Druzas nuė- 
jo pas Sejaną ir pasiskundė, kad Neronas kviečiąs jį per artimiau- 
sią jaunatį naktį plaukti slapta į Germaniją: jie, kaip Germaniko 
sūnūs, atsiduosią tenykščių pulkų globai ir paraginsią žygiuoti į 
Romą; jis, Druzas, žinoma, pasipiktinęs ir atsisakęs. Sejanas liepė 
jam truputį palūkėti — jis būsiąs pakviestas papasakoti tai Tiberi- 
jui, bet tinkamas momentas dar neatėjęs. 

Tuo tarpu Sejanas paskleidė gandą, kad Tiberijus greit apkal- 
tinsiąs Neroną išdavyste. Nerono draugai ėmė jo šalintis. Dviem 
ar trims atsiprašius neatvyksiant pietų ir viešumoje šaltai atsakius 
į jo pasveikinimą, likusieji pasekė jų pavyzdžiu. Po kelių mėnesių 
beliko vien tikrieji draugai. Tarp jų buvo Galas, kuris dabar, kai 
Tiberijus nebesilankydavo senate, nusitaikė į Sejaną. Jo metodas 
buvo nuolat siūlyti balsuoti dėl padėkos Sejanui už nuopelnus ir 
ypatingų pagarbos ženklų — statulų, arkų, titulų, maldų ir viešo jo 
gimtadienio šventimo. Senatas nedrįso priešintis šiems siūlymams, 
o Sejanas, nebūdamas senatorius, negalėjo įsikišti, Tiberijus ne- 
drįso eiti prieš senatą ir vetuoti — iš baimės priešiškai nuteikti 
Sejaną ar parodyti, kad prarado pasitikėjimą juo. Dabar, kai tik 
senatas sumanydavo ko nors imtis, pirma pasiųsdavo atstovus pas 


Sejaną prašyti leidimo kreiptis į Tiberijų; ir jei Sejanas to nenorė- 

davo, tai reikalas sužlugdavo. Vieną dieną Galas pasiūlė: kaip kad 
Torkvato palikuonims už protėvių nuopelnus valstybei šeimos em- 
blema senatas skyrė aukso vėrinį, o Cincinato palikuonims — gar- 
baną, taip Sejanui ir jo palikuonims emblema turėtų būti skirtas 
aukso raktas, simbolizuojantis jo, kaip imperatoriaus durininko, 
ištikimą tarnystę. Senatas vienu balsu priėmė šį pasiūlymą, o Se- 
janas, ėmęs nerimauti, parašė Tiberijui ir pasiskundė, kad Galas 
piktavališkai siūlęs suteikti jam visus apdovanojimus tikėdamasis, 
jog senatas ims jam pavyduliauti ir galbūt net imperatorius pra- 
dės įtarti jį turint kokių akiplėšiškų užmojų. Dabartinis pasiūly- 
mas dar piktavališkesnis — tai užuomina imperatoriui, kad pa- 
siekti jį esą galima tik per asmenį, kuris naudojasi savo padėtimi 
asmeninio praturtėjimo tikslais. Jis maldavo imperatorių surasti 
formalų pretekstą ir vetuoti tokį nutarimą, taip pat rasti būdą 
nutildyti Galą. Tiberijus atsakė negalįs vetuoti nutarimo nepa- 
kenkdamas Sejano garbei, bet labai greitai imsis žingsnių Galui 
nutildyti: Sejanui neverta dėl to jaudintis, jo laiškas įrodė tikrą 
ištikimybę ir sprendimų subtilumą. Bet Galo užuomina buvo taikli. 
Tiberijus staiga suvokė, kad visa, kas vyksta ar vyks Kaprėjose, 
Sejanui žinoma, ir jis gali kontroliuoti įvykius, o apie tai, kas vyks- 
ta Sejano aplinkoje, jis, Tiberijus, gali sužinoti tik tiek, kiek pats 
Sejanas malonės jam pasakyti. 

Dabar priartėjau prie savo istorijos posūkio — senelės Livijos 
mirties sulaukus aštuoniasdešimt šešerių metų. Ji galėjo gyventi 
dar ilgai, nes regėjimas, klausa ir sąnariai — jau neminint proto ir 
atminties — nebuvo sutrikę. Bet pastaruoju metu ją nuolat kama- 
vo peršalimai dėl kažkokio užkrato nosyje, ir galop liga persimetė 
į plaučius. Ji pašaukė mane prie savo ligos patalo. Aš kaip tik bu- 
vau Romoje ir atėjau nedelsdamas. Mačiau, kad ji miršta. Ji dar 
kartą priminė man priesaiką. 

— Aš nenurimsiu, kol ji nebus įvykdyta, senele, — pasakiau. Kai 
labai sena moteriškė guli mirties patale, be to, dar tavo senelė, 
pažadi bet ką, kad tik įtiktum. — Bet aš maniau, kad tuo pasirū- 
pins Kaligula. 

Ji patylėjo kurį laiką. Tada pasakė su bejėgiu į įniršiu: 

— Jis buvo čia prieš dešimt minučių! Jis stovėjo ir juokėsi iš 
manęs. Sakė, kad galiu sau eiti į pragarą ir šusti ten amžinai, jam 
tai visai nerūpi. Sakė, kad dabar, kai aš mirštu, jam nebereikia 
prie manęs taikytis ir jis nemano esąs susaistytas priesaikos, nes ji 
jam buvo primesta. Sakė, kad tai jis bus visagalis dievas, kaip iš- 
pranašauta, o ne aš. Sakė... 

— Gana, senele. Tu vis tiek juoksies paskutinė. Kai būsi dan- 
gaus karalienė, o jį Minojo tarnai lėtai kankins ant amžinojo 
rato pragare... 

— Tik pamanyk, o juk vadinau tave kvailiu, — pasakė ji. — Išeinu 
dabar, Klaudijau. Užspausk man akis ir įdėk į burną monetą, ku- 
rią rasi po pagalve. Keltininkas ją atpažins. Ir atiduos deramą pa- 
garbą... 

Ji mirė, aš užspaudžiau jai akis ir įdėjau į burną monetą. Tai buvo 
aukso moneta, kokios iki tol nebuvau matęs — averse Augusto ir 
Livijos galvos priešais viena kitą, o reverse triumfo vežimas. 

Mes nekalbėjome apie Tiberijų. Netrukus išgirdau, kad jis iš 
anksto buvo perspėtas apie jos būklę ir turėjo pakankamai laiko 
pagerbti ją paskutinį kartą. Tad jis parašė senatui teisindamasis 
jos neaplankęs dėl didelio užimtumo, bet dabar būtinai atvyk- 
siąs į Romą jos palaidoti. Tuo tarpu senatas jos atminimui skyrė 
ypatingų garbės ženklų, tarp jų ir Tėvynės Motinos titulą, ir net 
siūlė paskelbti ją pusdeive. Bet Tiberijus atmetė beveik visus 
šiuos siūlymus, paaiškinęs laiške, kad Livija buvusi išskirtinai 
kukli moteris, nemėgstanti viešo jos nuopelnų liaupsinimo, o 
ypač nenorėjusi po mirties būti garbinama. Laišką jis baigė sam- 
protavimais, kad moterims netinka kištis į politiką, „kuriai jos 
nėra skirtos ir kuri joms sukelia pačius blogiausius arogancijos 
ir irzlumo jausmus, o į juos moteriškoji lytis ir taip linkusi iš 
prigimties“. 

Žinoma, jis neatvyko į Miestą jos laidoti, nors pats viskuo 
pasirūpino, turėdamas vieną tikslą: kaip galima labiau sumen- 
kinti laidotuvių iškilmes. Jis taip ilgai viską rengė, kad kai lavo- 
nas, ir taip senas ir suvytęs, pagaliau atsidūrė ant laužo, jau buvo 


gerokai apipuvęs. Visų nuostabai, laidotuvių kalbą sakė Kaligu- 

la, nors tai turėjo padaryti pats Tiberijus, o jei ne Tiberijus, tai 
Neronas, jo įpėdinis. Senatas nutarė Livijos atminimui pastatyti 
arką — pirmą kartą Romos istorijoje tokia garbė būtų buvusi 
suteikta moteriai. Tiberijus neprieštaravo šiam nutarimui, bet 
pažadėjo pastatyti arką savo lėšomis ir nepastatė. Kai dėl Livijos 
testamento, Tiberijus, kaip tikrasis įpėdinis, paveldėjo didžiąją 
turto dalį, bet tiek, kiek pagal įstatymą buvo leidžiama, ji paliko 
šeimos nariams ir kitiems ištikimiems pavaldiniams. Jis niekam 
neišmokėjo to palikimo. Aš turėjau gauti dvidešimt tūkstančių 


auksinių. 


Dvidešimt septintas skyrius 


Niekada nebūčiau pagalvojęs, kad Livijai mirus jos pasiilgsiu. 
Kai buvau vaikas, kas naktį paslapčia melsdavau pragaro dievų, 
kad ją išsineštų. O dabar paaukočiau prašmatniausių atnašų — baltų 
jautukų be ydos, dykumų antilopių, ibių ir flamingų tuzinais, — 
kad ji vėl būtų čia. Nes išaiškėjo, kad ilgą laiką tik motinos baimė 
vertė Tiberijų laikytis tam tikrų ribų. Kelios dienos po jos mirties 
jis smogė Agripinai ir Neronui. Agripina jau buvo atsigavusi po 
ligos. Jis neapkaltino jų išdavyste. Jis parašė senatui, skųsdamasis 
baisiu Nerono ištvirkimu ir Agripinos „pasipūtimu bei piktavališ- 
ku liežuviu“, ir siūlė, kad jiems abiem suvaldyti būtų imtasi griež- 
tų žingsnių. 

Kai laiškas buvo perskaitytas senate, niekas ilgą laiką nepratarė 
nė žodžio. Visi svarstė, ar liaudis palaikytų Germaniko šeimą da- 
bar, kai Tiberijus rengiasi su ja susidoroti, ir ar nebūtų saugiau 
eiti prieš Tiberijų nei prieš liaudį. Galop atsistojo Sejano draugas 
ir pasakė, kad imperatoriaus pageidavimų reikia paisyti ir kad prieš 
tuodu minėtus asmenis reikia išleisti vienokį ar kitokį potvarkį. 
Pakilo kitas senatorius, oficialus senato nutarimų registruotojas, 
jo žodis turėjo nemenką svorį. Iki tol jis be jokių klausimų bal- 
suodavo už viską, kas buvo siūloma Tiberijaus laiškuose, ir Seja- 
nas manė, kad juo galima pasikliauti, jis visada darys kaip lieptas. 
Ir vis dėlto šis senatorius pakilo paprieštarauti pasiūlymui. Jis pa- 
sakė, kad šiuo metu nederėtų svarstyti Nerono dorovės ir Agripi- 
nos laikysenos. Jo nuomone, imperatorius buvo suklaidintas, ra- 
šė paskubomis, todėl jo paties labui, o kartu ir Nerono bei Agri- 


pinos labui, nereikia priimti jokio nutarimo, kol imperatorius suras 

laiko dar kartą apsvarstyti tokius rimtus kaltinimus savo artimiems 
giminaičiams. Tuo tarpu gandas apie laišką pasklido po visą Mies- 
tą, nors senato svarstymai turėjo būti laikomi paslaptyje, kol ofi- 
cialiai bus paskelbtas imperatoriaus įsakas. Aplink senato rūmus 
susirinko didžiulės minios palaikyti Agripinos ir Nerono. Žmo- 
nės šaukė: „Iegyvuoja Tiberijus! Laiškas suklastotas! Tegyvuoja Ti- 
berijus! Tai Sejano darbas!“ 

Sejanas skubiai pasiuntė žmogų pas Tiberijų, kuris dėl viso 
pikto, jei kiltų neramumų, persikėlė į vilą vos kelios mylios už 
Miesto. Pasiuntinys pranešė, kad senatas, registruotojui pasiū- 
lius, atsisakė svarstyti laišką, kad liaudis ima maištauti, vadina 
Agripiną tikrąja Tėvynės Motina, o Neroną Gelbėtoju ir kad jei 
Tiberijus nesiims griežtų ir ryžtingų veiksmų, dar dienai nesi- 
baigus ims lietis kraujas. 

Tiberijus išsigando, bet paklaūsė Sejano patarimo ir parašė se- 
natui grasinamą laišką: visą kaltę suvertė registruotojui už negir- 
dėtą imperatoriškojo orumo įžeidimą ir pareikalavo, kad visą tą 
reikalą paliktų tvarkyti jam vienam, jei senatui nėmaž nerūpi jo 
interesai. Senatas pasidavė. Tiberijus, liepęs apsaugos daliniams 
pražygiuoti per Miestą su ištrauktais kalavijais ir trimitų garsais, 
pagrasino, jei maištingi sambūriai nesiliaus, per pusę sumažinti 
nemokamų grūdų kiekį. Tada ištrėmė Agripiną į Pandatariją, tą 
pačią salą, kurioje anksčiau buvo laikoma jos motina Julija, o Ne- 
roną — į Ponciją, kitą mažytę uolėtą salelę pusiaukelėje tarp Kap- 
rėjų ir Romos, bet toli nuo kranto. Jis pasakė senatui, kad abu 
kaliniai buvę pagauti bėgantys iš Miesto; jie kėsinęsi pabėgę pa- 
laužti Reino pulkų ištikimybę. 

Prieš Agripinai išvykstant į savo salą, jis išsikvietė ją pas save 
ir tyčiojosi klausinėdamas, kaip ji ketinanti valdyti galingą kara- 
lystę, kurią ką tik paveldėjo iš savo motinos (jo dorybingosios 
velionės žmonos), ir ar siųsianti pasiuntinius pas savo sūnų, į jo 
naują karalystę, kad sudarytų su juo stiprią karinę sąjungą. Ji 
neatsakė nė žodžio. Jis įniršo ir suriaumojo, kad atsakytų, o kai 
ji vis tiek tylėjo, jis liepė sargybos vadui smogti jai per sprandą. 
Tada pagaliau ji prabilo. 

— Kruvinas purvas — štai tavo vardas. Sako, kad taip tave vadi- 
no Teodoras Gadarietis, kai lankei jo retorikos pamokas Rode. 

Tiberijus čiupo iš sargybinio vynmedžio šaką ir daužė Agripiną 
tol, kol ji neteko sąmonės. Šitaip mušama ji apako viena akimi. 

Netrukus ir Druzas buvo apkaltintas sąmokslaujant su Reino 
pulkais. Kaip įrodymą Sejanas pateikė laiškus, kuriuos sakėsi su- 
laikęs, bet iš tikrųjų buvo suklastojęs, ir dar raštišką Lepidos, Druzo 
žmonos (su kuria Sejaną siejo savos paslaptys), liudijimą, kad 
Druzas buvo jos prašęs susisiekti su Ostijos jūreiviais, tikėdama- 
sis, kad jie prisimins Neroną ir jį esant Agripos vaikaičius. Druzą 
senatas perdavė Tiberijui, ir šis uždarė jį atokioje rūmų palėpėje, 
patikėjęs Sejano priežiūrai. 

Kita auka buvo Galas. Tiberijus parašė, kad Galas pavyduliavęs 
Sejanui ir ironiškomis pagyromis bei kitais piktavališkais būdais 
daręs viską ką galėjęs, kad šis netektų imperatoriaus malonės. Se- 
natas buvo taip nuliūdęs dėl žinios apie registruotojo savižudybę, 
kad iš karto pasiuntė magistratą suimti Galo. Kai magistratas nu- 
ėjo į Galo namus, jam buvo pasakyta, kad šeimininkas išvykęs iš 
Miesto, į Bajas. Bajose jis buvo nukreiptas į Tiberijaus vilą ir iš 
tiesų rado Galą ten pietaujantį su Tiberijumi. Tiberijus kėlė vyno 
taurę į jo sveikatą, o Galas deramai atsakinėjo — valgomajame 
sklandė tokia gera nuotaika ir linksmumas, kad magistratas su- 
glumo ir nebežinojo, ką sakyti. Tiberijus paklausė, ko jis atvyko. 

— Senato įsakymu suimti vieno iš tavo svečių, Cezari. 

— Kurio svečio? — paklausė Tiberijus. 

— Azinijaus Galo, — atsakė magistratas, — bet atrodo, kad tai 
klaida. 

Tiberijus apsimetė sunerimęs: 

— Jei senatas turi kažką prieš tave, Galai, ir pasiuntė šį pareigū- 
ną tavęs suimti, mūsų malonus vakaras, deja, turi baigtis. Žinai, 
kad negaliu eiti prieš senatą. Bet štai ką aš padarysiu, kad jau 
mudu taip draugiškai sutariame: aš paprašysiu senato, kaip asme- 
ninės paslaugos, kad nesiimtų prieš tave jokių veiksmų, kol ne- 


gaus iš manęs žinios. Tai reikš, kad tu būsi tik suimtas, konsulų 

priežiūroje, — jokių grandinių ar kitokių žeminančių dalykų. Pasi- 
stengsiu pasirūpinti tavo išteisinimu kaip galima greičiau. 

Galas jautėsi privaląs padėkoti Tiberijui už kilniadvasiškumą, 
bet buvo tikras, kad kažkur čia slypi pinklės, kad Tiberijus už iro- 
niją atmoka ironija; ir jis neklydo. Jis buvo nugabentas į Romą ir 
uždarytas į senato požemį. Jam nebuvo leidžiama su niekuo ma- 
tytis, net su tarnu, ar nusiųsti žinutę draugams bei šeimai. Kiek- 
vieną dieną per grotas jam paduodavo maisto. Kambarys buvo 
tamsus, išskyrus menką švieselę pro grotas, ir be baldų, vien čiu- 
žinys. Jam buvo pasakyta, kad tai tik laikinas būstas ir kad Tiberi- 
jus greitai sutvarkys jo bylą. Bet dienos virto mėnesiais, mėnesiai 
metais, o jis vis dar buvo ten. Maistas buvo menkas — Tiberijus 
rūpestingai apskaičiavo jo kiekį, kad Galas nuolat jaustųsi alka- 
nas, bet vis dėlto nebadautų. Jam nebuvo leidžiama turėti peilio 
maistui pjaustyti, bijant, kad gali juo nusižudyti, taip pat ir jokio 
kito aštraus įnagio, ir nieko, kas galėtų prablaškyti — nei rašymo 
priemonių, nei knygų ar lošimo kaulelių. Jam buvo duodama la- 
bai nedaug vandens gerti ir visai neduodama vandens praustis. Jei 
kas nors apie jį prabildavo Tiberijaus akivaizdoje, senis sakydavo 
juokdamasis: 

— Aš dar nesusitaikiau su Galu. 

Išgirdęs apie Galo suėmimą, pasigailėjau neseniai su juo susi- 
kivirčijęs. Tai buvo tik literatūrinis ginčas. Jis parašė paiką knygu- 
tę „Mano tėvo Azinijaus Poliono ir jo draugo Marko "Tulijaus Ci- 
cerono oratorystės palyginimas“. Jei lyginimo pagrindas būtų bu- 
vusios moralinės savybės, politiniai sugebėjimai ar net mokytumas, 
Polionas būtų daug pranašesnis. Bet Galas bandė pavaizduoti sa- 
vo tėvą kaip labiau įgudusį oratorių. Tai buvo absurdiška, ir aš 
parašiau apie tai nedidelę knygelę. Ji, dargi pasirodžiusi netru- 
kus, kai iškritikavau paties Poliono pastabas apie Ciceroną, labai 
suerzino Galą. Aš mielai būčiau atšaukęs savo knygą, jei tik tuo 
nors kiek būčiau palengvinęs apgailėtiną Galo gyvenimą kalėjime. 
Suprantama, taip galvoti buvo kvaila. 

Sejanas pagaliau galėjo pranešti Tiberijui, kad žaliųjų partijos 


galia palaužta ir nebereikia daugiau baimintis. Tiberijus atlygino 

jam nusprendęs apvesdinti su savo vaikaite Helena (kurios san- 
tuoką su Neronu panaikino) ir užsiminė apie dar didesnes malo- 
nes. Čia įsikišo mano motina, kuri, kaip prisimenate, buvo ir Li- 
vilos motina. Nuo Kastoro mirties Livila gyveno su ja ir buvo to- 
kia neatsargi, kad motina sužinojo apie jos slaptą susirašinėjimą 
su Sejanu. Motina visuomet buvo labai taupi ir senatvėje didžiau- 
sias jos džiaugsmas buvo rinkti žvakigalius ir sulydyti juos į naujas 
žvakes, parduoti virtuvės atliekas kiaulių augintojams, pelenus su- 
maišyti su kažkokiu skysčiu ir suminkyti tokius papločius, kurie 
išdžiūvę degdavo beveik taip pat gerai kaip anglis. O Livila buvo 
labai išlaidi, ir motina amžinai ją už tai plūsdavo. Vieną dieną 
motina ėjo pro Livilos kambarį ir pamatė vergą, išnešantį pilną 
krepšį popieriaus. 

— Kur eini, berniuk? — paklausė ji. 

— Prie krosnies, ponia; ponios Livilos įsakymas. 

Mano motina pasakė: 

— Tai baisus švaistymas — kimšti krosnį visai geru popieriumi. 
Ar žinai, kiek popierius kainuoja? Net tris kartus brangiau nei 
pergamentas. O čia ant kai kurių lapų beveik nieko neparašyta. 

— Ponia Livila pabrėžtinai įsakė... 

— Ponia Livila turbūt galvojo apie kažką kita, kai įsakė tau 
sunaikinti vertingą popierių. Duok man krepšį. Neprirašytos vie- 
tos pravers ūkiniams užrašams, ir panašiai. Kai nešvaistai, tai ir 
netrūksta. 

Taigi ji parsinešė popierius į savo kambarį ir jau buvo bekar- 
panti gerąsias popieriaus dalis, kai jai šovė mintis, kad galima 
pabandyti nuvalyti rašalą. Iki tol ji garbingai susilaikė neskaičiu- 
si, kas parašyta, bet pradėjusi trinti nebegalėjo to išvengti. Stai- 
ga ji suvokė, kad tai laiško Sejanui juodraščiai ar nepavykę mė- 
ginimai; pradėjusi skaityti, ji nebegalėjo liautis ir dar nepabai- 
gusi žinojo visą istoriją. Livila aiškiai niršo ir pavyduliavo, kad 
Sejanas sutinka vesti kitą — ir dar jos pačios dukterį! Bet ji ban- 
dė nuslėpti savo jausmus: kiekvienas juodraštis buvo vis švel- 
nesnis. Ji rašė, kad jis turi suktis vikriai, kol Tiberijus nepradėjo 


įtarinėti, kad jis nė neketina vesti Helenos; o jei jis dar nepasi- 

ruošęs nužudyti Tiberijų ir paimti valdžią, ar ne geriau būtų, jei 
ji pati nunuodytų Heleną? 

Mano motina pasiuntė pakviesti Palanto, kuris mano lieptas 
dirbo bibliotekoje — tikrino kai kurias etruskų istorijos detales, ir 
įsakė jam eiti pas Sejaną ir mano vardu, tarsi aš būčiau jį pasiun- 
tęs, paprašyti leidimo susitikti su Tiberijumi Kaprėjose, kad įteiktų 
manąją „Kartaginos istoriją“. (Aš buvau ką tik baigęs tą knygą ir 
prieš išleisdamas nusiunčiau nuorašą savo motinai.) Kaprėjose jis 
turėjo maldauti imperatoriaus, vėlgi mano vardu, sutikti, kad knyga 
būtų dedikuota jam. Sejanas noriai leido: jis pažinojo Palantą kaip 
vieną iš mūsų šeimos vergų ir nieko neįtarė. Bet dvyliktame riti- 
nyje mano motina įklijavo Livilos laiškus bei savo pačios laišką su 
paaiškinimais ir įgrasė Palantą niekam neleisti net prisiliesti prie 
ritinių (jie visi buvo užantspauduoti) — paduoti juos Tiberijui sa- 
vo rankomis. Prie tariamo mano pasveikinimo ir prašymo leisti 
dedikuoti knygą jis turėjo pridurti: „Ponia Antonija irgi siunčia su 
meile linkėjimus, bet laikosi nuomonės, kad šios jos sūnaus kny- 
gos vargu ar įdomios imperatoriui, išskyrus dvyliktąjį ritinį: jame 
yra labai įdomus nukrypimas, kuris, kaip ji tikisi, iš karto sudo- 
mins imperatorių“. 

Palantas stabtelėjo Kapujoje pasakyti man, kur vyksta. Jis sakė, 
kad motina kuo griežčiausiai uždraudė pasakoti man apie šį pave- 
dimą, bet vis dėlto aš esu tikrasis jo šeimininkas, o ne mano mo- 
tina, nors ji ir apsimeta tokia esanti, ir kad jis nenori daryti nieko, 
kas man sukeltų rūpesčių, o yra tikras, jog aš pats neturiu nė men- 
kiausio ketinimo knygą dedikuoti imperatoriui. Aš išsyk buvau 
suintriguotas, ypač kai jis paminėjo dvyliktąjį ritinį, tad kol jis 
prausėsi ir persirenginėjo, aš sulaužiau antspaudą. Pamatęs, kas 
ten įdėta, akimirką taip išsigandau, kad norėjau viską sudeginti. 
Bet tai buvo taip pat pavojinga, kaip ir palikti kaip buvo, tad aš vėl 
viską užantspaudavau. Mano motina naudojosi mano antspaudo 
dublikatu, kurį jai buvau davęs reikalams tvarkyti, tad niekas ne- 
galėjo įtarti, kad aš buvau išvyniojęs ritinį, net Palantas. Tada Pa- 
lantas nuskubėjo į Kaprėjas, o grįždamas atgal papasakojo, kad 


Tiberijus paėmė dvyliktąjį ritinį ir nusinešė į mišką paskaityti. 

Sakė, kad jei noriu, galiu paskirti jam knygą, bet turėčiau susilai- 
kyti nuo įmantrių frazių. Tai mane šiek tiek nuramino, bet Tibe- 
rijaus draugiškumu niekada negalėjai kliautis. Žinoma, aš baisiau- 
siai nerimavau, kas atsitiks, ir jaučiau didelį apmaudą motinai, 
kad įstūmė mane į tokį baisų pavojų, įpainiodama į Tiberijaus ir 
Sejano kivirčą. Mąsčiau apie pabėgimą, bet nebuvo kur. 

Pirmiausia atsitiko, kad Helena pasiligojo, — dabar žinome, 
kad iš tikrųjų jai nieko nebuvo, bet Livila leido pasirinkti: arba 
gultis į lovą ir apsimesti sergančia, arba gultis į lovą iš tiesų susir- 
gus. Ją perkėlė iš Romos į Neapolį, kur esąs sveikesnis klimatas. 
Tiberijus leido atidėti vestuves neribotam laikui, bet kreipėsi į 
Sejaną kaip į savo žentą, tarsi vestuvės jau būtų įvykusios. Jis pa- 
kėlė Sejaną senatoriumi ir padarė savo bendravaldžiu konsulu ir 
pontifiku. Bet paskui padarė tai, kas panaikino visas šias malones: 
kelioms dienoms pakvietė į Kaprėjas Kaligulą, o tada pasiuntė jį į 
senatą, apsiginklavusį ypač svarbiu laišku. Laiške Tiberijus sakėsi 
ištyręs jaunuolį, kuris dabar yra jo įpėdinis, nusprendęs jį esant 
kitokio būdo ir temperamento nei jo broliai ir atsisakysiąs tikėti, 
jei Kaligula kada bus kaltinamas nedorumu ar neištikimybe. Da- 
bar jis patikįs Kaligulą Elijaus Sejano, savo bendrakonsulio, glo- 
bai ir maldaująs saugoti jaunuolį nuo bet kokios skriaudos. Be to, 
jis paskyręs Kaligulą pontifiku ir Augusto žyniu. 

Išgirdęs apie šį laišką, Miestas džiūgavo. Kad Tiberijus padarė 
Sejaną atsakingą už Kaligulos saugumą, buvo suprasta kaip per- 
spėjimas Sejanui, jog ilgalaikė jo nesantaika su Germaniko šeima 
jau pakankamai toli nuėjusi. Sejano konsulystė buvo laikoma blo- 
gu ženklu jam pačiam: Tiberijus konsulavo jau penktą kartą, ir 
visi ankstesni bendravaldžiai konsulai mirė nelaimingai susiklos- 
čius aplinkybėms: Varas, Gnėjus Pizonas, Germanikas, Kastoras. 
Tad sužibo nauja viltis, kad tautos vargai greit baigsis: juos valdys 
Germaniko sūnus. Tiberijus galbūt nužudys Neroną ir Druzą, bet 
jis aiškiai nusprendė išsaugoti Kaligulą; Sejanas nebus naujas im- 
peratorius. Visiems, su kuriais Tiberijus apie tai kalbėjosi, regis, 
nuoširdžiai palengvėjo dėl tokio įpėdinio pasirinkimo, nes visi 


kažkodėl buvo įsitikinę, kad Kaligula paveldėjo visas savo tėvo do- 

rybes. Tiberijus, kuris visada mokėjo atpažinti blogį, buvo atvirai 
pasakęs Kaligulai žinąs, jog šis yra nuodinga gyvatė, ir kaip tik dėl 
to jį patausojęs, taigi dabar šypsojosi ir buvo visiškai patenkintas. 
Kylančiu Kaligulos populiarumu jis galėjo pasinaudoti Sejanui su 
Livila suvaldyti. 

Tiberijus parodė šiokį tokį pasitikėjimą Kaligula ir davė jam 
užduotį: intymiai šnekučiuojantis su sargybiniais, išsiaiškinti, ku- 
ris iš jų vadų įtakingiausias apsaugos kariuomenėje po Sejano, o 
paskui įsitikinti, ar jis toks pat žiaurus ir bebaimis. Kaligula užsi- 
dėjo moterišką peruką, apsivilko moteriškais drabužiais ir pasiė- 
męs keletą jaunučių prostitučių ėmė lankytis priemiesčio taver- 
nose, kur kas vakarą rinkdavosi išgerti kareiviai. Storai išdažytas, 
apkamšytas, jis buvo palaikytas moterimi, aukšta ir nelabai pa- 
trauklia, bet vis dėlto moterimi. Smuklėse apie save jis pasakojo, 
kad jį išlaikąs turtingas krautuvininkas, nešykštintis pinigų, — to- 
dėl jis visus vaišinąs. Dėl tokio dosnumo jis tapo labai populiarus. 
Netrukus jis žinojo stovykloje sklandančias apkalbas, o pokalbiuose 
nuolat iškildavo kuopos vado Makrono vardas. Makronas buvo 
vieno iš Tiberijaus atleistinių sūnus, o pagal pasakojimus — kie- 
čiausias vyrukas Romoje. Kareiviai susižavėję kalbėjo apie jo gir- 
tuoklystę ir paleistuvystę, apie tai, kad jis pranoksta visus kitus 
vadus ir niekad nepameta galvos kebliose situacijose. Jie sakė, kad 
net Sejanas jo bijo: Makronas esąs vienintelis žmogus, kuris nie- 
kada jam neįsiteikinėjo. Tad vieną vakarą Kaligula užkalbino Mak- 
roną ir slapčia prisistatė; jiedu išėjo drauge pasivaikščioti ir ilgo- 
kai kalbėjosi. 

Tiberijus pradėjo naują seriją keistų laiškų senatui, tai sakyda- 
mas esąs labai prastos sveikatos ir kone mirštąs, tai kad staiga 
pasveikęs ir bet kada galįs atvykti į Romą. Be to, jis labai keistai 
rašė apie Sejaną — pramaišiui be saiko girdamas arba irzliai prie- 
kaištaudamas; apskritai įspūdis buvo toks, kad jis nukvako ir pra- 
randa sveiką protą. Sejaną šie laiškai taip glumino, kad jis negalė- 
jo apsispręsti, ar geriau iš karto mėginti įvykdyti perversmą ar 
laikytis savo padėties, kuri vis dar buvo labai stipri, kol Tiberijus 


mirs ar bus nušalintas dėl silpnaprotystės. Sejanas norėjo nuvykti 

į Kaprėjas ir pats išsiaiškinti, kaip ten iš tikrųjų yra. Jis parašė 
prašydamas leidimo aplankyti Tiberijų per jo gimimo dieną, bet 
Tiberijus atsakė, kad, kaip konsulas, šis turėtų likti Romoje, pa- 
kanka jau to, kad jo paties nuolat nėra sostinėje. Tada Sejanas 
pranešė, kad Neapolyje rimtai serga Helena, ir maldavo leisti ją 
aplankyti: ar nebūtų galima tai padaryti, išvykti bent vieną dieną? 
O iš Neapolio valtimi tik valanda kelio iki Kaprėjų. Tiberijus at- 
sakė, kad Helena turi geriausius gydytojus ir privalo pakentėti; o 
jis pats dabar iš tikrųjų vyksta į Romą ir nori, kad Sejanas ten 
būtų ir jį pasitiktų. Maždaug tuo pačiu metu Tiberijus panaikino 
kaltinimą buvusiam Ispanijos valdytojui — jį Sejanas kaltino imant 
per didelius mokesčius, — sakydamas, kad įrodymai esą priešta- 
ringi. Anksčiau jis visada remdavo Sejaną tokiose bylose. Sejanas 
sunerimo. Jo konsulystės laikas ėjo į pabaigą. 

Tą dieną, kurią Tiberijus sakė atvyksiąs į Romą, Sejanas laukė 
jo su apsaugos daliniu prie Apolono šventyklos, ten kaip tik tuo 
metu posėdžiavo senatas, nes senato rūmai buvo remontuojami. 
Staiga prijojo Makronas ir jį pasveikino. Sejanas paklausė, kodėl 
jis ne stovykloje. Makronas atsakė, kad Tiberijus atsiuntė jam laiš- 
ką, kurį jis turi nunešti senatui. 

— Kodėl rau? — įtariai paklausė Sejanas. 

— Kodėl ne? 

— Bet kodėl ne man? 

— Nes laiškas apie tave! 

Ir Makronas sušnibždėjo jam į ausį: 

— Nuoširdžiausiai sveikinu, vade. Laiške tau yra staigmena. Tapsi 
liaudies tribūnu. Tai reiškia, kad būsi mūsų naujas imperatorius. 

Sejanas iš tiesų nelabai tikėjosi, kad Tiberijus pasirodys, ir ne- 
rimavo dėl jo tylėjimo pastaruoju metu. Dabar jis pakilia nuotai- 
ka nuskubėjo į senatą. 

Tada Makronas kreipėsi į karius. Jis pasakė: 

— Vaikinai, imperatorius ką tik paskyrė mane jūsų vadu vietoj 
Sejano. Štai mano paskyrimas. Jūs dabar turite iš karto grįžti į 
stovyklą, čia nėra ką saugoti. Nuėję į stovyklą, pasakykite kitiems, 
kad dabar vadovauja Makronas ir kad kiekvienas, kuris mokės klau- 

syti įsakymų, gaus trisdešimt auksinių. Kuris iš jūsų vyresnysis? 
Tu? Išvesk vyrus! Bet nekelk per daug triukšmo. 

Tad dalinys išžygiavo, o Makronas pasišaukė budėtojų vadą, kuris 
jau buvo įspėtas, perimti sargybą. Tada nuėjo paskui Sejaną, pa- 
davė laišką konsulams ir išėjo, kol dar nė žodžio nebuvo perskai- 
tyta. Jis patikrino, ar budėtojai tinkamai išdėstyti, ir nuskubėjo 
paskui grįžtančius į kareivines apsauginius prižiūrėti, kad kareivi- 
nėse nekiltų jokių neramumų. 

Tuo tarpu žinia apie Sejano tribūnystę pasklido po rūmus, visi 
ėmė šūkauti ir jį sveikinti. Vyresnysis konsulas paprašė laikytis 
tvarkos ir pradėjo skaityti laišką. Jis prasidėjo įprastiniais Tiberi- 
jaus pasiteisinimais, kad nedalyvauja posėdyje, — daug darbo ir 
prasta sveikata, — tada pakrypo į bendras temas, paskui prasidėjo 
šiokie tokie skundai dėl Sejano skubotumo rengiant kaltinimą bu- 
vusiam valdytojui be tinkamų įrodymų. Čia Sejanas nusišypsojo, 
nes iki tol šitoks Tiberijaus niurzgėjimas visada būdavo preliudas 
prieš suteikiant kokį nors naują apdovanojimą. Bet laiške ir toliau 
pylėsi priekaištai, pastraipa po pastraipos, tolydžio vis griežčiau, 
ir iš lėto šypsena Sejano veide geso. Senatoriai, kurie džiūgavo su 
juo, nutilo ir sumišo, vienas ar du, sėdėję netoliese, dėl kažko 
atsiprašė ir perėjo į kitą salės pusę. Laiškas baigėsi išvada, kad 
Sejanas kaltas dėl rimtų pažeidimų, kad du jo draugai, jo dėdė 
Junijus Blezas, šventęs triumfą prieš Takfarinatą, ir dar vienas as- 
muo, turėtų, Tiberijaus nuomone, būti nubausti ir kad pats Seja- 
nas turi būti suimtas. Konsulas, kurį Makronas iš vakaro buvo 
perspėjęs, ko iš jo nori Tiberijus, sušuko: 

— Sejanai, ateik čia! 

Sejanas negalėjo patikėti savo ausimis. Jis laukė laiško pabaigos 
ir paskyrimo tribūnu. Konsulas turėjo pakartoti du kartus, kol tas 
suprato. Jis pratarė: 

— Aš? Tu mane turi omenyje? 

Kai tik jo priešai suvokė, kad Sejanas galop sužlugo, jie pradėjo 
garsiai švilpti ir šnypšti, o draugai ir giminaičiai, nerimaudami dėl 
savo pačių saugumo, dėjosi prie jų. Staiga jis liko visiškai vienas. 


Konsulas paklausė, ar dera klausyti imperatoriaus patarimo. 

— Taip, taip! — šaukė visas senatas. 

Buvo pašauktas budėtojų vadas, ir kai Sejanas pamatė, kad jo 
paties kariai dingę, o jų vietoje kiti sargybiniai, tada suprato, kad 
yra nugalėtas. Pakeliui į kalėjimą liaudis, išgirdusi, kas vyksta, ap- 
supo jį ir rėkė, urzgė, svaidėsi purvu. Jis apsimuturiavo veidą ap- 
siaustu, bet jie grasino jį nužudysią, jei slėps savo veidą; o kai 
pakluso, dar smarkiau jį išdergė. Tą pačią popietę senatas, maty- 
damas, kad aplinkui nėra nė vieno apsaugos kario, o minia grasi- 
na pratrūkti ir nužudyti Sejaną, nusprendė prisiimti šį nuopelną 
sau ir pasmerkė jį mirti. 

Kaligula iš karto šviesos signalais pranešė naujieną Tiberijui. 
Tiberijus turėjo laivyną, pasirengusį gabenti jį į Egiptą, jei jo pla- 
nai neišdegtų. Sejanas buvo nubaustas mirtimi, o jo kūnas nu- 
mestas ant Aimanų laiptų, kur minia iš jo tyčiojosi ištisas tris die- 
nas. Kai atėjo laikas su kabliu gerklėje nuvilkti lavoną į Tiberį, 
kaukolė jau buvo atsidūrusi viešosiose pirtyse ir naudojama kaip 
sviedinys, o liemens likusi tik pusė. Romos gatvės buvo nužarsty- 
tos jo nesuskaičiuojamų statulų skeveldromis. 

Jo ir Apikatos vaikai nužudyti pagal įsaką. Tai buvo vienas 
pilnametystės sulaukęs berniukas, kitas nepilnametis ir mergai- 
tė, buvusi sužadėta su mano sūnumi Druzilu — dabar keturioli- 
kos metų. Nepilnamečiui teisiškai nebuvo galima įvykdyti mir- 
ties bausmės, tad, sekdami pilietinio karo precedentu, jie pri- 
vertė jį ta proga apsisiausti vyro apsiaustu. Mergaitė, kadangi 
skaisti, buvo dar labiau ginama įstatymo. Nebuvo jokio prece- 
dento, leidžiančio nužudyti nekaltą mergaitę, kurios vienintelis 
nusikaltimas — kad ji savo tėvo dukra. Gabenama į kalėjimą ji 
nesuprato, kas vyksta, ir šaukė: 

— Neveskit manęs į kalėjimą! Išplakit mane, jei norit, aš dau- 
giau taip nedarysiu! 

Ji aiškiai buvo pridirbusi kažkokių mergaitiškų šunysčių. No- 
rėdamas išvengti nelaimės, kuri kristų ant Miesto, jei jie nubaus- 
tų mirtimi skaisčią mergaitę, Makronas įsakė, kad budelis ją iš- 
niekintų. Tai išgirdęs aš tariau sau: „Roma, tu pražuvusi; už tokį 


baisų nusikaltimą nėra išpirkimo“, — ir šaukiausi dievus liudyto- 

jais, kad nors ir esu imperatoriaus giminaitis, niekaip neprisidė- 
jau prie savo šalies valdymo ir bjauriuosi šiuo nusikaltimu taip 
pat, kaip ir jie, nors ir esu bejėgis atkeršyti. 

Apikata, išgirdusi, kas atsitiko jos vaikams, ir išvydusi, kaip 
minia niekina jų kūnus ant Aimanų laiptų, nusižudė. Bet pirma 
ji parašė laišką Tiberijui — pranešė, kad Kastorą nunuodijo Li- 
vila ir kad Livila su Sejanu ketino užgrobti valdžią. Ji dėl visko 
kaltino Livilą. Mano motina nežinojo, kad Kastoras nužudytas. 
Tiberijus dabar pasikvietė ją į Kaprėjas, padėkojo jai už didelius 
nuopelnus ir parodė Apikatos laišką. Pasakė, kad galinti prašyti 
kokio nori — sveiko proto ribose — atlygio. Mano motina atsakė 
prašysianti tik vieno atlygio — kad nebūtų suteptas šeimos var- 
das: kad jos dukrai nebūtų įvykdyta mirties bausmė, o kūnas 
numestas ant laiptų. 

— Kaip tada ją nubausti? — griežtai paklausė Tiberijus. 

— Atiduok ją man, — pasakė mano motina. — Aš ją nubausiu. 

Tad Livila nebuvo viešai teisiama. Motina užrakino ją gretima- 
me kambaryje, šalia savo miegamojo, ir numarino badu. Ji girdė- 
jo jos beviltiškus klyksmus ir prakeiksmus, diena po dienos, nak- 
tis po nakties, pamažu vis silpnėjančius, bet laikė ją ten, o ne 
kokiam rūsyje, iš kurio jos nesigirdėtų, kol Livila numirė. Mano 
motina taip pasielgė ne todėl, kad kančios jai teiktų malonumą, 
priešingai, jai tai buvo neišpasakytai skaudu, bet šitaip ji nubaudė 
save už tai, kad užaugino tokią pasibjaurėtiną dukrą. 

Po Sejano mirties gausiai užderėjo mirties bausmių — nubausti 
visi jo draugai, nespėję išversti kailio, bet daug ir tokių, kurie spė- 
jo. Tie, kurie neužbėgo mirties bausmei už akių savižudybe, buvo 
numesti nuo Tarpėjo uolos, esančios ant Kapitolijaus kalvos. Jų 
turtas buvo konfiskuotas. Skundėjams Tiberijus mokėjo labai ne- 
daug; jis darėsi taupus. Kaligulai patarus, jis sufabrikavo kaltini- 
mus tiems skundėjams, kurie turėjo gauti daugiausia, taigi galėjo 
konfiskuoti ir jų turtą. Tuo metu gyvybės neteko apie šešiasde- 
šimt senatorių, du šimtai raitelių ir tūkstantis su viršum paprastų 
žmonių. Mano giminystė per santuoką su Sejano šeima man būtų 


kainavusi gyvybę, jei nebūčiau buvęs savo motinos sūnus. Dabar 

man buvo leista išsiskirti su Elija ir pasilikti aštuntadalį jos krai- 
čio. Iš tiesų aš jai grąžinau viską. Ji turbūt pamanė, kad aš kvailys. 
Bet aš taip pasielgiau tarsi atsilygindamas už tai, kad atėmiau iš 
jos mūsų mažylę Antoniją, vos tik šiai gimus. Mat pajutusi, kad 
Sejano padėtis darosi nesaugi, Elija ryžosi pastoti. Ji manė, kad 
tai ją apsaugos, jei Sejanas netektų valdžios: vargu ar Tiberijus 
būtų įvykdęs jai mirties bausmę, kol ji nešioja jo sūnėno kūdikį. 
Aš džiaugiausi savo skyrybomis su Elija, bet nebūčiau atėmęs iš 
jos vaiko, jei mano motina nebūtų primygtinai to reikalavusi; ji 
norėjo Antonijos sau, kad pati galėtų būti jai motina, — tokios jau 
tos senelės. 

Vienintelis Sejano šeimos narys, kuriam pavyko išvengti baus- 
mės, buvo jo brolis. Jam pasisekė dėl tos keistos priežasties, kad 
jis viešai šaipėsi iš Tiberijaus plikumo. Per paskutinę metinę Flo- 
ros šventę, kuriai jis vadovavo, apeigoms atlikti jis parinko tik 
plikus vyrus. Apeigos užsitęsė iki vakaro, žiūrovų pilną teatrą ap- 
švietė penki tūkstančiai deglų, kuriuos laikė rankose skustagalviai 
vaikučiai. Tiberijui apie tai pranešė pas jį apsilankęs senatorius 
Nervos akivaizdoje. Norėdamas padaryti gerą įspūdį Nervai, Ti- 
berijus pasakė: 

— Aš atleidžiu tam Žžmogeliui. Jei Julijus Cezaris nejautė ap- 
maudo dėl pokštų apie jo plikumą, tai ir man nederėtų. 

Manau, kad žlugus Sejanui Tiberijus, vėl pagal savo įgeidį, nu- 
sprendė tapti kilniadvasis. 

Bet Helena buvo nubausta — vien už tai, kad apsimetė serganti. 
Ji buvo ištekinta už Blando, labai vulgaraus tipo, kurio senelis, 
provincijos raitelis, atvyko į Romą kaip retorikos mokytojas. Tai 
buvo palaikyta niekingu poelgiu, nes Helena buvo Tiberijaus vai- 
kaitė ir tokia sąjunga jis padarė gėdą savo paties namams. Kalbė- 
ta, jog Blando giminėje nereikia ieškoti labai tolimų protėvių, kad 
prieitum vergus. 

Tiberijus dabar suvokė, kad apsaugos pajėgos, kurių kiekvie- 
nam kariui jis davė penkiasdešimties, o ne trisdešimties, kaip ža- 
dėjo Makronas, auksinių premiją, — tai vienintelis patikimas jo 


ramstis ginantis nuo liaudies ir senato. Jis pasakė Kaligulai: 

— Romoje nėra nė vieno žmogaus, kuris netrokštų manęs 
suėsti. 

Kariai, norėdami parodyti savo ištikimybę Tiberijui, skundėsi 
esą nuskriausti, kad Sejanui į kalėjimą lydėti buvo paskirti budė- 
tojai, o ne jie, ir protestuodami išžygiavo iš kareivinių plėšti prie- 
miesčių. Makronas leido jiems pasilinksminti vieną naktį, bet tie, 
kurie negrįžo dvi valandos po rikiuotės signalo auštant, buvo nu- 
plakti bemaž negyvai. 

Po kurio laiko Tiberijus paskelbė amnestiją. Daugiau niekas 
nebus teisiamas už politinius ryšius su Sejanu, ir jei kas nors 
norės jo gedėti, prisimindamas kilnius jo poelgius, dabar, kai už 
jo piktadarystes jau atsilyginta, prieštaravimų nebus. Tad ne- 
mažai žmonių taip ir darė, manydami, kad to nori Tiberijus, bet 
jie suklydo. Juos netrukus patraukė į teismą, apkaltino visai be 
pagrindo, dažniausiai kraujomaiša. Visi jie buvo nuteisti mirti. 
Galima vien stebėtis, kad po šitų skerdynių dar buvo likę sena- 
torių ar raitelių, bet Tiberijus nuolat papildydavo abu luomus 
naujais nariais. Gimimas laisvų piliečių šeimoje, švari reputacija 
bei tiek ir tiek tūkstančių auksinių buvo vienintelės sąlygos pri- 
imti į kilmingąjį raitelių luomą, ir nors įstojimo mokestis buvo 
didelis, kandidatų visuomet buvo apstu. Tiberijus gviešėsi dau- 
giau nei kada nors anksčiau; jis tikėjosi, kad turtuoliai paliks 
jam testamentu bent jau pusę savo turto, o jei jie taip nepada- 
rydavo, jis paskelbdavo, kad jų testamentai negalioja dėl vieno- 
kių ar kitokių teisinių trūkumų, ir pats perimdavo visą turtą, o 
paveldėtojams netekdavo nieko. Jis beveik visai neleido pinigų 
viešiesiems darbams, net Augusto šventyklai užbaigti, apribojo 
pašalpą grūdais ir išlaidas viešosioms pramogoms. Jis reguliariai 
mokėjo kariuomenei, bet tai ir viskas. Kai dėl provincijų, jomis 
jis visiškai nebesirūpino, jei tik mokesčiai ir duoklė ateidavo 
laiku; jis net nesivargino paskirti naujus valdytojus, kai senieji 
mirdavo. Kartą iš Ispanijos atvyko delegacija skųstis, kad jau 
ketveri metai neturi valdytojo, o buvusiojo pareigūnai begėdiš- 


kai plėšia provinciją. Tiberijus pasakė: 

— Jūs juk neprašote naujo valdytojo, ar ne? Naujas valdytojas 
tik atsivestų naujus pareigūnus, ir tada jums būtų dar blogiau. Aš 
jums papasakosiu vieną istoriją. Kartą sunkiai sužeistas karys gu- 
lėjo mūšio lauke ir laukė gydytojo, kad aptvarstytų jam žaizdą, 
kurią buvo aplipusios musės. Lengvai sužeistas jo draugas pamatė 
muses ir norėjo jas nubaidyti. „O ne, — sušuko sužeistasis, — ne- 
varyk jų! Šitos musės jau beveik apsirijo mano krauju, ir dabar 
man skauda kur kas mažiau nei anksčiau; jei jas nuvysi, jų vietą 
tuoj pat užims išbadėjusios, ir man bus galas.“ 

Jis leido partams užgrobti Armėniją, anapus Danubijaus gyve- 
nusioms gentims įsiveržti į pusiasalį, o germanams persikelti per 
Reiną puldinėti Galijos. Visiškai nerimtu pretekstu jis konfiskavo 
daugelio sąjungininkų — genčių vadų ir karaliukų — turtus Galijo- 
je, Ispanijoje, Sirijoje ir Graikijoje. Jis atėmė iš Vononeso jo lobį 
— pamenate, Vononesas anksčiau buvo Armėnijos karalius, dėl 
kurio mano brolis Germanikas pykosi su Gnėjumi Pizonu, — taigi 
pasiuntė šnipus padėti jam pabėgti iš Kilikijos miesto, kuriame 
Germanikas jį saugojo, o tada pasivijo ir nužudė. 

Maždaug tuo metu skundėjai ėmė kaltinti turtingus žmones, 
kad šie imą už paskolas daugiau nei numatyta įstatymo — buvo 
leidžiama imti tik pusantro procento. Tas įstatymas jau seniai 
nebebuvo taikomas; vargu ar būtų radęsis bent vienas senato- 
rius, kuris nebūtų jo pažeidęs. Bet Tiberijus patvirtino jo galio- 
jimą. Buvo pasiųsta delegacija prašyti, kad duotų žmonėms pus- 
antrų metų pertvarkyti savo išteklius taip, kad sutiktų su įstaty- 
mo raide, ir Tiberijus malonėjo patenkinti prašymą. Rezultatas 
buvo toks, kad visi iš karto pareikalavo grąžinti skolas, o tai su- 
kėlė didelį pinigų stygių. Kaip tik milžiniškos nenaudojamo si- 
dabro ir aukso krūvos Tiberijaus ižde neregėtai išpūtė palūka- 
nas, o dabar tvyrojo panika, ir žemės kaina visiškai nukrito. Ga- 
lop Tiberijus buvo priverstas palengvinti situaciją paskolindamas 
palūkininkams apie milijoną aukso monetų valstybės pinigų, be 
procentų, kad šie turėtų kuo mokėti besiskolinantiems ir užsta- 
tantiems žemę. Jis net ir to nebūtų padaręs, bet taip jam patarė 


Kokcėjus Nerva. Jis vis dar kartais tardavosi su Nerva, kuris 

gyveno Kaprėjose, bet buvo rūpestingai saugomas, kad neįtartų 
Tiberijaus paleistuvysčių, ir per daug neprileidžiamas prie nau- 
jienų iš Romos. Tai buvo bene vienintelis žmogus pasaulyje, dar 
tikėjęs Tiberijaus padorumu. Nervai (Kaligula man tai papasakojo 
po keleto metų) Tiberijus aiškino, kad dažyti jo numylėtiniai 
tėra vargšai našlaičiai, kurių jis pasigailėjo, dauguma jų truputį 
pasimaišiusio proto, todėl taip keistai rengiasi ir elgiasi. Bet ar 
Nerva tikrai galėjo būti toks kvailas ir toks trumparegis, kad 
tuo patikėtų? 


Dvidešimt aštuntas skyrius 


Apie paskutinius penkerius Tiberijaus valdymo metus kuo ma- 
žiau bus papasakota, tuo geriau. Ranka nekyla smulkiau rašyti apie 
Neroną, lėtai numarintą badu; ar apie Agripiną, kuri pradžiugo 
dėl Sejano žlugimo, bet pamačiusi, kad nuo to jos reikalai nege- 
rėja, atsisakė valgyti, iš pradžių buvo maitinama per prievartą, bet 
galop palikta mirti savo valia; arba apie Galą, kuris mirė nuo džio- 
vos; ar apie Druzą, kuris, prieš kurį laiką perkeltas iš kambarėlio 
palėpėje į tamsų rūmų rūsį, buvo rastas negyvas su pilna burna 
čiužinio kamšalo, kurį krimto iš bado. Bet privalau bent jau pa- 
minėti, kad Tiberijus parašė senatui esąs patenkintas dėl Nerono 
ir Agripinos mirčių — dabar jis kaltino ją išdavyste ir svetimavimu 
su Galu, — o dėl Galo apgailestaudamas, „kad daugybė valstybinių 
reikalų nuolat vertė jo teismą vis atidėlioti ir jis mirė prieš įro- 
dant kaltę“. Kai dėl Druzo, jis rašė, kad šis jaunuolis buvęs di- 
džiausias gašlūnas ir niekšingiausias išdavikas, kokį jis kada nors 
buvo sutikęs. Jis įsakė viešai perskaityti sargybos, kuri saugojo Dru- 
zą, vado įrašą apie išdavikiškas pastabas, kurias šis laidė kalėjime. 
Niekada anksčiau senate nebuvo skaitytas toks skaudus dokumen- 
tas. Iš Druzo pastabų buvo aišku, kad jį mušė, kankino ir įžeidi- 
nėjo pats sargybos vadas, paprasti kareiviai ir net vergai, kad jam 
kas dieną buvo duodama vis mažiau maisto ir gėrimo, po trupinį, 
po lašą. Tiberijus įsakė perskaityti net priešmirtinį Druzo pra- 
keiksmą. Tai buvo beprotiškas, bet įspūdingas prakeiksmas, kalti- 
nantis Tiberijų švkštumu, išdavyste, nešvankiausiu pasileidimu ir 
mėgavimusi kančiomis, Germaniko ir Postumo nužudymu ir dar 

nė vienas anksčiau nebuvo viešai paminėtas). Jis maldavo dievų, 
kad visas neišmatuojamas skausmas ir kančia, kuriuos Tiberijus 
sukėlė kitiems, slėgtų jį vis didėjančiu svoriu, budintį ar miegantį, 
naktį ir dieną — tol, kol gyvens, kad parblokštų jį mirties valandą 
ir kad teismo dieną pasmerktų jį amžinoms pragaro kančioms. 
Senatoriai nutraukdavo skaitymą šūksniais, apsimesdami, kad bai- 
sisi Druzo išdavyste, bet tie „oi, oi“ ir dejonės iš tiesų tereiškė jų 
nuostabą, kad Tiberijus savo noru šitaip apreiškia savo piktada- 
rystes. Tuo metu (kaip vėliau išgirdau iš Kaligulos) Tiberijus labai 
savęs gailėjosi, jį kankino nemiga ir prietaringa baimė, ir iš tikrųjų 
jis tikėjosi senato užuojautos. Kaligulai jis su ašaromis akyse pasa- 
kė, kad žudyti giminaičius jį pakursčiusios paties senato ambici- 
jos ir ta politika, kurią jis paveldėjęs iš Augusto (jis sakė Augusto, 
ne Livijos): valstybės ramybė svarbiau už asmeninius jausmus. Ka- 
ligula, niekada nerodęs nė mažiausių sielvarto ar pykčio ženklų 
dėl to, kaip Tiberijus elgiasi su jo motina ir broliais, guodė senį, 
paskui staiga ėmė pasakoti naują nešvankybę, kurią neseniai išgir- 
dęs iš sirų. Tokios šnekos buvo vienintelis būdas pralinksminti 
Tiberijų, kai ištikdavo sąžinės graužatis. Lepida, išdavusi Druzą, 
nedaug jį tepergyveno. Ji buvo apkaltinta ištvirkavimu su vergu, o 
kadangi negalėjo paneigti kaltinimo (buvo aptikta su juo lovoje), 
nusižudė. 

Kaligula daugiausia laiko praleisdavo Kaprėjose, bet kartais at- 
vykdavo į Romą už Tiberijų prižiūrėti Makrono. Makronas dabar 
dirbo visą Sejano darbą, ir labai efektyviai, bet buvo pakankamai 
protingas ir leido senatui suprasti nenorįs jokių apdovanojimų, o 
jei kuris senatorius jų pasiūlytų, netrukus būtų patrauktas į teis- 
mą dėl išdavystės, kraujomaišos ar klastotės. Tiberijus paskyrė 
Kaligulą savo įpėdiniu dėl kelių priežasčių. Pirma, Kaligulos, kaip 
Germaniko sūnaus, populiarumas vertė liaudį elgtis gerai, nes bi- 
jota, jog už bet kokius neramumus kaip tik jis bus baudžiamas 
mirtimi. Be to, Kaligula buvo puikus patikėtinis ir pasileidėlis ko- 
kių reta, tad palyginti su juo Tiberijus galėjo jaustis dorybingas 
žmogus. Trečia, jis netikėjo, kad Kaligula iš tikrųjų kada nors tap- 


tų imperatoriumi. Mat Trasilas, kuriuo jis ir toliau visiškai pasiti- 

kėjo (kadangi pranašystės tiksliai pildėsi), buvo jam pasakęs: „Ka- 
ligulai ne daugiau galimybių tapti imperatoriumi nei raitam nu- 
šuoliuoti per įlanką iš Bajų į Puteolus“. Trasilas dar sakė: „Po 
dešimties metų imperatorius vis dar bus Tiberijus Cezaris“. Jo 
žodžiai išsipildė, bet Tiberijus Cezaris buvo kitas. 

Tiberijus žinojo daug, bet kai kurių dalykų Trasilas jam nesakė. 
Jis, pavyzdžiui, žinojo savo vaikaičio Gemelo, kuris iš tiesų nebu- 
vo jo vaikaitis, nes ne Kastoras, o Sejanas buvo jo tėvas, likimą. 
Vieną dieną jis pasakė Kaligulai: 

— Tu būsi pagrindinis mano įpėdinis. Gemelą skirsiu savo ant- 
ruoju įpėdiniu, jei tu mirtum anksčiau už jį, bet tai tik formalumas. 
Žinau, kad tu nužudysi Gemelą, bet paskui kiti nužudys tave. 

Jis pasakė tai tikėdamasis pergyventi juos abu. Paskui dar pri- 
dūrė citatą iš kažkurio graikų tragiko: „Kai manęs nebebus, te sau 
žemę praryja ugnis“. 

Bet Tiberijus dar buvo gyvas. Skundėjai vis dar turėjo apsčiai 
darbo, kasmet vis daugiau žmonių būdavo pasmerkiama mirti. 
Beveik nebeliko senatorių, išlaikiusių savo vietą nuo Augusto lai- 
kų. Makronas buvo dar labiau ištroškęs kraujo ir daug mažiau 
varžėsi jį lieti nei Sejanas. Sejanas bent jau buvo raitelio sūnus; 
Makrono tėvas buvo gimęs vergu. Tarp naujų aukų pateko Planci- 
na, kuri dabar, mirus Livijai, nebeturėjo kas ją gintų. Ji buvo dar 
kartą apkaltinta Germaniko nunuodijimu; mat buvo gana pasitu- 
rinti. Tiberijus neleido jos teisti, kol Agripina buvo gyva, nes tai 
būtų labai ją pamaloninę. Man nebuvo gaila Plancinos, kai išgir- 
dau, kad jos kūnas numestas ant laiptų, nors jai ir pavyko pra- 
lenkti mirties bausmę savižudybe. 

Vieną dieną, pietaudamas su Tiberijumi, Nerva atsiprašė nesi- 
jaučiąs alkanas ir nenorįs valgyti. Nerva buvo visiškai sveikas ir 
gerai nusiteikęs visą tą laiką ir atrodė visiškai patenkintas savo 
nerūpestingu gyvenimu Kaprėjose. Iš pradžių Tiberijus pamanė, 
kad išvakarėse Nerva bus paėmęs vidurius paleidžiančių vaistų ir 
leidžia savo skrandžiui ilsėtis; bet kai šis nevalgė ir antrą bei trečią 
dieną, Tiberijus ėmė būgštauti, ar tik Nerva neketina nusižudyti 
badaudamas. Jis prisėdo prie Nervos ir maldavo pasakyti, kodėl 

šis nevalgo. Bet Nerva tik vėl atsiprašė ir sakė nesąs išalkęs. Tibe- 
rijus pamanė, gal Nerva pyksta ant jo, kad jis anksčiau nepaklausė 
jo patarimo, kaip išvengti pinigų krizės. Jis paklausė: 

— Ar tavo apetitas pagerėtų, jei aš panaikinčiau visus įstatymus, 
ribojančius paskolų palūkanas, kurių procentas tau atrodo per 
mažas? 

Nerva atsakė: 

— Ne, ne tai. Aš tiesiog nealkanas. 

Kitą dieną Tiberijus tarė Nervai: 

— Aš parašiau senatui. Kažkas man yra sakęs, jog keletas žmo- 
nių gyvena iš to, kad yra profesionalūs įstatymo pažeidėjų skun- 
dėjai. Man niekada į galvą neatėjo, kad atlygindamas už ištikimy- 
bę valstybei aš skatinu žmones gundyti savo draugus nusikalsti, o 
paskui juos išduoti, bet atrodo, kad taip įvyko nesyk. Aš liepiu 
senatui bausti mirtimi visus asmenis, kurie gyvena iš tokio gėdin- 
go verslo ir tai galima įrodyti. Galbūt dabar ko nors suvalgysi? 

Kai Nerva padėkojo ir pagyrė jo sprendimą, bet pasakė, kad vis 
tiek visai neturi apetito, Tiberijus baisiausiai nusiminė. 

— Nerva, jei nevalgysi, mirsi — ką aš tada darysiu? Žinai, kaip 
vertinu tavo draugystę ir tavo patarimus dėl politikos. Prašau, pra- 
šau tavęs valgyti, maldauju. Jei mirsi, visi pamanys, kad tai mano 
kaltė ar bent jau — kad tu nusimarinai badu iš neapykantos man. 
O, nemirk, Nerva! Tu vienintelis man likęs tikras draugas. 

Nerva pasakė: 

— Neverta manęs prašyti valgyti, Cezari. Mano skrandis atmes- 
tų, kad ir ką jam duočiau. Ir juk tikrai niekas nesakytų tokių blo- 
gų dalykų, kaip tu sakai. Jie žino, koks išmintingas valdovas ir 
geros širdies žmogus tu esi, ir aš tikras, kad jie neturi jokios prie- 
žasties manyti, kad esu nedėkingas, ar ne? Jei turiu mirti, tai turiu 
mirti, ir viskas. Mirtis yra įprastinė žmonių lemtis, bent jau būsiu 
patenkintas, kad nepergyvenau tavęs. 

Tiberijaus tai neįtikino, bet netrukus Nerva jau buvo per silp- 
nas, kad atsakinėtų į jo klausimus; jis mirė devintą dieną. 

Mirė Trasilas. Apie jo mirtį pranešė driežas. Tai buvo mažytis 
driežiukas, perbėgęs per akmeninį stalą, prie kurio saulėkaitoje 

Trasilas pusryčiavo su Tiberijumi, ir išsitiesęs jam ant smiliaus. 
Trasilas paklausė: 

— Atėjai manęs pakviesti, brolau? Kaip tik tavęs dabar laukiau. 

Tada pasisukęs į Tiberijų pasakė: 

— Mano gyvenimas baigiasi, Cezari, tad sudie! Aš tau niekada 
nemelavau. Tu man melavai daug. Bet saugokis, kai tavo driežas 
perspės tave. 

Jis užsimerkė ir po kelių akimirkų jau buvo nebegyvas. 

Tiberijus prisijaukino keisčiausią kada nors Romoje matytą gy- 
vūną. Kai pirmą kartą žmonės išvydo žirafas, jos sukėlė daug susi- 
žavėjimo, taip pat ir raganosiai, bet šitas gyvūnas, nors ir ne toks 
didelis, buvo dar nuostabesnis. Jis kilęs iš salos anapus Indijos, 
kuri vadinama Java, — devynių pėdų ilgio žvynuotas driežas bjau- 
ria galvute ir ilgu kyščiojančiu liežuviu. Pirmą kartą į jį pažvelgęs 
Tiberijus pasakė, kad daugiau neabejos dėl pabaisų, kurias, kaip 
pasakojama, nudėję Herkulis ir Tesėjas. Jis buvo pavadintas Be- 
sparniu Slibinu, ir Tiberijus kasdien pats jį maitino tarakonais, 
negyvomis pelėmis ir panašiais kenkėjais. Jis bjauriai dvokė, buvo 
nešvarus ir pikto būdo. Slibinas ir Tiberijus puikiai vienas kitą 
suprato. Tiberijus manė, kad Trasilas norėjęs pasakyti, jog slibi- 
nas vieną dieną jam įkąs, tad patalpino gyvūną į narvą su tankiais 
pinučiais, kad negalėtų iškišti savo bjaurios galvutės. 

Tiberijui dabar buvo septyniasdešimt aštuoneri; nuolatinis mi- 
ros ir panašių afrodiziakų vartojimas labai jį išsekino, bet jis ren- 
gėsi puošniai ir stengėsi elgtis kaip dar nesenas žmogus. Dabar, 
kai nebeliko Nervos ir Trasilo, Kaprėjos jam pabodo, ir kitais me- 
tais, kovo pradžioje, jis nusprendė nebepaklusti savo likimui ir 
aplankyti Romą. Jis vyko tarpsniais, paskutinis sustojimas buvo 
viloje prie Apijaus kelio, iš kurios jau matėsi Miesto sienos. Bet 
kitą dieną, kai jis ten atvyko, slibinas davė jam pranašišką ženklą. 
Vidudienį Tiberijus nuėjo jo šerti ir rado gulintį narve negyvą, o 
per jį bėgiojo spiečiai didelių juodųjų skruzdėlių, mėginančių at- 
siplėšti minkštus mėsos gabalus. Tiberijus suprato tai kaip žen- 
klą, kad jei dar labiau prisiartins prie Miesto, mirs kaip slibinas, o 
minia sudraskys jo kūną į gabalus. Tad skubiai apsigręžė. Keliau- 

jant pūtė rytys, jis peršalo, o dar labiau įsisirgo po žaidynių, ku- 
rias surengė pakeliui buvusio miesto įgulos kariai. Į areną buvo 
išleistas šernas, Tiberijus paprašytas iš savo vietos mesti ietį. Jis 
metė ir nepataikė; supyko ant savęs, kad nepataikė, ir pareikalavo 
dar vienos. Jis visada didžiuodavosi savo sugebėjimu mesti ietį ir 
nenorėjo, kad kareiviai pamanytų, jog jį priveikė senatvė. Tad jis 
įkaito ir įsiaudrino, laidydamas ietį po ieties, bandydamas patai- 
kyti į šerną iš neįmanomo atstumo, ir galop turėjo pavargęs liau- 
tis. Šernas liko sveikas, ir Tiberijus įsakė jį paleisti už tai, kad 
sugebėjo išvengti jo metimų. 

Peršalimas paveikė jo kepenis, bet jis toliau keliavo į Kaprėjas. 
Jis pasiekė Mizėnus artimajame Neapolio įlankos pakrašty. Ten 
yra vakarinio laivyno būstinė. Tiberijus suirzo, kad jūra tokia ne- 
rami ir negalima plaukti. Bet Mizėnų kyšulyje jis turėjo puikią 
vilą — kadaise ji priklausė garsiajam epikūrininkui Lukului. Jis ap- 
sistojo joje su savo palyda. Jį lydėjo Kaligula, taip pat ir Makro- 
nas. Norėdamas parodyti, kad jam nieko rimta neatsitiko, Tibe- 
rijus visiems vietos pareigūnams surengė didžiulį pokylį. Šventė 
buvo jau įsibėgėjusi, kai asmeninis Tiberijaus gydytojas paprašė 
leidimo pasitraukti nuo stalo dėl kažkokių medicinos reikalų: ži- 
note, kai kurios žolelės veikia geriau, jei yra suskintos vidurnaktį 
ar kai mėnulis tokioje ir tokioje fazėje; o Tiberijus buvo pripra- 
tęs, kad gydytojas valgant pakyla nuo stalo pasirūpinti tokiais da- 
lykais. Jis paėmė Tiberijaus ranką pabučiuoti, bet palaikė ją ilgiau 
nei būtina. Tiberijus pamanė, visiškai teisingai, kad gydytojas čiuo- 
pia jam pulsą, norėdamas pasižiūrėti, ar labai jis nusilpęs. Už baus- 
mę liepė jam vėl sėstis ir tęsė puotą visą naktį, vien kad įrodytų 
esąs sveikas. Kitą dieną Tiberijus pasijuto visiškai išsekęs, ir po 
Mizėnus pasklido, o iš ten Romą pasiekė kalbos, kad jis miršta. 

Tiberijus buvo išsakęs Makronui pageidavimą, kad būtų suras- 
ta išdavystės įrodymų prieš kai kuriuos įtakingus senatorius, ku- 
rie jam nepatiko, ir davęs nurodymą pasirūpinti, kad jie būtų nu- 
teisti bet kokiomis priemonėmis. Makronas juos visus įtraukė kaip 
bendrininkus į bylą, rengiamą prieš vieną moterį, kuriai jautė ap- 

vimų. Visi jie buvo apkaltinti paleistuvavimu su ja ir Tiberijaus 
vardo minėjimu be reikalo. Įbaugindamas atleistinius ir kankin- 
damas vergus, Makronas išgavo reikiamus įrodymus — dabar at- 
leistiniai ir vergai jau buvo pamiršę ištikimybės savo šeiminin- 
kams tradiciją. Prasidėjo teismas. Bet teisiamųjų draugai paste- 
bėjo, kad nors Makronas pats apklausė liudytojus ir kankino vergus, 
ant stalo nebuvo įprastinio jo veiksmus patvirtinančio imperato- 
riaus laiško, — tad jie nusprendė, kad Makronas galėjo pridėti 
vieną ar kitą asmeninį priešą prie sąrašo, kurį gavo iš Tiberijaus. 
Pagrindinė šių akivaizdžiai absurdiškų kaltinimų auka buvo Arun- 
cijus, seniausias ir oriausias senato narys. Augustas metai prieš 
mirtį buvo pasakęs, kad jei ne Tiberijus, Aruncijus būtų vieninte- 
lis vertas rinkti imperatoriumi; Tiberijus sykį jau mėgino nuteisti 
jį už išdavystę, bet nesėkmingai. Senasis Aruncijus buvo vieninte- 
lis likęs saitas su Augusto amžiumi. Pirmą kartą žmonės buvo taip 
priešiškai nusiteikę prieš jo skundėjus, nors ir manė, kad jie vei- 
kia Tiberijaus pakurstyti, tad ir patys skundėjai buvo patraukti į 
teismą, nuteisti už melagingus liudijimus ir nubausti mirtimi. Buvo 
žinoma, kad Makronas neseniai kivirčijosi su Aruncijumi dėl pi- 
nigų, todėl teismas buvo atidėtas, kol Tiberijus patvirtins Makro- 
no įgaliojimus. Tiberijus neatsakė į senato paklausimą, tad Arun- 
cijus ir likusieji tuo tarpu buvo laikomi kalėjime. Galop Tiberijus 
atsiuntė reikalingą patvirtinimą ir buvo paskirta teismo diena. 
Aruncijus buvo pasiryžęs nusižudyti prieš teismą, kad nebūtų kon- 
fiskuotas jo turtas, o vaikaičiai palikti skursti. Jis jau pradėjo atsi- 
sveikinti su keliais senais draugais, kai atėjo žinia, jog Tiberijus 
sunkiai serga. Draugai maldavo atidėti savižudybę iki paskutinės 
akimirkos, nes jei naujienos patikimos, jis turi progą pergyventi 
Tiberijų ir sulaukti malonės iš naujo imperatoriaus. Aruncijus 
pasakė: 

— Ne, aš per ilgai gyvenau. Mano gyvenimas buvo ganėtinai 
sunkus, kai Tiberijus dalijosi valdžia su Livija. Vargiai pakenčia- 
mas, kai jis dalijosi valdžia su Sejanu. Bet Makronas pasirodė 
esąs didesnis niekdarys net už Sejaną, ir, paminėsit mano žodį, 

rius nei Tiberijus. Aš per senas, kad tapčiau tokio naujo šeimi- 
ninko vergu. 

Jis išsitraukė lenktinį peiliuką ir persipjovė riešo veną. Visi liko 
priblokšti, nes Kaligula buvo populiarus didvyris ir tikėtasi, kad 
jis bus antras ir net geresnis Augustas. Niekas nė nemanė kaltinti 
jo už apsimestinę ištikimybę Tiberijui; priešingai, juo buvo di- 
džiai žavimasi, kad toks gudrus, sugebėjo pergyventi savo brolius 
ir taip gerai slepia savo, kaip manyta, tikruosius jausmus. 

Tuo tarpu Tiberijaus pulsas beveik sustojo, ir jį ištiko koma. 
Gydytojas pasakė Makronui, kad belikusios daugiausia dvi die- 
nos. Taigi visą dvarą apėmė didis sujudimas. Makronas ir Kaligula 
puikiai sutarė. Kaligula gerbė Makrono populiarumą apsaugos pa- 
jėgose, o Makronas gerbė Kaligulos populiarumą visoje tautoje; 
abu kliovėsi vienas kito parama. Be to, Makronas buvo skolingas 
Kaligulai už iškilimą, o Kaligula su Makrono žmona turėjo savų 
reikalų, į kuriuos supratingasis Makronas žiūrėjo pro pirštus. Ti- 
berijus buvo gižiai atsiliepęs apie Makrono pataikavimą Kaligulai: 

— Gerai darai, kad nusisuki nuo besileidžiančios saulės į kylančią. 

Makronas ir Kaligula ėmė siuntinėti pranešimus įvairių pulkų 
ir kariuomenių vadams, kad imperatorius sparčiai silpsta ir kad 
jis skyrė Kaligulą savo įpėdiniu: davė jam savo žiedą su antspaudu. 
Teisybė, prašviesėjimo akimirką Tiberijus pašaukė Kaligulą ir nu- 
siėmė nuo piršto žiedą. Bet tuoj apsigalvojo, vėl užsimovė žiedą ir 
tvirtai suspaudė rankas, tarsi norėdamas užkirsti kelią tam, kuris 
norėtų jį pagrobti. Kai jis vėl neteko sąmonės ir neberodė jokių 
gyvybės ženklų, Kaligula tyliai nuplėšė žiedą ir dabar sukinėjosi 
aplinkui švysčiodamas juo visiems į veidą ir priimdamas sveikini- 
mus bei pagarbos pareiškimus. 

Bet Tiberijus vis dar nebuvo miręs. Jis suaimanavo, sujudėjo, 
atsisėdo ir pašaukė savo tarnus. Jis buvo nusilpęs dėl ilgo badavi- 
mo, bet šiaip jautėsi visai gerai. Tai buvo pokštas, kurio jis grieb- 
davosi ir anksčiau: apsimesti mirusiu, o paskui vėl atsigauti. Jis 
pašaukė dar kartą. Niekas jo neišgirdo. Visi tarnai buvo maisto 
sandėliuke ir gėrė į Kaligulos sveikatą. Bet netrukus į kambarį 


įsėlino sumanus vergas — pasižiūrėti, ką galėtų pavogti iš negyvė- 

lio kambario, kol jų nėra. Kambaryje buvo tamsu, ir Tiberijus 
mirtinai jį išgąsdino staiga surikęs: 

— Kur, po velnių, tarnai? Ar jie negirdi, kad aš juos šaukiu? 
Noriu duonos ir sūrio, ir kiaušinienės, ir poros jautienos keps- 
nių, ir taurę Chijo vyno — nedelsiant! Tūkstantis furijų! Kas pavo- 
gė mano žiedą? 

Vergas išlėkė iš kambario ir kaktomuša atsitrenkė į Makroną. 

— Imperatorius gyvas, pone, reikalauja maisto ir savo žiedo. 

Žinia pasklido po rūmus ir sukėlė juokingą sceną. Minia, su- 
pusi Kaligulą, išsibarstė į visas puses. Pasigirdo šauksmai: 

— Ačiū dievui, žinios buvo netikros. Tegyvuoja Tiberijus! 

Kaligula baisiai išsigando ir sutriko. Jis nusitraukė žiedą ir dai- 
rėsi, kur galėtų jį paslėpti. 

Tik Makronas nepametė galvos. 

— Tai nesąmonė ir melas! — sušuko jis. — Vergas turbūt iš proto 
išsikraustė. Tegu jį nukryžiuoja, Cezari! Senąjį imperatorių pali- 
kom mirusį prieš valandą. 

Jis kažką sušnibždėjo Kaligulai, šis dėkingai linktelėjo su pa- 
lengvėjimu. Tada nuskubėjo į Tiberijaus kambarį. Tiberijus buvo 
ant kojų, keikėsi, dejavo ir netvirtai tapsėjo durų link. Makronas 
pagriebė jį ant rankų, numetė ant lovos ir uždusino pagalve. Kali- 
gula stovėjo šalia. 

Tie, kurie kalėjo drauge su Aruncijumi, buvo paleisti, nors ne 
vienas vėliau troško, kad verčiau būtų pasekęs Aruncijaus pavyz- 
džiu. Be to, dar apie penkiasdešimt vyrų ir moterų buvo apkaltin- 
ti išdavyste. Jie neturėjo jokios įtakos senate, daugiausia buvo krau- 
tuvėlių savininkai, iš užsispyrimo nemokėję „apsaugos mokesčio“, 
kurį Makrono karininkai dabar rinko iš viso miesto. Jie buvo tei- 
siami ir pasmerkti, mirties bausmė turėjo būti įvykdyta kovo še- 
šioliktą. Kaip tik tą dieną atėjo žinia apie Tiberijaus mirtį, ir jie su 
draugais kone išprotėjo iš džiaugsmo, kad dabar išsigelbės. Bet 
Kaligula buvo Mizėnuose, tad nebuvo įmanoma kreiptis į jį laiku, 
o kalėjimo viršininkas bijojo, kad prisiėmęs atsakomybę už mir- 
ties bausmės atidėjimą praras tarnybą. Taigi jie buvo nužudyti, o 


jų kūnai, kaip įprasta, numesti ant laiptų. 

Tai buvo ženklas liaudies neapykantai pratrūkti prieš Tiberijų. 

— Jis gelia kaip negyva vapsva! — suriko kažkas. 

Vedamos apygardos seniūnų, minios rinkosi ties gatvių kam- 
pais, pasiruošusios iškilmingoms prakeikimo apeigoms, maldau- 
damos Žemės Motinos ir mirusiųjų pasaulio Teisėjų, kad šito pa- 
baisos kūnui ir dvasiai neduotų poilsio nei ramybės iki pat visuo- 
tinio sunaikinimo dienos. Tiberijaus kūnas buvo pargabentas į 
Romą su stipria sargybos palyda. Kaligula ėjo procesijoje kaip ge- 
dėtojas, ir visi apylinkių gyventojai išėjo jo pasitikti ne apverkda- 
mi Tiberijų, bet šventiniais apdarais, raudodami iš dėkingumo, 
jog dangus išsaugojo Germaniko sūnų, kad juos valdytų. Senos 
kaimo moterėlės šaukė: 

— Mūsų numylėtini, Kaligula! Oi tu mūsų paukšteli! Kūdikėli 
mūsų! Žvaigždele mūsų! 

Likus kelioms mylioms iki Romos, jis pajojo į priekį, kad pa- 
rengtų iškilmingą eisenos įžengimą į Miestą. Bet kai tik jis nujojo, 
susibūrusi didžiulė minia užtvėrė Apijaus kelią lentomis ir statybi- 
nio akmens luitais. Pasirodžius palydai, visi rėkė, mykė ir riaumojo: 

— Tiberijų į Tiberį! Numeskime jį nuo laiptų! Amžinas prakei- 
kimas Tiberijui! 

Vadas sušuko: 

— Kariai, nejaugi mes, romėnai, leisime šį niekšo lavoną įnešti 
į Miestą! Tai mums nulems nelaimę. Gabenkit jį atgal į Atelą ir 
pusiau sudeginkit tenai amfiteatre! 

Pusiau sudeginimas, turėčiau paaiškinti, buvo vargšų ir nelai- 
mėlių lemtis, o Atela buvo miestelis, pagarsėjęs netašytu kaimiš- 
ku kaukių vaidinimu ar farsu, kuris nuo seniausių laikų kasmet 
ten būdavo vaidinamas per derliaus šventę. Tiberijus turėjo Ate- 
loje vilą ir kone kasmet lankydavosi toje šventėje. Nekaltas kai- 
miškas kaukių nešvankybes jis pavertė rafinuotomis begėdystė- 
mis. Jis privertė Atelos žmones pastatyti amfiteatrą, kad būtų kur 
rodyti jo paties sukurptą vaidinimą. 

Makronas įsakė savo žmonėms pulti užtvarą, daug miestiečių 
žuvo ar buvo sužeisti, tris ar keturis kareivius iki sąmonės neteki- 


mo užmėtė akmenimis. Kaligula pasirūpino, kad daugiau nera- 

mumų nebūtų, ir Tiberijaus kūnas, kaip ir dera, buvo sudegintas 
Marso lauke. Kaligula pasakė laidotuvių kalbą. Ji buvo labai for- 
mali, ironiška ir visiems labai patiko, nes joje buvo daug pasakyta 
apie Augustą ir Germaniką, bet labai mažai apie Tiberijų. 

Per pokylį tą vakarą Kaligula paporino istoriją, kuri pravirkdė 
visus dalyvius ir pelnė jam daug simpatijų. Pasakojo, kad vieną 
ankstyvą rytą Mizėnuose, kaip visada kamuojamas nemigos iš siel- 
varto dėl savo motinos ir brolių likimo, jis pasiryžęs, kad ir kas 
būtų, pagaliau atkeršyti jų žudikui. Jis pačiupęs Germaniko dur- 
klą ir drąsiai įėjęs į Tiberijaus kambarį. Imperatorius dejavęs ir 
sapnuodamas vartęsis lovoje. Kaligula lėtai pakėlęs durklą smog- 
ti, bet jam ausyse pasigirdęs dangiškas balsas: „Provaikaiti, sulai- 
kyk savo ranką! Jį nužudyti būtų bedieviška“. Kaligula paklausęs: 
„O dieviškasis Augustai, jis nužudė mano motiną ir brolius, tavo 
palikuonis. Argi neturėčiau atsikeršyti, nors už tai man būtų už- 
mokėta kaip tėvažudžiui — manęs vengtų visi žmonės?“ Augustas 
atsakęs: „Kilniadvasi sūnau, turintis tapti imperatoriumi, nėra rei- 
kalo daryti tai, ką ketinai. Mano įsakymu furijos kas naktį atlygina 
už tavo brangiuosius, kai jis sapnuoja“. Taigi jis padėjęs durklą ant 
stalelio prie lovos ir išėjęs. Kaligula nepaaiškino, kas buvę kitą 
rytą, kai pabudęs Tiberijus pamatęs durklą ant stalelio; manyta, 


kad Tiberijus nedrįsęs apie tai nė užsiminti. 


Dvidešimt devintas skyrius 


K.ligulai buvo dvidešimt penkeri, kai tapo imperatoriumi. Re- 
tai, jei apskritai kada nors, pasaulio istorijoje valdovas, įžengęs į 
sostą, būdavo sveikinamas su didesniu entuziazmu ar lengviau bū- 
davo patenkinti kuklius jo tautos reikalavimus — taikos ir saugu- 
mo. Su kupinu iždu, gerai apmokytomis karo pajėgomis, puikia 
administracijos sistema, kuriai nedaug tereikėjo dėmesio, kad ir 
vėl veiktų tobulai, — mat nepaisant to, kad Tiberijus visai nesirū- 
pino imperija, ji vis dar pakankamai gerai veikė, pastūmėta Livi- 
jos, — su visais šiais privalumais, be to, dar su meilės ir pasitikėji- 
mo paveldu, atitekusiu jam kaip Germaniko sūnui, ir begaliniu 
palengvėjimu, kad neliko Tiberijaus, — kokią nepaprastą galimy- 
bę jis turėjo įeiti į istoriją kaip Kaligula Gerasis ar Kaligula Išmin- 
tingasis, ar Kaligula Išgelbėtojas! Bet tuščias darbas visa tai rašyti. 
Mat jei jis būtų buvęs toks žmogus, kokiu jį laikė liaudis, jis jokiu 
būdu nebūtų pergyvenęs savo brolių ir Tiberijus nebūtų pasirin- 
kęs jo įpėdiniu. Klaudijau, prisimink, kaip senasis Atėnodoras šai- 
pydavosi iš tokių neįmanomų atsitiktinumų: „Jei medinis Trojos ar- 
klys būtų apsikumeliavęs, dabar būtų kur kas pigiau šerti arklius“. 

Iš pradžių Kaligula smaginosi, palaikydamas tą absurdišką ne- 
teisingą nuomonę apie jo būdą, kuriai pritarė visi, išskyrus mane, 
mano motiną, Makroną ir dar kelis žmones, ir netgi šį tą padarė, 
kad tą nuomonę patvirtintų. Be to, jis norėjo įsitikinti savo padė- 
ties tvirtumu. Visiškai laisvai veikti jam kliudė du dalykai. Pirma, 
Makronas, kurio galia kėlė pavojų. Antra, Gemelas. Mat kai buvo 
perskaitytas Tiberijaus testamentas (kurį dėl slaptumo jis papra- 


šė paliudyti tik kelis atleistinius ir neraštingus žvejus), paaiškėjo, 

kad senis, vien norėdamas supainioti reikalą, nepaskyrė Kaligulos 
pirmuoju paveldėtoju, o Gemelo antruoju, jei atsitiktų nelaimė: 
jis skyrė jiems valdyti kartu, pamečiui. Tačiau Gemelas dar nebu- 
vo sulaukęs pilnametystės, tad negalėjo net lankytis senate, o Ka- 
ligula jau buvo antrosios pakopos magistratas (keleri metai iki 
įstatymo numatyto amžiaus) ir pontifikas. Todėl senatas mielai 
sutiko su Kaligulos požiūriu, kad rašydamas testamentą Tiberijus 
buvo ne visai pilno proto, ir atidavė Kaligulai visą valdžią be apri- 
bojimų. Išskyrus šį Gemelo reikalą (Gemelui jis taip pat neišmo- 
kėjo asmeninio palikimo dalies, sakydamas, kad tai sudedamoji 
vienvaldystės dalis), Kaligula išpildė visas testamento sąlygas ir iš 
karto visiems išmokėjo palikimą. 

Apsaugos dalinių vyrai turėjo gauti po penkiasdešimt auksinių; 
Kaligula, norėdamas užsitikrinti jų ištikimybę, kai ateis metas pa- 
šalinti Makroną, tą sumą padvigubino. Jis išmokėjo Romos gy- 
ventojams jiems paliktus keturis šimtus penkiasdešimt tūkstan- 
čių auksinių ir dar pridėjo po tris auksinius kiekvienam; sakėsi 
ketinęs tai padaryti, kai sulauksiąs pilnametystės, bet senasis im- 
peratorius jam uždraudęs. Kariuomenei buvo skirta tokia pat su- 
ma kaip Augusto testamente, bet šįsyk ji buvo iš karto išmokėta. 
Dar daugiau — Kaligula išmokėjo viską, ką Tiberijus liko skolingas 
pagal Livijos testamentą, nors mes, paveldėtojai, jau seniai buvo- 
me nurašę tuos pinigus kaip negrąžintas skolas. Mane labiausiai 
sudomino du Tiberijaus testamento punktai: jis skyrė man istori- 
jos knygas, kurias man buvo palikęs Polionas ir kurios iš manęs 
buvo atimtos, ir dar daug kitų vertingų knygų bei dvidešimt tūks- 
tančių auksinių; o vyriausiajai vestalei, Vipsanijos vaikaitei, paliko 
šimtą tūkstančių auksinių, kuriuos ji galėjo leisti kaip tinkama — 
savo arba visų vestalių namų reikalams. Vyriausioji vestalė, nužu- 
dytojo Galo vaikaitė, išlydė monetas ir padarė puikią auksinę ur- 
ną jo pelenams. 

Gavęs šituos Livijos ir Tiberijaus palikimus, tapau visai pasitu- 
rintis. Kaligula nustebino mane grąžinęs dar ir penkiasdešimt tūks- 
tančių, kuriuos buvau surinkęs Germanikui per maištą: jis buvo 


girdėjęs šią istoriją iš savo motinos. Jis neleido man atsisakyti pi- 

nigų ir sakė, kad jei aš prieštarausiu, jis pridės dar ir susikaupu- 
sius procentus — tai skola, kurią jis nori grąžinti iš pagarbos tėvo 
atminimui. Kai apie savo naujus turtus pasakiau Kalpurnijai, ji, 
regis, ne tiek apsidžiaugė, kiek nusiminė. 

— Tai neatneš tau laimės, — pasakė ji. — Kur kas geriau gyventi 
kukliai, kaip anksčiau, nei rizikuoti, kad viską iš tavęs atims skun- 
dėjai, apkaltinę išdavyste. 

Kalpurnija, kaip pamenate, buvo Aktės įpėdinė, labai gudri pagal 
savo metus — jai buvo septyniolika. 

Aš paklausiau: 

— Ką tu turi omenyje, Kalpurnija? Skundėjus? Dabar Romoje 
nebebus tokių dalykų, ir nebebus teismų dėl išdavystės. 

Ji tarė: 

— Negirdėjau, kad jie būtų išgabenti tuo pačiu laivu su tais ber- 
nužėliais. 

(Mat Kaligula ištrėmė dažytus Tiberijaus „našlaičius“. Norė- 
damas padaryti įspūdį publikai, jis visus juos išsiuntė į Sardiniją, 
labai nesveiką salą, ir liepė sąžiningai užsidirbti gyvenimui tiesiant 
kelius. Kai kurie jų, gavę į rankas kirtiklius ir kastuvus, kaipmat 
atgulė ir numirė, o kiti paragavo rimbo ir ėmė dirbti, netgi subti- 
liausieji. Greitai jiems nusišypsojo laimė. Staiga salą užpuolė pi- 
ratų laivas, paėmė juos į nelaisvę ir nugabeno į Tyrą, kur pardavė 
kaip vergus turtingiems Rytų ištvirkėliams.) 

— Bet jie nedrįs vėl imtis savo senų pokštų, Kalpurnija? 

Ji padėjo siuvinį. 

— Klaudijau, aš ne politikė ir ne mokslininkė, bet aš bent galiu 
pasinaudoti prostitutės nuovoka ir atlikti paprastus skaičiavimus. 
Kiek pinigų paliko senasis imperatorius? 

— Apie dvidešimt septynis milijonus auksinių. Tai daug. 

— O kiek naujasis išmokėjo kaip palikimą ir premijas? 

— Apie tris su puse milijono. Taip, bent jau ne mažiau. 

— O nuo tada, kai tapo imperatoriumi, kiek panterų, meškų, 
liūtų, tigrų, laukinių jaučių ir kitokių žvėrių jis atsigabeno, kad 
amfiteatruose ir cirke juos žudytų medžiotojai? 


— Kokius dvidešimt tūkstančių. Gal ir daugiau. 

— O kiek kitokių gyvūnų buvo paaukota šventyklose? 

— Nežinau. Spėju, kad nuo šimto iki dviejų šimtų tūkstančių. 

— Šitie flamingai ir dykumų antilopės, zebrai ir Britanijos beb- 
rai juk turėjo jam kiek nors kainuoti! Visų šitų gyvūnų pirkimas, 
užmokestis medžiotojams amfiteatruose, o dar, žinoma, gladia- 
toriai, — girdėjau, kad gladiatoriai gauna keturis kartus daugiau 
nei Augusto laikais, — o visi valstybiniai pokyliai, išpuošti veži- 
mai, teatro vaidinimai — žmonės šneka, kad kai jis sugrąžino 
aktorius, kuriuos senasis imperatorius buvo ištrėmęs, tai už- 
mokėjo jiems už visus tuos metus, kai jie nedirbo, — gražu, ar 
ne? — o kur dar pinigai, kuriuos jis išleidžia lenktynių žirgams! 
Na, tai paskaičiavus šitas ir kitokias išlaidas vargu ar daug jam 
beliko iš dvidešimties milijonų, ar ne? 

— Taip, tu teisi, Kalpurnija. 

— Taigi, septyni milijonai per tris mėnesius! Kai šitaip švaisto- 
ma, kaip užteks lėšų, net jei turtuoliai mirdami paliktų jam visus 
pinigus? Imperijos įplaukos dabar menkesnės nei tuomet, kai rei- 
kalus tvarkė ir sąskaitas tikrino tavo senelė. 

— Galbūt nuslūgus pirmam džiaugsmui, kad turi pinigų, ku- 
riuos gali leisti, jis taps taupesnis. Jis turi neblogą pasiteisinimą: 
sako, kad pinigų kaupimas Tiberijaus ižde turėjo baisių padarinių 
prekybai. Jis nori keletą milijonų vėl paleisti į apyvartą. 

— Ką gi, tu geriau jį pažįsti nei aš. Galbūt jis suvoks, kada 
sustoti. Bet jei ir toliau taip išlaidaus, po poros metų neturės nė 
skatiko, ir kas tada mokės? Todėl ir kalbu apie skundėjus ir iš- 
davystės teismus. 

Aš tariau: 

— Kalpurnija, kol dar turiu pinigų, nupirksiu tau perlų vėrinį. 
Tu tokia pat protinga, kaip ir graži. Tikiuosi, kad ir tokia pat dis- 
kretiška. 

— Aš verčiau norėčiau grynais, — pasakė ji, — jei tu nepriešta- 
rautum. 

Kitą dieną daviau jai penkis šimtus auksinių. Kalpurnija, pros- 
titutė ir prostitutės dukra, buvo protingesnė ir ištikimesnė, ir 


geresnės širdies, ir tiesesnė nei bet kuri iš tų keturių kilmingų 

moterų, kurias buvau vedęs. Netrukus ėmiau patikėti jai savo 
asmeninius reikalus, ir galiu iš karto pasakyti, kad niekada to 
nesigailėjau. 

Kai tik baigėsi Tiberijaus laidotuvės, nepaisydamas labai blogo 
oro, Kaligula sėdo į laivą ir nuplaukė į salas, kur buvo palaidoti jo 
motina ir brolis Neronas; jis surinko jų palaikus, pusiau sudegin- 
tus, parsivežė juos, sudegino kaip pridera ir pamaldžiai palaidojo 
Augusto kape. Jis įsteigė naują kasmetinę šventę, su kalavijų ko- 
vomis ir žirgų lenktynėmis, savo motinos atminimui ir metinius 
aukojimus jos ir savo brolių vėlėms. Rugsėjo mėnesį jis pavadino 
„germaniku“, kaip kad rugpjūtis buvo vadinamas „augustu““. Jis 
vienu įsaku apipylė mano motiną tieka titulų, kiek Livijai buvo 
suteikta per visą gyvenimą, ir skyrė ją vyriausiąja Augusto žyne. 

Paskui jis paskelbė visuotinę amnestiją, atšaukė iš tremties vi- 
sus vyrus ir moteris ir paleido visus politinius kalinius. Jis netgi 
surinko didžiulę šūsnį kaltinamųjų dokumentų iš savo motinos ir 
brolio bylų ir viešai sudegino forume, prisiekdamas, kad jis jų 
neskaitęs ir kad niekas, kas skundė ar kaip nors kitaip prisidėjo 
prie apgailėtinos jo mylimų žmonių dalios, neturįs ko bijoti: visa 
medžiaga apie tuos blogus laikus esanti sunaikinta. Tiesą pasa- 
kius, jis sudegino tik nuorašus, originalus pasiliko. Jis sekė Au- 
gusto pavyzdžiu — griežtai peržiūrėjo luomus ir pašalino nevertus 
narius; ir Tiberijaus pavyzdžiu — atsisakė visų garbės vardų, išsky- 
rus imperatoriaus bei liaudies tribūno, ir uždraudė statyti sau sta- 
tulas. Aš svarsčiau, ar ilgai truks toks nusiteikimas ir ar ilgai jis 
laikysis senatoriams duoto pažado, kai jie patvirtino jį imperato- 
riumi, — dalytis valdžia su jais ir būti ištikimu jų tarnu. 

Praėjus pusei metų jo vienvaldystės, rugsėjį, konsulai baigė sa- 
vo laiką, ir tuo tarpu jis pats prisiėmė konsulystę. Kaip manote, 
ką jis pasirinko savo bendravaldžiu? Jis pasirinko mane! Aš, kuris 
prieš dvidešimt trejus metus maldavau Tiberijaus skirti man ko- 
kią nors tikrą, ne nominalią, tarnybą, dabar mielai būčiau atsisa- 
kęs savo paskyrimo bet kurio kito žmogaus labui. Ne todėl, kad 
būčiau norėjęs grįžti prie savo raštų (mat ką tik buvau baigęs ir 


peržiūrėjęs etruskų istoriją, o jokio naujo veikalo nebuvau pradė- 

jęs), bet kad buvau visiškai pamiršęs procedūros taisykles, įstaty- 
mų formuluotes ir precedentus, kuriuos kadaise taip uoliai stu- 
dijavau, ir dabar senate jaučiausi labai nepatogiai. Kadangi taip 
neilgai išbūdavau Romoje, nežinojau, kaip pasinaudoti esamais 
ryšiais ir greitai tvarkyti reikalus bei kurie asmenys dabar išties 
įtakingi. Beveik iš karto kilo nesusipratimas su Kaligula. Jis pati- 
kėjo man pasirūpinti, kad būtų pagamintos, pastatytos bei pa- 
šventintos forume Nerono ir Druzo statulos. Graikų dirbtuvė, 
kuriai užsakiau darbą, pažadėjo, kad jos bus baigtos iki numatytos 
iškilmių dienos gruodžio pradžioje. Prieš tris dienas iki ceremo- 
nijos nuėjau pasižiūrėti statulų. O tie niekšai jų nė nepradėję! Jie 
atsiprašinėjo teisindamiesi, jog tik dabar atgabentas tinkamos spal- 
vos marmuras. Aš įpykau (kaip paprastai panašiais atvejais, bet 
mano pyktis ilgai netrunka) ir pasakiau, kad jei jie tuoj pat nepri- 
vers darbininkų tašyti luitų ir nedirbs dieną naktį, aš įsakysiu visą 
dirbtuvę — savininką, vadovus ir darbininkus — išgrūsti iš Miesto. 
Jie turbūt susinervino: nors Neronas buvo baigtas dieną prieš iš- 
kilmes, — netgi panašus, — neatsargus skulptorius kažkaip nudau- 
žė Druzo ranką ties riešu. Žinoma, tokį lūžį galima pataisyti, bet 
sujungimas visada matyti, o aš tokia svarbia proga negalėjau Kali- 
gulai pateikti sulopytos statulos. Vienintelis dalykas, kurį galėjau 
padaryti, — tuoj pat nueiti pas Kaligulą ir pasakyti, kad Druzas 
nebus baigtas. O dangau, kaip jis niršo! Jis grasino išmesti mane 
iš konsulų ir neklausė jokių pasiaiškinimų. Laimei, kitą dieną jis 
nusprendė pats atsisakyti konsulystės ir paprašė manęs irgi jos 
atsisakyti — kad šias pareigas galėtų eiti tie žmonės, kurie dar anks- 
čiau buvo į jas išrinkti; tad iš grasinimų nieko neišėjo, o aš netgi 
buvau perrinktas konsulu ketveriems metams. 

Turėjau apsigyventi paskirtuose rūmų kambariuose, o dėl griežtų 
Kaligulos pasisakymų prieš bet kokį nemoralumą (Augusto sti- 
liumi) negalėjau ten atsigabenti Kalpurnijos, nors ir buvau neve- 
dęs. Dideliam mano susierzinimui, ji turėjo likti Kapujoje, ir aš 
tik retkarčiais galėdavau ją aplankyti. Paties Kaligulos moralė, at- 
rodo, netilpo į jo griežtų pasisakymų rėmus. Makrono žmona Enija, 


su kuria jo prašomas Makronas išsiskyrė ir kurią jis žadėjo vesti, 

jam ėmė nusibosti, tad jis naktimis išeidavo ieškoti meilės nuoty- 
kių su būreliu linksmų draugų, kuriuos vadino žvalgais. Paprastai 
tai būdavo trys jauni karininkai, du garsūs gladiatoriai, aktorius 
Apeletas ir Eutichas, geriausias Romos vadeliotojas, laimėdavęs 
beveik visas lenktynes, kuriose dalyvaudavo. Kaligula dabar tapo 
didelis žaliųjų gerbėjas ir po visą pasaulį ieškojo eikliausių žirgų. 
Viešoms žirgų lenktynėms jis sugalvojo religinį pretekstą, ir bėgi- 
mai vykdavo po dvidešimt kartų per dieną, jei tik būdavo saulėta. 
Jis užsidirbo daug pinigų lažindamasis su turtuoliais, kuriuos ra- 
gino remti kitas spalvas, ir jie iš mandagumo buvo priversti tai 
daryti. Bet šitas jo pelnas buvo, kaip sakoma, tik lašas jo išlaidų 
jūroje. Per tuos naktinius žygius su „žvalgais“ jis persirengęs lan- 
kydavosi bjauriausiose Miesto lindynėse, todėl dažnai patekdavo į 
konfliktą su nakties sargyba, ir siautėdavo be saiko; sargybos va- 
das buvo atsargus ir viską užglaistydavo. 

Visos trys Kaligulos seserys, Druzila, Agripinila ir Lesbija, bu- 
vo ištekėjusios už kilmingų vyrų, bet jis pareikalavo, kad jos per- 
sikeltų gyventi į rūmus. Agripinilai ir Lesbijai buvo liepta atsi- 
kraustyti su savo vyrais, bet Druzila savąjį turėjo palikti; jis buvo 
vardu Kasijus Longinas, jį išsiuntė valdyti Mažosios Azijos. Kali- 
gula reikalavo su jomis elgtis didžiai pagarbiai ir visoms suteikė 
vestalių privilegijas. Jis įtraukė jų vardus į viešas maldas už jo svei- 
katą bei saugumą, ir net viešojoje priesaikoje, kurią jam duodavo 
pareigūnai ir įšventinami žyniai, buvo Žodžiai: „...ir nevertinsiu 
savo paties ar savo vaikų gyvybės labiau nei Jo ir Jo seserų gyvy- 
bės“. Jo elgesys su jomis glumino žmones — tarsi jos būtų ne jo 
seserys, O žmonos. 

Druzila buvo jo numylėtinė. Nors ir patenkinta atsikračiusi vy- 
ro, ji dabar nuolat atrodė nelaiminga, ir kuo ji buvo nelaiminges- 
nė, tuo įtaikesnis buvo Kaligulos dėmesys. Dabar, vien dėl akių, 
jis ištekino ją už savo pusbrolio Emilijaus Lepido, kurį aš jau mi- 
nėjau, — tai Emilijos, Julilos dukters, su kuria manęs vos neapves- 
dino paauglystėje, ištižęs jaunesnysis brolis. Šis Emilijus Lepidas, 
vadintas Ganimedu dėl savo moteriškos išvaizdos ir kelia- 


klupsčiavimo prieš Kaligulą, buvo mėgstamas žvalgų būrelio na- 

rys. Jis buvo septyneriais metais vyresnis už Kaligulą, bet Kaligula 
elgėsi su juo kaip su trylikamečiu berniuku, ir atrodė, kad jam tai 
patinka. Druzila negalėjo jo pakęsti. O Agripinila ir Lesbija nuo- 
lat lakstė pirmyn atgal iš jo miegamojo juokdamosi, pokštauda- 
mos ir krėsdamos išdaigas. Atrodė, kad jų vyrai neprieštarauja. 
Man gyvenimas rūmuose atrodė visiškai palaidas. Nenoriu pasa- 
kyti, kad nebuvo pasirūpinta mano patogumais ar kad tarnai bu- 
vo prastai apmokyti, ar kad nebuvo laikomasi įprastinių formalu- 
mų bei mandagumo su lankytojais. Bet aš niekada nesuprasda- 
vau, kokie intymūs ryšiai sieja žmones: vienu metu atrodė, kad 
Agripinila ir Lesbija apsikeitė vyrais, paskui — kad Apeletas kaž- 
kaip artimai susijęs su Lesbija, o vadeliotojas su Agripinila. Kai 
dėl Kaligulos ir Ganimedo... bet aš jau pasakiau pakankamai, 
kad būtų aišku, ką reiškia „palaidas“. Aš tarp jų buvau vienintelis 
vyresnio amžiaus Žmogus ir visai nesupratau, kaip gyvena nauja 
karta. Gemelas taip pat gyveno rūmuose: tai buvo baikštus, švel- 
nus berniukas, nusigrauždavęs nagus iki gyvuonies ir paprastai sė- 
dėdavęs kampe paišydamas nimfas, satyrus ir panašius dalykus 
vazoms. Neturiu ko daugiau apie Gemelą papasakoti. Vieną kitą 
kartą mėginau jį užkalbinti, nes man buvo gaila jo — tokio pat 
nepritapėlio, kaip ir aš; bet jis turbūt pagalvojo, kad aš noriu iš jo 
išpešti ką nors prieš Kaligulą, nes atsakinėjo vienskiemeniais žo- 
džiais. Tą dieną, kai jis apsivilko vyriškus apdarus, Kaligula jį įsū- 
nijo, padarė savo įpėdiniu ir paskyrė kariūnų vadu; tai anaiptol ne 
tas pat kaip dalytis valdžia. 

Kaligula susirgo, ir visą mėnesį buvo baiminamasi dėl jo gyvy- 
bės. Gydytojai tai vadino smegenų karštine. Visuotinis susirūpi- 
nimas buvo toks didžiulis, kad dieną naktį prie rūmų būriavosi ne 
mažesnė nei dešimties tūkstančių žmonių minia, laukianti palan- 
kių žinių. Ji nuolat tyliai marmėjo ir šnibždėjosi; pro mano langą 
tas garsas atsklisdavo kaip tolimas per akmenėlius bėgančios sro- 
vės čiurlenimas. Būta keisčiausių baimės ir nerimo pasireiškimų. 
Kai kurie žmonės ant savo namų durų prilipdė užrašus, kad jei 
Mirtis sulaikys savo ranką ir pagailės imperatoriaus, jie prisiekia 


mainais atiduoti jai savo gyvybę. Visuotiniu sutarimu kokia pusė 

mylios aplink rūmus liovėsi bet koks eismo triukšmas, gatvių šauks- 
mai ir muzika. To niekada nėra buvę anksčiau, net kai sirgo Au- 
gustas — tada, kai jį neva išgydė Musa. O pranešimai vis nesikeitė: 
„Jokių permainų“. 

Vieną vakarą Druzila pasibeldė į mano duris ir tarė: 

— Dėde Klaudijau! Imperatorius nori tuoj pat tave matyti. At- 
eik iš karto. Negaišk. 

— Kam jam manęs reikia? 

— Aš nežinau. Bet, dėl dievų, prisigerink jam. Jis ten su kalavi- 
ju. Jei nesakysi jam to, ko jis nori, jis tave užmuš. Šį rytą smaigalį 
buvo įrėmęs man į gerklę. Pasakė, kad jo nemyliu. Turėjau prisie- 
kinėti ir prisiekinėti, kad myliu. Pasakiau: „Nužudyk mane, jei 
nori, brangusis“. O, dėde Klaudijau, ir kodėl aš iš viso gimiau? Jis 
beprotis. Visada toks buvo. Bet dabar dar daugiau nei beprotis. 
Jis apsėstas. 

Aš nuėjau į Kaligulos miegamąjį su storomis užuolaidomis ir 
nudangstytą kilimais. Degė tik viena silpna lempelė prie lovos. 
Oras buvo troškus. Jis pasisveikino irzliu balsu: 

— Ir vėl vėluoji? Sakiau paskubėti. 

Jis neatrodė sergąs, tik prastos savijautos. Du raumeningi kurč- 
nebyliai stovėjo su kirviais sargyboje abipus lovos. 

Aš pasakiau sveikindamasis: 

— O, kaip aš skubėjau! Jei viena koja nebūtų šluba, būčiau 
atėjęs anksčiau nei pradėjęs eiti. Koks džiaugsmas matyti tave 
gyvą ir vėl girdėti tavo balsą, Cezari! Ar galiu drįsti tikėtis, kad 
jautiesi geriau? 

— Aš išties ir nesirgau. Tik ilsėjausi. Ir išgyvenau metamorfozę. 
Tai svarbiausias religinis įvykis istorijoje. Nenuostabu, kad Mieste 
taip tylu. 

Aš jaučiau, kad nepaisant to jis tikisi iš manęs užuojautos. 

— Ar metamorfozė buvo skaudi, imperatoriau? Tikiuosi, kad ne. 

— Tokia skaudi, tarytum būčiau savo paties motina. Gimdymas 
buvo labai sunkus. Laimei, viską apie tai pamiršau. Ar beveik vis- 
ką. Mat aš buvau labai anksti subrendęs kūdikis ir aiškiai prisime- 


nu pilnus susižavėjimo pribuvėjų veidus, kai jos prausė mane at- 

ėjusį į šį pasaulį, ir skonį vyno, kuriuo jos suvilgė man lūpas, kad 
atsigaivinčiau po vargų. 

— Nuostabi atmintis, imperatoriau. Bet ar galėčiau nuolankiai 
pasiteirauti, kokio būtent pobūdžio tas šlovingas tave ištikęs pasi- 
keitimas? 

— Negi nematyti? — piktai paklausė jis. 

Druzilos žodis „apsėstas“ ir pokalbis su mirštančia senele Li- 
vija man viską atvėrė. Aš puoliau veidu žemėn ir pagarbinau jį 
kaip dievą. 

Po poros minučių vis dar kniūbsodamas paklausiau, ar man 
teko garbė pirmam jį pagarbinti. Jis atsakė, kad tikrai esu pirmas, 
aš puoliau reikšti dėkingumą. Jis mąsliai baksnojo savo kalavijo 
smaigaliu mano sprandą. Maniau, kad man galas. 

Jis pasakė: 

— Žinoma, kol kas dar tebeturiu žmogaus pavidalą, tad nenuos- 
tabu, kad tu ne iš karto pastebėjai mano dieviškumą. 

— Nesuprantu, kaip galėjau būti toks aklas. Tavo veidas blan- 
kioje šviesoje spindi kaip žiburys. 

— Tikrai? — pratarė jis susidomėjęs. — Kelkis ir paduok man tą 
veidrodį. 

Aš padaviau jam nusvidinto plieno veidrodį, ir jis sutiko, kad 
veidas labai ryškiai šviečia. Tada gerai nusiteikęs jis man nemažai 
papasakojo apie save. 

— Visada žinojau, kad tai atsitiks, — sakė jis. — Visuomet jau- 
čiausi esąs dievas. Tik pagalvok. Man buvo dveji metukai, kai nu- 
malšinau maištą tėvo kariuomenėje ir išgelbėjau Romą. Tai buvo 
stebuklas, kaip pasakojimuose apie dievą Merkurijų, kai jis buvo 
vaikas, ar apie Herkulį, savo lopšyje pasmaugusį gyvates. 

— Merkurijus tik pavogė keletą jaučių, — pasakiau, — ir subrunz- 
gino vieną kitą gaidą lyra. Tai niekai palyginti su tavimi. 

— Ir dar daugiau, aštuonerių nužudžiau savo tėvą. Pats Jupiteris 
nesugebėjo to padaryti. Jis tik ištrėmė senioką. 

Aš ir vėl palaikiau tai kliedesiu, bet dalykišku balsu paklausiau: 

— Kodėl jį nužudei? 

— Jis man kliudė. Jis bandė mane sudrausminti — mane, jauną 
dievą, tik įsivaizduok! Tad aš jį mirtinai išgąsdinau. Aš paslapčia 
prinešiau negyvų padarų į mūsų namus Antiochijoje ir išslapsčiau 
juos po išklypusiomis grindų plytelėmis; aš prirašinėjau burtažo- 
džių ant sienų; o savo miegamajame laikiau gaidį. Ir aš atėmiau iš 
jo Hekatę. Pažiūrėk, štai ji! Aš visada laikau ją po pagalve. — Jis 
ištraukė žalio jaspio statulėlę. 

Kai aš ją atpažinau, mano širdis sustingo kaip ledas. Pakraupu- 
siu balsu paklausiau: 

— Tai tu? Ir tai tu per mažytį langelį įlipai į užrakintą kambarį ir 
jį aprašinėjai? 

Jis išdidžiai sulinksėjo ir tarškėjo toliau: 

— Nužudžiau ne tik savo tikrą tėvą, bet ir įtėvį — Tiberijų. Ir 
nors Jupiteris gulėjo tik su viena savo seserimi, Junona, aš gulėjau 
su visom trim savo seserimis. Martina man sakė, kad jei noriu 
būti kaip Jupiteris, reikia daryti kaip tik taip. 

— Tai tu gerai pažinojai Martiną? 

— Žinoma. Kai mano tėvai buvo Egipte, aplankydavau ją kiek- 
vieną naktį. Ji buvo labai išmintinga moteris. Pasakysiu tau dar kai 
ką. Druzila taip pat deivė. Aš paskelbsiu tai tuo pat metu, kaip ir 
apie save. Kaip aš myliu Druzilą! Beveik taip pat, kaip ji mane. 

— Ar galėčiau pasiteirauti, kokie tavo šventi ketinimai? Ši me- 
tamorfozė juk didžiai paveiks Romą. 

— Žinoma. Pirmiausia priversiu visą pasaulį žvelgti į mane su 
pagarbia baime. Daugiau nebesileisiu, kad mane valdytų įno- 
ringų senukų būrys. Aš parodysiu... prisimeni savo senelę, Li- 
viją? Tai bent pokštas. Kažkaip ji įsikalė į galvą, kad taps amži- 
nuoju dievu, kurio atėjimą visi Rytai pranašauja jau tūkstantį 
metų. Aš spėju, Trasilas sugundė ją manyti, kad ši pranašystė — 
apie ją. Trasilas niekada nemeluodavo, bet mėgo klaidinti žmo- 
nes. Matai, Livija nežinojo tikslių pranašystės aplinkybių. Die- 
vas bus vyras, o ne moteris, ir bus gimęs ne Romoje, nors ir 
valdys iš Romos (aš gimiau Ancijuje), ir bus gimęs visuotinės 
taikos metais (kaip aš), bet po jo mirties lemta įsiplieksti nesu- 


skaičiuojamiems karams. Jis turės mirti jaunas, iš pradžių žmo- 

nės jį mylės, paskui neapkęs, ir galop jis mirs gėdinga mirtimi, 
visų apleistas. „Jo tarnai gers jo kraują.“ Paskui, po mirties, jis 
taps visų kitų pasaulio dievų viešpačiu, mums dar net nežino- 
mose žemėse. Tai galiu būti tik aš. Martina man sakė, kad pasta- 
ruoju metu artimuosiuose Rytuose įvyko daug stebuklų, ir tai 
galutinis įrodymas, kad dievas jau yra gimęs. Labiausiai susijau- 
dino žydai. Kažkodėl jiems atrodo, kad jie su tuo ypač susiję. 
Taip turbūt yra todėl, kad sykį su tėvu apsilankiau jų mieste 
Jeruzalėje ir ten įvyko pirmas mano dieviškasis apsireiškimas. 

Jis nutilo. 

— Man būtų labai įdomu apie tai sužinoti, — tariau aš. 

— O, nieko ypatinga. Dėl juoko užėjau į namus, kur keli jų 
žyniai ir mokslinčiai kalbėjosi apie teologiją, ir šūktelėjau: „Jūs 
būrys neišmanėlių, senų apgavikų. Jūs nieko apie tai nežinote“. 
Tai sukėlė didžiulį sujudimą, ir vienas žilabarzdis senelis tarė: „Štai 
kaip? O kas gi tu esi, vaike? Ar tu — išpranašautasis?“ — „Taip“, — 
drąsiai atkirtau. Verkdamas iš džiaugsmo, senis ėmė prašyti: „Ta- 
da mokyk mus!“ — o aš atsakiau: „Tai jau ne! Tai pažeistų mano 
orumą“, — ir vėl išbėgau. Būtum matęs jų veidus! Ne, Livija buvo 
savotiškai protinga ir gabi moteris — moteriškasis Uliksas, kaip 
sykį jai pasakiau tiesiai į akis; galbūt vieną dieną ją paskelbsiu dei- 
ve, kaip pažadėjau, bet nėra ko skubėti. Ji niekada netaps svarbia 
dievybe. Galbūt padarysime ją raštvedžių ir sąskaitininkų deive 
globėja, nes skaičiams ji turėjo gerą galvą. Taip, ir dar pridėsime 
nuodytojus, kaip kad Merkurijaus globoje, be prekeivių ir keliau- 
tojų, dar yra ir vagys. 

— Tai bus labai teisinga, — pasakiau. — Bet man rūpi iš karto 
sužinoti štai ką: kokiu vardu turiu tave garbinti? Ar teisinga, pa- 
vyzdžiui, vadinti tave Jupiteriu? Ar nesi didesnis už Jupiterį? 

Jis sutiko: 

— Žinoma, esu didesnis už Jupiterį, bet kol kas bevardis. Tuo 
tarpu, manau, vadinsiuosi Jupiteriu — lotynų Jupiteriu, kad skir- 
čiausi nuo to graikų vaikino. Greitai teks su juo susitvarkyti. Jis 
per ilgai savivaliavo. 


Aš paklausiau: 

— Kaip čia atsitiko, kad tavo tėvas — ne dievas? Neteko girdėti 
apie dievą, kurio tėvas nebūtų dievas. 

— Labai paprastai. Dieviškasis Augustas yra mano tėvas. 

— Bet jis nebuvo tavęs įsūnijęs, ar ne? Jis įsūnijo tik vyresniuo- 
sius tavo brolius, o tave paliko tęsti tėvo giminės. 

— Aš ir nesakau, kad jis mano tėvas per įsūnijimą. Turiu omenyje, 
kad esu jo sūnus iš kraujomaišos su Julija. Turėčiau būti. Tai vie- 
nintelis įmanomas sprendimas. Aš tikrai nesu Agripinos sūnus: 
jos tėvas buvo niekas. Net juokinga. 

Aš nebuvau toks kvailas, kad įrodinėčiau, jog tokiu atveju Ger- 
manikas nėra jo tėvas ir todėl jo seserys tėra jo dukterėčios. 

Gerinausi jam, kaip patarė Druzila: 

— Tai šlovingiausia mano gyvenimo valanda. Leisk man pasi- 
traukti ir tuoj pat eiti tau atnašauti visomis likusiomis jėgomis. 
Dieviškas oras, kurį tu iškvepi, per stiprus mano mirtingoms šner- 
vėms. Aš kone alpstu. 

Kambaryje buvo baisiai tvanku. Kaligula neleido atidaryti lan- 
gų nuo tada, kai atgulė į lovą. 

— Eik ramybėje. Maniau tave nužudyti, bet dabar nežudysiu. 
Papasakok žvalgams, kad aš dievas ir kad mano veidas švyti, bet 
daugiau nieko nesakyk. Dėl likusių dalykų užleidžiu ant tavęs 
šventą tylą. 

Aš vėl kritau kniūbsčias ant grindų, tada atbulomis išėjau. Ga- 
nimedas sustabdė mane koridoriuje ir paklausė, kas nauja. Aš pa- 
sakiau: 

— Jis ką tik tapo dievu. Sako, kad labai svarbiu. Jo veidas švyti. 

— Tai bloga naujiena mums, mirtingiesiems, — tarė Ganime- 
das. — Bet įtariau, kad taip bus. Ačiū, kad pasakei. Perduosiu ki- 
tiems. Ar Druzila žino? Ne? Tada aš jai pasakysiu. 

— Pasakyk jai, kad ji irgi deivė, — pridūriau, — jei ji kartais to 
nepastebėjo. 

Aš grįžau į savo kambarį. Pamaniau sau: „Ir gerai, kad taip 
atsitiko. Visi greitai pamatys, kad jis išprotėjo, ir jį uždarys. Dau- 
giau nebeliko nė vieno Augusto palikuonio, kuris būtų pilna- 


metis ir galėtų tapti imperatoriumi, išskyrus Ganimedą, o jis 


DVIDEŠIMTO AMŽIAUS AUKSO FONDAS 371 


nepakankamai populiarus ir neturi tvirto charakterio. Bus at- 
statyta respublika. Kaligulos uošvis yra tam tinkamas žmogus. 
Jis turi daugiau įtakos senate nei kas nors kitas. Aš jį paremsiu. 
Jei tik galėtume atsikratyti Makrono ir rasti padorų apsaugos 
kariuomenės vadą, viskas būtų paprasta. Sargybiniai — didžiau- 
sia kliūtis. Jie puikiai žino, kad respublikos senatas niekada jiems 
neskirs penkiasdešimties ar šimto auksinių premijos. Taip, tai 
Sejano sumanymas paversti juos savotiška asmenine mano dė- 
dės Tiberijaus kariauna suteikė vienvaldystei rytietiško absoliu- 
tizmo. Reikėtų panaikinti kareivines ir vėl išskirstyti vyrus po 
privačius namus kaip anksčiau“. 

Bet — ar patikėsite? — Kaligulos dieviškumą visi priėmė be 
jokių išlygų. Kurį laiką jis jautėsi patenkintas, kad žinia sklinda 
iš lūpų į lūpas, ir oficialiai vis dar buvo mirtingasis. Jei jam pa- 
sirodžius visi būtų turėję tuoj pat kristi veidu žemėn, tai būtų 
sugadinę jo laisvus ir lengvus santykius su žvalgais ir atėmę di- 
džiąją dalį malonumo. Bet per dešimt dienų, kai pasveiko ir 
buvo sutiktas su neišpasakytu džiaugsmu, jis prisiėmė tiek mir- 
tingojo garbės vardų, kiek Augustui buvo suteikta per visą gyve- 
nimą, ir dar keletą papildomų. Jis tapo Geruoju Cezariu, Ceza- 
riu Kariuomenės Tėvu, Maloningiausiuoju 1r Galingiausiuoju Ce- 
zariu, ir Tėvynės Tėvu — tai vardas, kurio Tiberijus atkakliai 
atsisakinėjo visą gyvenimą. 

Pirma teroro auka buvo Gemelas. Kaligula pasikvietė vieną iš 
sargybos vadų ir pasakė: 

— Tuoj pat nužudyk tą išdaviką, mano sūnau. 

Šis nuėjo tiesiai į Gemelo kambarius ir nukirto jam galvą. Kita 
auka tapo Kaligulos uošvis. Jis buvo iš Silanų šeimos; Kaligula 
buvo vedęs jo dukterį Juniją, bet ji mirė gimdydama metai prieš 
jam tampant imperatoriumi. Silanas garsėjo tuo, kad buvo vie- 
nintelis senatorius, kurio Tiberijus niekada neįtarė neištikimybe 
ir atsisakydavo klausyti bet kokių skundų dėl jo teisinių sprendi- 
mų. Taigi Kaligula jam pasiuntė raštelį: „Rytoj auštant turi būti 
negyvas“. Nelaimingas žmogus atsisveikino su šeima ir persipjovė 
gerklę skustuvu. Laiške senatui Kaligula paaiškino, kad Gemelas 

miręs išdaviko mirtimi: jam pačiam sunkiai sergant, jaunikaitis 
ne tik nesimeldęs už jo sveikatą, bet dargi mėginęs susimokyti su 
sargybos karininkais. Be to, ateidavęs į rūmus pietauti tiek prisi- 
rijęs priešnuodžių, kad visas jais smirdėdavęs. „Bet ar esama prieš- 
nuodžio prieš Cezarį?“ Jo paties uošvis, rašė Kaligula, buvęs dar 
vienas išdavikas: atsisakęs drauge išplaukti į jūrą tą audringą die- 
ną, kai jis vyko į Pandatariją ir Ponciją parsivežti savo motinos ir 
brolio palaikų, bet likęs krante vildamasis užgrobti valdžią, jei audra 
sudaužytų laivą. 

Senatas priėmė tokius paaiškinimus. Tiesa buvo ta, jog Silanas 
buvo toks prastas jūreivis, kad plaukdamas kaskart kone mirdavo 
nuo jūros ligos, net geru oru, ir Kaligula pats maloniai atsisakė 
Silano pasiūlymo lydėti jį toje kelionėje. O dėl Gemelo, tai šis 
nuolat kosėjo ir gerdavo vaistų nuo gerklės perštėjimo, kad ne- 


trukdytų prie stalo. 


Trisdešimtas skyrius 


Kai mano motina išgirdo apie Gemelo nužudymą, labai nuliū- 
do ir atėjo į rūmus pasimatyti su Kaligula. Jis priėmė ją susirau- 
kęs, nes nujautė, kad tuoj jį išplūs. Ji pasakė: 

— Vaikaiti, ar galėčiau su tavimi pasikalbėti asmeniškai? Apie 
Gemelo mirtį. 

— Ne, tik jau ne asmeniškai, — atsakė jis. — Sakyk ką nori, tik 
Makrono akivaizdoje. Jei tai, ką nori pasakyti, taip svarbu, turiu 
turėti liudytoją. 

— Tada aš verčiau tylėsiu. Tai šeimos reikalas ir ne vergų palikuo- 
nių ausims. Šio vyruko tėvas buvo vieno mano vynininko sūnus. Aš 
pardaviau jį savo svainiui už keturiasdešimt penkis auksinius. 

— Malonėk tuoj pat iškloti tai, ką norėjai sakyti, ir neįžeidinėk 
mano pareigūnų. Ar nežinai, kad turiu galią bet ką priversti daryti 
tai, ką noriu? 

— Tau nebus malonu tai išgirsti. 

— Sakyk. 

— Kaip nori. Atėjau pasakyti, kad mano vargšelio Gemelo nu- 
žudymas buvo beprasmiška žmogžudystė ir aš noriu atsisakyti vi- 
sų garbės vardų, kuriuos gavau iš tavo purvinų rankų. 

Kaligula nusijuokė ir tarė Makronui: 

— Manau, geriausia, ką ši senutė dabar gali padaryti, tai pasi- 
skolinti genėjimo peilį iš vieno savo vynininkų ir persipjauti juo 
balso stygas. 

Makronas atsakė: 

— Aš visada taip patardavau savo senelei, bet sena ragana nesu- 
tikdavo. 

Motina atėjo pas mane. 

— Aš ketinu nusižudyti, Klaudijau, — pasakė. — Pamatysi, kad 
visi mano reikalai sutvarkyti. Liks kelios nedidelės skolos, su- 
mokėk jas laiku. Būk geras mano namų tarnams: jie buvo pati- 
kimi darbininkai, visi iki vieno. Gaila, nebebus kam prižiūrėti 
tavo dukrytės; manau, turėtum vėl vesti, kad ji turėtų motiną. Ji 
geras vaikas. 

Aš prieštaravau: 

— Bet mama! Nusižudyti! Dėl ko? Ak, nedaryk šito! 

Ji kreivai nusišypsojo: 

— Mano gyvenimas priklauso man, ar ne? Ir kam tau atkalbinė- 
ti mane nuo savižudybės? Juk manęs nepasiilgsi, ar ne? 

— Tu mano motina, — pasakiau. — Žmogus turi tik vieną motiną. 

— Stebiuosi, kaip pareigingai kalbi. Nebuvau tau mylinti moti- 
na. O ir kaip galėjau būti? Tu buvai man didžiulis nusivylimas — 
pasiligojęs, silpnas, bailus, minkšto protelio sutvėrimas. Ką gi, 
dievai mane smarkiai nubaudė, kam tavim nesirūpinau. Mano pui- 
kusis sūnus Germanikas nužudytas, mano vargšai vaikaičiai Ne- 
ronas, Druzas ir Gemelas nužudyti, o mano dukra Livila nubaus- 
ta už nedorumą, pasišlykštėtiną nedorumą, mano pačios ranko- 
mis — tai buvo man skaudžiausia kančia, jokia motina nepatyrė 
didesnės, — o mano keturios vaikaitės visos nuėjo šunkeliais, ir 
šitas šlykštus bedievis Kaligula... Bet tu jį pergyvensi. Tu ir pa- 
saulinį tvaną pergyventum, neabejoju. — Jos balsas, iš pradžių ra- 
mus, palengva pasiekė įprastinį plūdimo toną. 

Aš pasakiau: 

— Motina, ar neturi man švelnesnio žodelio net dabar? Argi aš 
kada nors bent netyčia tave įskaudinau ar nepaklusau? 

Bet atrodė, kad ji negirdi. 

— Aš skaudžiai nubausta, — pakartojo. O tada: — Noriu, kad 
ateitum į mano namus po penkių valandų. Tada jau būsiu pasi- 
rengusi. Tau patikiu atlikti laidotuvių apeigas. Nenoriu, kad gir- 
dėtum paskutinį mano atodūsį. Jei dar nebūsiu mirusi, kai atei- 
si, palauk prieškambaryje, kol gausi žinią iš mano tarnaitės Bri- 


seidės. Nepridaryk sumaišties per atsisveikinimą: būtų labai į 

tave panašu. Kaip rengti laidotuves, rasi nurodymus raštu. Tu- 
rėsi būti pagrindinis gedėtojas. Nenoriu jokios laidotuvių kal- 
bos. Nepamiršk nukirsti man rankos ir palaidoti atskirai, nes 
tai juk savižudybė. Nenoriu ant laužo jokių kvepalų: taip dažnai 
daroma, bet tai pažeidžia įstatymą, o man visada atrodė grynas 
švaistymas. Aš suteikiu Palantui laisvę, tad jis procesijoje turi 
eiti pridengta galva, nepamiršk. Ir bent sykį gyvenime pamė- 
gink atlikti apeigas be klaidų. 

Tai ir viskas, išskyrus formalų „lik sveikas“. Nei bučinio, nei 
ašarų, nei palaiminimo. Kaip pareigingas sūnus, tiksliai išpildžiau 
jos paskutinius norus. Keista, kad ji suteikė laisvę mano vergui 
Palantui. Taip pat ir Briseidei. 

Po kelių dienų pro valgomojo langą žiūrėdamas, kaip dega jos 
laužas, Kaligula pasakė Makronui: 

— Tu gerai parėmei mane prieš tą senutę. Noriu tau atlyginti. 
Ketinu skirti į pačią svarbiausią vietą visoje imperijoje. Tai pasky- 
rimas, dėl kurio Augustas įtvirtino atskirą valstybės valdymo prin- 
cipą. Jis neturi kliūti į rankas nerimtam žmogui. Ketinu paskirti 
tave Egipto valdytoju. 

Makronas apsidžiaugė: tomis dienomis jis nelabai besuprato, 
ko Kaligula iš jo nori, o jei išvyktų į Egiptą, pasijustų saugus. Kaip 
Kaligula ir sakė, tai buvo svarbus paskyrimas: Egipto valdytojo 
galioje buvo priversti Romą badauti, nutraukus grūdų tiekimą, o 
įgulą buvo galima sustiprinti vietos šauktiniais ir taip išplėsti, kad 
pajėgtų apginti provinciją nuo bet kokio įsiveržimo. 

Taigi Makronas buvo atleistas iš apsaugos kariuomenės vado 
pareigų. Laikinai Kaligula nieko neskyrė į jo vietą, bet leido devy- 
niems dalinių vadams vadovauti iš eilės kas mėnesį. Sakė, kad 
ištikimiausias ir pareigingiausias paskui bus paskirtas nuolatiniu 
vadu. Bet slapta tas pareigas jis buvo pažadėjęs rūmų sargybos 
dalinio vadui — ne kam kitam, kaip narsiajam Kasijui Cherėjai, 
kurio vardo nepamiršote, jei kiek dėmesingiau skaitėte šią istori- 
ją. Tai tas žmogus, kuris užmušė germaną amfiteatre, kuris išgel- 
bėjo savo kuopą per Varo kariuomenės žudynes ir kuris paskui iš- 


saugojo tiltą; be to, tai tas žmogus, kuris prasiveržė pro maišti- 

ninkus Kastra Bonensijoje ir kuris tą ankstyvą rytą, kai Agripina 
su draugais turėjo pėsčiomis sprukti iš stovyklos, išnešė Kaligulą 
ant kupros. Kasijus dabar jau buvo žilas, nors dar neturėjo šešias- 
dešimties, truputį sulinkęs, o dėl karštinės, kuri jo vos nepriveikė 
Germanijoje, jam drebėjo rankos. Bet jis vis dar puikiai valdė 
kalaviją ir garsėjo kaip narsiausias žmogus Romoje. Kartą senas 
apsaugos kareivis išprotėjo ir ėmė blaškytis su ietimi po rūmų 
kiemą. Jam pasivaideno, kad žudo galų sukilėlius. Visi spruko ša- 
lin, išskyrus Kasijų, kuris, nors ir neginkluotas, liko savo vietoje, 
o kai pamišėlis į jį nusitaikė, tada ramiai įsakė kaip per žygiuotę: 
„Kuopa, stot! Ginklus padėt!“ Išprotėjęs žmogelis, kuriam pa- 
klusnumas įsakymui buvo tapęs antrąja prigimtimi, sustojo ir tvar- 
kingai padėjo savo ietį ant žemės. „Kuopa, aplink! — vėl įsakė 
Kasijus, — žengte marš!“ Taip jį ir nuginklavo. Kasijus buvo pir- 
mas laikinasis apsaugos kariuomenės vadas ir palaikė ten tvarką, 
kol Makronas buvo teisiamas. 

Mat Makrono paskyrimas Egipto valdytoju tebuvo Kaligulos 
pokštas, toks pat, kokį Sejanui iškrėtė Tiberijus. Lipant į laivą 
Ostijoje, Makronas buvo suimtas ir grąžintas į Romą surakintas. 
Jis buvo apkaltintas dėl Aruncijaus ir keleto kitų nekaltų vyrų ir 
moterų mirties. Prie šito kaltinimo Kaligula pridėjo dar vieną — 
kad Makronas kaip koks sąvadautojas mėginęs priversti Kaligulą 
įsimylėti jo žmoną Eniją, tai buvusi pagunda, kuriai jis, jaunas ir 
nepatyręs, deja, vos nepasidavė. Makronas su Enija buvo priversti 
nusižudyti. Aš stebėjausi, kaip lengvai jis atsikratė Makrono. 

Vieną dieną Kaligula kaip didysis pontifikas nuvyko pašventinti 
vieno vyro iš Pizonų giminės ir moters, vardu Orestila, santuo- 
kos. Orestila jam krito į akį, ir apeigoms pasibaigus, kai į vestuves 
susirinkusi didžioji dalis Romos aukštuomenės smagiai puotavo, 
kaip paprastai tokiomis progomis, jis staiga šūktelėjo jaunikiui: 

— Ei, pone, liaukis bučiavęs tą moterį! Ji mano žmona. 

Paskui pakilo ir, visų nuostabai, įsakė sargybai čiupti Orestilą ir 
gabenti į rūmus. Niekas nedrįso prieštarauti. Kitą dieną jis Ores- 
tilą vedė; jos vyras buvo priverstas dalyvauti apeigose ir išsižadėti 


nuotakos. Kaligula parašė laišką senatui pranešdamas, kad susi- 

tuokė kaip Romulas ir Augustas, — manau, jis turėjo omenyje, 
kad Romulas pagrobė sabinę, o Augustas tuokėsi su mano senele 
dalyvaujant mano seneliui. Po dviejų mėnesių jis su Orestila išsi- 
skyrė ir ją ištrėmė, taip pat ištrėmė ir jos buvusį vyrą, motyvuoda- 
mas tuo, kad jie paleistuvavę jam už nugaros. Ji buvo išsiųsta į 
Ispaniją, o jis į Rodą. Jam buvo leista pasiimti tik dešimt vergų; 
kai jis paprašė kaip malonės, kad jam leistų padvigubinti tą skai- 
čių, Kaligula pasakė: 

— Kiek tik nori, bet už kiekvieną papildomą vergą turėsi imti ir 
papildomą kareivį tavęs saugoti. 

Mirė Druzila. Aš esu tikras, kad Kaligula ją nužudė, bet netu- 
riu įrodymų. Girdėjau kalbant, kad dabar, kai tik bučiuodavo mo- 
terį, jis sakydavo: „Koks baltas ir puikus kaklas, o man tereikia 
tarti žodį, ir šmaukšt! Jis bus dailiai nupjautas“. Jeigu kaklas pasi- 
taikydavo ypač baltas ir puikus, kartais jis neatsispirdavo pagun- 
dai ištesėti savo žodį. 

O dėl Druzilos, aš manau, kad jis ją nužudė pats. Šiaip ar taip, 
niekam nebuvo leista pamatyti jos lavono. Jis pareiškė, kad ji mi- 
rusi nuo džiovos ir-palaidojo ją nepaprastai prašmatniai. Ji buvo 
paskelbta deive, vardu Pantėja, jai pastatytos šventyklos, kilmingi 
vyrai ir moterys paskirti jos žyniais, jos garbei įsteigta didelė me- 
tinė šventė, puikesnė nei bet kuri kita mūsų kalendoriuje. Vienas 
žmogus užsidirbo dešimt tūkstančių auksinių už tai, kad regėjęs, 
kaip danguje Augustas sutinka jos dvasią. Per viešo gedulo, kurį 
jos garbei paskyrė Kaligula, dienas mirtis grėsė bet kuriam mies- 
tiečiui, kuris būtų išdrįsęs juoktis, dainuoti, skustis, eiti į pirtį ar 
net pietauti su savo šeima. Teismai buvo uždaryti, nebuvo šven- 
čiamos vestuvės, kariuomenėje nevyko pratybos. Kaligula pasmer- 
kė mirti vieną žmogų už tai, kad gatvėje pardavinėjo karštą vande- 
nį, o kitą — kad išstatė parduoti skustuvus. Stojo tokia didelė ir 
visuotinė nykuma, kad jis pats nebegalėjo to pakelti (o gal tai bu- 
vo sąžinės graužatis). Tad vieną naktį jis paliko Miestą ir iškeliavo 
į Sirakūzus, pats vienas, tik su garbės sargyba. Jokių reikalų jis ten 
neturėjo, vyko vien prasiblaškyti. Nukeliavo vos iki Mesanos, kur 


kaip tik nesmarkiai prasiveržė Etna. Tas vaizdas jį taip išgąsdino, 

kad tuoj pat pasuko atgal. Pasiekęs Romą, netrukus vėl grąžino 
viską kaip buvę, ypač kalavijų kovas, vežimų lenktynes ir laukinių 
žvėrių medžioklę. Staiga prisiminė, kad tie žmonės, kurie jam ser- 
gant pažadėjo savo gyvybę mainais į jo, dar nenusižudė,; jis priver- 
tė juos tai padaryti, ne tiek iš principo, kad jie nenusidėtų ne- 
įvykdę įžado, bet ypač dėl to, kad Mirtis nesugrįžtų pasiimti nesu- 
mokėtos skolos. 

Po kelių dienų per vakarienę aš, gerokai išgėręs, mėginau nu- 
statyti moteriško grožio paveldėjimo dėsnį ir vardijau pavyzdžius, 
pagrindžiančius mano požiūrį, kad grožis paprastai perduodamas 
kas antrai kartai — iš senelės atitenka vaikaitei. Nelaimei, baigiau 
tokiais žodžiais: 

— Gražiausia moteris, gyvenusi Romoje, kai aš buvau berniu- 
kas, dabar iš naujo pasirodė — tie patys bruožai, ta pati išorė — 
savo vaikaitės ir bendravardės asmenyje, tai Lolija, dabartinio Grai- 
kijos valdytojo žmona. Be vienos išimties — moters, kurios ne- 
įvardysiu, nes ji yra šiame kambaryje, Lolija, mano nuomone, yra 
gražiausia iš dabar gyvenančių moterų. 

Apie išimtį pasakiau tik iš mandagumo. Lolija buvo kur kas gra- 
žesnė už mano dukterėčias Agripinilą ir Lesbiją ar bet kurią kitą ten 
buvusią moterį. Turiu pasakyti, kad nebuvau Lolijos įsimylėjęs: tie- 
siog vieną dieną pastebėjau, kokia ji tobula, ir prisiminiau, kad bū- 
damas berniukas lygiai tą patį pagalvojau apie jos senelę. Kaligula 
susidomėjo ir ėmė klausinėti apie Loliją. Nesuvokiau pasakęs per 
daug ir pasakiau dar daugiau. Tą vakarą Kaligula parašė Lolijos vy- 
rui, kad grįžtų į Romą, kur jo laukia ypatinga garbė. Ta garbė pasi- 
rodė esanti — išsiskirti su Lolija ir ištekinti ją už imperatoriaus. 

Kita atsitiktinė mano pastaba prie vakarienės stalo maždaug 
tuo pačiu metu padarė netikėtą poveikį Kaligulai. Kažkas pami- 
nėjo epilepsiją, ir aš pasakiau, kad, pasak Kartaginos įrašų, Hani- 
balas buvo epileptikas, kad ir Aleksandras, ir Julijus Cezaris sirgo 
šia paslaptinga liga, kuri atrodo esanti beveik neišvengiama iški- 
laus karo genijaus palydovė. Kaligula pastatė ausis, o po kelių die- 
nų puikiai suvaidino epilepsijos priepuolį: krito ant žemės senate 


spiegdamas visu balsu, su balta puta ant lūpų — turbūt muilo. 

Romos liaudis vis dar buvo patenkinta. Kaligula ir toliau ją links- 
mino teatro vaidinimais ir gladiatorių kovomis, laukinių žvėrių 
medžioklėmis ir kovos vežimų lenktynėmis bei dosniomis dova- 
nomis, kurias mėtė nuo kalbėtojų tribūnos ar per viršutinius rū- 
mų langus. Žmonėms nelabai rūpėjo, ką jis veda ir su kuo skiria- 
si, kokius rūmininkus nužudo. Jis visada būdavo nepatenkintas, 
jei teatre ar cirke nebūdavo užimtos visos vietos, užsikimšę visi 
praėjimai; tad kai tik vykdavo pasirodymai, jis atidėdavo visas teis- 
mo bylas, nukeldavo bet kokį gedulą, kad niekas neturėtų prie- 
žasties neateiti. Jis įdiegė ir kitokių naujovių. Leido žmonėms at- 
sinešti pagalvėles sėdėti, o karštu oru dėvėti šiaudines skrybėles 
bei ateiti basomis — net senatoriams, kurie turėjo būti santūru- 
mo pavyzdys. 

Kai pagaliau man pasisekė atvykti kelioms dienoms į Kapują, 
pirmą kartą kone per metus, Kalpurnija pirmiausia paklausė: 

— Kiek beliko ižde iš dvidešimties milijonų, Klaudijau? 

— Manau, mažiau nei penki milijonai. Bet jisai stato pramogų 
laivus iš kedro, juos paauksuoja ir nusagsto brangakmeniais, įren- 
gia ten pirtis ir gėlių darželius. Pradėjo statyti šešiasdešimt šven- 
tyklų ir kalba, kad kas kanalą per Korinto sąsmauką. Jis maudosi 
nardų ir žibuoklių aliejuje. Prieš dvi dienas Eutichui, žaliųjų va- 
deliotojui, jis padovanojo dvidešimt tūkstančių auksinių, kad šis 
laimėjo įtemptą kovą. 

— Ar žalieji visada laimi? 

— Visada. Ar beveik visada. Kažkurią dieną pirmas buvo raudo- 
nasis, ir žmonės jam labai plojo. Jie pavargo nuo žaliųjų monoto- 
nijos. Imperatorius įniršo. Kitą dieną raudonųjų vadeliotojas ir 
visas nugalėtojų būrelis buvo nebegyvi. Nunuodyti. Panašiai atsi- 
tikdavo ir anksčiau. 

— Kitais metais apie šį laiką tau bus riesta, mano vargšeli Klau- 
dijau. Beje, ar nenori peržiūrėti savo sąskaitų? Kaip rašiau, metai 
buvo nesėkmingi. Krito brangių galvijų, vergai vagia iš visų paša- 
lių, sudegė javų stirtos. Netekai kokių dviejų tūkstančių auksinių. 
Bet tai ne prievaizdo kaltė. Jis daro ką gali ir bent jau yra sąžinin- 
gas. Taip atsitinka todėl, kad be tavęs nėra kam visko sužiūrėti. 

— Nieko nepadarysi, — tariau. — Atvirai pasakius, aš dabar la- 
biau nerimauju dėl savo gyvybės nei dėl pinigų. 

— Ar jie su tavim blogai elgiasi? 

— Taip. Jie iš manęs nuolat tyčiojasi. Man tai nepatinka. Pa- 
grindinis mano kankintojas — imperatorius. 

— Ką jie tau daro? 

— Ak, krečia visokias šunybes. Pritaiso pilnus vandens kibirus 
virš durų. Prileidžia varlių į lovą. Ar bjaurių katamitų, kvepiančių 
mira: žinai, kaip nepakenčiu varlių ir katamitų. Jei po pietų pri- 
gulu pogulio, jie laido į mane datulių kauliukus ar pririša prie 
rankų batus arba skambina į ausis gaisro varpu. Neištaikau laiko 
ką nors nudirbti. Jei pradedu rašyti, jie apverčia man rašalinę ir 
viską aplaisto. Ir ką besakyčiau, į nieką nežiūrima rimtai. 

— Ar tu vienintelis jų pajuokos objektas? 

— Mėgstamiausias. Oficialusis. 

— Klaudijau, tau labiau pasisekė, nei manai. Uoliai saugok savo 
padėtį. Neleisk niekam kitam užgrobti savo vietos. 

— K3 turi omenyje, mergaite? 

— Kad žmonės nežudo savo juokdarių. Su jais elgiasi Žiauriai, 
juos gąsdina, juos apiplėšia, bet nežudo. 

Aš pasakiau: 

— Kalpurnija, tu labai protinga. Paklausyk. Aš vis dar turiu pi- 
nigų. Nupirksiu tau gražų šilko apdarą ir auksinę kosmetikos dė- 
žutę, beždžionėlę ir ryšulėlį cinamono lazdelių. 

Ji nusišypsojo: 

— Aš norėčiau gauti dovaną grynais. Kiek tu ketinai išleisti? 

— Apie septynis šimtus. 

— Gerai. Vieną blogą dieną pravers. Ačiū, mielasis Klaudijau. 

Grįžęs į Romą sužinojau, kad būta neramumų. Vieną naktį Ka- 
ligulą suerzino tolimas aplink amfiteatrą besibūriuojančių žmo- 
nių šurmulys prieš pat auštant: jie grumdėsi ir stengėsi prasi- 
stumti arčiau vartų, kad atidarius galėtų patekti į pirmąsias ne- 
mokamų vietų eiles. Kaligula pasiuntė būrį sargybinių su lazdomis 
įvesti tvarkos. Ištraukti iš lovų, sargybiniai buvo prastai nusiteikę, 


tad švaistėsi lazdomis į visas puses ir užmušė nemažai žmonių, 

tarp jų ir keletą garbingų piliečių. Norėdamas parodyti savo ne- 
pasitenkinimą ankstyvu bruzdesiu ir paskui kur kas garsesniu 
triukšmu, kai žmonės rėkaudami spruko į visas puses nuo lazdų, 
Kaligula nepasirodė amfiteatre iki vėlyvos popietės, kai jau visi 
pavargo ir išalko jo belaukdami. Žaliųjų raiteliams baigus pasiro- 
dymą, žmonės neplojo, o kai kas netgi švilpė. Kaligula piktas pa- 
šoko iš savo vietos: 

— O, kad jūs turėtumėte vieną kaklą! Kaipmat nukapočiau! 

Kitą dieną turėjo įvykti gladiatorių kova ir laukinių žvėrių me- 
džioklė. Kaligula atšaukė visus ankstesnius nurodymus ir pasiun- 
tė rinktinę tokių nutriušusių žvėrių, kokių tik galėjo gauti didme- 
nų turguje, — nusususius liūtus ir panteras, ligotus lokius ir senus 
nuvarytus laukinius jaučius, tokius, kokie paprastai siunčiami į 
atokius įgulos miestus provincijoje, kur publika neišranki, o me- 
džiotojai mėgėjai nenori pernelyg gerų žvėrių. Medžiotojai, ku- 
riais Kaligula pakeitė reklamuotuosius, neatsiliko nuo žvėrių: stori, 
sustingusiais sąnariais, girgždantys veteranai. Kai kurie iš jų gal ir 
buvo šio to verti savo laikais — Augusto aukso amžiuje. Minia šai- 
pėsi ir juos nušvilpė. To Kaligula ir telaukė. Jis pasiuntė savo kari- 
ninkus suimti tų, kurie kėlė daugiausia triukšmo, ir išleisti į are- 
ną — pažiūrėti, ar jiems seksis geriau. Nususę liūtai ir panteros, 
ligoti lokiai bei nuvaryti jaučiai mikliai su jais susidorojo. 

Kaligula ėmė darytis nebepopuliarus. Sakoma, kad minia visa- 
da mėgsta šventes, bet kai visi metai tampa ištisa švente ir niekas 
neturi laiko rūpintis savo reikalais, o malonumas pasidaro prie- 
vartinis, tada kitas reikalas. Kovos vežimų lenktynės ėmė nusi- 
bosti. Gerai Kaligulai, kuris buvo asmeniškai suinteresuotas, do- 
mėjosi besivaržančiais vadeliotojais ir netgi kartais važiuodavo pats. 
Jis neblogai valdė vadeles ir botagą, o varžovai stengėsi prieš jį 
nelaimėti. Teatro spektakliai taip pat visiems pabodo. Visi vaidi- 
nimai būdavo maždaug vienodi, įdomūs nebent mėgėjams; bent 
jau man jie atrodė vienodi. Kaligula įsivaizdavo esąs specialistas, 
be to, buvo sentimentaliai prisirišęs prie Apeleto, iš Palestinos 
kilusio aktoriaus tragiko, parašiusio daug tragedijų, kuriose pats 


ir vaidino. Vienas vaidinimas, kuriuo Kaligula ypač žavėjosi — nes 

pats pateikė keletą pasiūlymų, kuriuos Apeletas paskui panaudo- 
jo kurdamas vaidmenį, — buvo kartojamas vėl ir vėl, kol niekas jo 
nebegalėjo pakęsti. Dar labiau jis mėgo Mnėsterą, pagrindinį tuo- 
met madingų mitologinių šokių šokėją. Kai Mnėsteras pašokdavo 
ypač gražiai, Kaligula jį pabučiuodavo publikos akivaizdoje. Vie- 
nas raitelis kartą užsikosėjo per Mnėstero pasirodymą, negalėjo 
liautis ir galop turėjo išeiti. Triukšmas, kilęs jam braunantis pro 
žmonių kelius ir atsiprašinėjant, kosėjant ir stumiantis per prisi- 
kimšusius praėjimus prie vartų, sutrikdė Mnėsterą — jis sustojo 
vidury vieno įstabiausių savo šokių pagal švelnią fleitos muziką ir 
laukė, kol visi nurims. Kaligula įniršo ant raitelio, liepė jį atves- 
dinti ir savo rankomis gerokai aptalžė. Tada kuo greičiau jį išsiun- 
tė į Tingę su antspauduotu laišku Mauretanijos karaliui. (Kara- 
lius, mano giminaitis — jo motina buvo mano teta Selėnė, Anto- 
nijaus ir Kleopatros dukra, — labai nusistebėjo gauta žinia. Buvo 
parašyta: „Malonėk parsiųsti laiško įteikėją atgal į Romą“) Kiti 
raiteliai labai pyko dėl šio incidento: Mnėsteras tebuvo atleisti- 
nis, o nešėsi kaip triumfuojantis karvedys. Kaligula ėmė privačias 
iškalbos bei šokio pamokas iš Apeleto ir Mnėstero ir vėliau daž- 
nai pasirodydavo scenoje jųdviejų vaidmenyse. Pasakęs monologą 
kokioje nors tragedijoje, jis kartais pasisukdavo ir šūktelėdavo Ape- 
letui, esančiam už scenos: „Puikiai, ar ne? Ir pats nebūtum geriau 
padaręs“. O po grakštaus šuolio ar vieno kito liuoktelėjimo šoky- 
je sustabdydavo orkestrą, ištiesdavo ranką, kad stotų visiška tyla, 
ir pakartodavo judesius be akompanimento. 

Kaip Tiberijus turėjo slibiną, taip Kaligula turėjo mylimą erži- 
lą. Žirgo vardas arklidėse buvo Porcelas, taigi „paršelis“, bet Kali- 
gulai tai pasirodė nepakankamai didinga, ir jis davė kitą vardą — 
Incitatas, tai yra „eiklusis“. Incitatas niekada nepralaimėjo nė vienų 
lenktynių, ir Kaligula taip jį garbino, kad iš pradžių padarė Ro- 
mos piliečiu, paskui senatoriumi ir galop įtraukė į sąrašą kandi- 
datų konsulų pareigoms užimti per ateinančius ketverius metus. 
Incitatui buvo skirtas namas ir tarnų. Jis turėjo marmurinį mie- 
gamąjį ir didelį šiaudų čiužinį vietoj lovos, kas naktį naują, taip 


pat dramblio kaulo ėdžias, auksinį kibirą gerti, o ant sienų kabėjo 

žymių dailininkų paveikslai. Kai tik laimėdavo lenktynes, būdavo 
kviečiamas su mumis pietauti, bet jam labiau patikdavo saikas 
miežių, o ne mėsa ir žuvis, kurių Kaligula jam nuolat siūlė. Į jo 
sveikatą turėdavom išgerti bent dvidešimtį kartų. 

Pinigai tirpo vis greičiau, ir pagaliau Kaligula nusprendė taupy- 
ti. Pavyzdžiui, vieną dieną jis pasakė: 

— Kokia nauda sodinti žmones į kalėjimą už klastotę, vagystę 
ir ramybės drumstimą? Jiems ten nesmagu, o man juos maitinti 
ir saugoti labai brangu; tačiau jei juos išleisčiau, jie ir vėl darytų 
nusikaltimus. Šiandien apsilankysiu kalėjimuose ir pažiūrėsiu, 
kaip ten yra. 

Ir apsilankė. Išrinko, jo nuomone, labiausiai užkietėjusius nu- 
sikaltėlius ir įsakė nubausti mirtimi. Jų kūnai buvo sukapoti ir 
sušerti laukiniams žvėrims, kurie laukė savo valandos amfiteatre: 
taip buvo sutaupyta dvigubai. Dabar jis kas mėnesį apsilankydavo 
kalėjimuose. Nusikalstamumas šiek tiek sumažėjo. Vieną dieną 
jo iždininkas Kalikstas pranešė, kad valstybės ižde beliko milijo- 
nas auksinių ir tik pusė milijono rūmų ižde. Kaligula suprato, kad 
taupyti nepakanka, reikėjo padidinti įplaukas. Tad iš pradžių jis 
ėmė pardavinėti žynių ir magistratų pareigybes, monopolius ir iš 
to gavo nemažai lėšų, bet nepakankamai; štai tada, kaip buvo nu- 
mačiusi Kalpurnija, jis ir pasitelkė skundėjus, kad nuteistų tur- 
tuolius už tikrus ar menamus nusikaltimus ir pasisavintų jų tur- 
tus. Tapęs imperatoriumi, jis panaikino mirties bausmę už išda- 
vystę, bet pakako kitų mirtimi baudžiamų nusikaltimų. 

Pirmuosius nuosprendžius jis pažymėjo ypač puikia laukinių 
žvėrių medžiokle. Bet minia buvo prastai nusiteikusi. Ji švilpė ir 
ūbavo, nekreipdama dėmesio į reginį. Paskui iš priešingo amfite- 
atro galo nei pirmininko tribūna, kurioje sėdėjo Kaligula, pasigir- 
do šauksmai: „Vyk lauk skundėjus! Vyk lauk skundėjus!“ Kaligula 
pakilo reikalaudamas tylos, bet buvo nušvilptas. Jis pasiuntė sar- 
gybą su lazdomis ten, kur buvo didžiausias triukšmas, keli žmo- 
nės gavo per galvą, bet kitur triukšmas dar labiau sustiprėjo. Ka- 
ligula sunerimo, skubiai išėjo iš amfiteatro, palikęs mane pirmi- 


ninko vietoje. Aš to visai nenorėjau, ir man labai palengvėjo, kai 

pakilus kalbėti minia su manim maloniai pasisveikino ir netgi šaukė 
„Feliciter“ — „Sėkmės tau!“ Mano balsas visai menkas. Kaligulos 
balsas buvo labai stiprus: galėjo sklisti per visą Marso lauką. Man 
reikėjo, kad kas nors paskui mane kartotų mano žodžius. Pasisiū- 
lė Mnėsteras — jis padarė mano kalbą daug geresnę, nei buvo. 

Aš paskelbiau, kad imperatorių, deja, pašaukė svarbūs valsty- 
bės reikalai. Tai visus prajuokino: Mnėsteras padarė keletą išraiš- 
kingų judesių, vaizduojančių to valstybinio reikalo svarbą ir sku- 
bą. Tada pasakiau, kad pirmininko pareigos teko mano nelaimin- 
gam ir nevertam asmeniui. Mnėstero beviltiškas trūktelėjimas 
pečiais ir smiliaus sukiojimas prie smilkinio kuo puikiausiai tai 
parodė. Paskui tariau: | 

— Bičiuliai, tęskime žaidynes. 

Bet žmonės vėl pradėjo rėkti: 

— Lauk skundėjus! 

Aš paklausiau, ir Mnėsteras noriai pakartojo klausimą: 

— Ojei imperatorius sutiks jų atsisakyti, kas tada? Ar juos kas 
nors apskųs? 

Į tai niekas neatsakė, minia tik sumišai gaudė. Aš klausinėjau 
toliau. Paklausiau, koks nusikaltėlis pats blogiausias — skundėjas? 
ar skundėjo skundėjas? ar skundėjo skundėjo skundėjas? Pasa- 
kiau, kad kuo toliau tęsiasi nusikaltimas, tuo jis šlykštesnis ir tuo 
daugiau žmonių suteršia. Geriausia laikysena — nedaryti nieko, 
kas duotų peno skundėjų veiklai. Jei kiekvienas, sakiau, gyventų 
santūriai ir dorai, ta prakeikta veislė išmirtų, nes neturėtų kuo 
misti, kaip pelė šykštuolio virtuvėje. Jūs nepatikėsite, kokią juoko 
audrą sukėlė šis palyginimas. Kuo paprastesnis ir kvailesnis pokš- 
tas, tuo mielesnis didelei miniai. (Didžiausius plojimus pelniau 
už pokštą cirke, kai sykį pirmininkavau nedalyvaujant Kaligulai. 
Žmonės piktai reikalavo gladiatoriaus, vadinamo Karveliu, kuris 
buvo pažadėtas, bet nepasirodė, todėl pasakiau: „Kantrybės, bi- 
čiuliai! Pirma pagaukit savo karvelį, o jau tada peškit!“ Tačiau 
tikrai sąmojingų mano posakių jie niekada nesuprasdavo.) 

— Tęskime žaidynes, bičiuliai, — pakartojau, ir šįsyk šauksmai 


liovėsi. 

Žaidynės pasitaikė labai geros. Du gladiatoriai užmušė vienas ki- 
tą, tuo pat metu perverdami vienas kitam pilvą; taip atsitinka labai 
retai. Aš įsakiau atnešti jų ginklus ir padaryti iš jų peiliukus; tokie 
maži peiliukai yra efektyviausia stebuklinga priemonė prieš epilep- 
siją. Kaligulai dovana patiks — jei jis atleis man, kad nutildžiau mi- 
nią, kai jam nepavyko. Mat jis taip išsigando, kad visu greičiu iškūrė 
iš Romos link Ancijaus ir nesirodė keletą dienų. 

Viskas susiklostė gerai. Jis džiaugėsi peiliukais, kurie suteikė 
jam progą pasipuikuoti savo liga, o kai paklausė, kaip ten buvo 
amfiteatre, aš pasakiau perspėjęs minią, ką imperatorius gali pa- 
daryti, jei ji neims atgailauti dėl savo neištikimybės ir nedėkingu- 
mo. Tada maištingus riksmus pakeitęs cypimas iš baimės ir mal- 
davimai pasigailėti. 

— Taip, — tarė jis. — Aš buvau jiems per švelnus. Dabar esu 
pasiryžęs nenusileisti nė per nago juodymą. Nuo šiol mano šūkis 
bus „nepajudinamas griežtumas“.. 

Kad prisimintų šį apsisprendimą, nuo šiol jis rytais prieš veid- 
rodį taisydavo baisias minas ir šiurpiai rėkaudavo savo vonioje, 
kur buvo puikus aidas. 

Aš jo paklausiau: 

— Kodėl tu viešai nepaskelbi savo dieviškumo? Tai juos išgąs- 
dintų kaip niekas kita. 

Jis atsakė: 

— Turiu dar kelis dalykus padaryti kaip žmogus. 

Pirmas iš šitų dalykų buvo įsakymas Italijos bei Sicilijos uos- 
tų viršininkams sulaikyti visus viršijančius tam tikrą keliamąją 
galią laivus, krovinius padėti į muitinę ir su karo laivų palyda 
tuščius siųsti į Neapolio įlanką. Niekas nesuprato, ką šis įsaky- 
mas reiškia. Manyta, kad jis ketina įsiveržti į Britaniją ir nori 
panaudoti šiuos laivus kaip transportą. Bet nieko panašaus. Jis 
tik norėjo įrodyti, jog Trasilas klydo sakydamas, kad Kaligulai 
ne daugiau galimybių tapti imperatoriumi nei peršuoliuoti Bajų 
įlanką. Jis surinko kokius keturis tūkstančius laivų, įskaitant tūks- 
tantį specialiai pastatytų šiam reikalui, ir nuleido jų inkarus įlan- 


koje, suolelis į suolelį dviguba eile nuo Puteolų prieplaukos iki 

savo vilos Bauluose. Nosis nukreipė į išorę, o laivagalius sukabi- 
no. Pirmagaliai bei paskuigaliai kyšojo per aukštai, tad jis liepė 
juos nulyginti nupjaunant vairininko suolą ir medinę skulptūrą 
pirmagalyje; įgulos buvo tuo labai nepatenkintos, nes toji skulp- 
tūra — tai laivo dievybė globėja. Tada suklojo dvigubą sluoksnį 
lentų, užpylė žeme, palaistė ir suplūkė: išėjo platus tvirtas ke- 
lias, kokių šešių tūkstančių žingsnių ilgumo nuo vieno galo iki 
kito. Kai atplaukė dar daugiau laivų, ką tik grįžusių iš savo ke- 
lionių į Rytus, jis surišo juos į penkias salas, kurias sujungė su 
keliu, po salą kas tūkstantis žingsnių. Liepė pastatyti virtinę krau- 
tuvių, o Romos apygardų seniūnams įsakė per dešimt dienų pri- 
pildyti jas prekių ir rasti pardavėjų. Įvedė geriamojo vandens 
sistemą ir užveisė sodus. Saleles pavertė kaimais. 

Laimei, per visus šiuos pasirengimus laikėsi geri orai ir jūra 
buvo lygi kaip stiklas. Kai viskas buvo paruošta, jis užsidėjo Alek- 
sandro antkrūtinį (Augustas jautėsi nevertas Aleksandro žiedo, o 
Kaligula įsispraudė į jo antkrūtinį). Užsisiautė purpurinį šilko ap- 
siaustą, siuvinėtą auksu ir nusagstytą brangakmeniais; tada pasiė- 
mė Julijaus Cezario kalaviją, tariamąjį Romulo kovos kirvį bei 
tariamąjį Enėjo skydą, kurie buvo saugomi Kapitolijuje (mano 
manymu, jie abu buvo padirbti, bet taip seniai, kad beveik tikri), 
ir vainikavosi ąžuolo lapų vainiku. Paaukojęs atpirkimo atnašą Nep- 
tūnui — ruonį, nes tai ir vandenyj e, Ir sausumoje gyvenantis gyvū- 
nas, — bei povą, skirtą Pavydui, jei kartais, kaip jis sakė, kuris nors 
dievas imtų jam pavydėti, užsiropštė ant Incitato ir nurisnojo per 
tiltą nuo Baulų galo. Visa apsaugos raitija sekė jam iš paskos, tada 
didžiulės raitelių pajėgos iš Galijos, o paskui jas dvidešimt tūks- 
tančių pėstininkų. Kai jis pasiekė paskutinę salą, prie pat Puteo- 
lų, liepė savo trimitininkams pūsti puolimo signalą ir metėsi į 
miestą taip nirtulingai, tarsi persekiotų sumuštą priešą. 

Jis pasiliko Puteoluose tą naktį ir didžiąją dalį kitos dienos, 
tarsi ilsėtųsi po mūšio. Vakare grįžo triumfo vežimu su auksu ap- 
kaltais ratais bei šonais, traukiamu Incitato ir kumelės Penelopės, 
su kuria buvo jį rituališkai apvesdinęs. Kaligula vilkėjo tais pačiais 


prašmatniais drabužiais, kaip anksčiau, tik dabar vietoj ąžuolo la- 

pų vainiko turėjo lauro lapų vainiką. Paskui riedėjo didžiulis gur- 
guolės vežimas, su kaupu prikrautas tariamo karo grobio — baldų, 
statulų ir puošmenų, pagrobtų iš turtingų Puteolų pirklių. Kaip 
belaisvius jis varėsi įkaitus, kuriuos Rytų karaliukai privalo siųsti į 
Romą kaip savo gero elgesio užstatą, ir kokius tik galėjo rasti sve- 
timšalius vergus, aprengtus tautiniais drabužiais ir surakintus gran- 
dinėmis. Toliau išpuoštuose vežimuose vyko jo draugai, apsivilkę 
siuvinėtais apdarais ir giedodami jam ditirambus. Galop kariuo- 
menė ir kokių dviejų šimtų tūkstančių šventiškai pasipuošusių žmo- 
nių eisena. Ant kalvų aplink įlanką degė nesuskaičiuojami laužai, 
o visi kariai bei piliečiai nešėsi po deglą. Manyčiau, kad tai buvo 
įspūdingiausias reginys, kokį pasaulis kada nors buvo matęs, ir 
esu tikras, kad pats beprasmiškiausias. Bet kaip visiems patiko! 
Mizėnų kyšulyje pietvakarių pusėje užsidegė ir įspūdingai lieps- 
nojo pušynas. Vos tik pasiekęs Baulus Kaligula nulipo nuo žirgo ir 
pareikalavo savo trišakio su auksiniais virbalais bei kito purpuri- 
nio apsiausto, išpuošto sidabro žuvimis ir delfinais. Šitaip įžengė į 
didžiausią iš penkių savo pastatydintų kedro medžio pramoginių 
laivų, kurie laukė jo prie kranto šalia tilto, ir nusiyrė į vidurinę iš 
penkių salų, bene didžiausią, o iš paskos karo laivais plaukė di- 
džioji dalis kariuomenės. 

Jis išlipo iš laivo, užkopė ant šilkais nukabinėtos pakylos ir ėmė 
sakyti prakalbas tiltu einančioms minioms. Buvo pastatyti sargy- 
biniai prižiūrėti, kad minia nuolat judėtų, tad niekas neišgirdo 
daugiau nei kelių sakinių, išskyrus jo draugus aplink pakylą — tarp 
kurių atsidūriau ir aš — bei karius artimiausiuose laivuose, ku- 
riems nebuvo leista išlipti. Be kita ko, jis apšaukė Neptūną bailiu, 
kam nesipriešindamas leidosi supančiojamas, ir pažadėjo netru- 
kus duoti senajam dievui dar geresnę pamoką. (Jis, rodos, pamir- 
šo savo sudėtą atpirkimo auką.) Kai dėl imperatoriaus Kserkso, 
kuris kadaise per nesėkmingą žygį į Graikiją perėjo Helespontą, 
tai Kaligula iš jo juokėsi. Jis sakė, kad garsusis Kserkso tiltas buvęs 
perpus trumpesnis ir toli gražu ne toks tvirtas. Tada paskelbė kiek- 
vienam kareiviui ketinąs duoti po du auksinius, kad išgertų į jo 


sveikatą, o visiems žmonėms po penkis sidabrinius. 

Plojimai ir šūksniai tęsėsi pusę valandos; atrodo, tiek jam pa- 
kako. Kaligula nutildė minią ir liepė tuoj pat išmokėti pinigus. 
Visa procesija turėjo vėl praeiti pro jį, ir vienas po kito buvo neša- 
mi ir tuštinami monetų maišai. Po poros valandų pinigai baigėsi, 
todėl tiems, kurie liko apvilti, Kaligula patarė atsigriebti iš godi- 
šių, kurie atskubėjo pirmi. Tada, žinoma, prasidėjo nevaržomos 
muštynės. 

Paskui stojo viena įstabiausių kada nors buvusių gėrimo, dai- 
navimo, išdykavimo, prievartos ir linksmybių naktų. Išgėręs Kali- 
gula visuomet būdavo šiek tiek padykęs. „Žvalgų“ ir germanų sar- 
gybinių priešakyje jis švaistėsi po salą ir palei krautuvių eilę, stum- 
dydamas žmones į vandenį. Jūra buvo tokia rami, kad išsigelbėti 
nesugebėjo tik mirtinai nusigėrusieji, paliegėliai, nukaršę seniai 
ir maži vaikai. Viso labo ne daugiau kaip du trys šimtai. 

Apie vidurnaktį jis su laivais puolė vieną iš mažesniųjų salų, 
sudaužė tiltą iš abiejų jos pusių, tada taranavo laivą po laivo, kol 
atkirsti žmonės visi susispietė vienoje nedidelėje aikštelėje salos 
viduryje. Galutinis smūgis buvo paliktas Kaligulos laivui. Jis sto- 
vėjo priekiniame denyje mojuodamas savo trišakiu — ir nušlavė 
visus nustėrusius žmones į vandenį. Tarp šio jūros mūšio aukų 
buvo įstabiausias Kaligulos triumfo eisenos eksponatas — Eleaza- 
ras, partų įkaitas, aukščiausias vyras pasaulyje. Jis buvo daugiau 
nei vienuolikos pėdų ūgio, tačiau ne toks stiprus kaip aukštas: jo 
balsas priminė kupranugario bliovimą, nugara buvo silpna, o pro- 
telis, kaip manyta, visai menkas. Gimimo jis buvo žydas. Kaligula 
liepė jo kūną iškimšti, apraišioti šarvais ir pastatė Eleazarą prie 
savo miegamojo durų, kad gąsdintų visus, kurie sumanys pasikė- 


sinti į jo gyvybę. 


Trisdešimt pirmas skyrius 


V 
Sio dviejų dienų pasilinksminimo išlaidos visai ištuštino valsty- 
bės bei rūmų iždą. Dar blogiau, užuot grąžinęs laivus šeiminin- 
kams ir įguloms, Kaligula įsakė pataisyti prakiurdytą tiltą, o tada, 
parjojęs į Romą, ėmėsi kitų reikalų. Neptūnas įrodė, kad nėra 
bailys: iš vakarų pasiuntė link tilto stiprią audrą ir nuskandino 
apie tūkstantį laivų. Dauguma kitų nutrūko nuo inkaro ir pajudė- 
jo į krantą. Apie du tūkstančius atlaikė audrą arba saugumo su- 
metimais buvo išvilkti į paplūdimį, bet praradus likusiuosius la- 
bai trūko laivų gabenti grūdams iš Egipto bei Afrikos, ir Mieste 
pristigo maisto. Kaligula prisiekė atkeršyti Neptūnui. Nauji jo bū- 
dai prasimanyti pinigų buvo kuo išradingiausi ir linksmino visus, 
išskyrus pačias aukas bei jų draugus ar globotinius. Pavyzdžiui, 
jaunuolius, įklampintus į skolas baudomis ar konfiskacijomis ir 
tapusius jo vergais, jis siuntė į gladiatorių mokyklas. Apmokyti jie 
turėdavo kautis amfiteatre dėl savo gyvybės. Jis skirdavo pinigų 
tik jiems apgyvendinti ir maitinti: kadangi jie buvo jo vergai, algos 
jiems nemokėjo. Jei jie žūdavo, tai ir būdavo jų galas. Jei laimėda- 
vo, juos parduodavo iš varžytinių magistratams, į kurių pareigas 
įėjo rengti panašias kovas — šiai garbei pelnyti būdavo traukiami 
burtai, — ar bet kam kitam, kas tik galėjo gerai sumokėti. Jis pa- 
keldavo kainą iki absurdiškos sumos, apsimesdamas kiekvieną gal- 
vos pasikasymą ar nosies pasitrynimą suprantąs kaip pasiūlymą 
mokėti daugiau. Mano galvos trūkčiojimas pridarė nemenkos bė- 
dos: man buvo užkrauti trys gladiatoriai maždaug po du tūkstan- 
čius auksinių. Bet man pasisekė labiau nei magistratui, vardu Apo- 


nijus, kuris per varžytines užsnūdo. Kaligula pardavė jam gladia- 

torius, kurie, rodos, niekam daugiau nepatiko, keldamas kainą 
kiekvieną kartą, kai žmogelis linktelėdavo ant krūtinės nusvirusia 
galva. Pabudėęs jis sužinojo turįs sumokėti mažiausia devyniasde- 
šimt tūkstančių auksinių už trylika gladiatorių, kurių jis visai ne- 
norėjo. Vienas iš gladiatorių, kurie teko man, buvo labai geras, 
bet Kaligula statė prieš jį daug pinigų. O kai atėjo jo pasirodymo 
diena, jis vos begalėjo pastovėti ant kojų, tad buvo lengvai nugalė- 
tas. Pasirodo, Kaligula kažko pridėjo į jo maistą. Daug turtuolių 
ateidavo į šias varžytines ir noriai siūlydavo dideles sumas ne to- 
dėl, kad norėtų gladiatorių, bet tikėdamiesi, kad jei patuštins pi- 
niginę dabar, gal neteks nukentėti kuo nors apkaltintiems ir pa- 
vyks išsaugoti ne tik savo pinigus, bet ir gyvybę. 

Tą dieną, kai buvo nukautas mano gladiatorius, atsitiko vienas 
žaismingas dalykas. Kaligula smarkiai su manimi lažinosi prieš pen- 
kis tinklu ir žeberklu ginkluotus vyrus, kurie stojo prieš tiek pat 
priešininkų, apsiginklavusių kalaviju ir skydu. Aš susitaikiau su 
mintimi, kad teks prarasti tūkstantį auksinių, kuriuos jis privertė 
mane pastatyti prieš jo penkis tūkstančius, mat vos tik kova prasi- 
dėjo, supratau, kad tinklininkai papirkti ir pralaimės. Aš sėdėjau 
šalia Kaligulos. Pasakiau: 

— Ką gi, panašu, kad tu laimėsi, bet, mano nuomone, tie tinkli- 
ninkai nesikauna iš visų jėgų. 

Vieną po kito persekiotojai apsupo tinklininkus, šie pasidavė ir 
netrukus visi penki jau gulėjo veidu į smėlį, o prie jų stovėjo po 
persekiotoją iškeltu kalaviju. Publika nukreipė nykščius žemyn 
kaip ženklą, kad juos reikia nužudyti. Kaligula, kaip pirmininkas, 
turėjo teisę arba pasinaudoti šiuo patarimu, arba ne — pagal savo 
norą. Jis pasinaudojo. 

— Nužudyti juos! — sušuko jis. — Jie net nemėgino laimėti! 

Tinklininkams nepasisekė: Kaligula slapta buvo pažadėjęs pa- 
sigailėti jų gyvybės, jei leisis nugalimi (mat aš buvau anaiptol ne 
vienintelis, kurį jis privertė dėl jų lažintis), ir statė aštuoniasde- 
šimt tūkstančių už pralaimėjimą. Tai štai, vienas iš jų dėl apgavys- 
tės pajuto tokį apmaudą, kad staiga šoko prieš savo persekiotoją, 
pargriovė jį, čiupo netoliese gulėjusį trišakį ir tinklą ir spruko 

šalin. Nepatikėsit, aš vis dėlto laimėjau savo penkis tūkstančius! 
Iš pradžių tas įpykęs tinklininkas nužudė du persekiotojus, kurie 
stovėjo į jį nugara ir dėkojo publikai už plojimus, o paskui liku- 
sius tris, kai šie puolė prie jo per kelis žingsnius vienas nuo kito. 
Kaligula pravirko iš apmaudo ir sušuko: 

— O, pabaisa! Pažiūrėkit, ta savo baisia upėtakių ietimi jis nu- 
dėjo penkis jaunus ir gabius gladiatorius! 

Kai sakau, kad laimėjau savo penkis tūkstančius, turiu omeny- 
je, jog būčiau laimėjęs, jei nebūčiau mandagiai atšaukęs lažybų. 

— Vienam Žmogui nužudyti penkis — tai nėra lygi kova, — pa- 
sakiau. 

Iki tol Kaligula visuomet kalbėdavo apie Tiberijų kaip apie vi- 
sišką nenaudėlį ir skatino visus sakyti tą patį. Bet vieną dieną, 
atėjęs į senatą, jis prapliupo ilgiausia eulogija: pasakė, kad Tiberi- 
jus buvęs neteisingai suprastas ir kad niekam nedera juo piktintis. 

— Aš, imperatorius, turiu teisę jį kritikuoti, jei noriu, bet jūs 
tokios teisės neturite. Tiesą sakant, jūs nusikaltote išdavyste. Aną 
dieną vienas senatorius savo kalboje pasakė, kad mano brolius 
Neroną ir Druzą, įkalintus dėl melagingų kaltinimų, nužudęs Ti- 
berijus. Neįtikėtina! 

Ir jis išsitraukė užrašus, kuriuos neva buvo sudeginęs, ir ėmė 
skaityti ilgas ištraukas. Jis teigė, jog senatas nesuabejojo įrody- 
mais, kuriuos Tiberijus buvo surinkęs prieš jo brolius, bet vienu 
balsu perdavė kaltinamuosius Tiberijui į rankas nubausti. Kai ku- 
rie net pasisiūlė liudyti prieš juos. Kaligula sakė: 

— Jeigu jūs žinojote, kad įrodymai, kuriuos jums sąžiningai pa- 
teikė Tiberijus, melagingi, tada jūs esate žudikai, o ne jis; ir tik kai 
jis mirė, jūs drįstate kaltinti jį savo pačių žiaurumu ir išdavyste. O 
jei tuo metu jums atrodė, kad įrodymai tikri, tada jis ne žmogžu- 
dys, ir jūs išdavikiškai jį šmeižiate. Bet jei jūs manėte, kad įrody- 
mai melagingi, o jis irgi tą žino, tai jūs lygiai kalti dėl žmogžudys- 
tės, be to dar, esate bailiai. 

Jis smarkiai susiraukė mėgdžiodamas Tiberijų ir griežtai mos- 
telėjo ranka. Tai grąžino šiurpius prisiminimus apie išdavystės teis- 


mus. Šaižiu Tiberijaus balsu Kaligula pasakė: 

— Gerai pasakyta, mano sūnau! Negali pasitikėti tais šunsnu- 
kiais. Pasižiūrėk, kokį dievuką jie buvo padarę iš Sejano, o apsisu- 
kę suplėšė jį į gabalus! Jei gautų bent menkiausią progą, tą patį 
padarytų ir tau. Jie visi tavęs nekenčia ir linki tau mirties. Todėl 
patariu: žiūrėk tik savo naudos, o pirmiausia pasirūpink savo ma- 
lonumais. Niekam nepatinka būti valdomam, vienintelis būdas 
išlaikyti valdžią — priversti tas padugnes bijoti. Ir tu taip daryk. 
Kuo blogiau su jais elgsies, tuo labiau jie tave gerbs. 

Taigi Kaligula vėl grąžino mirties bausmę už išdavystę, įsakė 
savo kalbą tuoj pat išraižyti žalvario lentoje ir pakabinti ant senato 
sienos virš konsulų vietos — ir išskubėjo. Nieko daugiau tądien 
nenuveikėme: visi jautėmės pernelyg prislėgti. 

Užtat kitą dieną per kraštus liejosi pagyros teisingajam ir die- 
vobaimingajam valdovui. Mes nubalsavome, kad jo Malonybei būtų 
skirti kasmetiniai aukojimai. Kas mums beliko daryti? Jo valioje 
buvo kariuomenė, jo rankose mūsų gyvybė ir mirtis, ir kol koks 
nors gudruolis sugebės suregzti sėkmingą sąmokslą, mes tegalė- 
jome jam pataikauti ir viltis geros pabaigos. Po kelių dienų per 
pokylį jis staiga pratrūko baisiausiai kvatoti. Niekas nežinojo, kas 
čia taip juokinga. Šalia sėdėję konsulai paklausė, ar jiems nebūtų 
maloniai leista pasijuokti drauge. Kaligula dar smarkiau užsikva- 
tojo, net ašaros tryško iš akių. 

— Ne, — springdamas atsakė jis, — tas ir yra. Ta mintis nepasiro- 
dys jums juokinga. Aš juokiausi įsivaizdavęs, kad vienu galvos link- 
telėjimu priversčiau perrėžti jums gerkles. 

Dabar išdavyste buvo apkaltinti dvidešimt turtingumu garsė- 
jančių Romos žmonių. Jiems nebuvo suteikta galimybė nusižu- 
dyti prieš teismą, visi buvo teisiami ir nubausti mirtimi. Vienas 
jų, vyresnysis magistratas, pasirodė buvęs visai neturtingas. Ka- 
ligula pasakė: 

— Idiotas! Kodėl jis apsimetė turįs pinigų? Aš ir patikėjau. Jam 
nereikėjo mirti. 

Prisimenu tik vieną žmogų, kuris teisiamas už išdavystę išvengė 
mirties bausmės. Tai Afras, palaikęs kaltinimą mano pusseserės 


Pulchros byloje, pagarsėjęs iškalba teisininkas. Jis nusikalto tuo, 

kad ant Kaligulos statulos, stovėjusios jo namų prieangyje, iškal- 
dino įrašą, skelbiantį, jog eidamas dvidešimt septintuosius metus 
imperatorius jau antrą sykį buvo konsulas. Kaligulai tai pasirodė 
išdavystė — pajuoka iš jo jaunatvės ir priekaištas, kad tapo konsu- 
lu anksčiau, nei leidžia įstatymas. Jis sukūrė ilgą, nuodugnią kalbą 
prieš Afrą ir pasakė ją senate pasitelkęs visas oratoriaus išgales, 
kokias tik turėjo: kiekvienas gestas, kiekviena intonacija buvo rū- 
pestingai iš anksto surepetuota. Kaligula girdavosi esąs geriausias 
teisininkas ir oratorius pasaulyje; jam netgi labiau rūpėjo pra- 
lenkti Afrą iškalba nei jį nuteisti ir konfiskuoti jo pinigus. Afras tai 
suprato, todėl apsimetė apstulbęs ir priblokštas Kaligulos geni- 
jaus. Jis kartojo pateiktus kaltinimus papunkčiui, girdamas juos 
su profesionalo objektyvumu ir murmėdamas „taip, šito neįma- 
noma paneigti“, „jis iš to argumento išspaudė viską iki paskutinio 
lašo“, „iš tiesų tai dilema“ ar „kaip įspūdingai valdo kalbą!“ Kali- 
gulai baigus ir su triumfo šypsena atsisėdus, Afras buvo paklaus- 
tas, ar turįs ką pasakyti. Jis atsakė: 

— Nieko, nebent kad man labai nepasisekė. Aš klioviausi sa- 
vo, kaip oratoriaus, gabumais, manydamas sugebėsiąs bent kiek 
apmalšinti imperatoriaus pyktį, kad per savo neatleistiną kvai- 
lumą parašiau tuos nelemtus žodžius. Bet Lemties kauleliai kri- 
to anaiptol ne mano naudai. Imperatorius turi absoliučią val- 
džią, teisėtą bylą prieš mane ir tūkstantį kartų daugiau iškalbos, 
nei aš galėčiau tikėtis įgyti, net jei išvengčiau nuosprendžio ir 
studijuočiau iki šimto metų. 

Jis buvo pasmerktas mirti, bet kitą dieną nuosprendžio vykdy- 
mas atidėtas. 

Beje, apie kaulelius. Kai turtingi provincialai atvykdavo į Mies- 
tą, visuomet būdavo kviečiami į rūmus papietauti ir paskui drau- 
giškai palošti. Jie nustebdavo ir sunerimdavo dėl imperatoriaus 
sėkmės: jis kaskart išmesdavo Venerą ir apiplėšdavo juos iki pas- 
kutinio skatiko. Taip, Kaligula visada išmesdavo lemiamą kaulelį. 
Pavyzdžiui, dabar jis nušalino konsulus nuo pareigų ir skyrė didelę 
baudą už tai, kad šie šventė tradicinę šventę, skirtą Augusto perga- 
lei prieš Antonijų prie Akcijaus. Jis pareiškė, kad tai esąs įžeidi- 

mas jo protėviui Antonijui. (Beje, į vieną laisvą konsulo vietą jis 
paskyrė Afrą.) Prieš porą dienų per pietus jis buvo mums sakęs, 
jog kad ir kaip konsulai pasielgtų, jis vis tiek juos nubaus: mat jei 
jie nebūtų šventę tos šventės, tai būtų įžeidę jo protėvį Augustą. 
Kaip tik tada Ganimedas padarė lemtingą klaidą. Jis šūktelėjo: 

— Tu gudrus, mano brangusis! Tu juos pagausi bet kuriuo atve- 
ju. Bet tie vargšeliai, jei dar neprarado proto, turėtų švęsti, nes 
daugiausia prie Akcijaus nusipelnė Agripa, o jis taip pat buvo tavo 
protėvis, tad šitaip jie pagerbtų du iš trijų tavo protėvių. 

Kaligula pratarė: 

— Ganimedai, mes daugiau nebe draugai. 

— Ak, — pasakė Ganimedas, — nekalbėk taip, brangusis! Aš juk 
nieko įžeidžiamo nepasakiau, ar ne? 

— Eik nuo stalo, — įsakė Kaligula. 

Aš iš karto supratau, kokią klaidą padarė Ganimedas. Tai buvo 
dviguba klaida. Ganimedas, Kaligulos pusbrolis iš motinos pusės, 
buvo kilęs iš Augusto ir Agripos, bet ne iš Antonijaus. Visi jo pro- 
tėviai priklausė Augusto partijai. Tad jam reikėjo vengti apie tai 
kalbėti. Be to, Kaligulai nepatikdavo, kai kas nors užsimindavo 
apie jo kilmę iš Agripos, iš negarsios šeimos. Bet kol kas jis dar 
nesiėmė jokių veiksmų prieš Ganimedą. 

Jis išsiskyrė su Lolija, pareiškęs, kad ji nevaisinga, ir vedė mo- 
terį, vardu Cezonija. Ji nebuvo nei jauna, nei graži, tiesiog sargy- 
binių kuopos vado dukra, ištekėjusi už kepėjo ar kažko panašaus, 
su kuriuo jau turėjo tris vaikus. Bet nežinia kas traukė Kaligulą 
prie jos taip, kad niekas to negalėjo paaiškinti, o visų mažiausia — 
jis pats. Jis dažnai sakydavo, kad vis tiek išpeš iš jos paslaptį, kodėl 
jis taip be galo ją myli, net jei reikėtų ją kankinti stygomis. Kalbė- 
ta, kad ji laimėjo jį apgirdžiusi meilės gėrimu ir kad nuo to jis 
išprotėjo. Bet meilės gėrimas tėra spėlionė, o kraustytis iš proto 
jis pradėjo kur kas anksčiau, nei ją sutiko. Šiaip ar taip, ji laukėsi 
nuo jo kūdikio, ir jis taip džiaugėsi mintimi, kad bus tėvas, jog, 
kaip sakiau, ją vedė. Netrukus po vedybų su Cezonija jis pirmą- 
svk viešai pasiskelbė esąs dievas. Jis apsilankė Jupiterio šventyklo- 
je ant Kapitolijaus kalvos. Jį lydėjo Apeletas. Jis paklausė Apeleto: 

— Kas didesnis dievas — Jupiteris ar aš? 

Apeletas delsė atsakyti, manydamas, kad Kaligula juokauja, ir 
nenorėdamas piktžodžiauti prieš Jupiterį paties Jupiterio šven- 
tykloje. Kaligula švilptelėjo dviem germanams — Apeletas buvo 
išrengtas ir nuplaktas priešais Jupiterio statulą. 

— Ne taip greitai, — kalbėjo Kaligula germanams. — Lėčiau, kad 
jis labiau justų. 

Jie plakė, kol jis nualpdavo, tada atgaivindavo šventuoju vande- 
niu ir vėl plakė, kol Apeletas mirė. Kaligula pasiuntė senatui laiš- 
kus, kuriuose skelbėsi esąs dievas, ir įsakė nedelsiant pradėti sta- 
tyti milžinišką šventyklą šalia Jupiterio šventyklos, „kad galėčiau 
apsigyventi su savo broliu Jupiteriu“. Ten jis pastatė savo statulą, 
tris kartus aukštesnę už natūralų dydį, nulietą iš aukso ir kiekvie- 
ną dieną rengiamą naujais apdarais. 

Bet netrukus jis susiginčijo su Jupiteriu, ir buvo girdėti, kaip 
piktai jam grasina: 

— Jei nesuvoki, kas čia šeimininkas, aš tave išgabensiu į Graikiją. 

Jupiteris susivokė atsiprašyti, ir Kaligula nusileido: 

— A, pasilaikyk tą savo nelemtą Kapitolijų. Aš persikelsiu į Pa- 
latiną. Tai kur kas geresnė vieta. Ten pasistatydinsiu savęs vertą 
šventyklą, tu senas nutriušęs sukčiau gurgiančiu pilvu. 

Kitas įdomus dalykas atsitiko, kai jis drauge su buvusiu Sirijos 
valdytoju, vardu Vitelijus, apsilankė Dianos šventykloje. Sirijoje 
Vitelijus neblogai pasidarbavo surengęs žygį per Eufratą ir nuste- 
binęs Partijos karalių, kuris rengėsi pulti provinciją. Užkluptas 
mūšiui neparankioje vietoje, partų karalius buvo priverstas pasi- 
rašyti žeminančią taikos sutartį ir atiduoti savo sūnus kaip įkaitus. 
Aš turėjau paminėti, kad važiuodamas per tiltą Kaligula jo vyriau- 
siąjį sūnų kaip belaisvį vežėsi savo kovos vežime. Kaligula pavydė- 
jo Vitelijui ir būtų pasmerkęs jį mirti, jei aš nebūčiau jo perspėjęs 
(jis buvo mano draugas) ir pataręs, kaip elgtis. Kai jis atvyko, Brun- 
dizijuje jo laukė mano laiškas. Vos tik atvykęs į Romą ir gavęs 
leidimą prisistatyti Kaligulai, jis puolė kniūbsčias ir pagarbino jį 
kaip dievą. Tai buvo prieš oficialų Kaligulos pasiskelbimą dievu, 
tad Kaligula pagalvojo, kad tai nuoširdus pagarbinimas. Vitelijus 

tapo artimu jo draugu ir įvairiopai man atsidėkojo. Kaip sakiau, 
Kaligula buvo Dianos šventykloje ir kalbėjosi su deive — ne su 
statula, bet su neregimąja esybe. Jis paklausė Vitelijaus, ar ir šis 
matąs Dianą ar tik mėnulio šviesą. Vitelijus smarkiai, tarsi iš švento 
išgąsčio, suvirpėjo ir nudūręs akis į žemę pasakė: 

— Tik jūs, dievai, mano viešpatie, turite privilegiją vienas kitą 
regėti. 

Kaligula liko patenkintas: 

— Ji labai graži, Vitelijau, ir dažnai ateina miegoti pas mane į 
rūmus. 

Apie tą laiką aš vėl pakliuvau į bėdą. Iš pradžių maniau, kad tai 
Kaligulos sąmokslas siekiant manęs atsikratyti. Ir dabar nesu tik- 
ras, kad taip nebuvo. Mano pažįstamas, su kuriuo dažnai pamėty- 
davome kaulelius, suklastojo testamentą ir mano, kaip liudytojo, 
antspaudą. Mano laimei, jis nepastebėjo mažytės išdužos agatinio 
antspaudo pakraštėlyje, kuri visuomet palikdavo žymę ant vaško. 
Kai buvau suimtas už kėsinimąsi sukčiauti ir atgabentas į teismą, 
papirkau kareivį, kad nuneštų slaptą raštelį mano draugui Viteli- 
jui, kuriame maldavau gelbėti mano gyvybę, kaip aš gelbėjau jo. 
Aš prašiau jo užsiminti apie nudužusį kraštelį Kaligulai, kuris tei- 
sėjavo šioje byloje, ir po ranka turėti mano tikrą antspaudą, kad 
Kaligula galėtų palyginti su suklastotuoju atspaudu. Bet, perspė- 
jau, reikia padaryti taip, kad Kaligula pats pastebėtų skirtumą ir 
visus nuopelnus priskirtų sau. Vitelijus puikiai tą reikalą sutvarkė. 
Kaligula pastebėjo išdužą, pasigyrė savo akylumu ir išteisino ma- 
ne griežtai įspėjęs, kad ateityje būčiau atsargesnis ir žiūrėčiau, su 
kuo susidedu. Klastotojui nukirto rankas ir, kaip perspėjimą, pa- 
kabino ant kaklo. Jei būčiau buvęs pripažintas kaltas, būčiau ne- 
tekęs galvos. Kaligula taip man pasakė tą vakarą per vakarienę. 

Aš atsakiau: 

— Gailestingiausias dieve, tikrai nesuprantu, kodėl taip rūpi- 
niesi mano gyvybe. 

Toks jau sūnėnų būdas — mėgautis dėdės meilikavimu. Jis kiek 
atsilošė ir paklausė manęs, mirktelėdamas kitiems buvusiems 


prie stalo: 

— Gal galėčiau paklausti, kokia suma įvertintum savo gyvybę 
šįvakar? 

— Jau suskaičiavau: vienu skatiku. 

— Ir kaipgi tu priėjai tokį kuklų skaičių? 

— Kiekviena gyvybė turi kainą. Išpirka, kurią Julijaus Cezario 
šeima iš tikrųjų sumokėjo piratams, paėmusiems jį į nelaisvę ir 
grasinusiems nužudyti, — nors jie iš pradžių prašė kur kas dau- 
giau, — buvo viso labo dvidešimt tūkstančių auksinių. Tad Julijaus 
Cezario gyvybė ir nebuvo verta daugiau nei dvidešimt tūkstančių 
auksinių. Mano žmoną Eliją sykį užpuolė plėšikai, ir ji įtikino juos 
pagailėti jos gyvybės mainais į ametisto segę, kurios kaina — vos 
penkiasdešimt auksinių. Tad Elija buvo verta penkiasdešimties auk- 
sinių. Mano gyvybę ką tik išgelbėjo agato nuoskila, kuri sveria, 
manau, ne daugiau nei keturiasdešimtąją skrupulo dalį. Tokios 
kokybės agato kaina tikriausiai vienas sidabrinis už skrupulą. To- 
dėl nuoskila — jei tik būtų galima ją rasti, nors tai nelengva, ar 
rasti jai pirkėją, kas dar sunkiau, — būtų verta keturiasdešimtosios 
sidabrinio dalies, kitaip sakant, vieno skatiko. Tad mano gyvybė 
irgi kainuoja vieną skatiką. 

— Jei rastum pirkėją, — kvatojo Kaligula, mėgaudamasis savo pa- 
ties sąmojingumu. 

Kaip visi juokėsi, ir aš taip pat! Paskui ilgą laiką rūmuose buvau 
vadinamas Teruncijus Klaudijus vietoj Tiberijus Klaudijus. Terun- 
cijus — tai skatikas lotyniškai. 

Kaligulos kultui reikėjo žynių. Jis pats buvo savo vyriausiasis 
žynys, o jo padėjėjai buvome aš, Cezonija, Vitelijus, Ganimedas, 
keturiolika konsularų ir kilmingasis jo draugas, žirgas Incitatas. 
Už tą garbę kiekvienas iš mūsų turėjo sumokėti aštuoniasdešimt 
tūkstančių auksinių. Incitatui jis padėjo surinkti pinigus, jo vardu 
uždėdamas metinę duoklę visiems Italijos arkliams; nesumokėju- 
sieji turėjo būti atiduoti į skerdyklą. Cezonijai jis padėjo surinkti 
tą sumą visiems vedusiems vyrams uždėdamas jos vardo mokestį 
už privilegiją miegoti su savo žmonomis. Ganimedas, Vitelijus ir 
kiti buvo turtingi, ir nors kai kurie turėjo nepelningai parduoti 
nekilnojamo turto, kad greitai sudarytų aštuoniasdešimt tūkstan- 

čių grynais, jiems vis vien dar nemažai liko. Ne taip buvo vargše- 
liui Klaudijui. Dėl ankstesnių Kaligulos pokštų prekiaujant gla- 
diatoriais ir didelio mokesčio už privilegiją miegoti ir valgyti rū- 
muose man beliko vos trisdešimt tūkstančių grynų pinigų ir jokio 
nekilnojamo turto, kurį būčiau galėjęs parduoti, išskyrus nedide- 
les valdas Kapujoje ir namą, kurį man paliko motina. Aš sumokė- 
jau Kaligulai trisdešimt tūkstančių ir tą patį vakarą per vakarienę 
pasakiau, jog kai tik rasiu pirkėją, parduosiu visą savo turtą, kad 
galėčiau sumokėti jam likusius pinigus. 

— Daugiau neturiu ką parduoti, — pasakiau. 

Kaligula nusprendė, kad juokauju. 

— Visai nieko neturi parduoti? Nagi, o drabužiai, kuriuos vilki? 

Tuo metu jau buvau priėjęs išvadą, kad protingiausia apsimesti 
visišku puspročiu. 

— O dangau, — pasakiau. — Visai pamiršau. Ar nemalonėtum už 
mane juos parduoti iš varžytinių čia susirinkusiems? Juk tu pui- 
kiausias varžytojas pasaulyje. 

Aš ėmiau nusirenginėti, kol ant kūno neliko nieko, tad jis sku- 
biai aprišo man apie klubus servetėlę. Mano sandalus jis kažkam 
pardavė po šimtą auksinių už vieną, apsiaustą — už tūkstantį, ir 
taip toliau, ir kaskart aš triukšmingai džiūgaudavau. Jis norėjo par- 
duoti ir servetėlę. Aš pasakiau: 

— Prigimtinis mano kuklumas nesutrukdytų man paaukoti ir 
paskutinio savo skarmalo, jei gauti pinigai padėtų sumokėti liku- 
sią skolą. Bet šiuo atveju, deja, kažkas galingesnis net už kuklumą 
neleidžia man jos parduoti. 

Kaligula susiraukė: 

— Kas tai? Kas stipriau už kuklumą? 

— Mano pagarba tau, Cezari. Tai tavo servetėlė. Tu maloningai 
leidai man ja naudotis per šią nuostabią puotą. 

Šis nedidelis vaidinimas sumažino mano skolą tik trimis tūks- 
tančiais. Bet įtikino Kaligulą, kad aš neturtingas. 

Turėjau apleisti savo kambarius ir vietą prie stalo ir kurį laiką 
gyvenau su senąja Briseide, buvusia mano motinos tarnaite, kuri 


prižiūrėjo namą, kol atsirado pirkėjas. Kalpurnija atsikraustė čia 

su manimi gyventi, ir ar patikėsite, — brangioji mergaitė tebetu- 
rėjo pinigus, kuriuos aš jai buvau davęs vietoj vėrinių, beždžionė- 
lių ir šilko apdarų, ir pasisiūlė man juos paskolinti. Negana to, 
mano galvijai nebuvo kritę, kaip ji pasakojo, o javų stirtos nesu- 
degė. Tai buvo tiesiog pretekstas paslapčia juos parduoti ir atidėti 
pinigus nelaimės valandai. Ji visus juos man atidavė — du tūkstan- 
čius auksinių — kartu su tikslia pardavimo apyskaita, patvirtinta 
mano prievaizdo parašu. Tad mes vertėmės visai neblogai. Bet 
apsimesdamas esąs visiškas skurdžius, kiekvieną vakarą bilsnoda- 
mas ramentais, užuot įsisėdęs neštuvuose, eidavau su ąsočiu pirk- 
ti vyno iš smuklių. 

Senoji Briseidė sakydavo: 

— Ponas Klaudijau, visi žmonės mano, kad aš esu tavo motinos 
atleistinė. Tai netiesa. Aš tapau tavo verge, kai tik tu pasidarei 
šeimininkas, ir tu davei man laisvę, o ne ji, ar ne? 

Aš atsakydavau: 

— Žinoma, Briseide. Vieną dieną viešai paneigsiu tą melą. 

Ji buvo miela senutė ir visiškai man atsidavusi. Mes visi gyve- 
nome keturiuose kambariuose, kartu su senu vergu, kuris ėjo du- 
rininko pareigas, ir apskritai buvome labai laimingi. 

Cezonijos kūdikis, mergaitė, gimė praėjus mėnesiui, kai Kali- 
gula ją vedė. Kaligula pareiškė, kad tai stebuklingas vaikas. Jis pa- 
ėmė kūdikį ir padėjo Jupiterio statulai ant kelių — tai buvo prieš 
jo barnį su Jupiteriu — tarsi norėdamas pasidalyti su Jupiteriu 
savo tėvystės garbe. Tada padėjo kūdikį Minervos statulai ant ran- 
kų ir leido pažįsti marmurinę deivės krūtį. Pavadino mergaitę Dru- 
zila — vardu, kurio neteko jo mirusi sesuo, kai tapo deive Pantėja. 
Be to, ji buvo paskirta žyne. Įšventinimo mokestį jis susirinko 
patetiškai kreipęsis į liaudį nusiskųsdamas savo neturtu bei dide- 
lėmis tėvystės išlaidomis ir įsteigęs fondą, pavadintą Druzilos var- 
du. Kiekvienoje gatvėje jis pristatė rinkliavos dėžių, ant kurių bu- 
vo užrašyta „Druzilos maistas“, „Druzilos gėrimas“, „Druzilos 
kraitis“, — ir niekas nedrįso praeiti pro išstatytus sargybinius ne- 


įmesdamas vieno kito varioko. 


400 ROBERT GRAVES 


Kaligula labai mylėjo savo mažytę Druzilą, kuri buvo toks pat 
anksti subrendęs vaikas kaip jis pats. Jis su džiaugsmu mokė ją 
„nepajudinamo griežtumo“, o savo pamokas pradėjo, vos tik ji 
išmoko vaikščioti ir kalbėti. Kurstė ją kankinti kačiukus bei šu- 
niukus ir savo aštriais nageliais draskyti akis mažiesiems žaidimų 
draugams. 

— Nieks nesuabejos, kas tavo tėvas, mano brangioji, — spring- 
davo juoku jis, kai ji iškrėsdavo ką nors ypač bjauraus. 

Sykį man matant jis pasilenkė ir vylingai pasakė jai: 

— O kai įvykdysi pirmą tikrą žmogžudystę, mieloji, kai nužu- 
dysi savo seną vargšą antros eilės senelį Klaudijų, aš padarysiu 
tave deive. 

— Ar padarysi mane deive, jei nužudysiu mamą? — sušveplavo 
mažoji išgama. — Nekenčiu mamos. 

Auksinė statula jo šventyklai dar padidino išlaidas. Jis užmokė- 
jo už ją išleidęs įsaką, kad prie pagrindinių rūmų vartų ketina 
priimti naujametes dovanas. Kai atėjo ta diena, jis pasiuntė sargy- 
binius su plikais kalavijais atvaryti Miesto minių prie Palatino kal- 
vos ir priversti sužerti visas monetas, kurias su savim turėjo, į tam 
reikalui pastatytas statines. Žmonės buvo įspėti, kad jei bandys 
pabėgti nuo sargybinių ar pasilaikyti nors skatiką, iš karto bus 
nubausti mirtimi. Iki vakaro du tūkstančiai didelių statinių buvo 
pripildytos. 

Maždaug apie tą laiką Ganimedui, Agripinilai ir Lesbijai jis 
pasakė: 

— Kaip jums ne gėda, dykaduoniai! Ką jūs darote, kad užsidirb- 
tumėt pragyvenimą? Jūs gryni parazitai. Ar suvokiate, jog visi vy- 
rai ir moterys Romoje sunkiai dirba, kad mane paremtų? Kiek- 
vienas vargšas nešikas mielai atiduoda man aštuntadalį savo už- 
darbio, kiekviena vargšė prostitutė. 

Agripinila paprieštaravo: 

— Bet, broli, tu tai viena, tai kita dingstimi atėmei iš mūsų be- 
veik visus pinigus. Ar to dar negana? 

— Gana? Anaiptol. Paveldėti pinigai — ne tas pat, kas sąžiningai 


uždirbti. Ketinu priversti jus, berniukai ir mergaitės, dirbti. 

Tad jis išplatino senate lapelius, kurie skelbė, kad tą ir tą vakarą 
rūmuose atidaromas prašmatniausias viešnamis išrinktiesiems su 
tokiomis pramogomis, kurios patenkins pačios garbingiausios kil- 
mės asmenis. Įėjimas — tik tūkstantis auksinių. Gėrimai nemoka- 
mai. Apgailestaudamas turiu pasakyti, kad Agripinila su Lesbija 
per daug nesipriešino begėdiškam Kaligulos sumanymui ir net 
manė, kad tai turėtų būti labai smagu. Bet jos reikalavo, kad joms 
būtų palikta teisė rinktis lankytojus ir kad Kaligula neimtų per 
didelio komisinio mokesčio. Dideliam mano pasibjaurėjimui, aš 
buvau įtrauktas į šį reikalą, mane aprengė juokdariu durininku. 
Užsidėjęs kaukę ir pakeitęs balsą Kaligula tapo sąvadautoju ir ėmėsi 
visų įprastinių viešųjų namų savininko suktybių, kad apgautų lan- 
kytojus tiek pinigų, tiek malonumo atžvilgiu. Kai jie imdavo pro- 
testuoti, būdavau kviečiamas aš išmesti jų pro duris. Mano ran- 
kos stiprios, galima sakyti, stipresnės nei daugumos žmonių, bet 
iš mano kojų nedaug tėra naudos; tad aš visus labai pralinksmi- 
nau savo nevėkšlišku kėblinimu, bet jei pavykdavo svečią sugrieb- 
ti, netikėtai jį įveikdavau. Kaligula teatrališku balsu deklamavo 


Homero eiles: 


Nebesuvaldomas juokas dievus laiminguosius pagavo, 


Kai jie pamatė Hefaistą be kvapo lakstantį rūmuos *. 


Tai ištrauka iš „Iliados“ pirmos giesmės, kur šlubasis dievas 
klupinėja patarnaudamas olimpiečiams, o šie iš jo juokiasi. Aš 
gulėjau ant grindų ir kumščiais kūliau Lesbijos vyrą — nedažnai 


gaudavau progą atlyginti už senas skolas, — o keldamasis pasakiau: 


Ir klibinkščiuodamas tuoj nuo priekalo milžinas kėlės, 
„ki 


Suodinas visas, ir vos jį nulaikė kojos menkutė 


ir nusvirduliavau prie stalo atsigaivinti. Kaligula buvo patenkin- 


* „Iliada“ I, 599—600 (vertė A. Dambrauskas). 
** „Iliada“ XVIII, 410—-411 (vertė A. Dambrauskas). 


4()2 ROBERT GRAVES 


tas ir pacitavo dar porą eilučių, kurios eina prieš pat „nebesu- 


valdomą juoką“: 


Taigi jį žodžiais švelniais artyn priėjęs pakalbink, 


Ir Olimpietis tuojau malonų mums veidą parodys *! 


Štai kodėl jis mane praminė Vulkanu, ir aš džiaugiausi įgijęs 
tokį vardą, nes tai mane šiek tiek saugojo nuo jo užgaidų. 

Paskui Kaligula patylom mus paliko, nusimetė kaukę ir susi- 
grąžinęs įprastą išvaizdą atėjo į rūmus iš kiemo pusės pro du- 
ris, prie kurių budėjau aš. Jis apsimetė nustebęs ir priblokštas 
to, kas darosi rūmuose, ir sustojęs vėl ėmė deklamuoti Home- 
rą — eiles apie Odisėjo gėdą ir pasipiktinimą rūmų tarnaičių 


elgesiu: 


Taip Odisėjas gulėjo, tačiau nemiegojo, 0 rezgė 
Atpildą rūstų jaunikiams. Iš moterų pusės kaip skraistės 
Išlėkė mergos, kurios su jaunikiais draikės iš seno, 
Šaukė, triukšmavo dabar ir visos garsiai kvatojo. 
Apmaudu juodu širdis Odisėjo krūtinėj aptvino, 

Jis susvyravo, tačiau jo protas nuspręst neįstengė, 

Ar jam iš patalo šokt ir galą visoms padaryti, 

Ar pasitrainioti leist su tais palaidūnais šį kartą, 
Pastarą ir paskutinį. Širdis jo krūtinėj drebėjo 

Lygiai kaip dreba kalė, apglėbusi savo šunyčius, 
Urzgia ir gąsdina kąst, kai svetimą žmogų pamato, — 
Taip jo širdis dabar dėl darbų nedorųjų drebėjo. 
Irenkė sau kumščiu todėl į krūtinę ir pratarė šitaip: 
„Reikia ištverti, širdie! Nepalygint baisesnę ištvėrei 
Kančią, kai milžinas tas žmogėdra kiklopas prarijo 
Bendražygius narsius. Ištvėrė, kol tavo gudrybė 


Leido pabėgti iš urvo, kuriam turėjai pražūti + 


* „Iliada“ I, 582—583 (vertė A. Dambrauskas). 
** „Odisėja“ XX, 5—21 (vertė A. Dambrauskas). 

— Kiklopas — tai Tiberijus, — paaiškino jis. 

Paskui suplojo rankomis kviesdamas sargybinį, ir šis bemat atbėgo. 

— Tuoj pat šauk čia Kasijų Cherėją! 

Kasijus buvo pakviestas, ir Kaligula pasakė: 

— Kasijau, senas didvyri, tu buvai mano karo žirgas, kai aš bu- 
vau vaikas, mano seniausias ir ištikimiausias šeimos drauge, ar esi 
kada nors regėjęs tokį liūdną ir žeminantį vaizdą? Mano dvi sese- 
rys pardavinėja savo kūną senatoriams mano paties rūmuose, mano 
dėdė Klaudijus stovi prie durų ir pardavinėja bilietus! O, ką pasa- 
kytų mano vargšė motina ir tėvas, jei būtų sulaukę šios dienos! 


— Ar man juos visus suimti? — nekantriai paklausė Kasijus. 


— Ne, pasitrainiot leisk su tais palaidūnais šį kartą, 


Pastarą ir paskutinį, — 


su rezignacija atsakė Kaligula ir suurzgė kaip apsivaikavusi kalė. 
Kasijui buvo įsakyta vėl išsivesti sargybinius. 

Tai buvo ne paskutinė tokia orgija rūmuose, vėliau Kaligula 
privertė senatorius, kurie čia lankėsi, atvesti savo žmonas ir duk- 
ras, kad padėtų Agripinilai ir Lesbijai. Bet įplaukų problema vėl 
paaštrėjo, ir Kaligula nusprendė apsilankyti Galijoje — pasižiūrėti, 
ką galima išspausti ten. 

Atsikvietęs dalinius iš visų reguliariųjų pulkų, iš jų sudaręs naujus 
pulkus bei pririnkęs šauktinių iš kur tik galėdamas, jis sutelkė 
didžiulę kariuomenę. Iš Italijos išžygiavo su šimtu penkiasdešimt 
tūkstančių vyrų, o Galijoje jų skaičių padidino iki ketvirčio mili- 
jono. Šių milžiniškų pajėgų apginklavimo ir aprūpinimo išlaidos 
teko miestams, per kuriuos jis žygiavo; be to, jis reikalavo tiekti 
maistą. Kartais jis nušuoliuodavo į priekį ir priversdavo kariuo- 
menę žygiuoti keturiasdešimt aštuonias valandas ar daugiau, kad 
jį prisivytų, o kartais tejudėjo mylios ar dviejų per dieną greičiu, 
iš neštuvų, kuriuos nešdavo aštuoni vyrai, žavėdamasis kraštovaiz- 
džiu ir dažnai sustodamas pasiskinti gėlių. 

Jis pasiuntė laiškus su įsakymu visiems Galijos ir Reino provin- 
cijų pareigūnams, kurie turėjo aukštesnį nei kuopos vado laipsnį, 


susirinkti Lugdune, kur jis ketino sutelkti savo pajėgas. Tarp tų, 

kurie pakluso įsakymui, buvo Getulikas, vienas iš mano brangaus 
brolio Germaniko labiausiai vertintų karininkų, kelerius pasta- 
ruosius metus vadovavęs keturiems Aukštutinės provincijos pul- 
kams. Jis buvo labai mėgstamas karių, nes laikėsi švelnių bausmių 
ir drausmės, paremtos ne baime, bet pagarba, tradicijos. Jį mėgo 
ir Žemutinės provincijos pulkai, kuriems vadovavo jo uošvis Ap- 
ronijus, — mat Getulikas buvo vedęs seserį tos Apronijos, kurią 
neva mano svainis Palucijus išmetė pro langą. Žlugus Sejanui, Ti- 
berijus būtų nubaudęs Getuliką mirtimi, nes jis buvo pažadėjęs 
savo dukterį Sejano sūnui, bet jis išvengė mirties parašęs impera- 
toriui labai drąsų laišką. Jis rašė, kad ko! jam bus leista ir toliau likti 
vadu, jo paties, taip pat ir kariuomenės, ištikimybe galima pasi- 
kliauti. Tiberijus pasielgė protingai — paliko jį ramybėje. Bet Ka- 
ligula pavydėjo jam populiarumo ir vos atvykęs įsakė jį suimti. 

Manęs į šį žygį Kaligula nepakvietė, tad aš nežinau, kaip ten buvo 
toliau, ir negaliu smulkiai aprašyti. Žinau tik tiek, kad Ganimedas ir 
Getulikas buvo apkaltinti sąmokslu. Ganimedas — kad taikosi į vien- 
valdystę, Getulikas tuo, kad yra jo bendrininkas, ir abu buvo nužu- 
dyti be teismo. Lesbija ir Agripinila (kurios vyras neseniai buvo mi- 
ręs nuo vandenligės) taip pat įtartos dalyvavimu sąmoksle. Jos buvo 
ištremtos į salą prie Afrikos krantų netoli Kartaginos. Tai buvo labai 
karšta, išdžiūvusi sala, kurios vienintelis verslas — kempinių rinki- 
mas. Kaligula liepė joms pramokti nardyti ieškant kempinių, saky- 
damas nebeišgalįs daugiau jų remti. Bet prieš išsiunčiant į salą jos 
turėjo nueiti pėsčios visą kelią nuo Lugduno iki Romos, lydimos 
ginkluotos palydos, ir iš eilės nešti rankose urną su Ganimedo pe- 
lenais. Tai buvo bausmė už nuolatinį paleistuvavimą su Ganimedu, 
kaip Kaligula paaiškino aukštu stiliumi parašytame laiške senatui. Iš 
savo beribio gailestingumo jis nenubaudęs jų mirtimi. Jos pasirodė 
buvusios blogesnės už paprastas prostitutes: jokia padori prostitutė 
nebūtų drįsusi prašyti — ir gauti — tokios kainos už ištvirkavimą! 

Neturėjau dėl ko gailėtis savo dukterėčių. Savaip jos buvo to- 
kios pat blogos kaip Kaligula, o mane niekino. Prieš trejus metus 
pagimdžiusi kūdikį, Agripinila paprašė Kaligulos pasiūlyti vardą. 
Kaligula tarė: 

— Pavadink Klaudijumi, ir jis užaugs tikras gražuolis. 

Agripinila taip įniršo, kad vos nesmogė Kaligulai; bet užuot tai 
padariusi, staiga apsisuko ir spjovė į mane — tada prapliupo verk- 
ti. Kūdikis buvo pavadintas Liucijumi Domicijumi*. Lesbija buvo 
per daug išdidi, kad kreiptų į mane dėmesį ar kaip nors pripažin- 
tų mano buvimą. Jei susidurdavau su ja siaurame praėjime, ji ei- 
davo tiesiai per vidurį nelėtindama žingsnio ir priversdavo mane 
spaustis prie sienos. Nelengva man buvo galvoti, kad tai mano 
brangaus brolio Germaniko vaikai ir kad aš pažadėjau Agripinai 
padaryti viską, kad juos apginčiau. 

Man buvo skirta nemaloni pareiga keturių konsularų delegacijos 
priešakyje vykti į Galiją pasveikinti Kaligulos su sąmokslo atskleidi- 
mu. Tai buvo mano pirmas apsilankymas Galijoje nuo vaikystės, ir 
aš visai to nenorėjau. Kelionės išlaidoms turėjau paimti pinigų iš 
Kalpurnijos, nes mano valdų ir namo dar niekas nenorėjo pirkti. 
Negalėjau būti tikras, kad Kaligula apsidžiaugs mane išvydęs. Vykau 
jūra iš Ostijos, išsilaipinau Masilijoje. Pasirodo, kai ištrėmė mano 
dukterėčias, Kaligula pardavė iš varžytinių jų papuošalus ir apda- 
rus, kuriuos jos buvo su savimi pasiėmusios. Už juos gavo tokius 
gerus pinigus, kad pardavė ir vergus bei atleistinius, apsimetęs, kad 
šie irgi vergai. Kainą kėlė turtingi garbėtroškos provincialai, kad 
paskui galėtų sakyti: „Taip, tas ir tas priklausė imperatoriaus sese- 


166 


riai. Pirkau iš jo asmeniškai!“ Tai Kaligulai pakišo naują mintį. Se- 
nieji rūmai, kuriuose gyveno Livija, dabar stovėjo uždaryti. Jie buvo 
pilni vertingų baldų, paveikslų ir Augusto daiktų. Kaligula liepė at- 
gabenti visus tuos daiktus iš Romos, o man užkrovė atsakomybę už 
greitą ir saugų jų pristatymą į Lugduną. Jis rašė: „Siųsk juos sausu- 
ma, ne jūra. Aš esu susipykęs su Neptūnu“. Laiškas atėjo tik dieną 
prieš man išplaukiant, tad patikėjau Palantui tuo pasirūpinti. Keb- 
lumas buvo tas, kad visi atliekami arkliai ir vežimai jau buvo atiduo- 
ti Kaligulos gurguolei. Bet įsakymas duotas, ir kaip nors reikėjo 
suktis. Palantas nuėjo pas konsulus ir parodė Kaligulos potvarkį. 
Jiems teko surinkti valstybės pašto bei kepėjų vežimus ir arklius, 
kurie suko malūnų girnas, o tai sukėlė daug nepatogumų žmonėms. 


* Vėliau — imperatorius Neronas. - R. G. 


40 m. po Kr. 

Vieną gegužės vakarą prieš pat saulėlydį Kaligula, sėdėdamas 
ant tilto prie Lugduno įsitraukęs į menamą pokalbį su vietiniu upės 
dievu, iš tolo pamatė mane. Jis atpažino mano neštuvus iš to, kad 
prie jų buvo pritvirtinta kaulelių lenta: ilgų kelionių laiką maloniai 
leidžiu žaisdamas kauleliais pats su savimi. Jis piktai šūktelėjo: 

— Ei tu, ponuli, kur vežimai? Kodėl nėra vežimų? 

Aš atsakiau: 

— Te dangus tave laimina, didenybe! Deja, vežimai keliaus dar 
kelias dienas. Jie vyksta sausuma per Genują. Mes su draugais 
atvykome jūra. 

— Tada ir grįši vandeniu, vyruti, — pasakė jis. — Eikšen! 

Kai priartėjau prie tilto, du germanai kareiviai ištraukė mane iš 
neštuvų ir nunešę pasodino ant turėklų virš vidurinės arkos, nu- 
gara į upę. Kaligula pribėgęs mane nustūmė. Aš dusyk virtau kū- 
lio ir kritau bene tūkstantį pėdų, kol atsitrenkiau į vandenį. Prisi- 
menu, tariau sau: „Gimiau Lugdune, Lugdune ir mirsiu!“ Roda- 
no upė labai šalta, labai gili ir srauni. Sunkus apdaras apsivijo man 
aplink rankas ir kojas, bet kažkaip sugebėjau išsilaikyti paviršiuje 
ir už kokios pusmylės pasroviui, užsikabinęs už kažkokių valčių, 
išlipau ant kranto, kurio nuo tilto jau nebesimatė. Aš daug geres- 
nis plaukikas nei ėjikas: mano rankos stiprios, o kadangi esu kiek 
tuklus, mat negaliu mankštintis ir, be to, mėgstu pavalgyti, plūdu- 
riuoju kaip kamštis. Beje, Kaligula visai nemokėjo plaukti. 

Jis nustebo, po kurio laiko pamatęs mane atklibinkščiuojant 
keliu, ir labai juokėsi iš dvokiančio purvo, kuriuo visas buvau ap- 
lipęs. 

— Kas tau nutiko, mano mielas Vulkanai? — klausė jis. 

Aš turėjau paruoštą atsakymą: 


Irenkė pastvėręs už kojos nuo šventojo slenksčio į žemę. 
Ištisą dieną lėkiau, ir tik kai leidosi saulė, 
Aš nukritau Lemne, mažai beturėdamas dvasios. 


Vyrai sintiečiai tuomet nukritusiam ištiesė ranką *. 


* „Iliada“ I, 591—594 (vertė A. Dambrauskas). 

— Lemną keisti Lugdunu, - pridūriau. 

Kaligula sėdėjo ant turėklo, o trys mano bendrakeleiviai gulėjo 
priešais jį veidu į žemę. Jis buvo pasidėjęs kojas dviem iš jų ant 
sprando, o ant trečiojo, Lesbijos vyro, kuris kūkčiodamas malda- 
vo pasigailėti, pečių balansuodamas laikė įrėmęs kalaviją. 

— Klaudijau, — sudejavo šis, išgirdęs mano balsą, — maldauk 
imperatoriaus mus išlaisvinti: mes tik atėjome su meile jo pa- 
sveikinti. 

— Man reikia vežimų, o ne sveikinimų, — pasakė Kaligula. 

Regis, Homeras kaip tik šiai progai sukūrė žodžius, kuriuos 


pasakiau Lesbijos vyrui: 


Kantriai, vyruti, nukęsk, nors širdį sopėtų be galo, 
Idant tavęs, mano mielas, kai aš čia regiu, nereikėtų 
Tėvui užgauti. Tuomet negalėsiu, noIsS degčiau rūstybe, 


Nieko pagelbėt: sunku atsispirti man prieš Olimpietį *. 


Kaligula buvo patenkintas. Jis kreipėsi į tris maldautojus: 

— Ko, jūsų nuomone, verta jūsų gyvybė? Po penkiasdešimt tūks- 
tančių? 

— Kaip pasakysi, Cezari, — sušnibždėjo jie. 

— Tada sumokėkite šią sumą vargšui Klaudijui, kai tik grįšite į 
Romą. Jis išgelbėjo jums gyvybę savo mikliu liežuviu. 

Kaligula leido jiems atsikelti ir liepė pasirašyti, kad pasižada 
per tris mėnesius sumokėti man šimtą penkiasdešimt tūkstančių. 
Aš pasakiau Kaligulai: 

— Maloningiausias Cezari, tau jų labiau reikia nei man. Ar priim- 
tumei iš manęs šimtą tūkstančių auksinių, kai jie man sumokės, 
kaip padėką už mano paties išsigelbėjimą? Jei sutiksi priimti tą do- 
vaną, man dar liks penkiasdešimt tūkstančių, iš kurių galėsiu sumo- 
kėti visą savo įšventinimo mokestį. Ta skola mane labai trikdo. 

Jis pasakė: 

— Ką tik nori padarysiu, kad užtikrinčiau tavo dvasios ramy- 
bę! — ir pavadino mane savo Aukso Skatiku. 

* Plg. „Iliada“ I, 586—589 (vertė A. Dambrauskas). 

Tad Homeras mane išgelbėjo. Bet po kelių dienų Kaligula per- 
spėjo mane, kad daugiau nebecituočiau Homero. 

— Jis yra labiausiai pervertintas autorius. Susirinksiu jo poemas 
ir liepsiu sudeginti. Kodėl man praktiškai neįvykdžius filosofinės 
Platono rekomendacijos? Ar skaitei „Valstybę“? Puikus dialogas. 
Platonas į savo idealią valstybę nejįsileidžia jokių poetų. Jis sako, 
kad visi jie melagiai, taip ir yra. 

Aš paklausiau: 

— Ar tavo šventa didenybė ketina sudeginti ir kitus poetus, be 
Homero? 

— Taip, ketinu. Visus pernelyg vertinamus. Pavyzdžiui, Vergili- 
jų. Jis nuobodus vaikinas. Bando būti Homeru, bet netesi. 

— O istorikus? 

— Taip, Livijų. Dar nuobodesnis. Bando būti Vergilijumi, bet 


netesi. 


Trisdešimt antras skyrius 


Kaligula pareikalavo naujausio oficialaus nuosavybės aprašo ir jį 
išstudijavęs pakvietė visus turtingiausius Galijos žmones į Lugdu- 
ną: rūmų turtą atgabenus iš Romos, norėjo būti tikras, kad gaus 
už jį gerą kainą. Prieš pat varžytines jis pasakė kalbą: esą nepake- 
liami įsipareigojimai jį visai nuskurdinę, bet jis tikįs, kad dėl im- 
perijos gerovės jo mieli draugai ir dėkingi sąjungininkai iš provin- 
cijos nepasinaudosią jo piniginiais sunkumais. Jis maldavo jų ne- 
siūlyti mažiau, nei šios šeimos relikvijos, kurias, dideliam savo 
sielvartui, jis turįs parduoti, iš tikrųjų vertos. 

Nebuvo tokios varžytojų gudrybės, kurios jis nebūtų išmokęs, 
be to, išrado dar naujų būdų kelti kainą, kitokių nei turgaus pre- 
keivių, iš kurių skolinosi žodžius. Pavyzdžiui, jis pardavė tą patį 
daiktą kelis kartus skirtingiems pirkėjams, kaskart skirtingai nu- 
pasakojęs jo kokybę, naudą ir istorinę vertę. „Tikrąja verte“ jis 
vadino „sentimentaliąją vertę“, kuri, jo nuomone, šimtus kartų 
didesnė. Pavyzdžiui, jis sakydavo: „Tai mėgstamiausias mano pro- 
senelio Marko Antonijaus krėslas“, „Dieviškasis Augustas gėrė iš 
šios taurės per savo vestuvių puotą“, „Šiuos apdarus vilkėjo mano 
sesuo deivė Pantėja per puotą, kurią surengė karalius Erodas Ag- 
ripa, grįžęs iš kalėjimo“, — ir taip toliau. Be to, jis sudarinėdavo 
vadinamuosius „aklus sandėrius“ — siūlė pirkti nedidelius daikte- 
lius, suvyniotus į audeklą. Kai sugundydavo kokį žmogų nusipirk- 
ti seną sandalą ar sūrio gabalą už du tūkstančius auksinių, būdavo 
nepaprastai savimi patenkintas. 

Varžytuvės visuomet prasidėdavo nuo minimalios kainos: jis 


linktelėdavo kokiam turtingam galui ir pasakydavo: 

— Man atrodo, tu sakei keturiasdešimt tūkstančių už tą ale- 
bastro dėžutę? Ačiū. Bet pažiūrėkim, ar negausim geresnės kai- 
nos. Kas duos keturiasdešimt penkis tūkstančius? 

Nesunku įsivaizduoti, kad iš baimės kainos kilo sparčiai. Iš ga- 
lų Kaligula nuplėšė viską, ką šie turėjo, ir pažymėjo apiplėšimą 
puikia dešimties dienų švente. 

Paskui vyko toliau į Reino provincijas. Jis prisiekė ketinąs pra- 
dėti karą su germanais, kuris pasibaigtų visišku jų išnaikinimu. 
Šitaip dievobaimingai baigsiąs senelio ir tėvo pradėtus darbus. Jis 
pasiuntė porą pulkų kitapus upės pasižiūrėti, kur artimiausias prie- 
šas. Jie grįžo su kokiu tūkstančiu belaisvių. Kaligula juos apžiūrėjo 
ir, tris šimtus puikių jaunuolių išsirinkęs į savo asmens sargybą, 
likusius išrikiavo palei statų skardį. Abiejuose eilės galuose stovė- 
jo po pliką vyrą. Kaligula davė įsakymą Kasijui: 

— Nužudyk juos nuo vieno plikio iki kito — atkeršysime už Varo 
mirtį. 

Žinia apie šias skerdynes pasiekė germanus, jie pasitraukė į savo 
miškų tankumynus. Kaligula, persikėlęs per upę su visa kariuome- 
ne, rado kraštą ištuštėjusį. Pirmą žygio dieną, vien dėl pramogos, 
jis pasiuntė kelis germanus sargybinius į netolimą mišką, o per va- 
karienę jam buvo pranešta, kad priešas čia pat. Savo „žvalgų“ ir 
apsaugos raitininkų junginio priešakyje jis puolė į ataką. Grįžo su 
belaisviais, apkarstytais grandinėmis, ir paskelbė laimėjęs triuški- 
namą pergalę prieš nesuskaičiuojamas kariaunas. Savo bendražy- 
giams jis suteikė naują karinį apdovanojimą „žvalgų vainiką“ — auk- 
sinį vainikėlį su saule, mėnuliu ir žvaigždėmis iš brangiųjų akmenų. 

Trečią dieną kelias ėjo siauru skynimu. Kariuomenė turėjo ju- 
dėti vorele, o ne kovine rikiuote. Kasijus pasakė Kaligulai: 

— Labai panašioje vietoje Varas buvo užpultas iš pasalos. Kol 
gyvas būsiu, nepamiršiu tos dienos. Aš žygiavau savo kuopos prie- 
šakyje ir tik priėjau kelio linkį, panašų į šitą, kai staiga pasigirdo 
šiurpus kovos šūksnis, kaip galėtų pasigirsti iš antai to eglynėlio, 
ir su zvimbimu į mus pasileido trys ar keturi šimtai iečių. 

— Mano kumelę, greitai! — persigandęs šūktelėjo Kaligula. — 
Traukitės iš kelio! 

Jis nušoko nuo neštuvų, sėdo ant Penelopės (Incitatas buvo 
likęs Romoje laimėti lenktynių) ir nušuoliavo atgal. Per keturias 
valandas pasiekė tiltą, bet tas buvo taip užkimštas gurguolės veži- 
mų, o Kaligula taip skubėjo jį pereiti, kad nušoko nuo žirgo ir 
liepė kareiviams kelti jį, sėdintį ant suolelio, nuo vieno vežimo į 
kitą tol, kol saugiai pasiekė kitą krantą. Jis iš karto atšaukė ka- 
riuomenę, paskelbdamas, kad priešas esąs pernelyg bailus kautis 
mūšyje ir todėl jis ieškosiąs pergalių kitur. Kai visos pajėgos vėl 
susitiko Kolonijoje, jis išžygiavo Pareine žemyn, paskui pasuko į 
Gezoriaką, artimiausią Britanijai uostą. Atsitiko, kad Britanijos 
karaliaus Kunobelino įpėdinis susipyko su tėvu. Išgirdęs, kad ar- 
tinasi Kaligula, jis su keliais bendraminčiais pabėgo per sąsiaurį ir 
atsidavė romėnų globai. Kaligula, jau pranešęs senatui apie visiš- 
ką Germanijos pavergimą, dabar parašė, kad karalius Kunobeli- 
nas atsiuntė savo sūnų pripažindamas Romos valdžią visame Bri- 
tanijos salyne iki pat Orkadų salų. 

Visą tą žygį aš buvau su Kaligula, ir man nebuvo lengva palaiky- 
ti jam nuotaiką. Jis skundėsi nemiga ir sakė, kad jo priešas Nep- 
tūnas vis kankina jį jūros ūžimu ausyse, ateina naktį ir gąsdina 
trišakiu. Aš paklausiau: 

— Neptūnas? Tavimi dėtas, aš nesileisčiau, kad mane gąsdintų 
toks įžūlėlis. Kodėl tau nenubaudus jo, kaip nubaudei germanus? 
Prisimenu, kad sykį jau grasinai jam, o jei jis ir toliau to nepaiso, 
neverta jo gailėtis. 

Jis pasižiūrėjo į mane nejaukiai, primerktomis akimis. 

— Kaip manai, ar aš beprotis? — paklausė po kurio laiko. 

Aš nervingai nusijuokiau: 

— Beprotis, Cezari? Klausi, ar aš nemanau, kad tu beprotis? Tu, 
kuris visam apgyventam pasauliui nustatei sveiko proto matą! 

— Žinai, Klaudijau, tai labai sunkus dalykas, — prisipažino jis, — 
būti dievu žmogaus kailyje. Dažnai pagalvodavau, kad kraustausi 
iš proto. Girdėjau, labai padeda gydymas čėrais Antikyroje. Ką tu 
manai? 


Aš pasakiau: 

— Vienas didžiųjų graikų filosofų, tik dabar neatsimenu kuris, 
gydėsi čėrais vien kad dar labiau nuskaidrintų savo skaidrų protą. 
Bet jei klausi mano patarimo, tai sakau: nesigydyk! Tavo smege- 
nys skaidrios kaip kalnų šaltinio vanduo. 

— Taip, — tarė jis, — bet norėčiau miegoti daugiau nei tris valan- 
das per naktį. 

— Tos trys valandos — tai dėl tavo žmogiškojo kūno, — pasa- 
kiau. — Jo neturintys dievai visai nemiega. 

Jis nurimo, o kitą dieną išrikiavo kariuomenę tarsi prieš mūšį 
ant jūros kranto: lankininkus ir svaidyklininkus priešakyje, už jų 
samdinius germanus, ginkluotus ietimis, tada pagrindines romė- 
nų pajėgas, o užnugaryje galus. Raitija buvo išrikiuota sparnuose, 
o apgulos mašinos, balistos bei katapultos, išdėstytos ant kopų. 
Niekas nežinojo, kas, po galais, čia bus. Jis įjojo į jūrą Penelopei 
ligi kelių ir sušuko: 

— Neptūnai, senas prieše, ginkis! Aš šaukiu tave į žūtbūtinę 
kovą. Tu, išdavike, sudaužei mano tėvo laivyną, ar ne? Pamėgink 
nugalėti mane, jei išdrįsi. 

Atsirito maža bangelė. Jis kirto per ją kalaviju ir niekinamai 
nusijuokė. Paskui šaltakraujiškai pasitraukė ir įsakė trimituoti „į 
kovą!“ Lankininkai iššovė, svaidyklininkai metė akmenis, ietinin- 
kai paleido ietis, pėstininkai įsibrido į jūrą iki pažastų ir ėmė ka- 
poti bangeles, raiteliai puolė iš abiejų šonų ir kiek paplaukė švais- 
tydamiesi ginklais, balistos svaidė akmenis, o katapultos didžiules 
ietis ir sijas geležiniais antgaliais. Kaligula išplaukė į jūrą karo lai- 
vu, nuleido inkarą ten, kur jo nebegalėjo pasiekti svaidomi įna- 
giai, ir rėkavo absurdiškus iššūkius Neptūnui, spjaudydamas per 
laivo šoną. Neptūnas nemėgino kaip nors gintis ar atsakyti, tiktai 
vienam vyrui gnybtelėjo omaras, o kitą nudilgino medūza. 

Galop Kaligula įsakė trimituoti sambūrį, liepė vyrams nušluos- 
tyti kraują nuo kalavijų ir surinkti grobį. Grobis buvo paplūdimio 
kriauklelės. Kiekvienas turėjo pririnkti pilną šalmą kriauklelių ir 
supilti į bendrą krūvą. Jos buvo surūšiuotos ir sudėliotos į dėžes, 
o vėliau turėjo būti išsiųstos į Romą kaip šios negirdėtos pergalės 


įrodymas. Kariai labai smaginosi, o kai jis apdovanojo kiekvieną 

keturiais auksiniais, pasveikino jį nepaprastai džiaugsmingai. Per- 
galei atminti jis pastatydino labai aukštą švyturį, pagal garsiojo 
Aleksandrijos švyturio pavyzdį, ir vėliau jis tapo tikra palaima jū- 
reiviams tuose pavojinguose vandenyse. 

Paskui jis vėl nužygiavo aukštyn palei Reiną. Kai pasiekėme Kas- 
tra Bonensiją, Kaligula pasivedėjo mane į šalį ir sušnibždėjo nie- 
ko gera nežadančiu balsu: 

— Pulkai nebuvo nubausti už tai, kad įžeidė mane sukėlę maištą 
prieš mano tėvą, kai manęs nebuvo stovykloje. Pameni, turėjau 
grįžti ir grąžinti tvarką. 

— Puikiai prisimenu, — pasakiau. — Bet tai buvo senokai, ar ne? 
Po dvidešimt šešerių metų nedaug beliko vyrų, kurie tebetarnau- 
ja. Tu ir Kasijus Cherėja esate bene vieninteliai gyvi tos baisios 
dienos liudytojai. 

— Tada gal aš nukirsdinsiu tik kas dešimtą, — pasakė jis. 

Pirmojo ir Dvidešimtojo legionų vyrams buvo įsakyta susirink- 
ti į sueigą ir leista tokią karštą dieną ateiti neginkluotiems. Ap- 
saugos raiteliams taip pat įsakyta ateiti, ir ne tik su kalavijais, bet 
ir su ietimis. Aš pamačiau vieną puskarininkį, tokį seną ir ran- 
duotą, kad atrodė kovęsis dar prie Filipų. Paklausiau: 

— Ar žinai, kas aš esu? 

— Ne, pone. Nepasakyčiau. Atrodo, esi konsularas, pone. 

— Aš esu Germaniko brolis. 

— Tikrai, pone? Nežinojau, kad jis turėjo brolį, pone. 

— Ne, aš ne kareivis ar koks svarbus asmuo. Bet turiu jums, 
bičiuliai, svarbią žinią. Nepalikite savo ginklų per toli, kai šią popietę 
eisite į sueigą! 

— Kodėl, pone, jei galėčiau paklausti? 

— Todėl, kad jums gali jų prireikti. Galbūt germanai puls. Gal 
kas nors kitas. 

Jis pažvelgė į mane įdėmiai ir pamatė, kad kalbu rimtai. 

— Didžiai tau dėkingas, pone, paskleisiu žinią. 

Pėstininkai spietėsi priešais tribunolo pakylą, o Kaligula kalbė- 
jo piktai susiraukęs, trypdamas kojomis ir skeryčiodamas ranko- 


mis. Iš pradžių priminė jiems vieną ankstyvo rudens naktį, prieš 

daugelį metų, kai po bežvaigždžiu užžavėtu dangumi... Šitoj vie- 
toj kai kurie vyrai per tarpą tarp dviejų raitijos kuopų ėmė spraustis 
lauk. Jie ėjo pasiimti savo kalavijų. Kiti įžūliai išsitraukė savo gin- 
klus iš po apsiaustų. Kaligula tikriausiai pastebėjo, kas darosi, nes 
staiga vidury sakinio pakeitė toną. Jis su pasitenkinimu ėmė ly- 
ginti tas blogas dienas, palaimingai užmirštas, ir dabartinę šlovės, 
turto ir pergalės viešpatystę. 

— Jūsų mažasis žaidimų draugas suaugo į vyrą, — sakė jis, — ir 
tapo galingiausiu imperatoriumi, kokį kada nors pasauliui teko 
pažinti. Joks priešas, kad ir koks nuožmus, nedrįsta mesti iššūkio 
nenugalimoms jo pajėgoms. 

Mano senasis puskarininkis išbėgo į priekį. 

— Viskas pražuvo, Cezari! — sušuko jis. — Priešas persikėlė per 
upę prie Kolonijos — trys šimtai tūkstančių. Jie eina siaubti Lug- 
duno, o paskui persikels per Alpes ir nusiaubs Romą! 

Niekas nepatikėjo šia nesąmone, išskyrus Kaligulą. Jis pagelto 
iš baimės, šoko nuo pakylos, čiupo vadeles, įsiropštė į balną ir 
žaibo greitumu dingo iš stovyklos. Paskui jį nušuoliavo tarnas, 
Kaligula šūktelėjo jam: 

— Ačiū dievui, dar turiu Egiptą. Ten būsiu bent jau saugus. Ger- 
manai ne jūreiviai. 

Kaip visi kvatojosi! Bet vienas pulko vadas išjojo paskui jį ant 
gero žirgo ir neilgai trukus pasivijo. Jis patikino Kaligulą, kad ži- 
nia perdėta — per upę persikėlė tik nedidelis būrys, jis buvo at- 
muštas ir pasitraukė. Šiame krante dabar nėra jokio priešo. Kali- 
gula sustojo artimiausiame miestelyje ir parašė senatui pranešda- 
mas, kad visi karai sėkmingai pabaigti ir jis nedelsdamas grįžta su 
laurais vainikuota savo kariuomene. Jis rūsčiai kaltino tuos, kurie 
iš bailumo pasiliko namuose, kad, iš visko sprendžiant, gyvenę 
Mieste kaip papratę — teatrai, pirtys, puotos, — kol jis kentėjęs 
didžiausius žygio sunkumus. Jis valgęs, gėręs ir miegojęs ne geriau 
negu paprastas karys. 

Senatoriai suko galvą, kaip Kaligulą suminkštinti, nes jis buvo 
griežtai įsakęs savo pačių iniciatyva neskirti jam jokių garbės žen- 


klų. Vis dėlto jie surengė pasiuntinystę pasveikinti jo su puikio- 

mis pergalėmis ir maldauti skubiai grįžti į Romą, nes ten jo labai 
trūkstą. Jis baisiausiai supyko, kad nebuvo surengtas triumfas, net 
nepaisant jo įsakymo, ir kad kreiptasi į jį ne kaip į Jupiterį, bet tik 
kaip į imperatorių Gajų Cezarį. Jis subarbeno ranka į kalavijo buožę 
ir sušuko: 

— Skubėti grįžti? Taigi atskubėsiu, bet tik su šituo rankoje. 

Jis ruošėsi trigubam triumfui: prieš Germaniją, prieš Britaniją 
ir prieš Neptūną. Iš britanų belaisvių jis turėjo Kunobelino sūnų 
su sekėjais, prie kurių pridėjo kelių prekybos laivų, kuriuos sulai- 
kė Gezoriake, įgulas. Germanų belaisvių jis turėjo tris šimtus, o 
prie jų dar priskyrė visus aukštaūgius vyrus, kokių tik galėjo rasti 
Galijoje, su geltonais perukais ir germanų drabužiais, kalbančius 
tarpusavyje kraipyta šnekta, kuri neva buvo germanų kalba. Bet, 
kaip sakiau, senatas bijojo formaliai skirti jam triumfą, tad jis tu- 
rėjo tenkintis neformaliu. Jis įjojo į Miestą panašiai, kaip kad jojo 
per tiltą prie Bajų, ir tik dėl Cezonijos, kuri buvo nuovoki mote- 
ris, įsikišimo neįsakė išžudyti viso senato. Liaudžiai už dosnumą, 
parodytą jam ankstesniais laikais, atsilygino aukso ir sidabro liūti- 
mi nuo rūmų stogo. Bet į šias dosnias dovanas jis primaišė iki 
raudonumo įkaitintų geležies skritulių, kad primintų nepamiršęs 
jų elgesio amfiteatre. Kareiviams buvo pranešta, kad jie gali drumsti 
ramybę kiek tik nori ir gerti kiek nori valstybės sąskaita. Šie pasi- 
naudojo proga ir nusiaubė ištisas prekybines gatves bei sudegino 
prostitučių kvartalą. Netvarka viešpatavo dešimt dienų. 

Tai buvo rugsėjį. Kol Kaligula buvo išvykęs, darbininkai plu- 
šėjo prie naujos šventyklos ant Palatino kalvos kitoje Kastoro ir 
Polukso šventyklos pusėje, žvelgiant iš naujųjų rūmų. Ji buvo 
pratęsta iki pat forumo. Iš Kastoro ir Polukso šventyklos Kali- 
gula padarė naujos šventyklos prieangį, įrengęs praėjimą tarp 
dievų skulptūrų. 

— Dangiškieji dvyniai yra mano durininkai, — gyrėsi jis. 

Tada jis pasiuntė žinią Graikijos valdytojui — pasirūpinti, kad 
visos garsiausios dievų skulptūros būtų paimtos iš tenykščių šven- 
tyklų ir atsiųstos jam į Romą. Jis ketino nuimti jų galvas ir uždėti 


savo. Labiausiai jis troško Jupiterio Olimpiečio koloso. Jam par- 

gabenti į Romą įsakė pastatyti specialų laivą. Bet prieš nuleidžiant 
į vandenį į laivą trenkė žaibas. Bent jau taip buvo pranešta; aš 
manau, kad iš tiesų prietaringa įgula tyčia jį padegė. Šiaip ar taip, 
Kapitolijaus Jupiteris tada ėmęs gailėtis susipykęs su Kaligula (taip 
mums sakė Kaligula), maldavęs jį grįžti ir apsigyventi šalia. Kali- 
gula atsakė beveik baigęs naują šventyklą, bet kad jau Jupiteris 
taip nuolankiai atsiprašąs, jis padarysiąs nuolaidų — pastatysiąs 
tiltą per slėnį ir sujungsiąs tas dvi kalvas. Taip jis ir padarė: tiltas 
ėjo virš Augusto šventyklos stogo. 

Visuomenei Kaligula dabar buvo Jupiteris — ne tik Lacijaus Ju- 
piteris, bet ir Jupiteris Olimpietis, ir ne vien Jupiteris, bet kartu 
ir visi kiti dievai bei deivės, kuriems jis nurėžė galvas ir uždėjo 
savo. Kartais jis būdavo Apolonas, kartais Merkurijus ar Plutonas, 
kaskart vilkėdavo atitinkamus drabužius ir reikalaudavo atitinka- 
mų atnašų. Mačiau jį vaikštinėjantį kaip Venera ilgu plonyčio šil- 
ko apdaru, išdažytu veidu, raudonu peruku, kimšta krūtine ir aukš- 
takulniais bateliais. Jis persirengė Palaimos deive ir dalyvavo jos 
šventėje gruodį: tai buvo skandalas. Mėgstamas jo vaidmuo buvo 
Marsas. Bet dažniausiai jis būdavo Jupiteris: nešiojo alyvmedžio 
lapų vainiką, plonų aukso vielelių barzdą ir skaisčiai mėlyno šilko 
apsiaustą, o rankose turėdavo dantytą įnagį iš elektro — žaibą. Vieną 
dieną jis stovėjo kalbėtojų tribūnoje forume apsirengęs kaip Ju- 
piteris ir sakė kalbą. 

— Ketinu netrukus, — sakė jis, — pasistatydinti miestą Alpių 
viršūnėje sau gyventi. Mums, dievams, mielesnės kalnų viršūnės 
nei nesveiki upių slėniai. Nuo Alpių galėsiu plačiai apžvelgti savo 
imperijos erdvę — Galiją, Italiją, Reciją ir Germaniją. Jei kur nors 
pamatysiu kalantis išdavystę, taip griaustiniu sudundėsiu įspėda- 
mas! (Jis sugargaliavo.) Jei į perspėjimą nebus atsižvelgta, išdaviką 
nutrenksiu žaibu, štai taip! (Jis sviedė savo žaibą į minią. Šis atsi- 
trenkė į statulą ir atšoko nepadaręs žalos.) 

Minioje buvęs svetimšalis, batsiuvys iš Masilijos, atvykęs apžiū- 
rėti Romos, pratrūko kvatoti. Kaligula liepė jį suimti ir atvesti 
prie tribūnos. Tada pasilenkė ir susiraukęs paklausė: 


— Kaip manai, kas aš toks? 
P 

— Baisus apsimetėlis, — atsakė batsiuvys. 

Kaligula sutriko. 

— Apsimetėlis? — pakartojo. — Aš — aspimetėlis! 

— Taip, — pasakė galas. — Aš tik paprastas galų šiaučius ir Ro- 
moje esu pirmą kartą. Nieko čia nepažįstu. Jei kas nors pas mus 
elgtųsi taip kaip tu, jis būtų vadinamas sukčiumi. 

Kaligula irgi prajuko. 

— Tu vargšas pusproti, — pasakė jis. — Žinoma, kad būtų, Čia ir 
yra visas skirtumas. 

Visa minia juokėsi kaip išprotėjusi, bet nebuvo aišku, iš Kali- 
gulos ar iš šiaučiaus. Netrukus jis liepė pagaminti perkūnijos ma- 
šiną. Uždegus dagtį, ji griaudėdavo, žaibuodavo ir svaidydavo ak- 
menis Kaligulos nurodyta kryptimi. Bet iš patikimų šaltinių ži- 
nau, kad kai naktį pratrūkdavo tikras griaustinis, jis lįsdavo po 
lova. Girdėjau tokią istoriją. Vieną dieną kilo audra, o jis kaip tik 
vaikščiojo apsirengęs Venera. Taigi prapliupo raudoti: 

— Tėve, tėve, pasigailėk savo gražios dukrelės! 

Pinigai, kurių jis prasimanė Galijoje, buvo greitai išleisti, ir jis 
išrado naujų būdų įplaukoms padidinti. Mėgstamiausias naujas 
būdas buvo teisiškai išnagrinėti testamentus žmonių, kurie nu- 
mirdavo nieko jam nepalikę: tada jis pateikdavo įrodymų, kokios 
naudos testatoriai buvo iš jo gavę, ir pareikšdavo, kad sudarydami 
testamentą jie arba užmiršo dėkingumą, arba buvo nepilno pro- 
to; jis pats linkęs manyti, kad buvo nepilno proto. Šitaip Kaligula 
atšaukdavo testamentus ir paskirdavo save pagrindiniu paveldė- 
toju. Anksti rytą jis ateidavo į teismą ir lentoje užrašydavo sumą, 
kurią tikisi tą dieną gauti, paprastai du šimtus tūkstančių auksi- 
nių. Kai ją gaudavo, teismą uždarydavo. Vieną rytą jis paskelbė 
naują įsaką dėl įvairių krautuvių darbo valandų. Liepė surašyti jį 
labai mažomis raidelėmis ant mažytės lentelės ir pakabinti aukš- 
tai ant stulpo forume. Niekas per daug nesivargino jį skaityda- 
mas, nes nesuvokė jo svarbos. Po pietų pareigūnai užsirašė vardus 
kelių šimtų prekybininkų, kurie netyčia pažeidė įsaką. Kai jie bu- 
vo atvesdinti į teismą, Kaligula leido tiems, kurie išgalėjo, prašyti 


nuosprendį sušvelninti, su sąlyga, kad skirs jį paveldėtoju kartu su 

savo vaikais. Tik nedaugelis galėjo su tuo sutikti. Jau pasidarė įpras- 
ta, kad pasiturintys žmonės praneštų imperijos iždininkui, jog Ka- 
ligula jų testamentuose įrašytas kaip pagrindinis paveldėtojas. Bet 
keliais atvejais tai pasirodė buvę neišmintinga. Mat Kaligula pasi- 
naudodavo iš mano senelės Livijos paveldėta vaistų dėžele. Kartą 
kai kuriems neseniai testamentus sudariusiems žmonėms jis pa- 
siuntė dovanų meduje mirkytų vaisių. Visi jie iš karto mirė. Be to, 
jis pašaukė į Romą mano pusbrolį, Mauretanijos karalių, ir liepė 
jį nužudyti, paprasčiausiai pasakęs: 

— Man reikia tavo turto, Ptolemėjau. 

Kol jis buvo išvykęs į Galiją, Romoje palyginti nedaug žmonių 
buvo įkalinta, kalėjimai stovėjo beveik tušti; taigi arenoje trūko 
pasmerktųjų sudraskyti laukiniams žvėrims. Jis kompensavo sty- 
gių žmonėmis iš publikos; iš pradžių nupjaudavo jiems liežuvius, 
kad negalėtų šauktis draugų pagalbos. Kaligula darėsi vis užgai- 
desnis. Vieną dieną reikėjo jam, kaip Apolonui, paaukoti jauną 
buliuką. Įprastinė aukojimo procedūra buvo tokia: jaunesnysis 
šventikas apkvaitina bulių akmeniniu kirviu, o tada žynys per- 
pjauna gerklę. Kaligula atėjo apsirengęs šventiku ir paklausė kaip 
įprasta: 

— Ar galiu? 

Kai žynys atsakė: „Padaryk tai“, jis smogė kirviu žyniui į galvą. 

Aš vis tebegyvenau neturte su Briseide ir Kalpurnija. Nors ir 
nebeturėjau skolų, pinigų nebuvo, išskyrus nedideles įplaukas iš 
ūkio. Aš pasirūpinau, kad Kaligula žinotų, koks esu neturtingas, o 
jis maloningai leido man likti senatorių luome, nors ir nebeatiti- 
kau turto cenzo. Bet jaučiau, kad mano padėtis kasdien darosi vis 
nesaugesnė. Vieną spalio pradžios vidurnaktį mane pažadino gar- 
sus beldimas į lauko duris. Aš iškišau galvą pro langą. 

— Kas čia? — paklausiau. 

— Tavęs tuoj pat laukiama rūmuose. 

Aš pasakiau: 

— Ar tai tu, Kasijau Cherėja? Nežinai, ar mane ketina nužudyti? 


— Man įsakyta nedelsiant tave pas jį nuvesti. 

Kalpurnija verkė, ir Briseidė verkė, abi atsisveikindamos labai 
švelniai mane pabučiavo. Kol jos padėjo man apsirengti, aš skubiai 
susakiau, kaip pasielgti su likusia mano nuosavybe, ką daryti su ma- 
žąja Antonija, apie savo laidotuves ir taip toliau. Mums visiems tai 
buvo be galo jaudinanti scena, bet aš nedrįsau jos ištęsti. Netrukus 
jau kepėstavau su Kasijumi rūmų link. Jis šiurkščiai pasakė: 

— Dar dviem konsularams įsakyta atvykti kartu su tavimi. 

Kasijus pasakė jų vardus, ir aš ėmiau dar labiau nerimauti. Jie 
buvo turtingi, kaip tik tokie, kokius Kaligula galėtų apkaltinti są- 
mokslu. Bet aš? Aš atvykau pirmas. Kiti du atskubėjo išsyk po 
manęs, uždusę ir išsigandę. Mus nuvedė į Teisingumo salę ir pa- 
sodino ant kėdžių palei tribunolą. Už mūsų stovėję germanai sar- 
gybiniai burbuliavo sava kalba. Patalpa būtų skendėjusi visiškoje 
tamsoje, jei ne dvi mažos aliejaus lempelės ant tribunolo. Paste- 
bėjome, kad langai uždangstyti juodomis užuolaidomis su išsiuvi- 
nėtomis sidabro žvaigždėmis. Mes, likimo draugai, tyliai paspau- 
dėme vienas kitam rankas atsisveikindami. Tai buvo žmonės, iš 
kurių vienu ar kitu metu buvau susilaukęs visokių įžeidinėjimų, 
bet mirties šešėlyje tokius niekus pamiršti. Laukdami, kol kas nors 
įvyks, mes ten išsėdėjome beveik iki pat išauštant. 

Staiga išgirdome cimbolų tarškėjimą ir linksmą vamzdžių bei 
stygų gaudimą. Pro duris iš tribunolo pusės įėjo vergai, kiekvienas 
nešinas dviem lempomis, kurias padėjo ant stalų galuose; tada 
galingas eunucho balsas užtraukė gerai žinomą dainą „Kai ilgos 
nemigo naktys“. Vergai išėjo. Pasigirdo šiurenimas, ir šokdama 
įėjo aukšta nerangi figūra rožiniu moterišku apdaru su dirbtinių 
rožių vainiku ant galvos. Tai buvo Kaligula. 


0) rožiapirštė tuoj Aušra 


Žvaigždėtą naktį nuvilios. .. 


Jis atitraukė užuolaidas, ir pasirodė pirmieji aušros blyksniai. 
Kai eunuchas pasiekė tą vietą, kur rožiapirštė deivė vieną po kito 


užpučia žiburius, šį motyvą atkartojo ir šokis. Puf. Puf. Put. 

Ten, kur meilužiai paslapčiom 


Suspurda meilės tinkluose. .. 


Iš lovos, kurios mes nepastebėjome, kadangi stovėjo nišoje, 
deivė Aušrinė ištraukė mergaitę ir vyrą, abu visai nuogus, ir be 
žodžių parodė, kad jiems laikas išsiskirti. Mergaitė buvo labai 
graži. Vyras buvo tas pats dainavęs eunuchas. Jie nuėjo į priešin- 
gas puses tarsi didžiai nusiminę. Tada nuskambėjo paskutinis 


posmas: 


Aušrine, deive tu skaisti, 
Ateinanti lengvu žingsniu, 


Palengvink rūpestį širdy. .. 


Aš susipratau pulti ant žemės. Mano bičiuliai laiku susizgribo 
pasekti mano pavyzdžiu. Kaligula nušoko nuo scenos, ir netrukus 
buvome pašaukti su juo pusryčiauti. Aš pasakiau: 

— O dieve iš dievų, niekad savo gyvenime nesu regėjęs šokio, 
kuris būtų suteikęs man tokią dvasios atgaivą kaip šis. Man trūks- 
ta žodžių nusakyti jo puikumui. 

Mano bičiuliai sutiko su manimi ir sakė apgailestaują, kad tokį 
neprilygstamą vaidinimą stebėjo tokia negausi publika. Jis paten- 
kintas atsakė, kad tai esanti tik repeticija. Netrukus kurį vakarą jis 
šoksiąs amfiteatre visam Miestui. Aš nelabai įsivaizdavau, kaip jam 
pavyks atitraukti užuolaidas per šimtus uolekčių ištįsusiame am- 
fiteatre po atviru dangumi, bet nieko nesakiau. Mes labai skaniai 
papusryčiavome, vyresnis konsularas įsitaisė ant grindų ir pakai- 
tomis valgė strazdais kimštą pyragą ir bučiavo Kaligulai koją. Aš 
jau ėmiau galvoti, kaip apsidžiaugs mane išvydusios Kalpurnija ir 
Briseidė, kai Kaligula, itin gerai nusiteikęs, staiga pasakė: 

— Graži mergaitė, ar ne, Klaudijau, senas mergišiau? 

— Iš tiesų labai graži, mano dieve. 

— Ir vis dar mergaitė, kiek žinau. Ar nenorėtum jos vesti? Gali, 


jei nori. Man ji akimirką patiko, bet keista — man nebepatinka 

nesubrendusios moterys... Net ir subrendusios moterys, išsky- 
rus Čezoniją. Ar atpažinai mergaitę? 

— Ne, viešpatie, tiesą sakant, žiūrėjau tik į tave. 

— Tai tavo pusseserė Mesalina, Barbato dukra. Senas pataikū- 
nas nė žodeliu nepaprieštaravo, kai paprašiau ją atsiųsti. Kokie jie 
vis dėlto bailiai, Klaudijau! 

— Taip, viešpatie dieve. 

— Gerai, tada judu sutuoksiu rytoj. Dabar, manau, metas gulti. 

— Didžiai dėkoju, viešpatie, ir reiškiu pagarbą. 

Jis ištiesė man pabučiuoti kitą koją. Rytojaus dieną ištesėjo pa- 
žadą ir mus sutuokė. Dešimtąją Mesalinos kraičio dalį jis priėmė 
kaip mokestį, bet šiaip elgėsi gana gražiai. Kalpurnija džiaugėsi 
vėl mane matydama ir apsimetė, kad jai nerūpi mano vedybos. Ji 
pasakė dalykiškai: 

— Puiku, mielasis, aš grįšiu į ūkį ir vėl jį prižiūrėsiu. Su tokia 
gražia žmona tu manęs nepasiilgsi. Dabar, kai gavai pinigų, vėl 
turėsi gyventi rūmuose. 

Aš sakiau jai, kad vedybos buvo man primestos ir kad tikrai 
labai jos ilgėsiuos. Bet ji tik atsiduso: Mesalina buvo dvigubai gra- 
žesnė, trigubai protingesnė, be to, kilminga ir turtinga. Aš jau 
esąs ją įsimylėjęs, — pasakė. 

Aš pasijutau nepatogiai. Kalpurnija buvo vienintelis tikras mano 
draugas per visus tuos ketverius vargo metus. Ko tik ji dėl manęs 
nepadarė! Ir vis dėlto ji buvo teisi: aš mylėjau Mesaliną ir ji turėjo 
tapti mano žmona. Šalia Mesalinos Kalpurnijai nebus vietos. 

Ji ašarojo išvykdama. Ir aš taip pat. Aš jos nemylėjau, bet ji 
buvo tikriausias mano draugas, ir žinojau, kad jei tik kada pri- 
reiks, ji atskubės man padėti. Nereikia nė sakyti, kad gavęs kraitį 


jos nepamiršau. 


Trisdešimt trečias skyrius 


Mišias buvo nepaprastai graži mergaitė, liekna ir žvitri, juo- 
domis kaip gagatas akimis ir kupeta juodų garbanų. Ji beveik ne- 
kalbėdavo, o paslaptinga jos šypsena mane kone varė iš proto. Ji 
taip džiaugėsi ištrūkusi iš Kaligulos ir taip greitai suvokė, kokių 
pranašumų jai teikia santuoka su manimi, kad elgėsi taip, jog aš 
buvau visai tikras esąs toks pat mylimas, kaip myliu ją. Tai buvo, 
galima sakyti, pirmas kartas nuo paauglystės, kai aš įsimylėjau; o 
kai nelabai protingas, nelabai patrauklus penkiasdešimtmetis vy- 
ras įsimyli labai patrauklią ir labai protingą penkiolikmetę mer- 
gaitę, paprastai jam būna riesta. Mus sutuokė spalį. Gruodį ji jau 
laukėsi mano kūdikio. Atrodė, kad ji labai myli mano mažąją An- 
toniją, kuriai tuomet buvo dešimt, ir man labai palengvėjo, kad 
vaikas dabar turi ką vadinti mama. Mesalina buvo tiek nedaug 
vyresnė, kad galėjo tapti jos drauge, paaiškinti, kaip elgtis draugi- 
joje, ir išauklėti ją taip, kaip Kalpurnija nebūtų galėjusi. 

Mes su Mesalina vėl buvome pakviesti gyventi rūmuose. Įsi- 
kėlėme itin nepatogiu laiku. Vienas pirklys, vardu Basas, įniko 
kamantinėti rūmų sargybos vadą apie kasdienius Kaligulos įpro- 
čius. Ar tiesa, kad dėl nemigos jis vaikštinėja naktimis po kie- 
mus? Kokiu metu jis tai daro? Į kuriuos kiemus paprastai eina? 
Kokia apsauga jį lvdi? Vadas pranešė apie tai Kasijui, o Kasijus 
Kaligulai. Basas buvo suimtas, atlikta kryžminė apklausa. Jis buvo 
priverstas prisipažinti ketinęs nužudyti Kaligulą, bet net kanki- 
namas neigė turėjęs bendrininkų. Tada Kaligula pasiuntė žinią 
senam Baso tėvui, įsakydamas atvykti stebėti sūnaus teismo. Se- 


nukas, kuris nežinojo, kad Basas ketino nužudyti Kaligulą ir net 

kad jis suimtas, buvo sukrėstas, kai pamatė savo sūnų dejuojantį 
pasliką ant rūmų grindų sulaužytais kaulais. Bet jis susivaldė ir 
padėkojo Kaligulai, kad malonėjo pakviesti jį užmerkti akių sa- 
vo sūnui. Kaligula nusijuokė: 

— Nieko sau, užmerkti jam akis! Jam, žudikui, nebeliks akių, 
kurias galima būtų užmerkti! Aš jas akimoju iškabinsiu. Ir tavo 
taip pat. 

Baso tėvas pasakė: 

— Pasigailėk mūsų gyvybės. Mes tik įrankiai galingųjų rankose. 
Pasakysiu tau visus vardus. 

Tai padarė Kaligulai įspūdį, o kai senis suminėjo apsaugos va- 
dą, germanų vadą, iždininką Kalikstą, Cezoniją, Mnėsterą ir kele- 
tą kitų, jis nublyško iš išgąsčio. 

— Ir ką jie nori padaryti imperatoriumi vietoj manęs? — pa- 
klausė. 

— Tavo dėdę Klaudijų. 

— Ar jis irgi dalyvauja sąmoksle? 

— Ne, jie tik ketina juo prisidengti. 

Kaligula išskubėjo ir sušaukė į savo kambarį apsaugos vadą, ger- 
manų vadą, iždininką ir mane. Paklausė, bedęs pirštu į mane: 

— Ar šis padaras tinka būti imperatoriumi? 

Jie atsakė su nuostaba: 

— Ne, nebent tu taip lemtum, Jupiteri. 

Jis graudžiai jiems nusišypsojo ir sušuko: 

— Aš vienas, o jūs trys. Du iš jūsų ginkluoti, o aš neturiu kuo 
gintis. Jei neapkenčiate manęs ir norite nužudyti, iš karto taip ir 
padarykite, ir pastatykite tą vargšą idiotą vietoj manęs impera- 
toriumi. 

Mes visi kritome veidu ant grindų, abu kariai atidavė jam savo 
kalavijus sakydami: 

— Mes nekalti, niekada nemąstėme apie išdavystę, viešpatie. 
Jei netiki, nužudyk mus! 

Ir žinote, jis buvo mus bežudąs! Bet vos sudvejojo, aš pasakiau: 

— Visagali dieve, karininkas, kuris pašaukė mus čia, sakė man, 


kad kaltinimus šiems ištikimiems vyrams pateikė Baso tėvas. Aki- 


424 ROBERT GRAVES 


vaizdu, kad jie melagingi. Jei Basas tikrai būtų buvęs šių pareigūnų 
pasamdytas, ar jam būtų reikėję klausinėti sargybos vadą apie kiek- 
vieną tavo žingsnį? Ar nebūtų jis galėjęs visko sužinoti iš šitų štai 
vyrų? Ne, Baso tėvas mėgino gelbėti savo ir Baso gyvybę nevyku- 
siu melu. 

Atrodo, Kaligulą įtikino mano argumentai. Jis padavė man ranką 
pabučiuoti, liepė mums keltis ir grąžino kalavijus. Germanai su- 
kapojo į gabalus Basą ir jo tėvą. Bet Kaligula nebegalėjo atsikratyti 
sąmokslo baimės, kurią dabar dar kurstė nelaimę pranašaujantys 
ženklai. Iš pradžių žaibas trenkė į rūmų sarginę. Paskui Incitatas, 
vieną vakarą atvestas pietų, stojo piestu ir nusispyrė pasagą, o ši 
sudaužė alebastro taurę, priklausiusią Julijui Cezariui, ir vynas pa- 
sipylė ant grindų. Visų blogiausias ženklas pasirodė Olimpijoje. 
Kaligulos įsakymu darbininkai pradėjo ardyti Jupiterio statulą, kad 
būtų galima pervežti į Romą. Pirma reikėjo nuimti galvą — pagal 
ją turėjo būti iškalta Kaligulos galva ir uždėta ant skulptūros, kai 
ši vėl bus surinkta. Darbininkai prie šventyklos stogo pritvirtino 
skridinį, kaklą aprišo lynu ir jau ketino kelti, kai staiga per visą 
statinį nugriaudėjo skambus juokas. Žmonės persigandę išbėgio- 
jo. Į jų vietą narsuolių neatsirado. 

Dabar Cezonija patarė Kaligulai: kad jau savo nepajudinamu 
griežtumu jis priverčia visus sudrebėti vos išgirdus jo vardą, dabar 
tevaldo švelniai ir laimi žmonių meilę vietoj baimės. Mat Cezoni- 
ja suvokė, kokioje pavojingoje situacijoje jis atsidūrė, o jei kas 
nors nutiktų jam, ji irgi netektų gyvybės, nebent būtų žinoma, jog 
ji darė ką pajėgdama, kad atkalbėtų jį nuo žiaurumų. Kaligula 
dabar elgėsi visai neišmintingai. Jis iš eilės aplankė apsaugos vadą, 
iždininką ir germanų vadą ir kaskart, apsimetęs, kad šį žmogų 
pasirinko patikėtiniu, sakė: 

— Aš pasitikiu tavimi, bet kiti rengia sąmokslą prieš mane, to- 
dėl noriu, kad laikytumei juos mano mirtinais priešais. 

Jie sugretino, ką kuris buvo išgirdęs; todėl užmerkė akis, kai 
įvyko tikras sąmokslas. Kaligula sakė pritariąs Cezonijos minčiai 


ir padėkojo jai: jis būtinai pasinaudosiąs patarimu, kai susitaiky- 

siąs su savo priešais. Jis sušaukė senatą ir kreipėsi į mus tokiu 
stiliumi: 

— Jau greit, mano priešai, atleisiu jus nuo bausmės ir viešpatausiu 
meilėje bei taikoje tūkstantį metų. Tokia yra pranašystė. Bet prieš 
ateinant tam aukso amžiui šių rūmų grindimis riedės galvos ir 
kraujas trykš iki lubų. Tai bus kelios laukinio keršto akimirkos. 

Mums būtų labiau patikę, jei pirma eitų tūkstantis metų tai- 
kos, o paskui kelios laukinės akimirkos. 

Sąmokslą surengė Kasijus Cherėja. Jis buvo senos mados ka- 
reivis, pripratęs aklai vykdyti vadų įsakymus. Reikalai išties tu- 
rėjo visai pašlyti, kad tokio sukirpimo žmogus ryžtųsi nužudyti 
savo vyriausiąjį vadą, kuriam buvo prisiekęs ištikimybę pačiais 
iškilmingiausiais žodžiais. Kaligula elgėsi su Kasijumi labai blo- 
gai. Buvo aiškiai pažadėjęs skirti jį apsaugos kariuomenės vadu, 
bet lyg niekur nieko, net nepasiaiškinęs, atidavė tas pareigas 
trumpai tarnavusiam ir nepasižymėjusiam kare kuopos vadui — 
už ypatingą sugebėjimą gerti: sykį rūmuose jis pasisiūlė ištuš- 
tinti pusantro gorčiaus vyno ąsotį neatitraukdamas lūpų, ir iš- 
ties tai padarė — aš stebėjau, — o veltui girdomas nesibodėjo 
patraukti ir daugiau. Be to, Kaligula šį žmogų pakėlė senatoriu- 
mi. O Kasijui užkraudavo pačias nemaloniausias užduotis ir pa- 
reigas — rinkti neteisėtus mokesčius, konfiskuoti turtą už nepa- 
darytus nusikaltimus, bausti mirtimi nekaltus žmones. Nese- 
niai buvo liepęs kankinti gražią mergaitę, geros kilmės, vardu 
Kvintilija. Jos istorija tokia. Keli jauni vyrai norėjo ją vesti, o 
tas, kurį jai piršo globėjas — vienas iš „žvalgų“, — jai visai nepa- 
tiko. Ji maldavo leisti išsirinkti iš kitų; globėjas sutiko, buvo 
paskirta vestuvių diena. Atstumtasis „žvalgas“ nuėjo pas Kaligu- 
l4 ir apkaltino savo varžovą, kad tas piktžodžiaująs — apie savo 
didįjį valdovą sakęs „ta plika poniutė“; kaip liudytoją jis pami- 
nėjo Kvintiliją. Kvintilija ir jos sužadėtinis buvo atvesti pas Ka- 
ligulą. Abudu neigė kaltinimus. Abudu buvo kankinami. Kasi- 
jaus veide atsispindėjo pasibjaurėjimas, nes pagal įstatymą kan- 


kinami galėjo būti tik vergai. Taigi Kaligula įsakė jam vadovauti 

Kvintilijos kankinimui ir savo rankomis sukti sraigtus. Kvintilija 
nepratarė nė žodžio, net nešūktelėjo, o paskui pasakė Kasijui, 
kuris net pravirko sukrėstas: 

— Vargšas karininke, aš nejaučiu tau apmaudo. Kartais turbūt 
sunku paklusti įsakymams. 

Kasijus karčiai atsiduso: 

— O kad būčiau žuvęs tą dieną su Varu Teutoburgo girioje. 

Ją vėl nuvedė pas Kaligulą. Kasijus pranešė, kad ji neprisipaži- 
no ir neleido sau nė surikti. Cezonija pasakė Kaligulai: 

— Tai todėl, kad ji myli tą vyrą. Meilė viską nugali. Tu gali ją į 
gabalėlius sukapoti, ji niekada jo neišduos. 

Kaligula tarė: 

— Ar ir tu dėl manęs taip narsiai pakeltum kančią, Cezonija? 

— Pats žinai, kad taip, — atsakė ji. 

Tad Kvintilijos sužadėtinis nebuvo kankinamas, jis buvo tiesiog 
paleistas, o Kvintilijai duotas aštuonių tūkstančių auksinių kraitis 
iš to „žvalgo“, kuris už melagingą liudijimą buvo nubaustas mirti- 
mi, turto. Bet Kaligula sužinojo, kad Kasijus verkė per Kvintilijos 
kankinimą, ir šaipydamasis apšaukė jį suvaikėjusiu verksniu. Verks- 
nys nebuvo pati blogiausia pravardė. Kaligula ėmė su juo elgtis 
kaip su senu subobėjusiu katamitu ir nuolat laidė nešvankius juo- 
kelius girdint kitiems sargybos karininkams, kurie turėjo iš šir- 
dies kvatotis. Kasijus kasdien vidurdienį ateidavo pas Kaligulą su- 
žinoti slaptažodžio. Paprastai slaptažodis būdavo „Roma“ arba 
„Augustas“, „Jupiteris“ arba „pergalė“ ar kas nors panašaus; da- 
bar, kad paerzintų Kasijų, Kaligula sugalvodavo absurdiškų žo- 
džių, kaip antai „raišteliai“, „meilės burtai“, „plaukų žnyplės“ ar- 
ba „pabučiuok mane, kariūne“, — o Kasijus turėjo perduoti juos 
tarnybos draugams ir kęsti jų pašaipas. Jis nusprendė nužudyti 
Kaligulą. 

Kaligula elgėsi dar kvailiau nei kada nors anksčiau. Vieną dieną 
atėjo į mano kambarį ir be jokių įžangų pasakė: 

— Aš skirsiu tris imperatoriškuosius miestus, ir Roma nebus 


vienas iš jų. Pastatysiu vieną miestą Alpėse, o Romą atstatysiu 

Ancijuje, nes ten gimiau ir ši vieta nusipelno garbės, be to, yra 
prie jūros, ir dar turėsiu Aleksandriją, jei germanai užgrobtų ki- 
tus du. Aleksandrija yra labai kultūringa vieta. 

— Taip, mano dieve, — ištariau nusižeminęs. 

Čia jis staiga prisiminė, kad buvo pavadintas „plika poniute“ — 
jo plaukai viršugalvyje iš tiesų buvo labai išretėję, — ir užriko: 

— Kaip drįsti mano akivaizdoje vaikščioti su ta bjauria plaukų 
kupeta? Tai šventvagystė. 

Jis pasisuko į germaną sargybinį: 

— Rėžk jam kaklą! 

Ir vėl pamaniau, kad atėjo galas. Bet nepamečiau galvos ir griež- 
tai pasakiau sargybiniui, kuris jau bėgo link manęs su kalaviju: 

— Ką darai, idiote? Dievas pasakė „kaltūną“, ne „kaklą“! Bėk ir 
atnešk tuojau pat žirkles! 

Kaligula nustebo ir galbūt tikrai pagalvojo pasakęs „kaltūną“. 
Jis leido germanui atsinešti žirkles. Mano karčiai buvo plikai nu- 
raityti. Aš paprašiau leidimo nukirptus plaukus paaukoti jo die- 
viškajam asmeniui, ir jis maloningai sutiko. Dabar jis liepė nu- 
kirpti plaukus visiems, kas tik buvo rūmuose, išskyrus germanus. 
Kai atėjo Kasijaus eilė, Kaligula pasakė: 

— Oi kaip gaila! Tos garbanėlės, kurias taip myli kariūnas! 

Tą vakarą Kasijus susitiko Lesbijos vyrą. Jis buvo geriausias Ga- 
nimedo draugas, o iš to, ką Kaligula buvo pasakęs tą rytą, sprendė 
nebeilgai gyvensiąs. Jis pasakė: 

— Sveikas, Kasijau Cherėja, mano bičiuli. Koks šiandien slap- 
tažodis? 

Lesbijos vyras niekada anksčiau nesikreipė į Kasijų „mano bi- 
čiuli“, tad šis įdėmiai į jį pažiūrėjo. 

Lesbijos vyras — jo vardas buvo Markas Vinicijus — vėl prabilo: 

— Kasijau, mes daug ką turime bendra, ir kai vadinu tave bičiu- 
liu, visai nejuokauju. Koks slaptažodis? 

Kasijus atsakė: 

— Šįvakar slaptažodis — „garbanėlės“. Bet, mano bičiuli Markai 
Vinicijau, jei tikrai galiu vadinti tave draugu, ištark man slaptažo- 


dį „laisvė“, ir mano kalavijas bus tavo paslaugoms. 


41 m. po Kr. 

Vinicijus jį apkabino. 

— Mes ne vieninteliai pasiryžę kautis dėl laisvės. Tigras irgi su 
manimi. 

Tigras — tikrasis jo vardas buvo Kornelijus Sabinas — tai dar 
vienas apsaugos dalinio vadas, pakeisdavęs Kasijų, kai šio nebū- 
davo tarnyboje. 

Kitą dieną prasidėjo didžioji Palatino šventė. Šią šventę Augus- 
to garbei įsteigė Livija Tiberijaus vienvaldystės pradžioje, ji vyk- 
davo kasmet pietiniame senųjų rūmų kieme. Prasidėdavo atnaša- 
vimu Augustui bei kaukių eitynėms ir tęsdavosi tris dienas — vai- 
dinimai, šokiai, dainos, juokdarių pokštai ir panašiai. Buvo 
pastatytos medinės tribūnos, kuriose galėjo susėsti šešiasdešimt 
tūkstančių žmonių. Kai šventė baigdavosi, tribūnos būdavo išar- 
domos ir sudedamos sandėlyje iki kitų metų. Tais metais Kaligula 
tris dienas ištęsė iki aštuonių, vaidinimus pajvairindamas kovos 
vežimų lenktynėmis cirke ir jūros mūšiais tvenkinyje. Jis norėjo 
be paliovos linksmintis iki tos dienos, kai turėjo išplaukti į Alek- 
sandriją, — sausio dvidešimt penktosios. Mat jis vyko į Egiptą — 
pasižiūrėti įdomybių ir pasirinkti pinigų, pasitikėdamas savo ne- 
pajudinamu griežtumu ir panašiais dalykėliais, kokius pritaikė Ga- 
lijoje, be to, suplanuoti, kaip atstatyti Aleksandriją, ir galop, kaip 
jis gyrėsi, uždėti sfingei naują galvą. 

Šventė prasidėjo. Kaligula aukojo Augustui, bet kažkaip atsai- 
niai ir su panieka — kaip šeimininkas, kuris atsitikus nelaimei turi 
pagelbėti vergui. Baigęs pareiškė, kad jei kas iš dalyvaujančių pi- 
liečių turi kokį prašymą, kurį patenkinti jo galioje, jis maloningai 
jį patenkinsiąs. Pastaruoju metu Kaligula pyko ant tautos, kad per 
paskutinį laukinių žvėrių pasirodymą trūko entuziazmo, ir nu- 
baudė ją dešimčiai dienų uždarydamas miesto aruodus; bet gal 
dabar jau atleido, nes ką tik nuo rūmų stogo pažėrė dosnių dova- 
nų. Tad pasigirdo linksmi šūksniai: 

— Daugiau duonos, mažiau mokesčių, Cezari! Daugiau duo- 
nos, mažiau mokesčių! 

Kaligula labai supyko. Jis pasiuntė tarp suolų būrį germanų, 


buvo nukirsta šimtas galvų. Šis įvykis sutrikdė sąmokslininkus: 

tai buvo priminimas, kokie barbarai yra germanai ir kaip jie 
atsidavę Kaligulai. Tuo metu Romoje jau turbūt nebuvo likę pi- 
liečio, kuris nebūtų troškęs Kaligulos mirties ar, kaip sakoma, 
nebūtų mielai užkrimtęs jo mėsos, bet tiems germanams jis bu- 
vo šlovingiausias didvyris, kokį kada nors pažino pasaulis. O kad 
jis rengdavosi kaip moteris ar staiga vidury žygio nušuoliuodavo 
palikęs likimo valiai savo kariuomenę, ar liepdavo Cezonijai ap- 
sinuoginti prieš kareivius ir imdavo girtis jos grožiu, ar savo gra- 
žiausią vilą Herkulanėjuje sudegino tik todėl, kad jo motina Ag- 
ripina čia buvo įkalinta dvi dienas pakeliui į salą, kurioje mi- 
rė, — toks nepaaiškinamas elgesys, jų akimis, tik darė jį vertesnį 
garbinti kaip dievišką esybę. Jie supratingai linksėdavo vienas 
kitam galvomis ir sakydavo: 

— Taip, dievai tokie. Negali žinoti, ką jie padarys. Tuiskonas 
ir Manas namuose, mūsų brangioje, numylėtoje tėvynėje, yra 
tokie pat. 

Kasijus ėjo prie tikslo be atodairos ir nesirūpino, kas jam 
pačiam atsitiks, jei Kaligula bus nužudytas, bet kiti sąmoksli- 
ninkai, mažiau pasidavę jausmams, pradėjo svarstyti, ar germa- 
nai imsis keršyti savo nuostabiojo didvyrio žudikams. Jie pradė- 
jo išsisukinėti, ir Kasijus nebegalėjo suderinti veiksmų plano. 
Jie siūlė laukti tinkamos progos. Kasijus sunerimo. Išvadino juos 
bailiais ir kaltino tempiant laiką. Sakė, jog iš tiesų jie nori, kad 
Kaligula saugiai išplauktų į Egiptą. Atėjo paskutinė šventės die- 
na; nors ir sunkiai, vis dėlto Kasijus įtikino juos pritarti veiks- 
mų planui, bet Kaligula staiga pareiškė, kad šventė tęsis dar tris 
dienas. Jis sakė norįs vaidinti ir dainuoti kaukių spektaklyje, ku- 
rį pats sukūręs aleksandriečiams, bet manąs, jog bus teisinga iš 
pradžių parodyti tėvynainiams. 

Bailesniems sąmokslininkams tai davė naują progą išsisukinėti. 

— Aa, bet, Kasijau, tai keičia reikalą. Mums bus tik lengviau. 
Galime nužudyti jį paskutinę dieną, nulipantį nuo scenos. Tai kur 
kas geriau. Arba lipantį į sceną. Kaip tu labiau nori. 

Kasijus atsakė: 

— Mes sudarėme planą ir prisiekėme jo laikytis, todėl privalo- 
me laikytis. Be to, tai labai geras sumanymas. Be trūkumų. 

— Bet mes dar turime marias laiko. Kodėl nepalaukus dar trijų 
dienų? 

Kasijus atrėmė: 

— Jei nesiimsite įgyvendinti šio sumanymo šiandien pat, kaip 
prisiekėte, aš turėsiu viską daryti pats. Vargu ar man pasiseks vie- 
nam prieš germanus — bet padarysiu visa, ką galiu. Jei nesugebė- 
siu jų įveikti, imsiu šaukti: „Vinicijau, Asprenatai, Bubonai, Akvi- 
la, Tigrai, kodėl čia nėra jūsų, nors pažadėjote?“ 

Tad jie sutiko grįžti prie pirminio susitarimo. Vinicijus ir Asp- 
renatas turėjo įkalbėti Kaligulą vidurdienį išeiti iš teatro atsigai- 
vinti maudykloje ir greitai užkąsti. Kasijus, Tigras ir kiti vadai, 
dalyvaujantys sąmoksle, turėjo nepastebimai prasprukti pro sce- 
nos duris šiek tiek anksčiau. Jie turėjo apibėgti pastatą iš šono ir 
susirinkti prie dengtos galerijos — trumpiausio kelio iš teatro į 
naujuosius rūmus. Asprenatas ir Vinicijus turėjo nukreipti Ka- 
ligulą šiuo keliu. 

Tą dieną buvo paskelbtas vaidinimas „Uliksas ir Kirkė“, ir Ka- 
ligula žadėjo jam baigiantis pamėtyti miniai vaisių, pyrago ir pini- 
gų. Paprastai jis pradėdavo nuo tų vartų, kur buvo jo vieta, tad visi 
atėjo kuo anksčiau, kad užsiimtų vietą toje pusėje. Kai visi vartai 
buvo atidaryti, minia ėmė plūsti ten link ir varžytis dėl artimiau- 
sių vietų. Paprastai visos moterys susėsdavo vienoje pusėje, buvo 
vietos, rezervuotos raiteliams, senatoriams, garbingiems svetim- 
šaliams ir panašiai. Bet dabar visi susimaišė. Mačiau, kad senato- 
rius, atėjęs vėliau, buvo priverstas atsisėsti tarp afrikiečio vergo ir 
moters šafranu dažytais plaukais bei tamsiu apsiaustu, kokį dėvi 
pigios prostitutės. 

— Juo geriau, — pasakė Kasijus Tigrui. — Kuo daugiau sumaiš- 
ties, tuo geriau mums. 

Be germanų ir paties Kaligulos, bene vienintelis žmogus rū- 
muose, dar negirdėjęs apie sąmokslą, buvo vargšas Klaudijus. Tai 


todėl, kad vargšą Klaudijų irgi ketinta nužudyti — kaip Kaligulos 

dėdę. Visa Kaligulos šeima turėjo būti išžudyta. Manau, sąmoks- 
lininkai bijojo, kad aš pasidarysiu imperatoriumi ir atkeršysiu už 
Kaligulos mirtį. O jie užsibrėžė grąžinti respubliką. Jei tie idiotai 
būtų pasitikėję manimi ir įtraukę į sąmokslą, ši istorija būtų pasi- 
baigusi visai kitaip. Mat aš buvau dar didesnis respublikos šalinin- 
kas nei bet kuris iš jų. Bet jie manimi nepasitikėjo ir pasmerkė 
mirti. Tam tikra prasme net Kaligula žinojo daugiau, nes iš Fortū- 
nos šventyklos Ancijuje jam ką tik buvo atsiųstas įspėjantis oraku- 
las: „ŠSaugokis Kasijaus“. Jis suprato neteisingai ir iš Mažosios Azijos 
atšaukė valdytoją — pirmąjį Druzilos vyrą Kasijų Longiną. Jis spė- 
jo, kad Longinas pyksta ant jo už Druzilos nužudymą, ir prisimi- 
nė, kad šis yra palikuonis to Kasijaus, kuris prisidėjo prie Julijaus 
Cezario nužudymo. 

Tą rytą atėjau į teatrą aštuntą valandą ir pamačiau, kad prižiū- 
rėtojai man paliko vietą tarp apsaugos kariuomenės vado ir ger- 
manų vado. Pirmasis per mano galvą paklausė: 

— Ar girdėjai naujieną? 

— Kokią naujieną? — paklausė germanas. 

— Šiandien bus rodomas naujas vaidinimas. 

— Koks? 

— „Tirono mirtis“. 


Germanų vadas žvilgtelėjo į jį ir susiraukęs pacitavo: 


Bičiuli, privalai laikytis tyliai, 
4 


Kad šito nenugirstų graikų vyrai. 


Aš pasakiau: 

— Taip, programa pasikeitė. Mnėsteras ketina parodyti „Tiro- 
no mirtį“. Ji nebuvo vaidinama metų metus. Tai drama apie kara- 
lių Kinyrą, kuris nenorėjo kariauti su Troja ir buvo nužudytas už 
bailumą. 

Vaidinimas prasidėjo, Mnėsteras buvo puikiausios formos. Jam 
mirštant Apolonui ant rankų, iš nedidelės burnoje paslėptos pūs- 


lelės ant drabužių ištryško kraujas. Kaligula jį pasikvietė ir pabu- 

čiavo į abu skruostus. Kasijus ir Tigras palydėjo jį į persirengimo 
kambarį, neva saugodami nuo gerbėjų. Tada išėjo per scenos du- 
ris. Per sumaištį, kilusią ėmus mėtyti gėrybes, išėjo ir kiti vadai. 
Asprenatas pasakė Kaligulai: 

— Buvo nuostabu. O dabar ar nevertėtų trumpai panerti į vo- 
nią ir lengvai užkąsti? 

— Ne, - pasakė Kaligula. — Noriu pasižiūrėti mergaičių akro- 
bačių. Girdėjau, labai neprastos. Aš liksiu iki galo. Juk paskuti- 
nė diena. 

Jis buvo nusiteikęs itin draugiškai. 

Tada pakilo Vinicijus. Jis ketino pranešti Kasijui, Tigrui ir ki- 
tiems, kad nelauktų. Kaligula timptelėjo jį už apsiausto. 

— Mano mielas drauguži, nepabėk. Privalai pamatyti tas mer- 
gaites. Viena šoka tokį šokį, vadinamą žuvies šokiu, — jautiesi tarsi 
būtum dešimt sieksnių po vandeniu. 

Vinicijus atsisėdo žiūrėti žuvies šokio. Bet iš pradžių jis turėjo 
pamatyti trumpą melodraminę interliudiją „Laureolas, arba Plė- 
šikų vadas“. Joje buvo daug skerdynių, o aktoriai, visi antraeiliai, 
mėgdžiodami Mnėsterą, buvo susigrūdę į burnas kraujo pūsleles. 
Scenoje dar niekad nėra buvę tokios bloga lemiančios netvarkos. 
Pasibaigus žuvies šokiui, Vinicijus vėl pakilo: 

— Tiesą sakant, viešpatie, norėčiau pasilikti, bet mane šaukia 


Kloacina. Suvalgiau kažką nelemta. 


Švelni, bet tąsi tegu liejasi mano auka, 


Ne putotu kriokliu ar vos regima srovele, — 


juokėsi Kaligula. — Neįtarinėk manęs, bičiuli. Tu vienas geriausių 
mano draugų. Nė už ką nenuodyčiau tavo maisto. 
Vinicijus, išėjęs pro scenos duris, rado Kasijų ir Tigrą kieme. 
— Geriau grįžkit, — pasakė. — Jis lieka iki galo. 
Kasijus nusprendė: 
— Gerai. Grįžkime. Nužudysiu jį ten, kur sėdi. Tikiuosi, kad 


mane paremsite. 

Tada prie Kasijaus priėjo sargybinis ir pasakė: 

— Pagaliau atvyko berniukai, pone. 

Kaligula neseniai buvo išsiuntinėjęs laiškus į visus Mažosios Azi- 
jos graikų miestus su įsakymu pasiųsti jam po dešimt kilmingiau- 
sio kraujo berniukų, kurie turės per šventę šokti tautinį šokį su 
kalavijais ir jo garbei giedoti himną. Tai buvo tik pretekstas: jei jis 
supyktų ant Mažosios Azijos, jie būtų naudingi įkaitai. Berniukai 
turėjo atvykti prieš kelias dienas, bet audra Adrijoje sulaikė juos 
Kerkyroje. Tigras įsakė: 

— Tuoj pat pranešk imperatoriui. 

Sargybinis nuskubėjo į teatrą. 

Tuo tarpu aš pasijutau išalkęs. Sušnibždėjau Vitelijui, sėdėju- 
siam už manęs: 

— Kaip norėčiau, kad imperatorius parodytų mums pavyzdį ir 
eitų užkąsti. 

Čia sargybinis pranešė apie berniukų atvykimą, ir Kaligula pa- 
sakė Asprenatui: 

— Puiku! Jie galės pasirodyti šią popietę. Turiu tuoj pat juos 
pamatyti ir trumpai parepetuoti himną. Eime, draugai! Pirma re- 
peticija, paskui maudytis, tada užkąsti, ir grįžtame atgal! 

Mes išėjome. Kaligula stabtelėjo prie vartų duoti nurodymų 
dėl popietės pasirodymo. Mes nuėjome pirmyn su Vitelijumi, se- 
natoriumi Sencijumi ir dviem karo vadais. Ėjome dengta galerija. 
Aš pastebėjau Kasijų ir Tigrą jos prieangyje. Jie nepasisveikino su 
manimi, ir man tai pasirodė keista, nes su kitais pasisveikino. Mes 
priėjome rūmus. Aš pasakiau: 

— Tikrai esu alkanas, užuodžiu kepamą stirnieną. Tikiuosi, kad 
repeticija neužtruks. 

Sustojome pobūvių salės prieangyje. „Keista, — pagalvojau. — 
Nėra vadų, vien šimtininkai“. Su klausimo išraiška veide pasisu- 
kau į savo bendrakeleivius, bet — vėl keistas dalykas — pamačiau, 
kad visi jie tyliai pranyko. Kaip tik tada išgirdau tolimus šauks- 
mus, klyksmą, tada vėl šauksmus. Stebėjausi, kas ten, po perkū- 


nų, vyksta. Kažkas prabėgo po langu rėkdamas: 

— Baigta! Jis nebegyvas! 

Po poros minučių iš teatro pasklido klaikiausias riaumojimas, 
tarsi visa publika būtų skerdžiama. Jis stiprėjo, bet po kurio laiko 
aprimo ir jį pakeitė dar negirdėtas džiūgavimas. Aš užsikerėpli- 
nau laiptais iki savo nedidelio darbo kambarėlio ir virpėdamas 
sudribau kėdėje. 

Nuo kolonų į mane žvelgė Herodoto, Polibijaus, Tukidido ir 
Azinijaus Poliono biustai. Beaistriai jų bruožai tarytum bylojo: 
„Tikras istorikas visad pranoksta bet kokius savo laikų politinius 
sukrėtimus“. Aš pasiryžau laikytis kaip tikras istorikas. 


Trisdešimt ketvirtas skyrius 


y 
Stai kaip viskas buvo. Kaligula išėjo iš teatro. Jo laukė neštuvai, 
kuriais tarp dvigubų sargybos eilių jis turėjo būti nešamas visą 
kelią į naujuosius rūmus. Bet Vinicijus pasakė: 

— Eime trumpesniu keliu. Man rodos, prieangyje laukia graikų 
berniukai. 

— Gerai, eime, — sutiko Kaligula. Žmonės siūbtelėjo paskui jį, 
bet Asprenatas apsisuko ir juos nustūmė. 

— Imperatorius nenori, kad jam įkyrėtumėte, — pasakė jis. — 
Atgal! — ir įsakė vartininkams uždaryti vartus. 

Kaligula nuėjo galerijos link. Kasijus žengė į priekį ir pasi- 
sveikino. 

— Koks slaptažodis, Cezari? 

Kaligula pasisuko į jį: 

— A? Ak taip, slaptažodis, Kasijau. Duosiu tau šiandien gražų 
slaptažodį — „senuko mergužėlė“. 

Tigras atsiliepė iš už Kaligulos nugaros: 

— Ar galiu? 

Tai buvo sutartas ženklas. 

— Padaryk tai! — suriko Kasijus, traukdamas kalaviją ir smogda- 
mas Kaligulai iš visų jėgų. 

Jis norėjo perskelti jam kaukolę iki smakro, bet įniršęs nepa- 
taikė ir smogė tarp kaklo ir pečių. Daugiausia teko krūtinkauliui. 
Kaligula nustėro iš skausmo ir netikėtumo. Jis slystelėjo paklai- 
kusiu žvilgsniu aplink, mėgino apsisukti ir bėgti. Kai pasisuko, 
Kasijus tvojo jam dar sykį ir nuskėlė žandikaulį. Tigras smogė ne- 


taiklų smūgį iš šono į galvą. Kaligula lėtai parklupo. 

— Kirsk dar! — rėkė Kasijus. 

Kaligula pakėlė į dangų kančios kupiną veidą. 

— O Jupiteri, — pradėjo melstis. 

— Prašymas išklausytas, — šūktelėjo Tigras ir nukirto jam vieną 
ranką. 

Kitas vadas, Akvila, sudavė galutinį smūgį, gilų kirtį į slėpsnas, 
bet dar dešimt kalavijų susmigo į krūtinę ir pilvą — dėl tikrumo. 
Bubonas įmerkė ranką į žaizdą šone ir nulaižė pirštus spiegdamas: 

— Prisiekiau, kad gersiu jo kraują! 

Susirinko minia, pasigirdo įspėjimas: „Ateina germanai“. Prieš 
visą būrį germanų žudikai buvo bejėgiai. Jie nubėgo į artimiausią 
pastatą, senuosius mano namus. Pastaruoju metu Kaligula buvo juos 
iš manęs išsinuomojęs ir įrengęs svečių namus svetimų šalių pa- 
siuntiniams, kurių nenorėjo laikyti rūmuose. Jie įėjo per priekines 
ir išbėgo per užpakalines duris. Pabėgti spėjo visi, išskyrus Tigrą ir 
Asprenatą. Tigras apsimetė nedalyvavęs sąmoksle ir prisidėjo prie 
germanų šaukdamasis keršto. Asprenatas smuko į galeriją, čia ger- 
manai jį sugavo ir nužudė. Jie nužudė ir du senatorius, pasitaikiu- 
sius jų kelyje. Bet tai buvo tik nedidelis germanų būrys. Likusieji 
įžvgiavo į teatrą ir uždarė paskui save vartus. Jie ketino atkeršyti už 
savo didvyrio nužudymą visuotinėmis skerdynėmis. Tai ir buvo tie 
riksmai ir staugimas, kurį aš girdėjau. Nė vienas žmogus teatre ne- 
žinojo, kad Kaligula nebegyvas ir kad į jį buvo pasikėsinta. Bet buvo 
visiškai aišku, kad germanai ketina visus išskersti, nes jie keistai 
tapšnojo ir glostė savo ietis ir kalbėjo su jomis, tarsi jos būtų gyvos 
būtybės: toks buvo jų paprotys prieš liejant kraują. Išeities nebuvo. 
Staiga nuo scenos trimitas paskelbė: „Dėmesio!“ — ir tada ištrimi- 
tavo šešias gaidas, kurios reiškė, kad bus skelbiamas imperatoriaus 
įsakas. Scenoje pasirodė Mnėsteras, pakėlė ranką. Ir iš karto baisus 
ūžesys liovėsi, girdėjosi vien kūkčiojimai ir malšinamos dejonės, 
nes buvo įprasta, kad Mnėsterui pasirodžius scenoje negalima iš- 
leisti nė mažiausio garso, — gali išsyk palydėti galvą. Net germanai 
liovėsi čiupinėję ietis ir burbėję užkeikimus. Imperatoriaus įsakas 
sustingdė juos kaip statulas. 


Mnėsteras sušuko: 

— Jis nemirė, piliečiai. Toli gražu. Žudikai kėsinosi į jo gyvybę 
ir parbloškė ant kelių, taip! Bet jis tuoj pat pakilo, taigi! Kalavijai 
negali įveikti mūsų dieviškojo Cezario. Sužeistas ir kruvinas, jis 
pakilo, taip! Jis pakėlė savo didingą galvą ir nuėjo, taip! Dievišku 
žingsniu per bailių ir sutrikusių žudikų eiles. Jo žaizdos sugijo, o 
stebukle! Dabar jis forume, garsiai bei iškalbingai sako prakalbą 
savo valdiniams nuo kalbėtojų tribūnos. 

Visi ėmė džiūgauti, germanai paslėpė kalavijus makštyse ir iš- 
žygiavo. Laiku pasakytas Mnėstero melas (tiesą sakant, pasufle- 
ruotas žydų karaliaus Erodo Agripos, vienintelio žmogaus Romo- 
je, kuris tą lemtingą popietę nepametė galvos) išgelbėjo šešiasde- 
šimt tūkstančių ar daugiau gyvybių. 

Bet tuo metu tikros naujienos pasiekė rūmus ir kilo baisi su- 
maištis. Keli seni kareiviai nusprendė, kad negalima praleisti to- 
kios progos pasiplėšti. Jie apsimetė iešką žudikų. Kambarių du- 
rys turėjo auksines rankenas, kiekvieno tokio bumbulo vertė pri- 
lygo šešių mėnesių atlyginimui. Jas buvo nesunku nukirsti aštriu 
kalaviju. Aš išgirdau šauksmus: „Nužudyk juos, nužudyk! Atker- 
šyk už Cezarį!“ — ir pasislėpiau už užuolaidos. Įėjo du kareiviai. 
Jie pamatė iš po užuolaidos kyšančias mano kojas. 

— Lisk iš ten, žudike. Neverta nuo mūsų slėptis. 

Aš išlindau ir puoliau žemėn. 

— Než-ž-ž-žudykite manęs, ponai, — pasakiau. — Aš su tuo 
n-nieko net-t-turiu bendra. 

— Kas šitas senas ponas? — paklausė vienas iš kareivių, naujokas 
rūmuose. — Jis neatrodo pavojingas. 

— Ką? Tu nežinai? Tai luošys Germaniko brolis. Padorus žmo- 
gėnas. Visai nežalingas. Kelkis, pone. Mes tau nieko bloga neda- 
rysime. 

Kareivio vardas buvo Gratas. 

Jie liepė man leistis žemyn į pobūvių salę, kur šimtininkai buvo 
susirinkę į karo tarybą. Vienas jaunuolis užsilipęs ant stalo moja- 
vo rankomis ir šaukė: 

— Velniop respubliką! Naujas imperatorius — mūsų vienintelė 


viltis. Bet koks imperatorius, jei tik bus priimtinas germanams. 

— Incitatas, — prunkšdamas pasiūlė kažkas. 

— Taip, dėl dievo! Geriau jau senas kuinas nei jokio imperato- 
riaus. Reikia rasti ką nors nedelsiant, kad nuramintume germa- 
nus. Kitaip jie pasius. 

Mano kareiviai stūmėsi per minią tempdami mane iš paskos. 
Gratas šūktelėjo: 

— Ei, vade! Pažiūrėk, ką mes čia turime! Pasisekė, mano many- 
mu. Tai senis Klaudijus. Kodėl senis Klaudijus negalėtų būti im- 
peratorius? Visoje Romoje nerasi geresnio, nors truputį šlubas 
bei miknius. 

Visi ėmė garsiai džiūgauti, juoktis ir šaukti: „Iegyvuoja impera- 
torius Klaudijus!“ Šimtininkas atsiprašė: 

— Ak pone, mes visi manėme, kad tu miręs. Bet tu mūsų žmo- 
gus. Užkelkit jį aukščiau, vyrukai, kad visi galėtume matyti! 

Du tvirti kariai čiupo mane už kojų ir užsikėlė ant pečių. „Ie- 
gyvuoja imperatorius Klaudijus!“ 

— Nuleiskit mane ant žemės, — įniršau. — Nuleiskit mane ant 
žemės! Nenoriu būti imperatorius. Nesutinku būti imperatoriu- 
mi. Tegyvuoja respublika! 

Bet jie tik juokėsi. 

— Neblogai, ką? Jis sako, kad nenori būti imperatorius. Kuk- 
lus, ką? 

— Duokit man kalaviją! — surikau. — Aš verčiau nusižudysiu. 

Prie mūsų atskubėjo Mesalina. 

— Dėl manęs, Klaudijau, padaryk, ko jie tavęs prašo. Dėl mūsų 
kūdikio! Jei nesutiksi, mes visi žūsime. Jie jau nužudė Cezoniją. 
O jos mergytę čiupo už kojų ir ištaškė smegenis į sieną. 

— Viskas bus gerai, pone, kai priprasi, — juokdamasis pasakė 
Gratas. — Ne toks jau ir blogas tas imperatoriaus gyvenimas. 

Aš jau nebesipriešinau. Kokia nauda prieštarauti likimui? Jie 
išstūmė mane į didįjį kiemą, giedodami kvailą vilties giesmę, 
sukurtą žengiant į valdžią Kaligulai: „Germanikas pas mus su- 
grįžta, širdis nauja viltim pražysta“, mat ir aš turėjau Germani- 
ko vardą. Jie privertė mane užsidėti auksinį Kaligulos ąžuolo 


lapų vainiką, atimtą iš vieno plėšikautojo. Kad neprarasčiau pu- 

siausvyros, turėjau tvirtai įsikibti į karių pečius. Vainikas slydo 
ant vienos ausies. Jaučiausi kaip kvailys. Sako, atrodžiau kaip 
nusikaltėlis, varomas į bausmės vietą. Trimitai griaudėjo impe- 
ratoriškąjį pasveikinimą. 

Link mūsų klykdami lėkė germanai. Jie ką tik sužinojo, kad 
Kaligula tikrai nužudytas, — iš senatoriaus, kuris raudodamas iš- 
ėjo jų pasitikti. Jie įsiuto, kad buvo apgauti, ir pasuko į teatrą, bet 
teatras jau buvo ištuštėjęs, tad jie sutriko ir nebežinojo, ką dabar 
daryti. Nebuvo kam keršyti, aplink beliko sargyba, o sargyba bu- 
vo ginkluota. Imperatoriškasis pasveikinimas padėjo jiems apsi- 
spręsti. Jie bėgo artyn šaukdami: „Hoch! Hoch! Tegyvuoja impe- 

ratorius Klaudijus!“ — ir kaip pašėlę brovėsi prie manęs per minią 
sargybinių, norėdami prisiekti man ištikimybę, paskirti man savo 
ginklus ir pabučiuoti man kojas. Aš šūktelėjau jiems laikytis to- 
liau, jie pakluso ir puolė veidu žemėn. Kareiviai nešė ir nešė ma- 
ne ratu aplink kiemą. 

Turbūt paklausite, kokios mintys ir prisiminimai man sukilo 
tokia ypatinga proga? Ar galvojau aš apie sibilės pranašystę, vil- 
kiuko ženklą, Poliono patarimą ar Briseidės sapną? Apie savo se- 
nelį ir laisvę? Apie savo tėvą ir laisvę? Apie tris savo pirmtakus 
imperatorius Augustą, Tiberijų ir Kaligulą, jų gyvenimą ir mirtį? 
Apie didelį pavojų, kuris vis dar man grėsė iš sąmokslininkų, se- 
nato, apsaugos dalinių kareivinių pusės? Apie Mesaliną ir mūsų 
negimusį kūdikį? Apie senelę Liviją ir savo pažadą sudievinti ją, 
jei kada tapsiu imperatoriumi? Apie Postumą ir Germaniką? Apie 
Agripiną ir Neroną? Apie Kamilą? Ne, jūs niekada neatspėsite, 
kas darėsi mano galvoje. Bet aš būsiu atviras ir pats pasakysiu, ką 
galvojau, nors man ir gėda prisipažinti. Aš galvojau štai ką: „Taigi 
aš imperatorius, ar ne? Kokia nesąmonė! Bet dabar bent jau galė- 
siu priversti žmones skaityti mano knygas. Vieši skaitymai didžiu- 
lei auditorijai. Geros knygos, trisdešimt penkeri sunkaus darbo 
metai. Tai nebus neteisinga. Polionas sutraukdavo dėmesingą pub- 
liką rengdamas brangias puotas. Jis buvo labai geras istorikas ir 
paskutinis romėnas. Mano „Kartaginos istorija“ pilna nuotaikin- 


gų pasakojimų. Esu tikras, jiems patiks“. 

Štai ką aš galvojau. Be to, svarsčiau, kokių turėsiu galimybių, 
kaip imperatorius, naudotis slaptais archyvais ir sužinoti, kas iš 
tiesų įvyko vienu ar kitu atveju. Kiek daug vingrių istorijų dar 
reikėjo ištiesinti! Kokia stebuklinga sėkmė istorikui! Ir kaip ma- 
tote, puikiai išnaudojau savo galimybes. Man beveik neteko pasi- 
naudoti net brandžiam istorikui teikiama privilegija sukurti dia- 


logus, žinant tik jų esmę. 

IMPERATORIŠKOSIOS GIMINĖS MEDIS 
(41 M. PO KR.) 

IMPERATORIŲ GIMINĖS 
(Vardai rašomi 


Gajus Julijus Cezaris 


JULIJUS CEZARIS Julija T Markas Acijus Balbas 


Acija = Gajus Oktavijus 


mano senelė OKTAVIJA mano senelės brolis AUGUSTAS = (1) Klodiją 
= (1) Klaudijus Marcelas (be palikuonių) 


= (2) mano senelis MARKAS ANTONIJUS 
anksčiau = (1) Fulvija 
= (2) KLEOPATRA 


Aleksandras SELĖNĖ =Juba. Ptolemėjas 


Mauretanijos PTOLEMĖJAS 


Antilas  JULAS = MARCELA 


mano teta An onija Vyresnioji Mano motina GAJUS = mano sesuo 
= Domicijus Ahenobarbas ANTONIJA LIVILA 
Jaunesnioji 
DOMICUA Gnėjus Domicijus 
= AGRIPINILA „GANIMEDAS*= 


Marcela Mažesnioji 


MARCELAS MARCELA = (1) Emilijus Lepidas 
= JULIJA = (1) AGRIPA = (2) Valerijus Mesala 
= (2) JULAS 
KLAUDIJA PULCHRA = VARAS BARBATAS = Domicija Lepida 
MESALINA 
= AŠ, KLAUDIJUS 


mano brolis GERMANIKAS = AGRIPINA 


NERONAS DRUZAS = LEPIDA, DRUZILA Vyresnioji 
= „HELENA“ EMILIJAUS dukterėčia = (1) KASIJUS LONGINAS 
= (2) „GANIMEDAS“ 

(IKI 41 M. PO KR.) MEDIS 
kaip šioje knygoje) 


= (2) SKRIBONIJA, anksčiau = Kornelijus Scipionas 
paskui = (be palikuonių) mano senelė 
LIVIJA, anksčiau = mano senelis DRUZAS NERONAS 


JULIJA = (1) Marcelas (be palikuonių) 
= (2) AGRIPA, anksčiau = (1) Pomponija 


= (3) mano dėdė = (2) MARCELA 
TIBERIJUS | 
Tiberilas (mirė jaunas) MARCELINA 
VIPSANIJA = (1) mano dėdė 
TIBERIJUS 
= (2) GALAS, 
POLIONO sūnus 
LIUCIJUS JULILA= EMILIJUS, AGRIPINA 
SKRIBONIJOS ir = Mano brolis 
Scipiono anūkas GERMANIKAS 
POSTUMAS 
DRUZILA EMILIJA T SILANAS 
29ES Mol! Markas Silanas 
Mano dėdė TIBERIJUS = (1) VIPSANIJA mano tėvas DRUZAS 
| = (2) JULIJA 


= Mano motina ANTONIJA 
„KASTORAS“ = mano sesuo LIVILA 


„HELENA“ = (1) NERONAS „GEMELAS“ Gemelo dvynys 
= (2) BLANDAS (mirė jaunas) 


Mano sesuo LIVILA AŠ, KLAUDIJUS = (1) URGULANILA iš Plaucijų giminės 


2 4 aka = (2) ELIJA, SEJANO netikra sesuo 
m " mano sūnus = (3) MESALINA 
DRUZILAS Mano duktė ANTONIJA 
= (2) ORESTILA = Gnėjus Domicijus = VINICIJUS 
= (3) LOLIJA PAULINA | 
= (4) CEZONIJA Liucijus Domicijus* 


| 
DRUZILA Jaunesnioji 


* Vėliau imperatorius NERONAS. - R. G. 

446 Šioje serijoje jau išleista: 


„Dzeno prisipažinimai“ (1923) tapo vienu iš 
kertinių akmenų moderniosios literatūros 


ž 


S pamatuose. Didelę įtaką rašytojui darė F. 
itato svevo Zi Nyčės filosofija ir Z. Froido psichoanalizė, iš 
DZENO. :; pirmo žvilgsnio realistiniame jo romane 
Pio Ia = jaučiama moderni pasaulėjauta. 

Anoniminis psichoanalitikas daktaras S. 
iš keršto publikuoja Dzeno išpažintį — 
anamnezę. Taip skaitytojui į rankas 
patenka vieno Triesto biurgerio gyvenimo 
istorija. Tiesa, ji nėra išsami, ir įvykiai Čia 


dėstomi ne iš eilės. Paties Dzeno sąmonė 


ir pasąmonė atrodo svarbiausios, ir knyga 
suskaidoma į keletą dalių: apie rūkymą, apie tėvo mirtį, Dzeno 
vedybas, žmoną ir meilužę, veiklą prekybos firmoje ir psichoanalizę. 
Prisiminimus Dzenas pateikia jam būdinga kalbėjimo maniera, 
taiso, gražina, nesistengia būti autentiškas ir duoda valią savo vaizduo- 
tei, kreipia dėmesį ne į tai, kaip buvo, o į tai, kaip galėtų būti. Dzenas 
teigia, jog prisiminimai — tai gyvenimas, tik pataisytas. 


„Dzeno prisipažinimai“ lietuviškai leidžiami pirmą kartą. 


Brandindama sumanymą parašyti 
romaną, skirtą velioniui vyrui 
dailininkui Paului Keele'ui, 
žuvusiam autokatastrotoje, Jane 
Urguhart gilinosi į savo giminės, 
airių kilmės imigrantų, gyvenimą 
Kanadoje, Northumberlando 


grafystėje, Ontario ežero šiaurinia- 


me krante, kur nuo mažens 
praleidžia visas vasaras, perskaitė 


dviejų nelaimingų įsimylėjėlių 


laiškus, jos pusbrolio aptiktus 
krūvoje senų išparduodamų 
daiktų. Pagrindinis veikėjas paaukoja savo gyvenimą menui, ir 
ne tiek siekdamas tobulumo, vardan abstrakčių meno idėjų 
kiek atsižadėdamas visa, kas žmogiška. 

„Sofi pasirinkimas“ — didžiausias ir įspūdin- 
giausias W. Styrono romanas. Beprotiškos 
įtampos sklidinas pasakojimas nukelia į 
prieškario Lenkiją, Antrojo pasaulinio karo 
metų Krokuvą ir Varšuvą, Osvencimą, 
kuriame knygos herojė Sofi pereina visą 
žemiškąjį pragarą, pradedant lemtinguoju 
pasirinkimu — baisiąja jos paslaptimi. Išlikusi 
gyva, kankinama kaltės, 1947 m. Sofi atsiduria 
Niujorke, čia sutinka savo gelbėtoją ir piktąjį 
demoną Nataną. Jų liguistą, beviltišką meilę 


iki pat atomazgos stebi ir aprašo bičiulis 
Stingas, pradedantysis rašytojas, jaunatviškai 
įsimylėjęs Sofi. 

Rašytojas talentingai susieja subtilią psichologinę individo dramą su 
pasaulio tragizmu ir dar kartą įrodo, jog „absoliutus blogis yra neišnaiki- 
namas“. Knygos įtaigumą sustiprina tai, jog autorius pažinojo Sofi 
prototipą. Beje, 1980 m. Lenkijoje romanas uždraustas. 


Romane “Ugnies palytėtas" (1948) nagrinėjama sudėtinga dvasinė šeimos 
situacija netikėtai mirus motinai. Esminis konfliktas bręsta tarp tėvo, 
išsivadavusio nuo pilkos, nemylimos žmonos, ir sūnaus Bengto, pasiryžusio 
atkeršyti už dievinamą motiną. Šią veikėjų porą 
papildo dvi moterys — drovi septyniolikmetė 
Bengto sužadėtinė ir tėvo meilužė. 

Pasak rašytojo našlės, žymios aktorės 
Annemarie Dagerman, jis savo knygose 
niekada nieko neišgalvodavęs, visa jam buvo 
iš tikrųjų atsitikę. Taip ir šiame romane: tėvas 
turi paties Dagermano, o jo seserys — 
Dagermano tetų bruožų. Laidotuvės romano 
pradžioje yra tikslus Dagermano pamotės 
laidotuvių aprašymas. Autorius dažnai 


susitapatina su Bengtu, o epizodai, kai jis 


apsimetinėja lankąs paskaitas ir mėgina tėvą 
įtikinti, kad mokslai sekasi puikiai, yra 
visiškai autentiški. 

Romanas pirmiausia buvo skirtas jaunimui ir pamėgtas jaunimo. 
Daugelį jaunų žmonių lytinių santykių sferoje kamuoja geismas ir sykiu 
pasibjaurėjimas juo, džiaugsmas ir nevilties, troškimas išlikti doram savo 


paties akyse ir nesugebėjimas to įgyvendinti. 


Gravcs, Robert 
Gr 156 Aš, Klaudijus: romanas / Robert Graves; iš anglų kalbos vertė Jolita Adomienicnė. — 
Vilnius: Alma littera, 2003. — 448 p. — (Dvidešimto amžiaus aukso fondas) 


ISBN 9955-08—196—1 


Tiberijus Klaudijus Neronas Germanikas (10 m. pr. Kr. - 54 m. po Kr.; imperatorius 
41-54 m. po Kr.) iš tiesų buvo istorikas, rašytojas, bet visi jo darbai žuvę. Robertas Gravesas 
tarytum rekonstruoja Klaudijaus autobiograliją, per kurią skleidžiasi itin dramatiškas 
Julijų-Klaudijų giminės istorijos tarpsnis. 

Garsaus britų romanisto kūrvba į lietuvių kalbą išversta pirmą kartą. 

DVIDEŠIMTO 


AMŽIAUS 
AUKSO 
FONDAS 


ROBERTAS GRAVESAS (1895-1985), — anglų 
poetas, romanistas, kritikas ir lilologas klasikas. Parašė 
apie 120 knygų, tarp jų garsųjį romaną „Aš, Klaudijus“, 
klasikinį autobiografinį romaną apie Pirmąjį pasaulinį 
karą „Su visu tuo atsisveikinta“ (1929), itin profesionalių 
ir kontroversiškų mitologijos studijų. Vis dėlto tikrasis jo 
pašaukimas buvo poezija, jis laikomas bene didžiausiu 
nuo Johno Donne'o laikų angliškai rašiusiu meilės poetu. 

Romanas „Aš, Klaudijus“ (1934) — įtaigus pasakoji- 
mas, tarsi paties būsimojo Romos imperatoriaus lūpo- 
mis, savotiška Julijų- Klaudijų giminės kronika valdant 
Augustui, Tiberijui ir Kaligulai. Vėliau išėjo „Dieviškasis 
Klaudijus“, kuriame pasakotojas toliau tęsia savo kroniką 
jau kaip imperatorius. 


„legyvuoja imperatorius Klaudijus! > 

Turbūt paklausite, kokios mintys ir prisiminimai man sukilo 
tokia ypatinga proga? Ar galvojau aš apie sibilės pranašystę, 
vilkiuko Ženklą, Poliono patarimą ar Briseidės sapną? Apie savo 
senelį ir laisvę? Apie savo tėvą ir laisvę? Apie tris savo pirmtakus 
imperatorius Augustą, liberijų ir Kaligulą, jų gyvenimą ir mirtį? 
Apie didelį pavojų, kuris vis dar man grėsė iš sąmokslininkų, 
senato, apsaugos dalinių kareivinių pusės? Apie Mesaliną ir 
mūsų negimusį kūdikį? Apie senelę Liviją ir savo pažadą sudie- 
vinti ją, jei kada tapsiu imperatoriumi ? Apie Postumą ir Germa- 
niką? Apie Agripiną ir Neroną? Apie Kamilą? Ne, jūs niekada 
neatspėsite, kas darėsi mano galvoje. Bet aš būsiu atviras ir pats 
pasakysiu, ką galvojau, nors man ir gėda prisipažinti. Aš galvo- 
jau Štai ką: „laigi TN imperatorius, ar ne? Kokia nesąmonė! Bet 
dabar bent jau galėsiu priversti Žmonės skaityti mano knygas. 
Vieši skaitymai didžiulei auditorijai. Geros knygos, trisdešimt 
penkeri sunkaus darbo metai. Tai nebus neteisinga". 

